
PRAEFATIO AD EXPLANATIONEM IN GENESIM 


I. - DES. LAURENTII OPERE EXEGETICO GENERATIM 


Sacrarum litterarum studium S. Laurentium summo amore 
prosecutum esse facile constat. Quisquis enim eius opera omnia 
etiam obiter perlegerit Sacrorum librorum locos, phrases, verba, 
allusiones passim deteget. Tum ipse Sanctus declarat, legendis 
Sacris Scripturis tempus omne, studia omnia, se dedicasse, imo 
profitetur divinae veritatis lucem ad cognoscenda et interpretanda 
mysteria mentis suae oculis magno splendore illuxisse, quo et 
supercoelestis sapientiae thesauros et naturalis philosophiae 
ditissimum archivium in libris sacris adinveniret. Reapse indagandis 
libris inspiratis cum divinitus instructus tum humana naturali indole 
optima praeditus apparet. Praeter ingenium perspicacissimum quo 
pollebat, eum praeclare iuverunt mirabilis memoriae vis et 
linguarum orientalium prodigiosa peritia. Tanta enim memoriae 
facilitas ei inerant, ut iuvenis, novitius Veronae degens, conciones 
semel auditas ad litteram conscripserit, atque, ut studiis theologicis 
absolutis, Scripturas nedum latinas, hebraicas si deperiissent 
retexere propter memoriae fidelitatem sibi licere affirmaret. Linguas 
etiam orientales graecam, chaldaicam, hebraicam adeo callebant, ut 
glossolaliae donum ei a Deo infusum coaevi dictitarent, quippe 
quem ipsi Hebraei ob eius linguae hebraicae rerumque hebraicarum 
perfectam scientiam Hebraeum putavissent. Denique ad studia 
Scripturarum optime accinctus invenitur philosophica, dogmatica, 
exegetica, patristica praeparatione, quae inde etiam elucet, quod 
praeter auctores Hebraeos, Patres Graecos et Latinos, maxime 
plurimos exegetas ex ipsis eorundem scriptis directe novit, itidem 
etiam quamplures auctores profanos legit. 


Tantus erga Sacras Scripturas amor, tamque solida ad easdem 
pertractandas praeparatio S. Laurentium impulerunt, ut quantum 
liceret non quantum liberet exponendis eisdem operam navaret. Eum 
sibi proposuisse, ut plures libros interpretaretur, variis occasionibus 
ipse enuntiat. In cap. 2 Explanationis in Genesim loquens de Dei 
nomine zetpoypógpatov, subiungit: «De quo nos, Deo vitam simul 
et gratiam praestante, super Exodum aliquid afferemus in medium». 
Iterum paulo post, de Matrimonio verba faciens et Divi Pauli 
sententiam ad Ephesios adducens ulteriorem de matrimonio 
tractatum promittit: «Suo enim loco, Deo duce, expendemus». 
Denique in cap. 4, postquam de gratia et libero arbitrio paululum 
locutus est, noluit tunc proferre «pleraque alia, quae ad aliud tempus 
opportunius et seriosius tractanda relinquimus»; quo fortasse 
explanationem in Ep. ad Romanos indicat. Praeterea inter opera S. 
Laurentio tributa explanatio in Ezechielem recensetur. At neque 
tractatus supra memoratos unquam scribere ei licuit, neque 
explanatio in Ezechielem ad hodiernum diem innotuit. Reliquum est 
ut de Explanatione in Genesim, quam hoc volumine edimus, verba 
faciamus. 


II. - DE EXPLANATIONE IN GENESIM SPECIATIM 


DESCRIPTIO CODICIS. - Codex qui Explanationem hic 
publicatam continet in Archivo FF. Capuc. Provinciae Venetae inter 
opera S. Laurentii asservatur. Membrana religatus, magnitudine 
externa 16 x 22 '^ em, interna descripta 12 x 17 ^ em., foliis constat 
2770, non 269, ut collector per errorem, numerum 34 repetens, 
numeravit. In tegumenti exteriore parte sigillum rubro colore 
impressum prostat, cum inscriptionibus: «IHS», infra: «Archiv. A.», 
infra: «Colto: P — 6», infra: «Busta — —», et tandem: «Fascic. 1». In 
dorso inscriptio aliena manu confecta habetur: «Explanation in 


Genesim S. Laurentii a Brundusio propria manu eiusdem». Iterum 
similis inscriptio invenitur in schedula agglutinata in margine 
superiore primi folii, ea quoque ab aliena manu conscripta: 
«Admodum Reverendi Patris Laurentii a Brundusio concionatoris 
Capuccini Explanatio in Genesim manu propria eiusdem». Codicis 
charta est philacea subflavi coloris. Scriptura vero nunc lata, nunc 
spissa, adeo ut aliqua folia difficilia lectu sint. Additiones frequenter 
in margine et in calce, maxime in capitibus ] et 2 appositae sunt a 
manu, quae textum codicis scripsit. 


AUTHENTIA OPERIS. - Explanationem in Genesim codice 
descripto traditam esse opus genuinum S. Laurentii ipsiusque manu 
conscriptum sine dubio constat. Etenim ut a criteriis externis initium 
sumamus, inter opera S. Laurentii quae in eodem Archivo tanquam 
reliquiae religiose asservantur, primum locum occupat. Praeterea 
cum aliis operibus genuinis a S. Congregatione Rituum recognitum 
et revisum est. Denique, inscriptionibus codici appositis non 
neglectis, ex ipsis criteriis internis indubia signa authentiae 
colliguntur. Ipse enim modus scribendi — ductum dico, abbreviandi 
methodum, neglectum interpunctionis — , itidem stylus, character, 
loquendique usus S. Laurentii sunt, quales ex ceteris operibus iam 
noti sunt. 


TEMPUS quo S. Laurentius Explanationem confecerit definire haud 
possumus. Verisimile tamen est, illam assignandam esse annis 1584- 
90, ei nimirum tempori, quo Hebraeis praedicabat vel quo munere 
Lectoris Theologiae et S. Scripturae fungebatur. Siquidem tempus 
postea ad huiusmodi opera componenda ei defuisse videtur. Fuit 
enim regimini Provinciarum Tusciensis, Venetae, Helveticae, 
Genuensis praefectus, dein Commissarius Generalis Coloniam 
Agrippinam et Pragam a Clemente VIII usque ad annum 1599 
missus, paulo post (1602) ad totius Ordinis regimen evectus, 
denique tandem Delegatus Spiritualis in bello contra Turcas et ad 
mortem usque in omnibus fere Europae aulis apud principes, reges, 


imperatores, Summos Pontifices continuis legationibus consumptus. 
Denique eaedem occupationes in causa fuisse videntur, ut opus non 
absolveretur. 


SCOPUS AUCTORIS. - Qua intentione, quo fine ductus S. 
Laurentius Explanationem composuerit ac prelo destinaverit, cum ex 
operis indole infra describenda, tum ex temporum adiunctis 
adumbrare licet. Eo tempore Hebraeorum conversioni instigante 
Romana Sede et ab aliis et a S. Laurentio multum adlaboratum esse 
constat. Siquidem Gregorius XIII, die 29 Augusti 1584, litteris 
Apostolicis «Sancta Mater Ecclesia», omnibus praelatis, quavis 
dignitate, licet cardinalitia, insignitis, curam tam animarum 
habentibus, praeceperat, ut per viros apostolicos inter limites 
respectivae iurisdictionis singulis sabbatis conciones ad Hebraeos, 
lingua quidem hebraica, fieri curarent, in quibus Iesus Messianitas, 
Scripturis secundum normas catholicas expositis, comprobaretur. 
Tum, audita sanctitatis fama et admirandae doctrinae S. Laurentii, 
eundem, praedicatione quadragesimali Venetiis annis 1583-4 summa 
cum laude absoluta, Romam accersivit, ut ei Evangelium Hebraeis 
annuntiandi munus concrederet. Quod quidem officium, a Clemente 
VIII confirmatum, Laurentius tum Romae tum in aliis Italiae 
exterisque civitatibus magna omnium, ipsorum quoque Hebraeorum 
admiratione exercuit. Quibus ut etiam scripto prodesset, zelo 
apostolico eum ad commentandos Libros Sacros esse impulsum 
dubium non est. Si quis tamen S. Laurentium ut scholae tanquam 
lector s. Theologiae inserviret, commentandis Scripturae libris 
insudasse putaverit, id non negabimus, sed etiam tum Iudaeis 
convertendis eum adlaborasse ex indole commentarii constat. 


IPSA EXPLANATIO. - Inter opera S. Laurentii Explanatio in 
Genesim proprium habet locum, quippe cum sit Commentarium 
stricte dictum. Ita vero res absolvuntur. Post brevem introductionem 
in qua studium Scripturarum summis laudibus extollit, S. Auctor 
quattuor dissertationibus praeliminaribus de tropis et schematibus 


verborum et sententiarum, porro de Scripturarum multiplici sensu 
fuse tractat. Tum, ansa sumpta ex versu primo capitis 1 Geneseos, 
duabus dissertationibus De Mundi Creatione in Tempore, De 
Principiis Rerum philosophicas instituit quaestiones. Introductionis 
tractatibus absolutis, Commentarium ipsum sequitur, amplectens 
exegesim 11 capitum. 


Commentans caput 1, praeter textum Vulgatae latinae, etiam textus 
originales hebraicum et chaldaicum (1.e. primam Paraphrasim 
chaldaicam), interdum Targum Ierosolymitanum (quam vocant 
secundam Paraphrasim chaldaicam) latine versum commentario 
praemittit. In aliis vero capitibus textui Vulgatae latinae Editionis 
iungit versiones tantum latinas textuum hebraici et chaldaici et 
graeci, hinc inde tamen adducens ipsa verba hebraica, chaldaica, 
graeca, quando interpretatio textus inde pendere videbatur. Cum 
textus hebraicum, chaldaicum, graecum, tum Patres et philosophos 
graecos S. Auctor ipsemet ex textu originali directe latine vertit; 
nullis nempe utens versionibus eo tempore notis. 


Sensui litterali inveniendo S. Auctor praecipue insudat. Quapropter, 
ut veriorem certioremque sensum attingat, magna cura etymologiam 
vocabulorum hebraicorum indagat. «Iaciendum enim primo est, ait, 
verissimum litterae fundamentum, ne falso fundamento littera 
innitatur». Tum Rabbinorum antiquorum sententias, indicatis 
nominibus, saepissime etiam Hebraeorum traditiones affert in 
medium, postea Sanctos Patres catholicosque exegetas allegat, ut 
denique tandem suam ipsius sententiam saepius ab aliorum 
interpretum opinionibus diversam aperiat, «sapientiorum iudicio 
cuncta relinquens». Data occasione post versuum expositionem, 
addit disquisitiones theologicas vel philosophicas. 


FONTES IN EXPLANATIONE ADHIBITI. - Ex iis quae diximus 
apparet quos auctores S. Laurentius Commentarium conficiens 
adierit. Sunt enim praeter veteres Rabbinos maioris inter Hebraeos 


auctoritatis collectiones rabbinicae, haggadicae, talmudicae, tum 
inter catholicos praesertim Nicolaus Lyranus, Tostatus; Sanctis 
Pagnini magnum Lexicon Hebraicum, quod Thesaurus Linguae 
Sanctae inscribitur, frequenter adhibet. Denique plurimorum 
opiniones, tacitis nominibus, saepe adducit dicendo: alii dicunt, 
nostrates dicunt, alii tenent, etc. 


Quod ad textum hebraicum et chaldaicum Bibliorum et Rabbinorum 
attinet, verisimile est, a S. Laurentio adhibitam esse Bibliam 
Rabbinicam Masoreticam, Venetiis a. 1568, iuxta Hebraeos 5328, 
cura Ioannis de Gara editam. Exemplar enim nunc in Bibliotheca 
Marciana Venetiis asservatum et a nobis feliciter detectum 
inscribitur: «Loci Venetiarum Fr. Capucinorum», ductu eodem quo 
alii bibliothecae Capuccinorum libri insigniti apparent: ex qua igitur 
suppressis Ordinibus Religiosis a. 1810 surrepta esse videtur. 
Accedit quod in editione inveniuntur Commentaria Rabbini Aben 
Ezrae et Rabbini Salomonis Iarchi, vel simpliciter RaScI, in 
Pentateuchum frequentissime a S. Laurentio allegata. Nostra 
sententia eo etiam confirmari videtur, quod textus chaldaicus 
Genesetos et Commentariorum Aben Ezrae et Salomonis a S. 
Auctore adductus cum hac memorata editione concordat, cum aliae 
editiones ab Ario Montano et a Complutense Universitate eo 
tempore factae aliquantulum discrepent. Denique annus editionis 
tempori quo S. Laurentius Commentarium suum composuit 
proximus est. 


MOMENTUM EXPLANATIONIS. - De valore huius Explanationis 
iudicium definitivum historicis relinquentes, antiqua tantum 
tangemus. Cognitio linguae hebraicae mirabilis demonstratur, itidem 
fontium accurata simul ad independens usurpatio, bene fundatarum 
opinionum ab Auctore propositio; denique etiam expositionibus 
intermixtae disquisitiones theologicae ac philosophicae soliditate 
praestant. Omnia etiam, ex more, lingua eleganti et polita 
exprimuntur. Certe si statim ac confecta in lucem edita esset, S. 


Scripturae studiosi eo tempore non modicam inde utilitatem 
hausissent. Eo vel magis quod praeter consuetudinem opiniones 
Rabbinorum et fideliter et benigne proponantur ac ponderentur. 
Dolendum igitur, ut his finem faciamus, etiam hoc opus S. Laurentii 
absolutum non esse, immo aliquas partes operis deperiisse. 


III. - DE NOSTRA EDITIONE EXPLANATIONIS IN GENESIM 


DE TEXTU EXHIBITO. - Summo studio, uti semper, curavimus, ut 
textus codicis fideliter exhibeatur. S1 quae mendae manifestae 
occurrerunt, eae in textu correctae sunt, lectione codicis in calce 
exhibita. Quoad materiae dispositionem nulla difficultas nobis 
oberat, cum omnes partes in codice recto ordine inveniantur positae. 
De una exceptione lectorem attentum velimus. Agitur de particula 
quadam, in qua Auctor loquitur de compositione corporis humani. 
Ea quidem in codice posita est ad finem cap. 5, foliis 224a-229a, a 
nobis vero, propter materiae affinitatem, agglutinata est versui 70 
cap. 2: Formavit igitur Dominus Deus hominem. Ceterum ad 
commentarii seriem non pertinet. Maior difficultas orta est ex 
defectu interpunctionis; eam integram nos ipsi textui adiecimus. 
Quoad verba hebraica, quae S. Auctor sine punctis masoreticis 
plerumque reliquit, ita procedendum putavimus, ut versiculos textus 
hebraici et chaldaici interdum signatos etiam nos omnes signaremus 
(utendo pro textu hebr. editione Kittel, pro textu chald. Biblia 
Rabbinica Masoretica supra memorata), aliis verbis hinc inde sparsis 
prout in codice prostant relictis. Quoad verba graeca, quae S. Auctor 
sine accentibus scripsit, semper usi sumus editione facta a L. Van 
Ess. Pro textu vero latino Vulgatae usui continuo erat nova 
Bibliorum Sacrorum Editio ab A. Gramatica parata. Verba denique 
hebraica vel graeca latinis litteris a S. Laurentio conscripta, nos 
litteris vel hebraicis vel graecis expressimus. 


DE NOTIS ADIECTIS. - De more, locos S. Scripturae, Patrum 
aliorumque auctorum a S. Auctore plerumque reticitos in calce 
adnotavimus. In citandis Rabbinis Biblia Rabbinica Masoretica 
supra memorata, eo libentius usi sumus, quod ipse S. Laurentius 
eam certo certius adhibuit. Commentarium in Pentateuchum a 
Rabbino Isaac Abrabanel confectum, item Librum Radicum a David 
Kimchi compositum (in bibliothecis publicis Patavii et Venetiarium 
non prostantes a Domino Adulpho Doct. Ottolenghi, Rabbino maiore 
Communitatis Israeliticae Venetiarum, perhumaniter usui quoad 
licuit oblatus) citamus ex editionibus antiquis, primum titulo v1» 
ana Phirusc Atorah, editum Venetiis cura Sam. Archivolti, iussu 
Ioan. Bragadini, a Ioanne de Gara anno 1579, iuxta Hebraeos autem 
5339; secundum titulo mP^v^vn ^20 Sepher Asciarascim, editum 
Venetiis per Marcum Ant. Iustinianum anno 1547, iuxta Hebraeos 
5309. Commoditatis causa, ex more notis marginalibus compendium 
quoddam rerum in textu tractatarum adiecimus et praeter indicem 
synthetico-analyticum, alphabeticum quoque nominum et rerum 
notabilium, quae in hoc volumine continentur, confecimus. Porro ab 
omni prorsus commentario opinionum S. Auctoris et 
philosophicarum et theologicarum et biblicarum abstinendum 
censuimus, ne ipsum Commentarium commentari videremur. Id 
tamen propositum non impedivit, ne quas notas illustrativas quibus 
sententia S. Auctoris clarior redderetur adiungeremus, vel, ne textus 
hebraicos interdum nimis serviliter a S. Auctore versos, ex contextu 
hebraico diligenter inspecto explicaremus. 


Hisce praelibatis, gratias iis referimus ex corde, qui pretioso auxilio 
nobis fuerunt in hoc volumine praeparando. Imprimis Domino Ad. 
Ottolenghi, Rabbino supra memorato, atque Domino Prof. H. 
Cassuto, qui in notis circa Rabbinos conficiendis nos iuverunt, tum 
maxime Reverendissimo Patri Hilarino a Lucerna et R. P. Crispino 
ab Appenzell provinciae Helveticae, totius editionis revisoribus et 


censoribus, qui integrum opus perlegendum consiliisque sapienter 
adstiterunt. 


Denique Reverendissimo Patri Vigilio a Valstagna qui, Operum S. 
Laurentii edendorum consilio alacriter coepto atque quattuor tomis 
omnium plausu editis, tribus abhinc annis in Supremum nostri 
Ordinis Moderatorem et eiusdem S. Laurentii successorem unanimi 
capitularium voto assumptus est, hunc nostrum laborem, quisquis 
ille est, in filialis obsequii et peramantis animi signum humiliter 
offerimus. 


Patavii die 1 Ianuarii 1935 


Patres Editores 


PROOEMIUM 


Divinus Moyses, coeleste piane oraculum mundanumque 
miraculum, vir sanctissimo Dei Spiritu plenus, non tantum Prophetas 
omnes coelestium arcanorum cognitione incomprehensibilisque 
sapientiae Dei plenitudine ,uti Salomon reges omnes , longe 
excelluit, ut merito Prophetarum hierarcha inagnusque coryphaeus 
sit appellatus , verum etiam mortales omnes, naturalium rerum 
scientia edoctus in omni sapientia Aegyptiorum , longissime a tergo 
reliquit, ut iure sibi summi philosophi nomen vindicarit dicique 
meruerit sapientium alpha. Quare cum divinus hic sanctissimusque 
Vates theologorum omnium, qui in antiquitate floruerunt, culmen 
extiterit et philosophorum omnium columen, non tantum in his, quae 
Spiritu Dei affiatus vel de natura vel de proprietatibus vel tandem 
[de] operibus summi Dei conscripsit, summa ac integerrima fides 
omnibus adhibenda est, verum etiam et in his, quae physice vel de 
natura conscripsit. Cum enim in omni Aegyptiorum, qui humanarum 
scientiarum fontes extitere, sapientia edoctus sit, in his, quae de 
natura rerum litteris demandavit, nihil contra verae philosophiae iura 
vel contra naturalis rationis verum exactumque iudicium 
immortalibus et nunquam perituris monumentis consignasse 
censendum est; neque enim vel ignorantia deceptum vel voluntatis 
vitio alios decipere voluisse quispiam sanae mentis existimabit, cum 
pariter sanctus doctissimusque extiterit omnigenaque sapientia 
plenus. Unde ego divinum hunc virum primo quidem tanquam 
sacrum divinae theologiae culmen summe sum veneratus, 
postmodum vero tanquam humanae philosophiae columen 
omniumque scientiarum archivium et thesaurum vehementer sum et 
veneratus et pariter admiratus, maxime vero in sua cosmopoeia sive 
cosmogonia, idest mundi genitura, quae in Sacrae Geneseos 
hexaemeron continetur. 


In hac enim mundanae totius machinae constitutione non solum 
theologus mihi visus est Moyses, divinae potentiae opera rerumque 
creationem edisserens, verum etiam summus philosophus, naturalis 
philosophiae scientiam ingenuamque cognitionem rerum naturalium 
tradens. Quaecumque enim vel a Platone vel ab Aristotele vel ab 
aliis pghysiologis de natura rerum tradita sunt litterisque demandata, 
haec omnia in Moysi cosmopoeia luce clarius tradita sub 
conspectum veniunt oculatius inspicienti. 


Sunt autem vel maxime decem quae in philosophia naturali 
pertractantur: principia rerum; communia accidentia rebus, veluti 
motus et tempus; coeli astrotumque natura; natura elemntorum; 
horum actio, antipathia atque sympathia; exhalatio atque ex ea 
meteoricae impressiones, quae in aere flunt; mineralia; plantae; 
animalia, et tandem hominis constitutio per animam extrinsecus 
advenientem. Haec autem omnia in Moysi cosmopoeia perfectissimo 
veluti compendio et anachephalaeosi continentur, non secus ac in 
homine universa natura, qui ob id Microcosmos est sapientibus 
appellatus . Agit enim Moyses de principiis rerum, coelum 
terramque statuens genitalia principia rerum; agit de communibus 
accidentibus: motu et tempore; agit de coeli natura et astris; agit de 
elementis, terra, aqua et aere; agit de generatione rerum; de 
exhalatione; de mineralibus; de plantis; de animalibus tandemque de 
homine. Quae quidem omnia in primis tribus Sacrae Geneseos 
capitibus, quae universam cosmopoeiam vel potius cosmographiam 
edocent, a Moyse pertractata videntur, paucissimis quidem verbis 
brevissimisque sententiis, sed plenissimis verissimisque tum verbis 
tum sententiis. 


Quod quidem, cum non ab omnibus sit animadversum, Deus, qui 
divina Sacrarum Scripturarum mysteria mundana sapientibus 
prudentibus abscondit, et parvulis ea revelat , mihi, omnium 
theologorum philosophorumque minimo, haec revelare ex voluntatis 
suae beneplacito dignatus est, quia ipse scientiarum Dominus est . 


Cum enim Sacrae Scripturae studio operam navarem, divinae 
veritatis lux, quae omnem hominem venientem in hunc mundum 
illuminat , mentis meae oculis magno splendore illuxit, ut in hoc 
Sacrae Scripturae agro, una cum supercelestis sapientiae, sacrae, 
inquam, theologiae thesauro, sacrae item philosophiae naturalis 
pretiosissimum ditissimumque adinvenirem archivium; quod quidem 
mihi eo carius pretiosiusque fuit, quod nulla alia ratione cessem certi 
quippiam de naturalibus haberi posse . 


Quae enim a philosophis, physiologis de natura conscripta sunt, ad 
opinionem universa conscripta esse semper sum arbitratus. Cunctae 
enim res difficiles: non potest eas homo explicare sermone . Cuncta 
enim fecit Deus bona in tempore suo et mundum tradidit disputationi 
hominum, ut non inveniat homo opus, quod operatus est Deus ab 
initio usque in finem . Unde cum Deus rectum hominem 
fecerit...ipse infinitis se immiscuit quaestionibus . Quae autem hic 
scripta sunt, non ad opinionem, sed ad veritatem sunt scripta; horum 
enim auctor est Deus, qui naturae totius causa suprema est atque 
principium, rerum, inquam, omnium natura constantium artifex 
summus sapientissimusque effector. Quare non aliunde quam ab eo 
naturalium rerum cognitionem scientiamque melius possumus 
adipisci. Unde enim melius quam a vivo fonte pura claraque hauriri 
aqua potest? Deus est enim qui docet hominem scientiam, ut Regius 
Vates ait , ipse est omnis sapientiae fons, scientiarum omnium 
Dominus et magister; quapropter idem Vates beatos dicit homines a 
Deo edoctos et eruditos : Beatus homo quem tu erudieris, Domine, 
et de lege tua docueris eum. 


Missis ergo philosophorum ambagibus, qui infinitis se immiscuere 
quaestionibus, qui etsi per ea, quae facta sunt, multa invisibilia Dei 
cognoverint , tamen dicentes... se sapientes esse stulti facti sunt , 
quia, cum cognovissent Deum, non sicut Deum glorificaverunt..., 
sed evanuerunt in cogitationibus suis, et obscuratum est insipiens cor 
eorum ; qui, ut alibi Apostolus ait , ambulantes in vanitate sensus 


sui, tenebris obscuratum habentes intellectum, alienati a vita Dei, per 
ignorantiam, quae est in illis propter caecitatem cordis ipsorum; eam 
crediderim de operibus Dei potuisse claram exactamque 
cognitionem doctrinamque tradere, quam de coloribus caeci vel de 
lumine solis oculus nycticoracis aut alterius cuiuspiam avis 
lucifugae, nos ex purissimis mosaiace divinaeque sapientiae fontibus 
puram, claram ac summopere veram cognitionem scientiamque 
hauriendam duximus. Aequum enim visum est nobis sanctae huic 
lectioni tempus, quod licuerit, studiaque mea dedicare ad sacrae 
Moysis philosophiae interpraetenda revenlandaque mysteria, ut 
quidquid ipse de principiis rerum, de communibus accidentibus, de 
coelo, elementis, actionibus, exhalationibus, mineralibus, plantis, 
animalibus et tandem de homine dixit, afferamus in medium, 
promamus in lucem, interpretemur, declaremus, elucidemus, summi 
Dei auxilio, Christi luce et Spiritus Sancti gratia donisque freti. 
Quod si quid veri et certi apud exteros ethnicosque philosophos, qui 
physiologiam docuere, inveniemus, cum Deus sit omnis veritatis 
auctor, id tanquam a possessoribus iniustis repetemus; isti sunt enim, 
qui veritatem Dei, ut inquit Apostolus, in iniustitia detinent, quia 
quod notum est Dei manifestum est ... illis, Deus enim illis 
manifestavit . Si quam ergo veritatem iniuste detentam invenerimus, 
iuste ab eis exigemus aurumque et pretiosa quaeque ex Aegypto cum 
Israelitis in terram promissionis asportabimus , ut ex his sanctuarium 
Deo sacrumque nomini eius delubrum construamus. Ita enim et 
Salomon, rex omnium potentissimus pariter ac sapientissimus, 
augustissimum illud celeberrimumque templum Deo Optimo 
Maximo aedificaturus, ab exteris nationibus, a Tyriis, inquam, 
Sidoniisque, multos artifices multaque tum ligna tum lapides e 
monte Libano est mutuatus . Si quae ergo vel apud Aristotelem vel 
apud Platonem vel apud Trismegistum, qui omnium Moysi 
simillimus , sacrae huic divinaeque philosophiae consona 
[invenierimus], cum verum vero consonet semper, ea tanquam vera 


recipiemus, tanquam aurum non adulterinum, sed verum ad lydium 
lapidem probatum; dissona vero, et quae non musim, sed cum 
philosophia hac amusim faciunt, tanquam falsa et a veritatis luce 
longe distantia, a schola veritatis reiiciemus in tenebrasque 
exteriores relegabimus. Sic enim Deus lucem divisit a tenebris . 
Deum Optimum Maximum, a quo omne datum optimum et omne 
donum perfectum , rogo genuaque mea ad Patrem Domini nostri 
Iesu Christi flecto ..., ut det mihi virtutem secundum divitias gloriae 
suae... ut possim comprehendere... quae sit latitudo, longitudo..., 
sublimitas et profundum sacrae huius divinaeque philosophiae, ut 
nunquam a veritatis semita, nec latum quidem unguem, aberrem; sed 
coelesti semper lumine ductus, tanquam sanus oculus nulla vel 
caecitatis obscuritate obductus, aut vertiginis cuiuspiam iniria 
affectus, lucem a tenebris albumque a nigro, absque ullo errore, 
discernit; ita ego semper vera possim a falsis discernere ne, quo 
errore deceptus, a semita veritatis aberrans, alios quoque, si quos 
acciderit mea haec scripta a parietibus domesticis edita in lucem, ut 
legant, similiter deceptos faciam aberrare. Deum autem Optimum 
Maximum, qui cordis cogitationes et secreta scrutatur animorum , 
quem conscientiae secreta non fallunt, omnia enim nuda et aperta 
sunt oculis eius, et non est aliqua creatura invisibilis in conspectu 
illius , testor et Christum lesum unicum Filium eius Dominum 
nostrum, qui venturus est iudicare vivos et mortuos , voluntatis 
mentisque meae hoc firmum esse propositum, hanc intentionem 
semper quae vera sunt et vero consona et atque similia, a veritate 
Sacrarum Scripturarum utriusque Testamenti et catholicae fidei nec 
latam quidem unguiculam distantia, corde credere, ore confiteri et 
fidelissimo calamo litteris exarare; ne quid unquam catholicae 
veritati undequaque non consonans, in his vel aliis quibuslibet 
scriptis meis quis legens arbitretur id temere a me assertum. Absit! 
absit! Homo sum, errare potero; nunquam tamen cuiuslibet erroris 
pertinax defensor, nec assertor; veritatis enim ingenuae ingenuum 


me fateor atque profiteor amatorem; hanc semper nervis omnibus, 
omni studio, labore atque indagine sum prosequutus tanquam 
thesaurum quendam infinitum. 


DISSERTATIO PRIMA DE SCHEMATIBUS ET 
TROPIS SACRAE SCRIPTURAE 


Sacra et divina Scriptura non solum multiplicium sensuum 
fecundissima et exuberans est; quapropter altissima semper et 
profundissima est et semper et ubique verissima, ut sua altitudine 
superbos irrideat, profunditate attentos, vigiles et studiosos continuo 
teneat, veritate semper dulciter ac suaviter pascat ; verum etiam 
omnibus schematibus, tropis et figuratis locutionibus ubique 
respersa, quae eam mirum in modum decorant et exornatissimam 
reddunt; quare et sapiens est et eloquens ac maxime frugifera. Non 
enim, ut in ceteris plerisque disciplinis crebro contingit, ita haec 
quoque fabularum lenociniis ac ludicris nugis animum nostrum 
titillare solet; non pestiferis canticis aures demulcere, non profanis 
opinionibus mentem inficere, non aliquam demum morum perniciem 
candidatis suis insinuare consuevit; verum contra, ubique seria 
veritas salutari gravitate blanditur, ad omnem aditum facundus ille 
sapientiae lepor dulcibus modulis plectrum suum meditatur, nil adeo 
incontaminatum quod non in vitam nostram Sacrae Scripturae 
placita suo veluti iure quodam instillent. Non, ut multi autumant , 
horrida est et inculta, arida et tetrica, sed politIe mira decora atque 
adeo ipsa maiestate decora, iucunda, facilis, expedita, prona nullique 
non obvia, sed omnium, ad eam pia fide et devotione accedentium, 
mira dulcedine animum pascit atque eius studium non in portu, 
longo iam maris devorato taedio, sed in ipso limine, dum a litore 
solvimus, dum vix iter capessamus, laborem nostrum statim 
amplissimo praemio solatur, dum fideli intellectus machaera litteram 
convellimus, continuo pascit animum promicans nucleus et sensuum 
flagrantissima medulla. 


Omnium tamen artificem laborem, citra quem nihil unquam natura 
dedit mortalibus, in consilium adhibere oportet in cortice 


convellendo, idest ... pascuntur. Ad quod industriae plurimum et 
studii conferre nos convenit, ac litterae intelligendae plurimum 
insistendum, ut schemata formasque verborum intelligamus 
tropicasque locutiones, quae translatis dictionibus a propria 
significatione ad non propriam ex similitudine et analogia in eis 
reperta aut decoris, aut cultus et ornatus, aut necessitatis, aut 
emphaseos gratia fiunt, percipiamus. Omnia enim schemata et tropi 
ac figurae dicendi, quarum Graeci se gloriantur repertores fuisse , a 
Sacra Scriptura profluxerunt, quae ceteris scripturis, non solum 
auctoritate, quia divina, vel utilitate, quia ad vitam ducit aeternam, 
sed et antiquitate et ipsa praeeminet positione dicendi. Quare ne in 
mediis Sacrarum Scripturarum studiis in has figuratas locutiones 
tanquam nobis ignotas impingamus et a studio vel deterreamur vel 
moremur, troporum et schematum, quibus Sacra Scriptura multis 
saeculis ante eloquentiae magistros eloquentissime usa est, prius 
aliqualem notitiam tradere operae pretium duximus. Multa enim in 
Scripturis Sacris obscura, cognito locutionis genere, dilucescunt; 
propter quod cognoscenda sunt eadem locutionum genera, ut ubi 
sententiae latent, eorum cognitio succurrat easque sub schematibus 
et tropis latitantes intentioni legentis aperiat. 


Schematum igitur multae sunt species, item etiam troporum. Est 
autem schema proprie dictum, quod a simplici et in promptu posito 
dicendi modo, poetice vel oratorie mutatum est, tam in pingendis 
verbis quam in ornandis sententiis pondus habens . Aliquando etiam 
immutatum manet; sunt enim schemata quaedam tum verborum tum 
sententiarum lumina, quibus, tanquam insigniori ornatu, tota oratio 
textitur ac distinguitur. Item tropus est verbi vel sermonis cum 
virtute a propria significatione in alienam mutatio, decoris, vel 
necessitatis, aut cultus, sive emphaseos gratia . Inde dicuntur 
tropicae locutiones, non propriae, quoniam non secundum propriam 
significationem in eis verba sumuntur, sed transposite et figurate, 
tametsi autem tam propriis quam translatis verbis figuratur oratio. 


Inter schema tamen et tropum hoc interest discrimins, quod figura — 
oxfipa enim graece figura latine sonat — est conformatio quaedam, ut 
nomine ipso patet, habitusque orationis remota a communi et 
primum se offerente oratione, patetque propriis verbis figura fieri; 
tropus autem nunquam nisi translatis atque transpositis verbis a 
propria in alienam significationem. Nos itaque tum de tropis tum de 
schematibus et figuris disseremus; de tropis primo, tum de figuris. 


Tropus igitur "est verbi vel sermonis a propria significatione in 
aliam cum virtute mutatio" , ut cum dicimus: laetes segetes, verbum 
laetitiae, a propria significatione, qua laetos homines dicimus, ad 
segetes cum virtute transfertur. Tropi autem species undecim sunt; in 
verbo septem: metaphora, synecdoche, metonymia, antonomasia, 
onomatopoeia, catachresis, metalepsis; in oratione vero quattuor: 
allegoria, periphrasis, hyperbaton et hyperbole. 


Metaphora, quae latine translatio dicitur, fit cum nomen aut verbum 
propter similitudinem transfertur ex eo loco, in quo proprium est, in 
eum, in quo proprium deest, aut translatum proprio melius est : ita 
dicimus: laetas segetes, ridere prata, gemmare vites, floridam 
iuventutem, lacteam canitiem, incensum ira, inflammatum 
cupiditate, lapsum errore; ita plane in Scripturis Sacris Christus 
dicitur agnus , leo , ovis , lilium convallium, flos campi, hinnulus 
cervorum, , etc.; ita: Dominus de Sion rugiet . Et metaphorica 
quidem locutio usitatissima in Scriptura Sacra est. Fit autem 
quattuor modis translata similitudine: vel ab animali ad animal, vel 
ab inanimato ad id quod eiusdem est generis, vel ab animali ad 
inanimatum, vel ab inanimato ad animal. — Primo quidem modo, 
ut: Quare fremuerunt gentes ; et: Rugiebam a gemitu cordis mei ; Si 
sumpsero pennas meas diluculo ; nam et homo, de quo haec 
dicuntur, et animalia, unde sumuntur, animam habent. — Secundo 
vero modo, ut: Aperi, Libane, portas tuas ; a civitate enim ad 


montem translatio fit, quae ambo inanimata sunt. Ita nos dicimus: 
concentu virtutum nil esse suavius; caritatem esse vinculum 
perfectionis ; eleemosynam extinguere peccatum . — Tertio autem 
modo, ab animato ad exanime, ut: Terra aperuit os suum ; Ecce eiciis 
me hodie a facie terrae ; Ecce iccatus est vertex Carmeli ; ab animali 
enim, cui haec competunt, ad terram et montem, quae inanimata 
sunt, fit translatio; animal enim os, faciem et verticem habet, non 
autem terra aut mons. —Quarto denique modo, ab inanimato ad 
animal; ita dicitur: Auferam a vobis cor lapideum ; populus durae 
cervicis ; cor durum ; homo durus et asper sive austerus ; durities 
enim non homini, sed inanimatis lapidibus competit: ab eis autem ad 
homines translatio fit. Et certe istiusmodi translationibus ubique 
Scriptura Sacra miro ornamento respersa est. — Imaginis etiam 
figura post metaphoram invenitur, qualis est apud Isaiam illud : 
Quasi parturientes dolebunt; et apud Ieremiam : Quia inventi sunt in 
populo meo impii insidiantes quasi aucupes, laqueos ponentes et 
pedicas ad capiendum viros. 


Synecdoche tropus est, in quo ex parte totum, aut contra, aut ex 
antecedentibus sequentia intelliguntur , sicuti ex puppi navis, ex 
mucrone ensis, ex tecto domus intelligitur. Synecdoche a parte totum 
ostendens in Sacra Scriptura est, ut cum anima aut caro pro toto 
homine ponitur, ut: Factus est homo in animam viventem ; ita cum 
legimus: Cunctae animae, quae ingressae sunt cum Iacobo in 
Aegyptum et egressae sunt de femore eius ; ita quoque: Verbum caro 
factum est ; pars enim alterutra pro homine ponitur; neque enim 
animae filiorum Iacob sine corporibus in Aegyptum ingressae sunt, 
nec Verbum caro sine anima factum est. — Quae autem a toto parte 
demonstrat, multis in locis fit synecdoche, ut: Sepelivit Abraham... 
uxorem suam in spelunca agri duplici ; ita: Dormivit... David cum 
patribus suis et sepultus est , etc.; in Evangelio quoque: Iuxta erat 
monumentum, in quo posuerunt Iesum . Omnes autem hi loci de 
mortuo corpore intelligendi sunt, sicut et illud Magdalenae: Tulerunt 


Dominum meum et nescio ubi posuerunt eum , idest corpus Domini 
mei. — Huc pertinet cum ex uno plures significantur, ceu: Fons 
ascendebat de terra et irrigabat universam superficiem terrae ; 
fontium quidem plane multitudo erat, cum ad id nequaquam fons 
unus sufficeret; ita quoque locusta et rana et musca in plagis 
Aegypti, earum certe innumerabilis propemodum multitudo erat. — 
Aliquando fit plurali pro singulari posito, sicut cum legimus: 
Videntes autem discipuli indignati sunt dicentes: Ut quid perditio 
haec unguenti? ... et fremebant in eam , cum, Ioanne teste , solus 
Iudas proditor id dixerit. Ita quoque latrones, qui crucifixi erant cum 
eo, conviciabantur ei , cum unus solus id egerit, alter vero, increpato 
socio, Christum Deum confessus fuerit . — Aliquando materia pro 
universa re composita ponitur, sicuti Abraham legitur locuples valde 
in auro et argento fuisse , idest aurea et argentea pecunia; et: 
Mulier... attulit alabastrum unguenti , idest vasculum ex alabastro. 
— Nonnunquam genere pro forma, idest specie posito, ut: Factus est 
homo in animam viventem, hoc est, secundum phrasim hebraicam, 
in animal vivens, cum rationalem animam 1n faciem eius insufflavit, 
qua rationale animal factus est. — Vel pro specie genus ponitur, 
sicut e contra pluries pro genere species ponitur, ut: Pastores ovium 
sumus nos et fratres nostri , cum et capras et boves et camelos et 
asinos pavissent, oves posuerunt pro animali, quod omnibus illis 
commune est. — Ac demum ex his, quae rebus accidunt, res ipsae 
intelliguntur, sicut est illud Isaiae : Et conflabunt gladios suos in 
vomeres et lanceas suas in falces; haec enim, cum pacem magnam 
consequantur, per ea ponuntur. 


Metonymia transnominatio quaedam est, cum vel pro effectibus 
causae, vel pro causis effecta ponuntur, aut per continentia quae 
continentur, aut per contenta quae continent, vel per signa res 
intelliguntur . Per causas autem effectum intelligimus, veluti 
auctores ponimus pro suis operibus dicimusque Platonem, 


Aristotelem, Demosthenem vel Ciceronem legisse, cum eorum 
scripta dicamus vel legisse vel audivisse. Ita plane in Sacra Pagina 
legimus: Habent Moysen et Prophetas, illos audiant , et cum legitur 
Moyses: Et habet Moyses... qui eum praedicent... per omne 
sabbatum ; Et incipiens a Moyse et omnibus Prophetis 
interpretabatur illis Scripturas ; auctores pro suis monumentis posuit. 
- Aliquando effectus pro causa ponitur, veluti cum legimus: Tu es 
patientia mea..., spes mea ; et: Fortitudo mea , idest causa harum 
virtutum, et sic effectus pro causa ponitur. - Haec et contentum per 
continens designat, ut: Effundam hydriam in canalibus , cum aquam 
effunderet; ita: Iubilate Deo omnis terra ; Laetata est Aegyptus ; 
Ierusalem, Ierusalem, quae occidis Prophetas ; et innumera alia , ubi 
certe habitatores intelliguntur. - Aliquando e contra per contentum 
continens designat, ut: Ingressi sunt filii Israel per medium... maris ; 
ita quoque cum lordanem fluvium transisse dicuntur , cum per 
exiccatum alveum tum maris tum fluvii transierint. Ita in plerisque 
aliis Scripturae locis . 


Antonomasia vice nominis quaedam positio est, cum significatio 
vice nominis ponitur , sicut dicimus: academicorum principem, pro 
Platone; romanae eloquentiae patrem et principem, pro Cicerone; 
eximium prophetam, pro Davide; apostolum, pro Paulo; dilectum 
discipulum, pro Ioanne. Fit autem tribus modis: vel ab animo, vel a 
corpore, vel ab extrinseco. Ita in Sacro Eloquio Salomon sapiens 
dicitur , et pater eius homo secundum cor Dei ; Goliath gigas, vir 
spurius..., altitudinis sec cubitorum et palmo . Christus etiam 
antonomastice Iustus dicitur, veluti: Occiderunt eos, qui 
praenuntiabant de adventu Iusti, cuius vos nunc proditores et 
homicidae fuistis ; Christus, Filius David , et Filius hominis ; 
Samson, fortis viribus ; Ioannes, discipulus, quem dilegabat Iesus ; 
Paulus, vas electionis ; Ioannes Baptista, propheta magnus et plus 
quam propheta ; Petrus, petra Ecclesiae ; et frequentissima est 
antonomasia. 


Nota quod antonomasiae epitheton simile est, quod tribus similiter 
modis fit. Differt autem ab antonomasia, quod epitheton semper 
nomen adiectivum habet, non autem antonomasia . 


Onomatopoeia, idest nominis fictio , ceu est: mugitus boum, balatus 
ovium, latratus canum, et his similia. Tropus iste in sacra Scriptura 
frequentissimus est: Rugitus leonis et vox leaenae ; Quasi leo rugiet 
; et: Nunquid... circumdabis collum equi hinnitum? Similiter: Canes 
multi non valentes latrare ; ita: Aes sonans et cymbalum tinniens ; 
clangor tubarum ; ita quoque illud: Ibant... in directum vaccae per 
viam, quae ducit Bethsames..., pergents et mugientes . 


Catachresis, usurpatio quaedam sive abusio verbi est, cum simile et 
propinquum pro certo et proprio ponitur , veluti cum dicimus: vires 
breves, consilium longum, orationem grandem. Hoc tropo frequentur 
utitur Scriptura : Cornua peccatorum confringes et exaltabuntur 
cornua iusti; ita cum dicit : cornua arcus; pedes mansae, sive 
candelabri; frontem tecti; labium calicis, etc. Haec enim omnia 
animalium propria sunt; ad significandas tamen res, quae propria 
appellatione deficiunt, ea adhibentur nomina. Et in hoc tropus hic a 
metaphora differt, quod illa vocabulum habenti largitur; haec, quia 
non habet proprium, alieno utitur; ita cum de Deo Scriptura loquitur 
immensam eius virtutem et perfectionem corporeae quantitatis 
nominibus designat, veluti cum dicit: Excelsior coelo est, et quid 
facies? Profundior inferno, et unde cognosces? Longior terra 
mensura eius et latior mari. Ita quoque illud: Est autem Ierosolymis 
probatica piscina; *a piscibus enim nomen accepit aqua, quae 
nequaquam propter pisces, sed ad lavandas hostias collecta est, unde 
probaticae cognomen sortita est". 


Metalepsis transumptio quaedam est et alio in aliud gradatim 
pergens viamque praestans ad id, quod ostendit, ceu est illud 


Poetae: 


"Speluncis abdidit atris", 


ubi ex atris tenebrosae, ex tenebrosis profundae intelliguntur; et 
illud: 


"Post aliquot, mea regna, ... mirabor aristas?" 


Post aliquot, inquit, artistas, annos intelligens; per aristas enim 
aestates, per aestates vero anni intelleguntur. Ita in Sacra Scriptura 
reperitur hic tropus : Labores manuum tuarum ... manducabis, beatus 
es et bene tibi erit; labores enim posuit pro his bonis, quae laborando 
acquiruntur. Similiter illud: Ecce Behemoth, quem feci tecum, 
foenum quasi bos comedet; fortitudo eius in lumbis eius, et virtus 
illius in umbilico ventris eius; per Behemoth enim diabolus, per 
diabolum angelus a Deo factus intelligitur, per foenum peccatores 
homines, per lumbos et umbilicum luxuria; quoniam autem haec in 
diabolo esse non potest, incitatio et tentatio ad eam intelligenda est. 


Allegoria, idest inversio, tropus est, quo aliud verbis aliud sensu 
ostenditur esque veluti continuata perpetuaque metaphora, quale est 
illud Poetae: 


"Claudite iam rivos, pueri, sat prata biberunt," 


idest desinite iam cantare, satis audivimus. Allegoria autem in 
Scripturis Sacris frequentissima est. Triplex autem allegoria 
reperitur: verborum, rerum et ex utrisque. — Verborum, ceu: 
Egredietur virga de radice Iesse et flos de radice eius ascendet; 
similiter: Dilectus meus candidus et rubicundus, electus ex millibus, 
de Christo fit sermo. — Rerum, ut: Relinquet homo patrem ... et 
matrem suam et adhaerebit uxori suae; sacramentum hoc magnum 
est ... in Christo et... Eccelesia;ita Abraham duos filios habuisse per 
allegoriam dictum est ad duo Testamenta. — Ex utrisque, ut: Ipse 
erit mihi in filium et ego ero illi in patrem, de Salomone dictum est 
et, Apostolo teste, de Christo, quoniam figura Christi Salomon fuit; 


similiter : Ex Aegypto vocavi filium meum, de Israele dicitur a 
Propheta et, Evangelista teste, de Christo. — Ad haec allegoria 
aliquando integra est, aliquando vero permixta, integra, ut: Habitabit 
lupus cum agno et pardus cum haedo accubabit; vitulus et leo et ovis 
simul morabuntur et puer parvulus minabit eos, etc.; permixta, ut: 
Percutiet terram virga oris sui et spiritu laborium suorum interficiet 
impium et erit iustitia cingulum lumborum eius et fides cinctorium 
renum eius. 


Sub allegoria parabola quoque continetur, quae rerum genere 
dissimilium comparatio est. Haec frequentissima est in tota Sacra 
Scriptura. — Continetur etiam icon, idest personarum inter se 
comparatio, vel eorum quae personis accidunt, ut: Vidimus gloriam 
eius, gloriam quasi unigeniti a Patre; et: Neque nubent, neque 
nubentur, sed erunt sicut angeli Dei. — Demum et paradigma 
continetur, quae propositio sive enarratio exempli est hortantis, sive 
deterrentis; exhortantis, ut: Elias homo erat similis nobis passibilis et 
oratione oravit, ut non plueret super terram et non pluit annis tribus 
et mensibus sex; et: Respicite volatilia coeli, quoniam non serunt 
neque metunt neque congregant in horrea et Pater vester coelestis 
pascit illa; deterrentis, ut: In illa hora qui fuerit in tecto et vasa eius 
in domo non descendat tollere illa, et qui in agro... non revertatur; 
memores estote uxoris Loth. 


Sub allegoria autem aenigma quoque continetur; est enim aenigma 
obscurior quaedam allegoria, ut Oedipo quodam Sphyngis 
interprete, vel alio Salomone opus sit ad intellegendum quod ea 
dicatur, ceu illud est: *Mater me genuit, eadem mox gignitur ex me"; 
quo designatur ex aqua glaciem gigni et in eandem rursus effluere; 
tale est illud in Sacra Scriptura: De comedente exivit cibus et de forti 
egressa est dulcedo; et illud: Sanguisugae duae sunt filiae, dicentes 
semper: affer, affer; per quae concupiscentia carnis et concupiscentia 
oculorum, sive luxuria et avaritia designantur; similiter illud: Si 
dormiatis inter medios cleros pennae columbae deargentatae et 


posteriora dorsi eius in pallore auri, per columbam Ecclesiam, per 
cleros, sive sortes, diversi Ecclesiae status, per pennas virtutes eius, 
per pallorem auri caritatis decor intelliguntur. 


Ironia tropus est, quo contraria ostenduntur, quam illusionem vocant, 
qua non solum aliud verbis, aliud sensu ostenditur, sed contrarium, 
quale est illud : Ecce Adam quasi unus ex nobis factus est, sciens 
bonum et malum; et illud: Clamate voce maiore, deus est enim Baal 
et forsitan loquitur, aut in diversorio est, aut in itinere, aut... dormit, 
ut excitetur; illud item : Ave, rex Judaeorum. Ironia autem 
pronuntiatione agnoscitur, quoniam nisi gravitas et amaritudo 
concomitetur, confiteri videbitur quod negare contendit. —Sub hac 
antiphrasis continetur, quae verbi unius ironia est, ut: bellum, quia 
minime bellum; lucus, quod minime luceat; Parcae, quod minime 
parcant; ita illud est : Amice, ad quid venisti? Differt autem 
antiphrasis ab ironia, quod ironia pronuntiatione sola indicat quod 
intelligi vult, antiphrasis vero non voce pronunciantis significat 
contrarium, sed susimet verbis, quorum origo contraria est, ceu est 
in Scriptura: Amice, ad quid venisti? et: Nisi in faciem benedixerit 
tibi; Benedic Deo et morere; et: Benedixit Deum et regem; 
benedicere enim antiphrasis est pro maledicere. — Continetur etiam 
sarcasmos, quae hostilis ironia et plena odio irrisio est, ut: Alios 
salvos fecit, seipsum non potest salvum facere; si rex Israel est, 
descendat nunc de cruce et credimus ei; et illud: Speravit in Domino, 
eripiat eum; salvum faciat eum, quoniam vult eum. 


Periphrasis circumlocutio quaedam, quoniam pluribus verbis id, 
quod uno aut paucioribus verbis dici potest, explicatur. Fit autem 
ornandae rei causa, vel turpitudinis vitandae; orandae, quale est 
illud: Scimus... quoniam si terrestris domus nostra huius habitationis 
dissolvatur, quod aedificationem habemus ex Deo domum non 
manufactam... in coelis; turpitudinis vitandae, ceu est: Nam feminae 
eorum immutaverunt naturalem usum in eum usum, qui est contra 
naturam; ita quoque Sacra Scriptura semper honestissime carnalem 


concubitum maris et feminae cognoscere vocat: Cognovit, inquit, 
Adam Evam uxorem suam; ingredi ad mulierem, adhaerere uxori, 
revelare oram sive turpitudinem. 


Hyperbaton transgressio quaedam est, quae verborum perturbat 
ordinem perversione aut transiectione. — Sub hyperbaton continetur 
primo: synchysis, et est hyperbaton omni ex parte confusum, ceu est 
illud: Sagittae tuae acutae, populi sub te cadent in corda inimicorum 
regis; ordo est: Sagittae tuae acutae cadent in corda inimicorum 
populi sub te; ita et illud cantici Virginei: Suscepit Israel puerum 
suum, recordatus misericordiae suae, sicut locutus est ad patres 
nostros Abraham et semini eius in saecula; idest: recordatus 
misericordiae suae in saeculum Abrahae et semini eius, iuxta illud: 
Recordatus est misericordiae suae et veritatis suae domui Israel, 
suscepit Israel puerum suum, iuxta illud Apostoli: Nunquam... 
angelos apprehendit, sed semem Abraham apprehendit, sicut locutus 
est ad patres nostros. — Deinde parenthesis sub hyperbaton 
continetur. Est autem parenthesis interposita locutio divisae 
sententiae, sicut est illud Apostoli: An ignoratis, fratres, scientibus 
enim legem loquor, quia lex in homine dominatur quanto tempore 
vivit? 

Continetur etiam anastrophe, quae est verborum tantum inversio, ut: 
Italiam contra, mecum, tecum, etc.; sic est illud: Quamobrem ego 
deprecabor Dominum, idest ob quam rem. — Demum hysterologia, 
sive hysteronproteron hic continetur estque sententia cum ordo 
verbis mutatur, fitque dum est ordo retrogradus, cum id, quod 
praecedere debuerat, postponitur, veluti est: Hic accipiet 
benedictionem a Domino et misericordiam a Deo salutari suo; 
misericordiae praecedere debuisset, quoniam *Dominus prius 
miserando iustificat impium et deinde benedicendo coronat iustum". 


Hyperbole est eminens superiectio fidem excedens, augendi, vel 
minuendi vim habens; augendi, veluti cum aliquid nive candidius 
(dicitur); minuendi, ut : tardior is testudine est. Ita in Scripturis 
legimus : Aquilis coeli velociores, leonibus fortiores; et illud : 
Lavabo per singulas noctes lectum meum, lacrimis meis stratum 
meum rigabo, et alibi : Ascendunt usque ad coelos et descendunt 
usque ad abyssos. Similiter diminuens, ut : Terrebit te sonitus folii 
volantis; et : Denigrata est super carbones facies eorum. Hyperbole 
frequentissima est in Sacra Scriptura, maxime in propositionibus 
universalibus, ut: Magnificatus est rex Salomon prae omnibus 
regibus terrae; et tamen loquitur de terra Israel. Ita saepissime legitur 
: omnis populus, universa civitas, omnis Israel; hyperbole est, et non 
universitas, sed multitudo magna intelligenda est; ita plane cum 
legimus : Cum exaltatus fuero a terra, omnia traham ad meipsum; et 
: Omnes gentes... venient et adorabunt coram te, Domine; Universae 
familiae gentium; hyperbole est et multitudo intelligitur, non 
universitas, ita ut nullus desit. 


DISSERTATIO SECUNDA DE SCHEMATIBUS 
IDEST FIGURIS LOCUTIONIS 


Schema, idest figura, sicut nomine ipso patet, "est conformatio 
quaedam orationis et habitus a communi et primum se offerente 
ratione remotus". Differt autem, ceu ante diximus, schema a tropo, 
quod tropus semper nonnisi translatis verbis fiat; schema autem et 
propriis fit, tametsi et translatis nonnunquam figuratur oratio. 


Sunt autem figurarum genera duo: unum quidem, quod in sensu, 
aliud, quod in verbis versatur. Nos facilitatem secuti, de verborum 
figuris primo, deinde de his, quae ad mentem pertinent, disseremus; 
etsi ut natura sensus verbum praeoccupat, ita de his, quae ad sensum 
pertinent, prius esset locuendum. Generis vero utriusque species 
plures extant. Verborum itaque figurae tres modi sunt: quaedam 
enim per additionem, quaedam vero per detractionem et quaedam 
per similitudinem fiunt. Quae etiam per additionem figurae fiunt, 
multae sunt. 


Est autem prima anaphora, quae etiam epibole dicitur, estque 
eiusdem verbi crebra repetitio, cum ab eodem verbo saepius ducitur 
oratio, ceu est apud Ciceronem in Catilinam: "Nihil agis, nihil 
moliris, nihil cogitas, quod ego non modo audiam, sed etiam videam 
planeque sentiam". Haec figura etiam epanaphora dicitur, et est apud 
Virgilium pulcherrima: 


"Hic gelidi fontes, hic mollia prata, Lycori: 
Hic nemus, hic ipso tecum consumerer aevo." 


Ita in Sacra Scriptura: Dicat nunc Israel, quoniam bonus, quoniam in 
aeternum misericordia eius; dicat nunc domus Aaron, quoniam in 
aeternum misericordia eius; dicant nunc qui timent Dominum, etc.; 
et iterum: Bonum est confidere in Domino, quam confidere in 


homine; bonum est sperare in Domino, quam sperare in principibus. 
Praeclara anaphora est apud Divum Paulum ad Corinthios, dum 
caritatem commendat prae ceteris omnibus virtutibus: Si linguis 
hominum loquar, etc.; ita est etiam illa in Davide: Vox Domini in 
virtute, vox Domini in magnificentia, vox Domini confringentis 
cedros. Haec figura in Psalmis usitatissima est et in Salomone in 
Ecclesiaste: Omnia tempus habent..., tempus nascendi et tempus 
moriendi; tempus plantandi et tempus evellendi, etc. 


Anadiplosis reduplicatio vel congeminatio dictionis est, quae in 
ultima parte praecedentis sententiae est et in prima sequentis ponitur, 
ceu est apud Virgilium: 


"Certent et cycnis ululae: sit Tityrus Orpheus: 
Orpheus in silvis, inter delphinas Arion." 


Ita est illud: Stantes erant pedes nostri in atriis tuis, Ierusalem. 
Ierusalem, quae aedificatur ut civitas; Me dereliquerunt fontem 
aquae vivae et fecerunt sibi cisternas, cisternas dissipatas, quae 
aquas continere non valent. — Huic epanadiplosis subnectitur, quae 
fit cum eadem dictione sententia clauditur a qua exordium sumpsit, 
veluti est apud Virgilium: 


"Multa super Priamo rogitans, super Hectore multa." 


Ita est illud: Deus, quis similis... tibi? Ne taceas neque compescaris, 
Deus. — Subiungitur etiam analepsis, quae est sententiae repetitio, 
ut audientium animo altius insideat; ita est illud: Gaudete in Domino 
semper, iterum dico gaudete. —Hlic spectat epizeuxis, quae est 
combinatio quaedam, cum dictio nullo mediante combinatur, sicut 
est apud Virgillium: 


"Me, me; adsum qui feci"; 


ita est illud: Consolamini, consolamini, popule meus; et illud: 
Elevare, elevare, consurge, Ierusalem. — Huc accedit etiam 


pallilogia, quae iterata locutio est, cum maioris vehementiae causa 
aliquid repetitur; ita illud est: Filius accrescens Ioseph, filius 
accrescens et decorus aspectu. 


Polyptoton schema est, quo eiusdem dictionis diversis casibus oratio 
variatur, ceu illud est: Qui nihil in vita habet iucundius vita, is cum 
virtute vitam excolere poterit unquam"; et apud Virgilium: 


"Litora litoribus contraria, fluctibus undas Implecor, arma armis: 
pugnent ipsique nepotes." 


Ita est illud Apostoli: Gentes, quae non sectabantur iustitiam, 
apprehenderunt iustitiam, iustitiam autem quae ex fide est; Israel 
autem secundum legem iustitiae in legem iustitiae non pervenit; et 
illud: Ignorantes enim iustitiam Dei et suam quaerentes statuere, 
iustitiae Dei non sunt subiecti; finis enim legis caritas ad iustitiam 
omni credenti; et illud: Nam quae sub viro est mulier, vivente viro, 
alligata est legi; si autem mortuus fuerit vir eius, soluta est a lege 
viri; et iterum: Quoniam ex ipso et per ipsum et in ipso sunt omnia, 
ipsi gloria in saeculum. Ita quoque illud est: Isaiae: Cantabo dilecto 
meo canticum patruelis mei vineae suae: vinea facta est dilecto meo 
in cornu filii olei; et sepivit eam et lapides elegit ex ea et plantavit 
vineam electam, etc.; et illud Davidis: Mons Dei mons pinguis, 
mons coagulatus, mons pinguis, ut quid suspicamini montes 
coagulatos? Mons, in quo beneplacitum est Deo habitare in eo. 
Synonymia schema est, quae nominis communio interpretatur, quo 
locutionis genere ultimur cum uno verbo non satis dignitatem aut 
magnitudinem rei demonstrasse videmur, veluti si dicamus: afflixit, 
prostravit, perculit; et apud Ciceronem: "Abiit, excessit, erupit, 
evasit"; ita in Davide legimus: "Persequar inimicos meos et 
comprehendam illos et non revertar donec deficiant. Confringam 
illos nec poterunt stare, cadent subtus pedes meos... Et 
comminuam... ut pulverem ante faciem venti, ut lutum platearum 
delebo eos. Per omnia enim haec idem intelligit. Ita etiam illud: Vae 


genti peccatrici, populo gravi iniquitate, semini nequam, filiis 
sceleratis; et illud: Peccavimus cum patribus nostris, iniuste egimus, 
iniquitatem fecimus. Ita quoque: Quid est homo, quod memor es 
eius? aut filius hominis, quoniam visitas eum? idem est; in hebraeo 
enim D7N ,D9oN7]3 ,V^N ,UWN et 1233 idem significant et synonyma 
sunt. 


Polysyndeton schema est multis coniunctionibus abundans, cum 
oratio multis nexa coniunctionibus est, ceu est apud Virgilium: 


"Tectumque laremque 
Armaque Amiclaeumque canem Cressamque pharetram"; 


ita in Psalmo : Dominus conservet eum et vivificet eum et beatum 
faciat eum in terra et non tradat eum in animam inimicorum eius. 


Climax, idest gradatio, schema est quo in oratione quasi gradatim a 
re in rem ascenditur, ceu est apud Ovidium: 


"Viderat hanc visamque cupit potiturque cupita"; 


et apud Ciceronem: "Africano virtutem industria, virtus gloriam, 
gloria aemulos comparavit." Ita in Sacra Pagina apud Apostolorum 
Principem: "Vos autem curam omnem subinferentes, ministrate in 
fide vestra virtutem, in virtute autem scientiam, in scientia autem 
abstinentiam, in abstinentia autem patientiam, in patientia autem 
pietatem, in pietate autem amorem fraternitatis, in amore autem 
fraternitatis caritatem. Ita quoque apud Beatum Iacobum: Omne 
gaudium existimate, fratres..., cum in tentationes varias incideritis, 
scientes quod probatio fidei vestrae patientiam operatur, patientia 
autem opus perfectum habet, ut sitis perfecti et integri in nullo 
deficientes. Simitier apud Beatum Paulum: Gloriamur in 
tribulationibus nostris scientes quod tribulatio patientiam operatur, 
patientia autem probationem, probatio vero spem; spes autem non 
confundit, quia caritas Dei diffusa est in cordibus nostris. 


Sequuntur schemata quae per detractionem fiunt, quaeque brevitatis 
ac novitatis gratia petuntur; quarum prima est eclipsis, quae etiam 
synecdoche dicitur. Est autem verbi alicuius in oratione defectus, 
cuius subtractio satis ex ceteris intelligitur, veluti apud Terentium in 
Andria legimus: 


"Verbum unum cave de nuptiis"; 


deest: ne dicas. Figura haec non raro in Sacra Scriptura iuxta 
Hebraicam Veritatem reperitur; linguae etenim sanctae peculiare et 
usitatissimum est ut verbum sum, es, est in oratione saepissime desit 
et quam raro ponatur, sicut cuilibet vel prima eius linguae rudimenta 
habenti liquet. Praeter haec autem alias schema istud reperitur, ut est 
illud Sacrae Geneseos: Dixitque Cain ad Abel...: Egrediamur foras. 
In hebraeo eclipsis est, non sunt enim ea verba: Egrediamur foras. 
Ita plerique illud intelligunt: S1 quis occiderit Cain septuplum 
punietur, ut eclipsis sit media et sit sensus: Si quis occiderit Cain 
punietur; at Cain septuplum, vel septies punietur, quia septima 
generatione a Lamech putatur occisus. Per hanc figuram intelligimus 
locum illum Evangelii: S1 quis dimiserit uxorem suam, nisi ob 
fornicationem, et aliam duxerit moechatur: unum deest verbum; sunt 
enim duae sententiae: S1 quis dimiserit uxorem suam, nisi ob 
fornicationem peccat, quia quod... Deus coniunxit, homo separare 
non debet; qui vero, uxore dimissa, utcumque aliam duxerit 
moechatur. — Differt autem istud schema ab aposiopesi, quae 
sententiarum figura est, quod in eclipsi quidem unum verbum et 
illud quidem manifestum ac certum desideratur, in aposiopesi vero, 
de qua suo loco dicemus, aut incertum est quod tacetur, aut certe 
longiore sermone explicandum. 


Asyndeton, sive dialyton, dissolutio quaedam est, cum, demptis ab 
oratione coniunctionibus, disiuncte plura dicuntur, ut apud 
Virgilium: 


"Ite, Ferte citi flammas, date vela, impellite remos"; 


tale est illud in Psalmo: "TIubilate Deo, omnis terra, psalmum dicite 
nomini eius, date gloriam laudi eius; dicite Deo: Quam terribilia sunt 
opera tua, Domine. Haec figura aliquando in solis verbis est, ut apud 
Ciceronem: "Sit in eius tutela Gallia, cuius virtuti, fidei, felicitati 
commendata est"; aliquando in sententiis apta est, ut est illud 
eiusdem: "Haec studia adolescentiam alunt, senectutem oblectant, 
secundas res ornant, adversis perfugium praebent, delectant domi, 
non impediunt foris, pernoctant nobiscum, peregrinantur, 
rusticantur." Ita quoque in Sacra Scriptura, in verbis tantum, ut illud 
Iacobi: "Non est enim ista sapientia desursum descendens, sed 
terrena, animalis, diabolica; et iterum: Quae ... desursum est 
sapientia primum quidem pudica est, deinde pacifica, modesta, 
suadibilis, plena misericordiae, etc. In sententiis autem, ut illud 
Apostoli: "Caritas patiens est, benigna est; non aemulatur, non agit 
perperam, non inflatur, non est ambitiosa, non querit quae sua sunt, 
non irritatur, non cogitat malum, non gaudet super iniquitate, 
congandet autem veritati, etc. 


Protozeugma, sive hypozeugma, adiunctio est, in qua ad unum 
verbum, quod primum aut postremum collocatur, plures sententiae 
referuntur. Fit autem haec tribus modis: aut verbo praeposito, ad 
quod reliqua respiciant, ut: "Vicit pudorem libido, timorem audacia, 
rationem amentia"; aut verbo postposito, ut: "Neque is est, Catilina, 
ut te aut pudor a turpitudine, aut metus a periculo, aut ratio a furore 
revocarit"; aut in medio sensuum posito verbo, ut : 


«Troiugena interpres divum, qui numina Phoebi, 
Qui tripodas Clarii lauros, qui sidera sentis 
Et volucrum linguas et praepetis omina pennae.» 


Ita plane in Sacra Scriptura iuxta primum modum est illud Apostoli: 
Hoc autem scito quia in novissimis diebus instabunt tempora 
periculosa et erunt homines seipsos amantes, cupidi, elati, superbi, 


blasphemi, parentibus non obedientes, ingrati, scelesti, sine 
affectione, sine pace; et illud in Lege: Diliges Dominum Deum tuum 
ex toto corde tuo, ex tota anima tua, ex tota mente tua et ex omnibus 
viribus tuis et proximum tuum sicut teipsum. Secundo autem modo 
est illud Apostoli: Omnis amaritudo et ira et indignatio et clamor et 
blasphemia tollatur a vobis. Per tertium autem modum est illud: 
«Invisibilia enim ipsius a creatura mundi, per ea quae facta sunt 
intellecta, conspiciuntur, sempiterna quoque eius virtus et divinitas. 


Hypozeuxis figura est superiori contraria, cum singulis sensibus 
datur propria clausula et singulae sententiae singulis clausulis 
clauduntur, ceu est illud Ciceronis: «Homerum Colophonii civem 
esse dicunt suum, Chii suum vindicant, Salaminii repetunt, 
Smyrnaei vero esse suum confirmant »; sic est illud Virgilii: 


«Regem adit, et regi memorat nomenque genusque, 
Quidve petat, quidve ipse ferat, Mezentius arma, 

Quae sibi conciliet, violentaque pectora Turni 

Edocet: humanis quae sit fiducia rebus, 

Admonet, immiscetque preces: haud fit mora, Tarchon 
Iungit opes foedusque ferit.» 


Tale est illud Psalmi: Beatus vir, qui non abiit in consilio impiorum 
et in via peccatorum non stetit et in cathedra pestilentiae non sedit, 
etc.; et illud: Virtutem terribilium tuorum dicent et magnitudinem 
tuam narrabunt; memoriam abundantiae suavitatis tuae eructabunt et 
iustitia tua exultabunt. Ita quoque illud est Apostoli: Sive prophetiae 
evacuabuntur, sive linguae cessabunt, sive scientia destruetur. Est 
vero hoc schema frequens in Sacra Scriptura. 


Sunt et schemata tertii generis, quae aut vocum similitudine, aut 
paribus, vel contrariis fiunt ad animos excitandos. Est autem primum 
paronomasia, annominatio sive denominatio quaedam est; 


nzapóvupna enim Graecis idem sunt ac denominativa Latinis. Fit 
autem cum paululum immutata verba atque deflexa in oratione 
ponuntur. Ita illud est: Iustus Dominus et iustitiam dilexit, 
aequitatem vidit vultus eius; et illud: Bonus es tu et in bonitate tua 
doce me iustificationes tuas. Solet autem ea figura plerumque apud 
oratores vocum similitudine fieri, ut apud Ciceronem: «Qui fuit 
locus felicissimus nunc erit lucus desertissimus et custodia sacrorum 
non honoris, sed oneris existimabitur». Ita apud Terentium: 


«Nam inceptio amentium est, haud amantium.» 


Quando autem non ex nominum, sed verborum similitudine id fieri 
contingit, paromoen dicitur, veluti si quis non orare, sed arare 
dicatur. Hoc schemate usus elegantissime est Isaias in sua lingua 
cum ait: Expectavi ut faceret iudicium, et ecce iniquitas...; iustitiam, 
et ecce clamor. Est enim in hebraeo: 537) np1y? n2] nay v5» 
127: ny 


pro iudicio enim v5V?2 posuit; pro iniquitate 15775; pro iustitia ni7X; 
pro clamore npyx. Eodem quoque modo in eadem lingua fit 
paromoeon, cum 75V, quod est prudenter agere et intelligere, et 752, 
quod est stulte agere, ponitur. 


Homoeoptoton, idest similiter cadens, schema est cum in similes 
casus exeunt dicta plurima, etiam si dissimilia sint quae declinantur, 
ceu est illud: «Merentes, flentes, lacrimantes, commiserantes»; et 
apud Ciceronem: «Est idem Verres, qui fuit semper, et ad audendum 
proiectus, et ad audiendum paratus»; et: «Qui in his rebus non ita 
defendatur ut mediocris praetor, sed laudetur ut optimus imperator». 
Ita in Sacro Eloquio: Benedixisti, Domine, terram tuam, avertisti 
captivitatem Iacob. Remisisti iniquitatem plebis tuae, operuisti 
omnia peccata eorum; et illud: Cantate et exultate et psallite. Et apud 
Ezechielem: Quod si genuerit filium latronem effundentem 
sanguinem; et paulo post: In montibus comedentem et uxorem 
proximi sui pollutentem, egenum et pauperem contristantem, 


sapientem rapinas, pignus non reddentem et ad idola levantem 
oculos suos, abominationem facientem, ad usuram dantem et 
amplius accipientem, nunquid vita vivet? 


Homoeoteleuton, idest similiter desinens, schema est cum duarum 
vel plurium sententiarum similis est finis, hoc est cum orationis 
membra vel articuli simili exitu terminantur, ceu est illud: «Eiusdem 
non est et facere fortiter et vivere turpiter»; apud Ciceronem: «Ut 
eius semper voluntati non modo cives assenserint, socii 
obtemperarint, hostes obedirent, sed etiam venti tempestatesque 
obsecundarint»; «Non modo ad salutem eius extinguendam, sed et 
gloriam per tales viros extinguendam». Ita in Sacro Eloquio apud 
Ecclesiasten: Melius est videre quod cupias, quam desiderare quod 
nescias; et item: Melius est a sapiente corripi, quam stultorum 
adulatione decipi. Schema istud eo a superiori discriminatur quod 
illud quidem ubique, istud vero in membris et articulis exitum fiat 
orationis, et illud quidem verbis nominibusque confici, istud vero 
indeclinabilibus etiam possit, et illud similis tantum casus sit, 
etiamsi dissimilia sint quae declinantur, istud vero in eosdem penitus 
exitus cadit. 


Isocolon, idest compar, schema est cum orationis membra ex pari 
fere syllabarum numero constant, ceu est apud Ciceronem: 
«Extrema hieme apparuit, ineunte vere suscepit, media aestate 
confecit»; et iterum: «Vicit pudorem libido, timorem audacia, 
rationem amentia». Ita in Sacris Litteris est illud Apostoli: Ego 
plantavi, Apollo rigavit, Deus autem incrementum dedit; et illud: 
Caritas est de corde puro et conscientia bona et fide non ficta; et 
apud Moysen: Gens absque consilio est et sine prudentia; utinam 
saperent et intelligerent ac novissima providerent! 


Antitheton, idest contrapositum, schema est cum contrariis contraria 
opponuntur, ceu est illud Ovidii: 


«Calida pugnabant frigidis, humentia siccis, Mollia cum duris, sine 
pondere habentia pondus.» 


Ita Sacro Eloquio: Arcus fortium superatus est, et infirmi accincti 
sunt robore; repleti prius pro panibus se locaverunt, et famelici 
saturati sunt; donec sterilis peperit plurimos, et quae multos habebat 
filios infirmata est; Dominus mortificat et vivificat, deducit ad 
inferos et reducit; Dominus pauperem facit et ditat, humiliat et 
sublevat. Ita: «Deus superbis resistit, humilibus autem dat gratiam»; 
Qui se exaltat humiliabitur et qui se humiliat exaltabitur. 
Frequentissimum est schema istud in Sacra Scriptura. 


Antimetabole, sive metathesis, idest commutatio, schema est cum 
duae sententiae inter se discrepantes ita efferuntur ut a priori 
posterior contraria proficiscatur, veluti est: «Non ut edam vivo, sed 
ut vivam edo»; item: «S1 poema loquens pictura est, et pictura 
tacitum poema». Ita in Sacra Scriptura: «Non vos me elegistis, sed 
ego elegi vos»; et illud Machabaeorum 2: «Non Verum non propter 
locum gentem, sed propter gentem locum Deus elegit. 


DISSERTATIO TERTIA DE SCHEMATIBUS 
SENTENTIARUM 


Post verborum figuras sententiarum ornamenta sequuntur, quae 
schemata non in verbis, sed in rebus ipsis quandam habere 
dignitatem videntur. Est autem harum prima erotesis, sive erotema. 


Erotesis, idest interrogatio, schema est quoties non sciscitandi gratia 
assumitur, sed instandi, ceu est apud Virgilium: 


"Heu! quae nunc tellus, inquit, quae me aequora possunt 
Accipere?" 

Item: 

"Quid agam aut quae iam satis 1ma dehiscat 

Terra mihi?" 

Convenit hoc schema nonnunquam indignationi, ut apud eundem: 
"Et quisquam [numen] Iunonis adoret?" 

et admirationi, ut: 

"Quid non mortalia pectora cogis, 

Auri sacra fames?" 


Schema istud frequentissimum in Sacra Scriptura est, quibuscumque 
fiat modis: Quare fremuerunt gentes et populi meditati sunt inania? 
Domine, quid multiplicati sunt qui tribulant me? Quo ibo a spiritu 
tuo et quo a facie tua fugiam? **Quid faciam miser? ubi fugiam?" 
Ubi sunt dii eorum, in quibus habebant fiduciam? Generatio prava 
atque perversa, haeccine reddis Domino, popule stulte et insipiens? 
Profecto quotiescumque in Sacra Scriptura Deum quidpiam 
sciscitantem vel interrogantem legimus, erotema esse intelligere 


debemus. —Est et alia inquisitio, quae exetasmos dicitur, cum res 
plures atque diversas cum interrogatione disquirentes singulis 
convenientia respondentes applicamus, ceu est apud Davidem: 
Domine, quis habitabit in tabernaculo tuo, aut quis requiescet in 
monte sancto tuo? Qui ingreditur sine macula et operatur iustitiam, 
etc.; similiter: Quis ascendit in montem Domini? aut quis stabit in 
loco sancto eius? Innocens manibus et mundo corde, etc. —Est et alia 
huius generis, quae antipophora dicitur, cum interrogationi obiectae 
respondemus, in hoc tantum adversariorum dicta sententiasque 
accipientes, ut respondeamus, veluti est illud: Multi dicunt: quis 
ostendet nobis bona? Signatum est super nos lumen vultus tui, 
Domine. Hoc addidit pro responsione divinum lumen menti 
rationique infusum. 


Ethopoeia, sive ethologia, motuum est affectuumque alicuius ficta 
expressio, schema est cum verbis sonoque vocis exprimitur ac 
describitur alicuius consuetudo et mos, unde ethopoeie et ethologi 
histriones dicuntur, qui mores et gestus imitantur eius personae, 
quam sustinent. Istud schema frequentissimum in Sacra Scriptura 
est, quae saepissime Deum introducit sub forma hominis irati, aut rei 
alicuius poenitentis, vel regis, iudicis, senis, sponsi, etc. Sic Moyses 
saepissime in Pentateucho, David in Psalmis et Prophetae in libris 
suis Deum loquentem, aut aliquid agentem inducunt, et quaecumque 
de Deo per àvO0poo-zá00c (anthropospaton) dicuntur, ad hoc 
schema pertinere censenda sunt, nec proprie, sed figurate 
accipienda; unde Anthropomorphitae haeretici decepti et alucinati 
sunt, quae de Deo per ávO0ponona00c (anthropopathiam) dicuntur 
proprie accipientes, existimabant Deum corpus et membra habere 
humanae formae. — Huic schemati affine et proximum prosopopoeia 
est, hoc enim solo discrimine intersunt, quod prosopopoeia eorum 
etiam, quae non sunt, esse potest, etenim ea nonnunquam mortuos 
suscitamus et loquentes introducimus; ethopoeia vero semper certis 
quibusdam personis sermonem accommodate affigimus. 


Prosopopoeia personarum ficta inductio est, cum rebus inanimatis 
personam orationemque tribuimus, quale est illud apud Ciceronem: 
"Si mecum patria, quae mihi mea vita multo est carior, si cuncta 
Italia et omnis respublica sic loqueretur: Marce Tulli, quid agis?" 
etc. Istud etiam schema usitatissimum est in Sacra Scriptura. Sic 
enim in libro Iudicum figurate dicitur locusta esse ligna silvarum ad 
ficum, olivam et vineam, illaque respondisse. Sic dicit Propheta: 
Elevaverunt flumina, Domine, eleaverunt flumina vocem suam. Et 
Iob ait: Abyssus dicit: Non est in me, et mare loquitur: Non est 
mecum. Et iterum: Perditio et mors dixerunt: Auribus nostris 
audivimus famam eius. Et Sapientia in Proverbiis clamitans, multa 
loquitur; Salomon in Canticis Canticorum Ecclesiam sub sponsae 
habitu introducit et Deum sub habitu sponsi et multa amatorie 
colloqui. Prophetae frequentissime gentem Israel et Iuda mulieris 
veste inducunt, nunc sponsae et virginis electae, nunc mulieris 
meretricis et fornicariae; et multa ad eas gentes tanquam mulieres 
Deum loquentem introducunt, eas quoque multa et dicentes et 
respondentes Deo muliebri habitu. Isaias quoque universum 
populum sub hominis perditissimi specie depingit, dicens: Omne 
caput languidum, et omne cor moerens. A planta pedis usque ad 
verticem non est in eo sanitas: vulnus et livor et plaga tumens non 
sunt circumligata nec curata medicamine neque fota oleo. — Huic 
schemati aluid propemodum idem subnectitur, quod somatopoeia, 
idest corporis fictio, dicitur. Est autem somatopoeia corporis 
inductio ficta, cum incorporeis rebus corporeas figuras, formas, 
habitus actusque tribuimus, quemadmodum Aegyptiorum 
sapientissimi corporea multa solebant sub hieroglyphicorum 
sensibilibus formis depictis edocere. Ita plane in Psalmo legimus: 
Misericordia et veritas obviaverunt sibi, iustitia et pax osculate sunt; 
veritas de terra orta est et iustitia de coelo prospexit. Et apud Isaiam: 
Erit iustitia cingulum lumborum eius et fides cinctiorum renum eius. 
Ita Deus et angeli saepissime in Scripturis Sacris sub diversarum 


rerum corporalium formis introducuntur, et in Proverbiis Sapientia 
sub specie mulieris fortis nobis proponitur cum dicitur: Mulierem 
fortem quis inveniet? Procul et de ultimis finibus pretium eius. 
Confidit in ea cor viri sui, et spoliis non indigebit, etc. - Adhuc 
subnectitur aliud schema superioribus veluti ex adverso; dicitur 
autem istud antiprosopon, cum gratissimum quidpiam et optimum 
pro ingratissimo ponitur, veluti cum legimus: scelera Iacob, peccata 
Israel, iniquitates Iudae et cetera huiuscemodi; pro nequissima enim 
gente sanctissimorum patrum nomina ponuntur. 


Apostrophe, idest conversio, schema est cum ab eo, ad quem prius 
fiebat sermo, ad alium vertitur, quale est illud: « Te nunc alloquor, 
Africane, cuius nomen mortui splendori ac decori est 


civitati». Fieri etiam solet cum ad invocationem aliquando 
convertitur. Schema istud frequentissimum est in Psalmis, ut non 
oporteat exempla adducere. 


Hypotyposis, idest descriptio, quae et characterismos dicitur, schema 
est cum verborum quaedam proponitur forma adeo verbis expressa 
ut cerni potius videatur quam audiri. Huius schematis enim est quae 
dicuntur sub aspectum ponere, ut quae non videntur, oculis animi 
cerni possint, ceu est illud Ciceronis in Verrem: « Ipse inflammatus 
scelere ac furore in forum venit; ardebant oculi, toto ex ore 
crudelitas emicabat ». Hoc item schema frequens est in Sacro 
Eloquio, ut apud Davidem: Quid est homo, quod memor es eius? aut 
filius hominis, quoniam visitas eum? Minuisti eum paulo minus ab 
angelis, gloria et honore coronasti eum et constituisti eum super 
opera manuum tuarum. Omnia subiecisti sub pedibus eius. Item in 
alio Psalmo: Astitit regina a dextris tuis in vestitu deaurato, 
circumdata varietate. 


Aposiopesis, idest reticentia vel obticentia vel praecisio quaedam 
verbi in oratione est, ut apud Virgilium: 


"Quos ego! Sed motos praestat componere fluctus." 


Hoc schema frequens in Sacra Scriptura est iuxta hebraicum, ut in 
Genesi, ubi nostra Translatio habet: Dixitque Cain ad Abel fratrem 
suum: Egrediamur foras; in hebraeo aposiopesis est, dest enim illud: 
Egrediamur foras. Similiter Regum 2, ubi Translatio nostra habet: 
Proposuerat... David... praemium ei, qui percusserit Iebusaeum; 
Veritas Hebraica habet: Et dixit David: quicumque percusserit 
Iebuseum; nec quidquam ibi de praemio exprimitur. 


Emphasis, idest expressio vel demonstratio, cum ex dicto aliquo 
aliud eruitur, vel significatio est ad plus intellegendum quam dicatur, 
quoniam verbis subest significantia tacita. Eius duo genera: alterum, 
quo plus significatur, quam dicitur, sicut est illud: Ita ne Cretensi 
fidem habes? ubi hominem pro gentis illius ingenio perfidum 
intelligimus, non in Creta natum; alterum vero, quo illud etiam, 
quod non dicitur, significatur, quale est illud apud Virgilium: 


"Cum iam glandes atque arbuta sacrae 
Deficerent silvae", 


ubi designat quod nedum aliis silvis, sed etiam sacrae deficiebant. 
Sic et in Sacro Eloquio est illud: Secundum misericordiam tuam 
memento mei tu propter bonitatem tuam, Domine; designat enim 
non ex suis meritis misericordiam poscere. 


Epiphonema, acclamatio, schema est cum iam narratae et probatae 
rei fit acclamatio quaedam, veluti apud Virgilium: 


"Tantae molis erat Romanam condere gentem!" 


Ita Regius Propheta, cum multa magnalia de Deo dixisset, 
acclamavit dicens: Omnia quaecumque voluit Dominus fecit in 
coelo et in terra, in mari et in omnibus abyssis. 


Epanados, idest reditus vel regressio aut repetitio, schema est cum 
regredimur unde mox discessimus, ceu in Psalmo: Mare vidit et 


fugit, Iordanis conversus est retrorsum; montes exultaverunt ut 
arietes et colles sicut agni ovium. Quid est tibi, mare, quod fugisti et 
tu, Iordanis, quia conversus es retrorsum? Etc. 


Anacoenosis, idest communicatio, schema est cum quempiam veluti 
interrogando consilimus, quale est illud Ciceronis: "Nunc ego, 
iudices, iam vos consulo, quid mihi faciendum putetis", etc.; sic et in 
Actis Apostolorum: Si hominibus magis quam Deo sit oboediendum, 
ipsi iudicate. 

Ecphonisis, idest exclamatio, schema est quod significatione doloris 
aut indignationis, gaudii vel admirationis conficit in rei alicuius 
compellationem, cuiusmodi apud Ciceronem persepae legimus, ut in 
Antionium: "O miserum me! Consumptis enim lacrimis infixus 
tamen pectori haeret dolor!" et contra Rullum: "O perturbatam 
rationem! o libidinem reaeraandam! o consilia dissoluta, atque 
perdita!" et in Catilinam: "O tempora, o mores! Senatus hoc 
intelligit, consul videt, hic tamen vivit" etc. Ita et in Sacris Eloquiis, 
doloris, ut: O vos omnes, qui transitis per viam, attendite et videte si 
est dolor sicut dolor meus! Et illud: Deus meus, Deus meus, ut quid 
dereliquisti me? Indignationis, ut in Actis Apostolorum: O plene 
omni dolo et omni fallacia, fili diaboli, inimice omnis iustitiae, etc. 
Et illud, admirationis, ut: O altitudo divitiarum sapientiae et 
scientiae Dei, quam incomprehensibilia sunt iudicia eius et 
investigabiles viae eius! Gaudii, ut: O quam pulcra est casta 
generatio cum claritate! 


Deisis, idest deprecatio vel obsecratio, schema est cum alicuius 
opem imploramus, vel cum obsecratione ad aliquid agendum 
quempiam inducimus, sicut apud Ciceronem legimus pro Deiotaro: 
«Quamobrem hoc nos primum metu, Cai Caesar, per fidem, et 
constantiam, et clementiam tuam libera, ne residere in te ullam 
partem iracundiae suspicemur ». Schema istud ubique in Sacra 
Scriptura respersum est et in Psalmis quam maxime, et Apostolus 


saepe cum obsecratione bona operari monet: Obsecro..., fratres, per 
misericordiam Dei, ut exhibeatis corpora vestra hostiam viventem, 
sanctam, Deo placentem, rationabile obsequium vestrum. Ad 
Ephesios quoque obsecrantis personam induit: Obsecro..., ego 
vinctus in Domino, ut digne ambuletis in vocatione, in qua vocati 
estis. — Huic et optationis schema subnectitur, quae voit alicuius 
praebet significationem, ut Cicero: «Utinam, Quirites, virorum 
fortium atque innocentium tantam copiam haberemus! » Et pro 
Rabirio: « Utinam mihi facultatem causa concederet, ut possem hoc 
praedicare!» In Sacris Eloquiis saepe optantis personam sancti 
induunt: Utinam dirigantur viae meae ad custodiendas iustificationes 
tuas! Isaias quoque ait: Utinam attendisses mandata mea! facta 
fuisset sicut flumen pax tua et iustitia tua sicut gurgites maris. Et 
iterum: Utinam disrumperes coelos et descenderes! a facie tua 
montes defluerent. Sicut exustio ignis tabescerent, aquae arderent 
igni, ut notum fieret nomen tuum inimicis tuis. 


Catara, idest execratio sive detestatio, schema est quo dirum exitium 
cuipiam imprecatur, ut apud Ciceronem pro Deiotaro: « Dii te 
perdant, fugitive: ita non modo nequam et improbus, sed et fatuus et 
amens es ». Hoc schema usitatum valde in Sacra Scriptura est. 
Horribilem imprecationem apud Ieremiam legimus: Numquid 
redditur pro bono malum, quia foverunt foveam animae meae?... 
Propterea da filios eorum in famem et deduc eos in manum gladii, 
fiant uxores eorum absque liberis et viduae, et viri earum 
interficiantur morte, iuvenes eorum confodiantur gladio in proelio, 
etc. Detestationem quoque in Amos legimus: Iuravit Dominus Deus 
in anima sua, dicit Dominus exercituum: Detestor ego superbiam 
Iacob et domos eius odi et tradam civitatem cum habitatoribus suis. 
— Huic schemati exprobratio subnectitur, veluti est illud Apostoli: 
O insensati Galatae, quis vos fascinavit non credere Evangelio? Sunt 
et alio exprobrationes, quas fecit Dominus civitatibus illis, in quibus 
factae erant plurimae virtutes. — Increpationes quoque multae sunt 


in universa Sacra Scriptura: Generatio prava atque perversa, 
haeccine reddis Domino, popule stulte et insipiens? Numquid non 
ipse est pater tuus, qui possedit te et fecit et creavit te? — 
Insultationes quoque in impios frequentes sunt, veluti: Ubi sunt dii 
eorum, in quibus habebant fiduciam, de quorum victimis 
comedebant adipes et biberant vinum libaminum? Surgant et 
opitulentur vobis et in necessitate vos protegant; et apud Isaiam: Ubi 
nunc sunt sapientes tui? Annuncient et indicent tibi quid cogitaverit 
Dominus exercituum super Aegyptum. — Comminationes quoque 
quamplurimae in Sacro Eloquio reperiuntur ad impios deterrendos et 
coercendos a via mala, ut haec: Consolabor ego super hostibus meis 
et vindicabor de inimicis meis . Et apud eundem Isaiam: Vae genti 
peccatrici, populo gravi iniquitate, semini nequam, filiis sceleratis! 
Perquam horribilis vero illa est Moysis in Deuteronomio: 
Generatione... perversa est, et infideles filii; ipsi me provocaverunt 
in eo qui non erat Deus et irritaverunt in vanitatibus suis; et ego 
provocabo eos in eo qui non est populus et in gente stulta irritabo 
illos; ignis succensus est in furore meo, et ardebit usque ad inferni 
novissima, etc. Similiter et illa: S1 acuero ut fulgur, gladium meum, 
et arripuerit iudicium manus mea, reddam ultionem hostibus meis, et 
his qui oderunt me retribuam; inebriabo sagittas meas sanguine, et 
gladius meus devorabit carnes: de cruore occisorum. — 
Nonnumquam vero execrationis schemate Prophetae usi sunt, 
ostendentes Deum quippiam nolle, etiamsi bonum videatur, ceu est 
apud Isaiam: Quo mihi multitudinem victimarum vestrarum? dicit 
Dominus: Plenus sum; holocausta arietum et adipem pinguium et 
sanguinem taurorum et agnorum et hircorum nolui... Non offeratis 
ultra sacrificium...: incensum abominatio est mihi; neomeniam et 
sabbatum et festivitates alias non feram. 


Syncrisis schema est idem cum antithesi, ceu in Psalmo ait Propheta: 
Ne perdas cum impiis, Deus, animam meam, et cum viris sanguinum 
vitam meam. Nolens autem iustiorem causam suam ostendere, ait: In 


quorum manibus iniquitates sunt, dextera eorum repleta est 
muneribus; ego autem in innocentia mea ingressus sum. 


DISSERTATIO QUARTA DE MULTIPLICI 
SACRARUM SCRIPTURARUM SENSU 


Sacra ac divinitus tradita sapientia, quam nobis Spiritus Sanctus, quo 
inspirante locuti sunt sancti Dei homines, imperitiri dignatus est, tam 
divite vena exuberat tum arcanorum mysticorumque sensuum tum 
notiorum et manifestiorum opibus, ut tanquam immensum pelagus 
semper inexhausta et quasi interminabilis abyssus unquam terminari 
passa, sed semper amplissimum spatiandi locum tribuens, nedum 
hactenus clarissimorum virorum, qui non mediocrem in ea 
explicanda operam adhibuerunt, ingenia exercuerit, et recentiores 
etiam, qui hanc provinciam aggressi sunt explicare, pluribus, non 
infeliciter tamen, laboribus afficiat; sed et posteris non pauca 
elaboranda et eruenda reliquit. Quia enim divinitus inspirata est, 
tanto sublimius praeclara etiam solerttum hominum ingenia superat, 
quanto ipsi homines Dei verbo, quod in excelsis huius est sapientiae 
fons et perennis origo, inferiores sunt. Hinc est etiam quod Sacra 
Scriptura sub una simplicique littera plures ac multiplices tum 
manifestos tum reconditos et arcanos habet sensus; quoniam cum 
ipsius auctor sit Deus, qui omnia simul suo intellectu comprehendit, 
sancti Dei homines quatenus de sacratissimo divini intellectus fonte 
Sacrorum Eloquiorum fluenta potaverunt, eatenus nobis ea profati 
sunt ac monumentis tradiderunt. Ad eos enim primo a divino 
intellectu et eius sapientia per species divinitus impressas derivata 
est, quasi ab inexhausto et perenni fonte rivulus, eorum Deo sacratas 
et divino lumine illustratas mentes imbuens; per eos autem ad nos 
defluxit, qui ea ipsa, quae illi primo hauserunt, in Sacrae Scripturae 
libro nobis tradito legimus. 


Nos ergo Sacrae Scripturae varios ac multiplices sensus diligenti 
indagine persecutaturi, primo ceu fundamentum iacimus, duplicem 
esse Sacram Literarum intelligentiam: alteram quidem litteralem ac 


manifestiorem; alteram vero spiritualem, mysticam et secretiorem. 
De quibus ita magnus Dionysius Areopagita ait duplicem esse 
theologorum traditionem: arcanam alteram et mysticam, alteram 
vero manifestam atque notiorem; et alteram quidem significativam 
et perficientem, alteram vero sapientiae destudiosam ac 
demonstrativam. Iccirco Sacra Scriptura dicitur liber scriptus intus et 
foris, sicut apud Ezechielem legimus: Ecce manus missa ad me in 
qua erat involutus liber, et expandit illum coram me, qui erat scriptus 
intus et foris; et in Apocalypsis: Vidi in dextera sedentis super 
thronum librum scriptum intus et foris. Scriptura exterior intellectus 
est litterae; interior vero, sensus est arcanus et mysticus. 


Geminae autem huius intelligentiae ratio haec est. Nam Sacrae 
Scripturae non solum is tribuitur sensus, quem voces significant, 
quod scientiis quibuscumque commune est: sed res etiam per voces 
significatae aliud designant, quod Sacrarum Litterarum peculiar est. 
Deus enim, earum auctor, non solum voces ad significandum 
apprime coaptat, sed res quoque ipsas aliarum rerum efficit 
significativas. Illa ergo significatio, quae apprime vocum est, 
priorem intelligentiam parit; altera vero, quae rerum est, gignit 
posteriorem. Ordinatissima autem Dei dispositione rationeque 
congruentissima actum est, ut hoc 


duplici intellectu praeditae ac sufflatae Sacrae Litterae in suorum 
mysteriorum arcanis, altitudine divitiarum sapientiae et scientiae Dei 
locupletissimae et incomprehensibilitate iudiciorum Dei eiusque 
viarum investigabilitate semper abditissimae ac profundissimae 
traderentur, ne sacra mysteria paterent indignis. Nefas est enim, ut 
Sacra testantur Eloquia, spiritualium margaritarum inaestimabile 
pretium immensasque divitias in porcos proiicere eorum pedibus 
conculcandas. Deinde sic decet Sacram Scripturam loqui, ut litterae 
quidem humilitate modique dicendi affabilitate omnibus sit 
accessibilis, ut humili quidem eloquio parvulos nutriat, veritate 
magnos etiam pascat, altitudine vero superbos altaque apud homines 


sapientes irrideat, profunditate demum cunctos terreat attentosque 
iugiter teneat studiumque perpetuo exerceat. Tanta est enim 
christianarum profunditas litterarum, ut in eis quotidie profecerimus, 
si ab ineunte aetate eas solas usque ad decrepitam senectutem 
maximo otio, summo studio, meliore ingenio conaremur addiscere. 
Tam multa enim tamque multiplicibus mysteriorum umbraculis 
opaca intelligenda proficientibus restant tum in verbis, quibus ista 
dicta sunt, cum in rebus, quae sunt intelligendae, in quibus altitudo 
sapientiae latet, ut annosissimis, acutissimis flagrantissimisque 
cupiditate discendi hoc contingat, quod eadem Scriptura quodam 
loco habet: Cum consummaverit homo, tunc incipit. Dum enim 
Sacrae Historiae intellectum in quadam sensum eius sublimitate 
consideramus, iidem sensus, dum subtilius considerari et proferri 
coeperint, alios se multipliciores et subtiliores gignunt; teguntur 
etiam in Sacris Litteris mysteriorum profunditates ne vilescant, sed 
iugiter quaerantur, ut exerceant, ac demum aperiantur, ut pascant. 
Verbi enim Dei altitudo ita studium exercet, ut intellectum non 
deneget. Neque enim omnia clausa sunt, ut nihil sit unde revelantur 
obscura, sed quibusdam Scripturarum locis exercemur, ut 
quaeramus, et rursus quibusdam manifestis illuminamur, ut 
videamus et invenire possimus obscura, quae quaerimus, ut inde 
suaviter pascamur. 


Origenes gemini huius intellectus aliam affert congruentiam, ita 
dicens: "Sicut in novissimis diebus Dei verbum ex Mariae carne 
vestitum processit in hunc mundum, et aliud quidem erat quod 
videbatur in eo, et aliud quod intellegebatur — carnis nanque 
respectus in eo patebat omnibus, paucis vero et electis dabatur 
divinitatis agnitio —; ita et quoniam per Prophetas vel Legislatorem 
verbum Dei protertur ad homines, non absque comptentibus 
proferetur in documentis. Nam sicut ibi carnis, ita hic litterae 
velamine tegitur: ut littera quidem aspiciatur tanquam caro, latens 
vero intrinsecus sensus tanquam divinitas sentiatur". 


Posito autem hoc gemino Scripturae sensu, explicare nunc convenit 
quisnam sit litteralis sensus, quisve spiritualis et mysticus. Sensum 
itaque litteralem eum dicimus, quem Scripturae auctor per verba seu 
nomina, proprie vel metaphorice sumpta, primum voluit significare, 
aut rem gestam vel gerendam recitans, aut fidem indicans 
veritatemque demonstrans, aut iubens vel vetans moresque 
instruens, aut promissionibus alliciens vel comminationibus et 
terroribus hominum corda concutiens. Sensus vero mysticus, aut 
spiritualis est, quem Spiritus Sanctus in rebus gestis, aut gerendis 
voluit significare. Sed priusquam ad mystici sensus declarationem 
accedamus, litteralis sensus nobis elucidandus ac declarandus est. 


Dicimus ergo sensum litteralem non eum esse solum, qui verbis et 
nominibus proprie acceptis significatur, adeo ut qui verbis et 
nominibus designatur metaphorice acceptis, spiritualis ac mysticus 
censeatur; sed sensus litteralis is est qui verbis et nominibus, vel 
proprie vel metaphorice acceptis, primum a Spiritu Sancto asseritur; 
unde parabolicus sensus vel metaphoricus vel quisquis ironia, 
hyperbole, aenigmate vel quibuscumque aliis tropicis vel figuratis 
locutionibus, quae non per proprietatem accipiendae sunt, sed in eis 
est aliud ex alio intellegendum, tegitur, ad litteralem sensum 
pertinere censendus est; aliquoin multi Sacrarum Scripturarum loci 
litterali sensu destituerentur, imo mendacia et indoctae fabulae esse 
dicerentur, ceu cum in libro Iudicum legimus stetisse Ioathan super 
montem Garizim et dixisse: Iverunt ligna ut ungerent super se 
regem; dixeruntque olivae: Impera nobis. Quae respondit: Nunquid 
possum deserere pinguedinem meam, qua et dii utuntur et homines, 
et venire ut inter ligna promovear? Et cetera, quae ibi dicuntur de 
ficu, vite et rhamno. Quis non inanes ac ineptas fabulas haec iudicet 
si ad litteram, ut iacent, intelligantur? Sed ligna haec viri sunt 
Sichimitae, ut ipsemet exposuit. Similiter in aliis parabolis et 
tropicis locutionibus et quamplurimis Sacrarum Scripturarum 
schematibus, quae ubique sparsa reperiuntur. 


Sensus ergo litteralis est qui primo ab auctore intenditur, sive locutio 
simplex sit, sive tropica. Unde multiplex esse litteralis sensus 
dignoscitur; alius secundum historiam, alius secundum aetiologiam, 
alius secundum analogiam, alius demum secundum allegoriam, sive 
tropicam vel figuratam locutionem. Secundum historiam, cum 
narrator quid gestum aut gerendum, vel non gestum aut non 
gerendum sit; secundum aetiologiam, cum ostenditur quid, qua de 
causa, vel gestum vel dictum sit; secundum analogiam, cum 
demonstratur non sibi adversari duo Testamenta Vetust et Novum; 
secundum allegoriam, cum docetur non ad littera esse accipiendam 
quaedam, quae scripta sunt, sed figurate intelligenda. His enim 
modis Dominus noster Iesus Christus et Apostoli eius ceterique 
Sancti, Sacrarum Paginarum scriptores, usi sunt. Nam de historia 
illud assumptum est, cum Christo obiectum esset quod eius discipuli 
in die sabbati spicas evulsissent: Non legitis, inquit, quod fecit 
David cum esuriret? etc. — Ad aetiologiam vero illud pertinet, quod 
cum Christus prohibuisset uxorem, nonnisi ex fornicationis causa, 
alicui esse dimittendam obiectumque esset ab interrogantibus 
Moysen libello dato repudii licentiam permisse: Hoc, inquit, ad 
duritiam cordis vestri fecit Moyses. Hic enim causa reddita est cur 
illud a Moyse pro tempore bene permissum sit. — Secundum 
analogiam vero, qua utriusque Testamenti congruentia perspicitur, in 
pluribus locis patet, cum ab Apostolis et Evangelistis ad probanda 
quaeque Novi Instrumenti mysteria, Veteris Testamenti testimonia 
adducuntur. — Secundum allegoriam vero, in tota Sacra Scriptura 
sparsim cernitur in parabolis, metaphoris, aenigmatibus ac ceteris 
schematibus et tropicis locutionibus. 


At vero, quoniam parabolicus sensus praecipuus et frequentissimus 
est in Sacra Scriptura, de eo nonnulla in medium afferre operae 
pretium duximus. Est autem parabola diversarum rerum collatio seu 
comparatio, ex quarum comparatione res, quae explicari intenditur, 
dilucidius ac gratius intelligatur; tapapoAr] autem graece idem est 


quod similitudo latine. In Scripturis autem Sacris est parabolarum 
usus, cum Scripturae auctor id, quod in rebus spiritualibus et divinis 
insinuare voluit, per symbolicas quasdam comparationes 
significavit, quas Spiritus Sanctus in Divinis Eloquiis composuit, ut 
per corporeas similitudines facilius coelestia capiamus. Impossibile 
enim nobis est, ut D. Dionysius Areopagita testatur, aliter lucere 
"divinum radium nisi varietate sacrorum velaminum 
circumvelatum". Sensus autem parabolicus est non quem verba 
parabolice sumpta exprimunt, sed qui ab afferente parabolam sub 
eius velamine ac symbolo exprimi intenditur, ceu cum dicitur: Homo 
quidam fecit cenam magnam, etc.; et: Exiit qui seminat seminare, 
etc. Sensus litteralis non est qui in illis veluti historiis narratur, sed 
quem Christus, parabolas edisserens, explicavit. Sic omnis parabola 
tropico ac symbolico modo rei alicuius naturam manifestat. 


Nec tamen requiritur ut adamussim et per omnia rei illi, propter 
quam assumpta est, assimiletur; imo nonnunquam a dissimilibus 
omnino assumpta reperitur, uti est cum Christus docere nos vellet 
orandum esse continuo nec unquam ab oratione deficiendum, ad 
hostes revincendos iustamque ab inimicis vindictam expetendem, de 
vidua et iniquo iudice sumpsit parabolam, qui, etsi Deum non 
timeret nec homines revereretur, tamen importunitate quadam victus, 
viduae tandem assiduis interpellationibus cessit eamque de 
adversariis suis vindicavit. Nunquid iniquo iudici Deus similis est? 
Sed quod per parabolam istam innuitur est, quod supplicum preces 
Deus non spernit, ut tandem eas exaudiat et desiderata petentibus 
concedat. Non oportet ergo in parabolis partes singulas curiosius 
inquirere ac nimia in verbis singulis cura angi; sed cognito quid per 
parabolam exprimi intendatur, partes, quae proposito utiles apparent, 
explicandae sunt. In ceteris vero nil est curiosis investigandum, sed 
omittendae sunt quasi nihil ad propositum conducentes, sed tantum 
parabolam contexentes. Non enim omnia quae narraruntur, ex D. 
Augustini sententia, aliquid etiam significare putanda sunt; sed 


propter illa, quae aliquid significant, etiam illa, quae nihil 
significant, attexuntur; ad instar aratri, quo terra colitur; etsi enim 
solo vomere terra proscinditur, ut hoc tamen fieri possit etiam cetera 
aratri membra necessaria sunt; et soli nervi in citharis atque 
huiusmodi musicis instrumentis aptantur ad sonum, sed ut aptari 
possint, insunt et cetera in compaginibus organorum, quae non 
percutiuntur a canentibus, sed ea, quae percussa resonant, his 
connectuntur. Quemadmodum in imaginibus ac statuis similitudines 
non omni ex parte respondent iis, ad quae referuntur, tum in plano 
sine eminentiis, tum in statua cum eminentiis, sed non intrinsecus. 
Ita cum regnum coelorum simile dicitur rei cuipiam, simile dicitur 
non secundum omnia, quae adsunt illi, ad quod confertur similitudo, 
sed ad quaedam dumtaxat, quae conducunt ad assumptam rationem. 


Sciendum est autem parabolas multipliciter proferri: aliquando 
quidem per vocem similitudinis aut comparationis, ut: Simile est 
regnum coelorum, etc., multis in locis; aliquando per adverbium 
similitudinis: sicut, quemadmodum, ut, uti, ceu; cuius generis sunt: 
Fluat ut ros eloquium meum; Sicut sagittae in manu potentis; Erit 
tanquam lignum quod plantatum est secus decursus aquarum; 
Quemadmodum desiderat cervus ad fontes aquarum; Qui sunt isti, 
qui ut nubes volant et tanquam columbae ad fenestras suas? atque ita 
de similibus. Aliquando autem ita proferuntur, ut similitudo quidem 
non exprimatur, sed tantum parabola; cuiusmodi sunt: Egredietur 
virga de radice Iesse et flos de radice eius ascendet, etc.; In diebus 
illis stillabunt montes dulcedinem et colles fluent lac et mel; 
Suscipiant montes pacem populo et colles iustitiam. Huius generis 
frequentissimae sunt in parabolis Salomonis, et Christus in 
huiuscemodi parabolis saepe saepius loquebatur ad turbas, quas 
postmodum discipulis seorsum disserebat. Huius generis est illud, 
quod in Evangelio dicitur: Si oculus tuus... aut manus, aut pes 
scandalizat te, etc.; figurata enim locutio est. 


His de sensu litterali sic positis, ad spiritualem et mysticum 
transeamus. Intellectus ergo arcanus et mysticus Sacrarum 
Scripturarum, qui sensui litterali innititur, triplex est: tropologicus, 
allegoricus et anagogicus. Quatenus enim in Sacra Pagina hominum 
vel recte facta et sancta, vel iniqua opera et injusta narrantur, 
proponitur nobis quasi in exemplari quid agere quidve evitare 
debeamus ad iuste sancteque vivendum, sensus tropologicus est; 
quatenus autem quae in Veteri Testamento gesta sunt typum et 
figuram exprimunt eorum, quae in Novo sunt Christi et Ecclesiae, 
siquidem omnia in figura contingebant illis, ut ait Apostolus, 
allegoricus sensus est; quatenus vero quae in praesenti quidem 
Ecclesia fiunt coelestium exemplaria sunt, anagogicus sensus est. De 
his sigillatim sunt nobis aliqua disserenda eo quo proposuimus 
ordine. 


Tropologicus igitur Sacrarum Litterarum sensus est cum ipsa Divina 
Eloquia ad hominum mores reformandos vel corrigendos et 
instruendos accommodamus, ceu cum dicitur: Omni tempore 
vestimenta tua candida sint et oleum de capite tuo non deficiat; idest 
opera tua sint munda et caritas nunquam de mente tua excidat. Veluti 
etiam cum historiam Loth at detestandam ebrietatem et luxuriam 
convertimus; Petri vero amare flentis ad poenitentium lacrimas 
commendandas, quod bealium sint quo animae peccatorum sordibus 
abluuntur, hic tropologicus sive moralis sensus, quod idem est, 
tpónoc enim Graecis et schema et modum et vitam ac mores 
significat, litterali sensui proximus est. Plerumque enim ac saepe 
saepius in ipsa historia quae ad bonos mores conferant obiter 
indicantur; unde persaepe tropologiam secum historia defert, ad 
instar cuiusdam imaginis aut simulacri summa cura, arte et diligentia 
depicti, exculti aut fabrefacti, in quo simul ostenditur cum opus tum 
quid insit egregium et admiratione ac imitatione dignum 
spectatoribus cunctis. Veluti cum narratur historia de Abraham tres 
viros hospitio suscipiente, hospitalitas nobis et in ministrando, tum 


fervens caritas tum humilitas commendatur; et cum, Deo 
praecipiente, unicum ac dilectissimum Filium in holocaustum offert, 
quod Deo sit in cunctis, tum etiam arduis et difficillimis, 
obediendum praeclare demonstratur. 


Praeterea tropologia sensum litteralem adeo sequitur, ut in 
quamplurimis Scripturae locis tropologicus ipsissimus sit litteralis 
sensus, ut est: Diliges Dominum Deum tuum ex toto corde et tota 
anima tua et tota mente tua et ex omnibus viribus tuis... et proximum 
tuum sicut te ipsum; omnia praecepta Decalogi et pleraque 
Scripturae loca, in quibus mores instruuntur, praesertim inseri in 
libris Sapientialibus, in Evangelii et Apostolorum scriptis et in 
universa pene sacri Canonis serie, cum finis... praecepti sit caritas, 
quae ad praxim pertinet. 


Nunc de allegorico sensu. Est autem allegoria oratio, in qua verbis 
utimur a propria significatione conversis ad aliud significandum, aut 
certe per res ipsas proprie significatas aliud intellegimus. Iccirco 
enim allegoria dicitur quod aliud verbis, aliud sensu ostendit; unde 
GAAnyopía graece, inversio latine interpretari potest. 


Sciendum est autem allegoriam primo non simplicem esse, sed 
duplicem: alteram, quae ad figuratam locutionem spectat estque 
tropi species, et haec proprie inversio dicitur; nam tropus, iuxta 
verborum sententiam, verbi est vel sermonis a propria significatione 
ad aliam cum virtute mutatio: haec autem allegoria ad litteralem 
pertinet intellectum et est quam nos supra posuimus ac in priori 
praepositae notificationis parte continetur. — Altera vero allegoria est 
quae ad sensum arcanum et secretiorem ac mysticum spectat, quae 
in altera descriptionis parte continetur estque cum in rebus primo 
intellectis in vocum significatione, qui intellectus est primo ab 
auctore intentus, Spiritus Sanctus vult nos in ipsis et [per] ipsas aliud 
intelligere. Mysticae huius intelligentiae hoc exemplum affert 


Apostolus, dicens: Scriptum est... quoniam Abraham duos filios 
habuit, unum de ancilla et unum de libera; et qui de ancilla 
secundum carnem natus est, qui autem de libera per repromissionem 
: quae sunt per allegoriam dicta. Refert enim haec Apostolus ad duo 
Testamenta. Cum ergo Sacra Scriptura narrat Abraham duos filios 
habuisse, tota illa contexta historia ad litteralem pertinet sensum, 
proprie acceptis vocabulis ; si autem per ea, quae dicuntur, duo 
Testamenta intelligantur, mystica est allegoria. Idem dicendum de 
historia Abel et Cain, de Noe, arca et diluvio; Abel enim typum 
Christi gerit, arca vero Ecclesiae. 


In allegoriis autem id firmiter et omnino servandum semper est, uti 
veritas historiae semper firmiter et inconcusse teneatur ; quare 
iaciendum primo est verissimum litterae fundamentum, ne falso 
fundamento littera innitatur. Corruet enim tota allegoriae structura 
nisi veritas historia inconcussa teneatur, ut in historia paradisi 
terrestris, diluvii et arcae, Iosephi venditi a fratribus, Samsonis, 
Davidis et Goliath, Ionae historia, etc. Super his multiplices ac 
pulcherrimae possunt allegoriae fundari, sed veritas historiae semper 
tenenda est. Licebit autem unicuique allegoriam supra litteram 
formare, modo pietati congruat et ab alio Scripturae loco non 
dissideat ; optium autem erit si per alium locum Scripturae 
comprobari possit. Cavendum tamen est ne coacte si et vi quadam 
litterae accommodatae videantur, sed quae maxime cum historia 
congruat ; indecorum est enim coactam, violentam et detortam 
allegoriam proferre. 


Nec tamen opus est omnia, quae in historia dicuntur, minutim ad 
allegoriam deducere, sed ea solum accipienda sunt, quae ad eum 
locum explicandae allegoriae sufficiant. Non enim, cum Apostolus 
duos Abrahae filios ad duo Testamenta referat, nos, quaecumque in 
historia illa dicuntur allegorice, ad hunc sensum minutim interpretari 
possumus; et cum de Adam et Eva disputans ad Ephesios dixerit: 
Propter hoc relinquet homo patrem et matrem suam et adhaerebit 


uxori suae, et erunt duo in carne una. Sacramentum hoc magnum est, 
ego autem dico in Christo et... Ecclesia, cogemur totum principium 
Geneseos et fabricam mundi et hominum conditionem ad Christum 
et Ecclesiam per allegoriam referre. Ita etiam cum ab eodem 
Apostolo dicatur; Bibebant autem de spirituali consequente eos 
petra; petra autem erat Christus, arctabimur omnem Exodi librum ad 
Christum referre; sed unusquisque locus secundum diversam 
historiam diversam recipiet intelligentiam spiritualem. Sed iam ad 
sensum anagogicum ascendamus. 


Est autem anagogicus sensus ad superiora ducens; dicitur enim 
anagogia ab áva, quod est supra, et yoyn, quod est ducere. Fit autem 
cum Sacrae Scripturae loca ad secretiora et sacrariorum coelestium 
figurarum praecepta atque mysteria transferimus, animum ad 
coelestem beatitudinem evehentes; veluti cum septimum ab Adam 
Enoch de mundo translatum legimus, sabbatum futurae beatitudinis, 
quae post opera bona saeculi huius, quae sex aetatibus peragitur, 
electis in finem servatum, eo praesignari intelligimus. Ita etiam per 
diei septimi sanctificationem et ab omni opere servili quietem, ad 
aeternae beatitudinis felicissimamet beatissimam in summo Deo 
quietem animum evehimus; sic quoque in historia de terra 
promissionis, fluente lac et mel, in quam, post longam et laboriosam 
peregrinationem per torrida et inculta deserta, filii Israel ingressi 
sunt, terram viventium in coelo intelligimus, post praesentis vite 
multiplices labores, passiones et certamina nobis repromissam. In 
historia etiam de paradiso terrestri aeternarum et immarcescibilium 
deliciarum ac voluptatum paradisum intelligimus. Ita anagogia ad 
coelestia et divina animum evehit. 


Hi quattuor Sacrarum Scripturarum sensus, litteralis, tropologicus, 
allegoricus et anagogicus, plerumque in una et eadem littera 
reperiuntur; veluti cum aquam legimus, unum ex quattuor elementis 
secundum litteram intelligimus, ut: Congregentur... aquae in locum 
unum; tropologico autem sensu aqua tribulationes indicantur, ut 


Vates divino Spiritu afflatus expressit, dicens: Transivimus per 
ignem et aquam et eduxisti nos in refrigerium; et: Salvum me fac, 
Deus, quoniam intraverunt aquae usque ad animam meam; 
allegorice vero sanctissimum Baptismi sacramentum aquae vocabulo 
designatur, sicut Propheta ille admirabilis mirabiliter verbis illis 
ostendit: Effundam super vos aquam mundam et mundabimini ab 
omnibus inquinamentis vestris. Ita etiam allegorice gratiam et 
caritatem significat, ut: Qui... biberti ex aqua, quam ego dabo ei, non 
sitiet in aeternum; sed... fiet in eo fons aquae salientis in vitam 
aeternam. Demum secundum anagogiam aqua aeternam 
beatitudinem exprimit, iuxta illud Ieremiae: Me dereliquerunt 
fontem aquae vivae et foderaunt sibi cisternas, cisternas dissipatas, 
quae aquam continere non valent. Ita etiam in anagogico sensu 
Spiritum Sanctum repraesentant, ut: Qui credit in me... flumina de 
ventre eius fluent aquae vivae. Hoc autem dicebat de Spiritu, quem 
accepturi erant credentes in eum. 


In voce similiter Ierusalem hos quattuor sensus invenimus; 
litteralem: et [est] si civitatem quandam Palaestinae significat, quae 
primo a Melchisedech fuit extructa, deinde a Salomone dilatata et 
fortalitiis mirum in modum munita; iuxta tropologiam vero animam 
fidelem significat, in qua per gratiam est visio pacis, idest 
aeternorum contemplatio, de qua dicitur: Lauda, Ierusalem, 
Dominum,lauda Deum tuum, Sion; et per Isaiam dicitur: Excutere 
de pulvere, consurge, sede, Ierusalem, solve vincula colli tui, captiva 
filia Sion, quia... gratis venundati estis et sine argento redimimini; 
allegorice vero Ecclesiam exprimit militantem, ut: Vidi civitatem 
sanctam Ierusalem novam descendentem de coelo a Deo, paratam 
sicut sponsam ornatam viro suo; anagogico demum sensu, 
triumphantem Ecclesiam repraesentat, ut: Illa autem, quae sursum 
est, Ierusalem libera est, quae est mater nostra. Ita quoque templum 
in Sacra Scriptura, secundum historiam, domus Dei est quam 
aedificavit Salomon; tropologice vero quisque fidelium Dei 


templum dicitur, ut: An nescitis quoniam corpora vestra templum 
sunt Spiritus Sancti, qui in vobis est? per allegoriam vero Christi 
corpus repraesentat, de quo ait: Solvite templum hoc, et in tribus 
diebus excitabo illud, hoc autem dicebat de templo corporis sui; sive 
Ecclesiam Dei, ut: Templum... Dei sanctum est, quod estis vos; per 
anagogen vero superni gaudii mansionem exprimit, cui aspirabat qui 
ait: Beati qui habitant in domo tua, Domine; in saecula saeculorum 
laudabunt te; ita dicitur: Dominus in templo sancto suo, Dominus in 
coelo sedes eius. 


Haec quadruplicia expositionum genera secundum quadruplicem 
intelligentiam, a Christo et Apostolis observata nobisque 
demonstrata, Scriptura testante, cognovimus; historicam, ut cum 
Dominus venisset Nazareth et intrasset secundum consuetudinem 
die sabbati in synagogam et exposuissetque Isaiae prophetiam 
mirarenturque Nazarei et dicerent: Nonne hic est filius Ioseph? 
respondit Dominus, dicens: Utique dicitis mihi hanc similitudinem: 
medice, cura teipsum: quanta audivimus facta in Capharnaum fac et 
hic in patria tua. Aut autem: Amen dico vobis quia nemo propheta 
acceptus est in patria sua. In veritate, dico vobis, multae viduae erant 
in diebus Eliae in Israel, quando clausum est coelum annis tribus et 
mensibus sex, cum facta esset fames magna in omni terra; et ad 
nullam illarum missus est Elias, nisi in Sarepta Sidoris ad mulierem 
viduam. Et multi leprosi erant in Israel sub Elisaeo propheta; et 
nemo eorum mundatus est, nisi Naaman Syrus. Hoc totum a Domino 
de historia allatum est. Tropologicum sensum adhibuit idem 
Dominus cum, historiam Ninivitarum et adventum reginae Austri ad 
Salomonem narrans, perditissimos Iudaeorum mores redarguit: Viri 
Ninivitae surgent in iudicio contra generationem hanc et 
condemnabunt eam, quia in praedicatione Ionae egerunt 
poenitentiam, et ecce plusquam Ionas hic. Regina Austri surgit in 
iudicio cum generatione hac et condemnabit eam, quia venit a 
finibus terrae audire sapientiam Salomonis, et ecce plusquam 


Salomon hic. Allegoricae expositionis exemplum dedit cum, Iudaeos 
alloquens, de Ioanne Baptista dixit: Elias quidem venturus est et 
restituet omnia. Dico autem vobis, quia Elias iam venit et non 
cognoverunt eum, sed fecerunt ei quaecumque voluerunt; Elias enim 
ipse est Ioannes. His verbis significare voluit Eliam in Veteri 
Testamento typum gessisse Ioannis, qui venit in spiritu et virtute 
Eliae. Anagogica expositione manifestissime usus est D. Paulus ad 
Hebraeos, cum terram illam Palaestinorum patribus repromissam 
accommodat ad promissionem divinae gloriae; sic enim ait: Fide qui 
vocatur Abraham oboedivit in locum exire, quem accepturus erat in 
hereditatem, et exiit nesciens quo iret; fide demoratus est in terra 
promissionis tanquam in aliena, in casulis habitando cum Isaac et 
Iacob heredibus repromissionis eiusdem; expectabat enim 
fundamenta habentem civitatem, cuius artifex et conditor est Deus; 
ubi demonstrat terram illam, tantopere a Patriarchis desideratam et 
tot peregrinationibus quaesitam, non esse praesentem illam visibilem 
et terrenam Chananaerum regionem, sed futuram invisibilem atque 
coelestem patriam, meliora habentem fundamenta, cuius artifex est 
Deus, et civitatem Dei viventis Ierusalem coelestem, quae libera est, 
quae est mater nostra, quae multis est angelorum millibus ornata, 
cognoscebant enim nom habere hic civitatem permanentem, ideo 
futuram inquirebant. 


Demum unum hic advertendum est super una eademque littera 
plures posse mysticos sensus formari; sicut historia de paradiso 
deliciarum; paradisus enim ille typus est tum militantis tum 
triumphantis Ecclesiae et ideo allegoricus et anagogicus sensus 
super eo fundantur. Sic manna typus est dominici corporis, sermonis 
evangelici, gratiae et caritatis; David vincens Goliath typus est 
Christi diabolum debellantis et hominis iusti carnis superbiam 
subigentis. Ita dicendum similiter de historiis Samsonis, terrae 
promissionis, civitatis Ierusalem, arcae et tabernaculi, templi 
Domini, etc.; unde diversae mysticae et arcanae inteligentiae 


desumuntur. Imo plerumque diversae et oppositae intelligientiae 
spirituales ab uno et eodem loco sumuntur. Leo enim et Christum 
significat, qui est leo vincens de tribu Iuda, et diabolum, qui circuit 
quaerens quem devoret tanquam leo rugiens; et ovis aliquando 
innocentem et iustum hominem, aliquando Chrisum et Sanctos atque 
Electos; nonnunquam vero stultum et peccatorem, errantem sicut 
ovis quae periit. Sic serpens nunc quidem prudentiam, nunc vero 
peccatum detestandum designat; et serpens aeneus in deserto 
exaltatus, Christum praesignavit in cruce exaltandum. Sic quoque 
volucres coeli nunc in bonam nunc in malam partem accipiuntur. Id 
autem accidit ex multiplicibus ac diversis proprietatibus, quae in una 
et eadem re inveniuntur, ex quibus mysticae intelligentiae 
desumuntur. Et haec de multiplici Sacrarum Litterarum sensu dicta 
sufficiant. 


Hos autem sacros Divinarum Scripturarum sensus tractaturus, ab 
oratione expedit auspicari ut Spiritus Sanctus, quo illustrante locuti 
sunt sancti Dei homines, nobis adesse dignetur, quatenus, ipso 
ducente, eosdem sensus assequamur, quos in Scripturis ipse voluit 
comprehendi, ne capitis nostri somnia sequentes, a veritatis et 
sinceritatis scopo aberremus. Multa enim sunt in Sacra Scriptura 
quae tantum habent caliginis, ut nullo humano ingenio possint ad 
plenum liquido explicari; ut rotarum descriptiones apud Ezechielum, 
et etiam templi Apocalypsis Divi Ioannis; ad quae plene intelligenda 
eodem opus est Spiritu, qui Prophetas illustravit ad ea describenda. 
Oratio ergo nobis necessaria est ad Sacram Scripturam 
intelligendam. 


DISSERTATIO QUINTA DE MUNDI CREATIONE 
IN TEMPORE 


In principio creavit Deus coelum et terram. Divini Moysis 
theosophiae hoc primum est dogma, prima thesis, primum axioma: 
mundum non esse aeternum, sed aliquando Deo auctore et creatore 
coepisse creatumque ex nihilo esse. Quod quidem inter antiquos 
veteresque philosophos maxime controversum est summisque 
altercationibus mirandisque duellis conflictum et exagitatum, his 
quidem affirmantibus, illis vero negantibus. 


Et Aristoteles quidem, cum universo fere suo peripato, aeternum 
putat veteresque philosophos secus sentientes acerrime et 
mordacissime insectatur. Plato vero, qui merito divinus est 
appellatus, venerandae antiquitatis sententiam secutus, aeternitatem 
abnuit mundique genituram et saeculi initium, una cum veteribus 
omnibus, qui eum praecessere, philosophis firmissime statuit. 
Inhaesit autem vel maxime Plato vetustissimorum Zoroastris et 
Trismegisti vestigiis; hi nanque omnium antiquissimi veterrimique 
habentur. Primus apud Persas multis ante Troianum bellum [annis] 
sapientia floruit; alter vero apud Aegyptios; quos postmodum 
universa Graecia admirata simul et venerata fuit, tanquam 
philosophiae et theologiae patres. Post eos vero Linus Chalcides et 
Orpheus Lebetrius floruere, quos multis post annis secuti sunt 
Homerus atque Hesiodus, qui omnes mundum esse genitum docuere. 
Post hos vero Thales Milesius, Heraclitus Ephesius, Xenophanes, 
Melissus, Parmenides, Anaxagoras, Leucippus et Democritus, 
Pythagoras cum suis Empedocle, Archita, Timaeo, Philolao et aliis; 
et tandem Plato cum his omnibus docuit cosmopoeiam, mundi huius 
facturam. 


Solus Aristoteles ex philosophis, qui extant, id abnuit mundique 
aeternitatem omnibus, quibus potuit, rationum nervis, ne dicam 
sophismatum fallaciis statuere conatus est; hic unus est veluti alter 
Ismael contra omnes et omnes contra eum. Ipse enim contra omnes 
antiquos philosophos, nedum Graecos, verum etiam Chaldaeos, 
Phoenices, Persas, Aegyptios atque Hebraeos bellum movit, imo 
contra omnes penitus nationes; hoc enim omnibus confessum est 
mundum auctore Deo aliquando coepisse. Hinc enim omnis in Deum 
pietas sanctaque ac veneranda religio ortum habet; hoc dogma 
communisque omnium animi conceptio, basis ac fundamentum est 
divini cultus omniumque virtutum, probitatis universae. 
Quemadmodum enim eo sunt filii in parentes pii et obosequentes, 
quo se ab eis genitos educatosque cognoscunt, ita ut generatio radix 
sit pietatis filiorum in parentes: ita similiter ex creatione rerum 
omnium et providentia mundanaque gubernatione nata est in Deum 
Optimum Maximum pietas, religio, cultus. Nemo est enim, qui 
mundanam hanc machinam coeli terraeque constitutionem 
contemplatus, corporisque proprii fabricam et animi divinitatem 
inspiciens, Deoque auctore creata cognoscens, non admiretur 
creatoris potentiam, sapientiam, bonitatem, clementiam summamque 
benignantatem maiestatemque eius veneretur, adoret et colat; sublata 
autem creatione mundi, ruit omnis religio, probitas universa, ceu 
sublimis arbor radicibus convulsis, vel excelsa moles fundamentis 
sublatis. Neque enim quis parentibus suis, a quibus in lucem est 
editus, pium praestabit obsequium, nisi vere parentes suos esse 
cognoscat et credat; nec regem quis colet, nisi dominum regemque 
putet. Quapropter mundi aeternitas inexpliabilis quaedam impietas 
est, omnium virtutum interitus, religionis omnis ruina, mors pietatis 
universae scelerumque omnium ac flagitiorum caput, radix 
primigeniaque origo. 


Aristoteles ergo, mundi aeternitatem statuens, pietatem omnem 
destruxit, impietatum omnium ova posuit fundamentaque iecit; 


quem tamen multi secuti sunt sophismatum eius fallaciis alucinati et 
rationum eius larvis decepit, qui Aristotelis, quem sumumum dicunt 
philosophum omniumque philosophorum principem, personam 
magis quam doctrinam philosophantes, eius et sequuntur et 
mordicus tenent et nervis omnibus defendunt errores. Eius autem 
rationum sophismata et paralogismos irrefragabiles firmissimos 
certissimosque supra quam mathematice arbitrantur. Sed age, 
quaeso, has videamus demonstrationes rationesque eius discutiamus, 
quibus firmissimis veluti pugionibus ancipitibusque et acutissimis 
gladis existimant eius asseclae confossum transverberatumque esse 
Moysem omnesque antiquos philosophos, qui eius divina dogmata 
sunt secuti. 


Est igitur Aristotelis thesis mundum esse aeternum, quod quidem 
theorema a coeli aeternitate probare contendit, quam omnes 
antiquiores negavere. Probat autem hanc ipse technis quibusdam et 
sophismatum monstris. Et primo quidem: a motus aeternitate; 
secundo: a natura coeli contrarietatis et corruptionis omnis experte; 
tertio: ab etymo aetheris, quod coelum aether sit dictum ab aeterno 
motu; quarto: ab antiquorum sententia, qui in coelo divinum 
aeternumque collocarunt sitque aeternorum deorum perpetuum 
domicilium; tandem: a maiorum memoria, quod non sit memoriae 
proditum divinum coeli corpus aliquando passum, mutatum 
labefactumque esse. Harum vero priores duas potentissimas autumat 
summique roboris universus peripatus et quae vere Thersites sunt, 
Achilles invincibiles fascinatis 11s et circaeo veneno infectis visae 
sunt. 


Sed, quaeso, num motus aeternitas manifesta est? Hanc ipse multis 
artificiis machinisve construere nixus est, cum sui natura manifesta 
non esset, a motoris aeternitate, a coeli figura, a motus 
circumlatione, a temporis infinitate. A motore quidem; quia si motor, 
inquit, aeternus, et mobile; ergo coelum aeternum et motus. Sed 
dico: unde constat motoris aeternitas? Nos quidem aeternum dicimus 


Deum, ut omnes fatentur, non autem aeternum motorem. Probat 
autem ipse motoris aeternitatem ab aeternitate motus, quae 
manifesta circulatio est ineptaque probatio. - Deinde qua necessitate 
consequitur ut sit motor aeternus est, mobile quoque aeternum sit? 
Inquiunt sequaces, quia ab aeterno nonnisi aeternum provenire 
potest. Ego autem nescio an id verum sit, imo falsissimum puto. 
Diurnum enim lumen in nostro hoc hemisphaerio a sole aeterno est, 
non tamen aeternum, sed defecit adventante nocte. Hodierna 
circumlatio ab oriente in occidentem ab aeterno motore est, non 
tamen aeterna: cras enim alia circumlatio erit. Sole ab australibus 
signis ad aquilonaria accedente, multa ex incorruptibili aeternaque 
materia generantur: eo autem discedente intereunt. Ratio ergo haec 
arundineo baculo confracto nihilo validior est. Mundi ergo aeternitas 
tam debili fundamento basique innixa et fulta necessario corruet; 
neque enim ratio illa, qua motoris aeternitatem ex motu venatur, 
momenti cuiuspiam est; coelum enim non ab aliquo, sed suapte 
natura a propriaque forma moveri, ut gravia deorsum et levia 
sursum, non ab extrinseco movente putamus. Propositionem autem 
illam: omne quod movetur ab alio movetur, falsam esse, ex levium 
et gravium motu luce clarus constat; huic autem ingenuus ille 
discursus veluti fundamento innixus est. 


Argumentum autem a coeli figura valdidissimum autumat peripatus, 
quod in circulo non sit dare actu principium, medium aut finem; 
quare nec circularis motus, quod in circulo fiat: quod autem 
principium finemque non habet, aeternum est. Sed, quaeso, num 
coelum, sol, luna, astra, terra omniaque sphaericae et circularis 
figurae corpora infinita sunt, quia actu principium, medium aut 
finem non habent? Quis sanae mentis hoc dicat? Plane si circulum 
circino describam, circulatione paracta, orbicularis lineae extremis 
punctis colligatis non erit assignare actu principium aut finem. Ergo 
non habuit? Figuli item rota circulamtione movetur. Motus ergo ille 


principium finemque non habet? perpetuus aeternusque habendus 
est, quia sit corporis sphaericae vel circularis figurae? 


At dicet quis artificiale hoc esse, coelum autem naturale corpus. Sed 
profecto principium actu finemque non habere, non huius aut illius 
naturalis vel artificialis circuli ratio est, sed circuli in universum, 
sicut habere tres angulos non huius aut illius trianguli propria ratio 
est, sed in universum trianguli. Motus autem hic vel competit coelo 
quia coelum est, vel quia circulare est. Si quia coelum: ergo cuiusvis 
alius figurae sit competet; si vero quia circulare: omni plane corpori 
ea figura donato ut competat necessum est; quapropter terra etiam, 
huius figurae cum sit, perpetuo motu cietur. Potest etiam circulare 
corpus circulariter nequaquam moveri; pila enim sursum 
deorsumque proiecta, quamvis figurae sit sphaericae, non in gyrum, 
sed recto motu agitur ac si alterius cuiusvis esset figurae. Nihil ergo 
Aristoteli prodest circularis figura ad motus aeternitatem 
astruendam. 


Quod si sphaericum corpus aptum natum dicat perpetuo moveri, 
quia extrema non habet unde motus incipiat et ubi desinat, 
quemadmodum quae recto moventur, centrum et circumferentiam, 
sursum et deorsum habent, in aeternis autem idem sit esse et posse: 
donamus haec quidem, sed coelum aeternum negamus; damus et 
aptitudinem hanc sphaerico corpori, sed etiam terreum globum 
orbicularem sphaericumque constat esse, qui, cum moveri possit, 
nunquam tamen movetur in sphaeram. 


Minus etiam proficit dum motus aeternitatem a motu circumlationis 
probare contendit. Hunc enim vult continuum nulloque tempore 
deficientem esse, quia in continua magnitudine fiat, idest quae actu 
principium finemque non habet, ut linea recta: hoc enim discriminis 
inter rectam et circularem est; quia etiam non fit a contrario in 
contrarium ut motus recti; sem plane haec etiam de motu rotae figuli, 
rotarum molarium et globorum circulorumque coelestium in 


astrolabio, de motu etiam rotarum cuiusvis horologii dici possent. 
Motus enim horologii continuus est: in magnitudine enim loco et 
tempore continuo fit; contrarium non habet, quia non sursum et 
deorsum, sed circulo fit. Quod si artificialem hunc dicat motum, 
coeli autem naturalem esse et propterea perpetuum, dicam : vel 
motus hic perpetuus est quia naturalis, vel quia in orbem; si quia 
naturalis: omnis ergo naturalis erit perpetuus, quare et rectus etiam 
elementorum; si quia in orbem: omnis ergo orbicularis erit 
perpetuus, quare cuiusvis etiam globi. 


$1 quis autem simul dicat quia corporis natura sphaerici et 
orbiculariter mobilis motumque perpetuum esse, sicut et corporis 
natura, probandum tunc erit naturam esse perpetuam et nunquam 
incipisse. Quod si per motum id probet, manifesta circulatio est. Sed 
inquit: necesse est quae sunt, vel aeterna esse, vel genita, cum non 
essent. Genita utique, Deo auctore, una cum Moyse et veteribus 
omnibus dicimus. Sed inquit: motus est actus mobilis quatenus 
mobile. S1 motus aliquando incepit, praexistebat mobile quiescens; 
sed quies est motus privatio: ergo semper ante motum motus. Sed, 
quaeso, quid est: ante motum praeexistit mobile? Quomodo 
praeexistit? Natura an tempore? Si mobile praeexistit tempore ante 
motum: quomodo ergo motus aeternus? Si natura, uti substantia 
prius natura est accidente, utique mobile praeexistit; sed quid inde? 
Ergo ante motum quies? Quomodo sequitur? Num quia substantia 
suapte [natura] prior est accidentibus, aliquando sine accidentibus 
naturalibus est? Coelum ergo aliquando non fuit corpus, quia 
magnitudo accidens est, id autem substantia posterius; posse autem 
simul et semel mobile motumque esse sensu ipso percipimus, oculis 
luce clarius videmus in flamma ignis, quae simul generatur et 
sursum fertur, et in quibuscumque rebus, quae suapte natura et forma 
mobilia sunt. 


Illud vero quod ex hac thesi, mobile praeceditt motum, deduxit; ante 
primum motum erat mobile quiescens: quies autem est privatio 


motus: ergo ante primum motum motus; videamus an vere 
subsesquens sit. Quies est privatio motus: ergo antea erat motus? 
Quaenam haec illatio? Plane sensus ipse demonstrat non omnem 
privationem consequi praecedentem habitum, uti est mors, 
infirmitas, caecitas, sed dari etiam privationem praecedentem 
habitum, quam ipsi inter naturalium rerum principia adnumeravit. 
Ipsemet ergo posuit privationem naturales omnes generabiles formas 
praecedentem, uti cum ex non homine fit homo, fit nanque ex 
semine, in quo non est forma hominis; num haec privatio 
praecedentis est formae? Nonne subsequentis? Quae ergo vis est 
illationis istius: quies est privatio motus: ergo praecessit motus? 
Dicam et ego: Terra quiescit suapte natura: ergo aliquando suapte 
natura movebatur. Materia terrae privata est forma coeli et solis: 
ergo aliquando terra coelum fuit et sol. Haec ridicula sunt. Ridiculo 
igitur argumento probat Aristoteles motum esse ingenitum, nunquam 
incepisse. 


Sed nihilo melius est id quo probat [motum] incorruptibilem esse et 
nunquam desiturum, quia cessante motu remanet mobile, quod 
moveri iterum potest; ne sit autem haec potentia frustra movebitur 
iterum aliquando: ergo posterior motus post ultimum. Sed qua 
necessitate consequitur ut, cessante motu, remaneat mobile ipsum? 
Forte quia non possunt entia abire in nihilum, sicut nec ex nihilo 
fieri? Sed plane substantiales formae lapidum, plantarum, animalium 
omniumque generabilium et corruptibilium, iis corruptis, in nihilum 
abeunt; sed remanet materia moveri possibilis. Cur potentia haec 
necessario in actum reducenda est? Ne sit aliqua naturalis potentia 
frustra. Quodnam hoc impossible? Potest universa terra in aurum, et 
mare in argentum converti: id quando fiet? Potest universus aer in 
ignem transmutari et ignis in aquam: quando haec erunt? Potest terra 
universa secundum locum moveri, nunquam tamen movebitur: non 
ergo omnis potentia reducenda in actum necessario est. Nulla est 
ergo illatio: post ultimum dabitur motus posterior. Quomodo item 


sequitur: si desinet motus, post ultimum erit motus? Desinere potest 
motus, quin tamen sit ultimus. Scribo nunc ego, post horam scribere 
desinam: ergo ultima scriptio? Si alia non sequatur, erit utique 
ultima: si sequatur alia, non erit ultima posterior, quia prior non 
ultima; desinet hodiernus dies, non tamen ultimus dies, sequente 
crastino: si is non sequatur, ultimus erit. Potest ergo desinere motus 
quin tamen sit ultimus motus. 


Tandem Aristoteles motus aeternitatem a temporum infinitate 
perpetuitateque probavit, quia si infinitum tempus est, motus fiet 
aeternus, non enim sine tempore motus. Sed dico: Num manifeste 
tempus infinitum est? Quod nunquam incepit? Probat ipse tanquam 
non manifestum tempus infinitum esse, quia semper est motus. Sed 
quaenam circulatio haec: motus est aeternus, quia tempus est 
infinitum; tempus est infinitum; quia motus est semper? Idem 
probatur per idem. Quae philosophia est ista? - Astruit et alia 
ratione: quod tempus semper sit in principio futuri: nunquam ergo ad 
finem deveniet: ergo sempiternum et infinitum. Sed quomodo 
semper in principio futuri? Quia instans est veluti punctum in 
circulo, finis praeteriti temporis et futuri principium. Sed si non 
amplius futurum tempus est, cuiusnam futuri temporis instans erit 
principium? Id quod probandum erat, tempus semper futurum, 
tanquam datum assumit. Nisi igitur probet tempus semper in 
posterum perpetuo fore, inanis est ratio, vanissima infinitatis 
temporis demonstratio. Cum ergo motus aeternitas nihilo probata ab 
Aristotele sit, minime hinc probari poterit coeli mundique aeternitas. 


Missa ergo motus aeternitate, videamus si quas habet vires alter 
Achilles a natura coeli contrarietatis experte assumptus. Coelum, 
inquit, ingenerabile est et incorruptibile est, quia non habet 
contrarium: omne autem quod generatur a contrario generatur aut 
corrumpitur. Non habere autem contrarium a motu probat, quia 
circulari motui non est contrarius motus. Perpendamus hanc 


rationem, ne dicam putidum sophisma, contemplemur Thersitem 
hunc, qui peripatui universo fortissimus videtur Achilles. 


Sed plane ut absurdissimus hic paralogismus inspiciatur, 
animadversione dignum est quod Aristoteles de mundi generatione 
atque factura locutus est, ac si de cuiuscumque alterius rei naturalis 
vel etiam artificialis generatione facturaque esset locutus. Fiunt enim 
omnia, quaecumque natura vel arte fiunt, ex praeiacente materia, et 
artificialia quidem, sive homogenea sint sive heterogenea, ex 
praeiacente materia, uti statua ex aere, numisma ex argento, vas ex 
auro, domus ex lapidibus, caementa ex lignis immanentibus; 
naturalia vero ex desinente materia, ut vapor ex aqua, ignis ex ligno, 
arbor ex nucleo, avis ex ovo, animal ex semine; ea enim, unde haec 
fiunt, non manent. Horum igitur entium ratio et generationis modo, 
Aristoteles mundi generationem crasso plane obtusoque intellectu 
consideravit. Inquiritur enim an mundus universus, qui, praeter 
Deum, omne penitus complectitur ens omnemque naturam, ingenitus 
sit, an aliquo in tempore factus. Cum igitur universitas generatim ex 
omnibus entibus constet, plane ante ipsam nihil esse potuit quod in 
eis generationem insumeretur. Si enim universitas est omne ens 
praeter Deum, extra universitatem nil entium reperiri potest: 
perperam igitur Aristoteles ritu aliorum entium generabilium et 
corruptibilium de mundi generatione locutus est, ac si universitas 
unum aliquod particularium entium esset. Universitas enim 
materiam et causas omnes naturalium generationum includit, 
alioquin non esset universitas: quapropter nonnisi ex nihilo fieri a 
Deo Optimo Maximo universitas potuit. Non valet ergo illatio: 
mundus non est ad instar horum natura generabilium et 
corruptibilium entium: genitus ergo non est, factus unquam: ergo 
aeternus. De ratione enim uniuscuiusque horum est ut ex subiecto 
fiat; de ratione vero universitatis, quae omne includit ens, ut ex 
nihilo fiat, idest nullo ex subiecto: nam et subiectum istud factum 
esse oportet; quare vel ibitur in infinitum, si et subiectum istud ex 


alio factum asseratur, vel dicendum universitatem ex nihilo factam. 
Aristoteles ergo, inquirens an mundus universus aliquando sit factus, 
gratis sumere videtur subiectum cum ceteris naturalium 
generationum causis non factum, quod plane erat probandum. Quod 
si eadem ratione id quoque probatum velit, ut subiectum ex subiecto 
fiat: erit ergo in infinitum processus. 


Post haec vero, qui scit Aristoteles coelum non habere contrarium? 
Sensu an ratione? Si ratione: plane, ut ipse ait, nil est in intellectu 
quin prius fuerit in sensu; deficiente enim aliquo sensu necesse est 
aliquam scientiam deficere; non enim caecus iudicat de coloribus, 
nec surdus de sonis: quo igitur sensu fulcitur ratio Aristotelis, cui 
experientiae sensus innititur? Tactu? Fuit ne veluti alter Prometheus 
in coelum evectus, ut tactus experientia corpus illud agnosceret? 
Plane materiales hi sensus, tactus, gustus, olfactus, necnon et 
spiritualior auditus, tam alte non attingunt; attingit autem visus; 
visus autem lumina in coelo videt et aliquando obscuritatem, 
eclipsata luna, perspicuitatem translucentiamque sphaerarum et 
stellarum opacitatem, quae non sunt visui perviae, intuetur. Haec 
autem contraria sunt. Quod activam passivamque contrarietatem, 
veluti est inter calidum et frigidum, humidum et siccum, intelligere 
voluit, qui scit hanc in coelo non esse? Plane universa antiquitas uno 
ore confessa est solem et stellas omnes ignea natura gaudere, igneo 
calore praedita esse, et sensus ipse demonstrat, quem derelinquere et 
rationem sequi mentis insania et dementia est. Solus Aristoteles, 
sensu relicto, rationem secutus est solem dicens non calidum, quia 
coloris est albi. At quis non videt puram ignis flammam albam 
candentemque esse? Lux item solis per vitreum vas aqua plenum 
pertransiens candiddissima fit, ut oculos repercutiat tanquam sol: 
calidissima item ut, fomite admoto, ignem accendat. Est ergo in 
coelo calor, si fides adhibenda sensibus est; sol enim nostrati huius 
igni similis omnino videtur, ut ignis igni similis est et similes 
easdemque efficit operationes. Coelum ergo, cum calidum sit, utique 


contrarium habet; si enim unum contrariorum est in natura, et 
reliquum: quod si genitum unumquodque dicere voluit ex contrariis 
constare, tunc plane ignis, cuius manifestissima generatio est, 
calidus simul frigidusque erit elementorunque unumquodque 
contrariis virtutibus qualitatibusque constabit. At quo modo potest 
quippiam ex contrariis constare, cum haec minime possint sese in 
uno eodemque subiecto compati? Agunt enim in seinvicem seseque 
corrumpunt: calor frigus frigusque calorem suapte natura impugnat 
et destruit. Habet ergo coeli natura contrarium, nempe frigus, cum 
calida sit, non tamen duo simul contraria; neque enim ignis natura 
simul calida frigidaque est. 


Coeli ergo, uti ignis, natura generalibilis et corruptibilis est? Cur non 
secundum partes? Qui scit Aristoteles nullam in coelo de novo fieri 
generationem, uti in aere nova secundum partes ipsius aeris 
generatione multarumque impressionum meteorearum? Calor enim 
minime otiosus est, iugiter operatur, maxime vero ubi praesens 
vigensque est in materiam proximam; si enim in remotam, multo 
magis in proximam. Habent ergo coeli contrarium potestque in eis 
nova generatio fieri sicuti et in ceteris elementis, quid enim 1d vetat? 
Quod si non eam visu discernamus, plane nec diu stellas 
conspicimus: est tamen universum coelum diu etiam stellis 
repletum, quae e profundissimis terrae foveis visu conspiciuntur. 


Illud vero quale est argumentum, quo Aristoteles probat coelum non 
habere contrarium? Quia, inquit, motui coeli non est contrarius 
motus. Quodnam argumentum est istud? Quae ratio? Licet ne a 
particulari universalem inferre? Coelum non habet contrarietatem 
motus: ergo nullam contrarietatem. Quaenam illatio haec? Num 
contrarietas motus est omnis contrarietas? 


Deinde: ad activam passivamque qualitatem, quid motus contrarietas 
attinet? Terra quidem perpetuo quiescit, nullo contrario motu, ut 
sursum aut deorsum, movetur: ergo nullum habet contrarium? Si 


moveri posse recto motu ad centrum quis dicat secundum partes, 
plane etiam si coeli sistatur portio in terra, sursum tanquam ignis ad 
suum advolabit locum, non immobilis manebit. Quod si universo 
peripatui coelum ad primi mobilis motum ab oriente movetur ad 
occidentem, secundum motum vero planetarum e contra ab 
occidente ad orientem, cur motus hi non sunt dicendi contrarii? Cur 
magis contrarii sunt recti in sursum et deorsum, quam circulares a 
dextro ad sinistrum et a sinistro ad dextrum? Coelum ergo motus 
habet contrarios. — Item: superiora elementa circulo moventur, ut 
cometarum motus demonstrat: ergo non habent contrarium? Quod si 
motus ille violentus et praeter naturam dicatur, quomodo perpetuus 
est? Violentum ergo aliquod perpetuum? Et si universo peripatui 
quae sursum deorsumque moventur contrariis utique motibus, 
eatenus sic moventur quatenus praedita sunt contrariis qualitatibus, 
gravitate et levitate, plane istiusmodi qualitates non sunt contrariae 
secundum actionem et passionem, sicut calor et frigus: cur ergo ex 
hac contrarietate intulit contrarietatem actionis et passionis 
secundum quam fit generatio atque corruptio? Putidum ergo 
sophisma, absurdissimus paralogismus est huiuscemodi ratio. 


Tres vero aliae rationes vanissimae sunt nulliusque momenti. Ab 
etymo aetheris, quod sic vocatum antiquis coelum est; quod deorum 
perpetuum sit domicilium, et quod memoriae traditum non sit factam 
esse aliquam mutationem in coelo. Sed haec, inquam, vanissima 
sunt. Coelum enim antiquis dictum est aether non solum a motus 
perpetuitate, sed a nitore, claritate, lumine et calore; igneum enim 
existimavit antiquitas. — Deinde qui sequitur: coelum perpetuo 
movetur: ergo nunquam est genitum? Non id ullus ante Aristotelem 
existimavit; universa nanque antiquitas mirabili consensu coeli 
mundique universi initium generationemque posuit. Et tandem, 
nomina ad placitum profecto hominum posita sunt ad res 
exprimendas, non ad earum declarandas intimeque demonstrandas 
naturas. — Quod vero a maioribus coelum ingenitis immortalibusque 


diis aeternis tanquam aeternum, ingenitum et immortale donatum sit 
domicilium, poeticis utique fabulis simillimum est. Num 
incorporeus Deus corporeo loco ad inhabitandum eget? — Quod vero 
non sit memoriae traditum antiquis factam aliquando esse 
mutationem quampiam in coelo, falsissimum est. In historiis enim 
Hebraeorum traditum est solem in coelo et lunam per integri diei 
spatium immota quievisse; quod si id falsum dicat, sufficit quod 
memoriae id proditum est. Memoriae item a poetis tradita 
Phaethontis combustio; unde pythagoreorum quidam galaxiam 
dicebant viam extitisse stellarum, quae in corruptione illa 
ceciderunt; alii vero solis ipsius viam, qui circulo hoc aliquando sit 
latus. Iacent igitur omnes aristotelei Achilles; ostensum est omnes 
rationes eius de mundi aeternitate putida esse sophismata 
absurdosque paralogismos. 


Post Aristotelem vero non defuere perperam de mundi aeternitate 
philosophantes, qui vel in Aristotelis gratiam, vel ob intellectus 
caecitatem mentisque vertiginem, ponentes lucem in tenebras et 
tenebras in lucem, rationibus aliis inventis novam mundi 
aeternitatem astruxerint. Nihilio tamen felicius. Cur, inquiunt, 
sempiterna magis privatio quam positio universi tendenda est? Cur 
Deus infinitis saeculis otiosus mansit nihil operatus? Non potuit, 
nescivit, an noluit mundum ab aeterno producere? Cur tandem post 
sempiterna retro saecula, quasi de somno evigilans, mundanae 
opificium machinae aggressus est, nec ante creavit? Si Deus prima 
aeternaque est causa, cur non et effectus aeternus? Quomodo 
mutatus est ut fieret non agente agens? Si tempus nunquam incepit, 
quomodo incepit mundus, cum non sit absque motu tempus? Quod 
si tempus incepit, dabitur temporis tempus, nam aliquando incepisse 
putandum est: aliquo ergo in tempore tempus incepit. Quod si non 
ab aeterno factus est mundus, opifex igitur aliquando fuit potestate 
operans, non actu; id autem imperfectio est. 


Sed plane haec praestigiosa sunt argumenta puerilesque technae et 
argumentationes vanissimae. Quaeram enim et ego: cur Deus, cum 
infinitae sit potestatis, mundum hunc magnitudine finitum, non 
autem infinitum creavit? Cur unum tantum, non plures, non 
innumeros? Cur solem moveri voluit ab oriente in occidentem, et 
non e contra, vel ab aquilone ad austrum, vel e converso? Cur solem 
ceteris astris splendidiorem [creavit], non autem autem stellas eo 
lucidiores? Cur lunam sub sole, non supra solem constituit? Cur non 
plures aut pauciores, maiores vel minores, superiores vel inferiores 
coeli stellas effecit? 


Profecto Deus mundi opifex, liberum agens est, intellectu et 
voluntate operatur ut libet et expedit; mundum quando voluit, uti 
libuit, sicut decuit, sua potestate creavit. 


Non decet regem servos sibi facere potestate et dignitate coaequales: 
noluit Deus mundum sibi facere coaeternum. Quid tunc? Melior, 
inquiunt, est positio privatione: melius ergo mundum ab aeterno 
fuisse, quam non fuisse. Dicam ego: cur ergo Deus mundum 
optimum non effecit absque ulla penitus privatione, si haec mala est? 
Cur non perpetuum diem absque nocte? Lucem absque tenebris? 
Vitam absque morte? Simili profecto ratione procreatur non debere 
genitam interitui esse obnoxia, quia generatio melior corruptione est 
vitaque morte. Cur igitur non omnia, plantae, animalia, homines et 
cetera quoque quae annuatim generantur, non sunt ab initio genita et 
incorrupta servata, si adeo est rerum positio melior privatione? Ratio 
igitur haec praestigiosum est argumentum putidumque sophisma. 


Quod autem dicunt infinitis saeculis otiosum Deum extitisse, si 
mundus non est aeternus, figmentum vanissimum est. Imaginantur 
enim hi infinitae temporum spatia ante genitum mundum, sicuti 
extra coelum immensa locorum interstitia. At vero sicut extra hunc 
mundum locus non est, ita nec ante [hunc mundum] tempus; postea 
vero qui sequitur: non erat mundanum opificium: ergo Deus otiosus? 


Plane intellectus praestantissima perfectissimaque actio 
contemplatio est; Deus vero intellectus altissimus est; profecto etiam 
si nihil extrinsecus operetur homo, otiosus tamen non erit, si intus 
contemplationem operatur. Deus vero seipsum rerumque omnium in 
semetipso aeternas ideas perpetuo contemplatur: in extimam vero 
praxim ab aeterno quidem potuit, scivit, sed noluit mundum creans 
exire, quia noluit mundum sibi aeternitate coaequalem efficere. Vel 
forte etiam minime potuit, quemadmodum nec substantia nec 
magnitudine; impossibile enim est infinitum [creatum]: impossibilia 
vero fieri minime possunt. Fecit ergo mundum quando et quomodo 
libuit, et quando quoque fieri oportuit et decens fuit. Potest rex 
quispiam civitatem, vel templum, aut pallatium quoddam extruere, 
hoc aedificii universi exemplar: non vult tamen usque ad tale 
tempus; num propterea invidus aut voluntate mutatus quia non prius, 
cum posset, efficere voluit? 


Noluit vero ab aeterno producere, ne sibi creatura in aeternitate 
coaequalis esset, ne putaremus eum non libere, sed necessario 
universum creasse mundoque hoc agere, tanquam rex domicilio 
regnoque: ut clarius universi auctor agnosceretur splendidiusque 
infinita eius potentia, qua cuncta ex nihilo creavit, cunctis 
claresceret sique maiestatem eius universae gentes universe 
venerarentur summque religion ae ac pietate colerent et adorarent. 
Basis est enim divini cultus universaeque pietatis ac religionis 
universi creatio et providentia. 


Illa postmodum ratio: si causa aeterna, et effectus: qua necessitate 
consequitur? Dico ego: cur sequitur haec illatio: Deus est aeternus: 
ergo et mundus est aeternus; non autem haec: Deus est infinitus: 
ergo et mundus est infinitus? Nam et aeternitas infinitudo quaedam 
est. — Quae item necessitas ut causa perpetuitatem effectus quoque 
suapte natura perpetuitas consequatur? Plane in universo multae sunt 
causae perpetuae, uti sol, astra, coelum, quorum tamen effectus 
corruptibiles et temporarii, non perpetui sunt; quaecumque enim 


generantur suapte natura corruptibilia sunt. Lumen item a perpetuo 
sole genitum in mundo hoc nostro perpetuum non est. 


Nec minus sequitur quod, si non ab aeterno creatus est mundus, 
mutatus sit opifex, factus de non agente agens. Siquidem in natura 
cernimus multas effectuum mutationes absque mutatione causarum; 
sol enim de non illuminante hanc domum 1anuis clausis, fit 
illuminans ianuis reseratis, nulla tamen facta mutatione in sole; ignis 
item fit de non calefaciente calefaciens nihili mutatus; imo omne 
agens quatenus agens immotum est, cum actio in passo sit, non in 
agente. Sol illuminat: illuminatio non in sole est, sed in aere; ignis 
calefacit: calefactio non in igne, sed in aqua. Sic Deus, universo 
etiam peripatui, movet coelum manens semper immotus, cum sit 
primum movens; ita pariter absque ulla sui mutatione mundum 
creavit cum libuit. 


Quod si potestate operans, non actu, dicatur, quidnam absurdi hinc 
evenit? Num omnis potestas imperfectio censenda est? Est utique 
potestas materiei imperfectio per formae adventum perfectione 
donanda; at potestas agentium perfectio est, non imperfectio; 
perfectus enim artifex, dum agit quae sui sunt muneris, non utique 
seipsum perficit, sed opificia; similiter sol illuminans et calefaciens 
ignis. 

Quae autem a tempore sumitur ratio, quod si tempus aliquando 
incepit tempus incepisset in tempore, figmentum vanissimum est. 
Dicam ego: extra supernam extimamque superficiem coeli non est 
locus. Num falsum id censendum est eo quod extra locum diciat 
locique differentia sit? Non utique, sed plane extra coelum etiam 
spatium quoddam inane imaginamur; ita et ante mundi creationem 
spatia quaedam temporum cogitamus et fingimus. Dicimus ergo 
tempus aliquando coepisse et aliquando etiam desiturum, idest quod 
non semper fuit, nec erit semper. Quid? Destruetur hic mundus? 
Utique: qui enim creavit potest et destruere, destruet etiam et nova 


faciet omnia. Inexpiabile igitur facinus committet Deus perfectum 
hunc destruens mundum? Pravum est enim perfecta optimaque 
destruere; sed quid? Non destruit corruptio natura quaecumque 
generatione produxit? Non moriuntur plantae, animalia, homines? Id 
ergo inexpiabile facinus? Bona sunt tamen praefectaque universa, 
quae operatur natura, exceptis monstris, quae praeter eius 
intentionem fiunt. 


Arguunt alii ratione ab exemplari idesique desumpta; quod exemplar 
quidem mundi aeternum est: ergo et mundus. Relatve enim dicitur; 
quae autem relative dicuntur, simul necesse est esse. Pater ergo non 
est genito filio prior, ad hunc enim relatione naturali refertur; 
quaenam insania haec? Plane et scibilia quaeque ad scientias 
quasque referuntur: priora sunt tamen; multa sunt enim scibilia 
adhuc minime scita; et quilibet architectus, ante constructionem 
aedificii, ipsius exemplar efformat ideamque ipsius mente figurat. 
Est ergo exemplar suapte natura aedificio prius. 


Missis ergo inanis philosophiae his nugamentis vanisque ambagibus 
ethnicorumque philosophorum praestigiosis argumentis, ne dicam 
deliramentis et imposturis — levitate enim, ineptiis, inscitia et 
amentia plena sunt omnia, — ad Moysen, verae divinaeque 
philosophiae parentem, deveniamus. Vertex est enim omnium 
philosophorum, alpha sapientium omnium, culmen universae 
philosophiae omnisque sacratioris theologiae columen; vir omni 
sapientia humana divinaque omniique pietate plenus, omnisque 
sapientiae et pietatis in Deum magister et doctor, qui inter sapientes 
omnes, quos antiquitas coluit summeque admirata est, veluti sol 
inter astra fulget; qui sicut omnium penitus philosophorum, quorum 
monumenta extant, antiquissimus est primumque locum tenet, ita 
etiam omnes doctrina et sapientia longissime superat. Hic autem non 
mundi aeternitatem praestigiosis argumentis docet, sed rerum 
universitatem a Deo emanasse firmissime asserit. 


In principio creavit Deus coelum et terram, idest rerum 
universitatem; brevissima periodus paucissima verba complectens, 
sensus vero quamplurimos, et illos quidem altissimos, verissimos 
maximosque. Asserit enim his verbis Divinus Moyses Deum 
Optimum Maximum esse ens primum, independens, aeternum, 
universorum entium causam primam, perfectam, unicam, liberum et 
voluntariam. S1 enim entium universitatem praecessit, omnium 
profecto natura et aetate primum necesse est dicere; si universa ab 
eo dependet, ipsum necesse est independentem fateri; non enim 
prius, a tanquam principio et causa dependeat, habere potest. Si 
entium universitas aliquando incepit, ipsum necesse est aeternitate 
gaudere. Si enim et ipse aliquando incepit, aliquo auctore incepisse 
dicendum est; quod enim penitus nihil est, penitus nihil operari 
potest. Posita igitur entium universitate, necesse omnino est 
universitatis auctorem aeternum esse: alioquin ex penitus nihilo nihil 
penitus fieri unquam potuisset. Si item universitas entium ab eo, 
tanquam principio et causa, dependet, ipse prima est causa: eo 
nanque nihil est prius; perfecta vero, quia ex nihilo, nullo ex ente, 
nulla ex praeiacenti materia, totum perfectumque mundum 
universum effecit; libera tandem, quia si non ab aeterno, sed 
aliquando creavit, non ergo ex necessitate naturae, sed ex liberi 
arbitrii voluntate creavit, cum libuit sibique complacuit. Haec igitur 
omnia Divinus Moyses simplici hac thesi et assertione docet. 


Videndum nobis an ratione consentanea sit prima haec Moysis 
assertio; inani enim philosophiae absolutionum rationi videtur ut 
quippiam ex nihilo factum asseratur. Hinc enim philosophorum 
multi, elato arrogantiae supercilio, qua se veritatis et sapientiae deos 
profitentur, palmo coelum metiri, imo comprehendere volentes, 
omnino impossible dicunt ex nihilo aliquid fieri. Deum enim putant 
ad instar artificum esse, qui nihil penitus ex nihilo facere possunt, 
sed semper ex apta dispositaque materia opificia sua perficiunt. Sed 
quanam, quaeso, illatione consequitur ut, quod uni possibile non est, 


impossibile penitus asseratur? Non potest luna clarum 
splendidumque diem suo fulgore efficere: ergo non poterit sol? Non 
potest ars aut natura ex nihilo aliquid facere: ergo nec Deus? Nos 
ergo inanem philosophiam cum suis praestigiosis argumentis a tergo 
relinquentes, cum omnibus theologis dicimus Divini Moysis thesim 
divinamque assertionem non modo non absonam, sed consonam 
summeque consentaneam rationi esse. 


Mundum enim hunc vel factum vel non factum necesse est esse. Et 
quidem si ineffectus omnino est, utique erit, fueritque undequaque 
aeternus, cum nunquam inceperit esse. Nec aeternus modo, verum et 
ab omni penitus causa independens; quod enim omnino ineffectum 
est, nullam penitus causam, nullum principum habet; quod enim 
causam habet, subit rationem effectus. Rerum igitur universitas, si 
ineffecta omnino est, per sese dicenda est esse proprioque esse ab 
aeterno consistentes, nullam penitus causam nullumve principium 
habens. At plane non omnia entia possunt huiuscemodi esse; quae 
enim suapte natura generabilia et corruptibilia sunt, causas et 
principia habent, effecta sunt, non infecta. Non igitur rerum 
universitas ineffecta penitus est. 


Dicet quis: coelum, terra et corpora intermedia ingenita ineffecraque 
sunt; quare et aeterna. Ego autem simul independentia ab omni 
causa fatebor: nullum igitur horum ab alio pendet, vel alio posterius 
est; nulla enim prior est causa: per sese igitur ab aeterno consistentia 
sunt: per sese igitur etiam operantur; operatio enim cuiuscumque rei 
a proprio illius esse naturaque procedit: per sese igitur sunt et 
operantur. Sed dico: frustra ne haec et tempere, an alicuius gratia 
operantur? Si frustra, inutilis plane totus hic mundus erit; si vero 
alicuius gratia, cuiusnam ut naturalia, plantae, animalia, homines 
generentur? Sed plane nullum horum corporum per sese haec 
generare possunt, vel terra sine aqua et coelo, vel sine his coelum. In 
operari igitur minime independantia sunt, sed utique a se invicem 
dependent, ne frustra temereque operentur. Sed dico: coelum et 


elementa sensu ne et ratione praedita sunt, ut id, cuius gratia 
operantur, agnoscant? Si enim id non agnoscunt nullouqe agente 
reguntur, quomodo interrantur operantur? Dicere vero terram sensu 
et ratione praeditam stolidissimum est. Quod si animam quis mundi 
ponat , quae mundum regat, veluti a spiritu nostro regitur corpus: ab 
aliqua igitur insensibili et invisibili causa mundus iste dependet; 
anima autem haec mundi, si Deus non est, quidnam entium erit? 


Praeter haec vero, si mundana haec corpora ineffecta omnino sunt 
penitusque a quavis causa et principio independetia: erunt igitur 
natura et operatione usquequaque diversa nihilque commune 
habentia: mundus ergo non unus? Qui enim fieri potest ut suapte 
natura omnino diversa adversaque entia, unum per se constituat? 
Neque enim ordo esse profecto potest inter omnino diversa, ubi nec 
prius nec posterius est; quid igitur? Nullo est mundus hic ordine, situ 
et dispositione compositus? Aliqua igitur invisibilis est causa entium 
universitatem componens et ordinans. Non itaque mundus 
indipendens omnino, nec ineffectus; quod si corpora haec 
independentia ineffectaque sunt, cur non et infinita? Nullam enim 
habent determinantem limitantemque causam. Mundus ergo 
infinitus? Terra infinitum corpus? Sensus ipse reclamat. Si igitur 
mundus hic unus est finitus et ordinatus, ineffectus omnino esse non 
potest. 


Sed ineffectum ex parte quis asserat, materiam nempe infectam, 
veluti si quispiam artifex ex materia quavis opificium quodvis 
efficiat, materiam quidem illius non faciet, sed accipiet 
efformabitque forma quam intendebat figuraque donatam: materia 
igitur mundi ineffecta erit: independens ergo, quare et infinita. Num 
igitur materia suapte natura infinita magnitudine est? Mundus ergo 
infinitus magnitudine erit; quod enim independens omnino est, 
infinitum necesse est esse; nullam enim habet limitantem causam 
esseque illius definientem ac circumscribentem. Non igitur 
independens coaeternaque Deo ponenda materies est; coaequalis 


enim etiam suapte natura Deo esset, uti infinites, mundusque 
simpliciter infinitus esset. 


Mundum ergo universum factum necesse est dicere. Factum autem a 
seipso mundum insanum est et dicere; nihil enim seipsum generare 
potest. Quod enim gignitur et fit, minime est; quod autem nihil est, 
quomodo operari potest? Esse autem et non esse simul quippiam 
minime potest. S1 mundus igitur ipse seipsum fecit, erat simul et non 
erat. Quod si facta rerum universitas est: ergo ex nihilo, cum nulla 
potuerit materia praeexistere ex qua entia fierent, quin et materia illa 
sit facta. Vel igitur ex alia, vel ex nulla: si ex alia, processus in 
infinitum dabitur, et tandem cum et ipsa in entium universitate 
comprehendatur, non enim nihil est, sed aliquid ens, ipsam necesse 
est factam asserere; implicat enim entium universitas facta et horum 
aliquid non factum. 


Hinc summa ratione Moyses rerum universitatem ex nihilo factam in 
prima sua thesi asseruit, dicens: In principio creavit Deus coelum et 
terram. Creavit, idest ex nihilo et simpliciter fecit. Aliud est enim 
fieri quale aut quantum, album sive magnum; aliud fieri 
substantiam, et aliud fieri natura hanc substantiam; aliud fieri 
omnem substantiam. Album enim fit ex non albo, et magnum ex 
parvo, idest subiectum, quod prius erat non album et parvum, fit 
album et magnum; prius tamen, absque his supervenientibus 
accidentibus, substantia erat. Cum item fit planta aut animal, fit hoc 
ex illo; materia enim erat prius sub alia forma; at si omnem dico 
substantiam fieri, dico simpliciter fieri. $1 enim omne ens factum 
est, antequam fieret entium universitas nihil erat; fit enim quod non 
est; fit album quod non est album; ens quod non est ens: ergo nihil. 
Quod enim fit ex non ente actu ens actu, non simpliciter fit, sed 
tantum fit hoc ex illo. 


S1 igitur universitas rerum simpliciter facta est, ex nullo penitus ente 
factam necesse est esse; quod si factus est mundus, aeternus profecto 


esse non potest. Id enim fit quod non est; semper autem esse et 
aliquando non esse manifesta est contradictio: non enim dicimus 
nunc coelum et terram fieri, quia sunt. S1 ergo semper, uti nunc sunt, 
fuere, nunquam igitur facta sunt, quia nunquam minus fuere quam 
nunc sunt. Nullo itaque modo potest esse aeternum quod factum est. 


Necesse est autem ut causa suapte natura prior sit suo effectu; ut 
enim efficiens cum suo effectu simul in eodem instanti primo 
inceperit, impossible est. Effectus enim in uno eodemque instanti 
simul esset et non esset; quod enim fit, non est. Si ergo in instanti 
primo erat, non fiebat; quod si fiebat et erat, simul erat atque non 
erat. Necesse est ergo ut saltem per instans efficiens mundi causa 
praecesserit eum. Si per instans: post istud igitur mundus incipit; 
quod si praecessit Deus mundum, nonnisi propria duratione 
praecessit: propraia autem duratio eius aeternitas est. Aeternitate 
ergo causa aeterna mundum praecessit. 


Sed age, dicamus posse quippiam ab aeterno fieri; sit factus ab 
aeterno mundus; factum ab aeternitate coelum; num corpus istud, 
quod perpetuo circulo ferri videmus, factum cum motu et tempore 
est, an sine his? Si sine his dicatur: coelum suapte natura, an vi 
fertur hoc motu? Si suapte natura: quomodo ergo contra naturam 
suam perpetuis saeculis in aeternitate mansit immotum, et ex 
tempore postea coepit moveri? Si vi movetur: cur motum perpetuum 
habet? Nullum plane violentum perpetuum. Quod si cum his factum 
est, tempus et motus non possunt esse aeterna, non enim infinita; 
aeternitas vero infinitudo quaedam est. Patet vero non posse 
aeternum esse tempus; quod enim finitis partibus constat, infinitum 
esse non potest. Momenta vero horae diesque finita cum sint, tempus 
nequaquam infinitum possunt efficere. Quod si infinita sunt 
momenta, infinitate horae, dies, menses et anni: saecula etiam erunt 
infinita. S1 enim haec finita sunt, tempus item finitum erit; si vero 
infinita et haec, non plura pertransiere saecula quam dies, quam 
horae, quam momenta. Pars ergo et totum aequalia erunt, hora diei, 


mensi, anno saeculoque aequalis. Infinito autem infinitius dari 
minime potest, nec quippiam maius, alioquin minime infinitum. 


Adhuc; si tempus infinitum est, hodierna profecto dies ab aliquo 
tempore infinitie distabit. Sed distat ne infinite ab omnibus diebus 
praeteritis? Plane et ab hesterna die infinite distabit. Sed forte ab 
aliquibus pluribus, an una? Si pluribus: num illae simul fuerunt, an 
una post aliam, uti nunc? Si una post aliam: num inter eas quoque 
infinita distantia est? Una est dare, a qua ceterae infinite distent; 
plures enim dies simul esse non possunt. Illa vero una infinitum ne 
tempus est, an finitum? Si finitum, incepit; si vero infinitum, 
quomodo dies una? Quievit ne infinito tempore coelum contra 
naturam? Quod si ab una tantum hodierna dies infinite distat, plane 
infinitum finitum terminis erit, hodierna nempe die et illa, a qua 
infinite distat. 


De motu vero eadem sunt rationes. Constat enim ex finitis partibus; 
quomodo ergo infinitus? Diurnae enim circulationes finitae sunt; 
item lunares atque solares; quod item coelum. Plures circulationes 
peregit primum mobile lunae, an solis? Si aequales: motus diei 
aequalis erit motui mensis et anni; si hoc plures, illud vero 
pauciores: dabitur infinito maius. Hodierna item circulatio ab alia 
anteecedente infinite distabit; si enim a nulla, non est infinitus 
motus; si ab aliqua, infinitum clausum est terminis. Quod si 
aeternum tempus est, infinita processit multitudo dierum, 
circulationum, generationum, lapidum, plantarum, animalium, 
hominum et aliorum quorumcumque natura constantium. Multitudo 
vero infinita esse non potest; omnis enim numerabilis est: numerus 
vero omnis finitus est, habet enim principium; fine etiam non caret, 
omnis enim adiectione unitatis fit maior; nec dari numerus potest qui 
adiectione unitatis non crescat: infinitum vero nec crescere nec 
minui suapte natura potest. Numerus item omnis partium ordinem et 
mensuram dicit. Quod si infinita rerum multitudo processit, 
quomodo fit infinitum maius? Plures enim homines, animalia, 


plantae, folia, flores, fructus, semina nunc genita sunt, quam mille 
abhinc retro annis; pauciores vero horum generationes nunc sunt, 
quam sint futurae in posterum. Infinitum ergo minus maiusve esse 
potest et pertransitum iam erit: quod plane infinito repugnat. Quod si 
futurum infinitum tempus pertransiri non potest, uti nec numerus, 
quomodo futuro hoc aequale praeteritum est? 


Sed age, pertransitum sit infinitum tempus, factum sit ab aeterno 
coelum; cum factum est coelum, sol in quamam coeli parte factus 
est? Nunc quidem vel in oriente [est], vel in meridie, vel in 
occidente, vel in opposito hemisphaerio; sol, inquam, iste in quanam 
parte factus est? In omnibus simul, in nulla, an in una tantum? Si 
nullibi: quo modo factus? S1 ubique: quomodo corpus, unum suapte 
natura, in locis pluribus simul? In una igitur solum: in hac vero 
quomodo factus est? Cum motu, uti nunc, an cum quiete, ut 
postmodum coeperit motu cieri? Si cum quiete: mansit ergo 
immotus tempore infinito in aeternitate cuius non est invenire 
principium, nec primum instans. Sed nullum violentum perpetuum. 
S1 naturalis illi motus, vi mansit tempore infinito inmotus; si vero 
quies illi naturalis, vi nunc perpetuo movetur. Quod si cum motu, uti 
et nunc, factus est, ab ea, inquam, parte in qua factus est, usque ad 
oppositam eius, puta ab oriente ad occidentem vel e contra, quantum 
absumpsit temporis? Finitum, ut nunc, an infinitum? Si finitum: non 
est tempus aeternum; duodecim enim horarum spatio semicirculus 
iste perficitur; si vero infinitum: cur nunc finito peragit? Non ergo 
naturaliter, ut nunc, movebatur: infinito igitur tempore vi fuit 
detentus, ne suapte natura, uti nunc, moveretur. - Mobili item 
aeterno dato, motus infinitus aeternusque esse non potest. Demus 
aeternum ignem aeternumque combustibile; combustio non potest 
esse aeterna; calefactio enim praecedit, nec fit in instanti combustio. 
Item, in aeternitatis primo instanti, ante quod imaginatione et 
intellectu non sit sumere prius, sit motor et mobile: motus esse non 


potest; non enim fit in instanti motus. Aeternus igitur esse minime 
potest, sed naturaliter mobile aeternitate quievisse dicendum erit. 


Praeter haec vero, cum mundus factus est in nostro hoc 
hemisphaerio, vel nullum erat tempus, non dies neque nox, ver aut 
aestas, autumnus vel hiems: vel omnia simul, vel plura, vel unum 
tantum. $i nullum: non est tempus aeternum; si omnia: erant 
contraria simul aestas et hiems, dies et nox in hemisphaerio uno, non 
plura; non enim potest simul sol adesse et abesse, accedere et 
recedere. Unum ergo; sed quid? Fuit ne infinita dies aut nox? 
Infinitum ver aut aestas, autumnus aut hiems? Mundus ergo sicut 
magnitudine finitus est, ita et tempore, et sicut non potuit infinitus 
coaequalis consubstantialisque Deo fieri, ita nec coaeternus. Quod si 
innumeris saeculis ante creatus fuisset, fieri tamen non potest quin 
ante creari potuerit; quod si coaeternus sit Deo, ante nequaquam 
creari potuerit; neque enim ante aeternitatem spatii quicquam est 
sumere, nec instans quidem. Necessario igitur productus erit; nam si 
libere, potuit non produci. Coaeternus autem non potuit; non enim 
ante, quia aeternitate nihil est prius aut anterius; non postea, quia 
quod semel factum est, necessario factum est, nec possunt quae facta 
sunt infecta fieri, ingenitaque quae genita sunt; nec in eodem 
aeternitatis instanti; quod enim est, necesse est esse, non enim potest 
quippiam simul esse et non esse. Deus autem non necessitate 
naturae, uti sol illuminat et ignis calefacit, operatur; sed cum 
intellectu sit praeditus, ex liberi arbitrii voluntate. 


Quod si ex necessitate operatur, unde entium tam multiplicium 
diversitas? Omnis enim causa simplex et una unum tantummodum 
operatur; ignis calefacit, sol illuminat, coelum movetur. Deus ergo, 
cum una simplexque et incomposita omnino natura sit, si ex 
necessitate naturae operaretur, nonnisi unum produxisset ens 
homogeneum, unius eiusdemque rationis; mundus vero 
heterogeneum quodam totum universumque est; non enim ignis 
eiusdem naturae cum aqua, nec terra cum coelo. Vel ergo dicendum 


erit entium universitatis causam esse multiplicem pluresque primas 
causas effingere, vel primam causam Deum non necessitate naturae, 
sed intellectu et liberi arbitrii voluntate operari: mundum ergo non 
producere, ut suapte natura liber. At si ab aeterno produxisset, non 
produxisse minime potuisset producendique libertate caruisset. 


Quod si quis dicat ab aeterno Deum eiusdem potestatis, sapientiae 
bonitatisque fuisse ac cum mundum creavit: cur ergo ex tunc non 
potuit? Dicam: si nunc etiam ac tunc eadem potestate gaudet, cur 
modo aeternum facere non potest? Cur non infinitum sibiique 
coaequalem et consubstantialem? Quia id quidem minime possibile 
est. Sic de aeternitate dico. 


Monstratum igitur est mundum non esse independentem et 
ineffectum, vel totum vel ex parte; non factum a semetipso et 
aeternum; factum autem aliquando. Factum vero necesse est ab 
aliquo: omne enim quod gignitur, ab aliquo gigni necesse est; a 
seipso enim [non] potest, simul nanque esset et non esset, quod 
impossible est. Necesse igitur est entium universitati efficientem 
causam tribuere et illam quidem independentem atque aeternam. Si 
enim nihil ab aeterno fuit, a quonam factum universum erit? S1 enim 
aliquando nihil prorsus nullumque penitus ens fuisset, impossibile 
profecto esset ens aliquod reperire, et nunc quoque nihil esset. Hinc 
Divinus Moyses sapientissime quidem et solertissime mundi 
universi facturam Deo Optimo Maximo tribuit, dicens: In principio 
creavit Deus coelum et terram. 


Divina plane sententia, quae in paucissimis verbis altissimos sensus, 
abditos quidem, sed verissimos continet. Non enim Moyses similis 
esse voluit verbosis humanae sapientiae professoribus, quibus lingua 
tantum sapit, mens vero desipit; qui arboribus similes sunt 
infecundis, steriles tantum flores producentes, fructus autem vel 
nullos. Moyses vero, divinus Vates, ad instar ligni est, quod 
plantatum ... secus decursus aquarum, uberrimos fructus veritatis, 


doctrinae et sapientiae affert; foliaque eius non defluunt: verba enim 
eius non inania sunt, sed divinae sapientiae plena. Haec autem 
mosaica thesis ad instar vitalis ligni illius est, quod affert in paradiso 
secus flumen fructus duodecim. Thesis enim haec oculatus inspecta 
diligentique intellectu conspecta duodecim divinae philosophiae 
propositiones affert. 


Prima: mundum non esse independentem et ineffectum; secunda: 
non esse factum casu vel a seipso; tertia: factum esse a Deo; quarta: 
factum ex nihilo nulla praeexistente materia; quinta: factum absque 
ullo motu aut mutatione, uti quae natura generentur, et absque 
temporis mora, sed in instanti; sexta: factum non ab aeterno, sed 
aliquando habuisse initium; septima: Deum esse naturam primam 
ante omnia, octava: esse Dei naturam independentem nulliusque 
egentem; nona: esse aeternam, ante omne tempus; decima: esse 
primam causam principiumque unde coelum et natura secundum 
esse simpliciterque dependent, quae dederit esse his quidem clarius, 
illis vero obscurius; undecima: causam esse per seipsam perfectam 
optimaque, quae nullius secundae causae eguerit, vel materialis, vel 
instrumentalis, ministerialis, vel extrinseci exemplaris, motus aut 
temporis, uti mundani artifices; duodecima tandem: causam esse non 
necessariam, sed liberam, quae mundum quando et quomodo magis 
libuit voluitque crearit. 


Sequuntur vero omnes divinae philosophiae hae theses axiomataque 
ex illa, et necessario quidem si quis adverat, rationi vero admodum 
consentaneae. Prima quidem: non esse mundum hunc 
independentem omninoque ineffectum. Quis enim permagnum 
aedificium videns, a nullo existimet domificatore factum? 
Horologium a nullo artifice? Hominem a nullo homine natum? Si 
enim omnino ineffectus esset, utique, uti diximus, infinitus esset, 
nullam habens determinantem causam; terminari vero a seipso non 
potest, quia idem non est suiipsius causa. Quod item independens, 
unum necesse est esse et simplex primumque; mundus vero non 


unum ens, sed multa; non simplex, sed compositum; nec primum, 
quia componentia principia formam materiamque habet. Rationi 
item consentaneum est mundum non a seipso, vel casu factum; idem 
enim non potest esse causa suiipsius: esset enim et non esset; quod 
autem casu fit, ordine et ratione caret: mundus vero summo ordine, 
dispositione et ratione gaudet. Desiperet vero si quis opificium 
quodpiam summa arte et ratione compositum, a seipso, cum non 
esset, vel casu et nulla ratione factum, vel hominem casu, vel a 
seipso natum opinaretur. Ordo igitur dispositioque elementarium et 
coelestium corporum, astrorum, planetarum, motuum, temporum et 
actionum naturae semper inerrantis, mundi facturam ostendit a causa 
longe potentissima longeque sapientissima, a qua omnis penitus 
entium universitas pendeat, administretur serveturque ne pereat. 


DISSERTATIO SEXTA DE PRINCIPIIS RERUM 


In principio, sive principium, creavit Deus coelum et terram. Terra 
autem erat inanis et vacua, et tenebrae erant super faciem abyssi... Et 
dixit Deus: Fiat lux, etc. 


De naturalium rerum principiis satis superque controversum 
digladiatumque est antiquis physiologis, his quidem unum tantum, 
aliis vero multa ponentibus: his plura, aliis pauciora: his finita, aliis 
infinita. Parmenides enim unum principium finitum et immobile 
posuit; Melissus vero unum immobile, sed infinitum; Thales, quem 
sex alii Graeciae sapientes secuti sunt, aquam dixit principium esse 
naturalium rerum, humido maxime videns viventia quaeque 
consistere; Diogenes et Anaximenes aerem posuerunt; Heraclitus 
ignem; Hesiodus terram. Alii posuere vaporem mediam inter aquam 
aeremque substantiam; Anaxagoras posuit chaos atomorum 
dissimilarium specie differentium contrariisque qualitatibus 
dissidentium, ex quibus divisis et condistinctis divina mens mundum 
hunc composuit. Anaximander et ipse atomos posuit ex chao factas; 
item et Democritus, sed omnes eiusdem rationis figura tantum et situ 
differentes. Empedocles et Hippocrates elementa quattuor posuere; 
alii tria, excepta terra; alii duo extrema: ignem et terram. Pythagoras 
numeros posuit: parem et imparem; Plato vero, si Aristoteli 
credendum est, tria posuit: parvum, magnum et voov sive ideam. 
Aristoteles tandem in principiorum tractatu laborem et operam 
maximam consumpsit. 


Docuit enim naturalium rerum non unicum esse principium vel 
finitum vel infinitum, contra Parmenidem et Melissum; nec esse 
infinita principia, contra Anaximandrum et alios; non chaos et 
ónotoLepác, contra Anaxagoram; non atomos, contra Democritum et 
Leucippum; non elementa haec sensibilia, contra Empedoclem; non 
numeros atque figuras, contra Pythagoram; nec tandem magnum, 


parvum et ideas, contra Platonem; sed oportere principia esse finita, 
permanentia, ingenita et ab aliis et a seinvicem, ut ex iis omnia 
generentur, esse contraria; et tandem nec plura nec pauciora quam 
tria, nempe: materiam, formam et huic oppositam privationem; 
praeter haec vero dari efficiens et finale principium omnium natura 
constantium. Quindecim has theses de naturalium rerum principiis 
opere verbosissimo Aristoteles docuit. Aristoteles ergo contra omnes 
antiquiores philosophos, tria naturalium rerum principia ponit: 
materiam, formam et privationem. 


Moyses vero, theosophiae parens philosophorumque omnium alpha, 
duo tantum principia ponit, coelum et terram, dicens: N12 r^UN3 
08a nw) am»w (Berescit bara Elohim eth hascamain veeth haares) : 
In principium creavit Deus coelum et terram. In principium, inquam, 
naturalium omnium rerum, de quibus postmodum disserit, de 
plantarum, animalium et hominum productione verba faciens, 
coelum statuit tanquam activum principium patremque naturae, 
terram vero tanquam passivum et matrem. Nunc, quaeso, videmus 
utra sint veriora principia, Moysis an Aristotelis. 


Et quidem si verae sunt aristotelicae theses, vera necesse est esse 
Moysis principia. Non enim unum tantum, cum Parmenide, Moyses 
principium posuit, nec infinita, cum aliis ; non chaos et ópotiopuepác, 
cum Anaxagora ; non atomos, cum Democrito et Leucippo ; non 
elementa, cum Empedoclea; non mathemata, numeros aut figuras, 
cum Pythagora; nec magnum, parvum et ideas, cum Platone. Sed 
finita principia posuit duo, nempe: coelum et terram; permanentia: 
permanent enim semper haec; non ex aliis generata: neque enim 
haec, uti mixta, ex aliis elementis constant, cum sint simplicia 
corpora; neque ex seinvicem: non enim coelum ex terra aut ex coelo 
terra constat; ex his omnia fiunt, ut sensus ipse demonstrat, et si qua 
est in substantia contrarietas, haec maxime contraria sunt; illud enim 
semper mobile, haec perpetuo stabilis; illud translucidissimum, haec 
opacissima; illud diei parens, haec noctis mater; illud lucis 


domicilium, haec tenebrarum nidus; illud caloris fons et origo, haec 
frigoris radix et causa. Ex ipsismet ergo aristotelicis thesibus 
verissima sunt quae Moyses rerum principia posuit. 


Sensus etiam ipse manifeste demonstrat ex primis hisce corporibus 
universa oriri; nihil enim terra nisi coeli influxibus fecundata 
producit, quemadmodum nec femina parere, nisi concepto virili 
semine potest. Sicut ergo geniti animalis uterque parens est auctor, 
ita coelum et terra principium sunt rerum natura constantium. Quae 
autem Aristoteles principia posuit: materiam, formam atque 
privationem, inspecta principii ratione, nec nomine quidem hoc 
digna mihi videntur, eo absum ut principia rerum vere adiudicem; 
nec absque ratione quidem, praecipuis iis thesibus oculate inspectis, 
quas ipse de principiis tradidit. 


Sunt autem praecipuae tres; prima quidem: oportere principia esse 
contraria; altera: oportere principia esse ingenita et ab aliis et a 
seinvicem; tertia: ut ex his generentur et fiant quaecumque natura 
fiunt. At qui fieri potest ut, quaecumque fiunt entia, ex contrariis 
fiant? Quaecumque enim generantur entia, substantia sunt: 
substantiae autem, ut docuit ipse, nihil est contrarium; prima autem 
contrarietas in qualitate sita est. Cum item substantiarum principia 
oporteat esse substantiam, quomodo erunt contraria? Quae enim, 
secundum ipsius doctrinam, contraria sunt, accidentia sunt; ut autem 
substantiae principia accidentia sint, minime convenit. Magis ergo 
similia dicenda sunt naturalium rerum principia, quam contraria; ex 
similibus enim similia procreantur, calidum ex calido, homo ex 
homine, substantia ex substantia. 


Sed inquiunt reperiri in substantia corporeum et incorporeum, 
animatum et inanime, sensibile et insensibile, rationale et irrationale. 
Utique; sed corporea substantia non ex incorporea fit, nec rationale 
ex irrationali, homo ex bruto. Dicit autem Aristoteles contraria 
principia privationem et formam. Sed si privatio nihil est, cur censeri 


debet naturalium rerum principium, non ens entis principium? Num 
mors est principium vitae, caecitas visus, nox diei, quies motus? 
Ante motum ergo fuit aliquando quies: quomodo ergo motum dixit 
aeternum? Sed ne ludere cum Aristotele videamur, agamus 
rationibus. Privatio profecto nihil est, suapte natura, non ens est; 
omne enim ens vel substantia, vel accidens est: accidens autem 
substantiae principium esse non potest: quare privatio haec, quae 
principium ponitur, accidens non erit. Substantia autem omnis, 
secundum ipsum, vel materia est, vel forma, vel ex his constans: 
privatio autem nullum horum. 


Aiunt autem eius sectatores privationem principium esse non genitae 
rei, sed generationis; nec puram negationem dicere, sed formae 
privationem cum aptitudine et dispositione ad eam. Sed si non 
naturalium rerum, sed generationis principia Aristoteles ponit, 
pondera inter principia erant locus, tempus, motus et qualitates 
primariae; absque his enim non fit naturalis generatio. Cur ergo 
privationem posuit, quae nihilo necessaria est, non autem haec, quae 
vel maxime generationi necessaria sunt? Et si privatio aptitudinem 
dicit dispositionemque, quidnam materiae ipsius, quam dicunt, 
potentia erit? Privatio ergo nec aptitudo, nec dispositio subiecti est: 
haec enim materiei potentia est, quare privatio nihil est suapte 
natura, nisi non ens. Nihil aliud ergo est dicere privationem 
principium esse naturalium entium, quam mortem esse vitae 
principium, caecitatem visus, obscuritatem lucis, frigus caloris, non 
ens entis. 


Quod si quis dicat necesse esse hanc ponere privationem tanquam 
terminum, a quo incipit generatio, quia omne, quod fit, non est, si 
enim esset non fieret, quod fit album non est album et quod 
construitur non est constructum, aiam et ego : sed quid tum ? Ergo 
privatio est principium entium naturalium ? Quomodo sequitur? 
Quid est principium ? Plane etiam sine loco, motu, tempore, 
virtutibus et qualitatibus, imo etiam substantiis elementorum, 


impossibile est aliquid fieri: cur ergo et haec non ponuntur principia 
? Haec enim entia vere sunt, illa vero non ens et suapte natura nihil. 
Quod si una eademque forma sui absentia vel praesentia sufficiens 
est facere mutationem, ut quid multiplicantur principia et non ens 
ponitur entis naturalis principium, cum profecto ex nihilo nihil 
naturaliter fiat ? Quod si ideo principium statuenda privatio est, quia 
formae absentia necessaria est ut generatio fiat, tunc plane poterit ex 
quolibet quodlibet fieri, ex patre homo, ex trunco vitulus, ex ove leo 
nascetur. Cur enim magis homo ex hac, quam ex illa privatione ? Si 
ratione dispositionis quis dicat : haec ergo magis quam privatione in 
triumviratu principiorum statuenda erat ; haec enim necessario 
requiritur, illa vero minime, cum forma sui praesentia et absentia 
possit facere mutationem. Sed ut hydrigena haec Notis et Acherontis 
filia e principatus solio deiiciatur in tartara acheruntigenisque 
dedicetur, ut talpa tenebrarum amica, principii, quaeso, rationem 
inspiciamus dicamusque quidnam suopte iure suapteque natura 
principium esse censendum sit. 


Et quidem Aristoteles, cum in principiorum tractatu, in Physicis et 
Metaphysicis, multos integros etiam occupaverit libros, principii 
tamen rationem minime docuit, nisi quod dixit principia oportere 
esse contraria, permanentia, ingenita, et ut ex his fiant, quae natura 
fiunt. Quid vero principium sit minime tradidit, sed nominis tantum 
significata visus est tradidisse, quod principium sit primum unde 
aliquid vel est, vel fit, vel cognoscitur, horum vero alia inexistere et 
alia extra esse, et ideo natura principium dici et elementum et 
ratiocinium et electio et essentia, et id cuius gratia. Causas igitur 
physicas omnes : materiam, formam, agentem, finem; et 
metaphysicas: essentias, genera, species, differentias, accidentia 
propria et tandem artes omnes principii nomine et significato 
complexus est, definitionem vero nequaquam dedit. Rationem ergo 
principii nobis indagandam reliquit. 


Nobis itaque principium ens aliquod omnino esse necessario 
asserendum videtur ; quod enim nihil est nulli potest esse causa 
essendi, ex nihilo enim nihil penitus suapte natura generatur. 
Principium ergo quod ceteris est causa essendi, et ipsum aliquid esse 
necesse est, nec tamen in accidentium serie computandum. Quod 
enim suapte natura posterius est, priori non potest esse causa essendi 
; quae autem generantur entia et natura fiunt, substantia sunt : 
mineralia, plantae, animalia, homines. Horum ergo principia unde 
fiunt, substantia necesse est esse, non accidens ; alioquin ex 
accidenti substantia fieret essetque posterius essendi causa priori ; 
accidens enim substantia quid posterius est, illi enim tanquam basi et 
fundamento innititur, absque cuius ope neutiquam consistere suapte 
natura potest. Principium ergo naturalium entium substantia est. 
Substantia autem omnis vel corporea, vel incorporea est : corpoream 
autem substantiam ex incorporeo spiritu generari contingit: similia 
enim ex similibus generantur, homo ex homine, animal ex animali. 
Inquirimus autem materialia intraneaque principia, non autem 
extrinseca. Domus autem corporea non ex architecti cogitationibus, 
aut ex aere, sed ex corporea utique materia, lapidibus lignisque 
construitur. Corporeorum igitur entium, quae natura fiunt, corporea 
Oportet esse principia. 


Principium corporea substantia est, sed non ex aliis genita ; si enim 
ex aliis facta genitaque essent principia, non utique haec, sed ea, ex 
quibus confecta essent, dicenda forent principia. Naturalium itaque 
entium principia naturali generatione minime facta necesse est esse : 
alioquin principiorum essent principia essetque in infinitum abire. 
Permanentia item incorruptibiliaque oportet esse rerum principia ; 
his enim destructis, deficeret omnis natura rerum : semper itaque 
manere oportet principia. Aliis autem, quae natura constant factaque 
sunt, esse opus est causa essendi, alioquin principia minime essent. 
Ut ergo principia sint his, quorum sunt principia, necesse est ut illud 
dent esse, quo suapte natura constant. Naturalia vero omnia materia 


formaque constant ; hoc enim est naturalium esse materia formaquae 
constare; hinc naturalia per haec definiuntur. Haec ergo non 
principia sunt naturalium entium, si natura principii rationeque 
inspiciatur, sed ex principiis ortum emanationemque habere necesse 
est. Sapientissime ergo solertissimeque Moyses, philosophiae 
parens, coelum et terram naturalium entium principia posuit. Haec 
enim entia sunt, substantia sunt et substantia quidem corporea, 
naturaliter ingenita; genitis vero, quae natura fiunt, causa essendi, ut 
sensus ipse luce clarius splendidiusque demonstrat. 


Ex his vero liquet non posse privationem naturalium entium inter 
principia statui; non enim est privatio ens, substantia corporea, 
ingenita et dans gentis esse, cum nihil sit. Liquet item nec reliqua 
duo Aristotelis principia posita digna hoc nomine esse; non enim 
haec substantiae corporeae, ingenita permanentesque sunt: corpora 
enim una cum animabus plantarum et animalium, quis non videat 
generari atque corrumpi, nec semper eadem permanere? 


Sed Aristoteles materiam primam ponit et formam principia rerum, 
non secundam materiam. Sed probemus haec ad ignem incudemque 
veritatis videamusque an aurum argentumve sint, an aurichalcum et 
plumbum. Formam dicit alterum esse naturalium rerum principium. 
Dico : quam formam? metaphysicam, ad instar idearum Platonis, 
mathematicam, uti figurae numerique Pythagorae, an physicam? 
Physica plane physicarum rerum. Sed physicarum rerum non una est 
forma; alia enim accidentalis est, alia substantialis. Substantiales 
item formae multae; quaedam enim simplex est simplicium 
corporum elementorum et coeli; alia mineralium est, lapidum 
ceterorumque inanimorum; alia plantarum viventium; alia 
animalium: alia tandem hominum intellectu praedita. Quae harum 
erit principium naturalium entium? Si accidentalis: ex forma igitur et 
subiecto non fit unumquodque secundum substantiam. Si 
substantialis: quaenam? prima elementorum? ultima hominis? an 
aliqua mediarum? Si extrema aut mediae: non omnia fiunt ex his; 


non enim omnia naturalia entia sunt vel homines vel animalia, 
plantae vel lapides. 


Sunt postmodum hae omnes gentiae in subiectis; principia vero 
oportet esse ingenita. Si vero prima simplex, quaero: coeli, an 
elementorum? aut cuius elementi? Non enim una eademque est 
elementorum omnium forma; eadem enim omnium esset natura, nec 
sibi essent contraria. Quod si elementorum formae omnium, quae 
natura gignuntur, substantiales sunt formae, eo quod ex elementis his 
fiant quaecumque fiunt, satius erat elementa ponere rerum principia, 
non autem materiam et formam, elementa vero et ipsa ex his 
constant. Anterior ergo danda est forma, quae prima sit, ingenita, ex 
qua prima et ingenita cum prima ingenitaque materia fiant 
quaecumque fiunt; anterior vero forma minime datur. Quaenam haec 
igitur erit rerum principium? 


Dein vero quaecumque unam eandemque formam substantialem 
habent, non differunt secundum substantiam; si enim differrent, non 
unam eandemque naturam haberent. At si elementorum substantiales 
formae omnium natura constantium, quae gignuntur, rerum 
substantiales sunt formae, quaecumque natura constant, neque ab 
elementis neque a seinvicem differrent, non lapides a metallis, non 
haec a plantis, vel haec ab animalibus substantia differrent. Quod si 
vel sensibus manifestissima horum differentia discrimenque 
percipimus: non ergo ex horum formis et subiecto fiunt secundum 
substantiam quaecumque fiunt. 


Sed inquit peripatetus formam in genere principium esse rerum. Sed 
dico : quidnam beata hace forma in genere est? Aliqua ne ex ideis 
Platonis in aere, vel coelo ficta? Sed forte erit aliqua universalium 
metaphysicarumque formarum, quae primarum substantiarum 
dicuntur formae totius. Sed quaenam erit? Specifica hominis, leonis, 
bovis? an generica animalis? an universalior animati? an superior 
corporis? an tandem universalissima generalissimaque substantia? 


Forte haec erit; haec enim prima est et ingenita. Sed profecto haec 
metaphysica est, non physica forma: insensibilis, non sensibilis: 
universalis, non particularis. Sensibilium autem et particularium 
rerum sensibiles particularesque necessum est formas esse; naturalia 
vero entia, sensibilia utique et particularia, sunt ortui interituique 
obnoxia. 


Quod si una universalis omnium substantialis est forma, quomodo 
differrent? Si nullo modo: omnia ergo unum ens, non multa; si 
aliquo: non ergo ex forma hac et subiecto omnia secundum 
substantiam fiunt. Quod si eatenus forma in principiorum 
triumviratu ponatur quatenus omne ens naturale ex materia aliqua 
formaque constat, plane omnes hae formae genitae sunt, uti sigilli 
impressio in cera, forma vasis in auro, figura Caesaris in aere aut 
marmore, forma ignis in ligno. Principia prima oportet esse et 
ingenita semperque permanentia; formae vero hae generantur et 
corrumpuntur. 


Deinde forma haec naturalium rerum principium quidnam est 
entium? Substantia? accidens? an quippiam artificiale? Cum de 
forma Aristoteles locutus est exempla quidem nonnisi de 
artificialibus, amusici et musici, figurati et infigurati; vel 
accidentalibus attulit formis, non albi et albi, sanitatis et aegritudinis, 
caloris et frigoris, humidi et sicci. Statuit tamen ipse formam esse 
substantiam unam cum materia atque composito, magisque 
substantiam esse, quam haec. Eam item definit naturam esse cum 
materia eamque magis naturam esse, quae actu dat esse rei; naturam 
vero esse principium motus et quietis, motus autem non activi, quo 
possit movere, sed passivi, quo moveri naturalia possunt. Sed 
promissum haec ad ignem veritatis videamusque an aurum vel 
plumbum sint quae de forma principio naturali traduntur. Forma est 
substantia. Quid est substantia? Quod per se subsistit ens. Sed 
naturales formae non possunt per se subsistere absque materia : 
forma igitur non est substantia, sed magis accidens ; possunt enim 


adesse et abesse, praeter subiecti, nempe materiae primae 
corruptionem; materia enim ingenerabilis et incorruptibilis est. Vel 
igitur forma substantia non est, vel substantiae et accidentis alia 
assignanda est ratio. Formae enim competit non substantiae ratio, 
sed accidentis; aliam vero nullibi assignavit. Quid si per rationem 
substantiae forma non est substantia, sed magis accidens: quomodo 
magis substantia est, quam materia et compositum? Quod non est 
calidum est igne calidus? Quod non est substantia est magis 
substantia eo quod vere substantia est? Sed age, sit forma substantia: 
quomodo magis substantia, quam materia? Materia plane causa est 
ut sit forma, sine ea enim esse non potest genita naturaliter forma; 
materia vero suapte natura potest, nec causa est materiae forma; 
prior enim natura est: prius autem a posteriori non pendet. 


Deinde substantia magis et minus non suscipit: quomodo ergo forma 
magis substantia? Quod si magis illud perfectionem significat, 
perfectionem hanc forma unde habet? A seipsa, a composito, an a 
materia? S1 a materia: illa ergo perfectior forma, tanquam causa 
perfectionem communicans; si a composito: istud forma erit 
perfectius effectusque causae tribuet perfectionem; forma enim 
causa compositi est; a seipsa vero habere non potest, quia non a 
seipsa habet esse, sed a materia et in materia. Quod si magis ens 
dicatur, quia materiae perfectio quaedam et pulcritudo est, non est 
comparanda materiae; non enim calor dicitur calidior calido, nec 
perfectio perfecto perfectior. Si igitur forma materiae perfectio et 
puleritudo est, non utique ea perfectior pulcriorque dicenda venit, ut 
ratione hac magis ens substantiaque dicatur. Quod si natura recte 
definita est principium motus et quietis, motus, inquam, passivi 
quatenus actus est mobilis, forma profecto natura minime erit; multa 
enim oculis suapte natura moviri videmus, gravia elementa deorsum, 
levia sursum, animalia haec quidem progredi, illa volare, alia in 
aquis natare. Haec, inquam, moventur: sed quodnam est principium 
movens? Extrinsecus plane nullum videmus: ergo intrinsecum, 


materia vel forma. Sed materia movetur, non movet; principium est 
non movens, sed mobile: forma igitur est principium movens: forma 
ergo non est natura, si recte definita natura est, principium motus 
quatenus actus est mobilis, principium, inquam, moveri, quo 
naturalia moveri possunt; forma autem principium est actionis non 
passionis: non ergo natura sic definita. Quomodo ergo magis natura 
quam materia, quae vere, iuxta datam rationem, natura est? 


Restat igitur ut dicamus nos vere nescire quidnam sit beata ista 
forma, beatum istud principium, si quod sit ens vel nullum, 
substantia vel accidens, corpus vel spiritus. S1 enim ens aliquod est, 
vel substantia erit vel accidens; istud vero non potest substantiae 
principium statui, posterius enim est; substantia vero omnis vel 
corporea vel incorporea est: si incorporeus spiritus forma est, 
quomodo dat esse corporeum? Frigida quae sunt, calefacere minime 
possunt, vel nigra ac tenebrosa dealbare clarumque reddere. Si vero 
corporea, omne corpus compositum est ex materia et forma: dabitur 
ergo processus in infinitum. Quod si eam divisionem perfectarum 
substantiarum esse quis dicat, materiam vero et formam imperfectas 
esse substantias: cur ergo forma ponitur composito magis substantia, 
et pars suo integro suapte natura perfectior? S1 composito perfectior 
substantia est, cadere necesse est sub alterutra divisionis substantiae 
parte. 


Quod si quis dicat incorpoream esse suapte natura et incompositam, 
alioquin principiorum essent principia, corpoream vero ratione 
materiae: profecto etiam materia corpus non est, aliquin et ipsa esset 
composita idemque sequeretur absurdum. Quod si utraque, tum 
forma tum materia, suapte natura incorporea sunt: corpus ergo ex 
incorporeis constat. Unde ergo oritur corporeitas ipsius compositi, si 
utrumque principium incorporeum est? Forte ab efficiente. Sed dico: 
corporeitatem hanc, qua a spiritibus corpora substantialiter differunt, 
efficiens unde educit? Ex nihilo, an ex aliquo? Si ex nihilo: 
quomodo fit substantia ex nihilo? Si ex aliquo: quidnam illud? 


Potentia materiae. Sed haec, dico, quid est? Aliquid, an nihil? Si 
nihil actu, sed potentia: aliquid potentiae igitur erit potentia, et ibitur 
in infinitum; vel tandem substantia naturaliter ex nihilo fiet. Si 
aliquid actu, quid illud? Substantia an accidens? S1 accidens: 
quomodo ex accidente substantia? Si vero substantia actua, 
quaeram: an corporea, vel incorpora? Si corpus compositum, quid 
erit? Si non corpus, tunc corpora incorporea spiritualiaque materia 
constabunt eruntque non corpora. 


Hinc etiam tertii principii aristotelici vanitas elucet, nempe ipsius 
materiae. Quidnam enim entium beata haec simplex incorporeaque 
materia est, ex qua omnia fiunt? Astruit peripatus materiam 
duplicem: primam et secundam. Prima est quam peripato vestiunt 
substantiales elementorum formae; secunda vero ex qua multiplici 
mixta generantur, massa videlicet elementorum, terrae, aquae, aeris 
et ignis. Prima autem quidnam sit vix mente percipitur; Aristoteles 
enim, eam definiens, esse dixit *nec quid, nec quale, nec quantum, 
nec quippiam eorum quae sunt", sed esse puram potentiam et 
subiectum primum, ex quo omnia fiunt et in quod ultimo 
resolvuntur. Incognitam vero hanc imperceptibilemque materiam 
exemplo tantummodo artis, non naturae, probavit; non enim ars nisi 
circa subiectum aliquid operatur et ex subiecto aliquo fieri necesse 
est quaecumque arte fiunt; ita et in natura. At qui sequitur: in arte 
subiecto opus est: ergo et in natura? Quaenam haec demonstratio? 


Peripatus vero materiam hanc primam dari multis rationibus astruit. 
Et primo quidem ex elementorum transmutatione, uti cum aqua in 
aerem aut ignem convertitur. Cum enim transmutatio omnis a 
contrario in contrarium fiat, subiecto opus est medio, ab utraque et 
corrupta et genita forma distincto, cum prius fuerit sine posteriori 
hac, nunc autem sine illa priori; tum quia omne ens naturale et agit 
et patitur: impossibile vero est ut idem secundum idem agat et 
patiatur: agat ergo necesse est secundum formam, patiatur vero 
secundum materiam. In generatione etiam et corruptione aliquid 


semper esse necesse est ex quo naturalia generantur, cum non fiant 
ex nihilo, et in quo corrupta resolvantur, cum non in nihilum abeant 
entia; et tandem quia naturalia subsistentiam habent: non autem a 
formis, quae subiecto, cui insint, opus habent: ergo a materia. Nos 
vero haec omnia dabimus; quid inde? Datur ergo materia prima? 
Quomodo sequitur? Sufficit elementalis massa; dantur enim et 
crassiora et spiritualiora: haec quidem activa, illa vero passiva 
magis. Quod si ad rerum generationem haec sufficit, quid illa opus 
est? Et quidem universus peripatus concedit fieri naturalium 
quorumcumque generationem ex elementorum mixtione. 


Sed materia, inquiunt, prima necessaria est ob elementorum 
alternationem et transmutationem; generantur enim et corrumpuntur 
ad invicem: fit ex aqua aer, ex aere ignis et e contra, ex igne aer, ex 
aere aqua. Sed age, probemus haec ad veritatis incudem. Dantur in 
peripatu elementa symbola, uti aqua et aer, aer et ignis; dantur et 
dissymbola, uti aqua et ignis. Si ob elementorum mutuam 
generationem ponenda est prima haec incorporeaque materia, ut in 
eam elementorum resolutio fiat, ponenda ne est ob omnium 
elementorum generationem symbolorum et dissymbolorum, an 
aliquorum tantum? Si aliquorum: symbolorum ne an 
dissymbolorum? Mihi quidem non omnium videtur. S1 enim humida 
aqua in humidum convertitur ignem, non necesse est humiditatem 
eius corrumpi, sed in materia augeri et perfici. Similiter, cum aer in 
ignem transmutatur, non necesse est in materiam priorem calorem 
desinere, sicuti nec cum frigidum corpus calescit, dum calor 
intenditur, a superveniente augetur, non destruitur. Non ergo cum aer 
ex aqua fit, aut ignis ex aere, sola materia remanet; sed cum 
humiditate atque calore; quod si in horum generatione symbolae 
etiam qualitates corrumpantur, quomodo corrumpuntur si non habent 
qualitates contrarias, sed conformes et similes? Omne enim quod 
corrumpitur, a suo plane contrario corrumpi necesse est, non a suo 
simili: frigus a calore, non a frigore: calor similiter a frigore, non a 


calore destruitur. Quod si ad formae substantialis defectum haec 
abeant, profecto accidentia haec materiae magis insunt, quam 
formae, veluti calor in aqua ferventi. Si enim aqua suapte natura et 
forma frigidissima est, hic calor nonnisi materiei potest inesse. Cum 
ergo proprium subiectum remaneat contrariumque, a quo expellatur, 
non adsit, quomodo desinit esse? In symbolis ergo elementis non fit 
resolutio haec usque ad primam nudam materiam; remanent enim 
symbolae qualitates. 


Sed plane, ratione corporea magnitudinis elementa omnia symbola 
sunt. Omnia enim corpora, quamvis istud crassius, illud subtilius, 
omnia tamen corpora sunt, nec unum magis aut minus corpus, quam 
alterum; neque enim quantitas suscipit magis et minus, nec 
contrarium habet, a quo destruatur. Materia ergo elementorum 
nunquam est nuda, nunquam desinit esse corpus; sed tunc quidem 
crassius, nunc vero subtilius: veluti cum aquam fieri aerem 
cernimus, non desinit corpus esse, sed subtilius corpus fit aliisque ab 
agente qualitatibus indutum. Cum ergo elementa a seinvicem 
generantur, vel sensibus id solum conspicimus fieri, non ex non 
corpore corpus, sed ex crassiore subtilius, vel ex subtiliori crassius, a 
suis agentibus aliis aliisque virtutibus qualitatibusque donatum. 
Nunquam igitur materia haec nuda, nunquam incorporea, nunquam 
in quavis generatione ad nudam hanc incorporeaque resolution fit. 
Quod si suapte natura incorporea esse quis astruat, semper tamen 
corporea magnitudine indutam, hoc pulcherrimum erit philosophiae 
dogma, ut quod suapte natura tale est, nunquam suo iure fruatur: 
veluti ignis, suapte natura calidus, nunquam caleat: sol lucidus, 
nunquam luceat: coelum mobile, nunquam moveatur: terra 
quiescens, semper moveatur; aqua et aer semper humidi, siccitate 
vero semper oppressi?Quid ergo est hoc dogma: materia suapte 
natura incorporea est, semper vero corporeitate formata, nunquam 
nuda? 


Deinde age, accipiamus dissymbola elementa: generantur haec a 
seinvicem et corrumpuntur; fiat resolutio ad primam hanc materiam: 
dissymbola haec elementa generantur immediate, ignis ex aqua, vel 
aqua ex igne, an mediante aere? S1 mediate, non dissymbolum ex 
dissymbolo, sed symbolum ex symbolo immediate generatur; 
quapropter nunquam fit resolutio ad nudam materiam, remanet enim 
symbola qualitas. S1 vero immediate forma ignis sequatur formam 
aquae, nullis vel qualitatibus disponentibus mediis: vel ergo materia 
per aliquod tempus nuda et absque omni penitus forma remanebit, 
vel in eodem instanti simul in eodem subiecto erunt contrariae 
formae ignis et aquae in materia. Generatio enim non fit in instanti; 
nullus enim in instanti fit motus, sed omnis in tempore. 


Cum item ex elemento contrario contrarium et dissymbolum 
generatur, prior forma, vel ante posterioris formae adventum 
corrumpitur, vel post, vel simul in uno eodemque instanti. Si ante: 
profecto mansit per tempus materia absque omni forma; si post: 
idem igitur subiectum simul actu erat aqua et ignis; si simul: ergo in 
instanti, facta simul generatio et corruptio est simulque esset aqua et 
non aqua, ignis et non ignis, novaque forma adveniret absque ullis 
dispositionibus praeparationibusque materiae. Nam si inter has 
contrarias formas intercessere qualitates praeparantes 
disponentesque materiam ad novam formam, non utique in hac 
generatione facta resolutio est usque ad primam materiam; antequam 
enim contraria haec forma materiam actuarat, iam aderant 
disponentes qualitates. Materia igitur aristotelica haec veluti 
figmentum quoddam poeticum est, tanquam alter Protheus, qui 
semper diversas formas figurasque assumebat, vel tanquam Amelitae 
aqua, quae nunquam in quovis vase contineri poterat. 


Quidnam enim sit beata haec materia, vel in qua collocanda sit 
categoria, mente vix percipi potest. Non enim est quid, nec quale, 
nec quantum, nec quippiam aliud eorum, quae sunt. Substantiam 
tamen peripatus universus dicit. At quaenam substantia, si, suapte 


natura, neque corporea neque incorporea est? S1 enim corpus est, 
quid compositum ex alio est; si vero incorporeum ens: corpora igitur 
incorporea materia constant; unde ergo corporeitas? A potentia 
materiae. Sed quidnam ista potentia? Ipsamet materia, aliquid ipsius, 
an nihil? Si ipsa materia: ergo et ipsa incorporea est; si aliquid 
ipsius: ergo composita materia est; si nihil: ex nihilo ergo fit aliquid. 
Nam si potentia haec est aliquod ens, vel accidens vel substantia 
[erit]; et si substantia: vel corporea vel incorporea; eademque 
absurda sequuntur. 


Sed inquiunt qui peripatui sunt addicti et aristotelicissimi volunt 
haberi , materiam esse puram potentiam ad omnes formas ac ob id 
sui natura nullam habere formam. Sed dico: quid est materiam 
primam esse puram potentiam ad omnes formas? Cur sic potentia 
dicitur? Quia potest ab agentibus omnes recipere formas, an quia 
ipsa suapte natura omnes producere potest tanquam arbor fructus e 
sua radice? Si quia fieri agique in omnes formas suapte natura ab 
agentibus potest: tunc plane forma magis decitur in potentia esse; 
antequam generetur enim non est, sed potest esse, quia ab agente 
aliquo potest produci; haec enim, antequam generetur, nonnisi in 
potentia est, actu enim nihil; materia vero semper aliquid actu 
nonnihil est. 


Deinde: prima haec materia aeque ne sui natura parata ad omnes 
formas est, sicut cera ad impressionem sigilli, an ad hanc quidem 
magis, ad illam vero minus? Si aeque: cur in hac parte recipit 
formam elementi huius, non illius, aut mixti huius, lapidis, metalli, 
plantae, animalis, et non illius? Si suapte natura maiorem 
dispositionem ad hanc, quam ad illam habet, et non aeque ad omnes 
parata est, et ob id haec pars indut formam terrae, illa vero aquae, 
alia aeris, aut ignis: suapte natura ergo non simplex, sed composita 
cum dispositionibus est, primas elementorum formas praecedentibus 
ad easque suscipiendas eam praeparantibus. 


Quod si diversitatis formarum ratio ad agentes causas adferatur: 
agentia haec, cum ex una eademque materia ad omnes suscipiendas 
formas aeque disposita; cum varias elementorum aut mixtorum 
formas in eam inducunt, nudam materiam, an aliquibus formis 
indutam accipiunt? Si nudam: aliquando ergo actu materia est sine 
omni forma; si vero indutam variis contrariisque formis: diversas 
has contrariasque formas immediate ne et in instanti, an mediantibus 
dispositionibus et tempore inducunt? Si in instanti et immediate: 
motus generatioque fit in instanti et in instanti uno materia eadem 
est sub contrariis substantialibus formis eritque simul aqua et ignis; 
si vero mediantibus dispositionibus et tempore — alioquin immediate 
et in instanti ex materia fieret animal, generaretur homo —: igitur 
nunquam est materia incomposita etiam ante primas elementorum 
formas. Si vero potentia dicatur effectiva, quod possit ex seipsa 
omnes formas producere, erit plane non passivum, sed activum 
principium. Sed omne agens agit per formam: et ipsa ergo suapte 
natura propriam formam habebit. At oculi sensu percipimus formas 
omnes ab agentibus produci, uti sigilli in cera impressio, vel regis 
effigies in numismate, et forma ignis in ligno. 


Tandem: cur necessarium est informem omnino esse materiam, ut 
omnes suscipiat formas? Cui, inquam, si materia propriam formam 
haberet, posteriores supervenientes minime posset suscipere? Num 
est necessum elementa item esse informia, ut possint mixtorum 
omnium formas suscipere? Sed dicet quis: non manent elementa in 
mixto nisi potentia, idest manet eorum materia, non forma. At 
dicam: demonstratum ne id est non manere elementa in mixto, sicut 
unitates in numero, litterae et syllabae in dictione, lapides et ligna in 
domo? Quanam demonstratione scitur non manere? Quod si formae 
non manent, quomodo manent qualitates passionesque elementorum, 
caliditas, frigiditas, humiditas siccitasque in mixto? Sensus enim has 
manere demonstrat; experimur enim in mixtis tangibiles 
elementorum qualitates. Si igitur qualitates incorruptae manent in 


mixto, cur non et formae? Et si formae non manent, undenam 
qualitates istae 1n mixto? A quo producuntur? Non a seipsis: nihil 
enim generat seipsum; non autem a materia: haec enim patitur, non 
agit. S1 igitur nec a formis, a quo producentur? Quomodo etiam 
mixta motu praedominantis elementi feruntur, uti lapides, metalla et 
alia id genus, si elementa non manent? Quomodo item mixta 
dissoluta tandem in elementa resolvuntur? Num in resolutione 
mixtorum elementa de novo generantur? Sed a quonam generantur? 
S1 igitur elementa manent in mixto, ut multis etiam de senatu 
peripatetico placet, nec ob id oportet esse omnino informia 
penitusque corporeae formae expertia: cur talem oportet esse 
materiam? Si formae elementorum non impediunt mixtorum formas, 
cur impediet materia forma multo exilior multoque simplicior? Nam 
formae quidem elementorum, praeter magnitudinem molemque 
corpoream, habent agentes vel patientes qualitates. Materiei vero si 
forma tantum corporeitatis tribuatur, multo exilior multoque tenuior 
erit. Cur igitur haec advenientes formas impediat, si formae 
elementorum nequaquam impediunt? Plane et albus vitri color in 
ocularibus ob nimiam tenuitatem, et color item aquae et aeris 
minime visum impediunt, quin possit colores omnes percipere; nec 
hominem sensu tactus maxime praeditum oportet tangibilium 
omnium qualitatum expertem esse, omnique calore et frigore 
nudatum, ut omnes has tactu percipere vereque ac inerranter de eis 
iudicare possit; haec enim in homine, exiles tenuesque cum sint, 
sensum ab harum exacta perceptione nequaquam impediunt. 


Futilis igitur, levis vanaque ea est ratio, ut ob id materiam omnino 
oporteat informem esse penitusque omni corporea magnitudine 
denudatam, quatenus in suo sinu omnes possit formas suscipere 
omniumque simplex subiectum ac perenne sit receptaculum. 
Simplex enim, tenuisque ac summe exilis forma corporeitatis id 
minime impedit sitque ab ea indivisibilis, nec unquam, sicut nec 
materia ipsa, vel generetur vel corrumpatur, sed perpetuo maneat; 


facta tamen nunc quidem crassior nunc vero subtilior, modo 
expansior modo contractior, aliis aliisque ab agentibus induta 
qualitatibus, formis et figuris, veluti cera variis impressa sigillis, vel 
aurum in varia ab artifice efformatum vasa, eademque argilla a 
figulo aliis aliisque formis, figuris coloribusque induta. 


Cum igitur naturalium entium vera principia ex quibus constant 
oporteat vere entia esse, non accidens, sed substantiam: non 
incorpoream, sed corpoream: non transeuntem, sed permanentem: 
non naturaliter genitam, sed ingenitam, entibus vero natura genitis 
vere causam essendi; manifestum est aristotelica haec principia de 
tribunali principiorum deiicienda esse. Non enim privatio quippiam 
est de numero 


entium, sed non ens ac nihil; forma autem vel substantia non est, vel 
si est, non tamen corporea, permanens, ingenita, uti ipsemet sensus 
liquido manifestat; materia vero, cum nullum ens actu statuatur, nec 
quid, nec quale, nec quantum, sed pura quaedam potentia, prope 
nihil, nunquam vel sensu cognita, vel intellectu aut imaginatione 
percepta. Indigne plane principatus tribunal occupat sceptrumque et 
coronam habet, nisi corporea substantia statuatur. 


Quapropter sapientissime Divinus Moyses, naturalium rerum duo 
tantum principia ponens, entia posuit per se existentia, corporea, 
permanentia, naturaliter ingenita et his, quae natura gignuntur 
entibus causa essendi, quae totum tribuant esse, dicens: In 
principium creavit Deus coelum et terram. Cui alludens ac veluti 
mentem eius declarans sapientissimus Salomon aiebat: Generatio 
praeterit, et generatio advenit; terra autem in aeternum stat. Oritur 
sol et occidit et ad locum suum revertitur; ibique renascens gyrat per 
meridiem et flectitur ad aquilonem. Lustrans universa in circuitu 
pergit spiritus et in circulos suos revertitur. Rerum generationes 
medias statuit inter terram solemque ac coelum; et terra enim, 


perpetuo immobile manente, sol coelumque universum perpetuo 
motum generat universa. 


Quoniam vero terra suapte natura nihil aliud est quam arida pulvis, 
ex qua nil penitus eorum, quae natura gignuntur, fieri quoquo pacto 
potest nisi admixtione humoris: quemadmodum nec simplici ex 
farina, absque admixtione aquae, fiet unquam panis: nec figulus ex 
sicca nihilique madefacta argilla poterit unquam vas quodpiam 
efformare; hinc Moyses terrae, suapte natura aridissimae, aquae 
humorem adiungit, dicens: Terra autem erat inanis et vacua et 
tenebrae erant super faciem abyssi. Abyssi autem nomine aquarum 
multitudo intelligitur; hinc enim sequitur: Et spiritus Domini 
ferebatur super aquas. Hinc ipse Moyses ea, quae natura gignuntur, 
fructus coeli, terrae et abyssii appellat in benedictione Ioseph, 
dicens: De benedictione Domini terra eius, de pomis coeli rore atque 
abyssso subiacente, de pomis fructuum solis ac lunae, de vertice 
antiquorum montium, de pomis collium aeternorum et de frugibus 
terrae, et de plenitudine eius. Fructus coeli et terrae quae natura 
gignuntur a Moyse dicta sunt, quia ab hisce principiis ortum habent 
et esse. At vero, quia terra nil penitus nisi aqueo humore disposita 
potest suapte natura producere, hinc etiam roris et abyssii 
mentionem fecit. 


Sed cuipiam forte videbitur, si aqua ad rerum generationem opus est, 
tria esse principia: coelum, terra et aqua: cur ergo Moyses duo 
tantum posuit: coelum et terram? Sed plane quae natura fiunt, non 
utique ex aqua generantur, sed ex terrae visceribus ortum habent. 
Aquaeus autem humor tanquam dispositio quaedam requiritur, 
quemadmodum non ex aqua fieri panem dicimus, sed ex farinae 
aqueo humore composita dispositaque: ita vasa a figulo non ex aqua 
fiunt sed ex argilla aquis attemperata. 


Terra itaque principium est ex quo entia fiunt, quae natura constant: 
aqua vero ad eius dispositionem requiritur. Iure ergo Moyses coelum 


et terram tantummodo in principia statuit; haec enim uti extrema, ita 
etiam simpliciter prima sunt mundi huiusce corpora. Aqua enim non 
primum; sed factum ex his genitumque natura est corpus, sicut et 
aer; horum enim manifestissima generatio est: aqua enim calore 
soluta in aeris tenuitatem efficitur, aer vero frigore constipatus in 
aquae crassitiem transit. Aqua item frigore nimio compresso in 
glaciem vertitur, glacies in lapidem, lapis in pulverem terramque 
resolvitur; unumquodque vero in id, ex quo primum genitum 
factumque est, suapte natura resolvitur. 


Fecit ergo Deus primo quidem duo haec corpora, coelum et terram, 
postea vero statim e terrae visceribus aquas eduxit. Hinc ipsemet 
Deus ad D. Iob ait: Quis conclusit ostiis mare, quando erumpebat 
quasi de vulva procedens, cum ponerem nubem vestimentum eius, et 
caligine illud, quasi pannis infantiae, obvolverem? Erupit ergo 
universum aquarum barathrum e terrae visceribus ab initio, quasi 
infans e matris vulva procedens, velufi nunc etiam fontes et flumina 
ex ipsismet terrae anfractibus oriri iugiter cernimus. 


Terram vero solis calore posse in aquam liquari, quemadmodum 
liquantur vitra atque metalla ad ignem, quae etiam, uti plumbum et 
alia, in fumum aereamque tenuitatem ignis calore acta resolvuntur, 
quamvis hisce oculis minime intueamur, ratio tamen manifestat. 
Siquidem multis in terris, longe etiam a mari amotis admodumque 
editis, a sole fieri salem manifestum est. Neque enim alia est causa a 
qua id fiat, praeter terram et calorem solis; sal vero omne in aquas 
liquari potest. Quapropter sicut aqua calore tenuior facta transit in 
aerem, ita et terra in aquam, sicut et aqua ipsa frigore congelata 
crassaque densitate donata, rursus in terram substantiam vertitur. 


Ignis etiam is noster, sicut aquam in tenuissimos vapores convertit, 
ita et alia quaevis corpora, terrae quavis crassitie donata, in fluores 
resolvit, qui nimio frigore compressi facillime in aquam efficiuntur. 
Merito igitur Divinus Moyses aqueum corpus inter principia minime 


statuit; non enim primum est ingenitumque corpus, sed ex primis, 
coelo terraque, effectum, terra subministrante substantiam, coelo 
vero naturam et qualitates. 


At vero sicut terrae aqueum humorem adiunxit e latere, ita coelo 
motum lucemque tribuit, quibus in terram agens entia generat: 
Spiritus Domini ferebatur super aquas et dixit Deus: Fiat lux et facta 
est lux. Spiritus autem nomine, ut fusius in tractatu de motu 
dicemus, coelum intelligit, quod statim creatum coepit suapte natura 
moveri; motui vero lucem statim adiunxit. Hac enim maxime, ut 
sensu percipimus, summopere maximeque coelum in terram agit 
entiaque omnia gignit. Hinc enim ait: Et vidit Deus lucem quod esset 
bona. Bona quippe est lux ad rerum omnium, quae natura constant, 
generationem conservationemque; e coelo autem omnem oriri lucem 
hisce oculis cernimus. Lux autem haec, uti nunc, ita et tunc coeli 
motu circumlata diem noctemque efficiebat; ait enim: Factum... est 
vespere et mane, dies unus. Ex his vero, coelo, inquam, luce 
motuque praedito, terra vero aqueo humore disposita, fieri omnia, 
quae natura constant, luce clarius cernimus vel hisce oculis testibus. 


Verum enimvero non sicut aqueus humor aliud quoddam ens a terrae 
natura distinctum est, ita lux alia est a coeli substantia, sed coelum 
suapte natura lucidum censendum est esse. Quod si Divinus Moyses 
inquit quod Deus lucem appellavit diem et tenebras noctem, plane 
nonnisi causaliuter intelligendus nobis hic sermo est; non enim lux 
dies est, sed lucis praesentia causa diei; nec tenebrae nox, sed 
tenebrarum obscuritas umbraque terrae noctem efficiunt: diem vero 
a sola lucidissima coeli substantia fieri nulli dubium est. Apparuit 
ergo tunc Dei iussu lucida coeli substantia motuque coeli acta 
primos illos tres dies peregit. 


Quod, etsi difficile admodum videtur id ex Moysi verbis astruere, 
cum dicere videatur prius creatum fuisse coelum et postea lucem 
coelumque non lucidum suapte natura esse, sed translucidum atque 


perspicuum, ad instar aerei corporis; tamen si oculatae verborum 
Moysis contextus inspiciatur, illico divina eius mens intentioque 
clarescent. 


Statim enim prima illa thesi proposita: In principio creavit Deus 
coelum et terram, subintulit Divinus Vates dixitque quod terra ... erat 
inanis et vacua, idest, iuxta Septuaginta Interpretes, invisibilis et 
incomposita; et tenebrae erant super faciem abyssi. Declarat Deus 
ipse ad B. Iob quaenam tenebrae istae sint, dicens: Quis conclusit 
ostiis mare, quando erumpebat quasi de vulva procedens, cum 
ponerem nubem vestimentum eius, et caligine illud, quasi pannis 
infantiae, obvolverem? Erant ergo tenebrae super faciem abyssi, 
scilicet super terram et aquas ex ea factas, quia atrae nubes 
densaeque caligines faciem eius universam operiebant. Cum enim 
terra suapte natura opaca, obscura tenebricosaque sit, umbrarum 
tenebrarumque omnium et noctis mater, atro terrimoque semper 
tenebrarum velo induta opertaque manet, nisi e coelo illi lux aliqua 
splendeat; tunc vero, cum ob atras nubes densasque caligines 
splendere ab aetheris nulla lux posset, operiebant tenebrae faciem 
abyssi. Sic enim tenebrae factae sunt super Aegyptum, non quod lux 
nulla esset in coelo, sed quia atrae nubes tetraeque caligines terram 
operiebant; sic item mortis Christi tempore factae sunt tenebrae 
super universam terram; sic etiam usu evenit cum, crassis terrae 
vaporibus obnubilato coelo densisque nubibus atrisque obducto 
terraque operta caligine, obscuritas nimia nostro in hoc mundo et 
tenebrae fiant; postmodum vero nebulis rarefactis, vel vento 
dispersis, aut pluvia evacuatis, e coelo lux iterum clara fulgidaque 
resplendet. 


Hoc igitur dicto: Tenebrae erant super faciem abyssi, Moyses non 
universo mundo omnem penitus denegavit lucem, sed terrae 
tantummodo, quia lux coeli super eam ob nimias caligines minime 
splendebat. Hinc non simpliciter dixit quod tenebrae universi faciem 
operiebant, sed tantum quod tenebrae erant super faciem abyssi. 


Quapropter, cum postea subiunxit dixisse Deum ut fieret lux, huius 
lucis nomine nihil aliud intelligendum est nisi claritas quaedam 
coelique super terram splendor, cui tenebrarum obscuritas suapte 
natura opponitur. Hinc enim ait quod lucem appellavit diem et 
tenebras noctem quodque lucem a tenebris divisit; divisae sunt enim 
natura, origine, loco, tempore et actione. 


Neque existimandum est his verbis universitatis opificem lucem de 
novo creasse: creavit enim cum coelo, illi enim connaturalis lux, uti 
terrae opacitas obscuritasque; sed iussisse tantum ut, crassis illis 
vaporibus extenuatis, lux coeli suos in terram splendores effunderet. 
Lucidam ergo substantiam, quae universae claritatis in mundo 
perpetua causa est et perennis origo, principio creata est; imo haec 
vere primum est corpus, quod ceterorum entium principium sistitur. 


Hinc Salomon solem potius, ut sensu etiam patet, generationis 
principium posuit dicens: Generatio praeterit, et generatio advenit; 
terra autem in aeternum stat. Oritur sol et occidit et ad locum suum 
revertitur; ibique renascens gyrat per meridiem et flectitur ad 
aquilonem. Postmodum de coelo subiunxit: Lustrans universa in 
circuitu pergit spiritus et in circulos suos revertitur. Et ob id Moyses 
ipse in benedictione Ioseph, quae natura gignuntur appellat fructus 
solis ac lunae. Et quidem reliquum coeli corpus nonnisi ob lucidam 
hanc substantiam, quae naturalium omnium entium principium 
ponitur, a summo opifice effectum creatumque est, ut eius veluti 
tabernaculum domiciliumque esset. Sic enim Regius Vates , Divino 
Spiritu afflatus, ait; ubi enim in Psalmo nos legimus: In sole posuit 
tabernaculum suum, Hebraica Veritas habet: ?zN^"ni V2v?:ng3 
(Lascemesc scam hoel bahem.) : Soli posuit tabernaculum in eis, 
coelis videlicet, de quibus loquebatur: Coeli enarrant gloriam Dei et 
opera manuum eius annuntiat firmamentum. Quod vero Salomon ait, 
quod oritur sol et occidit, ut causa sit generationis rerum, Regius 
Vates , pater ipsius, cum dixisset quod Deus in coelo posuit 
tabernaculum solis, subiunxit dicens: Et ipse tanquam sponsus . . . 


de thalamo suo, exultavit ut gigas ad currendam viam; a summo 
coelo egressio eius, et occursus eius usque ad summum eius, nec est 
qui se abscondat a calore eius. 


Coelesti ergo huic substantiae tria tribuuntur: lux, calor et motus, 
quae quidem ignis propria esse videntur; ignis enim, ut sensu patet, 
suapte natura mobilis, calidus lucidusque esse videtur. Quare si 
igneae substantiae sol statuatur, terra et ignis prima erunt duo 
corpora, rerum omnium natura constantium principia 
constituentesque naturae. Haec enim summe contrariis qualitatibus 
praedita sunt; ignis enim suapte natura mobilis, terra immobilis; 
ignis natura tenuis, terra crassa; ignis acutus, terra obtusa; ignis 
calidus, terra frigida; ignis lucidus, terra opaca ac tenebricosa; ignis 
totus activus, terra vero maxime passiva. 


Quaerendum nunc igitur est an sicut sol igni simillimum sese nostris 
sensibus offert, ita vere sit igneus suapte natura, ut Plato et universa 
antiquitas tenuit, an vero minime, ut Aristoteles cum universo suo 
peripatu opinatur et docet. S1 enim huius sententiae verum sit 
dogma, frustra nos cum Moyse conabimur coelum et terram 
naturalium entium principia causasque statuere. Operae pretium 
autem erit Aristotelis rationes signaque expendere, quibus solem non 
ignea natura constare astruere nixus est. 


Probat vero id ratione praecipue sumpta a motu; signo vero ab albo 
candidoque colore. Argutatur etiam quod, si coelum universum 
igneum esset, inferiora omnia corpora iam pridem corrupisset. Ratio 
autem a motu est quod, si sol coelumque ignea natura constaret 
sursum, utique motu recto, non in circulum perpetuo ferretur. 
Supponit autem omne corpus natura mobile esse, quoniam natura est 
principium motus; simplici autem corpori simplicem motum deberi; 
simplex motus, is quidem rectus a medio sursum, hic vero ad 
medium, alius vero in gyrum circa medium. Et rectus quidem ad 
medium gravibus competit: terrae et aquae; a medio vero sursum, 


levibus: aeri atque igni; coelum vero circa medium movetur. Quod si 
coelum sit igneum natura leve, vi in gyrum movebitur; nullum 
autem violentum perpetuum. Quod si hic contra eius naturam sit 
motus, alius dandus est secundum naturam; alius autem simplex non 
datur, nisi rectus. Naturaliter ergo movebitur vel sursum vel 
deorsum; utrumque vero inconvenit. Quare motus ipse ostendit 
Aristoteli coelum nequaquam igneum esse, sed praeter elementa, 
quintam quandam substantiam natura et qualitatibus elementorum 
expertem. 


Verum iacta haec Aristotelis fundamenta ad veritatis ignem probanda 
sunt videndumque aurea ne sint, an plumbea. Et primo quidem quod 
ait omne corpus mobile, eo quod natura sit principium motus, a 
veritate longissime distat. Natura enim non solum motus principium 
est, verum etiam et quietis immobilitatisque; terra enim, naturale 
corpus cum sit, nullo penitus motu secundum locum, sed perpetua 
immobilitate gaudet. Quod si vi immobilis manet, aliquid ergo 
violentum perpetuum. Nec moveri quidem secundum locum 
naturaliter motum; cum enim contrarium sit mundi, sursum utique 
ferretur, quod est gravium naturae contrarium. 


Et profecto Aristoteles ipse in his, quae de coelo conscripsit, 
manifeste decernit probat terram oportere esse immobilem, cum 
centrum sit mundi et necesse sit, ut ait, in medio corporis circulo lati 
aliquid manere immobile. Sed inquit terram moveri deorsum 
secundum partes. In homogeneis vero similaribusque corporibus 
eadem est totius ac partium ratio. Quod si praeter naturam partes 
moveri dicantur, dandus tunc erit motus secundum naturam. Terra 
igitur suapte natura mobilis et immobilis erit, principiumque 
perpetuae mobilitatis et perpetuae itidem immobilitatis habens: 
contrariis ergo naturis praedita; motus enim et immobilitas contraria 
sunt et a contrariis causis eveniunt: siquidem aqua calore affecta 
validiorque facta, levior est, sursum movetur ebulliens; frigore vero 
compressa immobilis redditur. 


Quod si ingenuo philosopho licebit naturale simplexque corpus 
contrariis adversantibusque naturis praeditum perpetuumque 
violentum astruere, irreprehensus sit Aristoteles terram ponens 
perpetuo mobilem perpetuoque immobilem. Quod si perpetuo 
immobilis est, cur semper quiescit? Quia in proprio sita est loco. At 
plane etiam coelum proprium obtinet locum, semper tamen et 
nunquam cessantem agitur in motum perpetuo propriam agens 
operationem. Quod si terra pariter mobilis suapte natura est, 
perpetuo et ipsam moveri necesse est propriamque edere 
operationem; proprius enim locus id minime impedit, sed iuvat 
magis. Terra igitur non mobilis suapte natura est, sed immobilis, 
nulla sese moventi, suapte natura et forma, praedita facultate; quod 
Si eius partes, vi ab ea semotae sursumque impulsae, ad eam nullo 
impellente rapido motu feruntur, id non potentiae allicui naturali, 
qua sese terra moveri possit, sed impotentiae tribuendam est, quia 
corpus nimia crassitie praeditum, sese in sublime sustinendi nullam 
penitus facultatem habet, nisi firmae cuipiam stabiliuque rei, 
tanquam basi et fundamento inhaereat. Quare is motus non naturalis 
quaedam operatio est, sed lapsus potius et defectus rei; sic enim labi 
dicimus ruereque aedificia; et cadere gravia haec ob nimiam 
materiei crassitiem, quam moveri existimandum est, cum nullam 
penitus habeant vim sese movendi, sed suapte natura maneant 
semper immota. 


Illud quoque quod ait motum motui esse contrarium, motum 
videlicet a medio levium, gravium motui quae tendunt ad medium, 
elucet hinc nulla veritate constare. Siquidem gravium ad centrum 
tendentia non motus proprie est, naturalis videlicet operatio, sed 
crassae materiae lapsus. Motus vero omnis una causa cum sit ipse 
videlicet calor, motus contrarii adversique in seinvicem esse minime 
possunt; contrariorum enim contrarias necesse est causas esse: unum 
vero idemque contrarium sibiipsi esse non potest adversisque naturis 
constare. Cum ergo omnis motus ab una aedemque sit causa, alter 


alteri adversus esse non potest. Falsis itaque fundamentis Aristotelis 
innititur ratio. Nam neque illud simpliciter verum est quod simplici 
corpori simplex debetur motus. Siquidem non minus lapides, metalla 
et alia quaevis corpora rapide moventur deorsum, quam terrae 
glebae, cum tamen non simplicia corpora sint. 


Sed neque ipsa ratiocinatio quicquam valet. Cur enim, si igneum 
esset coelum, sursum, non autem circulo, ferretur? Si enim ignis 
suapte natura mobilis uti et calidus est, semper et ubique mobilis erit 
perpetuoque moto agitabitur. Perpetuus autem motus esse non 
potest, nisi in gyrum; quod enim sursum aut deorsum movetur non 
potest perpetuo moveri, cum spatium terminis finitum sit. Proprius 
igitur ignis motus circularis non rectus erit: ille, non iste, perpetuus 
esse potest; et quidem ignis elementum supra aeris sphaeram ab 
Aristotele positum, perpetuo movetur in gyrum, et supera etiam aeris 
portio, ut motus cometarum ostendit. Sed si non naturalis ille est 
motus, quomodo perpetuus est? Quae enim contra naturam sunt diu 
durare non possunt, sed necesse est aliquando corrumpi. Is ergo 
proprius ignis censendus est motus, quem proprio in loco perpetuo 
agit, non quem agit positus extra propriam universitatem, cum in 
patriam properat advolatque. Nam etsi coeli portio extra propriam 
universitatem locumque poneretur, ad illam utique quam citissime 
properaret perniciosissimeque sursum ad naturalem locum advolaret. 
Proprius tamen coeli non rectus, sed circularis est motus. S1 enim 
non pyramidalis figura, sed sphaerica igni in sua sphaera et propria 
universitate tribuitur, cum tamen extra illam pyramidalis videatur: 
cur ei tribuendus est motus rectus, quem habet extra suam 
universitatem, non circularis, quo perpetuo in sua sphaera movetur? 
Perperam igitur Aristoteles igni terraeque naturales hos tribuit motus 
ex particularium motibus, cum extra proprias universitates et loca 
posita feruntur ad proprias sedes et mansiones. 


Illa postmodum ratio, quod si coelum igneum esset universa 
supposita corpora lampidem absumpsisset, inanissima est. Siquidem 


ignis in tenui exilique materia minus urit: minus enim in flamma, 
quam in pruna ignitoque carbone, et in hoc rursus minus, quam in 
ignito ferro. Quapropter coeli substantia exilis subtilissimaque ac 
summe expansa cum sit, exili item tenuique calore praedita erit; non 
comburente, alioquin cum et ipse cum universo peripatu sphaeram 
ignis supra aerem statuat, aerea sphaera decuplo multoque maiorem, 
cur tandem non aerem universum combusserit in ignemque 
converterit, cum facillime possit aerem tanquam symbolum 
elementum in seipsum convertere? Ob nimiam ergo tenuitatem atque 
expansionem coelestis substantia, quamvis calida igneaque sit, non 
comburit: veluti solaris radius, calidus cum sit, ob tenuem 
expansamque aeris materiam non comburit. At si per vitreum vas 
pura claraque plenum aqua pertranseat in seipsum collectus, 
comburit ignemque accendit, sicut et in concavis speculis 
repercussus. 


Signa tandem, quae affert, a solidis candore et currentium stellarum 
velocitate, Aristoteles quidem propositum eo absunt ut probent, ut 
oppositum astruant. Cum enim meteora haec nil aliud sint quam 
igniti vapores accensaeque exhalationes, inde argumentari licet astra 
coeli universa ignea natura constare, quod currentes hae stellae 
illorum specimen praebent omnemque similitudinem praefereunt: 
corpusque coelo subiectum, in quo haec fiunt atque conspicuntur, 
supero corpri, in quo astra videntur, eadem ratione simillimum 
suapte natura esse. 


Solis item candor, quod Aristoteli persuasit solarem substantiam 
natura igneae minime praeditam esse, nobis oppositum magis quam 
propositum manifestat. Siquidem pura vigensque ignis flamma, 
candida admodum est solique simillima; lux item per phialam aqua 
plenam pertransiens candidissima facta, ut tanquam sol debilem 
visum reverberet, ignem accendit. Sed forte ignis flamma Aristotelis 
tempore alterius erat coloris nullumque prae se ferebat candorem, 
nullum splendorem vel lucem; nostris vero temporibus lux quoque 


ignis ut solis candida idemque solis ac ignis candor naturalis color 
esse videtur. Cum igitur sol, sensus ipsius testimonio, ut ignis 
candeat, luceat, splendeat, moveatur, calefaciat omnesque ignis 
effectus suapte natura producat, cur igneus non sit universumque 
coelum eadem natura sit praeditum, nulla penitus ratio nullumque 
est argumentum. 


Ponens itaque Divinus Moyses coelum et terram [principia] entium 
omnium, quae ortui et interitui obnoxia sunt, ignem et terram prima 
omnium corpora statuit. Cum autem haec maxime opposita corpora 
sint, illud quidem supremum maxime nobile, transpicuum, lucidum, 
mobile, tenue, subtile et acutum : haec infima, vilis, opaca, 
tenebricosa, immobilis, crassa, obtusa et minimum entium, summe 
etiam rationi consonum consentaneumque videtur, ut sicut coelum, 
natura igneum, maxime calidum est, ita quoque terra suapte natura 
frigidissima censeatur; cum enim suapte natura nullum penitus 
calorem possideat et a coelo, omnis caloris parente, longissime 
distet, censenda omnino frigidissima est. Quod etiam eius gravitas 
densitasque demonstrat; frigus enim haec efficit : aerem enim, 
suapte natura levem tenuemque, condensat in gravem aquam: hanc 
vero in glaciem comprimit in lapidemque convertit. Quapropter cum 
terra maxime omnium crassa, densa gravisque sit, nonnisi a maximo 
intensissimoque eius frigore provenire id potest. 


Cum etiam in reliquis duo haec maxime opposita sint, summe enim 
distat, summe etiam contrariis qualitatibus praedita necesse est esse. 
Non est autem calori contraria qualitas nisi frigus; quod si non terra, 
quodnam aliud ens erit frigiditatis universae parens? Aqua enim 
ingratissima esse non potest, uti ignis calidissimus; frigore enim non 
perficitur, ut ignis calore, sed laeditur, sed corrumpitur, in glaciem, 
lapidem terramque convertitur; terra vero frigore minime laeditur, 
sed conservatur, augetur ac magis magisque increscit atque 
perficitur, ut ignis calore; ac sicut frigore ignis perit, ita et terra 
calore consumitur et magis magisque extenuatur et deperit. Sed 


omne quod laeditur et ad interitum ducitur, nonnisi a suo contrario 
pati id potest. Quod si aqua vel maxime ignem extingui in 
interitumque abire tanquam a summe contraria quis dicat, plane non 
minus calida fervensque aqua, quam frigida aut gelida ignem 
extinguit. Nec minus vinum suapte natura calidum, aut quovis aliud 
crassitie quapiam donatum corpus, id aget quam aqua. Ignis enim, 
cum suapte natura tenuitate gaudeat, crassitie superveniente 
oppressus ac veluti suffocatus exspirat, multoque potentior suapte 
natura terra, quam aqua, ad ignem interimendum est, quamvis citius 
aqua aut quodvis aliud liquidius corpus id agat. Cum enim igniti 
corporis aperti sint pori, facilius illos liquida crassities opplet 
citiusque ob id occlusum ignem interimit : quod terra nimium obtusa 
nimiumque crassa non potest. Non ergo summi frigoris ratione aqua 
ignem extinguit, cum calida nil minus id agat : sed quia sua crassitie 
ignis tenuitatem opprimit suffocatque. Non igitur aqua, sed terra 
summe frigida est, uti et summe calidus ignis. 


Universam itaque corpoream molem in duas partes, coelum 
terramque, dividens Divinus Moyses , illam summo calore, hanc 
vero summo frigore praeditam docet; propterea enim illa perpetuo 
mobilis, tenuis acutauque est : haec vero immobilis, crassa, obtusa. 


Sicut autem rationi consentaneum est ex coeli calore terrae 
frigiditatem inferre, ita consonum quoque esse videtur ex terrae 
innata congenitaque siccitate et illa quidem summa — terra enim nil 
siccius, nil unquam aridius, — coeli summam humiditatem arguere : 
contraria contrariis utique qualitatibus praedita necesse est esse. 
Humidum autem dico, non humectans et madefaciens; hoc enim 
aquae et aliorum quorumcumque corporum proprium est, quae sunt 
suapte natura liquida et molli quadam quadam crassitie labilique 
fluore praedita; sed humidum dico corpus quod proprio quidem 
termino difficil, alieno vero facillime terminatur, curusmodi est aer, 
qui humidissimus censetur, aeris vero natura coelo simillima est; 


quapropter uno eodemque coeli nomine utriusque substantia semper 
a Moyse designatur. 


Nec quicquam positioni huic obstat quod coelum natura sit igneum; 
non enim ignis, ut putatur, siccus est, quia terrea quaeque exiccare 
videtur, non enim proprie exiccat, sed praeinexistentem siccitatem 
demonstrat. Si enim terra suapte natura maxime sicca 
summopereque arida est, qui fieri potest ut exiccetur magis? Sed 
ignis eorum corporum, quae exiccare videtur tenuiores partes in 
humidissimos tenuissimosque vapores convertens, praeinexistentem 
corporibus ariditatem duritiemque demonstrat. Alia vero corpora, 
quae terra non sunt, nequaquam exiccat, imo humidiora reddit. 
Aquam enim in tenues vapores aereumque humidum valde convertit; 
quod si aereum corpus ob id humidissimum existimatur quod valde 
sit tenue, tactui nihil resistat et alieno termino facillime terminetur, 
cum ignis suapte natura sit aer multo tenuior multoque spiritualior, 
cur non humidior etiam existimandus erit? 


Quod si effectus a simili semper causa dimanat, lumen a lucido, 
calor a calido, frigus a frigido, cum ignis causa sit humiditatis, non 
autem siccitatis, humidus utique non siccus censendus est. Nam et si 
terrea corpora exiccere videtur, non tamen vere exiccat, sed inditam 
terrae siccitatem ostendit, quae cum summa maximaque ariditate sit 
praedita, exiccari minime potest, sicut nec ignis calefieri, cum 
summe sit calidus cumque contrariorum contrariae sint causae; 
[cum] frigus autem ariditatis sit causa, calorem necesse est causam 
humiditatis esse, ac cum frigidissima terra summe sit arida, 
calidissimum ignem summe necesse [est] humidum esse. Igneum 
itaque coelum summe praeditum est humiditate tanquam summo 
etiam praeditum suapte natura calore; sicut etiam terra, natura 
frigidissima frigorisque universi origo, summe est arida. At cum 
inspiciamus Divinum Moysem universam corpoream molem calori 
fri... 


IN NOMINE DOMINI IESU CHRISTI ET 
GLORIOSAE VIRGINIS MARIAE 


CAPUT PRIMUM 


Vr. 1 In principio. Hebraice: rris?3 (Berescit) 


Triplici inscriptione solent Hebraei Sacrae Scripturae libris titulum 
insignire: vel a libri inchoatione, vel materia, vel auctore. Itaque 
Sacrae Geneseos liber: nys?3 (Berescit) apud eos vocatur eo quod 
ab eis verbis exorsus sit Moyses eius libri auctor. Consimili ratione 
Exodus : ning (Scemot); Leviticus : N3p?1 (Vaicra); sicque omnes 
Pentateuchi libri ab inchoatione nomen sortiti sunt; sic itidem liber 
Lamentationum : nz^N (Aeca) inscribitur. Ab auctore vero, omnes 
Prophetarum libri ac duo primi Regum, a Samuele, libri Samuelis 
vocantur, tum quia partim ab eo conscripti sunt, tum etiam quia 
omnia, quae in aliis tractantur, ad eum quodammodo referuntur. Sic 
forte etiam Iosue liber, etsi Hebraei dissentiant, veri tamen 
simillimum est Iosue rerum suarum commentarios edidisse. Demum 
a materia, ut Iudicum liber, omnes libri Salomonis, Paralipomenon 
quoque ac Regum libri. Moyses ergo, qui iuxta omnium Hebraeorum 
sententiam, D. quoque Basilii in Hexaemeron, Ioannis etiam 
Chrysostomi super Genesim, ac denique communem omnium 
Doctorum paremque consensum, libri huius auctor ac totius 
Pentateuchi extitit, volens principia fidei tradere quae sumunt 
creationis exordia et divina foedera cum creatura, sic exorsus est: In 
principio creavit Deus coelum et terram. Quinque tantum sunt verba 
et cuncta in se claudunt et continent divina mysteria et mirifica 
sacramenta; ideo singula verba expendamus. 


In principio: n'N?3 (Berescit). Septuaginta Interpretes, Symmachus 
et Theodotio: In principio transtulerunt; Aquila interpretatur: In 
capitulo; Chaldaeus Interpres habet: 1772723. (Becadmin), loco: 
n'wso (Berescit); 7:37? (Cadmin) autem temporis initium chaldaice 
designat. Secunda Editio Chaldaica, quae Targum lIerosolymitanum 
dicitur, transtulit: 8223173 (Bechochma), idest: In sapientia. Iuxta 


hunc sensum eliditur error impii Manichaei, qui duo rerum principia 
posuit: unum bonorum, alterum malorum; unum spiritualium, 
alterum corporalium: cum Deus hic in principio, idest in Filio 
dicatur coelum terramque creasse. Et quidem sicut effectuum 
principium Patri appropriatur propter potentiam, ita exemplare Filio 
propter sapientiam, ut quemadmodum dicitur: Omnia in sapientia 
fecisti, ita intelligatur Deum omnia in principio creasse, idest in 
Filio. 

Ultima autem haec interpretatio secundum sensum potius est, quam 
secundum verbi translationem, quae mirum in modum favet 
Teretulliano in libro Contra Praxeam, Origeni, Hilario et Augustino, 
qui verbum hoc ita exponendum censent: In principio, hoc est in 
Filio, qui Patris est Verbum ac Sapientia rerumque omnium 
principium, per quem facta sunt omnia, ut patet Ioannis 1, qui etiam 
de seipso dicit: Ego principium, qui et loquor vobis. Favet etiam 
huic expositioni id quod in Psalterio de seipso dicit: In capite libri 
scriptum est de me, idest in principio Geneseos; et iuxta hanc 
sententiam verti potuit verbum mUN?2: in principio, sive cum 
principio, et per principium; tribus nanque his modis praepositio in 
apud Hebraeos accipitur. Prima acceptio est apud eos praecipua et 
frequentissima; secunda habetur Isaiae 7: Cum sagittis et arcu 
ingredientur illuc; tertia, Geneseos: Per me iuravi. Sacri autem 
theologi Deum et in Filio et cum Filio et per Filium mundum creasse 
asserunt. Unde Paulus ad Colossenses: Quia in ipso condita sunt 
universa in coelis et in terra, visibilia et invisibilia, sive throni sive 
dominationes sive principatus sive potestates: omnia per ipsum et in 
ipso creata sunt. 


Prior vero interpretatio magis est secundum litteram, ut intelligamus 
initio temporis Deum creasse coelum et terram; non quod creaverit 
ea in tempore, sed in primo temporis instanti, quod tempus dici nullo 
pacto potest, sed tantum temporis principium. Sicut enim principium 
lineae non est linea, sic temporis principium tempus non est; ita 


quod Deus citra omnis temporis morulam coelum terramque creavit, 
adeo ut creatio rerum minus momento perfecta sit. Ita exponit Divus 
Basilius in Hexaemeron; Divus Ambrosius euisdem sententiae est in 
] libro Hexaemeron; est eadem Hebraeorum expositio, qui verbum 
hoc intelligendum asserunt quemadmodum dicitur: In principio 
regni Sedeciae, in principio regni Ieconiae, In principio regni 
Ioachim. Hoc in Glossa Hebraeorum habetur, cui etiam Aben Ezra 
subscribit. Iuxta hunc sensum eliditur Aristotelis error, qui mundum 
Deo coaeternum fecit, eum asserens nec principium aliquando 
habuisse nec habiturum finem. 


Sunt ex Graecis etiam nonnulli, inter quos etiam Theodoretus, qui ita 
exponunt: In principio, idest in primis, aut primum, creavit Deus 
coelum, antequam cetera constitueret. Per hunc sensum eliminatur 
error illorum, qui impie asseruere Deum ministerio angelorum 
ceterarumque spiritualium creaturarum coelum et terram ceteraque 
corporalia creasse. Nam si primo omnium coelum terramque creavit, 
non erant angeli quorum ministerio uteretur in corporalium 
productione: alioquin non primo omnium, cum creaturae spirituales 
essent primae eaque suo aevo praecessissent. 


Huic tamen expositioni refragatur Rabbinus Salomon hebraeus, 
dicens mvw?3 non significare ordinem creationis, dicendo quod haec 
praecesserint, quia, si hoc significare voluisset, dixisset: nnvwN?2, 
prius, aut in primis; ipse vero cum Aben Ezra dicit verbum rvs?2, 
esse in regimine genitivi sicque esse intelligendum quod dicitur: in 
principio creandi Deum coelum, sive quo creavit Deus coelum et 
terram, terra erat, etc.; ita quod per rnvN?2 temporis initium ipsi 
exponunt, sicut dicitur Ieremia: In principio regni Ioachim, etc. 


Sed occlusam in hoc verbo sapientiam si quis attendat, videbit in ea 
dictione universam de mundi rerumque omnium creatione apertam 
et explicatam rationem. Siquidem ex huius vocabuli in elementa 
resolutione ac diversa eorundem adinvicem compositione, tota haec 


oratio duodecim nominum hebraice textiur: V^N 30 nV VN VN? N02 
n3v mvw? ^23 2N an mm idest: Pater in Filio, sive per Filium, vel in 
Filio principio et fine, creavit caput, ignem, fundamentum magni 
hominis foedere bono. In ultima dictione v littera mutatur in n, quod 
Hebraeis frequentissimum est in litteris eiusdem pronunciationis. 


Quam mire hic prima expositio elucet, quod Deus Pater in Filio, vel 
cum Filio, vel per Filium mundum creaverit! Filius autem 
principium ac finis, sive quies dicitur, iuxta illud: Ego sum alpha et 
omega, principium et finis. Sed magnus hic homo quid significat? 
Mundus ipse. Nam sicut homo est parvus mundus, ita mundus est 
magnus homo. Hinc sumpta occasione, tres mundos, intellectualem 
videlicet, coelestem et corruptibilem, per tres hominis partes 
aptissime figurat. In homine prima pars caput est; altera a collo ad 
umbilicum; inde ad pedes usque, tertia. In capite cerebrum est fons 
cognitionis; in pectore cor fons motus et vitae et caloris; in tertia 
demum genitalia membra principium generationis. Itidem autem in 
mundo suprema pars intellectualis, nanque ad intelligendum creata 
est; pars altera coelum est, principium motus, vitae atque caloris; 
pars vero sublunaris generationi et corruptioni manifestissime 
subiecta est. Primam Moyses vocavit caput, quia fons totius 
cognitionis; secundam, ignem, quia coelum igneae naturae putatur; 
tertiam, fundamentum magni hominis, quia per eam totum hominis 
corpus fundatur ac sustinetur. Verum quia inter haec foedus est 
perpetuae pacis et amicitiae, hinc subiecit: Foedere bono, de quo 
foedere per Ieremiam: Dominus dicit: Si pactum meum, hoc est 
foedus pacis et amicitiae, inter diem et noctem, et leges coelo et 
terrae non posui; quod foedus utique bonum est, quia ad Deum, qui 
est ipsum bonum, dirigitur. 


Creavit. Hebraice: N33. Chaldaice: 873. 


Communis est omnium theologorum sententia creationem esse 
actionem divinam, qua ex nihilo aliquid producitur. Eadem 


nonnulorum ex Hebraeis fuit opinio, quam Aben Ezra refert: Multi, 
inquit, exponentes dicunt quod TN v^ x3? nv375V, creatio est 
productio ex nihilo; et hi differentiam statuunt inter N72, et ^x^ et 
"UY, creare, formare et facere; creare, dicunt, est ex nihilo aliquid 
facere; formare, enti creato figuram induere; et facere, est membra 
singula ordinare. Atque tali pacto exponunt illud Isaiae: Et omnen, 
qui invocat nomen meum, in gloriam meam creavi eum; formavi 
eum et feci eum; ubi in hebraeo haec tria verba habentur. Hos Aben 
Ezra redarguit, dicens eos oblitos esse quod dicitur: Creavit Deus 
cete grandia; et paulo post: Creavit Deus hominem; et Isaiae: 
Formans lucem et creans tenebras, faciens pacem et creans mala. 


Verbum x73 (Bara), Septuaginta transtulerunt: 'Exo(nosv, hoc est 
fecit, sicque legunt ex Graecis D. Basilius in Hexaemeron, Ioannes 
Chrysostomus super Genesim, Origenes, Athanasius et alii non 
pauci; et Latini etiam D. Ambrosius. 


D. Augustinus, tractans praememoratum locum Isaiae in libro primo 
Contra Calumniatorem Scripturarum, assignat discrimen inter creare 
et facere: quod creare proprie est esse ex aliquo; facere vero ex 
nihilo. Verbo etiam creandi in graeco correspondet: kríGo, quod 
etiam condo significat, unde et urbes creari dicuntur; Marcus enim 
Cicero Romulum urbis Romae creatorem vocat et principem, ut in 
praefato libro asserit Augustinus. Verbum etiam creo venit a voce 
graeca: kp£ac, quod est caro; unde creare est quasi producere, sive 
carnem facere: quo pacto animalia procreari dicuntur; et inde etiam 
crescere, quod non solum de animalibus, verum etiam de plantis et 
fructibus dicitur; unde Marcus Cicero De Finibus: "Omnium rerum, 
quas creat natura et tuetur". In universum ergo haec vox, tum apud 
Latinos tum etiam apud Hebraeos, rei alicuius novae productionem 
significat, sive sit ex nihilo sive ex aliquo. 


Ita Rabbinus David in libro Radicum, assignans differentiam inter 
x72 et ?35, creare et formare, quod hoc est secundum de re corporea, 


sive quae habet esse in corpore, vel est susceptiva sensibilium 
potentiarum, sive de ipsis sensibilibus potentiis dicitur; primum vero 
de qualibet re sive de innovatione cuiuslibet rei, quae de non esse ad 
esse procedit. Noster etiam Interpres illud Numeri: N12» nio37ns: Si 
creaturam creaverit, transtulit: $1 rem novam creaverit. 


Quamvis autem in Scripturis frequentior huius vocis significatio 
aptata sit his, quae ex aliquo producta sunt, maxime quando quid 
Dei iussu ex alio educitur, sicut dicitur creasse hominem et animalia 
et plantas eta alia quaecumque suo iussu, ex aliqua materia 
prodierunt: hoc tamen in loco productionem ex nihilo oportet 
intelligere, sive illa creatio sive facto dicatur, cum sit haec productio 
prima, quae nullam materiam supponit. Neque enim physica haec 
generatio est, quae a naturali potentia per motum in tempore fit 
subiectumque necessario supponit; sed hyperphysica generatio est, 
quam hic creationem vocamus, qua, cum nec fiat in tempore, nec 
aliqua sive alteratio sive transmutatio interveniat, nullum subiectum 
requirit. 


Quamobrem Ioannes Grammaticus recte interpretatur Aristotelem, 
qui dum negat Deum esse factorem mundi, in hunc sensum negat 
non esse factum, idest per modum mutationis, sed magis dicendus 
productor. Ait enim 1 De Generatione: "Nunquam videtur Aristoteles 
protulisse effectricem mundi causam esse Deum. Asserit enim facere 
nihili aliud esse, quam via quadam et per modum generandi aliquid 
in lucem adferre. At Deus neque tempore operatur, neque sine subita 
perfectione. Ex eo igitur negat mundum fecisse, sed magis dicendum 
esse eum produxisse". Quae hic a Ioanne Grammatico dicuntur, 
videntur cum nostris theologicis convenire. Neque enim nos, cum 
dicimus mundi creationem esse productionem ex nihilo, ponimus 
aliquid subiectum quod sit ipsum nihilum, ex quo quid fiat: habet 
enim manifestissimam contradictionem; sed intelligimus dictum ex 
nihilo negative, idest non ex aliquo, sine nulla praeiacente materia, 
idque infinitae Dei potentiae tribuimus, qui omnem artem, omnem 


naturam sua virtute immensa supervincit. Non tamen negamus quin 
possit quaedam passiva potentia in creaturis ipsi considerari 
antequam conderentur et in seipsis existerent; in Deo enim 
quodammodo erant, ut produci possent et creata extra illum 
existerent. 


Advertendum hic est Moysen his verbis tres ethnicorum 
philosophorum errores elidere, dum dicit Deum creasse, idest ex 
nihilo mundum produxisse. Primum Platonis qui posuit tria aeterna: 
Deum, ideas et oAnv, idest materiam, et de tali aeterna materia Deum 
dicebat mundum fecisse. Aristoteles mundum asserebat Deo 
coaeternum, a Deo tamen dependere, sine principio et fine. Epicurus 
et quamplures alii, inane et atomos aeterna ponebant, et in principio 
naturam quosdam atomos solidasse in terram, alios in aquam, in 
aerem et ignem. Nam si creavit, idest de nihilo produxit, non ergo ex 
increata materia fecit, aut ex aeternis atomis et inane; et si in 
principio temporis, mundi coaeternitatem dissolvit. 


Deus. Hebraice: azi?s. Chaldaice: ». 


Mirifica in hoc verbo sacramenta ac magna mysteria continentur. 
Hic luce clarius immensam Dei virtutem, essentiae unitatem ac 
divinarum Personarum trinitatem licet admirari. Dum enim dicitur in 
principio temporum mundum creasse, ideo perspicitur ante tempora 
aeternaliter extitisse, et qui in conditionis initio tanta celeritate 
operationis ex nihilo coelum terramque creasse declaratur, eius 
omnipotentia indicitur, cui voluisse facere est, ut per 
incomprehensibilem operationis celeritatem incomprehensibilis 
operator exprimeretur, qui tantum opus brevi ac exiguo minus 
momento, temporis initio sua operatione absolveret ac voluntatis 
effectus sensum temporis praeveniret. 


Scire praeterea oportet Dei nomen n'n?8, hic a Moyse positum, 
pluralis esse numeri, ab 7'?N deducutum, sicut etiam ?17N ab T7N; quae 
siquidem vox non solum Deum, sed etiam angelos atque homines 


heroas, tum ac principes sive iudices virosque praeclaros [significat], 
sicut patet vel parum exercitato in Sacra Scriptura; nusquam tamen 
eo nomine peculiarem angelum aut hominem denotamus, sed multos 
simul. Quidam tamen ex Hebraeis, et nonnulli etiam ex nostris, 
negant vocem hanc pluralis esse numeri; sed ambo convincuntur; 
manifestissime enim in omnibus Scripturae locis, ubi non significat 
Deum, semper in plurali significatione accipitur, quemadmodum 
Psalmo: Minuisti eum paulo minus ab angelis; ubi stat n^7i?N 
(Elohim) pro angelis, et Chaldaeus Interpres et Septuaginta 
transtulerunt. In alio quoque Psalmo: Deus stetit in synagoga 
deorum; in medio autem deos diiudicat, ubi stat pro iudicibus; et 
alibi: Diis non detrahes; et iterum: Ego dixi: Dii estis. Sed inquiunt 
quod, quando pro Deo vero accipitur, non potest pluraliter 
significare, aliter non iungeretur verbo singulari, ut hic dicitur: 

N72 D'Z?8, creavit, et non creaverunt. 


At nos, ex opposito, in multis locis Sacrae Scripturae, ubi verum 
Deum significat, adiectivo pluralis numeri [dicimus] iungi ac etiam 
verbo. Nanque Genesis 20, ubi nostra Editio habet: Postquam eduxit 
me Deus de domo patris mei, Hebraica Veritas habet: Postquam 
eduxerunt me dii; 2 Regum, ubi dicitur: Quae... autem, ut populus 
tuus Israel, gens una..., propter quam ivit Deus ut redimeret sibi 
eam...? Hebraica Veritas habet: Pro qua iverunt dii. Nec potest hoc 
de Moyse et Aaron dici, nam in Paralipomenon ponitur nomen 
Domini tevpaypónpatov. Iosue ultimo , ubi dicitur: Non poteritis 
servire Domino, quia Dominus... sanctus ipse, Hebraica Veritas: 
Quia nz?s sancti ipsi. Isaiae 54: Dominabitur tui qui te fecit, 
Dominus exercituum nomen eius, hebraice: Dominatores tui factores 
tui; ponitur autem ibi nomen cetpaypápuuatov. Sic Ieremiae 23: 
Perveristis verba Dei viventis Domini exercituum, Dei nostri, 
hebraice: Deorum viventium, ubi identidem nomen tetpoypáupuatov 
ponitur. Ex quibus locis liquido patet quod nomen z7^?8, etiam 


quando pro vero Deo ponitur, tenetur pluraliter cum et voci 
adiectivae plurali ac etiam verbo iungatur. 


Propter haec Aben Ezra fatetur nomen mmn^N pluariter significare 
cum pro Deo accipitur; sed inquit hoc esse moris linguae sanctae, 
causa reverentiae et honoris, quemadmodum in lingua ismaelitica 
minores in plurali numero alloquuntur maiores. Identidem et 
Rabbinus David de voce "178 dicit In lingua etiam italica consuetudo 
est venerabiles personas [loqui] numero plurali. At hoc merum 
hebraicae perfidiae commentum est. S1 enim hoc ad praeclariorem 
Dei honorem esset dictum, perpetuo certe debet observari, cum 
honor illi perpetuus debeatur; et tamen in Sacra Scriptura saepissime 
legimus sanctissimos viros singulari numero Deum esse allocutos 
atque ad Deum dirigentes sermonem usos esse nomine 5N et 71?N et 
"TV et ; et aliis nominibus singularibus. Praeterea si nullum in hoc 
verbo lateret mysterium, sed tantum honoris causa eo usus est 
Moyses, cur non magis nomen t£tpaypóugacov posuit, quod est 
multo honorabilius, quapropter ineffabile ab eis putatur? 


Aben Ezra aliud finxit commentum, Deum significari plurali numero 
propter pluralitatem virtutum aut idearum, quae sunt in illa 
simplicissima divina natura. Sed neque hoc probare possum, est 
enim valde irrationabilis cavillatio. $1 enim Deus propter virtutum 
pluralitatem nomine plurali significatur, tunc vel tales virtutes, quas 
ipse dicit, sunt quid creatum, vel quid increatum. Non quid creatum, 
quia tunc aliqua creatura creasset mundum, vel cooperata esset Deo 
in creatione mundi, quod non admittunt Hebraei; asserunt enim 
solum Deum creasse mundum, ac propterea angelos secunda die 
creatos dicunt, ne, si prima die creati dicerentur, Dei in creatione 
mundi cooperatores putarentur. S1 vero sunt quid increatum: vel 
procedunt a Deo, vel non. Si non: ergo sunt plura increata omnino 
diversa: ergo et plures dii, quod est falsissimum. Si ergo procedunt a 
Deo, habemus intentum. 


Praeterea nullus homo recte dicitur homines propter quarumlibet 
virtutum pluralitatem, quia dicendo homines, intelligitur pluralitas 
suppositorum: ergo multo minus ipse Deus; etenim sicut identitas 
causa est unitatis, sic diversitas pluralitatis et multitudinis. S1 ergo 
homo non potest dici plures homines propter virtutum pluralitatem, 
cum tamen suae virtutes diversae sint naturae ab eo: ergo nec Deus, 
cuius virtutes sunt omnino idem cum eo, cum sit natura 
simplicissima; quod etiam conceditur ab Hebraeis. 


Adhuc dicunt Hebraei quod, quia Deus in sapientia, bonitate ac 
potentia mundum creavit, quae sunt tres divinae proprietates, 
propterea dicitur: a^7?N creavit. Verum et hoc est commentum; nam 
sic Deus operatur per potentiam, sapientiam et bonitatem sive 
amorem, sicut artifex operatur per artem suam, puta per regulam 
directivam, per potentiam transmutandi materiam et per finis intenti 
amorem, puta lucri. Modo si Deus plurali nomine significatur 
propter sapientiam, bonitatem et potentiam, hoc de creato artifice 
multo congruentis diceretur, quia haec magis in artifice quam in Deo 
differunt, cum in artifice re absoluta differant: quod non potest esse 
in Deo. 


Cum etiam Moyses, videns populum ad idololatriam proclivem et 
propensissimum eumque de unitate Dei instruens, pluries 
praecavisset ne plures deos colerent, sicut in Deuteronomio legimus: 
Audi, Israel: Dominus Deus tuus, Deus unus est; et iterum: Videte 
nunc quod ego sim solus, et non est alius Deus praeter me, et alibi 
pluries; nunquam Deum plurali numero significasset nisi in hoc 
nomine lateret mysterium pluralitatis divinarum Personarum in Deo. 
Neque enim quamcumque pluralitatem nomen hoc significat, sed 
Personarum, ut constat ex omnibus aliis Scripturae locis, quando pro 
vero Deo non sumitur. 


Cum ergo Moyses, Spiritu Sancto afflatus, n'zi?N N72 dixerit: Dii 
creavit, hunc proculdubio esse horum verborum sensum 


intelligimus, ut divinarum pluralitas Personarum in verbo mw, et 
unitas essentiae in singulari verbo creavit intelligatur; et quomodo 
tres divinae Personae non tres dii, sed unus sunt Deus; propterea 
Chaldaeus Interpres transtulit: »; Septuaginta: 0góc, et Translator 
noster: Deus, omnes in singulari. 


Ulterius dicimus convenienter valde esse dictum. Actio enim, teste 
Philosopho , suppositorum est; in divinis supposita plura sunt. 
Omnium autem divinarum Personarum ad extra una ac indivisa est 
actio. Hinc per a"n?8 plura supposita, per singulare autem verbum 
unica actio demonstratur. Unde quotiescumque in Sacra Scriptura 
on?N Deum verum significans, verbo iungitur, quia verbum 
actionem significat, ipsum verbum singulari numero poni consuevit, 
ne plurificari videatur actio et virtus agentium, quae prorsus est una. 
Secus vero cum nominibus adiectivis coniungitur; tunc enim non 
curat Scriptura ponere adiectivum in numero plurali, quoniam per 
illud nec actio nec virtus ac proinde nec eius substantia sive essentia 
plurificatur. Quare concedimus tres existentes, tres sapientes, tres 
aeternos, tres creantes; secus tamen si substantivum nomen sit 
adiunctum; non enim tres Deos aut tres creatores dicimus, quamvis 
B. Athanasius in Symbolo nec priores concedat; hoc tamen sapienter 
et ad necessariam cautelam, ob sensum falsum qui posset inde 
accipi; nimirum si hae voces substantive acciperentur, negare etiam 
videtur posse dici tres divinas Personas esse Deos aut Dominos. 
Quod tamen Magister Sententiarum et omnes fere theologi videntur 
admittere, et hic a Moyse divinae Personae Dii appellantur. Et 
quidem si hoc plurale: Dii, non aliud significat quam habentes 
deitatem et de Personis vere dicitur quod sunt habentes deitatem, cur 
igitur et hoc non dicatur quod sunt Dii? 


At si oculatius verba Athanasii consideremus, videbimus eum non 
negare tres divinas Personas esse Deos aut Dominos, sed esse tres 
Deos aut tres Dominos. Quamvis enim confiteamur tres esse 
Personas divinas et esse eas Deos, non tamen dicimus tres esse 


Deos. Fallacia enim est a divisis concessis ad coniuncta, quam 
Philosophus hoc explodit exemplo: ille est citharoedus et ille est 
bonus, non licet inferre: ergo citharoedus bonus; bonitas quippe de 
homine primum ut homo est praedicatur; postmodum vero non ut 
homo de eodem, sed ut citharoedus dicitur. Sic in re proposita. Cum 
enim dico de Personis quod Dii sunt: verum dico, quoniam sunt 
habentes deitatem et de eisdem verum est dicere quod sunt tres, cum 
vere sint tres Personae. Nec tamen proprie admittitur: ergo tres Dii: 
quia cum semel et divisim concessum est esse tres, hic numerus ad 
Personas pertinet; si autem concederemus coniunctim: tres sunt Dii: 
iam idem numerus ad deitatem pertineret et sic plurificaretur deitas. 
Posset tamen dici: tres Dii, si illud: Dii, appositive maneret, in hunc 
sensum: tres, qui sunt Dii. 


Neque vero inficior dici potuisse: Dii creaverunt, sicut dicitur: Pater 
et Filius sunt spirantes, vel spirant, et quemadmodum infra etiam 
dicitur: Faciamus hominem ad imaginem et similitudinem nostram: 
et alibi etiam pluries nomen a'7?8N verbo plurali iungitur, dum tamen 
verum Deum significat. Quoniam autem tunc vere data esset occasio 
errandi ignorantibus mysterium, ideo Moyses sapientissime et 
vigilantissime ex omni parte providit, sic dicendo: nig N73 : Dii 
creavit, ut simul Personarum pluralitatem in verbo nn?w, 
exprimeret, et unitatem essentiae et actionis in singulari verbo N?3 
servaret. 


Quod quidem mysterium si aliquo Scripturae loco erat indicandum, 
maxime certe in hoc ipso exordio opportunum erat, ubi commune 
rerum omnium creationis opus narratur, quod est tota simul Trinitas 
operata. 


Coelum. Hebraice: nov. Chaldaice: N»2V. Graece: Obpavóc, quasi 
ópavoc, ut ait D. Ambrosius in Hexaemeron, ab ópáco, quod visui sit 
pervium et minime densum, ut aqua et terra. 


Pluralis semper numeri apud Hebraeos, Latinus tamen Interpretres 
modo coelum in singulari, modo coelos transfert. Hanc discretionem 
ita Rabbinus Iosi, filius Chanina, et Rabbi Ioseph interpretantur: VN 
n7», quasi: ^5 DV, hoc est: ibi aquae; alii vero: n^» VN: ignis et aqua, 
quasi coelum natura sit quodammodo inter ignem et aquam media. 


Terram. Hebraice: yNz. Chaldaice: Nvy?N. Graece: I'fj, a yo, idest 

yo po, quasi 1] távta yopo0oa: omnium susceptiva. Latine autem sic 
dicitur quasi tetra, quia obscura. Dicitur autem, secundum nonnullos 
Hebraeorum, terra: ^N, a radice y^, quod est currere, quod super 
eam currat et circumagatur iugiter sphaera. Differt autem ?3n: nam 
illud est commune nomen habitabilem et inhabitabilem terram 
[significans], hoc autem habitabilem significat. 


Quid autem per coelum quidve per terram intelligendum sit, non una 
omnium est sententia. D. Basilius, Ioannes Chrysostomus, D. 
Ambrosius in Hexaemeron et multi alii, per coelum simpliciter 
intelligunt corporalem creaturam, hoc est corpus coeleste; D. 
Augustinus et Origenes intelligunt spiritualem creaturam, hoc est 
angelos; Venerabilis autem Beda et Strabus coelum empyreum hic 
intelligunt, quod statim initio creatum repletum est concreatis 
angelis. Unde coeli nomine utramque naturam intelligunt, 
corporalem, idest coeli empyrei et spiritualem, angelorum, adeo ut 
eodem initio coelum angelosque creatos asserant. 


Postrema mihi admodum placet. Si enim, iuxta primam sententiam, 
coelestia corpora hic intelligantur, quod est firmamentum, quod 
secunda die factum esse dicitur, deinde quaestionem relinquit: cur 
enim de spiritualibus creaturis, hoc est angelis, nulla fit mentio cum 
sint maximae et inter creaturas praecipuae? Nec me fallit dixisse 
multos eo quod rudi populo loqueretur Moyses, qui spiritualium non 
erant capaces. Manifestissime enim in multis Sacrae Scripturae 
locis, et in hoc ipso libro, multoties de angelis mentio fit; unde si de 
illorum creatione nulla prorsus fit mentio, potuissent eos increatos 


credere. Si vero cum secunda sententia dicamus hic per coelum 
debere angelos intelligi, e contrario quaeret quis: cur de 
excellentissimo corpore, omnium dignissimo, nulla fit mentio, cum 
cetera multo viliora memorentur? Si vero ad sensum tertiae 
expositionis accipiamus hic coelum empyreum et angelos simul 
creatos in eo, plana sunt omnia et silet omnis hinc inde exorta 
quaestio. Ita enim neque relinquuntur in hac creaturarum recensione 
primae ac potiores inter creaturas, nimirum summae illae creaturae 
spirituales et corpores, angelique atque illud primum coelum, quod 
graeca voce éuzpiov Sancti vocarunt, quasi igneum, propter loci 
eminentiam et lucis splendorem; atque expositio haec totum illud 
amplectitur quod in aliis desideratur. Continet enim D. Augustini 
expositionem, qui solius spiritualis [creaturae] meminit; continet 
etiam alteram D. Basilii, qui solam corporalem posuit; quoniam haec 
et spiritualem et corporalem complectitur. 


Haec itidem sententia in magno Lateranensi Concilio, sub 
Innocentio III celebrato, approbatur, dum Sancta Romana Ecclesia 
Deum ab initio corporalem creaturam, idest mundanam, et 
spiritualem, idest angelicam simul ex nihilo ab initio temporis 
creasse profitetur. Idem habetur in Decretalibus De Summa Trinitate 
et Fide Catholica, cap. Firmiter. Huic etiam Veritas Hebraica 
astipulari videtur, quae habet: m^nvn, duali numero, quasi duo sint 
coelorum genera, spirituale videlicet et corporeum. 


Coeli etiam appellatione non solum corporeale hoc visui pervium, 
cuius est in Sacra Scriptura acceptio frequentissima, sed etiam 
spirituales creaturae manifestissime accipiuntur, quemadmodum 
Deuteronomio: Audite, coeli, quae loquor; et Isaia: Audite, coeli, 
etc., ubi habitatores coelestes oportet intelligi. Hanc angelorum in 
coelo empyreo una cum eo creationem illud B. Iob videtur astruere: 
Ubi eras cum me laudarent ... astra matutina et iubilarent omnes filii 
Dei? Felices illi spiritus eminentissimi illius ac omnium 
excellentissimi empyrei coeli lucidissima ac splendidissima astra 


ponuntur, mane simul Deum laudantia, hoc est in suae creationis 
initio, ut egregie D. Gregorius exponit. Illud etiam eiusdem Iob, dum 
Behemoth, idest diabolus, principium viarum Dei dicitur, qui 
nimirum cum cuncta Deus creans ageret, hunc primum condidit, 
quem ceteris angelis eminentiorem fecit, ut idem Doctor exponit. 
Apud Isaiam etiam legimus: Quomodo cecidisti de coelo, Lucifer, 
qui mane oriebaris? 


Non tamen me fugit multorum veterum Sanctorum fuisse sententiam 
angelos ante hunc visibilem mundum fuisse creatos. Fuit enim haec 
Gregorii Nazianzeni sententia, D. Basilii, D. Hieronymi super 
epistolam ad Titum, D. etiam Ambrosii in Hexaemeron, et aliorum 
ex antiquis, qui omnes existimant angelos multo ante hunc mundum 
visibilem fuisse conditos. Ioannes etiam Cassianus, abbatiss Sereni 
verba referens, nullum fidelium inquit dubitare "ante conditionem 
huius visibilis creaturae spirituales coelestesque virtutes Deum 
fecisse". 


Verum Sancta Romana Ecclesia in Laterano magno Concilio 
determinavit angelos simul cum mundana creatura initio temporis ex 
nihilo esse creatos; nec tamen crediderim praefatos Doctores 
sensisse ante omnem corpoream creaturam fuisse creatos, sed ante 
hunc visibilem mundum; nam temporis initio, quando angeli creati 
sunt, invisibilis omnino erat hic mundus. Et, ita videtur intellexisse 
D. Gregorius, qui tractans illud B. Iob: Ubi eras cum me laudabant... 
astra matutina? sic inquit: "Quia enim prima in tempore condita 
natura rationalibilium spirituum creditur, non immerito matutina 
astra angeli vocantur. Quod si ita est, dum terra esset invisibilis et 
incomposita, dum tenebrae essent super abyssum, venturum diem 
subsequentis saeculi per lucem sapientiae existendo praevenerunt." 
Atque ita nos et cum mundana creatura et ante visibilem mundum 
angelos esse creatos dicere possumus. Ergo, ad propositum 
revertentes, per coelum hic angelos cum coelo empyreo vel, quod 
idem est, coelum empyreum cum angelis debemus intelligere. 


Verum quoniam haec in principio temporis creata asserimus, idest 
cum tempus incepit, nec potuit sine motu tempus incipere, cum sit 
motus mensura et motus primi corporis coelestis: hinc dicimus quod, 
cum empyreum sit omnino immobile, simul cum eo primum mobile 
simul cum crystallino coelo — quae statim ab oriente in occidentem 
moveri inceperint ac cum eorum motu incepisse tempus, — creata 
fuisse; et quoniam haec duo corpora non sensu, sed ratione 
percipiuntur, ideo cum empyreo annumerantur, quod est a sensibus 
nostris remotissimum et sola ratione percipitur. 


Et terram. Quid item per terram intelligatur non omnium eadem est 
sententia. D. Basilius, Ioannes Chrysostomus, D. Ambrosius, 
Tertullianus Adversus Hermogenem, de materia: et ex Hebraeis 
Aben Ezra et multi alii terrae nomine hoc in loco eam significare 
volunt, quia oculis cernimus. His autem favet vox ipsa, quae 
frequentissime in Sacra Scriptura ad eum sensum accipitur 
dicuntque hic a Moyse duo universi principia enumerari: supremum 
et infimum, intra quae media quoque elementa, ex quibus cetera 
generantur, contineri probantur, ac propterea de eorum creatione 
Moses non meminit. Sed dum coelum terramque a Deo in principio 
creata asserat, intelligat simul cum eis quae media sunt concreata 
esse. Nam cum de aquarum opificio nihil dixisset, ait: Et tenebrae 
erant super faciem abyssi, et spiritus Domini ferebatur super aquas. 


D. vero Gregorius Nazianzenus in Sermone de Spiritu Sancto, 
Lactantius Firmianus libro 2 De Origine Erroris, D. Augustinus in 
libro 12 Confessionum, Venerabilis Beda, necnon et Hugo de S. 
Victore, terrae appellatione hic primam materiam putant debere 
intelligi, ex qua deinde facta sunt omnia, quae infra coelum 
empyreum adusque terrae centrum continentur. Huic positioni id, 
quod sequitur, mirifice favet: 


Vr. 2 Terra autem erat inanis et vacua. 


Hebraice: 353) 3n npa T0871. 


Quod Chaldaeus Interpres sic transtulit: njg NYTN] N22?3] N73, idest: 
Et terra erat devastata, seu deformata et inanis. 


Targum lerosolymitanum: N723 N?9n 7g NY?N], idest: Vacua et 
inanis. 


Septuaginta transtulerunt: Aópaxog kai àüxotaoke0aotoc, idest: 
Invisibilis et incomposita. 


Aquila, post Septuaginta secundus interpres, transtulit: Kévopa xoi 
Ó00€£v, idest vanitas et nihil; Symmachus autem: Apyóv kaí 
GOlUKpttOV, ociosum et indigestum, quasi inanitatis et privationis 
confusio; Theodotio autem: Kevóv kai o00£v, hoc est inane ac nihil; 
noster demum Interpres: Inanis et vacua. 


Haec autem omnia mirum in modum naturam et conditiones primae 
materiae exprimunt. Haec etiam videtur praecipuorum braeorum 
sententia. Rabbinus enim David, explicans in libro Radicum quod sit 
Yin et 172, inquit desolationem et vacuitatem seu vanitatem 
significare. Affert etiam sapientes naturas rerum scrutantes dicere 
quod n est res cui non est similitudo ac figura, sic tamen disposita 
ac praeparata, ut quamvis recipere possit similitudinem ac formam, 
id quod Graeci oA1v vocant; ceterum Tin ipsa forma, hoc est res cui 
inest potentia ipsum 1n induendi similitudine et forma, ex quibus 
divina voluntate coniunctis mundi creatio extitit. Hanc sententiam 
confirmat Sapiens ita ad Deum loquens: Manus tua . . . creavit 
orbem terrarum ex materia invisa vel, ut graece legitur et Beatus 
Augustinus citat, ex materia informi: £& àpópoov oAnc. Age etiam 
quod huc referri videtur quae ab antiquissimis philosophis de chao 
dicta sunt; vide Lactantium Firmianum libro 1 De Falsa Religione, 
et 2 De Origine Erroris, ab Hesiodo antiquissimo vate, Mercurio 
Trismegisto ethnicorum theologo, Anaxagora, Euripide et multis 
aliis posterioribus, quorum sententiam referens Ovidius eleganter 
dixit: 


"Ante mare et terras et, quod tegit omnia, coelum 
Unus erat toto naturae vultus in orbe, 
Quem dixere chaos: rudis indigestaque moles." 


Quid autem per chaos intellexerint antiqui declarat etiam Lactantius, 
dicens Hesiodum, in suo libro de Theogonia, idest Deorum 
Generatione, non a Deo conditore sumpsisse exordium, sed a chaos, 
quod est rudis inordinataeque materiae confusa congeries. Eusebius 
de Praeparatione Evangelica, tenet etiam materiam ex qua facta sunt 
omnia, ab initio creatam. Mitto quod haec sit omnium theologorum 
scholasticorum sententia. 


Ex his ergo liquet terrae appellatione materiam primam esse 
intelligendam, quae inanis, vacua, informis, invisibilis, ociosa 
indigesta ac prope nihil dicitur; non quod omnino sit nihil, sed 
quoniam infimum locum in substantiis tenet, et quia ex se nulla 
decoratur forma aut specie; non quod omnino nullum habeat actum. 
Neque enim potest ullo pacto intelligi si quid ens est aut substantia, 
suo actu essendi, quem dicunt entitativum vel essentiae, privari; sed 
quoniam actus huiusmodi ipsius materiae imperfectus admodum est 
ac in potentia ad quoslibet actus perfectos, qui entium per se 
existentium sunt et compositorum, propterea ipsa deformis, vacua et 
inanis dicitur. 


Nec tamen dicimus eam omnino absque ulla forma esse creatam, 
sed, iuxta D. Augustini sententiam, eam informem dicimus eo quod 
certam formam specificam, qua ad determinatum esse traheretur, 
non habebat eratque omni certa specie destituta; sed forma quadam 
supervestiebatur, confusa et imperfecta, quae actum habebat 
debilissimum et imperfectissimum, quo posset esse subiectum 
commune cunctis formis, et in qua inesset desiderium supervestiri 
per formas praebentes illi esse perfectum. Neque negamus Deum sua 
potentia materiam ipsam potuisse absque ulla penitus forma creare, 


cum materia ipsa naturaliter omnem ppraecedat formam habeatque 
suum essendi actum, quem dicunt essentiae, quae ab existentia non 
reperitur distincta realiter, quae etsi distingueretur, non ob id 
sequitur quin potuisset materia absque forma existere. Nam si 
propriam atque peculiarem habet essentiam, habebit proculdubio et 
existentiam, cum existentia sit ipsius essentiae actus. Potuisset ergo 
Deus sua potentia sub tali existentia materiam absque forma ulla 
producere atque servare. Intelligimus ergo sub terrae nomine 
materiam ipsam, ex qua, Deo auctore, omnia constant. 


Verba autem illa: Terra autem erat inanis et vacua, qui hic terram, 
quae nostris est subiecta obtutibus, intelligunt, ita interpretantur: erat 
inanis, idest invisibilis, cum tenebris undique esset superfusa et 
aquis cooperta: et vacua, quia nondum erat plantis et herbis ornata ac 
mineralibus ditata. Nonnulli Hebraeorum, ut Rabbinus Gaon, 
quemadmodum Aben Ezra refert, dixerunt quod 1n, idem est ac 
amin; sed hoc non est rectum, quoniam littera ? est radicalis, sicut in 
avi. Rabbinus Salomon inquit quod *^nn, est: 1Y5nvn nan, admiratio 
et stupor; 1723 vero: 173» mp^, tenue et desolatum". Ipse autem Aben 
Ezra exponit 15n, iuxta Targum, "quia non erat quicquam in illa." 


Et tenebrae erant super faciem abyssi. 
Hebraice: ainn ^17?v qm. 


Chaldaice: Ninn ^ss7?y N2ivm, idest: Tenebrae erant super faciem 
abyssi. 


Septuaginta sic transtulerunt: Kai okótog énávo cí|c àpoooov, idest: 
Et tenebrae incumbebant super abyssum, omiserunt faciem, sicut et 
noster etiam Interpres. Est nanque linguae hebraicae mos his 
adverbiis contra et super ut plurimum adiungere faciem, sicut in 
versu etiam sequenti: Et spiritus Domini ferebatur super aquas: 
hebraice: Super facies aquarum; sic etiam: Super faciem firmamenti; 
Contra faciem deserti; Super faciem terrae, et: Contra faciem terrae. 


Videndum nobis est quid tenebrarum quidve abyssi nomine 
intellegendum sit. D. Basilius et Ambrosius per tenebras hic 
intelligunt corporis obumbrationem, quoniam omne corpus umbram 
facit, qua obumbrat vel finitima vel inferiora. Tenebrae igitur illae 
mundo circumfusae propter coelestis corporis umbram subortae 
sunt, ita quod huiuscemodi tenebrae non secundum substantiam 
extitere, sed affectio quaedam, quae aeri ex luminis privatione 
accidit. Existimant autem angelos ante mundi huius constitutionem 
fuisse creatos, ac proculdubio in lumine extitisse, cui loci obiectum 
coeleste corpus sua umbra tenebras efficiebat. Atque ita assignat D. 
Basilius tria, quae, ut umbra sit, concurrunt, videlicet: lux, corpus 
obiectum luci et locus luminis expers. D. vero Augustinus et Beda 
per tenebras intelligunt simpliciter lucis carentiam, quia nondum lux 
facta erat, ita quod tenebrae nihil sunt, sed lucis absentia. Hoc 
nomen accepit et ipsa lucis absentia tenebra est, sicut silentium nihil 
est, sed ubi sonus non est, silentium dicitur; et nuditas aliqua res non 
est, sed in corpore ubi tegumentum non est, nuditas dicitur; et 
inanitas non est res aliqua, sed ubi corpus non est, inanitas dicitur. Et 
haec sententia probabilior est. 


Per abyssum autem Rabinus Salomon putat aquas ipsas, quae erant 
super terram ipsam, esse intelligendas. D. Basilius, D. Ioannes 
Chrysostomus et Ambrosius, copiosam multitudinem et profundum 
aquarum in immensum patens, ad cuius fundum haud facile 
penetrari possit. Idem sentit Rabbinus David in libro Radicum; et in 
hoc sensu frequentissime in Sacra Scriptura accipitur abyssi vox. 
Erant ergo, secundum hos, tenebrae... super faciem abyssi, quia 
quidquid erat abyssus erat aquarum terrae faciem tegentium tenebris 
velata. 


D. vero Augustinus per abyssum hic eandem primam materiam de 
qua, cum sit creata ex nihilo, facta sunt omnia, intelligit eamque 
variis nominibus asserit designari. Dicitur enim, inquit coelum et 
terram quatenus de ea haec facta sunt; dicitur terra invisibilis et 


incomposita, quia inter elementa mundi terra videtur minus speciosa 
quam cetera; dicitur invisibilis propter obscuritatem, incomposita 
propter deformitatem et informitatem. Dicitur aqua super quam 
ferebatur Spiritus Dei, sicut superfertur rebus fabricandis voluntas 
artificis, quia omnia, quae in terra nascuntur, sive animalia sive 
plantae et si quae similia, ab humore incipiunt formari atque nutriri; 
et quia facilis et ductilis subiacebat operanti, ut de illa omnia 
formarentur. Dicta est demum abyssus tenebrosa propter 
confusionem, quia informis erat et nulla specie cerni aut tractari 
poterat. Haec ergo omnia istius materiae nomina sunt, ut res ignota 
notis vocabulis insinuaretur imperitoribus, et non uno vocabulo, sed 
multis, ne si unum esset, hoc putaretur esse, quod conservuerunt 
homines in illo vocabulo intelligere. Haec est D. Augustini sententia. 


Et spiritus Domini ferebatur super aquas. 


Chaldaice: N32 ^387?y N2U32 » a72712 N90: Spiritus a conspectu Dei 
flabat super aquas, sive faciem aquarum. 


Graece: Kai zvgUua. Ogo0 éngpépeto £rávo tov 06otoc: Et spiritus 
Dei superferebatur aquis. 


Hoc similiter diversimode exponitur. Nonnulli hic per spiritum 
aerem intelligunt, dicentes hic Moysen totius mundi partes 
connumerare; m enim hebraice et aerem et ventum et spiritum et 
voluntatem significat. Theodoretus constanter affirmat de vento hic 
esse sentiendum iuxta illud: Flabit spiritus tuus et fluent aquae. Idem 
sentit Aben Ezra, qui inquit ideo dici spiritum Dei coniunctum in 
regimine, *quia missus fuit in voluntate Dei ad exiccandas aquas." 
Huic sententiae favet Targum Chaldaicum, quod transtulit verbum 
n257»: N2U22, idest insufflabat, quod proprium venti est. 


D. Ioannes Chrysostomus eiusmodi affert expositionem, quod 
affuerit efficax quaedam et vitalis operatio aquis et non fuerit 


simpliciter aqua stans et immobilis. Quoniam ergo aqua illa 
immensa viam quandam vitalem habebat, dicit: Et spiritus Domini 
ferebatur, etc. D. Augustinus divinam intelligit voluntatem, quae 
super aquas, idest primam materiam, superferebatur, sicut 
superfertur rebus fabricandis voluntas artificis. At vero D. Basilius, 
Hieronymus, Ambrosius et Diodorus constantissime hic 
asseverandum putant de Spiritu Sancto dici. Verbum enim n»n, 
inquit D. Hieronymus, *nos appellare possumus incubabat, sive 
confovebat, in similitudinem volucris ova calore animantis." Ex quo 
intelligimus non de spiritu mundi dici, sed de Spiritu Sancto, qui et 
ipse vivificator omnium a principio dicitur. Idem dicit Diodorus: 
"*Ouemadmodum avis ova confovet alis ut ea animet, sic Spiritus 
Sanctus superferebatur aquis, ut eas procreabiles efficeret." Idem 
sibi a quodam Syro relatum inquit D. Basilius, et Ambrosius in 
Hexaemeron linguam syram et ipse adducit. Idem omnino sentire 
videtur Rabbinus Salomon; ait enim quod "solium gloriae manebat 
in aere et incubabat super faciem aquarum spiritu oris Domini et 
eius sermone, sicut columba incubat super nidum". In Bereshit 
Rabba habent Hebraei hoc spiritum esse Spiritum Messiae, id quod 
nos quoque dicimus Spiritum Sanctum esse spiritum Christi, iuxta 
D. Paulum. Hebraica autem vox, etsi aliquando incubare significat, 
sicut Deuteronomio 32: Sicut aquila suscitabit nidum suum et super 
pullos suos incubat, ubi verbum ^n^ habetur, frequentius tamen 
motum et agitationem significat, sicut interpres vocum Rabbinus 
David in libro Radicum ait. 


Hic tamen licebit advertere primo: quomodo tota simul Trinitas sit 
universalis mundi constitutionem operata. Nam in Dei nomine 
Patrem intelligimus, qui totius est principium, fons et origo 
divinitatis et deitatis; in principii nomine ipsum Filium, qui de 
seipso dicit: Ego principium, qui et loquor vobis; et in Dei Spiritus 
nomine, tertiam in Trinitate Personam, scilicet Spiritum Sanctum, 


unde scriptum est: Verbo Domini coeli firmati sunt et Spiritu oris 
eius omnis virtus eorum. 


Secundo: licebit animadvertere quod Spiritus Sanctus hic ma 
D'n?N dicitur, hoc est Spiritus Deorum; nam a55w pluralis est 
numeri, ut iam supra probatum est, per quod Pater et Filius 
intelliguntur. Pater enim solus non plures personae, sed una tantum 
persona est; similiter Filius; Pater autem et Filius plures personae; 
unde et Dii possunt dici, cum sint plures habentes deitatem, ut iam 
supra declaravimus. Spiritus Sanctus ergo, cum Spiritus Deorum 
dicatur, a Patre et Filio procedere declaratur, cum non sit nisi 
originis habitudo in divinis; alioquin Spiritus Deorum recte dici non 
potest si a Patre simul et Filio non procedit. Neque mirari quis debet 
quomodo Spiritus Sanctus Deorum Spiritus dicatur, cum, etsi a Patre 
Filioque simul procedat, id non est nisi ut ab uno principio, quatenus 
Pater et Filius unum sunt Spiritus Sancti principium spirativum in 
fecunditate voluntatis. Id nos omnino adimittimus; dicimus tamen 
non incongrue Deorum Spiritum dici: nam Pater et Filius, etsi unum 
sunt spirativum principium Spiritus Sancti in fecunditate voluntatis 
ac omnino unus spirator, sunt tamen duo spirantes; nam et Pater et 
Filius Personae spirantes dici non inconvenit. 


Vr. 3 Dixitque Deus: Fiat lux. Et facta est lux. 
Hebraice: *iN77271 ti&^m aos im. 
Chaldaice: Nin yn Nnm » www Dixit Deus: Sit lux. Et fuit lux. 


Septuaginta tamen transtulerunt: I'evorjto oóào: Fiat lumen; vox 
etenim hebraica *iN, et lucem et lumen significat. 


Videndum nobis nunc est quid lucis nomine intelligatur. Nonnulli 
hic per lucem ipsum putant intelligi debere solem, eo quod D. 
Dionysius id videatur asserere. At vero huic sententiae liquido 


repugnat Sacra Scriptura, quae ipsum solem quarto die creatum 
dicit. Id etiam Ecclesia confitetur dicens: 


*Ouarto die qui flammeam 
i * ,5 
Solis rotam constituens. 


Sed dicunt hi solem non dici ibi factum, sed rememorando quae illa 
quarta die iam facta inveniebantur. At vero nec istud satisfacit. Nam 
sicut dicitur hic: Fiat lux, sic dicitur ibi: Fiant luminaria, et est 
omnium Doctorum sententia, Basilii, Ambrosii, Ioannis 
Chrysostomi, Augustini et scholasticorum omniun solem quarto die 
esse creatum: hic autem non solem, sed ipsum lucis splendorem, quo 
omnia illustrarentur, esse productum. 


Cum tamen lucem hic productam audimus, ne putemus eam esse 
substantiam, sicut nonnulli existimarunt; ipsa nanque neque 
substantia spiritualis est, nec corporalis, neque corporis alicuius 
substantialis forma. Si enim spiritualis esset substantia, corporeis 
oculis esset omnino invisibilis; ipsa tamen lux lumenque videtur; 
neque substantiae ipsae spirituales corrumpuntur, sicut ipsum lumen 
corrumpi videmus. 


Nec est substantia corporalis; neque enim fas est duo corpora sese in 
eodem penitus loco recipere, sicut lumen recipitur in diaphano; 
praeterea nec incorruptibile corpus est, cum manifeste videatur 
corrumpi: nec corrumpibile, cum ex eius corruptione nil generetur, 
quod quidem appareret quod corpus esset immensum. 


Demum nec substantialis forma corporis alicuius est; talis enim 
forma visu non percipitur, nec in hoc quidem substantia, in hoc 
autem est accidens. At ipsa lux et visu percipitur et in luna manifeste 
accidens est, sicut in eclipsi patet, quando luna privatur lumine, 
remanens tamen luna. Praeterea talis forma corpus aliquod constituit 
et tunc duo simul corpora essent, sicut in radii dispositione cernitur. 


Per lucem ergo qualitatem quandam rei corpori lucido inexistentem, 
secundum quam illuminat, intelligimus. 


Nec putandum est lucem ac lumen specie differre, sed subiecto, sicut 
calor in igne et calor productus in medio. In igne enim est ut in 
causa et permanenter, quoniam est proprius igni: in medio autem ut 
in effectu, nec permanet. Ita lumen in proprio subiecto lux dicitur, 
quam perspectivi primariam vocant: in medio autem lumen dicitur et 
vocant perspectivi lucem secundam. Identidem significant radius et 
splendor; sed radius idem lumen ut a lucido corpore secundum 
rectum procedit; splendor autem ut ab aliquo corpore reflectitur. 


Hinc licebit advertere non esse lumen qualitatem quandam 
intentionalem ac ipsius lucis speciem, ut aiunt nonnulli, sed realem 
qualitatem oportet dicere, cum specie non differant lux et lumen, 
quod tamen discrimen est inter speciem et id cuius est species. 
Neque enim obiectorum species sensibiles sunt, sed id sunt quo 
obiectum sentitur; lumen autem per se videtur, nec ut possit videri 
alia indigeret specie, si species esset: at profecto indiget, dum est in 
solari medio, oculus autem in tenebris. Praeterea etiam quia lumen 
ipsum aliquid efficit et corrumpit; calefacit enim et substantiam 
producit, quorum tamen nihil possunt species ipsae efficere. 


Adhuc: species ipsae compositorum sunt, formarum; non enim 
coloris, sed colorati est species; ita lumen, si species esset non lucis, 
quae forma est, sed lucidi, esset species et luminosi, et tunc per 
lumen quodcumque refractum et reflexum sol videretur sicut in 
speculo, quod non apparet. Lux ergo qualitas quaedam est corporis 
lucidi, secundum quam illuminat ac lumen ipsum in medio producit. 


Aliquando tamen pro corpore lucido lux ipsa sumi consuevit, iuxta 
quod D. Augustinus inquit: *Lux in corporibus primum locum 
tenet". Atque ita, ex communi omnium theologorum consensu, lux 
praesenti loco intelligitur creata, non ut qualitas quaedam a lucido 
per se distincta, sed in lucido fueritque velut lucida nubes non de 


nihilo, sed ex praeiacenti iam materia facta, ut lux esset, et vim 
Iucendi haberet. Natura autem non elementarem, sed coelestem, 
corpore tenuissimam et subtilissimam hanc eandem putamus, cum 
D. Dionysio, lucem esse solarem: non solum dico, sed lucem 
solarem; aliud nanque est sol, aliud lux solaris, sicut optime D. 
Basilius sentit ita dicens, dum de sole loquitur, respondens quaesito: 
si lucis ortus solem anticipavit, cur nunc sol, ut super terram luceat, 
exortus dicitur? ponit splendorem et illuminationem non simpliciter 
ut qualitatem per se, sed pro subtilissima substantia splendente et 
illuminante, sicut in subiecto extremo manifestat. Lucem nanque pro 
splendore et illuminatione posuit. Non adversantur haec illis sane 
quae de luce dicta sunt; tunc enim ipsa natura lucis producta est, 
nunc autem hoc solis corpus eo conditum est, ut illi primogenitae 
luci vehiculum esset. Nam ut alia diversaque sunt et non eadem ignis 
atque lucerna, et ignis quidem illuminandi vim obtinet, lucerna 
autem idcirco facta est, ut vel moderatam lucem subministret 
egentibus: sic et illae purissimae, sincerae immaterialique luci ceu 
vehiculum nunc ipsa luminaria sunt extructa. Haec ille. 


Hinc patet, ex tanti viri sententia, aliud solarem lucem, aliud lucem 
esse. Huius rei fidem ex lunae effectibus possumus invenire, ut idem 
inquit. Deficiens enim deliquio luna decrementaque suscipiens, non 
corpore toto absumitur, sed lumen, quod acceperat, ipsa deponens 
iterumque assumens, speciem nobis incrementi decrementique 
exhibet; verumtamen lunae corpus haud absumi cum in deliquio est, 
argumento dilucido sunt ea, quae cernimus. Et paulo infra ait aliud 
esse lunae corpus, aliud lucem ipsius, qua lucet; id in eclipsi lunae 
clarius videtur, ubi luna toto, quod a sole accipit, lumine privatur, 
remanens tamen luna: *Tale aliquid mihi de sole cogita, praeterquam 
quod is semel acceptam sibique attemperatam lucem nunquam 
deponit", etc. Et hac putamus Divum Dionysium ratione dixisse 
lucem primo die creatam, idest solarem, infiguratam fuisse, quoniam 


non erat adhuc solari corpori attemperata atque disposita et tanquam 
sibi convenientissimo recepta vehiculo. 


Haec est etiam Damasceni sententia, qui inquit: "Luminaribus illis 
primum clarum lumen Conditor imposuit, non ut impotens dare ei 
aliud lumen, sed ut non vacans illud remaneret, luminare enim non 
ipsum est lumen, sed luminis receptivum". Imo videtur ipsiusmet 
Sacrae Scripturae positio; de sole nanque in Ecclesiastico legimus: 
Vas admirabile opus Excelsi. Ergo per lucem hic nec solem 
intelligimus, nec etiam qualitatem aliquam per se distinctam a 
lucido, cum lux sit lucidi qualitas; sed aliquam substantiam lucidam, 
natura coelestem, ex praeiacenti materia factam, quae vim lucendi 
haberet et suo splendore universa illustraret atque poliret, quae lux 
dicitur, sicut substantiam lucidam lucernae lucem appellamus. 
Dicitur etiam: lux solaris, sicut etiam: lux lucernae. 


Sed quomodo haec lux diem suo splendore efficebat noctemque sua 
absentia causabat, non omnium idem est sensus. D. Basilius inquit 
quod «primigenia illa luce suum splendorem diffundente, fiebat dies: 
seque rursus retrahente, fiebat nox, idque secundum divinae 
voluntatis imperium pro mensura a Deo definita.» Idem sensit 
Gregorius [Nyssenus] et Damascenus. Huius simile legimus factum 
cum extendit... Moyses manus in coelum, et factae sunt tenebrae 
horribiles in tota terra Aegypti tribus diebus, sole tamen in 
hemisphaerio nostro agente, suumque splendorem diffundente in 
terra Gessen, et in alias regiones radios suae lucis emitente. Simile 
forte factum est etiam in passione Domini, dum sol obscuratus est et 
tenebrae factae sunt super universam terram, quod factum non 
natura, sed divino praecepto est. 


Haec tamen sententia D. Augustino non placet eo, quod nulla ratio 
esset vicissitudinis huius emittendi radios luminis et contrahendi, 
cum homines et animalia nulla essent quorum haec usibus 
deservirent. Adhuc etiam: nec habet lucis natura ut seipsam suumqeu 


retrahat lumen, nisi miraculo; in prima autem naturae institutione 
non miraculum, sed quod habeat rerum natura quaeritur. Eapropter 
nos cum D. Augustino sentimus lucem hanc suo motu diem effecisse 
et noctem. Cum enim lucida illa substantia, quam nos hic per lucem 
intelligimus, coelestis esset naturae, certe eum assecuta est motum, 
quo primum mobile ab initio factum, coepit a sua conditione moveri 
ab oriente in occidentem, qui siquidem motus diem ac noctem 
efficit, simulque vespere et mane atque meridiem. Per talem igitur 
motum lux illa et diem efficiebat sua praesentia et noctem sua 
absentia, dum aer suo lumine privabatur; efficiebat insuper et 
vespere et mane atque meridiem, ceu nunc sol efficit; nisi quod 
simplici luce nunc radiat dies, sole in nostro hemisphaerio agente, 
quam tunc luce illa. 


Vr. 4 Viditque Deus lucem quod esset bona. 
Hebraice: 31073 *tiN27nsN BuoN N? (3. 


Chaldaice: 39798 Nnm » umm: Et vidit Deus lucem quoniam 
bona. 


Vox autem mv, hebraice significat bonum, pulcrum, decorum, 
delectabile; unde Chaldaeus Interpres aliquando eam 5v, et N'v»v 
transfert, quod est pulcrum et pulcritudo. Haec autem omnia mirum 
in modum lucis naturae conveniunt. Est nanque lux bona, quia non 
in splendore tantummodo, sed in omni utilitate gratia lucis probatur; 
ad plurima siquidem confert. Est delectabilis, quia videndo 
complacet et ipsa videnti officium subministrat et mox conspecta 
nos moerore liberat animumque demulcet blanda quadam 
placiditate. Est decora, quoniam mundum ipsum infuso exornat 
lumine eiusque speciem venustat. Est demum pulcra, cuius ob 
insignem splendorem omnis in aspectu gratia sita sit eiusque luminis 
splendor, corporibus infusus translucidis, eius actu perspicua faciat 
et nostris oculis omnem colorum speciem ac pulcritudinem visibilem 
reddat, quae prius offusa tenebris invisibilis erat. 


Et divisit lucem a tenebris. 
Hebraice: qna pai wiNz 73 auos 212. 


Chaldaice: N21Un 23 Nq12 72 7 v35N1: Et separavit Deus lucem a 
tenebra. 


D. Basilius ita exponit: Divisit, idest naturam harum impermixtam 
effecit, adeo ut neutra harum alteri permisceretur, sed contrariae sibi 
essent et contrapositae. Idem sentit D. Ambrosius; et certe nulla 
conventio est lucis ad tenebras. 


At haec distinctio et aliud quiddam praesefert. Distinxit enim Deus 
lucem a tenebris, nedum quia eas effecit natura impermixtas, sed 
etiam, ut Ioannes Chrysostomus inquit, quia unicuique locum 
proprium distribuit congruumque tempus definivit, ut vicissim, in 
uno hemisphaerio luce agente, in aliud tenebrae fugarentur et diurno 
tempori lux praeficeretur, nocturnum vero tenebris offunderetur; et 
eapropter quia in iam facta lucida substantia luminis causam vimque 
lucendi constituit, in terrae autem opacitate causam posuit 
tenebrarum". 


Vr. 5 Appellavitque lucem diem et tenebras noctem. 


Hebraice: n2 3p, 3777] n? "rix? 


ngog Non. 
Chaldaice: 772 wp NaTUr?) Np»? N22 2 N39: 
Et vocavit Deus lucem diem et tenebras appellavit noctem. 


Dum lux super hemisphaerium nostrum radios sui luminis emittit 
ipsaque perspicua atque translucida illuminat, dies est, lucemque hic 
videtur pro toto eo tempore accipere, quo super hemisphaerium 
splendet; quando autem hinc lux recesserit, tenebrae fiunt, quae sunt 
lucis absentia. Quandiu ergo abest lux, tenebrae sunt totumque illud 
tenebrarum tempus nox dicitur. 


Factumque est vespere et mane dies unus. 


Hebraice: 79s ai àp27m 37m. 


Chaldaice: "n Ni? »5x77]m vo»): Et fuit vespere et fuit mane dies 
unus. 


nv hebraice aliquando tempus, quo lux solaris est super terram, 
significat, ut superius dicebatur: Vocavit lucem diem, idque quoties 
717^» nocti adiungitur, cum dicitur dies et nox, ut infra; nonnunquam 
vero diem et noctem simul comprehendit, qui dies dicitur naturalis 
vigintiquattuor horarum spatio contentus, quo sol suam peripheriam 
percurrit ad motum primi mobilis, et ad hunc modum dies 
intelligendus est dum dicitur: Et factum est vespere et mane dies 
unus. Non enim utrumque complexus est Moyses nuncupatione diei 
et noctis, sed praestabiliori totam tribuit appellationem. «Sicut enim 
virorum generatio computatur et intelligitur etiam feminarum, quia 
nectuntur secunda potioribus, ita etiam dies numerantur et noctes 
existimantur adiunctae». Et hanc consuetudinem invenire possis in 
tota Scriptura observatum, ut: Dies annorum nostrorum, et: Dies 
vitae meae... parvi et mali, et alibi pluries. Insuper vespere, quod 
tempus illud post solis occasum crepusculum designat, 37v dicitur, 
quod hebraice admixtionem quandam significat, eo quod tunc 
temporis confusio quaedam fiat figurarum, ut res una ab alia facile 
discerni nequeat, sicut in clara luce. Mane autem: ?p2, deductum a 
i2, quod inquisitionem quandam dicit, eo quod illucescente iam die 
res omnis inquiratur; interdum tamen pro luce ponitur, sicut apud B. 
Iob legimus: *jp3 ^2233: stellae lucis; sicut 3?» tenebras nonnunquam 
significat. 


Eapropter locum hunc ita interpretantur Hebraei per vespere noctem 
intelligentes, totum scilicet illud tenebrarum tempus ab initio 
crepusculi usque ad diluculum; per mane vero diem, idest totum 
tempus quod relinquitur usque ad vesperam: et sic nocturno 
diurnoque tempore totus dies naturalis absumitur. Aiunt praeterea 


diem naturalem a primae noctis initio exordium sumere et in 
sequentis noctis principio terminari; idque firmant ex eo, quod 
lucem hic videantur tenebrae antegressae, quoniam tenebrae prius, 
quae nox a Deo dicuntur, erant super faciem abyssi: mox subsecuta 
lux est, dicente Deo: Fiat lux. Insuper in Leuitico legitur: A vespere 
usque ad vesperam celebrabitis sabbata vestra. 


Nostri autem aliter sentiunt. Per vespere nanque diurni temporis 
finem intelligunt, per mane vero finem nocturni; itaque factum est 
vespere prius et postea mane, quoniam primus dies vesperam habuit, 
mane non habuit; mane enim dicitur finis praecedentis diei et initium 
sequentis, quod est aurora, quae nec plenam lucem nec omnino 
tenebras habet. Quoniam ergo dies non praecesserat, qui sequentis 
diei initio terminaretur, hinc primus dies mane non habuit, eo 
praecipue quia luce apparente, mox super terram plenus atque 
praeclarus dies extitit, qui non ab aurora, sed a clara luce inchoavit 
et mane sequentis diei consummatus est. Occidente ergo luce et 
paulatim, post spatium diurnae longitudinis, inferiores partes 
subeunte, factum est vespere, sicut nunc usitato cursu solis fieri 
solet; factum autem mane eadem super terram redeunte et alium 
diem inchoante, et dies expletus est unus vigintiquattuor horarum. 


Ita exponit Venerabilis Beda et D. Ambrosius expressius in 
Hexaemeron; ita etiam D. Ioannes Chrysostomus exponit inquiens: 
"Finem diei et finem noctis unum signanter nominavit, ut ordinem 
quendam et consequentiam statueret visibilium et nulla fieret 
confusio". Idem sentit D. Basilius in Hexaemeron, idipsum 
exponens. Nec mirum si vesperis appellatione dies intelligatur, mane 
autem nox; res etenim quaelibet a termino potius et fine nomen 
accipit, quam ab initio. Cum ergo vespere diurni sit temporis 
ultimum, mane vero nocturni, potuit istud mane illud vero vespere 
denominari. 


Scio alios ex recentioribus aliter interpretari. Nonnulli enim nomine 
vesperis noctem intelligentes, asserunt Moysen ideo noctem 
praeutilisse diei, quia sol in altero sit creatus hemisphaerio, ita quod 
in hemisphaerio gentis, ad quam scribebat, prius nox deinde dies 
exorta sit, ut dum lux diem in illo perageret, hoc noctis tenebrae 
occuparent. Alii non desunt dicentes a primae productionis exordio 
creaturae usque ad lucis creationem duodecim excursisse horas, 
quae hic vesperis nomine intelligendae sunt, et iccirco hic vesperam 
anteponi diei, quod in duodecim illis horis sint tenebrae lucem 
antegressae. Sed huiusmodi positiones nec ratione nec auctoritate 
fulciuntur. 


Sed quam ob causam non dixit primum diem, sed unum, ubi magis 
conveniebat allato ordine secundum diem et tertium atque quartum 
eum, qui omnes anteibat, diem primum appellare, non unum? 
Rabbinus Salomon respondet id scriptum esse, "eo quod Deus solus 
esset in suo saeculo, quoniam angeli secundo die creati sunt, sicut 
exponitur in Bereshit Rabba." Sed hoc est praeter rem. 


D. Basilius et Ambrosius quandam assignant rationem aliam, tum 
secundum litteram tum etiam secundum altiorem sensum. Primo: 
unum dixit, ut diei noctisque spatium definiret ac tempus utriusque, 
nempe diei ac noctis, coniungeret, ita ut ex vigintiquattuor horis 
unius diei spatium finiretur, atque ita et nox sub diei vocabulo 
subintelligeretur: ut etsi in solstitiis altera exuperet alteram, definito 
tamen tempore totum utriusque simul spatium sit descriptum, quasi 
diceret: quattuor et viginti horae spatium est unius diei. Etiam quia 
coeli ab eodem signo ad idem revoluto uno die peragitur, ita ut 
quoties iuxta solis circuitum vespera et mane mundum occupant, 
non id prolixiore tempore, sed in unius diei spatio suam expleat 
periodum. Secunda "ratio potior, quae in arcanis secretisque litteris 
traditur. Deus sane, qui temporis naturam creavit, mensuras ipsi ac 
signa, nimirum spatia dierum adiunxit septimanaque ipsum metiens 
in orbem, septimanam in sese versari iussit curricula temporis et 


motiones enumerantem, et unum item diem septimanam conficere 
ipsum in sese septies redeuntem; id autem orbis subi effigiem a sese 
incipiens et in se ipsum desinens, quod iam et sui aevi proprium esse 
constat in seipsum converti et nequaquam terminari. Quamobrem 
temporis caput non diem primum, sed unum appellavit, ut ex 
appellatione etiam affinitatem ad futuram saeculorum sortiatur. Is 
enim, qui unici principii et incommutabilis ad aliud prae sese fert 
formam, proprie sane atque apposite unus est nuncupatus... Ut ergo 
ad futuram illam vitam, quae dies unus dicitur, iuxta illud: Dies enim 
Domini magnus est et praeclarus, statumque futurum illum nostram 
Moyses mentem erigeret atque deduceret, unum eum appellavit 
diem, qui saeculi ipsius imago, qui dierum primitiae, qui luci 
coaetaneus est, ipsum inquam sanctum dominicum diem, quem 
resurrectio Domini honore praecipuo affecit". Haec duplex ratio 
horum Doctorum. Ioannes Chrysostomus assignat etiam primam 
rationem. 


Mihi tamen videtur dicendum id esse iuxta phrasim hebraicam; apud 
Hebraeos enim unus non raro ordinis est; primus ergo unus in ea 
lingua persaepe dicitur, quod loquendi genus etiam in Evangeliis 
reperitur, quorum phrasis fere tota hebraica est; una enim sabbati, 
sicut et Theophylactus exponit et quamplures alii, pro primo primam 
sabbati sonat, idest primam hebdomadae, et una mensis primam 
diem mensis. 


Ex his autem, quae dicta sunt, non modicam difficultatem afferunt 
ea, quae dicuntur de Deo: quid sit Deum dicere; ait enim: Dixitque 
Deus: Fiat lux; deinde: quid sit Deum videre lucem quod esset bona; 
tertio: quid sit Deum appellare lucem diem et tenebras noctem. 


Quoad primum, D. Basilius sic inquit: "In Deo cum vocem, verbum 
et praeceptum asserimus, cave intelligas aut cogites eum strepitum, 
qui per vocis organa editur; non item aerem linguae officio 
articulatum et impressum: sed momentum id eamve inclinationem 


divinae voluntatis censemus in praecepti speciem figurari, quo 
eorum, qui docentur, velut oculis res subiecta colliquescat et 
manifestetur expressius." D. Ambrosius idem sentit omnino. Ait 
enim: *Plena vox luminis non dispositionis apparatum significat, sed 
operationis resplendet effectu. Naturae opifex lucem locutus est et 
creavit. Sermo Dei voluntas est, opus Dei natura est." Et paulo post: 
Dixitque Deus, non ut per vocis organa quidam sonus sermonis 
exiret, nec ut linguae motus coeleste formaret eloquium atque aerem 
istum quidam verborum strepitus verberaret: sed ut voluntas suae 
cognitionem proferet operationis effectu". 


Eadem fuit sententia Rabbi Gaon, qui, ut Aben Ezra refert, ita 
exponit: "7x?" 25 *nw71, idest: Et dixit, est sicut et voluit et fuit, sic 
fuit ut esset lux ipsa ad videndum iuxta obedientiam suam, iuxta 
illud: Verbo Domini coeli firmati sunt, seu facti, quoniam ipse 
mandavit, et creata sunt; et est pronomen super opus quod non fuit, 
et est per modum parabolae regis et servi eius; et haec lux fuit ad 
ornandum aerem." Sentit ergo hic doctor Deum dicere ut lux fiat, 
nihil aliud esse quam iuxta praeceptum voluntatis suae eam in esse 
producere. In lingua etiam hebraica dicere aliquando internum animi 
conceptum voluntatemque designat. In Exodo enim, ubi nos 
legimus: Num occidere me tu vis, sicut heri occidisti Aegyptium? 
hebraice legitur: Num interficere me tu dicis? ?N nns, ubi nostra 
Translatio sensum traduxit, pro velle enim ponitur. 


D. Augustinus tamen hunc locum ita exponit, ut hoc ad naturam 
Verbi pertineat, "de quo dicitur: In principio erat Verbum et Verbum 
erat apud Deum et Deus erat Verbum. Cum enim de illo dicatur: 
Omnia per ipsum facta sunt, satis ostenditur et lux per ipsum facta, 
cum dixit Deus: Fiat lux. Quod si ita est, aeternum est quod dixit 
Deus: Fiat lux, quia Verbum Dei Deus apud Deum, Filius unicus 
Dei, Patri coaeternus est, quamvis Deo hoc in aeterno Verbo dicente, 
creatura temporalis facta sit". Dixit ergo Deus, non temporaliter, non 
sono vocis, sed in Verbo sibi coaeterno, idest Verbum genuit 


intertemporaliter, in quo erat et disposuit ab aeterno, ut fieret in 
tempore et in eo factum est. Cum ergo audimus: Et dixit Deus: Fiat, 
intelligimus in Verbo esse ut fieret; cum vero addit: Et factum est ita, 
intelligimus factam creaturam non excessisse in Verbo terminos 
generis sui". Haec est D. Augustini sententia. Ut autem, quod dicitur, 
clarius lucidiusque colliquescat, nonnulla, iuxta scholasticorum 
theologorum sententiam, in medium adducere non pigebit. 


Apud theologos ergo Sanctosque Doctores tripliciter invenitur accipi 
ipsum dicere. Quandoque essentialiter, et sic idem est ac intelligere 
seu declarare, iuxta quem modum S. Anselmus in Monologio inquit: 
"Dicere summo Spiritui nihil aliud est quam cogitando intueri"; et 
iterum: unusquisque se in Trinitate dicit, quoniam omnis Persona 
divina intelligit se formaliter atque ita seipsam formaliter dicit. Sic 
etiam quaelibet Persona divina dicit omnia intelligibilia, quia 
seipsam et sua intelligentia omnia intelligit. 


Secundo modo dicere accipitur pure notionaliter, seu personaliter, et 
sic nihil aliud est quam Verbum gignere, idque soli Patri convenit, 
qui Verbum gignit et solum Verbum hoc modo dicit, est enim per 
modum intellectus producere et hoc non convenit nisi Patri. 


Tertio autem modo sumi consuevit nec pure essentialiter, nec pure 
personaliter, sed includit utrumque liter, nec pure personaliter, sed 
includit utrumque estque notitia a se producta omne declarabile 
declarare; iuxta quod D. Augustinus inquit: Proinde tanquam 
seipsum dicens Pater genuit Filium sibi aequalem per omnia; non 
enim seipsum integre perfecteque dixisset, si aliquid minus aut 
amplius esset in eius Verbo quam in ipso. Pater enim in Verbo, quem 
genuit, et seipsum declarat et omnia, quae sunt in ipso." Itaque hoc 
modo solus Pater dicit, sed non solum Verbum, sed etiam omne, 
quod Verbo a se genito declarat; et sic dicere duos actus, scilicet 
gignere et declarare, quorum unus terminatur solum ad personam 
Verbi, alius ad omne declarabile, quod relucet in Verbo. Atque hoc 


modo, inquit D. Anselmus, *cum summus Spiritus seipsum dicit, 
dicit omnia, quae facta sunt"; omnia enim, quae facta sunt, in Verbo 
erant et relucebant. 


Nec intelligendum est solum Patrem per solum Filium operari; nam, 
ut inquit D. Augustinus super illud: Verbo Domini coeli firmati sunt 
et spiritu oris eius omnis virtus eorum, Pater operatur per Verbum 
suum et Spiritum Sanctum suntque divinarum Personarum actiones 
ad extra indivisae omnibusque communes, at quamvis Pater simul 
cum Filio et Spiritu Sancto simul operetur nihilque faciat sine eis, 
attamen quia non Pater a Filio, sed a Patre Filius et ab utroque 
Spiritus Sanctus habet ut operetur, iccirco Pater per Filium et 
Spiritum Sanctum dicitur operari. Atque etiam quia ut artifex 
operatur Deus, sicut in Sapientia omnium artifex dicitur: artifex 
autem et per intellectum et per voluntatem operatur, nam et vult et 
intelligit; ita Deus per Filium dicitur operari cui intellectus 
appropriatur, cum a Patre per modum intellectus procedat, et per 
Spiritum Sanctum, quia a Patre et Filio per modum voluntatis 
procedit. Ipsa tamen actio simul communis est tribus, nec ulli 
propria est: et dicere hic non pure personaliter accipitur, sed 
divinarum Personarum intellectionem quandam importat secundum 
praxim, divina simul voluntate praeeunte atque iubente; et hic dicere 
Dei facere proprie est, iuxta aeternam rerum in Verbo dispositionem 
et divinae imperium voluntatis. Etenim iam hoc ipso constituto, 
quod iam illa prima Persona semetipsam intelligendo dicit, et 
dicendo generat Filium, et semetipsam ac Filium amando, spirat 
Spiritum Sanctum; videt etiam in se et in Verbo suo, quo se totam 
exprimit, omnium ideas naturarum, quas naturas videt etiam esse 
creabiles, ut aliquo modo sint extra ipsum. Eas ergo ita intelligens et 
in coaeterno sibi Verbo praecognoscens, et optima et aeterna 
voluntate sua in illo Spiritu Sancto pleno bonitatis et gratiae, placuit 
eil ut sic essent, idest ex illo ad suum esse exirent, non natura 
producendo illas aut ex necessitate naturae, sed ex beneplacito et 


mera voluntate. Sic ergo volens, imperiose dixit: Fiant, idest iussit 
esse, suo hoc dicto ineffabiliter eas proferens. 


Explicata iam utcumque prima particula, accedendum est ad 
secundam, scilicet quid sit Deum videre lucem quod esset bona. D. 
Ambrosius hoc ita exponit: *Et vidit Deus etc.; nec quod ignorabat 
vidit; nec id, quod nesciebat anteat aut non viderat, comprobavit: sed 
bonorum operum proprium est ut externo commendatore non egeant, 
sed gratiam suam, cum videntur, ipsa testentur." Et paulo post: 
"Proptiis itaque semonibus naturam lucis expressit, quae videndo 
complacet, quoniam ipsa videndi officium subministrat. Vidit ergo 
Deus lucem et vultu suo illuminavit et vidit quia bona est, non ex 
parte Dei, sed ex generali iudicio est." 


D. Ioannes Chrysostomus inquit humano more locutum esse 
Moysen; ait enim: ^Num priusquam fieret lux, nesciebat quod bona, 
sed postquam producta fuit, aspectus ostendit opifici pulcritudinem 
et bonitatem productae? Et quis cui cor est tale quiddam diceret? 
Nam si homo, qui aliquid per artem operatur, priusquam fabricet 
quod vult facere et priusquam formet scit, usum eius quod elaborare 
statuit: quanto magis omnium opifex, qui verbo omnia, ut essent, 
produxit, sciebat antequam lucem faceret, quod esset bona. Quare 
ergo hac dictione usus est? Demittit se et iuxta humanam 
consuetudinem haec omnia loquitur beatius ille Propheta. Et 
quemadmodum homines, cum aliquid magno studio elaboraverint, et 
finem laboribus suis imposuerint, tunc tandem probant quid fecerint, 
atque ita opus laudibus extollunt: sic et divina Scriptura solet et 
nunc, cum se ad nostrum aurium infirmitatem demisit, et dixit: Et 
vidit Deus, etc. 


D. Augustinus, in Genesi contra Manichaeos, idem tenet, quod 
scilicet complacuit sibi Deus in opere suo, sicut artifex, hisque 
verbis non ostendi eluxisse Deo incognitum bonum, sed placuisse 
perfectum." In libro etiam De Genesi ad Litteram Imperfecto, sic ait: 


"Et vidit Deus lucem, etc. Ista sententia non quasi insoliti 
benevolentiam, sed approbationem operis significare oportet 
intelligi. Quid enim convenientius de Deo dicitur, quantum inter 
homines dici potest, quam cum ita ponitur: dixit, factum est, placuit? 
ita ut in eo, quod dixit, imperium eius intelligatur; in eo, quod 
factum est, potentia; in eo, quod placuit, benignitas; sicut ineffabilia 
per hominem hominibus ita ut omnibus prodessent dici debuerunt." 


Nonnulli etiam ita interpretantur: Vidit, idest videri fecit, faciens nos 
manifestissimis effectibus lucis bonitatem cognoscere; liquido 
nanque patet eam ad quamplurima conferre, ne dicam ad omnia 
corporalia. Similis loquendi modus in compluribus Sacrae Scripturae 
locis reperitur, ut: Nunc cognovi quod timeas Dominum, idest 
cognosci feci, etc. Rabbinus Aben Ezra istud videre exponit esse in 
cogitatione seu existimatione, idest quod Deus factam lucem bonam 
existimavit; et est eadem sententia. 


Huius ergo dictionis hic est sensus: Vidit, etc.: cognovit Deus et 
intellexit in benignitate Spiritus sui, non quasi ante ignotam et 
cognitam postquam lux facta est, sibi placuisse, sed eadem bonitate 
placuisse ut facta maneret, qua placuit ut fieret: quoniam facta non 
excessit vel minuit praefixos in Verbo terminos generis sui; sed facta 
est ita omnino, sicut iam ante in Verbo suo disposuerat Deus ut eam 
faceret. Hoc ergo est quod dicit: Et vidit Deus lucem quod esset 
bona. Ita etiam intelligendum est quoties in subsequentibus dicitur 
vidisse Deum, etc. 


Elucidata prima et secunda particula iuxta nostrae debilitatis 
modum, tertia se nobis ultra explicanda offert, quid sit Deum 
appellare lucem diem, etc. D. Ioannes Chrysostomus inquit, post 
lucis tenebrarumque distinctionem, Deum ipsis vocabula indidisse, 
quibus vocarentur. D. Ambrosius vero putat et hoc ad distinctionem 
pertinere, ut etiam nomine ipso diem noctemque distingueret, sicut 
natura locoque distinguuntur et causa. 


D. Augustinus De Genesi contra Manichaeos, huius loci hanc affert 
expositionem, dicens *hoc totum ad intellectum nostrum dictum 
esse. Qua enim lingua vocavit Deus lucem diem et tenebras noctem? 
Utrum hebraea, an graeca, an latina, an aliqua alia? Sed apud Deum 
purus intellectus est, sine strepitu et diversitate linguarum. Vocavit 
autem dictum est vocari fecit, quia sic distinxit omnia et ordinavit ut 
et discerni possent et nomina accipere". 


In libro vero singulari De Genesi ad Litteram Imperfecto, praemonet 
prius per lucem et tenebras non esse accipienda nomina ipsa, ex eo 
quod haec, *in quantum ad res significandas articulata voce 
enuntiantur, nomina sunt"; quia cum dixit Deus: Fiat lux, etc.: 
Divisit inter lucem et tenebras, nondum de vocabulis agebatur"; sed 
ita accipiendum esse, "quia enunciari aliter non posset res, quae 
nomen accepit, nisi aliquo nomine". Tunc ipse aliam expositionem 
adducit, ut haec vocatio accipienda sit ipsa distinctio; non enim 
omnis lux dies et omnes tenebrae nox: sed lux et tenebrae, certis 
inter se vicibus ordinatae atque distinctae, diei et noctis nominibus 
appellantur. Adhuc aliam subinfert, quoniam inquiriendo procedit, ut 
haec vocabula "significare nobis velint quam lucem dixerit et quas 
tenebras, tanquam diceret: Fecit Deus lucem, et divisit inter lucem et 
tenebras; lucem autem dico diem et tenebras dico noctem, ne 
aliquam aliam lucem intelligas, quae non sit dies, et ne aliquas alias 
tenebras intelligas, quae non sunt nox". 


In primo autem libro De Genesi ad Litteram, altius id exponit, quod 
appellaverit Deus lucem diem et tenebras noctem: **Quia Verbo sibi 
coaeterno, idest incommutabilis sapientiae internis aeternisque 
rationibus, non corporali sono vocis, vocavit Deus lucem diem et 
tenebras noctem. Et haec sufficiant pro elucidatione huius dictionis. 
Accedamus nunc ad opus secundi diei. 


Vr. 6 Dixitque quoque Deus: Fiat firmamentum in medio aquarum. 


Hebraice: 0733 3in3 Y^p *; asow ow. 


"aT 


Chaldaice: N»p mx»2 Nyp? "m » ?bi: Et dixit Deus: Sit 
firmamentum in medio aquarum. 


Et dividat aquas ab aquis. 


Hebraice: 272? tp 3 7122 n. 


Chaldaice: N72? N*2 73 V^352 ^31. Et sit dividens inter aquas et aquas. 


Quod Septuaginta otepéopa transtulerunt et post ipsos noster 
Interpres firmamentum transtulit, Textus Hebraicus habet: v»p*, quod 
extensionem seu porrectionem quandam sonat, sive id quod 
extentum et porrectum est, deductum a verbo vp^, quod est 
extendere et porrigere; quemadmodum in Exodo legitur: "nN 3yp1 
2013 ^13: Et extenderunt bracteas, sive laminas aureas. Coelum 
autem Y^p dicitur, eo quod expansum extensumque sit super terram. 
Ad huiusmodi ergo porrectionem et extensionem seu diffusionem 
respicientes Hebraei coelum Y^p? vocaverunt. At vero quoniam 
coeleste corpus solidum et firmum est, sicut apud Beatum Iob 
legimus: Tu forsitan cum eo fabricatus es coelos, qui solidissimi, 
quasi aere, fundati sunt? eapropter, ut existimo, Septuaginta, quod 
Hebraei vp, otepéopua, a verbo otepgóo, quod est firmo, 
vocaverunt et Latinus Interpres eos imitatus, firmamentum transtulit. 


Quid autem firmamenti appellatione intelligendum sit, non una 
omnium est sententia. Quidam firmamenti nomine intellexerunt 
illam aeris partem, in qua nubes condensantur atque condensationem 
quandam tunc factam putarunt firmamenti nomine significari. Huic 
tamen positioni, praeter caetera, illud repugnat quod luminaria 
magna et stellae in firmamento coeli a Deo posita dicantur, quae 
proculdubio non sunt in ea parte aeris. Hanc positionem reprobat 
etiam D. Basilus in Hexaemeron. Alii, eo quod supra creatum, 
auctore Deo, et conditum coelum Scriptura expresserit, hic aiunt 
expositionem operis creationisque Moysen prosequi, ut ibi quasi 
summa operis breviter comprehensa sit, hic operationis qualitas per 


ipsas concurrentium rerum species sit digesta. Ut quemadmodum 
artifex quis domum extruxisse dicitur et mox prius fundamenta 
iecisse, inde erexisse parietes, demum superposuisse tecta 
subnectitur; sic Moyses proposuerit primo totius divinae operationis 
creationisque summarium, dicens: In principio creavit Deus coelum 
et terram, ex duobus, quae extrema sunt, totius existentiam summa 
quadam complectens, tanquam prolepsi usus; iuxta quem modum 
frequentissime in Sacra Scriptura coelum et terra pro universa rerum 
constitutione desumitur; nunc vero operationis ordinem prosequatur. 
Et iuxta horum sententiam, coelum unum ac idem est et ibi positum 
et hic inter medium aquarum factum. 


Id manifeste videtur sensisse ex professo Chrysostomus, qui etiam 
constantissime asserit unum tantum esse coelum, nec plura corpora 
coelestia dari uno. At vero quamvis multi sint eum secuti, auctoritate 
magis quam ratione ducti, in hac tamen parte non est sequendus, 
quia et Scripturae, quae et coelum tertium et coelos coelorum 
saepissime adducit, necnon et sensui repugnat. Unde D. Ambrosius 
diversum asserit coelum hoc, quod hic firmamentum dicitur et de 
quo supra dictum est. Idem tenent D. Basilius et Damascenus, 
necnon Beda et Strabus; sed hi posteriores de coelo sidereo 
intelligunt, quod prius dictum est. Secundum Augustinum vero 
creatura spiritualis, hoc est natura angelica intelligitur. Damascenus 
vero coelum quoddam sphaericum sine stellis [intelligit] de quo 
loquuntur philosophi, dicentes ipsum esse nonam sphaeram et 
mobile primum, quod movetur motu diurno. 


Nos tamen haec omnia eo nomine intelligimus, ut iam supra 
explicuimus; per firmamentum vero omnes fere coelum stelliferum 
intelligunt cum septem planetarum orbibus: Saturni, Iovis, Martis, 
Solis, Mercurii, Veneris atque Lunae. Ita quod coelestia corpora 
decem ponimus: primum et supremum est empyreum, in quo est 
quies vitaque sempiterna, luce maxima decoratum, qui locus est 
beatorum convenientissimus; secundum est coelum aqueum, sive 


crystallinum, quod est primum mobile, quod ab oriente in 
occidentem uniformiter unius diei spatio movetur circulari latione; 
tertium est coelum stelliferum, fixis ornatum stellis, quod virtute 
superioris corporis trahitur diurno motu — nec tamen proprio 
destituitur — ab occidente in orientem, quo tempore determinato 
circumagitur. Infra hoc coelum sunt septem coeli seu sphaerae, vel 
planetarum orbes eo, ut supra posuimus, ordine constituti. 


Novem coelorum orbes infra primum coelum, quod est inter 
corporea primum, quos moveri necesse est, astrologi antiqui 
deprehenderunt, usque ad octavum sensu praevenientes; nonum 
ratione investigarunt, non sensu. Sed supra novem hos coelorum 
orbes decimum esse coelum, fixum manens et quietum, nedum a 
nostris creditum est, sed a nonnullis etiam Hebraeorum. Namque 
Rabbinus Isaac decem statuit coelos, orbemque decimum ab 
Ezechiele designatum intelligit per saphirum, in similitudinem 
throni: ut color saphiri lucis nitorem, throni similitudo 
immobilitatem eius significet. Figuratas item intelligit decem 
sphaeras a Zacharia, per candelabrum aureum distinctum septem 
lucernis et lampadem super caput eius; tamen super lampadem 
olivas duas. Cum enim septem lucernae septem planetas indicent, et 
lampas circulum octavum tot luminibus fulgentem, vult per duas 
olivas indicari nonam et decimam sphaeram, propterea quod ex 
olivis oleum fluit ad lampades et lucernas ad luminis nutrimentum; 
et a supremo illo coelo, quod totius luminis est principium, per 
medium sibi proximum lumen infundit in cetera luminaria. 


Rabbinus vero Abraham Aben Ezra Super Decalogum, et ipse 
decimum illud coelum ponit. Primum nanque praeceptum occultum 
in tabulis, quod est: Diliges Dominum Deum tuum, etc., ut in 
Deuteronomio exprimitur, convenire inquit cum coelo, quod nos 
empyreum dicimus, nobis occulto, quod provenit a corde, omnibus 
creatis occulto ac soli Deo noto. Tum ordinem prosequitur 
convenientiae inter ceteros orbes et praecepta sequentia primum. 


Secundum praeceptum: Non adorabis deum alienum, sed Dominum 
Deum tuum, etc., ait cum primo mobili convenire, quod secum 
cetera trahit; sic hoc praeceptum. Tertium: Non assumes nomen, etc., 
convenit cum coelo stellifero, in quo sunt duodecim signa; ita in hoc 
residet divini nominis virtus duodenaria. Quartum: Sabbata 
sanctifices, convenit cum Saturno, quod astrum septimum locum 
ascendendo obtinet. Quintum: de honore parentum, convenit cum 
Iove, honorabili patre generationis, qui honorem simul cum vita 
praebet, quibus favet. Sextum: Non occides, cum Marte convenit, 
qui bellis praeest. Septimum: Non moechaberis, cum Venere, unde 
omnis voluptas. Octavum: Non furtum facies, cum Sole convenit, 
qui tanquam Dei oculus furta omnia, quae in occulto fiunt, 
manifestat et, ut semper beneficus, furtis inimicatur et rapinis. 
Nonum: Non peierabis, convenit cum Mercurio, qui linguae praeest, 
per quam verum seu falsum profertur et blasphemiae. Decimum: 
Non concupisces, cum Luna matrice siderum, cuius est concupiscere 
potissimum. 


Statuunt ergo hi supra novem coelos decimum, quem theologi 
vocant empyreum. Atque hinc admirabilis quaedam ad spiritualia 
insurgit proportio. Sunt enim novem angelorum chori, quasi mobiles 
coeli; sed unus est summus chorus, qui cunctos continet ipse 
immobilis: Deus Pater et Filius et Spiritus Sanctus. 


Ad propositum ergo revertentes, dum dicitur hic: Fiat firmamentum 
in medio aquarum, per firmamentum hic coelum stelliferum cum 
ceteris contentis ab eo usque ad lunam intelligimus: cum luminaria 
magna et stellae in firmamento narrentur posita a Deo; per aquas 
vero superiores, coelum crystallinum, quod coelum aquarum dicitur, 
propter similitudinem quandam, qua in diaphaneitate et perspicuitate 
assimilatur aquae; dicitur etiam crystallinum, eo quod ad instar 
crystalli lapidis sit solidum et perspicuum et tanquam aqua glaciali 
soliditate firmata; per aquas vero inferiores, elementa, vel potius 
elementorum materiam intelligimus, quae superius aqua dicta est: Et 


spiritus Domini ferebatur super aquas; adhuc enim confusa erat infra 
orbem lunae, atque permixta elementorum quaedam congeries usque 
ad diem tertium, in quo distinctionem dispositionemque in sua 
substantia locaque, prout uniuscuiusque exigebat natura, sortita sunt. 
Atque per modum huiusmodi est firmamentum dividens inter aquas 
et aquas, quoniam intermedium crystallini coeli elementaque cetera 
formaturum est. 


Vr. 7 Fecitque Deus firmamentum divisitque aquas, quae erant super 
firmamentum, ab aquis quae erant sub firmamento. Et factum est ita. 

T27nyn NY' P7? 22 ^7 N50 31 NY"p?7: Et fecit Deus firmamentum, 
divisitque firmamentum inter aquas, quae sunt sub firmamento et 
inter aquas, quae sunt supra firmamentum. Et fuit sic. 


Nonnulli per aquas super firmamentum spirituales intelligunt 
creaturas mentesque angelicas, eo quod scriptum sit: Et aquae..., 
quae super coelos sunt, laudent nomen Domini. Id sentit Origenes. 


Quam sententiam improbant D. Basilius et Ambrosius ratione 
consimili, asserentes non ob id, quod laudare nomen Domini 
dicantur aquae, ex eo creaturas spirituales esse, sed quia earum 
consideratio, prudenter a sensu abundantius contemplata, 
glorificationem perficit Creatoris. Alioquin, secundum hanc 
interpretandi formam, ros, pruina, frigus et aestus, quae apud 
Danielem iussa sunt hymnis omnium celebrare opificem, mentes 
quaedam erunt intellectu praeditae simul et invisibiles. 


Rabbinus Salomon, per aquas supra firmamentum, intelligit aquas 
suspensas in aere. 


De firmamenti autem natura diversi diversa dicunt. Aristoteles et 
peripatetici omnes tenent corpus coeleste nec aliquod esse ex 
simplicibus corporibus, quae elementa dicuntur, nec constare ex illis, 
propterea quod simplicibus corporibus proprius sit motus rectus, 
levibus ad superna, gravibus ad ima tendentibus; at non idem est 
sursum et deorsum ferri cum circulari periodo, qui peculiaris est 
coelo. Quorum autem secundum naturam diversae sunt motiones, 
eorum diversam esse essentiam necesse est. Eapraeter, quod 
compositum ex corruptibilibus elementis est, necesse est ut 
dissolvatur; at nulla in coelo, vel eius partibus, conspicitur 
permutatio, cum e contra elementa omnia sint variis permutationibus 
obnoxia. Ob has ratiocinationum necessitates, ad coeli siderumque 
constitutionem quintam quandam novi corporis essentiam 
peripatetici statuere, quod nec calidum sit aut frigidum, humidum 
sive siccum; sed dicunt vires illic quidem elementorum 
excellentissimas per causae modum ponendas esse: in sphaeris 
autem elementorum sub luna naturas eorum secundum formam: in 
compositis autem participatione quadam; sed naturas ipsas 
elementorum in coelo esse omnino negant. 


Plato autem et academici omnes coelum ex quattuor constare 
elementis asseverant esseque in eo et virtutes et elementorum 
naturas; sed virtutes illic in genere quodam longe his excellentiore 
consistere, et in excellentissimo naturas; et naturam illam ignis 
eminentissimam praebere coelo sensible lumen, vivificum calorem 
motumque promptissimum. Naturam terrae largiri solidam 
firmamque stabilitatem: item et stellis densitudinem, qua videri 
possint, et lunae, qua radios repellat solares; naturam aeris praestare 
perspicuam qualitatem, quam nominant translucentem; naturam 
aquae afferre delicatissimam et aequabilissimam lenitatem, ipsisque 
sphaerarum labiis, quibus sese contingunt, inserere virtutem illam 
frigoris et humoris, per quam fiat ut, quamvis ex velocissimo motu 


rapidissime et vehementissime se contingant, aestus tamen illic 
resolutioque non cadat. 


Asserunt praeterea coelum et vere calidum et vere frigidum, 
humidum esse atque siccum, cum manifeste elementorum qualitates 
producat cumque stellae, ut flammaeae, luceant earumque radii 
flammam gerant, qua mortalia sub coelo calefaciunt. Et asserere 
quod coelum id efficiat per motum, rationi et sensui aiunt adversari; 
sensui: quia frequenter percipimus longe vehementius et velocius 
moveri corpora prope nos, nec propterea alia corpora calefacere ita 
ut calefiunt a coelo; insuper, ex contactu aestivo radiorum solis 
vehementer corpora sentimus calefieri, quod non contingeret nisi 
radio inesset caliditas eique haec non inesset nisi coelum ex se 
caleret. Adversatur etiam rationi: quoniam motus, qui alicuius actus 
est mobilis a motore dependens, per se id producit solum, ad quod 
motor suapte natura expetit producere mobile. Localis siquidem 
motus ad loci per se deducit acquisitionem; at si inde calefactio vel 
quaevis alia sequatur qualitas, ex eventu est. At cum a coelo diffusus 
calor omnia servet, cuncta foveat, omnibus vitam impartiatur, 
omnium generationes absolvat, cuncta purget, servet et vivificet, 
alienum est a ratione putare a coelo haec ex eventu dependere. Non 
ergo negandum est coelum esse calidum, sed esse urens; neque 
dicendum solis lumen sola repercussione calefacere, vel sola 
[repercussione] comburere. Nam lunae radii repercussi nihil 
calefaciunt, quoniam in ea virtus aquae dominatur; calefaciunt 
autem solis radii salubriter pro ignea solis vivificaque natura. 


Nec obiiciat quis ex tardiori lunae motu contingere ne lunae radii 
calefaciant. Nam etsi ponitur esse tardior, tamen tanto propinquior 
est, quam sol hominibus, ut debeat, si non aeque, aliqualiter tamen 
calefacere, si repercussione dumtaxat radiorum proveniat calefactio. 
Neque adducat quis aestum esse ignis proprium; siquidem quo 
minus alienae miscetur materiae, minus urit. Sed lumen ignis est 
proprium; quo enim purius, eo lucidius, licet oculis quibusdam non 


manifestius, et lucet longius quam calefaciat et prius illuminat, et 
momento [lumen] caloremque largitur, calefacto post 1gnem ad 
tempus servante calorem; lumen vero largitur nulli, utpote sibi 
proprium; siquidem abeunte igne simul et lumen abit. Si ergo lumen 
in coelo est: ergo et ignis. 


Solvunt platonici rationes peripateticorum, et primum quidem a 
motu sumptam, quoniam inquiunt motum naturalem et simplicem 
unum tantum esse, nempe orbicularem; nam motus rectus non est 
simplex, cum sensim reddatur velocior; nec est secundum naturam 
elementi, quoniam non ei convenit in proprio loco, sed reditus potius 
quidam est in naturam; non enim convenit seorsum a violentia 
constituto, sed extra proprium locum vi collocato. Non ergo ex eo, 
quod ignis sursum ferri videatur, coelum vero circumferri, putandum 
est coelum non constare ex ignea natura. Nam si qua forte coeli 
portio in medio ponatur, repente ascendet in rectum, breviori tramite 
patriam petitura. Moveri autem tam ignem quam aerem circulariter 
ostendit circuitus cometarum. 


Ad secundam pariter rationem respondent, coelum non corrumpi 
tum propter eius corporis puritatem, tum quia tanta est in coelesti 
substantia virtus ad conciliandum efficax, ut qualitates et motiones, 
quae apud nos repugnantes sunt, ibi non repugnent. Item quia illic 
elementa statim a prima genitura mundi in formam praestantissimi, 
idest ignis, redacta sunt; quemadmodum per motum coelestem 
elementa quattuor apud nos in quavis genitura ad unam reducuntur 
mixti formam. Praeterea quia nihil extra se habet, a quo laedatur. 
Postremo quia ea est voluntas opificis, quae nexus est ceteris firmior 
et insolubilior, ut in Timaeo inquit Plato. 


Haec est platonicorum sententia, et hanc quidem Hebraei valde 
probant. Rabbinus enim Salomon ex aqua et igne coelum dicit esse 
compositum. Qui etiam exponens praesentem locum de opere 
firmamenti, sic ait: *Fiat firmamentum, induravit firmamentum, quia 


licet coeli prima die creati sint, adhuc humidi erant, seu fluidi; et 
coagulati, seu condensati sunt in secunda ab increpatione Dei in 
sermone suo: Fiat firmamentum. Et hoc est quod scriptum est: 
Columnae coeli commovebuntur, idest tota die prima et in secunda 
obstupuerunt, sicut homo stupefactus et stetit ab increpatione et 
terrore super se". Et hic vir per hoc, quod dicitur: Fiat, intelligit, non 
substantialis formae inductionem, sed qualitatem quandam 
superinductam, scilicet duritiem et densitatem sive stabilitatem, et 
sic: Fecit, idest stabilivit eum seper stabilitatem suam. Et inquit quod 
facere hic est sicut illud: Faciet mulier ungues suas, quod de muliere 
captiva apud hebraeum intelligitur, quam sibi vellet in uxorem 
accipere. 


Hanc eandem sententiam ex nostris D. Ambrosius tenere videtur, 
asserens coelum ex esse compositum. D. etiam Basilius ad hanc 
potius declinat, asserens sententiam de quinta essentia 
commentitiam esse et ab ipsis philosophis excogitatam. Beda etiam 
de hac re sic loquitur: *In medio ergo firmamentum est sidereum 
coelum, quod de aquis esse factum credi potest; crystallinus enim 
lapis, cuius magna firmitas, magna perspicuitas, de aquis factus est". 
Theodoretus etiam, ex Graecis, coelum ex fluxa aquarum natura 
asserit constitisse et quae prius liquabilis esset natura, solidissimam 
esse effectam, et ob id firmamentum esse appellatum. Gennadius 
similiter Deum asserit firmamentum ex ipsius rei opificio ipsum 
appellasse, eo quod cum prius lenta, fluxa solubilisque esset natura, 
solidam et minime mobilem constipationem accepit. D. Augustinus 
etiam facile consentit his, qui coelum asserunt igneae naturae, unde 
etiam sidera atque luminaria facta esse coniectant, illius videlicet 
igneae lucis in eas formas, quas in coelo cernimus conglobata 
dispositaque natura. Hinc, ex tantorum virorum sententia, huic 
positioni videtur magis assentiendum, tum quia et ratio ei favet et 
Sacrae Scripturae est magis accommodata. 


Illud autem, quod sequitur: Et factum est ita, Rabbinus Aben Ezra 
inquit adhaerere cum eo, quod sequitur post ipsum, scilicet quod 
vocavit Deus firmamentum coelum. 


Vr. 8 Et vocavit Deus firmamentum coelum. Et factum est vesperae 
et mane dies secundus. 

yn ni: Et vocavit Deus firmamentum coelum. Et fuit vesperae et 
mane dies secundus. 


Rabbinus Salomon huius nominis nv, tres dat interpretationes: " 
D'DVN, D^» DV, Dn"aNV: quia, inquit, miscuit hoc in hoc et ex eis, aqua 
scilicet et igne, fecit coelum". Ex hoc inquit ideo firmamentum 
dictum esse coelum, quod ex igne et aqua factum sit. Rabbinus Aben 
Ezra notat hic Deum quinque rebus vocasse nomina, quae sunt: lux, 
tenebrae, coelum, terra et Adam, hoc est homo: ita homo enim 27N 
hebraice dicitur. 


D. Ambrosius hunc locum ita exponit, dicens coelorum nomen esse 
commune, quia plurimos coelos Scriptura testificatur: nomen autem 
esse speciale firmamentum; ita ut supra videatur generaliter dixisse 
[in principio] coelum factum, ut omnem coelestis creaturae fabricam 
comprehendret: hic autem specialem firmamenti huius [exterioris] 
soliditatem, quod dicitur coeli firmamentum, sicut legimus in hymno 
prophetico: Benedictus es in firmamento coeli". Putat enim a 
firmitate, eo quod non sit invalidum ac remissum, dictum esse 
coelum hoc firmamentum, quod divina virtute firmatum sit, sicut ait 
Scriptura: Laudate eum in firmamento virtutis eius. 


D. Basilius aliam adducit rationem, ut haec coeli appellatio alteri 
congruat et aptetur et particeps eius vocis sit firmamentum, per 
similitudinem; a verbo enim ópao0a: , idest videri, deducta est 
appellatio nominis tov oopavoo, idest coeli; unde et aer ob 
conspicuitatem coelum dici observavimus, ut cum dicit Scriptura: 
Volatilia coeli, etc. Origenes inquit quod Deus firmamentum vocavit 
coelum donans ei eius coeli, quod ante creaverat, nomen, hoc est 
dignum fecit eo nomine, quo et ipsum empyreum cum propter eius 
magnitudinem tum quia inter ea, quae nobis conspicua, sublimius est 
atque omnino sublimius. 


Advertendum hic quod secunda die non dicitur: Et vidit Deus quod 
esset bonum; Textus enim Hebraicus 1d non habet, sicut nec in 
Vulgata Editione nostra est. Puto autem Septuaginta id posuisse, vel 
a quovis alio eorum translationi additum esse, cum et D. Basilius et 
Ioannes Chrysostomus et Ambrosius id explicent. 


Superest nunc solvendum cur hoc in die non dixerit Moyses: Et vidit 
Deus quod esset bonum. Aiunt quidam ob numerum dualem, qui 
propterea censetur informis quoniam primus ab utique recedit; unde 
et animalia immunda bina et bina introducuntur in arcam. Hanc 
rationem Hieronymus in Ioviniano affert. Quibusdam tamen minus 
satisfacit, utpote mystica et quae non debebat officere rei veritati; si 
enim vere hoc bonum perfectumque erat, quid porrigebat periculi 
reddere hoc in loco testimonium Deum vidisse et probavisse? 


Rabbinus Salomon, quaerens cur non dicitur hic: Et vidit... quod... 
bonum, respondet: *Quia opus aquarum non fuit consummatum 
usque ad diem tertium, et in die tertio consummatum est opus 
aquarum et aliud; ac propterea, inquit, in die tertio geminatur: Quod 
esset bonum; bis enim dicitur: semel pro consummatione operis 
secundae diei, et semel pro consummatione operis tertiae diei". 
Hanc rationem innuit etiam Glossa, post rationem Hieronymi, dicens 


ideo bonum hic non dici, quia in hoc opere distinctio aquae non sit 
perfecta, quae fit in proximo. 


At vero quoniam peculiare huius diei opus ipsum est firmamentum, 
iccirco probatur mihi magis abstinuisse Moysen, ne diceret: Quod 
esset bonum, quoniam firmamentum adhuc imperfectum erat, cum 
suo esset stellarum ornatu destitutum, in quo summa illius pulcritudo 
consistit. Hanc autem perfectionem quarta adeptum est die, ac 
propterea ibi dicitur: Vidit Deus quod esset bonum. 


Vr. 9 Dixit vero Deus: Congregentur aquae, quae sub coelo sunt, in 
locum unum, et appareat arida. Et factum est ita. 

Rabbinus Aben Ezra exponit verbum zmp per ^n, in hithpael: 
colligant se aquae, sive coarcervent se, vel conveniant. 


Hanc aquarum congregationem D. Ioannes Chrysostomus sic 
explicat: "Quia enim omnia completa erant aquis, iussit in unam 
congregationem aquarum multitudinem concedere, ut sic appareat 
arida"; terra enim erat invisibilis et inculta, eo quod aquis 
obtegebatur. D. Basilius et Ambrosius idem dicunt; per aquas 
nanque et terram haec elementa intelligunt, quae nostris sunt obiecta 
obtutibus, et universam tellurem aquae operiebant; propter quod et 
invisibilis erat et infectunda: sed praecepto dominico ad declivia et 
concava terrae praeceps devoluta sit aqua, et sic apparuerit arida, 
quae prius aquis subiecta extitit. 


Rabbinus Salomon idipsum asserit, dicens quod "aquae fuerunt 
expansae super universam terram, et congregatae sunt in oceano, 
quod est mare magnum inter omnia maria." 


Rabbinus Aben Ezra inquit, quod "hic versus coniungitur cum 
superioribus, quoniam firmamentum non est factum usquequo 
exaruit terra. Et testimonium est: In die qua fecit Dominus terram et 
coelum; et ecce in die una facta sunt; et visio est verbum 
absconditum; et congregationes a sparsione non est creatio. Et ita est 
sensus eius: Et iam dixerat Deus: Congregentur aquae. Et huic 
simile est in lege in centum locis; et ecce in capite rrvN?2 dabo tibi 
duo testimonia. Unum est: Et posuit ibi hominem quem formaverat; 
et postea inquit: Produxit Dominus Deus; et tamen prius homine 
produxerat ea. Et testimonium secundum: quod praecepit homini ut 
non comederet de ligno scientiae boni et mali, et postea scriptum est: 
Et formavit Dominus Deus hominem de terra". Sed expositio eius 
est quod iam formaverat: et propterea, inquit, est quod: Et vidit Deus 
quod esset bonum, coniungitur cum creatione secundae diei; et: 
Germinet terra, est principium diei tertiae". 


D. tamen Augustinus, quoniam superius per aquas interpretatus est 
ipsam materiam, eodem contextu id quoque exponit, dicens quod si 
quandam confusionem materiae aquae nomine appellaverat, haec 
congregatio accipienda est ipsa formatio, ut talis esset aquae species, 
qualam nunc esse cernimus. Et ipsum: Appareat arida, quod positum 
est, terrae formatio intelligi potest, ut hanc haberet speciem terra, 
quam cernimus; invisibilis et in composita dicta erat, cum adhuc 
materiae species deesset. 


Nos ergo ad D. Augustini interpretationem ita conformiter 
exponimus. Congregentur aquae, quae sub coelo sunt, idest in 
formam redigatur materia corporalis, ut aqua ista sit quam sentimus. 
Non enim fecit Deus aquas congregari, sicut prius existentes, sed 
sicut dans eis formam et naturam, per quam sint aptae natae in unum 
locum concurrere. Et appareat arida, idest speciem visibilem accipiat 
et a confusione distinctam. Non enim apparere iubetur ut prius 
existens, sed ut formam naturamque accipiens, qua apparere 
viderique posset. Itaque aquas congregari in unum aliud non est, 


quam speciem accipere unam inclinationemque simul ad locum 
debitum conguumque speciei. At vero quoniam iuxta formae 
aquarum existentiam inclinationemque ad situm sibi peculiarem, 
earum proprius supra ac circum terram est locus immediatus, ex eo 
quod nobilius minusve grave sunt elementum, sicut aer super 
utrumque collocatus est ut leve, superque aerem ignis ut levius; 
noceret autem maiori et universaliori bono si ubique terram 
operirent aquae: non enim posset illa producere fetus suos, nec 
animalia servari nec plantae potuissent; ideo Deus effecit, ut in 
unum aquae congregarentur locum, in terrae concavis praeruptisque 
sinibus receptae ac tanquam in utre congregatae, ne converterentur 
operire terram, ac in superficie altiori arida appareret. 


Nec tamen dicendum est vi aquas ibi detineri et proprio esse loco 
destinatus, cum earum proprius sit supra terram locus, ita ut, si sibi 
ipsis dimitterentur, super terram effluerent reverterenturque operire 
terram, tanquam peculiarem sibi locum adepturae; cum, ut aiunt 
nonulli, sint in oceani medio multo altiores terrae. At verum id 
nequaquam est. Ad oculum enim videmus aquae motum semper in 
decliviorem esse locum; unde aquae illae altiores ad litus defluerent, 
si demissior hic locus est. Naturale siquidem aquis est undequaque 
ad centrum aequilater tendere; loca autem demissiora sunt 
propinquiora centro. 


Nec dicat quis divina virtute detineri ne defluant, cum aptae sint et 
possint; huic enim obstat Augustinus, dicens Deum sic res quas 
condidit administrare, *ut eas proprios motus agere sinat"; et, ut 
Divus Dionysius egregie docet, Dei non est rerum violare naturas, 
sed sua prudentia temperare. Sic ergo aquarum temperavit naturas, 
ut eas non sineret ubique dispersas universam tellurem operire eique 
superesse; nec tamen eas omnino proprio ac naturali loco destituit, 
ne aliqualiter terrae superessent: sed suae virtutis praecepto, eas in 
demissis imae terrae concavis profundisque cavernis congregans et 


recipiens, proprium eius super terram donavit locum, quatenus 
aquarum omnium sinus terra subiecta est. 


Ita tamen aquis subiecit terram, ut arida, quam apparere iussit, aquis 
circumfluentibus superemineat, iuxta illud Psalmi: Qui fundavit 
terram super aquas. Non enim terra gravior aquis levioribus portatur; 
sed, ut egregie Augustinus exponit, terra super aquas fundata dicitur, 
quod aquis circumfluentibus supereminet. Semper enim tum marium 
tum fluviorum litora aquis altiora conspicimus; etsi in medio 
videantur aquae altius eminere, id non est quod super litora se 
elevent, sed quia earum est sinus profundior et centro propinquior. 
Aquarum tamen locus vel semper arida demissior est, et tum 
maxime ipsius oceani, quo omnes confluunt. Si enim eius non esset 
locus declivior, cur magis eo, quam alio, flumina currunt, si semper 
ad ima labuntur aquae? Hinc patet etiam hoc ipsum: nam euntes ad 
mare descendere dicuntur, ut Rabbinus Aben Ezra hic testatur, et in 
Scriptura pluries id reperimus, sicuti: Qui descendunt mare in 
navibus; et de Iona, cum fugeret a facie Domini in Tharsis..., 
descendit in Ioppen et invenit navem. 


Sed hic rerum dubitatio oritur, quomodo omnes aquae in unum 
locum congregatae dicantur, cum sint plura aquarum loca. Nam 
praeter Oceanum, quod est omnium amplissimum, est Thyrennum, 
est Adriaticum, Indicum, Aegyptium, Pontus, Propontis, 
Hellespontus, Euxinus, Aegeum, Ionium, Atlanticum et alia 
mediterranea; sed ideo in unum locum aquas inquit redactas esse, 
quia omnes aquae in unum tendunt, idest mare maximum, cui cuncta 
iuguntur; et si qui lacus in semetipsis stricti videntur, occultis tamen 
meatibus in mare revolvuntur. Fossores quoque puteorum id probant, 
quia omnis tellus per invisibiles venas aquis repleta est, quibus ex 
mari principium est. 


Vr. 10 Et vocavit Deus aridam terram congregationesque aquarum 
appellavit maria. Et vidit Deus quod esset bonum. 

D. Basilius et Ambrosius locum hunc explicant, quod siccitas 
quidem, sive ariditas, aut certe arida, proprium quid est, quod 
naturam veluti delineat et exprimit ipsius subiecti; terra autem nuda 
quaedam est ac tenuis appellatio rei. Nam ut ratione quidem 
praeditum esse, proprium ipsius hominis est; vox autem: homo, id 
significat animal, cui proprium illud competit; sic et ariditas 
proprium est atque praeceipuum terrae. Cui ergo uti proprium 
siccitas accommodatur atque ariditas, id appellatum est terra; 
perinde atque cui veluti proprium peculiareque quid ipsum hinnibile 
competit, id nuncupatum est equus. Arida ergo expressio quaedam 
naturae est; unde et illi, quae scatet aquis, inest ut habeat ariditatem. 
Remota enim aqua, incipit esse arida, sicut scriptum est: Posuit 
flumina in desertum et exitus aquarum in sitim, hoc est de terra 
aquosa aridam fecit. 


Non solum autem in terra hoc ita est, sed etiam in aliis elementis. 
Unumquodque enim propriam habeat qualitatem, per quam et a 
ceteris secernitur, et quale unumquodque sit cognoscitur. Et aqua 
quidem propriam qualitatem habet rigiditatem; aer vero 
humiditatem; ignis autem caliditatem; quae primae sunt singulae 
singulisque elementis peculiares et propriae; quamvis nullum eorum 
absolute solitarium sit, sincerum ac simplex: sed terra quidem sicca 
est et frigida; aqua vero frigida ac humida; aer humidus et calidus; 
ignis calidus et siccus. Ac ita per has iugales qualitates, singula 
miscentur elementa; nam terra, cum sit aridae et frigidae qualitatis, 
connectitur aquae per cognationem qualitatis frigidae; et aqua aeri, 
quia humidus est aer. Ergo aqua, tanquam brachiis quibusdam 


duobus, frigoris et humoris, altero terram, altero aerem videtur 
amplecti: frigido terram, aerem humido. Aer quoque medius inter 
duo compugnantia per naturam, idest inter aquam et ignem, 
utrumque illud elementum sibi conciliat, quia et aquis humore et 
igni calore coniungitur. Ignis quoque, cum sit calidus et siccus 
natura, calore aeri annectitur: siccitate autem in communionem 
terrae ac societatem refunditur; atque ita sibi per hunc circuitum et 
chorum quendam concordiae societatisque conveniunt. Unde et 
graece otoveia dicuntur, quae latine elementa dicimus, quod sibi 
conveniant et concinnant. 


Huc autem progressi sumus, quia Scriptura ait quod Deus vocavit 
aridam terram, hoc est quia quod principale est eius, Deus vocavit 
proprietatem naturae. Naturalis enim proprietas siccitas est terrae: 
haec ei praerogativa servata est principalis. Ergo siccitas subest 
etiam ut sit frigida: sed non praeferuntur secunda primis. 


Et congregationes aquarum appellavit maria. Iuxta idioma linguae 
hebraicae, omnis aquarum congregatio, sive salsae sint sive dulces, 
maria nuncupantur et non solum oceanus. Unde et in Evangelio 
frequenter legimus: Mare Galilaeae et Tiberiadis, cum tamen quidam 
sit lacus, quem Lucas stagnun Genesareth appellavit. 


Hanc dialecti hebraicae propriatem ignoravit Porphyrius, qui 
Evangelistas carpit, quod lacum mare dixerint, ad faciendum, ut ipse 
asserit, ignorantibus miraculum quod Dominus super mare 
ambulaverit. Stulte! Num miraculum minus est super stagni fluidas 
aquas [ambulare], quam undas calcare maris? Id miraculum est 
fluctus calcasse, sive maris sint sive lacus. 


Sed exoritur dubium, cum supra in unum locum aquas congregari 
Dominus iusserit, quid est quod aquarum congregationes maria 
appellat? Rabbinus Abraham Aben Ezra inquit: *Sic dictum est 
propterea quod non est nomen mari, quod circumdat universam 
terram". Respondet D. Ambrosius quod *una congregatio est 


aquarum, eo quod iugis unda atque continua ab Indico mari usque ad 
Gaditani litoris oram, et inde in mare Rubrum extrema circumfuso 
orbem terrarum includit oceano: interius quoque Thyrenno Adrias, 
Adriae cetera miscentur nominibus distincta, non fluctibus. ... Unde 
una est generalis collectio, quae dicitur mare, et multae collectiones, 
quae maria pro regionibus nuncupantur. Sic enim multae terrae, ut 
Africa, Hispania, Thracia, Macedonia, Syria, Aegyptus, Gallia atque 
Italia pro regionum appellantur vocabulis, et una est terra: ita multa 
dicuntur pro locorum appellationibus maria, et unum est mare, sicut 
ait Propheta dicens: Tui sunt coeli et tua est terra, orbem terrarum et 
plenitudinem eius tu fundasti, aquilonem et mare tu creasti". 


Et vidit Deus quod esset bonum. Rabbinus Aben Ezra inquit hoc 
adhaerere cum creatione secundae diei. D. Basilius et Ambrosius 
commendationem hanc ad mare referunt, quod congregatio aquarum 
est, non quod sermo hic indicet iucundum aliquem aspectum maris 
Deo apparuisse; non enim oculis aspicit pulcritudines creaturarum 
conditor ipse, sed ineffabili sapientia ea, quae fiunt, contemplatur. 
"Bonum igitur mare primum, quia terras necessario suffulsit 
humore, quibus per venas quasdam occultas succum haud inutilem 
subministrat; bonum mare, tanquam hospitium fluviorum, fons 
imbrium, derivatio alluvionum, invectio commeatuum, quo sibi 
distantes populi copulantur, quo proeliorum removentur pericula, 
quo barbaricus furor clauditur: subsidium in necessitatibus, refugium 
in periculis, gratia in voluptatibus, salubritas valetudinis, 
separatorum coniunctio, itineris compendium, transfugium 
laborantium, subsidium vectigalium, sterilitatis alimentum. Ex hoc 
pluvia in terras transfunditur; siquidem de mari aqua radiis solis 
hauritur, et quod subtile eius est, rapitur: deinde quanto altius 
elevatur, tanto magis etiam nubium obumbratione frigescit, et fit 
imber, qui non solum terrenam temperat siccitatem, sed etiam ieiuna 
arva fecundat". 


Beda tamen, hunc locum explicans, sic inquit: ^Nondum terra 
germinaverat, nec aqua animantia viva produxerat, et tamen dicitur 
Deus videre quod esset bonum, cedentibus aquis, apparuisse aridam, 
quia aestimator universitatis, praevidens quae sunt futura, quasi iam 
perfecta laudat". Haec mihi plurimum arridet sententia, ut, aquis 
segregatis, aridam apparuisse, hic dicatur bonum. Manifesto enim 
segregationis huius patet utilitas, cum propter terrestrium animalium 
conservationem tum propter fructus terrae ac fruges. Posthac 
siquidem non amplius inanis et vacua, sed visui facta pervia, herbis 
fuit placide virentibus ornata et plantis, fluv iis quoque floribus 
decorata, ut suis fecundata fetibus, fructus suaves pastumque 
animantibus gratissimum redderet. Quapropter statim germinandi 
virtutem suapte natura a Deo accipit omnium largitore, cum 
subditur: 


Vr. 11 Germinet terra herbam virentem et facientem semen et 
lignum pomiferum faciens fructum iuxta genus suum, cuius semen 
in semetipso sit super terram. Et factum est ita. 

327m NY87?Y: Et dixit Deus : Germinet terra germen herbam 
seminificantem semen, lignum fructivum faciens fructus secundum 
speciem suam, cuiusque semen in ipso sit super terram. Et fuit sic. 


Rabbinus David Kimchi hoc dicit inter Nv7 et 23Uv discrimen 
assignat: quod NV" cum sex punctis, est germen, et vocatur sic cum 
incipit egredi e terra; et cum creverit vocatur 3VY, idest herba , 
quoniam nomen NV" est initium operis in herba: proptera derivatur 
ab eo verbum significans actum, sicut de nx, idest germinare, et 
non ex 3vy fit verbum. Rabbinus etiam Aben Ezra inquit, quod hic 


NU'7n est quemadmodum rmoxn: germinet. Rabbinus quoque 
Salomon inquit *non idem esse NV" et 2UY, nec 2VY NV7, nec est 
lingua Scripturae seu Bibliae dicere: yhNa »vyn, quia species NUT 
divisae unaquaeque in substantia sua, vocantur herba aliqua. Et non 
est expositio verbo huic dicere germen aliquod particulare et 
determinatum, quoniam expositio NV7 est vestimentum terrae, sicut 
quod est plenitudo germinum. Itaque, germinet terra, idest impleatur 
et operiatur vestimento herbarum". In lingua latina Nv7, dicitur: 30v, 
herba; frequentissime tamen in Scriptura NV" pro 3VY accipitur, et e 
contra, quoniam inter se similia valde sunt. 


Illud quoque inferius in nostra Translatione Vulgata: Faciens semen, 
hebraice est: seminificans semen; similiter et inferius: Producat 
terra, hebraice est: Nxn, idest faciat exire, quae, sicut et alia pene 
infinita, prudentissime noster Interpres latinae phrasi accommodavit, 
quod et Septuaginta fecerunt in lingua graeca; quanquam hi sint 
longe in fingendis ac notandis nominibus nobis feliciores: propterea 
hebraico accedunt saepe propius quam nos. 


Nunc sensus nobis elucidandus est horum verborum. Ait ergo: 
Germinet terra herbam, seu germen, etc. Nonnulli exponunt: 
germinet, idest generandi vim virtutemque accipiat habeatque; quae 
videtur D. Augustini fuisse sententia. D. Ioannes Chrysostomus 
aliter exponit, inquiens: "Praecepit Dominus et statim terra suos 
partus maturans, ad germinanda semina seipsam sollicitavit: Et 
protulit terra herbam foeni, etc. animadvertens hic verbo Domini 
omnia facta super terram esse." Quod aliis longe visum est 
probabilius, tum quia id magis vocum significatio probat, tum quia 
Deum ostendere inquiunt voluisse, quomodo sine mediis causis 
poterat cunctos mediarum causarum effectus perfecte et in momento 
producere, utpote omnipotens et agens ex voluntate, non autem ex 
necessitate naturae: sicuti et hominem componere per seipsum voluit 
et cuncta animalium genera: perfecte id enim oportebat in initio. 


D. Basilius hunc ita explicat locum: "Terra, inquit, excusso a se iam 
ac posito aquae pondere, ut interquievit aliquantum et liberior 
respiravit, ordine naturae consentaneo edictum accepit, quo iubeatur 
germinare herbam quidem primum, dein lignum: id quod vel in hunc 
cernimus fieri diem. Illa enim reddita tunc vox primum illud 
praeceptum, veluti lex naturae quaedam ac institutum impressum 
insculptumque telluri, facultatem illi germinandi fructusque ferendi 
praestat." 


Nos tamen et cum Basilio hanc germinandi legem fructusque ferendi 
hoc Dei praecepto terrae esse indictam, et cum Augustino terram 
germinandi accepisse virtutem, simulque cum Chrysostomo tunc 
eam hoc Dei iussu, nullo secundarum causarum effectu medio, 
terram produxisse germina herbasque ac fructus, non incongrue 
intelligendum esse in hoc verbo putamus. Hanc enim accepisse 
legem germinandi fructusque ferendi, ea, quae in hunc usque 
cernimus fieri diem, probant: germinandi autem accepisse tunc 
virtutem, ratio evidens probat, quoniam nobis ostendit effectus. 
Nullo enim pacto suos terra fetus ac germina produxisset, nisi 
virtutem a Deo omnium largitore accepisset. Statim etiam suos 
maturasse partus protulisseque germina herbasque et fructus, probat 
textus, qui mox sequitur: 


Vr. 12 Et protulit terra herbam virentem et facientem semen iuxta 
genus suum lignumque faciens fructum et habens unumquodque 
sementem secundum speciem suam. 

"gm 034-129 119 3-2V I2N) "m y1y?: Et produxit terra 
germen, herbam seminificantem semen iuxta speciem suam, lignum 
fructiferum cuius in eo semen iuxta speciem suam. 


Aben Ezra exponit: "Cuius semen in eo iuxta speciem suam, quia 
unumquodque semen custodit speciem suam". Rabbinus Salomon 
illud: seminificantem semen, ita exponit "quod crescat in ea, scilicet 
herba, semen suum ad seminandum ex eo in alio loco"; illud autem: 
lignum fructiferum: »?5 yy, inquit esse "quasi lignum produxerit 
onustum fructibus: quia non est ita faciens haec. Produxit terra 
lignum faciens fructum et non lignum fructuum, exponendum est 
quod, quando maledictus fuit Adam super iniquitate sua, visitata est 
etiam ipsa, scilicet terra, et maledicta". Illud autem: Cuius semen in 
eo, inquit quod "sunt grana vel semina in omnibus fructibus, ex 
quibus lignum germinat, ac si quis plantasset illud". Rabinus Aben 
Ezra notat hic quod dicitur: *Nx1n, xov», yóNn3 NV, germinet, 
reptilificent et produxit, et ecce posuit virtutem in terra et in aqua ad 
faciendum in praecepto Dei, et hoc est generatio". 


Vr. 13 Et vidit Deus quod esset bonum. Et factum est vespere et 
mane dies tertius. 

PwD?n: Et vidit Deus quod esset bonum. Et fuit vespere et fuit mane 
dies tertius. 


Hic tertiae diei commendatio ponitur propter terrae nascentium 
utilitatem. Movet tamen multos cur Dominus multas noxias herbas, 
spinas ac tribulos et virgulta quaedam, quae infructuosa videntur, e 
terra germinari voluerit. Respondit D. Augustinus multas talium 
herbarum esse utilitates, licet nobis inutiles et noxiae videantur, qui 
earum ignoramus naturas, suntque ad universi pulcritudinem 
requisita. Nisi forte dixerimus, post hominis lapsum ad peccati 
vindictam has, Deo iubente, protulisse terram, cum dictum sit a 
Domino ipsi Adam: Spinas et tribulos germinabit tibi. 


Vr. 14-15 Dixit etiam Deus : Fiant luminaria in firmamento coeli, et 
dividant diem ac noctem, et sint in signa et tempora et dies et annos, 
ut luceant in firmamento coeli et illuminent terram. Et factum est ita. 

27 miyywr sy vw? nya vga mai? v2 hoc est: Et dixit Deus : 
Sint luminaria in firmamento coeli, ad dividendum inter diem et 
inter noctem, et sint in signa et statuta tempora et dies et annos. Et 
fuerunt in luminaria in firmamento coeli ad illuminandum super 


terram. Et fuit ita. 

3270] NYN7OY NI0JND NOU? NY" p?3: hoc est: Et dixit Deus : Sint 
luminaria in firmamento coeli, ad dividendum inter diem et inter 
noctem, et sint in signa et statuta tempora et ad numerandum in eis 
dies et annos. Et fuerunt luminaria in firmamento coeli ad 
illuminandum super terram. 


Rabbinus Aben Ezra inquit quod dictio: *7r, est 77, quoniam 
significatum in ea est plurale et est 77r, scilicet pro singulari et 
plurali, etiam pro femino, ut est: S1 fuerit puella virgo, etc. Rabbinus 
Salomon sic locum hunc interpretatur, dicens quod "luminaria iam a 
prima die creata fuerunt, et quarta praecepit super ea ut 
suspenderentur in firmamento; et sic omnis generatio coeli et terrae 
creata est prima die, sed unumquodque stabilitum est in die suo, 
sicut decretum est super ea. Et hoc est quod est scriptum: n"nvn ns: 
ad multiplicandum generationes eius, et; N31 nN: ad 
multiplicandum eius generationes". Inquit deinde quod *'in dictione: 
n?N2, deficit * littera, propterea quod est dies maledictionis, ut cadat 


squillantia in pueris: propter quod ieiunant in quarta feria propter 
squillantiam, ne cadat in pueris". Ad dividendum inter diem et 
noctem: inquit hoc factum esse "ad reponendum primam lucem; sed 
in septem diebus primis ministraverunt lux et tenebrae primae: hoc 
in die et hoc in nocte. Et sint in signa: cum luminaria eclipsantur 
signum malum est in saeculo, sive mundo, sicut dicitur: A signis 
coeli ne timueritis: et in faciendo ita voluntatem Dei non fuit 
necessarium, at timendum a vindicta. Et in stata tempora: propter 
futurum, quia futurus erat Israel, qui praecipitur super stata tempora, 
sive festivitates, et ipsa numerantur ad plenilunium lunae. Et dies : 
deservit sol mediae parti diei, et deservit luna alteri medietati eius: 
ecce dies perfectus. Et annos : a fine trecentorum sexaginta quinque 
dierum perficiunt cursus vel semitas suas in duodecim signis 
planetae eorum, et est annus; et praeter hoc deserviunt ad 
illuminandum mundum". Hucusque est interpretatio horum 
verborum Rabbini Salomonis. 


Aben Ezra vero hunc locum exponit primo: "In signa punctorum et 
in stata tempora horarum; et quadrat ut sint in signa super eclipsim 
solis et lunae et saltum similitudinis stellarum, quia ipsae stellae sunt 
causa similitudinis, sive signi, quae videtur"; et in dictione n^N2? 
inquit quod *» est littera addita et superfluit nec dicit quicquam". 
Exponens de firmamento, adducit opinionem Rabbini Sepharaddi. 
Inquit enim quod *dixit sapiens magnus Sepharaddi, quod 
firmamentum dividitur in octo partes: in septem stellas, et sphaeram 
signorum". Ipse autem hanc non approbat sententiam; ait enim quod 
hoc non quadrat *quoniam non est corpus supra sphaeram signorum. 
Et ecce Scriptura dicit: In firmamento coeli, ad docendum quod est 
coelum super illud; et ita: Coeli coelorum; et: Ad equitandum super 
coelum coeli proris; et n7 in hoc loco non est oriens, idest 
manifestum. Et Gaon Rabbinus Sahadiah — memoria iusti in 
benedictione — fugit ex hoc loco; et rectum in oculis meis quod sol 
et luna et omnes stellae sunt luminaria in firmamento, quia ibi 


videntur". Ipse ergo Aben Ezra tenet quod firmamentum sit aer, ut 
supra exposuit. 


Nos tamen, a Sanctorum semita non deviantes, hunc locum ita 
exponimus: Fiant luminaria in firmamento coeli, idest corpora solis, 
lunae et stellarum, quae sint primariae illius lucis, primo die 
conditae, vehicula, nam, ut supra ex D. Basilii et Damasceni 
exposuimus, luminare lucis ac luminis vehiculum est. Luminaria 
ergo ex illa prima luce, quae diem faciebat et noctem, sunt quarto 
hoc die ex sui orbis natura constituta, partibus in maiorem quandam 
densitatem redactis: est enim astrum densior pars sui orbis. Factum 
est autem 1d divina manu, idest virtute, in modum vasis luminis 
primarii receptivi. 


Facta sunt autem haec, etsi ut cetera omnia, ad Dei summi gloriam, 
universa enim propter semetipsum operatus est Dominus, praecipue 
tamen ad hominis commodum atque utile; non ut ea colat homo, sed 
ut ipsa homini serviant ac subministrent. Unde Scriptura ait: Ne 
forte, oculis elevatis ad coelum, videas solem et lunam et omnia 
astra coeli et errore deceptus adores ea et colas quae creavit 
Dominus Deus tuus in ministerium cunctis gentibus. Eapropter hic 
luminarium officia ac ministeria describuntur a Moyse. Primo: ut 
diem ac noctem dividant. Sol etenim diem efficit lucem in sese 
circumferens et, ut D. Basilius ait, non aberraverit quispiam si, diem 
definiens, aerem esse dixerit illuminatum a sole, aut quantitatem 
temporis tantam, quo sol in hemisphaerio nostro super terram motam 
trahit; propter quod in potestatem diei sol creatus dicitur, luna autem 
et stellae in potestatem noctis. Et hic nox non pro tenebris accipitur, 
seu pro privatione lucis solaris, sicut in prima die fuit nox: nam 
illam noctem solaris lucis privatio efficiebat; appellatione autem 
noctis hic etiam quid positivum intelligimus, quoniam ipsa habet sua 
luminaria, quae in potestatem noctis facta sunt, per quae nox est: et 
qualitates quasdam per ipsa luminaria sortitur, ut hominum vitae 
serviat. Non enim semper operari potest homo, sed aliquando eum 


quiescere oportet tempusque, quo placido releventur membra sopore 
sensusque recreentur, nox ipsa praebet, postquam operandi tempus 
dies ipsa tribuerit. Hoc ergo primum est luminarium munus. 


Secundum autem: quoniam per ipsa multa persaepe significantur, ut 
pluviae, serenum, aestus, venti et cetera huiusmodi, quae per illa 
efficiuntur, quae et agricolae et nautae ac medici ut plurimum norunt 
et experuntiur: et hoc est quod dicitur: Et sint in signa. Multi hoc, 
quod dicitur: Sint in signa et tempora, intelligunt per endiadym 
dictum, hoc est in signa temporum, ut D. Augustinus refert. 


Tertium autem officium est temporum, quam inducunt varietatem; 
unde ait: Et sint in tempora. Tempus autem hic non accipitur quod a 
physicis numerus et mensura motus definitur, sed inquiunt nonnulli 
intelligi tempus secundum varietates naturales, a situ atque influxu 
astrorum contingentes. Aliud est enim diei, aliud est noctis tempus; 
ideoque operis varietatem postulat, sicut mane et vespere, ita etiam 
aliud una dies, aliud alia: aliud unus mensis, aliud alius: aliud luna 
recens, aliud deficiens; et per haec dividitur annus in ver, aestatem, 
autumnum et hiemem. Quam nimirum temporum varietatem 
luminaria ipsa efficiunt per accessum et recessum ab hemisphaerio 
nostro ad solstitia, vel hiemale, vel aestivale. 


Ea est omnium fere huius loci expositio, quam improbare non audeo, 
cum doctissimorum ac sanctissimorum pariter virorum auctoritate 
firmetur, quorum et solertia commendanda semper et sanctitas 
admiranda fuit. Hebraica tamen Veritas aliam loci huius videtur 
praeseferre intelligentiam; ubi enim nostra Lectio habet: In tempora, 
ibi legitur: n"7y 1571. Ea autem vox non id tempus significat, quod 
supra ponitur, de hoc enim potius intelligit inferius dicens: In dies et 
annos; sed dies stati ac solemnes ny»? hic appellantur, quos ita 
dicunt Hebraei a contestatione et admonitione, vel potius a coetus 
congregatione ad celebranda divina solemnia, a verbo 7^, quod 
congregatiom temporisque constitutionem ad celebranda sacra 


concilia designat. Quorum dierum frequentissima est mentio in 
Sacris Litteris, eorumque sol et luna indices sunt; ad solis enim ac 
lunae cursum huiusmodi dies celebrantur ac repetuntur. Primum 
itaque tempus hebraice vocatur: ny; secundum vero: 7375, sive j27, ut 
Textus etiam Chaldaicus habet. Septuaginta quoque non vertunt hic: 
xXpóvouc, quod tempus ipsum est, sed: katpobc, quod est rerum bene 
gerendarum occasio et opportunitas actionum, quod a nonnulliis 
üvO0oc tov ypóvoov dicitur, idest flos temporis, quod sit selectissimum 
atque maxime opportunum. 


Quartum luminarium munus est temporum varietas, per quam 
temporalia mensurantur eorumque duratio ac permanentia; et hoc est 
quod subditur: Et in dies et annos; dies enim ad luminarium 
circumvolutionem manifestissime et efficiuntur et distinguuntur ab 
invicem, ac numeris multiplicantur. Sed et ad annos agendos sol 
atque luna principes sunt constituti. Nam luna, cum duodecies suum 
peregit cursum, effectrix est anni, excepto mense intercalari, cuius 
egere persaepe videtur ad exactissimum temporum agendum 
concursum; quemadmodum Hebraei, tempore vetustissimo, 
antiquissimique Graecorum, olim annum metiebantur. Solaris autem 
annus est, cum ad idem sol punctum sive signum, unde profectus est, 
suapte motione redierit. 


Quintum demum luminarium officium est illucere super terram; 
quod item confert et ad acquirendas visu per oculos complurium 
rerum notitias et ad varias hominum actiones operationesque ac 
negotia dirigenda, quae absque luce non possent ab hominibus 
perfici. Hoc est quod subditur: Ut luceant super terram. Et factum 
est ita; omnia enim, ut iussa sunt, exequi nunquam destiterunt. 


Vitr. 16-18 Fecitque Deus duo luminaria magna: luminare maius, ut 
praeesset diei, et luminare minus, ut praeesset nocti, et stellas. Et 
posuit eas in firmamento coeli, ut lucerent super terram et praeessent 
diei ac nocti et dividerent lucem ac tenebras. 


Ut praesint: n27772?, in potestatem, sive dominium. 


Septuaginta, volentes integrum hebraicum servare, transtulerunt: Eig 
üpxydàc tfjc ru£pac, idest in potestates diei; et lunen minus: eic àpyàc 
tijg vuKtÓcG, idest in potestates noctis. Verum quoniam àyr| graece 
non solum imperium ac dominatum significat, verum etiam temporis 
principium, plerique Graecorum intellexerunt facta esse luminaria in 
principium diei ac noctis; non enim àpyàg pro potestate sumpserunt, 
sed pro principio. Unde asserunt lunam, quia in principio noctis 
facta esse dicitur, fuisse e diametro solis oppositam cum condita est. 
In inchoatione autem noctis non oritur luna nisi xavo£Anvoc, idest 
plena luna et rotunda, quae tunc plena nobis apparet cum e diametro 
soli opposita est. Unde cum utrumque luminare factum sit in mane, 
sol ab oriente coepit illucere: cum autem ad vesperam ad occidentis 
signum devenit, tunc luna coepit in oriente apparere in inchoatione 
noctis. Sed hoc potuit quidem esse et fuisse putamus: sed ex hoc 
loco non colligitur; non enim àpyr| principium hic significat, sed 
potestatem : quae amphibologia in contextu hebraico non est. Unde 
melius habet nostra Lectio: Ut praeesset diei ac nocti. [Ideo] D. 
Augustinus, in libro De Genesi ad Litteram Imperfecto, hoc 
improbat, quia tunc non prima, sed a sextadecima vel decimaquinta 
luna numerandi sumeretur exordium, sed factam esse in potestatem. 


Rabbinus Aben Ezra hunc locum ita exponit: *Vocantur duo 
luminaria magna respectu aliarum stellarum: et sic vocantur tres filii 
Isai magni respectu posteriorum, et Eliab primogenitus magnus prae 
omnibus; et non est hoc maius hoc. 7n ?? V": est secretum ei. In 
potestatem diei: sol in die et non in nocte, quoniam non est ipsi, 
scilicet nocti, lumen; etiam lunae et stellarum non videtur lumen 
earum in die. Et si quaerat quis: nonne dixerunt sapientes scriptores, 
seu astrologi, quod stella Iovis, »7xX, et omnes stellae, praeter stellam, 
quae dicitur 2225, et Venerem, sunt maiores lunae? Et quomodo 
scriptum est magna, scilicet luminaria? Responsio est: non est 
expositio, magna propter formam in corporibus eorum, sed propter 


lumen, et lumen lunae duplicatur multum propterea quod est 
propinquior terrae, et propterea scriptum est: luminaria, et posuit ea, 
sive dedit. Ne mireris super dictione: 1n", quoniam sic est scriptum: 
Arcum meum dedi. Et in potestatem: dies legis est ab hora ortus 
solis usque ad occasum: et nox a tempore, quo videntur stellae; et 
bene sive iuste dixerunt: In ore trium testium. Et scias quod tempus 
obscurationis solis est vespere usque ad unam horam et tertium 
horae, quia videtur sicut est lumen in nubibus; et ita mane lumen 
primum ortus solis; et in ortu luminis solis in die, et lumen lunae in 
nocte dividunt inter lucem et inter tenebras". Hucusque Aben Ezra. 


Rabbinus vero Salomon de luminaribus magnis ita sentit, quod 
"|uminaria magna fuerunt creata aequalia; sed luna diminuta est, 
quia conquesta est, seu accusavit et dixit impossibile duobus 
regibus, ut sibi deserviant in corona una; et stellas [creavit]: 
propterea quod diminuit lunam, multiplicavit exercitum eius ad 
finiendum seu implendum opinionem eius". 


Nos tamen hunc locum ita exponimus, ut sol et luna magna 
luminaria dicantur, nedum quia immensae fere magnitudinis corpora 
sunt, et quia ceteris astris plus lucent: sed praecipue secundum 
apparentiam, quia ceteris maiora apparent; licet corpus lunare ceteris 
fere astris omnibus sit longe minus; quoniam tamenpropinquis terrae 
est, maius videtur magisque influit; unde et post solem cetera 
superat influendo. Posita dicuntur tamen in firmamento coeli, 
quoniam astra haec sunt suorum orbium densiores partes. Non enim 
firmamentum hic aer intelligitur, ut sentit Aben Ezra, ut secundum 
apparentiam tantum luminaria posita in firmamento, idest aere, 
dicantur, quoniam ibi videntur; sed firmamentum hic coelum in octo 
partes divisum, idest octavam sphaeram cum orbibus planetarum, 
cum Rabbino Sepharaddi intelligimus. Nec insuper probamus id, 
quod Rabbinus Salomon ait, solem et lunam a sua conditione 


aequales in claritate fuisse, lunamque locutam esse Deo, ut lucem 
minueret solis: et eapropter ipsam esse lumine diminutam. Neque 
enim astra coeli corpora sunt rationali anima praedita atque vigentia, 
ut loqui potuisset luna; neque ante quartum diem nox aliquando 
fuisset, sed continua dies si, cum sol diem luna vero noctem 
illuminaret, aequalis erat ipsorum luminis claritas atque splendor; 
nox utique non esset nox, si clareter ut dies. Sed luminare magnum 
luna dicta est, quoniam post solem ita inter astra apparet; luminare 
vero minus respectu solis, qui eam et corporis magnitudine et 
luminis claritate et influendi virtute longe exuperat et superexcedit. 
Et quoniam sol diem illuminat, noctem vero luna, nec aliquando a 
sole nox, vel a luna dies illuminatur, iccirco luminare maius in diei 
dominium, ut praesit diei, luminare vero minus in dominium noctis 
facta dicuntur. Multi id quod Rabbinus Salomon inquit, ad 
secretiorem theologiam autumant pertinere, neque hoc ita fuisse: 
propter hoc parabolice secretum aliquod significari. 


Vr. 19 Et vidit Deus quod esset bonum. Et factum est vespere et 
mane dies quartus. 


Vidit, inquit, Deus, "quoniam quae facienda placebant ut fierent, 
facta placuerunt ut manerent." Et vidit... quod... bonum, quoniam 
mira est iam factorum luminarium astorumque utilitas: sunt in signa, 
tempora, dies et annos; lucent super terram, regunt, gubernant, 
influunt, producunt vitamque viventibus omnibus praebent et infinita 
pleraque alia efficiunt bona, ad viventium utilitates et commoda. 


Vr. 20 Dixit etiam Deus: Producant aquae reptile animae viventis, et 
volatile super terram sub firmamento coeli. 


Hebraice: 3x? 


Vix est apud Latinos verbum quod huic verbo hebraico respondeat. 
Est autem y^V in multitidine producere, et dicitur de his, quae in 
magna copia proveniunt seseque movent. Noster tamen Interpres, 


Septuaginta imitatus, qui transtulerunt: E&ayayéto và 06aca £pnetá, 
idest: Producant aquae reptilia, et ipse transtulit: Producant aquae 
reptilia. Quamvis reptile terrestrium sit, quorum est repere, reptilia 
tamen etiam pisces dicuntur; eodem enim fere modo pisces per 
aquas serpunt, quo reptilia per terram. 


Rabbinus Aben Ezra inquit quod "r^v est verbum transitivum, sicuti 
est: Ebulliet, sive producet fluvius ranas, et est sensus *X?V^, 
generatio cum elevatione. Et est scriptum: Volatile volans super 
faciem firmamenti, pro: usque iuxta determinationem firmamenti. Et 
inquit Gaon quod ^157?Y, est ^15 DY; si est ita, facies coeli est infra 
ipsum; N5, 551»? duplicatur, sicut 1, 13157". 


Rabbinus Salomon inquit quod «anima vivens est in quo est vita; et 
de y?V, quod omnis res vivens, quae non est alta a terra, dicitur yv, 
in volatili, sicut muscae; in reptantibus, sicut formicae, vermes nigri, 
sive scarabaei, et vermes; et in nv72, sicut mustela et mus et limax, 
seu testudo, et quod egreditur simile ipsis, et omnes pisces ». 


Nos vero hunc locum ita exponimus. Producant aquae reptile, sive 
reptilificent reptile, si repere ad aquatilia transferamus, hoc est 
producant aquatilia animalia in magna copia ac multitudine. 
Animadversione tamen dignum est, non iuberi aquas reptilia 
producere ex se efficiendo, sed virtutem hac Dei iussione accepere, 
ut ex eis pisces generentur. Nec ex aquis tantum; omnia nanque 
simul elementa animalibus naturam praebent, et de terra magis 
participant; sed quoniam in aquis degunt pisces ibique sunt et 
continentur, ideo aquatilia animalia dicuntur, quasi ex aquis 
originem trahant. Et mox, facto divino praecepto, oppletae sunt 
piscibus aquae et, post terram ac coelum, proprium ac peculiaremr 
accepere ornatum. 


Movet autem quomodo et aves ex aquis proficiscuntur, cum 
aquatilia animalia non sint, sed aerea potius, cum in aere vitam 
degere perspiciantur. Hoc autem iuxta Vulgatam Editionem movet. 
Quam quidem dubitationem Hebraica Veritas solvit, quae habet: 7v) 
TONZ7?Y nbiv*: Et volatile volet super terram. Non ergo admiscentur 
volatilia inter ea, quae ex aquis producta sunt; sed ubi haec facta 
sunt narrantur, scilicet super terram; nam et inferius numerantur aves 
inter animantia terrae. Ait enim: Formatis igitur ... de humo cunctis 
animantibus terrae et universis volatilibus coeli etc.; nisi forte 
dicamus, iuxta nostram Editionem, propterea aves ex aquis proficisci 
dicantur, quod in aquis non tantum humor est, unde pisces originem 
trahunt, sed et vapor, qui cum aerea modo quodam natura convenit 
et ex vapore quasi aereo aves originem traxerint. Cum autem 
subditur: Sub firmamento coeli, vel, iuxta Lectionem Hebraicam, 
super faciem firmamenti coeli: per faciem firmamenti aerem 
intelligimus; per firmamentum autem a sidereo coelo omnes orbes 
usque ad aerem; et huius coeli facies aer est, qui etiam non raro 
coelum vocatur. Sic enim dicuntur volucres coeli. Et sic aer quoque 
suum avium accepit ornatum. 


Vr. 21 Et creavit Deus cete grandia et omnem animam viventem 
atque motabilem, quam produxerant aquae in species suas, et omne 
volatile secundum genus suum. 


Littera Hebraica habet: Et creavit Deus serpentes magnos et omnem 
animam viventem, reptile, quod produxerunt, vel reptilificaverunt 
aquae iuxta speciem suam, et omnem avem alae secundum speciem 
suam. 


Illud nv, inquit Rabbinus Aben Ezra, quod *est sensus eius sicut 
'5711; et sunt qui dicunt, quod V est loco o". Rabbinus Salomon 
inquit *quod mrinn sunt pisces magni, qui sunt in mari. Et in verbis 
historiae est leviathan et filius coniugis eius: quia creavit eos 
masculum et feminam, et occidit feminam et salvat eam pro iustis 


saeculi futuri; quia si fructificasset et multiplicati fuissent, non 
stetisset mundus in facie eorum". Animam viventem, explicat 
animam, in qua est vita. 


Nos ita exponimus. Interpres noster ni3nz, cete transtulit, 
Septuaginta imitatus, qui ita transtulerunt: Kai £xotrjogv ó 020g tà 
Knit xà uiéyoAa, idest: Et fecit Deus cete grandia, sensum potius 
quam verbum transferens. Hoc enim loco vox illa non pro 
terrestribus, sed pro marinis et aquaticis serpentibus accipi debet; 
neque enim cete et maximi pisces aliud in aquis sunt, quam dracones 
in terra. Unde alibi legimus ingentes pisces dracones vocari, ut 
Psalmo: Dracones et omnes abyssi: per abyssos aquas copiosissimas 
intelligens, per dracones maximos pisces. Neque per cete una eorum 
piscium species intelligitur, sed omnes grandiores pisces sic 
vocantur, sicut Theodoretus inquit. Illud autem quod Rabbinus 
Salomon de huiusmodi piscibus affert, absurdum omnino est, si 
intelligatur ad litteram; sed parabolice dictum secretiores theologi 
asserunt. De qua re nihil ad praesens. 


Vrr. 22-23 Et vidit Deus quod esset bonum benedixitque eis, dicens: 
Crescite et multiplicamini et replete aquas maris, avesque 
multiplicentur super terram. Et factum est vespere et mane dies 
quintus. 


Quod Interpres noster transtulit: Crescite, imitatus Septuaginta, qui 
(06 veo06E, crescite, transtulerunt, hebraice est: 1325, idest fructificate, 
a nomine ^75, idest fructus. Sensus tamen idem est; nam quod est 
fructificare in arboribus est crescere in animalibus. Illud autem: 
Replete aquas maris: aqua in maribus est in fonte, sicut etiam 
Septuaginta transtulerunt: "Yóata £v toig 9n &ooaic, idest aquas in 
maribus; quia tamen sensus nil discrepat, aquas maris Interpres 
noster transtulit. 


Rabbinus Aben Ezra inquit quod *crescite et multiplicamini, est: 
crescetis et multiplicabimini, sicut et: Morere in monte, idest 


morieris, quia hoc non est in eorum virtute et manu"; et inquit etiam 
quod *anima vivens est omne quod ignis et aqua et terra germinant, 
etiam homo; et quod iumenta sunt quae sunt cum filiis hominum, 
pro necessitatibus eorum, ad equitandum et comedendum; et reptile 
sunt animalia parva, quae ambulant super terram; et bestiae terrae 
sunt quae sunt in campis, ubi non est habitatio; et quod in dictione: 
3m, posterius redundat », sicut: 2^5 1"y25, in fontes aquarum". 
Rabbinus Salomon hanc benedictionem ad multiplicationem refert, 
"quia diminuunt eos, scilicet homines, et fugant, sive piscantur et 
comedunt eos; propterea necesse fuit ut benedicerentur. Et etiam 
bestiis necesse fuit benedicere; sed propter serpentem, qui futurus 
erat in maledictionem, propterea non fuerunt animalia benedicta, ne 
et ipse esset in collectione". Inquit etiam quod 1?5 idem est ac facite 
fructus et multiplicamini. 


Nos quoque hanc benedictionem in praecipue consistere 
intelligimus, nimirum in ea virtute et inclinatione, quam eis ad 
generandum largitus est Deus, ut species suas conservarent. Ad 
generationem ergo multiplicationemque directio ab intellectu non 
errante ordinatioque Dei haec benedictio est. 


Vrr. 24-25 Dixit quoque Deus: Producant terra animam viventem in 
genere suo iumenta et reptilia et bestias terrae secundum species 
suas. Factumque est ita. Et fecit Deus bestias ... iuxta species suas, et 
iumenta et omne reptile in genere suo. 


Illud producat, hebraice est: NYin, exire faciat; unde Rabbinus 
Salomon inquit: «Hoc est quod exposui, quod omnia creata sunt a 
prima die, et non fuit necessarium nisi educere ea, sive exire facere». 
Animam viventem, exponit: in qua est vita; et reptile: v^, inquit 
quod "sunt reptilia, quae sunt depressa et repunt super terram, et 
videntur, sicut quae se trahunt, quorum non cognoscitur ambulatio. 
Omne significatum V7^, est y^V. 


Nos hunc locum ita exponimus. Producat, idest virtutem producendi 
accipiat, ceteris etiam elementis concurrentibus pro materiali 
principio. Statimque produxit terra quod sibi a Deo et praecipiente et 
sua virtute efficiente imperatum erat, suumque assecuta est ornatum 
terrestrium animalium, iumentorum scilicet, reptilium: et bestias, 
quae terrestria animalia dicuntur, cum non ex eo tantum elemento 
constent, sed simul ex omnibus; sed quia inde trahunt originem, ibi 
vitam degunt, morantur, pascuntur et continentur, ipsumque in eis 
terrae praedominatur elementum, propterea terrestria nuncupantur. 
Ita tamen hic horum animalium genera exprimuntur: iumenta, 
reptilia et bestiae terrae. Iumentorum nomine, quae in usu hominum 
sunt animalia designantur, sic dicta quasi usus humanos iuvantia. 
Sub hoc nomine autem etiam pecora comprehenduntur. Reptilis 
autem voce omnia animalia significantur, quae non impulsu, sed 
tractu moventur, quaeque vel pedibus sunt omnino destituta, vel 
habent perbreves, ut non possint se super terram attollere, dum 
ambulant, sed corpore sunt ad ima depresso. Ea demum animalia 
bestiarum nomine exprimuntur, quae cum impulsu ac progressivo 
motu agantur, indomita sunt tamen semper atque ferocia, nec 
mansuescere suapte natura norunt, sed in vastis silvis degere et 
commorari et unguibus ac ore saevire. 


Vr. 26 Et vidit Deus quod esset bonum et ait: Faciamus hominem ad 
imaginem et similitudinem nostram; et praesit piscibus maris et 
volatilibus coeli et bestiis universaeque terrae omnique reptili, quod 
movetur in terra. 


Hebraicus Textus habet: Faciamus hominem in imagine nostra, iuxta 
similitudinem nostram. 


Septuaginta tamen praepositionem mutarunt, qui in verterunt in 
1 pÓc, ad, sicut et noster Interpres eos imitatus. Nil tamen refert. 


Rabbinus Aben Ezra, circa loci huius expositionem, inquit quod 
"sunt qui dicunt, quod dictio nwy1, est nomen hatoar de coniugatione 


niphal, sicuti et omne, quod nvv1, factum est prima die; et dicunt 
quod: in imagine nostra et similitudine nostra, sunt verba Moysis". 
Et sua expositio est, quod «creavit Deus hominem 12?X23, in imagine 
sua, quia ? vertitur ad hominem; et exponunt: in imagine Dei, quod 
Deus adiungitur cum fecit; quasi dicant quod Deus fecit hominem in 
imagine. Et haec expositio est deficientis corde, quia fuisset primo 
evidens, ut esset: et dixit Deus: sit factus homo; et sic fecit in 
imagine sua. Praeterea », 122X2, quomodo revertitur ad hominem? 
Ecce est ei imago prius quam sit. Et quae est ratio ut, effundens 
sanguinem hominis in homine, effundatur sanguis ipsius, propterea 
quod creatus est homo in imagine? Etiam omnes animae viventes 
habent imaginem. Et inquit Gaon quod expositio est: in imagine 
nostra, iuxta similitudinem nostram; et sensus eius est: in imagine, 
quae videtur in sapientia; quoniam bonum est, et propter honorem 
hominis et coniunctionem eius ad Deum. Et sic de terra eius egressi 
sunt, quia Domini est terra et plenitudo eius. Et dicit in dictione 

nU Y1, si est numeri pluralis, [hoc esse] ex more loquendi regum, et 
sicut est: Et dabimus tibi etiam hanc; Dicemus coram rege; Si forte 
potero percutiemus eum. Et haec testimonia sunt testimonia falsa, 
quoniam nnn, est coniugationis niphal et est quemadmodum: Et 
civitas debitur, etc.; et ? est conversivum futuri, iuxta regulam omnis 
verbi praeteriti; et sensus est: et dabitur tibi; et illud: Percutiemus 
eum: ipse et exercitus eius; vel est nomen hapoal, quemadmodum: 
npn PN N?; et etiam quia invenimus: ?21 N?, quoniam non venit 
coniugatio, cuius non memoratur nomen hapoal, tum quia a gravi", 
scilicet coniugatione. «Et Moyses sacerdos hispanus erravit in suo 
libro in dictione: Dicemus coram rege, quod est chaldaica: et 
quomodo loquetur Daniel in lingua magna coram Nabuchodonosor, 
qui erat rex regum? Et nunc exponam. Scito quod omnia opera 
Genesis sunt ad honorem hominis creata in praecepto Dei, et omnia 
germina, quae produxit terra, et aquae et omnes animae et bestiae: et 
postea dixit Deus angelis: Faciamus hominem! Nos opera dabimus 


in eo, et non aquae, vel terra; et postquam cognovimus quod lex 
loquitur secundum linguam filiorum hominum, quia loquens est 
homo etiam audiens, et non potest loqui vir verba altiora se, vel 
inferiora, sed super viam similitudinis hominis, et ita dicitur: os 
terrae, manus Iordanis, et caput pulverum orbis terrae. Et absit, absit, 
ut sit similitudo Deo! Et propterea quod elevatus est homo super ea, 
quae non sunt homo, praefectus est bestiis terrae pro Deo; et quia 
non est corpus, sed plenitudo omnium et corpus hominis est, sit 
parvus mundus - sit Deus benedictus — qui in magno incepit et in 
parvo finivit. Et sic inquit Propheta, qui vidit gloriam Dei quasi visio 
hominis; et Deus est unus et est formator omnium et est omnia ». 
Haec omnia Aben Ezra. 


Rabbinus Salomon etiam identidem sentit, cuius haec sunt 
commenta. Inquit enim: «Faciamus hominem: humilitatem Dei 
docet nos hic, quia homo in similitudine angelorum est, et 
invidissent ei: propterea consuluit eos; et propterea quod est 
iudicium angelorum, ipse consuluit familiam suam. Quemadmodum 
invenimus in Achab, quod dixit ei Michaeas: Vidi Dominum 
sedentem super solium suum et omnes exercitus coelorum stantes 
iuxta eum a dextris et a sinistris. Et quomodo est dextera et sinistra 
in conspectu eius? Sed hi sunt a dextera, qui sunt ad iustificandum, 
et hi a sinistra, qui ad condemnandum; sicut est in iudiciis civitatum 
sententia et in sermone Sanctorum petitio. Atque ita in familia sua 
tulit licentiam, dicens eis: Est in superioribus similitudo mea: si non 
est in inferioribus, ecce invidia in operibus creationis: Faciamus 
hominem. Licet non auxiliati sint eum in formatione eius, non 
destitit Scriptura docere viam terrae et exemplar humilitatis, quod si 
quis est magnus consulat et petat licentiam a parvo. Et si esset 
scriptum: Faciam hominem: non doceret nos quod est verbum cum 
domo concilii, sed cum semetipso. Verum scribit postea: Et creavit 
hominem, et non: creaverunt, Y2?X2, in imagine sua, idest in 
exemplari, typo vel forma, quae nobis est, iuxta similitudinem 


nostram, ad intelligendum, seu mente et intellectu, et prospiciendum 
». 


Hae sunt expositiones, quas loci huius Hebraeorum praeafati 
doctores afferunt, quas redarguere oportet, posteriores maxime; nam 
priores, ut falsas, omnino ipsimet respuentes redarguunt. Litteram 
nos advertamus et videbimus omnia Hebraeorum figmenta corruere. 


Haec est littera: Faciamus hominem ad imaginem et similitudinem 
nostram, sicut ex Rabbino Aben Ezra et Rabbino Salomone 
perspeximus; statuamus nunc quaedam, secundum Hebraeos. Primo: 
angelos non esse creatores, unde propterea asserunt eos secunda die 
creatos, ne putaremus Dei coadiutores fuisse in mundi creatione. 
Secundo: imaginem et similitudinem non secundum corpus, sed 
animam, mentem et intellectum hominis hic debere intelligi, ut 
Rabbinus Salomon hic asserit et Rabbinus Moyses, in suo 
m»313. Tunc dico: quomodo Deus angelos alloquitur, dicens: 
Faciamus, si angeli non sunt Dei coadiutores in creatione? Non dices 
secundum corpus: non enim corpus, sed anima ad imaginem et 
similitudinem Dei facta est, quae in instanti a Deo creatur, iuxta 
illud: Formans spiritum in medio eius. Deinde num una eademque 
est Dei et angelorum imago et similitudo, ut dicat Deus: Ad 
imaginem et similitudinem nostram? Praeterea, nunquid homo ad 
angelorum imaginem similitudinemque creatus est, et non magis 
angeli ad eandem imaginem creati sunt, ad quam ipse homo? Et cur 
non subintulit postea: Et creaverunt dii hominem ad imaginem, etc., 
sicut: Et creavit Deus, si simul cum Deo angeli hominem ipsum 
creavere? Neque enim una est Dei angelorumque operatio. 


Sed inquit Rabbinus Salomon quod angeli non sunt cooperati Deo in 
hominis creatione, propterea dicitur: Et creavit Deus hominem; sed 
tamen illis verbis: Faciamus, etc., angelos allocutus est, consilium 
petens ab eis ut hominem crearet ad imaginem et similitudinem 
suam; ut sicut Dei similitudo in superioribus est, sic et in 


inferioribus esset, ne inviderent superioribus inferiora. Sed adhuc 
dico: cur inquit: Ad imaginem et similitudinem nostram, cum ad Dei 
similitudinem creatus sit homo, et non angelorum? Nam, ut ipsemet 
inquit, similitudo Dei iam in superioribus erat, idest in angelis, qui 
Dei similitudinem habent. Deinde num insipiens Deus est, ut 
consilium petat ab alio? Consilium enim petere non summe sapientis 
cognoscentisque omnia est, sed eius, qui quod melius est ac praestat 
magis, ignorat. 


Sed inquit quod hoc fecit, ut doceret nos humilitatem. Sed quem 
hominem docebat si adhuc factus homo primus non erat, sed 
cogitabat ut faceret eum Deus? Sed nonne multo maius, clarius et 
evidentius fuisset humilitatis exemplum, si homines aliquando 
consuluisset Deus, cum aliquid agere proposuisset? Certe 
fidelissimus Dei famulus et amicus fuit Moyses, qui in agendis rebus 
Deum saepissime consulebat. Nunquam tamen legimus quod ipsum 
consuluerit Deus ad aliquid peragendum. 


Nec exemplum, quod adducit, id probat. Vidit enim Michaeas 
Dominum in similitudine aliqua ipsum Deum repraesentante, vel 
exterius formata vel interius in imaginatione Prophetae. Sed 
exercitus angelorum, quos circa ipsum stantes vidit, non omnes boni 
sunt angeli; et hi, qui Dei sententiam iustificant, a dextris, qui autem 
damnant, a sinistris eius esse dicuntur. Sed qui a dextris, hi boni 
sunt; a sinistris autem, mali qui Deo dicuntur assistere, eo quod in 
pluribus executorres sunt divinae iustitiae. Et apud B. Iob legimus 
quod, cum ... venissent filii Dei ut starent coram Domino, affuit inter 
eos et satan. Et certe spiritus ille, qui dixit: Egrediar et ero spiritus 
mendax in ore omnium prophetarum eius, cum Dei sententiam 
iustificarit, qui ait: Quis decipiet Achab? etc., secundum ipsum a 
dextris Dei statui debuisset, cum tamen spiritus nequam fuerit. Sed 
quid absurdius, quam nequissimos spiritus a dextris Dei statuere? 
Nec probavit Deus ille mendacium, cum dixit: Vade et praevalebis, 
cum sit prima ac summa veritas, sed certe permisit. Iusto enim Deus 


iudicio permittit malos homines a daemonibus decipi, qui tamen 
agere nihil possunt, nisi agere permittantur. 


Restat igitur ut nos verum atque catholicum sensum in medium 
afferamus eius, quod dicitur: Faciamus hominem. Hic ergo, ut 
sanctissimi quique viri doctissimique interpretes asseverant, 
divinarum Personarum pluralitas designatur estque sermo Patris ad 
Filium et Spiritum Sanctum; siquidem una omnium divinarum 
Personarum est indivisaque ad extra operatio. Ait ergo Pater ad 
Filium: Faciamus, et non: Fiat, sicut in praecedentium productione 
dictum conspeximus. Illa etenim omnia ex primigenia illa materia 
constant indeque eorum etiam formae educuntur, de eius scilicet 
potentia ac virtute. At cum ad hominem devenit, non ait: Producat 
terra, sed: Faciamus. Nam etsi ex primaria illa materia corpus etiam 
hominis constat, anima tamen eius, quae formarum nobilissima est, 
non inde educitur, sed a Deo suapte natura creatur; et quia homo 
eatenus homo est, quatenus rationali anima praeditus est, sensusque 
ac ratione viget, propterea dicitur: Faciamus hominem. 


Homo autem D78, Adam, hebraice dicitur, ab 7578, adama, idest 
terra, vel ab n8, rubro, quod de terra rubra factus sit, ut Iosephus 
existimavit: fictum enim esse hominem in agro damasceno asserit 
eamque terram, ex qua compactus fuerit, rubram exitisse. Sacrae 
tamen Litterae ab 7578 dictum esse Adam docent. Quod si homo 
latine ab humo dictus est, convenit cum etymologia hebraica. 
Verissima igitur hominis etymologia adque eius proprietatem 
maxime accedens est, ut a terra vocetur. Sicut enim humanum 
corpus a terra ductum factumque est, ita nomen hominis duci par 
erat. 


Verum, quia etsi homo secundum corpus de terra est, et iccirco sic 
dictus est, quasi terrenus: cum tamen secundum animam est illi 
coelestis origo a summo Deo, et ex anima et corpore totus constat 


homo, simul tamen coniunctis; ideo propter hanc duaram naturarum 
coniunctionem, duo sunt in praecipuis linguis ad illum 
significandum nomina. Nam in lingua hebraica non solum n78, sed 
V"N etiam dicitur, sicut latine non solum homo, cui in hebraeo 
respondet n75, sed etiam vir, cui respondet ^N; vir propter animi 
fortitudinem rationisque vigorem; quamvis VN etiam hebraice post 
lapsum dictus sit, quod deploratum ac calamitosum significat, 
propter miseriam et poenas, quas ob peccatum incurrit. In graeca 
lingua pariter Bpotógc dicitur, idest terrigena atque mortalis, ratione 
corporis; àvrjp autem, idest vir, ratione mentis; et ratione utriusque 
dictus est: áv0pomoc ab ávo kai pértov, quasi sursum vergens, seu 
aspiciens, tanquam aliquid habeat a terra, propter quod ibi sit, et 
aliquid a coelo, ad quod aspiciat et aspiret; vel sit ita dictus, ut 
Socrates in Cratylo Platonis ait, quasi àvaOpóv à órcome, idest 
considerans quae vidit. Homnis enim proprium est invisibilia ex 
visibilibus considerare, idest a sensibus, secundum quos terrenus est 
terrenaque videt, ea accipere, ut inde se iterum ad invisibilium 
cognitionem per intellectum erigat. 


Scire etiam oportet nomen hoc: Adam, non esse primi illius hominis 
proprium, sed totius speciei humanae sexumque utrumque 
complectitur; sicut apud Latinos homo, et Graecos àvOpomnogc. Ait 
enim Scriptura quod, in die, qua creavit Deus hominem, ad 
imaginem Dei fecit illum; masculum et feminam creavit eos et 
benedixit illis et vocavit nomen eorum Adam. Primus tamen ille 
homo eo semper appellatus nomine fuit, ex praeeminentia et 
excellentia quadam. 


Ipse enim principium totius humani generis extitit, et in eo tota 
virtualiter continebatur natura humana in semine, ab eoque 
universum hominum genus propagatum est. Et eapropter D. 
Augustinus, considerans tale nomen ut illius hominis proprium, post 
D. Cyprianum dixit, sic illum fuisse appellatum, quod terra illa, ex 
qua compactus formatusque fuit homo ille, ex quattuor mundi 


partibus sumpta fuerit, quae in quattuor eius nominis litteris 
exprimuntur in lingua graeca: A, AvatoAn; oriens; A, Ao1c; 
occidens; A, Apxtoc; aquilo; M, Meonppía; meridies. Ex lingua 
tamen hebraica non satis hoc exploratum est; nocere tamen nihil 
potest si credatur, etiamsi verum non sit. 


Sed ad rem nostram redeundo, dicimus quod, quando Dominus dixit: 
Faciamus hominem: per hominem intellexit primum illum hominem, 
et in eo totam simul naturam humanam, tanquam iam in eo 
contineremur omnes, a quo eramus postea propagandi. Nec 
simpliciter dixit: Faciamus hominem, sed addidit: Ad imaginem et 
similitudinem nostram. Unde considerandum nobis est quomodo ad 
imaginem et similitudinem Dei creatus homo dicatur. 


Putarunt hic aliqui, longe aberrantes, animam nostram esse de 
substantia Dei, ac propterea dici ad imaginem et similitudinem Dei 
factam, quoniam prima ac praecipua similitudo in eadem natura est. 
Sed hoc existimare amentis est. Dei siquidem substantia facta non 
est, nec patitur Deus aliquid extra se simile in eadem natura habere. 
Scriptum est enim: Cui... similem fecistis eum? Et alibi: Domine, 
quis similis tibi? Et: Non est similis tui in diis, Domine. Non est 
enim hoc prorsus invenire. 


Sed age, ponamus quod similitudo haec secundum naturam sit. 
Quaero: secundum quam naturam? Genericam, specificam, an 
individuam? Profecto cum Deus extra et supra omne genus sit, 
infinita siquidem substantia et totius est compositionis expers, ut 
simplicissima actusque purissimus: non est quomodo aut secundum 
genus, aut secundum speciem, vel secundum individuum ei 
assimilemur; sed per analogiam quandam similitudo haec accipienda 
est. 


At contra hunc errorem fuit Anthropomorphitarum vesania, qui 
existimaverunt Deum et corpus habere et animam, sicut et nos; et 
eapropter asseverant dici factum hominem ad imaginem et 


similitudinem Dei, non solum secundum animam, sed etiam 
secundum corpus. Sed et hoc pariter absurdissimum est et secundum 
veram theologiam ridiculum; Spiritus est enim Deus, nec potest 
corporeis ullis aut lineamentis, aut figuris circumscribi, aut definiri. 
Omnes Sancti Doctores hanc imaginem et similitudinem Dei in 
homine, non secundum corpus, sed secundum mentem asserunt esse 
intelligendam, secundum quam homo irrationabilibus suapte natura 
antecellit. Quod insinuans Scriptura subiungit statim: Et praesit 
piscibus maris et volatilibus coeli et bestiis universaeque terrae. 


Scholastici autem theologi circa hoc tria diligenter considerant, quae 
sunt: vestigium, similitudo et imago. Vestigium primo: si quis, verbi 
gratia, pede humum calcaverit, relinquat sui vestigium, ut 
quodammodo nosci valeat fuisse hominem qui illac transierit et 
vestigium illud impresserit: quod tamen neutiquam imago aut 
similitudo hominis dicetur. Sic omnes creaturae, in quantum creatae 
sunt et participant esse, sunt quasi vestigium quoddam Dei in se 
habentes: Deum enim indicant eas produxisse. Et quatenus quidem 
esse omnes participant, vestigium quoddam Patris habent 
expressum, qui principium, fons et origo est totius esse; ut 
quodcumque sit res aliqua, aut persona, ab ipso sit. Praeterea 
quatenus creatura omnis suam praesefert speciem et pulcritudinem, 
quasi ante sit facta, vestigium quoddam Filii repraesentat, qui ars est 
Summi Patris, per quem facta sunt omnia, plenaque ratio omnium 
rationum viventium. Insuper quia in re qualibet propensio quaedam 
ac prona reperitur cupiditas naturalis, qua vel ad suam perfectionem 
acquirendam, vel ad seipsam alteri communicandam [movetur] — 
omne quippe bonum suapte natura est suiipsius communicativum ac 
diffusivum, — eo fert quoddam Spiritus Sancti vestigium , qui 
communis [est ] Patris ac Filii amor ab ipsis procedens, quo et 
seipsos diligunt et creaturas, quo etiam se in creaturas diffundunt. 


Talia tamen vestigia non gerunt in se similitudinem naturae divinae. 
Cum enim irrationales creaturae sint ratione intellectuque expertes, 


licet intellectum ipsum summum significent, cum ab intellectu non 
errante agantur, non possunt eius similitudinem repraesentare; sicut 
fumus ignem quidem indicat, non tamen repraesentat nobis speciem 
ignis. Sola igitur intellectalis natura quodammodo Dei similitudinem 
habet, quatenus intellectualis est et arbitrio libera et per seipsam 
potestativa; quae conditiones summo et eminenti modo in Deo sunt 
suapte natura. 


Homo ergo, quatenus Deum ipsum repraesentat in mundo, ad Dei 
similitudinem factus dicitur secundum animam. Sicut enim Deus 
cognoscit omnia: sic homo omnium suapte natura cognoscitivus est; 
sicut Deus est ad agendum liber: ita et homo; sicut Deus in mundo 
unus est: ita anima una in corpore; sicut Deus in mundo omnia 
movet, immotus in se permanens: ita anima totum movet corpus, 
manens ipsa immota; sicut immortalis est Deus in mundo: sic anima 
in corpore; sicut non dormit Deus in mundo: sic nec anima in 
corpore; sicut Deus regit mundum: sic anima corpus; et sicut Deus 
non eget cibo aut potu in mundo, nec cibum accipit aut potum: ita 
nec anima in corpore; sicut Deus totus est in toto mundo et totus in 
singulis eius partibus: sic anima in corpore; sicut videt Deus omnia, 
et non videtur in mundo: sic anima in corpore; sicut Deus, cum in 
omni sit loco, a locorum sordibus non foedatur: sic anima in 
corpore; sicut Deus totum replet mundum: sic anima totum corpus; 
sicut Deus in mundo, quamvis sit ubique per potentiam, essentiam et 
praesentiam, diversa tamen in diversis mundi partibus operatur: sic 
anima in corpore; et sicut Dei operationes perfectius percipiuntur in 
loco beato et coelo, propter quod ibi dicitur Deus specialiter esse et 
habitare et regnare: sic anima in capite et corde; et sicut Deus 
dominatur in omnia: sic homo secundum mentem et rationem, sicut 
hic dicitur: Et praesit piscibus maris et volatilibus coeli et bestiis 
universaeque terrae. 


Perfecta tamen Dei imago in his non consistit; quoniam licet in 
praedicatis sit anima nostra Deo persimilis, accidentalis tamen 


similitudo haec censetur, cum circa animae accidentia utrumque 
consistat. Imaginem autem in ipsa animae substantia et naturalibus 
potentiis statuunt, memoria scilicet, intelligentia et voluntate: et in 
his ipsam Dei imaginem, ad quam factus est homo, consistere 
necesse est. Quemadmodum enim Deus unus est, in tribus tamen 
Personis, Patre, Filio et Spiritu Sancto: ita anima nostra, una 
secundum substantiam, in his tribus potentiis consistit; et in 
memoria quidem relucet Patris imago, quia memoria fecunda cum 
actu dicendi producit verbum: in intelligentia vero imago exprimitur 
Filii, quia Filius per modum intellectus et naturae gignitur, unde 
Filius in divinis est notitia genita, qua se Pater cognoscit et 
cognoscendo, alterum se, idest Filium producit: in voluntate autem 
imago Spiritus Sancti insinuatur, quia Spiritus Sanctus per modum 
voluntatis a Patre et Filio, tanquam ab uno principio, procedit. Quare 
Spiritus Sanctus non est nisi amor, quo se mutuo Pater Filiusque 
amant; et sicut Filius gignitur a Patre et Spiritus Sanctus ab utroque 
procedit, sic intelligentia oritur a memoria, intelligentiam pro 
potentia et actu accipiendo, et voluntas ab utraque, hoc est a 
memoria et intelligentia originem habet, voluntatem tam pro ipsa 
potentia, quam pro actu sumendo. Ipsa quippe Divinae Trinitatis 
imago, ut posterioribus praesertim theologis placet, non in solis 
primis animae actibus consistit, sed in primis et secundis simul 
sumptis. Sic enim nedum divinarum Personarum distinctio, origo 
atque productio, ut dictum est, optime refulgent: verum ipsarum 
quoque identitas ac divinae essentiae unitas expresse repraesentatur. 


D. Augustinus post hanc aliam assignat imaginem: in mente, notitia 
sive verbo, et amore; quae etiam iure optimo divinarum Personarum 
exprimit tum productionem tum distinctionem. Mens enim verbum 
gignit, et cum verbo postmodum producit amorem; et sic mens 
Patrem, verbum Filium, amor Spiritum Sanctum optime 
repraesentant; essentiae autem unitatem, quoniam haec omnia unius 
sunt animae. Verum quamvis haec verissima sunt, intellectus tamen 


quiescere adhuc non valet, propterea quod dicitur ad imaginem et 
similitudinem Dei factus homo, quasi prius aliqua praecessisset 
imago ad quam formatus sit homo. Eapropter, cum Veritas Hebraica 
sic habeat: 3353272 3227x3 nT8N n y1: Faciamus hominem in imagine 
nostra, quasi similitudine nostra, et Targum [Chaldaicum] etiam sic 
transfert: NJ23272 NJ2233 NUJN "231, hoc est: Faciamus hominem in 
imagine nostra, quasi similitudinem nostram: nos idem per 
imaginem et similitudinem, iuxta hanc litteram, possumus 
intelligere, ut sit sensus: Faciamus hominem in imagine nostra, idest 
in natura humana imprimamus imaginem nostram, ut sit quoddam 
simulacrum divinitatis nostramque repraesentet naturam: ut sicuti in 
numismate excusa regis aut principis imago, iuxta illud: Cuius est 
imago haec et superscriptio? est in ligno, aut lapide, vel aere formata 
Caesaris effigies et figura expressaque imago, quoddam ipsius est 
simulacrum: ita in nobis imago Dei, expressa quaedam Dei 
similitudo ac simulacrum est. Et ad hunc prope modum omnia, quae 
superius dicta sunt, his verbis insita exprimuntur; praecipue tamen 
id, in quo Deum repraesentat rebus omnibus praesidentem ac 
dominentem; dum et ipse natura sibi inferioribus praeficitur, 
superque ea constituitur. Ac propterea statim subditur: Et dominetur 
piscibus maris et volatilibus coeli et bestiis universaeque terrae. In 
fonte est: 171, et dominentur: sexum includit utrumque, omnes 
homines circumplectitur; naturae etenim dignitas haec est. 


Notat hic Rabbinus Salomon dictum esse ita, quoniam in hac lingua 
est ^r^, idest descensus, et nv, idest praesidentia sive dominium: 
ut si meruisset, sive mundus fuisset, dominaretur in bestias et 
iumenta; si non meruisset, fieret descendens in afflictionem, et 
bestiae dominarentur in eum". 


Dicimus tamen nos huiusmodi dominium homini esse naturale. Est 
enim homo natura praestantior, nobilior et perfectior. Semper autem 
imperfectiora quaeque sunt ad perfectiora directa et ordinata, sicut 
ad finem eisque subserviunt: terra plantis, plantae animalibus, haec 


omnia homini; quorum regimen homo mentis prudentia rationisque 
perspicacia ac Dei sacratissima imagine exornatus, exercere 
commodissime potest et in cetera dominari. Et quamvis merito 
primae illius culpae, omnium sequentium originis, actu sit destitutus 
homo in complura animalia dominari, quae in hominem saeviunt 
vitaeque hominum insidiantur: ius tamen dominandi in omnia 
nunquam amisit. Nam etsi complura eius evadunt dominatum de 
facto, attamen semper homo natura talis est, ut ius habeat in illis, et 
actu nonnunquam suae subiicit potestati; sicut D. Iacobus in sua 
Canonica ait: Omnis enim natura bestiarum et volucrum et 
serpentium... domantur, et domita sunt a natura humana. 


Vr. 27 Et creavit Deus hominem ad imaginem suam, ad imaginem 
Dei creavit illum, masculum et feminam creavit eos. 


Rabbinus Salomon illud 12?x3, exponit: * 21572, in typo, seu forma 
fecit eum; quia omnia creata sunt in dicto Dei, et ipse creatus est in 
manibus, sicut dicitur: Tu formasti me et posuisti super me manum 
tuam". Puto parabolice eum hic loqui, alioquin absurdum et risu 
dignum est quod dicit. Factus est: nn, in sigillo, sicut moneta, 
quae fit per impressionem, quae dicitur cuneus: 171p; et fuit dicens: 
convertatur, sicut materia sigilli. In imagine Dei creavit eum: expono 
tibi quod eum formavit praeparata ei imagine effigiei; formavit eum, 
masculum et feminam creavit eos. Et ultra, sive infra, dicit: Et 
accepit unam de costis eius, etc. Et in Midrash Aggada: quod creavit 
eum duaram facierum creatione prima, et postea divisit et extendit 
operimentum, ut non cognoscatur quod creati sunt ambo simul. Et 
non exponam tibi quomodo formavit creaturas, et exponam in loco 
alio". Rabbinus Aben Ezra id non probat; ait enim hic: "Et non 
potero exponere quod Adam creatus est in principio in duabus 
faciebus, et sunt una, et est etiam duo; et ecce in imagine Dei creatus 
est: TN25, et Ipse creatus est masculus et femina". 


Nos tamen hunc locum, a sanctissimorum virorum semitis 
nullatenus deviantes, ita exponimus. In imagine Dei creavit illum. 
Patet hinc non angelos hominem creasse, sed Deum: Et creavit, 
inquit, Deus hominem, et ad imaginem Dei creavit illum. Sed si 
Deus creavit, ad cuius dei imaginem creavit? D. Augustinus id sic 
putat dictum quasi ad imaginem suam; Origenes vero, D. Hilarius, 
Cyrillus, Theodoretus et D. Hieronymus etiam, super Ezechielem, et 
etiam Glossa Ordinaria in eodem loco, hoc asserunt referri ad 
Christum, qui est Deus, ad cuius imaginem specialiter homo creatus 
est: ut formarit Deus hominem ad imaginem illam, quam Dominus 
in praedestinatione sua crearat, sicut scriptum est: Ab initio et ante 
saecula creata sum, fueritque ipse Christus archetypus humanae 
naturae, quae descripta fuerit ad similitudinem verae illius imaginis 
Christi, qui est imago Dei invisibilis. 


Adverte hic, pro huius loci intelligentia, quod primus in mente 
divina praedestinatus est Christus, sicut dicitur: In capite libri 
scriptum est de me; propterea primogenitus dicitur omnis creaturae. 
Est autem destinatus, non secundum naturam divinam, sed 
humanam, quapropter primo omnium in mente divina concepta est 
forma illa quam assumpturum erat Verbum incarnandum; et ad 
imaginem et similitudinem illius formae creavit Deus primum 
hominem. Propterea dicitur quod Deus ad imaginem Dei, scilicet 
incarnati, idest Christi, qui est Deus, creavit eum. 


Creavit ergo Deus hominem ad imaginem Dei Christi: ad eam 
scilicet formam et effigiem, quae praedestinata erat Christo Dei 
Filio, ante omnium creaturarum formationem, qui primogenitus 
dicitur omnis creaturae, in quo condita sunt omnia. Secundum eam 
ergo speciem in mente divina praeforamatam, assumendam a Verbo, 
homo ipse, nobilissima mundi creatura, formatus et productus [est]. 
Fateor, arridet admodum haec expositio. Commodissime enim etque 
admirabiliter illustrem atque perfectum sensum videtur exprimere de 
toto homine tum secundum corpus tum secundum mentem; ut sit 


ipse Christus archetypus, ad quem primo nos debemus cum 
secundum corpus tum secundum animam et mentem exprimi, sicut 
sumus ei configurandi in aeterna beatitudine. Quod clare expressit 
Apostolus, dicens: Nam quos praescivit et praedestinavit conformes 
fieri imagini Filii sui; et alibi: Sicut gestavimus imaginem terrestis, 
sic et gestabimus imaginem coelestis. Qui ergo ad imaginem Christi 
creatus est, vere ad imaginem Dei creatus dicitur, quoniam in 
Christo inhabitat... plenitudo Divinitatis corporaliter. 


Masculum et feminam creavit eos. Considerandus loquendi modus 
hic est. Prius enim dixerat: Creavit eum; nunc autem: Creavit eos. 
Figmentum omnino respuendum est quod Hebraeorum nonnulli hinc 
asserunt, marem simul et feminam fuisse creatos et copulatos quasi 
unum a latere, sed postea ab invicem divisos. Quod etiam 
recentiores Hebraeorum respuunt, sicut in eorum expositione iam 
vidimus. Et si id ita est, quid, quaeso, est illud quod infra dicitur: 
Tulit unam de costis eius et aedificavit... in mulierem... et replevit 
carnem pro ea? Quod si dices debere intelligi secundum Litteram 
Hebraicam: Tulit unum de latere eius et replevit carnem in loco suo: 
mitto quod vox illa: y?x, principio vel maxime costam significat; 
quomodo latus illud in mulierem aedificavit, si iam mulier erat ab 
initio aedificata in latere viri? Aut quomodo Adam non inveniebatur 
simile, si mulier ei simillima iuxta ipsum erat? Aut quomodo dixit 
Adam: Hoc nunc os de ossibus meis et caro de carne mea: et 
vocabitur nVN: vira seu virago, quia de viro sumpta est? Non enim 
mulier magis de viri latere, quam vir de latere mulieris sumptus 
diceretur. Mitto etiam quod non debuit Deus a monstruoso opere 
naturam humanam exordiri; huiusmodi enim monstra sunt. 


Nos ergo locum hunc ita exponimus. Masculum et feminam creavit 
eos: quia in Adam mulier quoque creata est; non quod iam reipsa 
esset formata, sed quia, iam decreta in mente Dei, mox condenda 
erat. Quanquam et recte dicere possumus vere dici creatam 
mulierem simul, cum in viro iam creato quodammodo contineretur, 


de cuius carne et ossibus producenda erat. Ergo possumus id cum D. 
Basilio exponere, ut id, quod dicitur, ad imaginem Dei referatur. 
Cum enim dixisset: Ad imaginem Dei creavit illum, ne putaremus 
virum tantum ad Dei imaginem et similitudinem esse formatum, 
statim subdidit: Masculum et feminam creavit eos. Siquidem et 
femina ad imaginem Dei creata est secundum mentem, et in Christo 
similiter; quoniam in illo, ut Apostolus ait, non est mas neque 
femina, idest non est haec distinctio, ita ut mas acceptetur femina 
autem repudietur: nam et ipsa ad imaginem Dei est. Nec tamen 
inficior posse dici hic, Moysen per anticipationem posuisse 
formationem mulieris, expositurus mox divinam benedictionem in 
genus humanum multiplicandum et adaugendum; id autem per maris 
ac feminae coniugium futurum erat; ac propterea formationem 
mulieris praeoccupans, eius mox formandae meminit, postea 
formationis ordinem explanaturus. 


Vr. 28 Et benedixit illis Deus et dixit: Crescite et multiplicamini et 
replete terram et subiicite eam et dominamini piscibus maris et 
volatilibus coeli et universis animantibus, quae movent super terram. 


Littera Hebraica habet: Fructificate et multiplicamini; sensus idem 
est, ut supra diximus. Et subiiciite eam: 27/22]. 


Rabbinus Salomon inquit quod "deficit , ad docendum quod vir 
subiicit mulierem, et quod non erit egrediens; et adhuc ad docendum 
quod vir est qui dirigitur ad subiiciendum praecepto super 
fructificatione et multiplicatione, et non mulier". 


Rabbinus Aben Ezra inquit, quod "dictio: 331 ?5: fructificate et 
multiplicamini, non potest exponere quod sit in homine benedictio, 
sicut in creaturis aquarum: sed est praeceptum, quod transtulerunt 
antiqui—^7, memoria eorum in benedictione, — et posuerunt hunc 
versum memoriale ad dicendum". 


Nos tamen locum hunc ita exponimus. Et benedixit illis Deus et 
dixit: Crescite et multiplicamini. Consistit haec benedictio primo 
quidem ad praecipue in acceptione virtutis ad propagandum, ut 
species multiplicaretur humana in substanteriarum numero, ne prima 
ac nobilissima specierum deficeret. Nam, etsi homine non peccante, 
potuisset in primis illis geminis naturae humanae suppositis ipsa 
perpes fieri; et aeternos cum creaverit illos Deus, etsi natura 
mortales, ut non mori tamen potuissent, nec fuisset ad speciei 
conservationem necessaria ad propagandum virtus; fuisset tamen 
propagatio ad Dei gloriam, ut multis communicaretur ea natura 
praelectis a Deo ad gratiam et gloriam consequendam. Unde iam 
primi illi homines a Deo benedicti [fuerunt] et maximorum iam 
copia donorum dotati a suae formationis initio, in optimis quibusque 
bonis, tum naturae tum gratiae: et propagaturi erant, iique, qui ex eis 
nascerentur, tantorum erant donorum benedictionem accepturi, 
earundemque benedictionum futuri participes, cum nullum 
obstitisset peccatum. 


Quo in loco notandum est matrimonium fuisse factum sacramentum, 
quia benedictum a Deo; ut consequenter intelligamus fuisse gratiam 
datam ad sobolem Deo procreandam decenter, ut qui inde venirent, 
sanctificati prodirent. At vero post hominis lapsum, necessaria 
omnino propagandi virtus fuit, ne humana species omnino deficeret, 
cum ob peccatum homo necessitatem incurrerit moriendi. 


Non inficior benedictionem hanc etiam in iustitiae originalis et 
gratiae largitione ceterarumque omnium virtutum, cum moralium et 
cardinalium, tum etiam theologalium, necnon et aliorum 
quorumlibet gratuitorum condonatione donorum, quibus vel maxime 
fuerunt primi homines a benignissimo Deo ditati et exornati, posse 
intelligi. Sed, ut iam diximus principio, vel maxime in procreativae 
virtutis largitione consistit, propter id quod sequitur: Crescite et 
multiplicamini et replete terram et subiicite eam. Replenda siguidem 


propagatis hominibus terra erat, quibus dicitur, ut eam subiiciant 
colendo eam, fructusque ab ea quasi debitos exigendo. 


Hebraei ex hoc loco eos, qui ex christicolis semetipsos propter 
regnum coelorum castraverunt caelibem vitam ducentes, redarguunt, 
asserentes divinum eos violare praeceptum, cum his verbis 
coniugium homini praecipiatur; et haeretici ex hoc loco vehementer 
exultant in sui perditionem, coenobitas carpentes. At profecto locum 
hunc frustra obiiciunt; quoniam in his verbis: Crescite et 
multiplicamini, vel non est praeceptum, sed solum concessio 
facultatis et benedictio in eo opere approbando; aut si praeceptum 
sit, quod non abnuo confiteri, praeceptum est pro tempore, ab initio, 
cum esset terra hominibus vacua; nunc vero repleta iam nimis est. 
Addo non esse praeceptum hoc singulis, sed universis; quod satis 
quidem perficitur cum a multis servatur. Sic enim dicitur: Et 
subiicite eam, nimirum terram colendo, et tamen non obligantur ad 
hoc singuli. 


Vrr. 29-30 Dixitque Deus: Ecce dedi vobis omnem herbam 
afferentem semen super terram et universa ligna quae habent in 
semetipsis sementem generis sui, ut sint vobis in escam et cunctis 
animantibus terrae omnique volucri coeli et universis, quae 
moventur in terra et in quibus est anima vivens, ut habeant ad 
vescendum. Et factum est ita. 


Rabbinus Salomon inquit hic, quod "adaequavit eos iumentis et 
bestiis 1n cibo, et non dedit licentiam Adam et uxori eius ad 
blandiendum creationi, seu pinguedini, ad comedendum carnem: sed 
omne olus herbae comederunt simul omnes. Et quando quieverunt 
filii Nohac, fecit eis licitam carnem, sicut dicitur: Et omne, quod 
movetur et vivit, erit vobis in escam: quasi olera herbarum, quae 
licita feci in primis hominibus, dedi vobis omnia. 


Rabbinus Aben Ezra et ipse hic idem sentit. Ait enim quod «licitum 
fecit filiis hominum ex omni, in quo est anima vivens, comedere, 


omnem herbam et omnem fructum ligni licitum fecit homini, et 
herbam olerum bestiis et omni reptili: et usque huc non fecit eis 
licitam carnem usque post diluvium». 


Nos ita exponimus. Cum prius hominem propagativa virtute 
munierit ad speciei conservationem, nunc hominum generi, sicut et 
ceteris animantibus, praestituit certum cibum de fructibus terrae, 
quos comederent, cum quibus et vitam servarent. Nec tamen 
putandum est eosdem terrae fructus homini assignatos, qui et 
reliquis animantibus; sed provisum homini de nobilioribus esse: 
viliores autem herbas et fructus animalibus derelictos. Hoc perspicue 
Hebraica Littera videtur astruere. Sic enim habet: Ecce dedi vobis 
omnem herbam seminificantem semen super faciem universae terrae 
et omne lignum, in quo est fructus, lignum seminificans semen erit 
vobis in escam. Omni autem bestiae terrae et omni volatili coeli et 
omni reptili terrae, in quo est anima vivens, erit omnis viriditas, seu 
olus herbae in escam. Plane videtur assignare hominibus et bestiis 
distincta ciborum genera, quibus vescebatur homo et cetera 
animalia. Usum enim carnium non indulsit Deus homini ante 
diluvium, sicut Sancti Doctores omnes affirmant, et Hebraei etiam 
idipsum affirmant. Sed post diluvium concessus est homini carnium 
esus, dicente Domino: Omnes pisces maris manui vestrae traditi 
sunt. Et omne, quod movetur et vivit, erit vobis in cibum: quasi olera 
virentia tradidi vobis omnia. 


Vr. 2] Et vidit Deus cuncta quae fecerat, et erant valde bona. Et 
factum est vespere et mane, dies sextus: "yz nv. 


Inquit Rabbinus Salomon quod "additur littera 5 in sexto die, dum 
perficeret opus n'vw?2, ad dicendum quod pactus est cum eis haec 
conditione, quod recipiat super se Israel quinque partes legis", seu 
Pentateuchum. * Verbum aliud, seu expositio: "vwa nv: omnia 
pendent et stant usque ad diem sextum; est * ad designandum locum 
ad expectandum legem". 


Rabbinus Aben Ezra aliter sentit. Ait enim: "Sunt dicentes quod nv 
coniunctum est, et sensus sive ratio est ad circuendum ^wvn, sex; et 
sic: ^y^aun nv, dies septimus. Et non est hoc verum. Et habet dies 
sextus, iuxta opinionem virorum, felicitatum approbationem". Sed 
expositio eius est: Dies, qui est sextus [respective] ad diem 
primum, et sic dies septimus. Et sic invenitur etiam: vir "?NoU"7, 
Israelita, et multa similia; quemadmodum etiam: firmamentum 
a"»vn, coeli, idest firmamentum, quod est coeli". 


Nos autem, ista praetermittentes, hunc locum ita exponimus. Vidit 
Deus cuncta quae fecerat, et erant valde bona, vel bonum valde, ut 
Littera Hebraica habet. Hic autem universitatem operum, magis 
quam singula per se commendat Deus. Etenim singula per se natura 
bona sunt; at simul omnia, prout universum ipsum constituunt, 
quodammodo unum et valde bonum sunt, idest optimum propter 
admirabilem ordinem universi. Et factum est vespere et mane, dies 
sextus: dies sextus a prima die, coelo iam sexies in orbem revoluto. 


CAPUT SECUNDUM 


Vrr. 1-3 Igitur perfecti sunt coeli et terra et omnis ornatus eorum. 
Complevitque Deus die septimo opus suum, quod fecerat et 
requievit die septimo ab universo opere quod patrarat. Et benedixit 
diei septimo et sanctificavit illum, quia in ipso cessaverat ab omni 
opere suo, quod creavit Deus ut faceret. 


Rabbinus Aben Ezra inquit quod *^?»" est de coniugatione, quae 
dicta est nomine puhal, et 1?pw, ponderati sunt, et 1227, operti sunt 
omnes montes; et sensus eius est: 12271, completi, vel perfecti sunt, 
et mare in universa terra, quia est quasi una collectio. Et complevit 
Deus in die septimo. Sunt dicentes quod dies creati sunt, et in 
creatione diei septimi perfectum est opus: et est haec expositio 
insipida seu insulsa. Et sunt dicentes quod est 2, quia sensus eius est: 
ante : quemadmodum: Non obturabis bovem dum triturat ipse. 
Verumtamen dies, in quo primo quievit, relinquitur; et quomodo hoc 
formavit et perfecit opus? Non est opus, sicut hoc dictum est, non 
fecit opus. Et ita expositio est: 22", idest: nàv", et cessavit, et est 
sensus: ab opere suo, quod fecit in die sexto, ante diem septimum. Et 
sensus est: et cessavit in die septimo ab omni opere suo ex omnibus 
creaturis, quas creavit". Rabbinus Salomon super hoc adducit 
expositionem Rabbini Simeonis, qui dixit quod "caro et sanguis, 
idest homo, non cognoscit tempus suum et momentum suum, sive 
punctum, necesse est addere de quodidiano super sanctum Dei 
benedicti, qui cognoscit tempus eius et punctum eius, in quo 
ingreditur ut filium pili, et videtur sicut haec perfecti in die, etc. N7, 
expositio alia, quod mundus fuit deficiens a quiete futura, sabbatum 
futurum a quiete perficit et consummatur opus". 


Nos autem ita locum hunc exponimus. Igitur perfecti sunt coeli et... 
omnis ornatus eorum, vel, ut Littera Hebraica habet, et consummati 
sunt, seu completi coeli et omnis exercitus eorum. Epilogus ac ac 


compendium quoddam id est omnium, [quae] sex iam praemissis 
diebus facta sunt, suorumque ornatum, qui per exercitus insinuantur. 
Et complevit Deus die septimo opus suum, quod fecerat. Is loci 
huius videtur esse sensus, ut die septimo fecerit Deus aliquod opus, 
quo facto, completa iam essent omnia conditionis opera. Sic enim D. 
Hieronymus ait hic: «Pro die sexta — v enim habebat antiqua 
translatio, — diem septimam in hebraeo habet. Arctabimus ergo 
Iudaeos, qui de otio sabbati gloriantur, quod iam tunc in principio 
sabbatum dissolutum sit, dum Deus operatur in sabbato, complens 
opera sua in eo". Mulierem nonnulli in die septima ex viri costa 
formatam asserunt, quoniam in operibus sex dierum eius formationis 
series non exaratur; sed post septimae diei praemissum adventum. 
Alii vero ipsum septimum diem fecisse et in eius factura opus suum 
complesse intelligunt: quod, eo facto, mensuram iam et numerum 
perfecti dierum, quorum circuitu omnia saecula volvuntur. 


Mihi vero ea magis probatur sententia, ut dicatur Deus septima die 
opus suum complesse, quia operibus iam factis in praemissis diebus 
opera nulla nova addidit, cum tamen posset multa addere: sed 
completivit sua opera, quia non addidit nova, ut sit hoc idem cum 
eo, quod sequitur: Et requievit die septimo ab universo opere, quod 
patrarat. Quid est: Requievit? Nunquid operando lassus est? Sed 
requievit, quia novam creaturam facere cessavit. Requiescere enim 
cessare dicitur, ut in Apocalypsi legimus: Requiem non habebant 
dicentia: Sanctus, Sanctus, Sanctus, idest dicere non cessabant. 
Requievit ergo, quia ultra nova non condidit, et nova creaturarum 
genera his, quae facta iam erant, non adiunxit. Quaecumque enim 
postea facta sunt, iam in suis generibus ab initio facta praecesserant, 
in quibus et facta sunt. Usque nunc tamen operatur administrationem 
eorundem generum, quae tunc instituta sunt. Creatoris enim virtus 
causa subsistendi est creaturae. Unde Salvator ait: Pater . . . usque 
modo operatur et ego operor, universae creaturae continuam 
administrationem ostendens. Die ergo septima requievit, ut novam 


creaturam non conderet, et usque modo operatur, ut, quod condidit, 
contineret et gubernaret non cesset. 


Et benedixit diei septimo et sanctificavit illum, quia in ipso 
cessaverat ab omni opere suo, quod creavit ut faceret. Rabbinus 
Salomon : « Benedixit eum in manna, quia omnibus diebus 
septimanae descendebat eis unum homer per singula capita, et in 
sexto panis duplicabatur; et sanctificavit eum in manna, quae non 
descendebat omnino. Et versus scriptus est super futuro », Rabbinus 
Aben Ezra exponit: « Benedictio addit bonitatem, et in die isto 
renovabitur in corporibus similitudo virtutis in generatione et in 
animalibus virtus magnae admirationis et intellectus; et sanctificavit 
eum, ut non fiat opus in eo". Illud vero, quod sequitur, ita exponit: 
«Quae creavit Deus ut faceret, radices in omnibus speciebus, in 
quibus posuit virtutem ad faciendum simile; et expositio ny?, ut 
faceret, pro nVY, fecit, etiam fecit pro creavit, non est ita, iuxta 
opinionem meam. Et dixit Gaon quod benedictio diei et sanctificatio 
eius convertitur ad custodientes, qui sunt benedicti et sanctificati". 
Rabbinus vero Salomon inquit quod «opus, quod erat visum ad 
faciendum in sabbato, duplicavit et fecit in sexta die, sicut exponitur 
in Bereshit Rabba". 


Nos tamen locum istum ita exponimus. Benedixit Deus et 
sanctificavit. Circa tempus benedictione ac sanctificatio ista constitit 
idque videtur habere momenti, ut eo in tempore, idest die septima, 
quam sabbatum dicimus, Deus praecipue maximeque coli ac 
sanctificari voluerit, diemque hunc septimum ad divina obsequia 
applicarit, iusseritque sanctum haberi totumque cultui divinum 
sacratum, et ab omnibus profanis operibus remotissimum vel 
contrariis divino cultui vel extraneis, qualia sunt cuncta opera quae 
in hominum fiunt aut voluptatem, aut commodum atque servitium; 
sed sanctificaret homo diem hunc Deum colendo, qui fide, spe et 
caritate maxime colitur, operareturque in eo opera Dei, ut tandem 
aliquando vero sabbato potiatur. 


Sed quid illud est: Quod creavit Deus ut faceret? Nonnulli referrunt 
illud ut faceret, non ad Deum, sed ad opus Dei, ut creaverit Deus 
opus suum et hominem vel maxime ad operandum, tanquam ad 
finem, ut non sit creatura otiosa. Alii ad Deum referunt, quod creavit 
Deus ut faceret, quia complacuit sibi Deus in opere suo; vel quia duo 
sunt praecipua Dei opera: creatio et recreatio; illud ponitur ad 
distinguendum hoc opus creationis ab opere recreationis; et sic quod 
creavit Deus ut faceret, idest quod creavit faciens, non reficiens. 
Mihi vero maxime probatur ut, quod dicitur: creavit, referatur ad 
Verbum, in quo disposuit Deus omnia, in quo erant omnia et creata 
sunt; illud vero ut faceret, referatur ad opus operatum ad extra in sex 
diebus creationis. 


Vrr. 4 — 5 [stae sunt generationes coeli et terrae, quando creatae 
sunt, in die qua creavit Dominus Deus coelum et terram et omne 
virgultum agri antequam oriretur in terra, omnemque herbam 
regionis, antequam germinaret. 


Rabbinus Salomon locum hunc ita exponit: "Istae, idest quae dicta 
sunt supra, generationes coeli et terrae, quando creatae sunt, in die 
qua fecit Deus, etc. Docet te quod omnia creata sunt in principio. 
Expositio alia: quando creatae sunt: nN2272, hoc est: nN?2 773, in ^51, 
creavit ea, sicut dicitur in 7D: x 5 7702: Deus formavit duos mundos, 
in duabus litteris his nominis Dei formavit duos mundos; et docet te 
quod, quemadmodum mundus iste creatus est in ^, declarat quod 
descendit infra ad videndum corruptionem, sicut N75 ista clausa est ex 
omnibus lateribus et infra aperta ad descendendum viam ibi". 
Explicat etiam dictionem n7, et inquit quod «una eius significatio 
est: N? 7Y, antequam, et non: 277, quia non solet dici: 2^0, sicut: 
np". Adhuc aliam assignat eius significationem: N? ^7, adhuc 
non, sicut est illud: nin a9 ^». Priusquam timeretis, idest: N» 7Y 
Tien: Adhuc non timebitis. Et sic exponetur hic: Adhuc non fuit in 
terra, quousque completa est creatio mundi in die sexto, antequam 
crearetur homo, et omnis herba agri adhuc non germinavit; et quod 


in tertio scriptum est: Producat terra, super aperitionem herbae 
steterunt usque ad sextum diem". 


Aben Ezra exponit sic: "Istae sunt generationes: sensus est: haec 
sunt, quae sunt genita, quando creatae sunt, cum esset firmamentum 
et videretur terra. Et dictio: In die qua fecit: mvvy nva, est adaptata, 
et testimonium est: 3mN muy? 32: Et festinavit ad faciendum eum; 
et sic: creavit eum, et postea: formavit eum, et deinde: fecit eum. Et 
omne rv, est TY, lignum, et sic inter germina vocantur; et iuxta 
opinionem meam est lignum fructiferum: propterea quod praeficitur 
homo super lignum; et ecce rv, frutex, seu germen; et 271, folium, 
seu palea; et Pvyn, palmes, seu surculus; et 72, linum; et "DN, ramus 
superior; et ^»yn, ramus communis". 


Nos tamen ita exponimus. Istae sunt generationes coeli et terrae. 
Epilogo ac compendio quodam quaecumque supra dicta exarataque 
sunt, coeli ac terrae generatione comprehendit, ut extremis positis, 
supremo ac infimo, intermedia etiam, ac demum ea omnia, quae 
coeli ac terrae ambitu continentur, intelligi utique debeant. Generatio 
autem hic ipsa intelligenda creatio est, ut denuo subditur: Quando 
creatae sunt, productae ex nihilo infinita opificis virtute: In die qua 
creavit, seu ut est in fonte, fecit Dominus Deus terram et coelum. 
Frequentissimum in Sacra Scriptura est ut singularis vox pluralis 
loco usurpetur, quod hic quoque factum existimamus, ut in die dicat 
pro diebus; nisi forte quis dicat: in primordialibus creaturis, quae 
prima die suum esse acceperunt: quoniam virtute quadam 
quaecumque dierum sequentium successu formata sunt, simul 
producta concreataque sint et comprehensa in illis, et propterea in 
die dicat, et non diebus, qua fecit Dominus Deus. 


In hoc loco primo omnium sacrum illud ac ineffabile Dei nomen, 
quod tetporypáuiuotov graece, 55 nv autem hebraice dicitur, 77, 
positum reperimus, nec unquam antea. Cuius quidem rei causam 
Hebraeorum nonnulli hanc afferunt cur hic, nec unquam ante 


positum sit: ut ibi imperfecta sit Dei appellatio, ubi perfectum opus 
exprimitur. Etenim summum Dei hoc nomen est et maximum et 
apprime proprium, quod nulli unquam creaturae donatum est. 
Divinam siquidem essentiam, et quaecumque ad intra divina naturae 
competunt, arcano quodam mysterio ac secretissimo mirabiliter 
explicat, de quo nos, Deo vitam simul et gratiam praestante, super 
Exodum aliquid afferemus in medium. 


Coelum et terram. Hebraica Lectio terram hic coelo praeponit, ne ex 
quo coelum antea praeposuerit terrae, putaremus illud quidem prius 
conditum, hanc autem posterius: sed simul semelque creata sunt 
unico et eo quidem potentissimo Dei verbo, quamvis non possint a 
nobis simul explicari, sed unum post alterum exprimimus; facta 
tamen simul cum sint, cum antea coelum praeoposuerit terrae, illi 
nunc hanc simul creatam praeposuit dicto, non facto. Et omne 
virgultum agri, antequam esset ... , omnemque herbam, antequam 
germinaret. Virgultum, hebraice est : P, quod Chaldaeus 
Paraphrastes *37^8, arborem transtulit. Rabbinus Aben Ezra 7*5 y, 
lignum fructiferum exponit; non incongrue tamen virgultum etiam 
dici potest, nam et herbam non raro significat. Sed quidnam illud est, 
quod dicitur: Antequam esset? Quomodo produxit ea Deus antequam 
essent? Eiusmodi dicti duplex potest intellexi assignari; primo 
quidem: ut cum non essent, iam omnino produxerit ea Deus, et sic 
produxit ea antequam essent, idest quando non erant; alter vero 
intellectus est: ut fecerit sua omnipotentia Deus virgultum et omnem 
herbam antequam essent, idest ex causis naturalibus, quibus 
virgultum et omnis herba apta erant ut forent, productae sunt divina 
virtute in esse ante suas naturales causas, a quibus naturaliter 
producenda essent. Oriuntur enim haec communiter naturae cursu ex 
aqueo humore, quo per pluvias superfunditur terra, adiuvante ac 
disponente hominum agricultura, pollentium industria et arte. Tunc 
tamen quando producta sunt haec, necdum pluvia fuerat, nec homo, 


qui terram coleret. Et hunc intellectum videtur magis Scripturae 
sensus habere; subditur enim statim has removens causas: 


Vr. 6 Non enim pluerat Dominus Deus super terram, et homo non 
erat, qui operaretur terram; sed fons ascendebat de terra irrigans 
universam superficiem terrae. 


Quod nostra Editio fontem habet, a Septuaginta acceptum est; ipsi 
enim sic habent: IInyr| ó& àvépouvev £x cfjic yfjc: Fons autem 
ascendebat de terra. 


Hebraica autem Lectio 78) habet, quod est vapor aut nubes. 
Chaldaeus quoque Interpres N33, idest nubes, transtulit. 


Rabbinus Salomon inquit hic qua ratione non pluerat Dominus Deus 
; «propterea quod non erat homo ad colendum terram, et aestimaret 
bonitatem corporum; et quando venit homo, cognovit quod ea 
necessaria erant mundo, et oravit super ea, et descenderunt, et 
germinaverunt ligna et herbae. mn*?w n: Dominus Deus: 7, idest nm 
est nomen eius; l'7?N est nomen potestatis et iudicii super omnia; et 
ita expositio haec in omni loco, iuxta simplicitatem eius: Dominus : 
nYr, qui est Deus : in?wN". Et vapor ascendebat. Inquit Rabbinus 
Salomon quod *vapor ascendebat propter creationem hominis; 
ascendit abyssus et irrigavit nubes ad infundendum pulverem et 
creatur homo, sicut pistor aliquis, qui dat aquam et postea miscet 
fragmenta; etiam hic irrigavit et postea formavit". Rabbinus Aben 
Ezra inquit, quod «vapor ascendebat sicut fumus de terra, virtute 
luminarium et irrigabat terram et germinavit. Et Gaon inquit quod 
eius expositio est: Et vapor non ascendebat de terra». 


Nos vero ita exponimus, ut cum posuerit Moyses primariam 
germinum herbarumque omnium productionem, non ex naturalibus 
causis, sed divina id iubente et efficiente virtute factam, eiusmodi 
positionem in praesentiarium probet, ostendens naturales fruticum 
germinumque causas tunc defuissse, quando haec primo auctore Deo 


facta sunt. Etenim aqueus humor praecipuus ac necessarius terrae, 
nascentium fomes et origo, non erat cum facta a sunt haec. Id 
patefacit asserens quod adhuc non pluerat Dominus Deus super 
terram, nec homo erat, qui terram excoleret; siquidem haec, quae 
oriuntur ex terra, agricolarum diligentia et labore plurimum 
adiuvantur, nec his poterant utique utique iuvari cum homo non 
esset. 


Id vero quod sequitur: Sed fons ascendebat, placet admodum si 
negative exponatur: alioquin supra positam Moysis destruit 
rationem. Nam si fons ascendebat et irrigabat universam superficiem 
terrae, habitabat utique terra aqueum humorem, quo posset germina 
producere atque fovere; atque ita non defuisset prima germinum 
naturalis causa atque origo. Aut si, iuxta Hebraicam Litteram , 
vaporem hic intelligamus, qui ascenderet et irrigaret universam 
superficiem terrae, quomodo verum est quod adhuc non ... pluerat 
Dominus Deus super terram? Sed si negative exponatur, cessat 
utique omnis obiectio constatque solidissima ratio, ut conspicue 
prima germinum productio Deo sit auctore exorta, cum causae 
penitus naturales eorum non essent. Nam Deus non pluerat, et sic 
non erat terra aqueo humore infusa; nec poterat terra agricolarum 
labore iuvari ad germinandum, cum homo non esset, qui eam 
excoleret; nec demum ascendebat de terra vapor ad modum nubis, 
qui resolutus in aquam, in pluviam fieret irrigaretque aridam; nec 
fons aliquis ascendebat, qui terram irrigaret. 


At vero ne longius a communi omnium expositione deviemus, nec 
etiam Sancti Prophetae rationem destruamus, assertive id quidem 
exponimus, sed de futuro. Sic enim Hebraica Littera habet: Et vapor 
ascendet et irrigabit universam superficiem terrae: ut non referatur 
hoc ad eorum germinum fruticumque productionem, quae tertia die 
facta est, sed ad eum, quae postmodum virtute naturae fiet. Est ergo 
sensus Moysis : primaria virgultorum germinumque productio divina 
virtute facta est; at quae postmodum fiet virtute naturae, sic fiet: 


ascendet vapor, et resolutus in aquam in coeli nubibus, pluvia fiet et 
universam terrae superficiem irrigabit; terram humore aqueo 
infundens, ipsam fecundabit. 


Vr. 7 Formavit igitur Dominus Deus hominem de limo terrae et 
inspiravit in faciem eius spiraculum vitae, et factus est homo in 
animam viventem. 


In Hebraeo: Finxit igitur Dominus Deus hominem pulverem de terra 
et insufflavit in faciem sive nares eius spiritum vitarum, et fuit homo 
in animam viventem. 


Chaldaeus Paraphrastes vertit: Creavit Dominus Deus hominem 
pulverem de terra, et factus est homo in spiritum locutionis: ut 
ostenderet factum esse hominem in animam viventem, vita rationali 
et intellectiva; solis enim intellectu praeditis competit loqui. 


Rabbinus Salomon in verbo: ^x^", inquit «significare duas 
formationes: formationem huius saeculi, et formationem 
resurrectionis mortuorum; sed in iumento, quod non resurgit ad 
iudicium, non scribuntur in eius formatione duo ^". Pulverem de 
terra: inquit quod «collegit pulverem eius ex omni terra, a quattuor 
ventis, quia omnis locus, ubi moritur homo, est eius retentio pro 
sepultura. Expositio alia: tulit pulverem eius de loco, quod dicitur in 
eo: Altare terrae facies mihi; et adiunxit illi operimentum, et potuit 
stare. Et inspiravit in faciem eius; et fecit eum ex inferioribus et 
superioribus: corpus ex inferioribus, et animam ex superioribus. 
Iuxta quod in prima die, creati sunt coeli et terra; in secunda, creavit 
firmamentum, pro superioribus; in tertia, apparuit arida, pro 
inferioribus; in quarta, creavit luminaria pro superioribus; in quinta, 
produxerunt aquae, pro inferioribus; coniunxit in sexta creationes in 
superioribus et inferioribus. Et non est invidia in operibus creationis, 
quia erunt haec multa super ea, quae sunt in creatione diei primae. In 
animam viventem: et iumentum et bestia vocantur animal vivens; 


veruntamen haec hominis vita, quae est in omnibus, adiungit in eo 
scientiam et rationem". 


Aben Ezra inquit, quod "sensus: Inspiravit in nares eius, est quia in 
ipsis vivit homo, quoniam ipsi educunt aerem calidum a calore 
cordis et introducunt alium aerem; et sensus: In animam viventem, 
est quod ambulavit statim, sicut bestiae et non sicut infantes". Inquit 
etiam hic doctor locum terrae, de qua creatus est homo, propinquum 
esse horto Eden, quia sunt qui dicunt terram illam fuisse terram 
Israel; et ecce obliti sunt: Et factum est, cum proficiscerentur ab 
oriente. Hebraeorum nonnulli hoc ponunt discrimen inter 75v, et 
m, et 753; quod primum quidem, anima sit sensibilis et rationalis, et 
locum habet in m, idest cerebro, significat etiam flatum; secundum 
vero, est spiritus habens sedem in corde, quod est origo vitae, 
complectiturque nv2n, idest vim irascibilem; tertium vero, sit anima 
sive vis mNn?, idest concupiscibilis, situm habens in 722, idest 
iecore. 


Nos vero ita exponimus. Formavit igitur Dominus Deus hominem de 
limo terrae, sive pulverem de terra, iuxta id quod infra dicitur: Pulvis 
es et in pulverem reverteris. Corpus hominis hic Deum formasse vel, 
ut significantius dixerim, finxisse intellegimus; more etenim figuli 
ex argilla quodvis figmentum formantis, omnium artifex Deus 
humanum corpus de limo formavit, singulare ac nobile figmentum, 
quod divina manu effinctum est. Siquidem de nulla alia creatura 
habetur expressum eius formationi Deum astitisse; dictum quippe in 
aliis est: Producat terra, producant aquae, fiat firmamentum, fiat lux, 
fiant luminaria. Hominis autem corpus Dei manu effinctum atque 
plasmatum Divina testantur Eloquia: Formavit, inquit, Deus 
hominem. Unde merito exclamat B. Iob, dicens: Manus tuae, 
Domine, fecerunt me et plasmaverunt me; et David Sanctus 
identidem asseverabat: Manus tuae fecerunt me et plasmaverunt me. 


Nil tamen dubitarim non omnino Deum per semetipsum, nulla alia 
causa prorsus mediante, corpus hominis formasse: sed angelorum 
etiam ministerio usum esse. Nam quid prohibet aliqua suo ministerio 
operatos esse angelos, ad quae eorum se virtus et ars extendebat? 
Siquidem in novissima hominum resurrectione, angelorum 
ministerio utetur Deus ad hominum corpora reformanda; ipsi 
siquidem cineres colligent corporaque formabunt. Nec dubium apud 
me est ullum, quin et ipsi angeli plurimum desideraverint hominis 
creationem adiuvare, quo maiori nos amore prosequerentur et 
vigilantius, tanquam opus suum ex parte, custodirent. 


Et inspiravit in faciem eius spiraculum vitae, seu spiritum vitarum, 
iuxta Litteram Hebraicam. Corpus exanime primum Deus condidit, 
quo mox formato, animam hominis creavit simulque infudit corpori. 
Non enim de potentia materiae ipsa quoquo pacto educitur, nec 
potest utique educi: sed a Deo immediate per creationem efficitur 
simulque infunditur, tanquam forma hominis substantialis actusque 
corporis naturalis. Nec tamen ipsum informans corpus, ad corporis 
molem extenditur; non enim quantitate molis mensurari potest, cum 
spiritus sit; sed ubique tota indivisa impartibilisque manet, tota in 
toto ac tota in singulis partibus totius. 


Sed quid illud est: Spiritum vitarum? Quoniam vivit utique homo 
vita plantarum, qua vegetantur artus et membra; vivit vita sensus, 
qua sensibilia quaeque percipit, sive [quae] extrinsecus sive quae 
intrinsecus recipiuntur; vita etiam secundum locum motiva 
progressivaque vivit, qua sibi necessaria perquirat ad vitam; vivit 
demum vita rationali et arte, qua a brutis discernitur praestatque 
universis. Sed has omnes vitas unus efficit homini a Deo spiritus 
insufflatus; non enim quattuor sunt in homine animae hos 
exequentes effectus, sed unius tantum animae virtutes sunt et 
potestates. Quod enim in plantis est anima, in homine potestas 
animae, non anima est; et quod in brutis pariter anima est, in homine 
potestas ac virtus animae est. Animae itaque plantarum et 


animalium, vegetativa, sensitiva et secundum locum motiva, in 
hominis anima virtute ac potestate continentur, sicut trigonum in 
tetragono; hoc est, hominis anima virtutem habet ac potestatem eos 
omnes producendi causandique effectus in homine, quos vegetativa 
in plantis, sensitiva et secundum locum motiva in animalibus, una 
existens anima harum omnium virtutes complectitur nobilius et 
excellentius, ac propterea dicitur: Insufflavit... spiritum vitarum. 


Sed in faciem dicitur insufflasse Deus hunc spiritum, quia in facie 
sensus omnes percipiuntur vigere indeque perspicitur ratio et 
intellectus, in qua etiam interni affectus propalantur. Verum 
enimvero quia hominis una, praecipua ac prima vita est, qua ratione 
arteque vivit et quae homini propria est, propterea adiungitur: Et 
factus est homo in animam viventem, seu in animam vitae, scientia 
scilicet, arte et ratione pollentis. Prius dixit: vitarum: nunc autem 
vitae; ut illa solum vita, quae est ab intelligentia rerum, 
significaretur; et propterea Chaldaeus Paraphrastes vertit: In 
spiritum locutionis, sive loquentem: sermo enim et eloquium proprie 
ad rationalem et intellectualem creaturam pertinet; vel: Factus est 
homo in animam viventem, idest in animal vivens: recepto etenim 
spiritu in exanime corpus iam finctum, factus est homo vivens 
animal. Nam nec corpus animal est, nec anima; sed ex anima simul 
et corpore, tanquam informante et informabili, constat rationale hoc 
animal homo. Factus est itaqua homo, ut primum anima infusa est 
corpori, in animam viventem, hoc est in animal vivens; nam et 
anima pro toto composito frequentissime in Sacra Scriptura sumi 
consuevit. 


Formavit igitur Dominus Deus hominem de limo terrae et inspiravit 
in faciem eius spiraculum vitae, et factus est homo in animam 
viventem. Admirabilis humanae naturae conditio hic nobis attentius 
ac maiori cum discussione consideranda est, tum quoad corporis 
formationem et structuram, tum quoad animae multiplices potentias, 
vires, facultates et operum functiones, tum quoad totius ex his 


compositi rationem, quo conspici possit quam admirabile Dei opus 
homo sit. In hoc autem ea nobis series servanda est, quam littera 
ponit, ut de humani corporis formatione, secundo vero loco de 
animae virtutibus, tertio de totius hominis ratione discussio nobis 
habenda sit. Hunc enim ordinem nobis Moyses proponit: Formavit, 
inquit, Dominus Deus hominem de limo terrae: ecce corpus; et 
inspiravit in faciem eius spiraculum vitae: ecce anima, corporis actus 
et forma vivificans; et factus est homo in animam viventem: ecce 
constitutus ex his. 


Humanum autem corpus ex his tunc constitisse necessum est, in 
quae nunc quoque resolvitur, distrahitur atque dirimitur. Universum 
autem corpus in caput, thoracem, ventrem et artus dirimitur; haec 
ipsa rursus in alia: caput quidem in calvam, faciem, oculos, frontem, 
nasum, auriculas aliaque plura; thorax in pectus, latera et pulmones; 
venter in abdomen subditaque viscera; artus in tota crura et brachia, 
atque haec in humeros, cubitos et manus; rursum vero haec singula 
minutius conciduntur, ut manus in digitos et palmas, digiti in alia, ut 
in cutem, venas, carnem, arterias, nervos, tendones, vincula, 
cartilagines, membranas et ossa; similiter cetera membra, qui penitus 
introspectiet, unumquodque in haec omnia, vel certe plurima 
dissolvi. Hae vero partes sunt similares et homogeneae, undique 
similis et unam parilemque substantiam omnino adeptae; ex quibus 
dein partes, quae heterogeneae ac dissimilares dicuntur, simul 
compactis constant; ipsae vero, etsi simplices dici possunt, ex 
elementis tamen constare perspicuum est, in quae etiam resolvuntur. 
Cum ergo in haec omnia universum corpus dirimatur, ex his 
omnibus a sua formatione constitisse necessum est. 


At vero, quoniam oppositus est compositionis ac resolutionis 
progressus, ex his, in quae resolvitur ultimo, primo constituit ac, 
cum ultimo in elementa solvatur, ex his constitisse primo perspicue 
redditur. Confluxerunt enim primo elementa quattuor: terra, aqua, 
aer et ignis; quae rebus omnibus gignendis sese ut primordia atque 


principia accommodant et concurrunt, et mixtione quadam compacta 
sunt ad hominis corpus formandum, sicut ceterarum rerum, quae 
corpore constant. 


Confluxerunt autem elementa non absque suis viribus et qualitatibus 
praesertimque primis, quae sunt: calor, frigus, humor et siccitas. Hae 
principes sunt, ex quibus aliae oriuntur, quae in molli, duro, crasso, 
tenui, levi, aspero sunt corpore, quae variae dicuntur et quasi 
multiformes; illae autem, ex quibus hae oriuntur, omnium sunt 
primae et potentissimae. Elementa igitur, ex quorum concursu 
compactum ac finctum est corpus, cum mutationibus et 
conversionibus sese plurimum exagitent, ut his qualitatibus polleant 
necesse est eaeque ipsae singulis singulae summae insunt 
corporibus, ut igni quidem summus calor, aeri summus humor, 
aquae vero summum frigus, terrae demum summa siccitas; adeo ut 
puro igne nil sit calidius, nec levius; puro aere nil humidius, nec 
aqua quidem; nam etsi huemectat magis, non tamen ob pleniorem 
humorem id accidere putandum est; sed quod is in crassiore 
fluxaque substantia positus, dum in vias recessusque corporum 
inseritur, consistit retentusque diutius illa afficit, qua humectat 
madidioraque reddit, quod aer prae tenuitate efficere nequit. Non 
ergo aere humidor aqua est, sed e contra, humidi summum gradum 
aer tenet, aqua autem frigoris, ut nil ea pura frigidius sit, nec gelu 
quidem. Terra demum quicquam siccius non est, etsi ignis magis 
exiccat: id autem per accidens est caloris interiectu, quatenus suo 
calore corporum humorem exhaurit et dissipat; at terra affusum 
humorem combibens per se exiccat. Est deinde suo cuique elemento 
retusior altera qualitas, simplex quidem, sed quae sui generis 
summum gradum non impleat: ea in igne siccitas est caloris comes, 
in aere calor, in aqua humor, in terra frigus siccitati copulatum. 


Cum omnibus ergo his viribus confluxere elementa ad corporis 
constitutionem una cum suis substantiis; neque enim solae 
elementorum vires sine eorum substantiis in nobis asservantur: sed 


et vires et substantiae permixtae manent; sed vires quidem totis totae 
se permiscent et mutua quadam pugnantia sese vicissim ad 
moderationem quandam redigunt, fitque illarum confusione 
temperamentum quoddam per universam compositi molem 
diffusum. Substantiae autem continua quadam appositione connexae 
sunt ac in exiguas portiones se distrahunt eoque se ordine 
componunt, ut quaeque tandem alterius diversique generi cuipiam 
cohaerescat; sensu notari non possit quod non sit ex his quattuor 
constans. Manent igitur elementorum in mixto exiguae particulae et 
in suis integrae formis consistunt; non tamen liberae aut sui iuris, 
sed implicitae, vinctae et quasi interceptae mutua qualitatum 
pugnantia et dignioris formae praesentia. Unde pristinas sibique 
inditas vires exproprere non valent, nec ignis urete, nec aqua 
impendio refrigerare; quapropter solum potestate insunt, ita tamen 
ut, temperamento per obitum soluto, ad se redeant et in libertatem 
vindicentur. Temperamentum autem elementorum, tum virium tum 
substantiarum dico, non ipsam mixtionem, sed rationem mixtionis, 
et in mixtis elementis principium qualitatum concentus quidam et 
harmonia. 


Consequitur autem mixtionem temperamentum veluti eius propago 
ac soboles; et si illa elementorum vel maxime propria est, istud vero 
qualitatum, ita tamen se consequuntur ac iuncta sunt, ut sicut mixtio 
[non] citra efficientium qualitatum opem, ita nec temperamentum 
sine elementorum substantia induci potest. Quocirca 
temperamentum concentus quidam est quattuor principum 
qualitatum ex omnium elementorum mixtione; unde tum in 
elementorum tum in qualitatum concinna quadam ac consona 
proportione consistit. 


Quattuor igitur naturarum cum aequales vires in unum coierint, ut 
calidi, frigidi, humidi siccique pares sint portiones, temperies illa 
conficitur, quae iustum temperamentum dicitur, ceterorum lex et 
regula. Si vero unum vel ad summum duo reliquis excellant, cum 


intemperie quadam ipsum temperamentum exurgit: cumque quattuor 
sint, ex quibus temperamentum absolute conficitur, singulorum 
exuperatione quattuor simplices fiunt temperaturae: calida quidem, 
in qua calor frigori antecellit: humoris autem et siccitatis aequalitas 
est; frigida, in qua dominatur frigus; humida, cuius humor primas 
obtinet; sicca, ubi humore siccitas potentior est. Paribus his, quae in 
altera oppositione sunt, contrariis, sunt et quattuor aliae, quae 
coniugatae temperaturae dicuntur, quae duorum simplicium 
exuperantia processerunt. Hae sunt: calida et humida; calida et sicca; 
frigida et humida; frigida et sicca; plures esse non possunt cum duae 
sint oppositiones limitibus quattuor conclusae et unius utraque 
extremitas non possit principatum obtinere. 


Octo igitur sunt temperaturae intemperatae, unum vero 
temperamentum. Cum paribus omnium conflatum portionibus 
extremorum medium possideat, temperatissimum est, et 
temperamentum ad pondus dicitur, quo humanum corpus vel 
maxime temperatum est, ut multorum fert opinio, tum maxime primi 
hominis. In homine enim nobilissimum ac temperatissimum omnium 
temperamentum perspicitur, quod vel maxime in sensu tactus 
apparet, qui discernendi temperamenti lex est et iudicium; sensu 
autem tactus homo longe alia quaevis animalia superat. 


Post elementorum vero tum substantiarum cum virium mixtionem et 
temperamentum, innatus calor, spiritus ac primigenium humidum 
sequuntur, quibus ceu vinculis anima corpori ligatur, et consumptis, 
necesse est a corpore emigrare. Insiti enim vi caloris natura 
animalibus contraditum est ut vitam agant, et ex eius extinctione 
mors statim sequitur. Quare non frigus, tanquam contrarium ei 
opponitur, sed extinctio, quae eius privatio est: ceu lumini 
contrarium nil est, sed adversae tenebrae illius sunt privatio, atque si 
vel minimum luminis corpus illustret, illuminatum dicimus; sic 
vitalis calor quantuluscumque corpus possideat ipsum regit. 


Neque calorem hunc prorsus elementarem dico, sed supra 
elementorum naturam; una enim omnium philosophorum consensio 
calore vitam definit, mortem autem caloris extinctione: unde 
Aristoteles mortem caloris extinctionem definivit; quare demortuum 
animal calore hoc omnino destitutum est. Quod si elementaris 
huiusmodi calor esset, cum in partibus singulis cadaveris aliqua 
supersit quattuor elementorum permixtio, haberet omnino adhuc 
demortuum animal vitalem calorem. 


Calor autem hic spiritum habet sedem ac vehiculum, quo tanquam 
corpore fluxo ac profluente continetur, ut per omne corpus permeare 
ac per arterias singulis partibus possit impartiri. Quare cum spiritus 
substantia sit aerea vel aetherea, corporea, tenuissima, pernicitate 
velox, quae universum corpus potest velocitate traiicere, calori 
materia sternitur, cum sit etiam substantia calori in fovendo amica. 
Spiritus autem cum tenuis sit aethereaque substantia calore perfusa, 
non potest aut esse aut diutius permanere citra humoris opem. 
Quapropter primigenius ac vitalis humor tum spiritus tum innati 
caloris fundamentum sternitur et substantia prima, ceu flammae 
quidem lucernae vapor ille et halitus efflatus et ex olei substantia 
suscitatus stenitur, sicut calori spiritus; olei autem humida substantia 
in ellychnio, tum flammae tum halitus fundamentum ac pabulum est 
ut utrumque alit ac foveat alimentario humore suffulta; ita est 
primigenius humor ad spiritum et calorem. Et sicut flamma illa non 
potest sine aut halitu aut humore sustentari, sine quo nec halitus; ita 
nec innatus calor nec spiritus possunt sine primigenio humido 
manere. Quare innatus calor humidum est spiritu et calore perfusum, 
spiritus vero tenuis aethereaque substantia calore perfusa. 


Humidum autem primigenium ac vitale humor quidam aereus est, 
pinguis et oleo perquam similis, innati caloris sedes ac substantia, 
qui in partium similarium substantiam consertus omnem effugit 
aciem oculorum. Quare non is adeps est, quo partes quamplurimas 
oblini cernimus: sed alius multo dissimilis; nec alimentarius humor 


est: sed hoc, qui advenit, fovetur et resarcitur; neque ille est aqueus 
humor, cuius interventu similiares corporis partes sibi cohaerent ac 
firmae in soliditate consistunt. Humor autem iste vitalis non unus ac 
simplex est, nec spiritus ac innatus calor, quoniam haec cum 
temperamenta sequantur, quae in similaribus partibus sunt, nec 
omnes similes partes uno ac eodem temperamento tenentur: cum 
quaedam sint frigidiae et aridae, sicut os, nervus, membrana; aliae 
aliis temperamentis temperatae; diversa temperamenta diversi etiam 
tum spiritus tum innati calores tum humores vitales consequuntur. 


Deinde praeter spiritus, qui stabiles et in unaquaque parte fixi sunt, 
iuxta partis illius temperamentum, tres insuper errantes et vagi alii 
ponuntur: naturalis, vitalis et animalis. Naturalis, qui e iecore per 
venas in corporis extrema diffunditur; vitalis, quem cor assiduo per 
arterias emittit; animalis, qui a cerebro per nervos profectus partes 
irrigat sensus motusque compotes. Hi autem influentes spiritus ex 
alimento innati sive insiti spiritus vi generantur. Alimenti enim 
purior magisque aerea pars concoctione in tenuiorem sanguinis 
substantiam transit, quae vaporis speciem quandam exhibet; ea 
tamen a spiritu iecoris ingenito vim accipiens, spiritus fit naturalis, 
reliquo sanguine tanto praestantior, quanto iecoris molem vis ei 
naturaliter insita praecellit. Huius spiritus quantum per venam 
cavam una cum sanguine in cor invehitur; illic denuo caloris vi 
accuratius attenuatum in aeris prope speciem mutatur atque a dextro 
cordis sinu, per communes arctissimosque aditus, in sinistrum 
permeat; ubi, hausto per pulmonem aere temperato, materia 
quaedam fit, cui calor et vis concessa vitalis, spiritum profert 
vitalem per arterias toto corpore diffusum. Portio autem istius, quae 
per cervicis arterias in cerebri basim rapitur tertio contextus illius 
admirabilis anfractu mitigata, mox in cerebri ventriculos per 
contextum alium, yoposzióf| appellatum, confertur; illic, exhausto per 
nares elaboratoque aere, fomentum incrementumque recipit et vi 


spiritus qui cerebro est ingenitus, spiritus fit animalis, ad motum, ad 
sensus ad omnesque animales functiones apte comparatus. 


His positis quae in universi corporis partibus singulis constituuntur, 
nunc ut admirabilis humani corporis structura, quae Deo auctore 
facta est, clarius inspiciatur, de singulis tum homogeneis tum 
heterogeneis partibus corporis quaedam afferre operae pretium 
visum est. Et aridas ac osseas primo partes extruemus; deinde 
vinculis, nervis, lacertis, venis, arteriis, cute ac reliquis tum internis 
tum externis partibus integrum reddemus. 


Omnium autem ossium sedes et origo spina est, quae carinae in 
navigio primo iactae comparatur; huius enim per corporis moles stat 
et erigitur, ceu carinae laetra, prora puppisque innixa cohaerent. 
Spina autem ad necessitatem actionum, cum hominem flecti 
curvarique oporteat, pluribus coagmentata est ossibus tanquam 
nodis, quae vertebrae nobis dicuntur, omnes osse sacro suffultae. 
Universa autem spina quattuor in partes fusa est: os sacrum, lumbos, 
dorsum et collum. Os sacrum sex quasi vertebris constat; ab eius ima 
parte os aliud dimittitur appensum, quod kókkvZ& graece, latine 
autem cauda dicitur, quattuor ossibus teretibus, gracilibus et magna 
ex parte cartilaginosis compactum. Supra os sacrum lumbus quinque 
ossibus consedit, cui dorsum insidet, vertebris structum duodecim; 
proxime cervix, septem. Unde triginta sunt in spina vertebrae, omnes 
mira compage contextae ac diversarum figurarum; hae quidem 
rotundae, ut quae ad intestina vergunt, unde ozxovóoAo dicuntur, 
extra vero multiplices efferunt productiones: aliae e medio 
prominentes, aliae transversae utrinque additae, aliae sursum 
deorsumque ductae, per quas vertebrae textuntur et cohaerent. 
Vertebrarum autem processuumque omnium extrema cinguntur 
cartilagine, in quam vincula crassa et valida inseruntur, quorum 
beneficio interiores vertebrae nodi cohaerescunt. 


Deinde sunt capitis ossa, cuius verticem calva globosa et rotunda 
integit, intorsum concava: cuius una pars, quae coronaria dicitur, a 
temporibus utrinque ad verticem viam capessit; altera in occipite 
posita est, a capitis imo et posterioribus utrinque partibus sursum 
contendens; tertia in capitis longitudinem porrigitur, angulo in 
mediam coronam excurrens. Id maximo foramine perterebratum est, 
per quod medulla e cerebro in spinae fistulam delabitur. In his sunt 
dentatae more serrae connexiones suis dentibus pectinatim intextae; 
subter haec duro sunt ad suam quodque auriculam, quae a lapidis 
specie et duritia petrosa dicta sunt, in quorum cavo duo ossa malleo 
similia visuntur; ab utroque processus quasi surculus introsubit in 
foramen et, quo soni admittantur, ad cerebrum introferunt. Os 
sextum frontis est, quod in superciliorum sede, ubi eminet, duplex 
est concluditque gemina facie inanem capacitatem in nares 
derivatam; pars superior coronaria sutura cingitur, inferior in 
oculorum cava reflexa, summum in his parietem facit. Iam his 
totique cerebro, ceu basis, quodam substernitur os, in quo utrinque 
foramina cernuntur, per quae sentientium nervorum propagines 
dimanant in sensus. Sub interiore eius facie capacitates duae latent, 
in quibus est rete admirationis plenum aliaque cerebri arcana. 


Post haec sunt faciei ossa, quam totam geminam ea commissura 
discernit, quae ab intervallo superciliorum per medias nares inter 
medios dentes producta, palatum in longitudinem secat. Maximum 
in ea est os malae, in quo dentium superiorum radices figuntur; ad 
primorum autem dentium, qui secant, radices ossa duo sita sunt, 
lineis distincta, rursumque duo perexigua, quo loci interstitium est 
narium, unde superius labrum enascitur. Inter oculum et aurem est os 
iugale, durum quidem, et temporum musculus. Tanquam 
propugnaculum nasus ossa duo gestat quadrangula, a iugo nasi per 
illius longitudinem ducta, in quorum extrema cartilagines inseruntur, 
alae vocatae. Utriusque oculi fossae tria substituuntur ossa, praeter 
ea, quae veluti parietes sunt inter palatum et cerebri basim usque ad 


nares; utrinque diversa disiecta sunt ossa, tenera quidem atque 
tenuia, quae varie contexta spongiae formam ferunt, unde graece 
onoyyeióeic dicuntur. Praeter id, aliud ad summam nasi radicem 
intus fixum haeret, latum et tenue, quod varie pertusum more cribri 
Graecis rjOuoieórnic dicitur, e cuius medio mittitur ad cerebrum quasi 
verruca perdura; deorsum vero £xqvoic, laminae specie, quae 
narium interstitium est, cui cartilago innascitur nasi pars infima. 
Maxillam interiorem duo conficiunt ossa mento extremo strictissime 
agglutinata; utraque autem maxilla crebro perfossa quibusdam quasi 
alveolis, in quibus singuli dentes infiguntur, qui fere sexdecim sunt, 
raro plures, pauciores nonnumquam; ex his quaterni primores 
dicuntur; post hos canini sunt utrinque duo, ultra quos maxillares 
utrinque quaterni. 


Thorax totto dorso innititur, articulos habens duodecim et costas 
utrinque duodecim, quarum septem superiores integrae atque 
perfectae ad pectoris os nectuntur in leves illius ossis sinus: quare os 
ipsum pectoris ex septem constat ossibus in transversum 
cohaerentibus, cum singulis integris costis singula pectoris ossa 
respondeant. Ab huius autem ossis extremo oblonga cartilago 
pendet, quod malumpunicum dicitur; reliquae autem quinque costae 
inchoatae et quasi mutilatae in cartilagines finiunt; unde nothae et 
adulterinae dicuntur, quoniam inter se retortae sursum quasi 
conglutinatae cohaerent. Scapularum autem ossa sunt duo, figura 
triquetra; brachii autem ossa tria sunt: humerus, cubitus et manus; 
humerus osse uno continetur; cubitus duo habet; manus in palmam 
et digitos dividitur; et palma quidem ossibus duodecim constat, 
digiti autem quindecim ossibus continentur. 


Sunt deinde coxarum ossa valentissima processibus, quos os sacrum 
emittit, astricta; utrique autem coxendici femoris ossa convolvuntur. 
Post hoc sunt cruris ossa duo; sequuntur patella, malleoli, talus et 
pedis ossa, quae viginti tres vel quattuor sunt. Circa omnium autem 
fere ossium extrema cartilagines obducuntur: etsi aliud sit etiam 


cartilaginum genus solitarium ac per subsistens vixque ulli ossi 
impactum, ceu eae sunt quae in ciliis, auriculis, in faucibus, 
epiglottide, in laringe, in aspera pulmonum arteria et in cordis basi, 
quae solidi roboris gratia tantum conditae sunt. 


Est deinde ossium connexio multiplex, altera per articulum, altera 
per contum: per hanc ossa, quorum non est motus, nexu indissolubili 
cohaerent; per articulum autem ossa mobilia vinciuntur. Multa etiam 
sunt ossium vincula, quae nervosum ac perdurum corpus sunt, 
solidum et exangue. Haec autem et multa sunt, nec unius generis 
omnia; quaedam enim ad instar solidae membranae sunt, quaedam 
vero ceu cartilaginosi nervi. 


Musculi autem atque tendones valde plurimi sunt. Conditus est 
autem sic musculus: nervorum fibris ad motum accommodatis caro 
circumcrescit illarum fulciens robur; venae et arteriae conspersae; 
omnia vero tenuis membrana complectitur musculumque definit. 
Unde tres sunt eius in longitudine partes: origo, medium et exitus; et 
origo quidem nervosa est; medium autem his, quae dixi, omnibus 
constat; extremus tendo contextis atque confusis nervorum et 
vinculorum fibris concrevit ut, natura media donatus, durior et 
robustior fieret ad motum, quam nervus: at vinculo mollior et 
infirmior; hoc rursum sensus acumine superaret, ab illo autem 
deficeret. 


Vr. 8 Plantaverat autem Dominus Deus paradisum voluptatis a 
principio, in quo posuit hominem quem formaverat. 


In Hebraeo est: Plantavit Dominus Deus hortum in Eden ab oriente, 
et posuit ibi hominem quem finxerat. 


Chaldaeus Interpres: Et plantavit prius, seu ab antiquo. 


Septuaginta transtulentunt: Kai £pótgvosv ó 0góc napáóstoov £v 
'Eó&p katà àvavoAàc: Et plantaverat Deus paradisum in Eden ad 
orientem. 


Tanta interpretum diversitas hinc ortum habuit, quoniam duae sunt 
hic in Hebraeo Textu voces ambiguae: 17 et n7p. 


Et 17» quidem delicias et voluptatem saepissime in Sacra Scriptura 
significat; aliquando vero loci cuiusdam ac provinciae nomen est; 
np etiam temporis prioritatem non raro designat in Scriptura, et est 
eius etiam frequentissima acceptio pro oriente. Nostra Editio has 
duas voces iuxta priores acceptiones habet, quamvis infra eas iuxta 
alterum significatum accipiat, cum de Cain dicitur: Et habitavit ad 
orientalem plagam Eden. Hebraei vero iuxta posteriora significata 
has voces interpretantur, ut Rabbinus Aben Ezra et Rabbinus 
Salomon hic testantur, asserentes Deum plantasse hunc hortum in 
loco, qui dicitur Eden, ad orientalem partem eius loci, quod etiam 3 
servilis indicat. 


Littera ergo Hebraica haec est: Plantavit Dominus Deus hortum in 
Eden, ab oriente, seu a plaga orientali. Locum ergo, ubi plantaverit 
hunc hortum Deus,seu paradisum voce persica, vel potius hebraica, a 
1775, idest paradisus, Sacra Scriptura insinuat, Eden videlicet 
regionem, quae ab amoenitate et deliciarum ubertate sic dicta est. 
Deinde ad quam plagam eius regionis situs sit declarat, ad 
orientalem videlicet plagam. 


Ex quo licet advertere quod, quae hic de hoc paradiso dicuntur, non 
adeo sunt spiritualiter intelligenda, ut pereat sensus historiae, 
quemadmodum recte D. Augustinus admonet his verbis: "Quae 
commode dici possunt de paradiso intelligendo spiritualiter, nemine 
prohibente dicantur: dum tamen et illius historiae fidelissima veritas 
rerum gestarum narratione credatur." Etenim si paradisus non est 
sensibilis et corporeus, non est etiam fons; si non fons, non est 
flumen; si non flumen, neque in quattuor dividitur capita; non est 
Phison, non Gehon, non Tigris, neque Euphrates; non ficus, neque 
folia quae consuerunt, ut facerent sibi perizomata; nec comedit Eva 
ex arbore; nec erant ibi animalia viventia, quae adducerentur ad 


Adam, nec eis nomina Adam imposuit; sed omnis veritas in fabulam 
vertitur. 


Plantavit ergo Deus paradisum sensibilem et corporeum, omnibus 
deliciis cumulatissimum locum, omnibus suavissimis herbis ac 
floribus et plantis repletum, ubi amoenissimae invenirentur arbores 
omnigena fructuum ubertate refertae, qui essent et aspectu 
pulcherrimi et gustu suavissimi; ibique posuit hominem, quem 
formaverat, ut felicem ibi ac propemodum beatam duceret vitam: ut 
sicut perfectum formaverat hominem, ita et locum primae eius 
perfectioni daret convenientissimum, divinamque regionem eius 
conversatione dignam, qui ad imaginem... Dei factus est. 


Vr. 9 Produxitque Dominus Deus de humo omne lignum pulcrum 
visu et ad vescendum suave; lignum etiam vitae in medio paradisi et 
lignum scientiae boni et mali. 


In Hebraeo: Et germinare fecit Dominus Deus de terra omne lignum 
concupiscibile visui et bonum ad vescendum et lignum vitarum in 
medio horti et lignum scientiae boni et mali. 


Chaldaeus Interpres etiam habet: Lignum concupiscibile; nam quod 
in hebraeo est: 1272 YY773, habet ipse: 331231 178723, idest: Omne 
lignum concupiscibile. 


Rabbinus Salomon inquit haec verba esse dicta propter paradisum. 
Rabbinus etiam Aben Ezra, exponens nDY^ per m»xn, germinare 
fecit, in hiphil, inquit quod germinare fecit omne lignum in horto. 


Hic ergo incipit Moyses paradisum describere declarans primo: 
quomodo erat consitus omni genere arborum, quas Dominus de 
humo produxerat, gustu suaves et delectabiles, ac concupiscibiles 
visul, quibus vesceretur homo. His enim vesci necesse fuit homini 
etiam antequam culpa illa labefactaretur, ut vitam servaret et ne 
moreretur. Etenim natura mortalis factus est homo, quippe qui ex 


corruptibilibus elementis fuit compositus, quae vicissim in se 
invicem agunt et a seinvicem patiuntur; et omne tale corrumpi 
necesse est, cum nullum violentum possit esse perpetuum. Homo 
ergo cum ex elementis constaret intra seinvicem contrarietatem 
habentibus, corruptibilis erat naturaque mortalis: dono tamen gratiae 
factus immortalis erat, hoc est, ut posset non mori; providerat enim 
ipsi Deus contra vim mortis remedia, ut in eo perseverans statu, in 
quo eum condiderat ac statuerat Deus, moriendi necessitati non esset 
obnoxius. 


Poterat autem tunc homo tribus vel maxime vim mortis subire: vel 
ab elementorum contrarietate et intemperie humorum, unde 
infirmitates et mors nunc originem habent; vel ab alimenti 
nutrimentique defectu, et humidi radicalis deperditione 
deficienteque virtute; vel demum a laedente extrinseco: poterat enim 
et igne consumi, et aquis praefocari, et gravi super eum mole 
cadente conteri, et aeris iniuriis affici; plurique alia extrinsecus 
posita, vel a quibus non poterat homo caveri, vel quibus se ipse 
libito traderet, mortem ei atque exitium afferre utique poterant. 
Adversus haec omnia benignissimus Deus hominem ipsum 
munierat, ut, si ipse voluisset, a nullo unquam potuisset mortis exitio 
e vita demi. 


Siquidem contra primum, originali iustitia eum donaverat, quae 
elementorum virtutes aequalibilissima semper proportione servasset 
humoresque ipsos in temperie semper pacatissima, in qua Deus 
condiderat hominem: per quam prima mortis tollebatur causa. 
Contra alterum vero, ut animalem vitam cibis indigentem servaret, 
omne lignum pulcrum visu et ad vescendum suave homini providit. 
Ac ne aliquando ex defectu humidi radicalis per actionem calidi 
naturalis deperditi homo senesceret vitamque finiret, cum alimenta, 
quibus vesceretur, non possent humidi virtutem deperditam ex aequo 
reficere — inde ortum habet senectus ac vitae defectus, quod per 
alimenta generata caro impurior semper est, virtuteque debilior, 


quod facile in senectute cernimus, in qua carnes et impuriores et 
debiliores sunt, quod utique non esset si alimenta ex aequo virtutem 
deperditam a calido restaurarent, — eapropter lignum... vitae in 
medio paradisi apposuit Deus, quod eam humidi virtutem perpetuo 
servaret in homine: cum eius alimento tanta humido apponeretur 
virtus, quanta naturalis calor absumpserat. Inde lignum vitae dictum 
est, quod suo alimento hominis vitam animalem perpetuo servaret 
senectutemque arceret. Unde recte Augustinus ait: "Cibus aderat 
homini, ne esuriret; potus, ne sitiret; lignum vitae, ne eum senectus 
dissolveret." Contra tertium denique, prudentia perspicacem homini 
condonaverat, qua sibi nociva caveret; a quibus autem sua prudentia 
non potuisset cavere, communitus angelica custodia erat 
providentiaque divina sibi assistente et praecavente corrumpentia 
quaeque ab extrinseco, eumque ab omni violentia praeservante ac 
custodiente; et ne aeris afficeretur iniuriis, eum in paradiso locavit, 
ubi et aeris erat temperies lenissima et loci sedes amoenissima. 


In hoc ergo paradiso produxit... Deus... omne lignum pulcrum visu, 
ad hominis solatium et voluptatem, et ad vescendum suave, ad 
gustum deliciosum, ne famem aliquando sentiret; lignum etiam 
vitae, ne illum senectus gravaret ac demum dissolveret. Ut Beda et 
Strabus testantur, "lignum vitae sic dictum est, quia divinitus accepit 
hanc vim, ut qui ex eius fructu comederet, corpus eius stabili 
sanitate et perpetua soliditate firmaretur, nec ulla infirmitate vel 
aetatis imbecillitate in deterius, vel in occasum laberetur". 


Lignum etiam scientiae boni et mali, ut ad virtutem exerceretur 
meritumque haberet, Deumque ut suum dominatorem cognosceret. 
Dictum autem illud lignum est scientiae boni et mali, non a natura, 
sed ab occasione rei postea secutae. Cognovit enim homo bonum et 
malum, etiam antequam de ligno hoc acciperet: sed bonum per 
prudentiam et experientiam, malum autem per prudentiam tantum, 
non autem per experientiam; quod per experientiam novit, cum 
lignum vetitum degustavit: per quem esum cognovit etiam 


obedientiae bonum et inobedientiae malum, quod per experientiam 
non cognoverat prius. Arbor ergo illa scientiae boni et mali dicitur, 
non propterea quod in ea ulla vis inesset inducendi in huiusmodi 
notitias, nisi forte dispositive id fieri potuisset, cum anima per 
organa corporis sumat rerum scientias et notitias: hoc autem non 
fuisset nisi per accidens; sed quia illam degustantes cognituri per 
experientiam erant quid bonum, quidve malum: bonum, quod 
amitterent: et malum, quod incurrerent. 


Vr. 10 Et fluvius egrediebatur de loco voluptatis ad irrigandum 
paradisum, qui inde dividitur in quattuor capita. 


In Hebraeo: Et fluvius egreditur de Eden ad irrigandum hortum, et 
inde dividitur et est in quattuor capita. 


Chaldaeus Interpres habet: Et fuit in quattuor principia fluviorum. 


Rabbinus Aben Ezra notat hic quod, antequam crearetur homo, fuit 
fluvius irrigans hortum ab omni plaga. 


Describitur hic paradisi amoenitas quantum ad aquarum 
irrigationem: quoniam ab eo loco, in quo Deus paradisum 
plantaverat, qui Eden dicitur, flumen maximum originem trahit, qui 
omnem irrigat paradisum atque fecundat; et inde extra paradisum 
egrediens, in quattuor principalia flumina derivatur, quae fluviorum 
principes sunt, iuxta Paraphrasim Chaldaicam. 


Vrr. 11 — 12 Nomen uni Phison: ipse est circuit omnem terram 
Hevilath, ubi nascitur aurum; et aurum terrae illius optimum est: 
ibique invenitur bdellium et lapis onychinus. 


Aben Ezra inquit hic quod Gaon dicit quod Phison est fluvius 
Aegypti. Rabbinus Salomon inquit quod "est Nilus, Aegypti flumen, 
et propterea quod eius aquae congregantur et crescunt et irrigant, seu 
inundant terram, vocatur Phison, quasi 175: creverunt"; est expositio 
eius. Ex nostris autem, alii hunc fluvium putant esse Nilum: alii 
autem Gangen; et hi terram Hevilath dicunt quandam esse Indiae 


regionem, ab Hevila, filio Iectan, sic dictam; quam etiam auri dicunt 
esse plenissimam, ac propterea inquit: Ibi nascitur aurum, et aurum 
... Optimum; ibi etiam reperitur bdellium, ex hebraeo: n273, quod 
Septuaginta vertunt: àvOpaGe, idest carbunculum: quamvis alibi 
crystallum sint interpretati, quod Hebraei nunc communiter tenent; 
quamvis Gaon, ut Aben Ezra refert, dixerit quod n?73 sunt lapides 
parvi et rotundi, qui egrediuntur ex aquis, suntque tenues, et 
assimilatur eis manna. Dicit enim Scriptura, quod species mannae 
erat sicut species n?72, manna vero est sicut margaritum. Quare 
existimo hunc lapidem esse margaritum. 


Reperitur etiam ibi lapis onychinus: nnv/2, quod Septuaginta vertunt; 
Kai ó Aí00c ó npóotvoc, idest lapis prassinus. Gaon autem, Aben 
Ezra teste, inquit quod anv lapis est pretiosus, candidus et clarus; 
quare et ipse videtur sentire lapidem esse onychinum. Chaldaeus 
etiam Interpres: NZN *22N, idest lapis onychinus. Aben Ezra tamen 
dicit se ignorare; quare etiam Hebraei quales hi lapides sint non 
cognoscunt. 


Advertendum hic tamen est duos fuisse Chavila: quorum alter 
Getuliae nomen indidit, alter regioni, quae proxima est Ophir, unde 
advehebatur aurum; quorum prior nepos fuit Cham, alter, ex linea 
Sem, filius Heber. Quando autem dicitur hunc fluvium circuire 
terram Chavila, de secundo intelligendum existimo. 


Vrr. 13 — 14 Et nomen fluvii secundi Gehon: ipse est qui circumit 
omnem terram Aethiopiae. Nomen vero fluminis tertii Tigris: ipse 
vadit contra Assyrios. Fluvius autem quartus ipse est Euphrates. 


De Gehon quoque non modica concertatio est. Etenim Aben Ezra 
inquit notum esse hunc fluvium esse prope terram Israel, quoniam 
sic scriptum est: Et deducetis eum in Gehon. Inquit etiam, quod 
venit a latere orientis ad austrum. Locus, quem citat, est in unctione 
Salomonis, ad quem locum iussit eum David deduci. Chaldaeus 
tamen Interpres yir, ibi Npi» v, idest Siloah interpretatur, 


quemadmodum etiam et Nicolaus exponit. Rabbinus Ioseph Kimchi 
flumen arbitratur esse Aegypti, idest Nilum, sic appellatum quod 
egrediens irriget terram. Id etiam nostri omnes fere asseverant, hunc 
scilicet fluvium Nilum esse; hic enim fluvius Aethiopiam irrigare 
dicitur, qui inde in Aegyptum descendit. Alii vero alium quendam 
fluvium putant hunc esse, proximum Tigri et Euphrati. Aiunt enim 
quod Chus non semper illam Aethiopiam significat, ubi Nili fontes 
perhibentur: sed etiam Arabiam, et eam omnem regionem, quae in 
oceanum spectat. Nam et Madianitae Aethiopes aliquando vocantur, 
qui tamen prope Palaestinam positi sunt; et Sephora, uxor Moysis, 
Aethiopissa dicitur, quae tamen ex terra Madian erat. Quare etsi 
Gehon peragrare Aethiopiam dicitur, non coguntur de Nilo id 
sentire. 


Hi etiam Phison non Gangen esse [aiunt], sed alium quendam 
fluvium in Mesopotamia, putantes terram Chavila, quam fluvius hic 
influere ac peragrare dicitur, eam esse regionem, quae ab historicis 
Cabalia aut Cabana dicitur, quae prope Mesopotamiam est. Aiunt 
etiam Mesopotamiae quandam esse civitatem, quae Phison dicitur, a 
fluvio sic nomen sortita. Nos autem nil certi in his possumus 
asseverare. 


De Tigride autem et Euphrate nihil est quod dubitemus; siquidem 
Tigris ad orientalem plagam Syriae vergit: Euphrates autem terminus 
est terrae promissionis a plaga orientali. Tigris ?j?31 hebraice dicitur, 
quoniam, inquit Rabbinus Salomon, "aquae eius sunt subtiles et 
leves"; Euphrates autem: n3, "quoniam aquae eius crescunt et 
multiplicantur faciuntque crescere hominem." 


Vr. 15 Tulit ergo Dominus Deus hominem, et posuit eum in paradiso 
voluptatis, ut operaretur et custodiret illum. 


Hebraice: Accepit Dominus Deus hominem, et posuit in horto Eden, 
ut coleret eum et custodiret eum, scilicet hortum. 


1i in hebraeo generis tum masculini tum feminini est, etiam in 
plurali, ut Aben Ezra hic notat; hic autem cum affixo feminini est: 
unde non ad hominem, sed ad paradisum referri necesse est. 


Innuit autem Sacra Scriptura extra paradisum formatum fuisse 
hominem, tulisseque eum Dominum de loco, in quo formaverat, 
locasseque eum ad quiete manendum et habitandum in paradiso illo 
amoenissimo. Ut operaretur, hoc est ut coleret hortum illum, quod 
tunc cum placida quadam delectatione, ad suae virtutis exercitium, 
citra omnem sudorem ac lassitudinem, sed cum animi alacritate 
omnique facilitate exercuisset. Nec quid dubitarim quin Adam ab 
initio praeditus fuerit astrorum scientia, cum ad colendam terram 
destinatus sit, ita ut iam perspectam haberet terrae potentiam et 
temporum varietates, ad procurandos suis temporibus fructus. Et 
custodiret eum, scilicet paradisum, inquit Aben Ezra, ab omnibus 
bestiis, ne congregarentur ibi et foederant eum. Aliqui vero dicunt 
hic Deum praecavisse hominem, ut se a tortuoso serpente satana 
custodiret, ne a paradiso, ob eius dolos ac fraudes in culpam lapsus, 
mereretur extrudi. 


Vrr. 16 — 17 Praecepitque et dicens: Ex omni ligno paradisi comede; 
de ligno autem scientiae boni et mali ne comedas; in quacumque 
enim die comederis ex eo, morte morieris. 


Hebraicus Textus: Et praecepit Dominus Deus super Adam dicendo: 
Ex omni ligno paradisi comendo comedes; et de ligno scientiae boni 
et mali ne comedas ex eo; quoniam in die qua comederis ex eo, 
moriendo morieris. 


Chaldaeus Interpres vertit: Et de ligno, cuius comedentes fructus 
eius sapientes sunt inter bonum et malum, non comedas ex eo. 


Aben Ezra teste, in 3 capite Geneseos, * verba haec: Morte morieris, 
diversimode exponuntur a multis; quidam dicunt: tunc eris reus 
mortis; alii dicunt, quod mors est poena, quemadmodum dicitur: 


Quoniam filius mortis est vir faciens hoc; alii dicunt, quod ex tunc 
aegrotabis, quod morieris". Inquit (etiam): ^^ est dictio cum 
praecepto negativo"; atque ita exponit: "Licet reliquerim tibi omnes 
fructus lignorum horti, ne comedas de fructu ligni scientiae. Sed 
postquam dixit: De ligno scientiae non comedes, quid necessse fuit 
dictio: ex eo? Veruntamen addidit ad declarationem; et ita est: Et 
aperuit et vidit eum infantem; vel sensus eius est: quin etiam parum 
ex eo. Et nota quod Adam fuit plenus scientia, quia Deus non 
praecepit ei, qui non habet scientiam; sed scientiam boni et mali in 
re una solum non cognovit! An non vides quod vocavit nomina omni 
iumento et volucrit, iuxta generationem uniuscuiusque? Et ecce 
sapiens magnus fuit". 


Supra legimus praefectum a Deo fuisse hominem piscibus maris et 
volatilibus coeli, omnibus bestiis, universaeque terrae; nunc autem, 
ut cognosceret homo divinae se ditioni subditum esse et eum, quem 
habuit conditorem, perpetuo etiam dominatorem habere, mandatum 
a Deo accipit ut, acceptis ad vitae rationem omnibus paradisi lignis, 
de ligno tamen scientiae boni et mali ne unquam comederet. Nec 
putandum quoquo pacto est lignum hoc homini vetitum, natura 
malum noxiumque fuisse; siquidem natura bonum, visu pulcrum 
suaveque ad vescendum fuit. Prohibuit tamen illud Deus, tum ut 
ostenderet iure optimo se dominatum habere in homine, tum ut 
homo ipse obedientiae sanctae praeclara merita continue 
assequeretur, cum a tali ligno non deberet arceri nisi virtutis sanctae 
intuitu: cum natura res bona esset, et a qua non deberet manum 
retrahere, nisi ab dominatoris Dei iussum atque imperium. 


At vero quia transgressionis culpam poenae reatus statim 
consequitur, hinc est quod mox subiungit: In quacumque enim hora 
comederis ex eo morte morieris, sive moriendo morieris, vel 
mortalis eris. Mox etenim ut comedit lignum vetitum, morte mortuus 
est culpae: quam etiam corporis mors suo subsecuta est tempore; 


ipsa etenim die coepit esse mortalis ac corruptioni obnoxius 
coepitque ad mortem extremumque vitae exitium tendere. 


Porro notandum hoc in loco est non fuisse hoc praeceptum mulieri 
expressum, quae postmodo formata est, sed viro tantummodo, in quo 
omnes comprehensi sunt, qui veluti in illo existentes eodem 
praecepto obligabantur. Unde et mulier lignum vetitum comedendo 
peccavit, quia et illi per Adam mandatum fuit a Deo ne comederet; 
siquidem vir constitutus fuit caput mulieris, postquam ex illo mulier 
formata fuit. 


Insuper notandum hic est creatum fuisse primum hominem libero 
arbitrio praeditum, quatenus mereri posset ac demereri. Unde in 
Ecclesiastico vere dicitur: Deus ab initio constituit hominem et 
reliquit illum in manu consilii sui, adiecit mandata et praecepta sua: 
si volueris mandata servare, conservabunt te, et in perpetuum fidem 
placitam servare. Apposuit tibi aquam et ignem: ad quod volueris 
porrige manum tuam; ante hominem vita et mors, bonum et malum: 
quod placuerit ei dabitur illi; quoniam multa sapientia Dei, et fortis 
in potentia videns omnes sine intermissione. 


Vr. 18 Dixit quoque Dominus Deus : Non est bonum hominem esse 
solum; faciamus ei adiutorium simile sibi. 


Textus Hebraicus: Non est bonum Adam esse solum; faciam ei 
adiutorium coram eo. 


Septuaginta tamen faciamus verterunt, sicut et nostra Editio; sic 
enim habent: IIoujoopev abt Bon0óv xoc' aotóv: idest: Faciamus 
ei auxiliatricem congruentem illi; ex praecedentibus forte 
sumpserunt ut est: faciamus. 


At Chaldaeus Interpres integrum hebraicum vertit: Faciam ei 
adiutorium, sive sustentaculum coram eo. 


Aben Ezra exponit: Non est bonum ipsi homini, iuxta sententiam: 
Boni duo magis quam unus". 


Nos vero ad coniugium id referri arbitramur; siquidem ad prolem 
procreandam filiosque gignendos neuter per se, vir aut mulier, 
sufficit: sed amborum unio. Quoniam ergo Adam solus ad filios pro 
Dei gloria procreandos non erat sufficiens, inquit: Non est bonum 
hominem esse solum; naturae etenim humanae tollebatur propagatio 
ac multiplicatio, quod utique bonum magnum est. At ut crescant 
homines ac multiplicentur terramque impleant ac subiiciant, faciam 
ei adiutorium ad propagandum, propagataque servandum ac 
nutriendum. Et recte inquit: Adiutorium; siquidem principale agens 
non mulier, sed vir est eiusque societatis principalis comes. 
Faciendum ergo proponit Deus homini adiutorium simile, idest 
eiusdem naturae ac formae: simile, non idem; omnis nanque 
similitudo aliquam includere dissimilitudinem necesse est, alioqui 
non similitudo, sed identitas est; iccirco mulier adiutorium homini 
simile dicitur: nam etsi eiusdem naturae ac formae, diversitas tamen 
in sexu est; vel quod sit coram eo, aut e regione illi, quod singulare 
in natura humana est, nec reperitur in belluis. 


Vr. 19 Formatis igitur Dominus Deus de humo cunctis animantibus 
terrae et universis volatilibus coeli, adduxit ea ad Adam, ut videret 
quid vocaret ea. 


Textus Hebraicus: Et formavit Dominus Deus de terra omnem 
bestiam agri et omne volatile coeli et adduxit, seu venire fecit ad 
Adam, etc. 


Chaldaeus Interpres: Et creavit Dominus Deus, etc. 


Haec formatio ea est, quae superius praemissa est, ubi dicitur: Et 
fecit Deus omnem bestiam terrae, etc. 


Aben Ezra, exposito quod homo plenus scientia fuit, ex eo quod 
animalibus nomina imposuit, inquit super hoc quod forte fuit ita: 
"Non adduxit Deus creaturas suas ad eum, scilicet hominem, ut 
videret quid vocaret ea: quia ipse sciebat ex hoc quod est bestia seu 


bellua. Deus etiam ostendit ei lignum scientiae, quia ecce uxor eius 
novit quod erat in medio paradisi". Ego vero secundum veritatem 
adducta esse [puto], et non tantum secundum phantasiam. 


Considerandum hic est tum bestias terrae tum volatilia coeli a 
Domino ex terrena materia dici esse formata, cum tamen superius 
videatur aquis praecepisse, ut producerent reptile animae viventis et 
volatile... volans sub firmamento coeli. Hoc est, inquit Aben Ezra, 
quia ex ambobus volatilia formata sunt, ex aqua scilicet et terra. 


Et duxit ea ad Adam. Non est putandum a Domino, quasi ab homine, 
manu et per funes illa fuisse adducta, vel angelorum ministerio, ut 
quidam aiunt: sed hanc illis bestiis immisit extimulationem ut 
hominem adirent, quasi dominum agnoscentes et ut agnoscerentur 
ab ipso, et inderet nomen singulis speciebus, iuxta uniuscuiusque 
proprietates. Ideo ait: Ut videret quid vocaret ea. Potest id tum ad 
Deum tum ad Adam ipsum referri. Si ad Deum referatur, hunc habet 
sensum: Ut videret Deus quid vocaret ea, scilicet Adam: non quasi 
Deus ipse nesciret; sed usitato dicendi more apud Scripturas, quo 
significatur, ut hoc apparere faceret; ut scilicet homo, Deo latenter 
interius docente intellectumque illustrante, ex animalium ad se, Deo 
duce, venientium aspectu, eorum naturas specierumque diversitates 
ac intimas proprietates apprime cognosceret, et eorum speculatis ac 
contemplatis naturis, eis inderet nomina, prout uniuscuiusque natura 
ac proprietas exigebat. Et sic ut videret Deus, hoc est ut videre ac 
perspicere faceret ipsum hominem ac scire quid vocaret ea. 


Possumus et aliter exponere: Ut videret, scilicet ipse homo quid 
vocaret ea, ut ex objecto habita causa eorum contemplandi naturas, 
ex aspectu, quo ad eorum naturas cognoscendas plurimum iuvabatur, 
naturales ac intimas eorum proprietates, inclinationes et usus 
introspiciens, videret nedum corporeo visu, sed mentis etiam intuitu 
diligenter attenderet quid vocaret ea, ut nomen unicuique ex sua 
proprietate conveniret. 


Vrr. 19 — 20 Omne enim quod vocabit Adam animae viventi, ipsum 
est nomen eius. Appellavitque Adam nominibus suis cuncta 
animantia et universa volatilia coeli et omnes bestias terrae. 


Textus Hebraicus: Et omne quod vocabit Adam animae viventi, et 
nomen eius. Et vocavit Adam nomina cunctis iumentis et volatili 
coeli et omni bestiae agri. 


Mirifice ostendit hic Moyses ipsum Adam, citra omnem 
experientiam, naturalium rerum notitiam contemplativamque 
scientiam habuisse, quod animalium, in quibus vel maxime ea 
versatur cognitio, clare ostendit, dicens: Et omne quod vocavit 
Adam animae viventi, ipsum est nomen eius; in quo ostendit nomina 
ab Adam rebus imposita ea fuisse, ut apprime naturas ac proprietates 
rerum declarent. Siquidem naturalibus vocibus mirifice articulatis 
tales imponit significationes, ut et nomina eorum, quibus indita sunt, 
expressiva ac significativa essent et significationem haberent 
animalium proprietatibus convenientem; quod non ex vocum natura, 
sed imponentis arbitrio, scientia ac ratione et sapientia summa 
effectum est. 


Appellavitque Adam nominibus suis, idest eorum naturas, species, 
ac proprietates convenienter expressivis ac significativis, omnia 
animantia, idest iumenta et... volatilia coeli et... bestias terrae. Pisces 
omittit quoniam adducti ad ipsum non sunt, quorum tamen naturas 
facile ex aliis terrestribus accipere poterat. Haec autem nominum 
impositio ab ipso Adam cunctis animantibus hebraica lingua 
probabilissime facta creditur, eamque linguam sanctissimam ac 
plenissimam tunc fuisse ab Adam inventam ac institutam, atque usu 
in omnem posteritatem usque ad linguarum divisionem pervenisse. 
Siquidem nomina quae ad illud usque tempus in Sacra Scriptura 
legimus, hebraica esse conspiciuntur; inde vero in hebraica 
propagine ac familia mansit, et usque ad haec nostra tempora in eius 


posteris, qui ab eo per Abraham, Isaac et Iacob secundum carnem 
descenderunt, perduravit. 


Adae vero non inveniebatur adiutor similis eius. 


Hoc iam supra explicuimus. At vero cum Adam in illo etiam statu 
animal sociabile esset secundum naturam, ne dulci solatio careret 
atque carissimo destitutus esset coniugio, hinc Moyses 
quemadmodum Deus homini adiutorium simile providerit 
lucidissime exarare incipit. 


Vrr. 21 — 22 Immisitque Dominus Deus soporem in Adam; cumque 
obdormisset, tuli unam de costis eius et replevit carnem pro ea et 
aedificavit Dominus Deus costam, quam tulerat de Adam, in 
mulierem et adduxit eam ad Adam. 


Textus Hebraicus: Et illabi fecit Dominus Deus 52175, idest somnum 
fortem. 


Sunt in hebraica lingua tres voces significantes somnum: nn et 
niv et n57n. Et prima quidem vox nprn ^n?3 nYv, idest somnus sine 
fortitudine est; secunda vero somnum fortiorem significat; tertia 
vero somnum gravissimum. Aben Ezra in loci huius expositione hoc 
dicit. Hunc illabi fecit Dominus in Adam, vel super Adam, et 
obdormivit. 


Eam vocem Septuaginta £«otao, hoc est mentis secessum et 
alienationem ac sensuum privationem quandam verterunt. 


Chaldaeus tamen Interpres vertit: Immisit, seu proiecit Dominus 
Deus NmV, idest somnum super Adam: 31571, idest et somno 
Oppressus est, ut ex uno omne genus hominum prodiret, qui 
principium ac totius humani generis esset origo. 


Cum ex eo iam solatio coniugis destituto vellet Deus adiutorium ei 
simile, costa ex eius latere desumpta, aedificare, ne ablationem hanc 
sentiret Adam, somnum gravem in eum Dominus immisit. Qui 


somnus recte a Deo in Adam dicitur immissus, quoniam non ex 
ciborum evaporatione, aut quavis alia naturali causa est generatus: 
sed eo oppressus est Adam auctore Deo, ut non necesse sit eum a 
causa naturali venisse. Soporato itaque ac dormitione profunda 
sopito Adam, tulit Deus unam de costis eius. 


Dubitatum a non paucis super hoc fuit, an fuerit costa illa, ex qua 
aedificata est mulier, superabundans in Adam, an de eius corporis 
integritate. Si enim superflua fuit costa illa, profecto monstruosus a 
Deo primus homo formatus est, cui una superflueret costa; si autem 
non erat superflua, consequens est ut mutilus ac mancus redditus sit 
primus homo, cui una a Deo desumpta deesset costa. Horum autem 
utrumque inconveniens est. Responsuum ab omnibus fere est huic 
difficultati, eam quidem costam superfluam illi illi homini fuisse, 
secundum quod certum quoddam erat individuum per se existens ac 
subsistens; quatenus vero homo ille principium erat, a quo totum 
genus humanum originem trahere et propagari oportebat, costa illa 
nequaquam erat superflua, sed necessaria, de qua mulier educenda 
esset. Erat itaque costa illa superflua hypostasi illius viri, non tamen 
omnino superflua; sed instar seminis, quod quidem ratione individui 
superfluum est, ratione vero speciei necessarium; siquidem 
principium est sibi simile producendi ad speciei perpetuitatem. 


Haec responsio mihi certe non displicuit aliquando; re tamen 
maturius considerata, nec omnino constans visa est, nec consona 
satis veritati. Etenim satis est, inquiet quis, in eo primo homine 
quatenus homo erat, costam illam fuisse superfluam, ut censeatur 
absurdum; consequens est enim ex hoc monstruosum fuisse 
hominem illum: quod de nulla re dicendum est in prima conditione 
rerum. Et si ea costa non pertinebat ad virum illum secundum 
veritatem naturae eius particularis, non proprie dici posset mulier ex 
illo viro orta, nec ex ossibus eius. Nam illud os in viro redundabat; 
nec admodum proprie dici posset os esse ex viri ossibus et caro de 
carne eius: nec tulisse unam de costis viri, si superflua erat costa illa; 


quae tamen contra Scripturam sunt. Demum quid oportuit Deum pro 
costa illa carnem replevisse, si superflua erat? Certe si eius loco 
carnem Deus replevit, vel dicendum est costam illam non fuisse 
superfluam, vel etiam repletam a Deo carnem fuisse superfluam et 
superabundantem et nihilo secius monstruosum remansisse virum. 


Nec illud de semine valde simile est. Semen etenim naturale est 
homini, ex eius sanguine ac medullis ad generandum excisum; nec 
hominem monstruosum reddit, sed ad generandum propensum: quod 
animalibus naturalissimum est. Haec autem de costa illa minime dici 
possunt. Videtur autem et veritati et rationi consentaneum, ut 
dicamus costam illam de integritate ac veritate naturae illius 
hominis: hinc enim nullum eorum, quae sunt assignata, inconveniens 
sequitur. 


At dicet quis fuisse postea mutilum hominem illum, ut puta una 
costa carentem. Sed profecto id locum non habet, cum Dominus pro 
costa illa carnem repleverit; neque enim existimandum est carnem 
illam a Deo repositam sine osse fuisse: sicut nec sublatam costam 
asseverare quis poterit sine carne fuisse, cum scriptum sit: Hoc nunc 
Os ex ossibus meis, et caro de carne mea; ut non solum os de 
ossibus, sed etiam carnem de carne acceptam fuisse declarat. S1 ergo 
ossis appellatione, costae scilicet quae in mulierem aedificata est, 
venit et caro cum osse, nil inconvenit ut, e converso, carnis 
appellatione os pariter cum carne comprehendi, potissimum cum sub 
nomine carnis totum hominem saepenumero vocet Scriptura. 
Quando ergo Scriptura tradit Deum pro costa carnem reposuisse, ita 
intelligendum est ut carnem non absque osse reposuerit, cum caro 
sola sine osse non esset idonee subrogata pro osse cum carne. 


Adam ergo gravi somno sopito, ex eius latere costa sublata et loco 
eius subrogata vel, iuxta hebraicum, clausa carne, costam, quam 
acceperat, Deus aedificavit... in mulierem, in conditione mulieris. 
Usus est Moyses non formandi, aut generandi verbo, sed 


aedificandi: Et aedificavit in mulierem: ut intelligeremus non per 
modum naturae, sed artis Dei productam fuisse mulierem; ideo non 
fuit proprie Adae filia, sed Dei creatura immediate ab illo facta. 


Quomodo autem ex costa illa corpus mulieris factum sit, novit ipse 
qui fecit. Potest tamen dici quod vel aliam constantem materiam ei 
adiunxit, vel aliam de nihilo creavit, vel de sola costae substantia, 
absque omni extrinseco addito, Dei iussu et omnipotenti virtute 
costa illa in semetipsa multiplicata et aucta, maiores dimensiones 
acceperit et ex ea mulieris corpus plasmari potuerit, eo sane 
miraculo quo postea de quinque panibus, a Iesu Christi coelesti 
virtute multiplicatis, quinque millia hominum satiari potuerunt. Nec 
etiam dubitarim in formatione mulieris Deum fuisse angelorum 
ministerio usum. 


Quam mox formatam ad Adam Dominus adduxit tanquam ipsius 
sociam et coniugem. Propterea nanque de costa formavit, non de 
capite, aut pede: quia viro dedit Deus mulierem non tanquam 
dominam aut servam, sed tanquam coniugem ac sociam. Dicit autem 
adduxisse Dominum mulierem ad Adam, quia eo auctore factum est 
ut mulier ad virum veniret, qui hoc ipsum in eius mentem inspiravit 
extimulationemque immisit, ut ad illum, ex quo sumpta erat, 
accederet tanquam ad virum suum ac inseparabilem coniugem 
sponsumque dilectissimum. Quamobrem Deus, tanquam viri ac 
mulieris conciliator ac eorum socialis coniugii paranymphus, 
mulierem ad virum adduxit; quam vir a Deo acceptam, ex se ipso 
esse cognovit et tanquam gratissimam sponsam a Deo sibi datam, 
plurimum adamavit ac dilexit. Unde sequitur: 


Vrr. 23-24 Hoc nunc os ex ossibus meis et caro de carne mea: haec 
vocabitur virago, quoniam de viro sumpta est. Quamobrem relinquet 
homo patrem suum et matrem suam et adhaerebit uxori suae; et 
erunt duo in carne una. 


Textus Hebraicus: Et dixit Adam: hac vice os ex ossibus meis et caro 
de carne mea, propter hoc vocabitur nV'8N, virago, seu vira, quoniam 
de viro sumpta est. 


Quod noster Interpres vertit: Haec vocabitur virago, quia de viro 
sumpta est, hebraice est pro viro: V^N, et pro muliere: ngs; vel 
quemadmodum a viro mulier ducta est, ita a viri nomine nomen 
mulieris ductum est. Quod in nulla alia lingua fieri posse id 
argumento est, quod nullus interpretum locum hunc satis reddiderit. 


Septuaginta nanque locum hunc sic reddiderunt: Avóctr] xAnrostot 
yuvtj, ótt £k 100 àvópóc avtí|c £xr]uo0n: Haec vocabitur mulier, quia 
de viro sumpta est; id autem nullam videtur servare consecutionem. 


Chaldaeus etiam Interpres hunc locum vertit: "?N NDDN "qp NT? 
NT NZDO2322y22: Haec vocabitur mulier, quia de viro sumpta est ipsa. 


Noster autem Interpres a viro viraginem traxit. 


Id autem non ex interpretum inscitia factum est, sed quia diversa 
idiomata non possunt adamussim in hoc hebraicum imitari. Atque 
hinc Rabbinus Salomon arguit quod mundus creatus est in lingua 
sancta. Rabbinus Aben Ezra sic interpretatur hoc, quod dicitur: Hac 
vice os ex ossibus meis: "Tunc dixit: hac vice inveni auditorium 
coram me, mei simile, quoniam ex me est." 


Nos vero et aliter interpretamur. Hoc nunc os, hac scilicet vice 
tantum id fit, ut adiutorium viro simile ex solo viro aedificetur, 
potius quam nascatur; postmodo enim coniuges ex naturali semine 
propagati copulabuntur. Simulque notandum est supernaturaliter 
cognovisse Adam ex se formatam esse mulierem. Unde et prophetice 
locutus est; mox enim ut dixit: Hoc nunc os ex ossibus meis et caro 
de carne mea —quo docemur non tantum ex viri osse, sed ex carne 
etiam formatam esse mulierem,—haec vocabitur virago, seu vira, 
quia de viro sumpta est —congruum est enim ut si de viri substantia 


atque natura mulier exaedificata est, ut et de viri quoque nomine eius 
nomen deducatur; et quorum natura eadem, idem et nomen sit; et 
sicut in sexu dissimiles sunt, ita et aliqualem etiam differentiam in 
nomine gerant; —tunc vaticinium subiunxit, dicens: Propter hoc 
relinquet homo patrem suum et matrem suam et adhaerebit uxori 
suae. Praecipitur in his verbis ac inhibetur a Deo sacrum coniugium 
ac Matrimonii sacramentum. Deus enim est qui per os Adae verba 
haec locutus est, quemadmodum Christus Dominus noster apud 
Matthaeum expressit, dicens: Non legistis quod qui fecit hominem 
ab initio, masculum et feminam fecit eos, et dixit: Propter hoc 
relinquet homo patrem suum et matrem suam et adhaerebit uxori 
suae et erunt duo in carne una ?... Quod ergo Deus coniunxit, homo 
non separet. 


Nec tamen quoad caritatis erga parentes dilectionem ista derelictio 
intelligenda est: semper enim tenetur homo parentes diligere et 
honorare; sed de cohabitatione intelligendum est quod dicitur. Unde 
Chaldaeus Paraphrastes verissime transtulit: Propter hoc relinquet 
homo domum cubilis patris sui et matris suae, et adhaerebit cum 
uxore sua. Filius enim, uxore ducta, non tenetur amplius habitare 
cum patre, sed cum uxore, suntque ei providenda necessaria vitae 
sibi et uxori ac communi familiae; etiam si quaslibet parentes 
patiantur necessitates et incommoda, tenetur magis uxori ac 
familiae, quam parentibus; si non possit utrisque subvenire, uxori 
magis ac familiae providendum sibi est, quam parentibus. Officia 
ergo uxori debita parentum officiis praeponenda censentur, si simul 
expleri reddique non possint. 


Et erunt duo in carne una, vel iuxta hebraicum: Erunt in carnem 
unam. Hunc locum diversimode interpretati sunt doctores tum 
Hebraei tum Latini. Quidam Latinorum et Rabbinus Salomon sic 
exposuerunt, ut per hanc carnem proles intelligatur, ad quam 
procreandam vir atque mulier coniunguntur et per ambos fit fetus, in 
quo eorum caro fit una. Alii vero, quibus Aben Ezra assentit, ita 


interpretati sunt, ut cum adhaeserit vir coniunctusque fuerit cum 
muliere desponsata sibi uxore matrimoniali copula secundum 
carnem, efficiantur ambo secundum debitum una caro, sicut una caro 
fuerunt ab initio Adam et Eva; ut sit sensus: Adhaerebit uxori suae 
legitimae per carnalem copulam, et ex hac adhaesione fiet, ut sint 
duo in carnem unam, ut sit matrimonium ratum ac indissolubile. 
Etenim hoc ex sui natura habet illa coniunctio propter consensum, 
cui assistit Deus, ut duorum carnem reddat unam, faciens 
indissolubile vinculum; unde illud erunt iussio est ac inhibitio 
divinae voluntatis, ut ubi adhaeserint legitime Dei voluntate per 
Matrimonii sacramentum a Deo coniuncti, sint indissolubiles ut una 
caro, habeatque unusquisque ius super carnem illam. 


Ex quo autem vir atque mulier una caro effecti sunt, nec a seinvicem 
unquam seiungi ac separari (possunt), nec alteri carni copulari; unius 
enim carnis maxime proprium est ut partes seinvicem fovere 
debeant, nutrire, adiuvare, nec ab invicem seiungi et alteri carni 
copulari; nam quae sunt individui partes, incommunicabiles alteri 
individuo esse debent. Quocirca manifeste ac luculenter patet hoc 
verbo non satis uxorum pluralitatem a Deo probari, sed potius 
prohiberi, et divortium debuisse semper esse illicitum, sicut 
Dominus ait: Quod... Deus coniunxit, homo non separet. Permissa 
tamen sunt haec aliquando a Moyse ob hominum pravitatem ac 
Iudaeorum duritiem. 


Sciendum praeterea est, adeo ex naturali hac adhaesione et copula 
viri ad mulierem trahi hoc debitum unamque fieri carnem, ut nedum 
in legitimo matrimonio, verum etiam commixtio adultera et 
meretricia hoc habeat, ut qui sic commiscentur, etiam una caro 
efficiantur, teste Apostolo, qui ait: An nescitis quod qui adhaeret 
meretrici unum corpus efficitur? Erunt enim, inquit, duo in carne 
una. Non quod in loco hoc quem citat, de meretricio commercio et 
adhaesione sermo sit: sed quia talis copula ex sui natura illud habeat; 
et ideo in meretrice constituit etiam illud debitum, ut qui illi 


coniungitur, iam obligetur ut non possit esse alterius, cum effectus 
cum ea unum corpus sit; et rursum non possit illius esse, quantum ad 
usum pertinet, sine peccato, cum non approbet, sed reprobet illam 
copulam Deus, nec ei assistat, sed obsistat. Quamobrem qui sic 
contra Dei legem coniungitur, duo contra se incurrit; primum: ut una 
caro fiant, et sic contrahatur affinitas perpetua, qua prohibeatur 
quivis eorum a complexu cum propinquis alterius, ne incestum 
committant; alterum vero: cum Deus isti copulae non assistat, 
tantum abest ut in invicem contrahatur debitum, idem 1us alteri in 
carne alterius, ac per hoc teneantur sibi invicem in opere carnis 
inservire, ut contra toties peccent, quoties sese ulterius 
commiscuerint, nisi vero consensu iungant se matrimonii vinculo; 
alioqui non sunt una caro, quantum ad hanc considerationem spectat, 
vere et legitime, sed de facto furtim et invito Domino. Una tamen 
caro iure censentur, quoniam ex ea adhaesione affinitas perpetua 
contrahitur; et revera ex vi et natura ipsius rei deberent coniugii 
universalis facultatem amittere. Verum quoniam periculum esset 
grave si isti arcerentur a matrimoniis et cogerentur contrahere cum 
meretrice, ideo indulgentia factum est ut possit quilibet 
fornicationum contrahere: non tamen cum consanguineis alterius 
propter affinitatem contractam, quae in eorum odium durat, 
quemadmodum iura canonica docent. Magna ergo vis illius 
adhaesionis in verbis Domini: Adhaerebit uxori suae et erunt duo in 
carne una. Mitto hic mysterium, quod B. Apostolus magnum vocat 
in Christo et... Ecclesia; suo enim loco, Deo duce, expendemus. 


Vr. 25 Erant autem uterque nudus, Adam scilicet et uxor eius, et non 
erubescebant. 


Rabbinus Salomon inquit, quod *non erubuerunt quia non noverunt 
viam verecundiae ad probandum inter bonum et malum; et licet data 
esset ei scientia ad vocandum nomina animalibus, non dedit ei 
concupiscentiam malam, usquequo comederunt de ligno et ingressa 
est in eo concupiscentia mala, et cognoverunt quid differret inter 


bonum et malum". Iosephus hanc inerubescentiam in primis 
parentibus ob simplicitatem scientiaeque defectum putat evenisse, 
sicut est in pueris, qui nuditatis pudore non suffunduntur, ex quo usu 
rationis carent. 


Nos vero omni scientia plenum ac cumulatisimum, rerum praecipue 
naturalium, fuisse Adam [credimus], cum animantibus omnibus 
nomina imposuerit; ac ideo non ob simplicitatem id evenisse, sed ex 
conditione status innocentiae et ob excellens illud donum iustitiae 
originalis, quo primi parentes a Deo donati sunt. 


Quod quidem donum ex hoc loco vel maxime in primis parentibus 
fuisse manifestari asseveramus, ubi duo quasi incompossibilia 
ponuntur, videlicet nuditas et inerubescentia. Nam nuditas naturaliter 
parit ruborem in homine, sicut et nunc nobis illa iustitia destitutis 
accidere sentimus. Etenim in illis membris maxime apparet 
inordinatio et dissolutio freni illius, quo refrenabatur caro ipsa et 
coercebatur ne adversus spiritum insolesceret. Homo autem, etsi non 
edoctus ab homine, nescio tamen qua vi insitae rationis hanc 
indignitatem in se recognoscens, cogitur erubescere, si forte 
ostendantur illa, quae meritissime pudenda vocantur. Videtur nanque 
patefacere turpitudinem et peccatum in eis latens; scit enim homo ita 
esse, tametsi nesciat quamobrem ita sit. Quae quidem notitia 
hominem ab illis actionibus retrahit, quae alioqui licitae essent et 
absque peccato fierent; exerceri enim in palam non potest, nisi 
impudentissime, nuptiarum officium: sed secreto, ob pudorem ab 
ipsa rei turpitudine innatum; nec ullus dari potest eousque flagitiosus 
et impudens, qui valeat hunc naturae instinctum [palam] declinare. 


Cum ergo primi parentes in illo felicissimo statu nullam in ea 
nuditate agnoscerent in seipsis erubescendi causam, inde profecto 
erat, quia iustitiae illius originalis dono nuditas illa miro modo 
contegebatur. Non enim ab inscitia et ignorantia accidere id quoquo 
pacto poterat, cum essent sapientissimi: sed a tranquillitate ac 


integerrima puritate et innocentia carnis, quae per illam iustitiam 
rationi consentiens, nullo pacto spiritui adversabatur. Cum ergo nudi 
essent - non quod vestibus caruissent, sed quia, vestibus nullo pacto 
indigentes, vestiti non essent, - non erubescebant; splendidissime 
enim vestiti erant decore illo iustitiae, quam si perpetuo servassent, 
nunquam vestibus eguissent vel ad verenda tegenda, cum ea, quae 
nunc ob peccatum pudenda sunt, tunc pudenda non essent: neque ut 
se a frigore aut aeris intemperie defenderent, cum nihil detrimenti et 
laesionis fuissent passuri. 


Ex quo autem hucusque noster sermo pervenit, de hoc iustitiae 
originalis dono aliqua disserere operae pretium visum est, quam 
Sapiens rectitudinem vocat, ita dicens: Deus ab initio creavit 
hominem rectum, idest iustitia originali praeditum. Ac ne longius 
sermo noster protrahatur, tria nobis videnda sunt; quid sit iustitia 
originalis; secundo: in qua animae parte ponenda sit; tertio: quis eius 
fuerit principalis effectus. 


Principio autem id munus Dei non gratiam gratum facientem, seu 
caritatem fuisse, sed gratiam gratis datam, a caritate separabilem. 
Quod inde probari existimamus: nam cum mulier sive per virum, 
sive immediate a Deo praeceptum accepisset ne de ligno scientiae 
boni et mali gustaret, sicut ipsamet testatur dicens: De fructu 
scientiae boni et mali praecepit nobis Deus ne comederemus: 
profecto quando lignum vetitum comedit, praeceptum transgressa est 
seipsamque gratia et caritate destituit; originalis tamen iustitiae 
donum non amisit quousque post illam et vir, lignum vetitum 
degustans, divinum praeceptum transgressus est. Nam iustitiae 
originalis donum inde vel maxime elucet quod, cum nudi essent, non 
erubescebant. Cum ergo mulier, iam pomo degustato, nuditatem 
suam non cognovisset, nec erubuisset, profecto gratia et caritate iam 
per transgressionem praecepti amissa, iustitia originalis, etsi iure 
perdita, de facto tamen adhuc perseverabat. Cum autem et vir 
fructum a Deo vetitum a muliere sibi oblatum comedit, tunc ambo 


eo munere destituti sunt et cognoverunt se esse nudos et erubuerunt. 
Et certe quando id munus amiserunt, iam gratia et caritate destituti 
erant; illud enim per comestionem perdiderunt: gratiam autem 
interiori actu dato consensu, deordinata iam voluntate et aversa a 
Deo ratione, etiam antequam comedissent, aut ad fructum vetitum 
manus extendissent, amiserant. Ex quo clare et luculenter 
conspicitur originalem iustitiam, non gratiam gratum facientem, sive 
caritatem fuisse, sed gratiam gratis datam, a caritate et gratia 
separabilem, cum cernatur conspicue eam aliquantulo temporis in 
primis illis parentibus, per pravum consensum et voluntatis 
deordinationem gratia destitutis, perseverasse usque ad peccati, iam 
per consensum praeconcepti, consummationem. 


Secundo vero: in qua parte animae ponebatur hoc donum. Nonnulli 
putant hoc donum in superiori animae portione collocatum fuisse, 
quoniam vocatur iustitia, cuius expers est pars inferior; iustitia enim 
revera habet voluntatem pro subiecto. Ego vero in inferiori animae 
portione locatam fuisse existimo. Positivum enim ac privativum 
idem omnino pro subiecto habent. At morbus ille ac fomes peccati: 
carnis illa concupiscentia adversus spiritum: corpus illud mortis, 
quod mentem interioremque hominem lacessit et aggravaret: lex illa 
membrorum repugnans legi mentis, in portione certe inferiori ipsius 
animae est. Igitur et frenum illius concupiscentiae, et tranquillitas 
illa carnis, et lex illa sancta membrorum, et pax illa carnis ad 
spiritum, et obedientia illa sensus exteriorisque hominis ad 
interiorem et mentem, in ea portione locanda venit. 


Et huius quidem rei mihi maximam fidem facit quod, cum Adam hoc 
esset munere a Deo praeditus, pro se et pro tota sua posteritate 1d 
donum accepit. Quamobrem si ipse servasset excellentissimum illud 
donum, quod gravi suo et omnium nostrum damno amisit, omnes 
posteri eo munere donati fuissent naturali quadam veluti hereditaria 
successione, accipientes a parentibus, a quibus propagabantur et esse 
accipiebant naturae. At vero quae in superiori animae portione 


locantur, non natura vel hereditaria successione accipiuntur a 
patribus et genitoribus, sed immediate per creationem a Deo 
emamant ac infunduntur simul menti et rationi. 


Iustitia vero meritissime dicitur, quoniam rectissima quaedam ac 
aequissima erat membrorum inferiorumque animae virium lex et 
regula, qua sensus omnesque vires inferiores regulabantur ne 
insurgerent, aut contra rationem pugnarent neve contra mentis ac 
rationis iudicium aliquid vel agerent vel concupiscerent; sed eas ut 
in nullo sibi repugnantes in nulloque rebelles, sed faciliter ac 
delectabiliter etiam obsequentes, poterat mens ac ratio feliciter 
regere, earumque obsequio gratissimo potiri ac delectari. Sicut nunc 
ex earum rebellione gravem sentit iacturam et incommoda 
maximamque tristitiam, quoniam eo freno laxatae sunt eiusmodi 
vires aeque rectissima et aequissima lege ac regula destitutae; 
quamobrem tanquam effrenes et indomitae spiritui ac menti 
recalcitrant et contra eum insurgunt ac pugnant, continuisque bellis 
etiam omnigena passionum pravarum alluvie, in eum insolescunt: et 
nos infelices, nisi gratia Dei per Iesum Christum ab hoc corpore 
mortis liberaret. 


Tertio autem, de effectu huius iustitiae videndum est. Praecipuus ac 
principalis huius originalis [iustitiae] effectus, iuxta multorum 
sententiam, ordinatio voluntatis fuit in Deum. Quod quidem mihi 
non satis probatur: sed muneris gratiae gratum facientis et caritatis 
hanc voluntatis in Deum ordinationem fuisse existimamus, sicut et 
nunc est. Etenim, ut supra quoque visum est, dato iam a muliere in 
comestionem fructus vetiti consensu, iam eius voluntas, dubio omni 
procul, a Deo deordinata aversaque erat; iustitiam tamen originalem 
de facto, etsi de iure, non amisit, quousque et vir comedit et 
cognoverunt se esse nudos et erubuerunt. Antequam ergo originalem 
iustitiam amisissent, iam gratiam amiserant, deordinatamque et a 
Deo aversam voluntatem gravissimique peccati labe infectam ac 
depravatam habebant. 


Nec tamen dicendum est potuisse originalem iustitiam sine hoc 
praecipuo effectu aliquanto tempore perdurare; nam sicut modo 
gratia, cuius proprium est voluntatem Deo ordinatam et gratam 
tenere, non potest vel temporis momento cum peccato voluntatisque 
deordinatione permanere: ita nec iustitia illa. 


Cum ergo mentis ac voluntatis in Deum ordinatio superioris 
altiorisque et excellentioris doni munus fuerit, gratiae videlicet et 
caritatis, quae animam Deo caram, gratam et amicam reddebat; 
praecipuum iustitiae originalis munus id fuisse asserimus, ut 
perfectam tranquillitatem et amicitiam inter sensum et rationem 
redderet, eamque legem, quae in membris nostris repugnat legi 
mentis nostrae, frenaret faceretque, non ut omnino passiones non 
essent in anima secundum partem sensitivam, sed ne insurgerent, aut 
contra rationem pugnarent. Non fuisset enim in illo statu ira et dolor, 
pudor et timor, aut taedium cum pavore, et quaecumque omnino 
afferrent afflictionem. 


Perfecta igitur tranquillitas in anima quoad omnes potentias effectus 
fuit praecipuus ac principalis iustitiae originalis: ita quod sensus 
viresque inferiores non inclinarentur ad sua delectabilia contra aut 
supra superioris portionis iudicium et rectae rationis legem 
praefixosque limites; aut si appetitus in delectabile aliquod 
inclinaretur, cui naturale esset condelectari, ab eo potuisset 
delectabiliter retrahi a mente et ratione, absque ulla penitus 
difficultate superioris, aut tristitia inferioris; quoniam sensus ipse 
viresque inferiores ex hoc iustitiae originalis munere delectabiliter 
obedissent menti et rationi, condelectataeque fuissent legi Dei 
secundum interiorem hominem. 


Est et alter iustitiae originalis effectus, et ipse praecipuus ac 
peculiaris; immortalitas videlicet corporis, qua potitus fuisset per 
eam homo ut, naturae mortalis, eius munere nunquam mortem 
gustaret. Non quod impossibilitatem moriendi ei tribueret, sed non 


moriendi potestatem; haec hominem perpetua soliditate vestiebat, ne 
ulla unquam vel infirmitate, vel anxietate, vel senii lassitudine, vel 
imbecillitate fatigaretur. Corpus enim ab humorum intemperie 
praeservabat, quos semper et una cum eis elementorum virtutes et in 
seinvicem actiones, mira quadam proportione et aequabilissima ac 
placidissima temperie attemperabat. Unde omnes infirmitates procul 
arcebantur, et per ligni vitae alimenta adeo naturales virtutes humidi 
radicalis, virtute naturalis caloris deperditas ac consumptas 
instaurabat, ut nullo unquam aut vigore virium minueretur, nec fame 
aut siti afficeretur, nec corporis imbecillitate fatigaretur, nec senii 
lassitudine gravaretur. Per hanc etiam amoenissimo paradisi 
terrestris loco eiusque omnigena deliciarum ubertate potitus semper 
fuisset; ac tum Dei vigilantissima providentia, tum angelorum 
diligenti prudentissimaque custodia, securus semper in omnibus viis 
suis fuisset ne forte a quovis extrinseco laedente mors ei quoquo 
pacto inferretur. Unde immortalitatis dote semper felix gaudensque 
vixisset, nulli unquam miseriae, aut calamitati obnoxius, omni 
felicitate plenus. Haec autem de iustitia originali sint satis. 


CAPUT TERTIUM 


Vr. 1 Sed et serpens erat callidior cunctis animantibus terrae, quae 
fecerat Dominus Deus. 


Quod Interpres noster vertit: Callidior, Septuaginta transtulerunt: O 
ó& Ógic (T|v) opoviuocatoc. At serpens erat prudentissimus; 
Theodotio et Aquila vero: versipellis. Vox tamen hebraica: ny, 
callidum astutumque significat et sapientem. 


Chaldaeus Interpres eandem vocem posuit: ay; quamvis nonnulli 
codices mon habeant, quod est sapiens. 


Iuxta sententiam vero omnium expositorum, etiam Hebraeorum, per 
serpentem hic nec solum animal, aut satanam solum oportet intelligi; 
sed satanam in serpente animali loquentem. Non solum animal; quia 
cum muliere loquebatur, quod rationalium intellectualiumque 
naturarum, non brutorum est. Eos autem qui solum satanam fuisse 
autumant, sic Aben Ezra redarguit, dicens quod *non respexerunt ad 
finem capituli; quoniam quomodo graditur satanas super pectus 
suum? Et quomodo pulverem comedet? Et quae ratio ad 
maledicendum: Ipsa, vel ipsum, conteret tibi caput?. Quapropter 
ipse, iuxta sententiam Rabbinis Sahadiah Gaon et Rabbini Samuel 
ben Ophni et Rabbini Salomonis hispani, tenet quod non serpens 
locutus est, nec asina, sed angelus per eos locutus est. 


Nos autem pro clariori loci huius intelligentia nonnulla exarare prius 
operae pretium duximus de natura huius tentatoris, secundum quam 
angelus est; et de lapsu, secundum quem callidus serpens et 
versipellis tentator nuncupatur. Cum saepissime in Sacra Scriptura 
spirituales quasdam substantias, quas angelos frequenti vocabulo 
nominamus, propositas nobis esse non inficiamur, constantissime 
tenendum est eas ab initio fuisse ab omnium Conditore creatas. 


Est autem angelus, ut Damasceno placet, substantia incorporea, 
intellectualis, semper mobilis, arbitrio libera, Deo ministrans, gratia, 
non natura immortalitatem suscipiens. In quibus verbis et angeli 
substantiam corpore expertem, virtutem in intelligendo, operando ac 
imperando, officium in Dei ministerio, ac demum interminabilem ex 
gratuito Dei munere permanentiam licet perspicere. 


D. vero Dionysius Areopagita de angelo loquens, eius nobis ita 
naturam describit: Imago Dei est angelus et occulti luminis 
declaratio, ac speculum purum, nitidissimum, incoinquinatum, 
immaculatum, incontaminatum, totam in se suscipiens, si dictu fas 
est, speciei ipsius pulcritudinem figuraeque divinae, atque in seipso 
sincere, quantum fieri potest, splendore declarans secretissimum 
illius silentii bonitatem". 


In quibus verbis mirifice angelicam, idest intellectualem in sua 
puritate naturam esse quasi splendorem circumfusum divinae lucis 
declarat, lucisque illius penetralia intellectualibus animis 
intelligibiliter declarantem, solemque divinum in angelo tanquam in 
speculo purissimo expressissime relucere primoque, pleno ac 
perfectissimo gradu, absque ullo penitus defectu, eam divinae lucis, 
bonitatis ac pulcritudinis participationem esse sortitum; ut 
perlucidissimus quidam sit divinae gloriae splendor 
perfectissimaque Dei imago ac similitudo; eo pulcrius 
excellentiusque sit in eo divinae bonitatis, speciei, figurae ac 
puleritudinis character, quo eius est natura subtilior. 


Haec omnia spiritualium intellectualiumque substantiarum universa 
multitudo a suae conditionis initio munificentissime ab universorum 
Conditore acceperunt: quos Deus in coelo empyreo loco omnium 
eminentissimo ac dignissimo, una cum eo ab initio condidit, 
tanquam supremi illius coeli splendidissima perlucidissimaque astra. 
Ita enim a Deo vocati sunt, quemadmodum legimus: Ubi eras cum 
me laudarent... astra matutina et iubilarent omnes filii Dei? Astra 


siquidem dicuntur, tum propter incorruptibilis naturae excellentiam, 
tum propter eminentiam loci, tum propter clarissimi luminis 
intellectualis splendorem, quo et sibi inferiores purgant, illuminant 
ac perficiunt; matutina vero, quia ab initio conditi sunt; Deum 
laudantia, quia Creatorem suum cognoscebant, etsi nondum, sicut et 
cogniti erant, facie ad faciem; ad hoc enim tendebant filii Dei 
propter supernaturalia dona, quibus exornati mirifice erant. Fidem 
enim limpidissimam habebant, cum repromissum fuisset eis regnum 
coelorum si in iustitia et veritate stabiles perstitissent; spem, ut ad 
fidelia beataque promissa contenderent; caritatem, ut summum 
bonum tota vi ac mentis conatu super omnia diligerent. Iubilantes 
vero, quoniam etsi a principio non fuerunt beati, sed ad beatitudinem 
contendebant, quae in clara visione Dei facie ad faciem consistit, 
unde est fruitio ad quam conditi erant, erant tamen naturali quadam 
beatitudine felices ac beati. Statum enim quendam innocentes et 
impassibiles possidebant perfectum, in quo nullum esset vel poenae 
damnum vel culpae malum: omnigena spiritualium deliciarum, citra 
tamen beatitudinem, copia ac ubertate refertum: multis et maximis 
supernaturalibus donis decorati ad sciendum et intelligendum cuncta 
prompte ac dilucide. 


Inter hos autem felices spiritus erat Lucifer ille principium viarum 
Dei, sicut sol inter astra, primum ac summum locum super omnes 
sortitus, in quo omnia Dei dona perfectius et lucidius emicabant. De 
quo per Ezechielem in persona regis Tyri dicitur: Tu signaculum 
similitudinis, plenus sapientia et perfectus decore, in deliciis paradisi 
Dei fuisti, omnis lapis pretiosus operimentum tuum, sardius, 
topazius... iaspis, chrysolithus et onyx et beryllus, saphirus et 
carbunculus et smaragdus; aurum opus decoris tui et foramina tua in 
die, qua conditus es, praeparata sunt. Tu Cherub extentus et 
protegens,... in monte sancto Dei, in medio lapidum ignitorum 
perfectus ambulasti. 


Quo in loco notandum est per antonomasiam signaculum divinae 
similitudinis dictum esse Luciferum, quoniam in eo clarius ac 
perfectius divina relucebat imago. Deinde novem dixit genera 
lapidum; quia nimirum novem sunt angelorum ordines, quos quasi 
vestem ad ornamentum suum Lucifer habuit, quorum dum claritatem 
transcenderet, ex eorum comparatione clarior fuit. Unde alibi, eius 
super omnes alios excellentiam insinuans, idem Propheta de eo in 
persona Pharaonis, regis Aegypti, dixit: Cedri non fuerunt altiores 
illo in paradiso Dei, abietes non adaequaverunt summitatem eius, et 
platani non fuerunt aequae frondibus illius, omne lignum paradisi 
Dei non est assimilatum illi, et pulcritudini eius. Quoniam 
speciosum feci eum in multis condensisque frondibus, et aemulata 
sunt eum omnia ligna voluptatis, quae erant in paradiso Dei. 


Cum ergo omnes angeli in amoenissimo illo paradiso, qui sursum 
est, in coelo scilicet empyreo, delicioissime, citra supernaturalem 
beatitudinem, naturali ea felicitate ac beatitudine potirentur et ad 
supernaturalem contenderent, conveniens omnino ac rationi 
consentaneum est aliquod eos mandatum accepisse, ut 
supernaturalem beatitudinem mererentur. Non enim conveniens 
quoquo pacto videtur, absque lege aliqua et nullius adimpletione 
mandati, beatitudinem eam, quae summa merces ac praemium est, 
fuisse illis propositam; sed quemadmodum homo mandatum a Deo 
accepit ex beneplacito Dei, ut per eius observationem, felicitatem, ad 
quam conditus ordinatusque erat, beatitudinemque eam, quae supra 
naturae vires est, assequeretur: ita et de angelis cogitandum est; quo 
etiam cognoscerent se Deo esse subiectos. Etiam supra ea, quae 
natura dictabat, credibile omnino est eos habuisse aliquod mandatum 
excedens legis naturalis limites: sed quod in beneplacito Dei 
consisteret, ut supernaturalem felicitatem congruo modo acquirerent, 
quae similiter ex Dei beneplacito habetur. 


Hoc autem praeceptum quod aut quale fuerit nullus valet hominum 
indagare, cum supra naturam sit et ex mero beneplacito Dei. 


Probabilissime tamen crediderim humanae naturae in Christo 
adorationem id fuisse, ut revelarit illis Deus se velle immenso modo 
secundum omnipotentiam suam communicare seipsum humanae 
creaturae eamque assumere, ut sublimetur illa in Deo ac quasi 
insitione quadam admirabili in Verbo fiat illa subsistens Deus, 
praeostenderitque illis Filium suum Iesum Christum in specie et 
figura hominis; ac tunc demum iusserit legemque promulgaverit ut 
eum, in quo sibi super omnes semper bene complacuit, etsi homo 
futurus esset, adorarent tamen sicut Deum, propter Verbi 
hypostasim, eique obsequia et honores tanquam Deo redderent. Cui 
mandato quicumque obtemperarent, semper felices sempiternamque 
supernaturalem beatitudinem assequerentur; qui vero huic Dei 
mandato non acquiescerent, e loco illo supremo in sempiteras 
tenebras deiicerentur ac detruderentur. 


Neque ea, quae nunc diximus, sine Scripturae testimonio a nobis 
dicta quis putet. David enim, de Christi regno loquens, ita Dei voce 
inquit: Et adorent eum omnes angeli eius; quemadmodum et 
Apostolus ait: Et cum iterum introducit Primogenitum suum in 
mundum, ait: Et adorent eum omnes angeli Dei. Et haec forte est 
vita aeterna, quam Apostolus ante tempora saecularia, vel aeterna, 
promissam esse ait, scribens ad Titum. Neque enim ante saecularia 
tempora erat cui posset Deus vitam aeternam, quae per Christum est, 
promittere, nisi angeli, qui cum in primo temporis momento creati 
sint, quasi ante saecularia tempora esse dicuntur. 


Audierunt igitur hoc decretum ipsi angeli, qui ante tempora 
saecularia soli inveniebantur promissionis capaces et acceptatores, 
eis per Iesum Christum destinatam esse salutem ac vitam aeternam, 
si eum vellent ut adorandum Deum libenter et obsequiose recipere. 
Et sanctissimus Michael nihil penitus disquirens, recepit subito, ut 
par erat, mandatum Dei; similiter Gabriel, Raphael et Uriel et 
plurimi maiorum, quos secuti sunt innumeri angelorum exercitus. 


Lucifer autem rem admiratus, coepit secum arbitrari valde durum, 
nec satis aequum, sed indignum atque iniquum hoc Dei consilium 
esse, sed angelo debere potius dignitatem hanc tribui, cuius natura 
etiam in tota sui generis latitudine est multo sublimior homine, ac 
multo magis primae angelorum speciei, quae omnium 
excellentissima est. Tunc ad seipsum respiciens et contemplans 
suam pulcritudinem, speciem ac decorem donaque excelsa 
virtutemque ac virium excellentiam, qua ceteris omnibus eminebat 
sicut sol inter astra, coepit illud sibi appetere, ut Deus suae uniretur 
hypostasi, quam omnium angelorum cernebat excellentissimam; 
eamque coepit Dei similitudinem thronique consessum ad Dei 
dexteram soliique super omnia astra coeli exaltationem, quam in 
aeternitate sua Deus decreverat Iesu Christo tribuere, impense sibi 
pessimus aemulator appetere. Unde hanc eius cogitationem prodens 
Isaias, haec satanae verba deprompsit: In coelum ascendam, super 
astra Dei exaltabo solium meum; sedebo in monte testamenti, in 
lateribus aquilonis; ascendam super altitudinem nubium, similis ero 
Altissimo. Hoc enim pacto videbat esse possibile ut fieret Deus, si 
natura divina suae uniretur hypostasi. 


Ea igitur cogitante Lucifero, sensim obscurabatur intellectus eius et 
voluntas, simul ira atque indignatione depravabatur, et coepit hanc 
dignitatem invidere homini et vehementer odisse Christum, quem 
omnino voluisset occidere et perdere. Unde et Dominus dixit, 
loquens Iudaeis: Vos ex patre diabolo estis et voluntatem patris 
vestri vultis facere. Ille homicida erat ab initio et in veritate non 
stetit. Vos quaeritis me interficere. Hinc factum est disceptatione et 
praedicatione vi quadam spiritus, proelium illud magnum in coelo, 
quando Michael, qui partes Dei tuebatur, et angeli eius proeliabantur 
cum dracone, et Lucifer, ex pulcherrimo angelo ob peccatum factus 
iam teterrimus draco, pugnabat et angeli eius, qui recipere unquam 
voluerunt Dei mandatum, nec rectum probare; sed blasphemabant 
Deoque iniquitatem impingebant. Sed non valuerunt, neque locus 


inventus est eorum amplius in coelo; et proiectus est draco ille 
magnus, serpens antiquus, qui vocatur diabolus et satanas. 


Lucifer ergo, nimium divitiis bonitatis et patientiae Dei abusus, de 
paradiso Dei eiectus, virulentissimae invidiae ac mortiferi odii in 
hominem stimulis exagitatus, sapientissimus ac prudentissimus ut 
mala faciat, astutus, callidus, versipellis ac nequam humani generis 
inimicus, magno coepit conari molimine, ut suo letali ac pestifero 
veneno homini mortem afferret, ac ut e paradisi deliciis eiectum in 
suam redigeret potestatem. 


Id nobis Moyses his verbis declarat: Sed et serpens erat callidior 
cunctis animantibus terrae. Qui prius angelus pulcherrimus a Deo 
conditus fuit, factus est suo delicto teterrimus virulentissimusque 
serpens: ad tentandum hominem veniens, unum de terrae serpentibus 
ingreditur, in quem Deus permisit eum ingredi, ut suas in illo 
exerceret insidias, cum quo nonnullam convenientiam et analogiam 
haberet. 


Serpens autem hic vrÓ hebraice dicitur, quae vox non solum animal 
serpentem, sed etiam auguratorem, ominosum, praestigiatorem, 
tentatorem ac secretorum inquisitorem significat. Et forte hanc ob 
rem ea voce usus est Moyses, ut et satanam tentatorem et animal 
etiam serpentem, in quo praestigiose loquens suas exercebat insidias, 
sapienter uno nobis verbo monstraret. Serpens autem iste callidus 
dicitur hebraica voce: moy, a verbo: mv, quod cum versutia 
ingeniose aliquid cogitare, consilia malignare, callide et astute agere 
et nequiter aliquid tractare significat. Ea insuper vox nuditatem 
significat; quo datur nobis intelligi quomodo antiquus iste serpens ac 
praestigiosissimus tentator, iam nudus ac omnibus donis coelestibus 
spoliatus, plenus invidia, omni versutia et calliditate ac iniquis 
cogitationibus armatus, hominem adorsus est, ut eum e felicitate illa 
deiiceret ac omni bono coelesti spoliaret. Etiam quoniam serpens 
aliqua naturali prudentia et calliditate pollet, nam et Dominus dixit: 


Estote prudentes sicut serpentes et simplices sicut columbae; iccirco 
ut analogia inter daemonem tentatorem et instrumentum, quo ad 
tentandum uti eum oporteret, sane congrueret, in serpentem 
ingressus est, spiritu suo implens serpentem. 


Nec tamen putandum est quod diabolus serpentem, per quem 
tentaret, ex se sua sponte eligeret; sed cum decipere cuperet, non 
potuit, nisi per quod animal posse permissus est. Etsi enim nocendi 
voluntas ei inest a se, potestas tamen est a Deo: nec erat datum 
serpenti in eo statu, ut posset tangere hominem quovis pacto, aut 
laedere, sive interius in anima, sive exterius in corpore. Etsi enim 
propter altiorem multoque potentiorem naturam, vim multo 
potentiorem haberet, cui potentiae hominis corpus minime potuisset 
resistere, quamobrem vehementer eum laedere ac torquere potuisset, 
sicut nunc apparet in his, quos opprimit et miris miserabilibusque 
modis cruciat et vexat, etiam non permittente Deo ut noceret pro 
arbitrio suo ac rabie; cohibebatur tamen diabolus ne potestatem 
illam, quam a natura haberet, adversus illos exerceret. Quapropter 
non per vim hominem ad decipiendum adoritur, ut sibi consentiat, 
nec vires inferiores intrinsecus movet, sive appetitum sensibilem 
motu illicito excitando, sive per vim phantasmatum intellectui 
illicitum quid proponendo, nil enim inordinatum viribus hominis 
inferioribus contingere poterat, nisi deordinata prius ratione; sed in 
sensibili serpentis specie exterius sensui obiecta praesentando, 
astutus insidiator hominem adorsus est, ita mulieri dicens: 


Qui dixit ad mulierem: Cur praecepit vobis Deus, ut non 
comederetis ex omni ligno paradisi? 


Hebraice: Etiam quia dixit Deus: Non comedetis ex omni ligno 
horti. 


Chaldaeus Paraphrastes: In veritate quia dixit, etc. 


Septuaginta vero: [Tí ótt £ixev 6 Ggóc;] Quid est quod dixit Deus? 


Nonnulli illud: *» ^8, exponunt: 127772, quanto magis. Rabbinius 
Salomon exponit hoc: N2V, quare, propter quod dixit vobis. Aben 
Ezra tamen inquit quod "hoc docet quod locutus alias verba, et dixit 
in fine: mm »?p, leve et grave, quia dixit vobis: Non comedetis, etc.; 
et non facit mentionem serpens nominis gloriosi et terribilis", 
scilicet texpaypónpacov, "quia non novit illud". Hanc expositionem 
multi Hebraeorum receperunt. 


Nos vero ita exponimus. Qui dixit ad mulierem: sono articulato 
locutus est satan ad mulierem verbisque hebraicis movens linguam 
serpentis illius animalis, sicut et nunc quoque per fanaticos et 
energumenos loquitur. Sic est mulierem allocutus: Cur praecepit 
vobis Deus ne comederetis ex omni ligno paradisi? Dicunt multi 
Hebraeorum et Rabbinus Salomon, quod *'vidit serpens eos 
comedentes de reliquis fructibus et magnificavit verba, quatenus 
responderet ei et veniret ad loquendum de ligno illo, sicut venit ex 
responsione mulieris". 


Quam letale venenum serpens iste virulentissimus immisit his verbis 
in mentem mulieris! Etenim ad haec verba coepit secum mulier, 
tacite de illo praecepto disquirens, cogitare rationem, quaerens 
curnam Deus illis vetuerit ne de ligni illius fructibus vescerentur. 
Rem valde periculosam quae et facile ad peccatum trahit. Nam 
animus suapte natura libertatis cupidus, considerans se praecepto 
astrictum esse, repugnat; et sic mandati rationem inquirens eamque 
nesciens mulier invenire, quam serpenti redderet, cum mandatum 
illud eius generis esset cuius nulla aut ratio aut utilitas appareret, sed 
nudum mandantis beneplacitum: coepit neque iure neque ratione id 
praeceptum esse cogitare, et displicere sibi mandatum, cuius nec 
rationem inveniret, nec utilitatem perspiceret, animi etiam libertate 
refragante. Vere serpens, qui suo hiatu tale venenum immisit: Cur 
praecepit vobis Deus? Et quo facilius praecepti illius 
transgressionem persuaderet, elegit prius solam mulierem, quam 
pervertere aggrederetur, de qua certius sperabat victoriam ut minus 


firmam et robustam: postea usurus ea victa ad virum commodius 
superandum. Quoniam autem mendax ipse est ac pater mendacii, id 
opus aggressurus a mendacio incipit, dicens: Cur praecepit vobis 
Deus ut non comederetis de omni ligno paradisi? Deus enim dixerat: 
De omni ligno paradisi comede; de ligno autem scientiae boni et 
mali ne comedas. 


Sed Litteram Hebraicam videamus et oculatius introspiciamus: forte 
enim aliquid secretius nobis demonstrabit. Sic enim habet, ut 
diximus: Etiam quia dixit Deus: Non comedetis de omni ligno horti. 
Manifeste autem haec littera docere videtur serpentem aliquid 
praelocutum fuisse: non enim consentaneum quoquo pacto est id 
fuisse verborum initium; dictio enim (^5), quia, eorum, quae prius 
dicta sunt, rationem reddit. Demonstrat ergo Scriptura praelocutum 
fuisse serpentem ad mulierem haec vel similia verba: Non amat vos 
Deus nec vos plurimi facit: sed odio habet vos ac contemnit, tametsi 
sitis cunctis aliis creaturis nobiliores, cum non collocaverit vos in 
amplissimo gradu dignitatis, ut par est et convenit excellentiae ac 
naturae vestrae dignitati. Quae verba cum miraretur mulier nec 
omnino admitteret, tunc ipse dicti rationem afferens, ait: Etiam quia 
dixit vobis ne comederetis de omni ligno paradisi, certe deprehendo 
verum esse quod iam tibi dixi. Vel, ut Chaldaeus Paraphrastes habet: 
In veritate sic est, quia prohibuit ne de omni ligno paradisi 
vesceremini, eripiens vobis libertatem natura vobis debitam, cum 
excellenti atque ingenuo animo praediti sitis. 


"Haec additio non debet cuipiam alienum aut minus conveniens 
videri, tum quia ipsa dictio: ^N, semper aliquid addit super illud 
quod dicitur, tum quia mos Sacrae Scripturae est ut ex fine verborum 
faciat eorum principia intelligere; ut de exploratoribus etiam, quos 
misit Iosue, videre est, qui" ad mulierem illam * dixerunt: Quia dedit 
Dominus in manu nostra omnem terram, et etiam dissoluti sunt 
omnes habitatores terrae a facie nostra. Non est enim rectum quod 
hoc fuerit [initium] verborum", quae illi locuti sunt, quia dictio: "5, 


reddit rationem eorum, quae prius dixerant; *et verum Scriptura ex 
fine notum facit principium". 


Subdole etiam versipellis et callidissimus serpens iste vim praecepti 
extenuavit; non enim dixit: Etiam quia praecepit Deus, sed: Quia 
dixit: dixisse illum ait, non praecepisse. Nomen etiam illud 
gloriosum ac tremendum subticuit, vetpaypápuuatov; non enim dixit: 
Dominus Deus, sed dixit: Deus, tum ne eius nominis sanctissimi 
prolatione cogitationem debiti timoris iniiceret, tum etiam ne 
ipsemet videretur eius, quod quaesierat, rationem eis attulisse. Nam, 
si Deus Dominus noster est, respondere utique potuissent, recte 
potest id nobis praecipere, ut in hoc mandato suam ostenderet 
dominationem nostramque exigeret subiectionem: quem nos ut 
Dominum colere eiusque iussa servare conveniens omnino est, cum 
noster sit Dominus possitque sua voluntate iustissime 1d nobis 
prohibere nobisque illud, etsi natura bonum, suo tamen praecepto 
prohibens, malum facere; non quod suapte natura malum sit, sed 
quia prohibitum. Utinam autem sic mulier respondisset, sicut 
simplex et minus instructa, eius verbis decepta imprudenter etiam 
respondit! 


Vitr. 2-3 Cui respondit mulier: De fructu lignorum, quae sunt in 
paradiso, vescimur; de fructu vero ligni, quod est in medio paradisi, 
praecepit nobis Deus ne comederemus et ne tangeremus illud, ne 
forte moriamur. 


Hebraicus Textus: Dixit autem mulier ad serpentem: De fructu ligni 
horti comedimus, de fructu vero ligni, quod est in medio paradisi, 
dixit Deus: Non comedetis ex eo, nec tangetis illud, ne forte 
moriamini. 


Chaldaeus Interpres ita habet omnino; illud tamen non tangetis, 
vertit: Et non appropinquetis illi, ne forte moriamini. 


Vere ostendit sua hac responsione mulier se versipellis callidique 
serpentis venenatis colloquiis aures et assensum praebuisse. Mentis 
enim quadam elatione mota ex verbis mortiferi serpentis, displicuit 
se liberae conditionis naturamque omnibus lignis excellentiorem 
ligni a Deo vetiti astrictam esse mandato; quapropter divinae 
potestatis atque dominii propemodum oblita, respondens serpenti, 
quem contemnere potius oportebat, nec Deum iure Dominum suum 
ac quaecumque vellet sibi merito imperari potentem agnoscit. Deus, 
inquit, non: Dominus Deus; nec: Dei mandatum, quod sibi 
impositum erat, sed: dictum; iuxta serpentis persuasionem credidit; 
ait enim, iuxta Veritatem Hebraicam: Deus dixit, non: praecepit. 
Tunc ostendens illud sibi displicere tanquam valde durum, nec iure 
aut ratione iussum, aggravavit; inquit enim: Et ne tangeremus illud: 
quod certe Deus non iussit; gustum enim, non tactum vetuit; sed 
mulier ex praecepti displicentia de se apposuit. Quisquis enim 
impositum sibi iussum aliquid referens, quod non placet admodum, 
sed a quo magis exhorret, aggravare illud semper quaerit, ut ostendat 
nec aeque nec iure impositum. Nisi forte dicamus quod prohibendo 
Deus ne ederet, propter periculum videri poterat prohibuisse ne 
tangeret, tanquam id quod ad eius praecepti transgressionem 
conduceret. Id tamen in praecepto, quod illis inhibuit Deus, 
conspicue non videtur; sed mulier illud tanquam indebitum ac minus 
aequum aggravavit; quod inde etiam cerni potest, quod de eius 
transgressionis poena dubitavit, cum dixit: Ne forte moriamur: quod 
certe Deus absolute et non sub dubitationis discrimine dixit: 
Quacumque hora comederis ex eo morte morieris. Ipsa vero 
quoniam praeceptum a Deo acceptum, cum sibi ex diaboli 
suggestione displiceret, indebitum ac minus aequum reputavit: de 
eius quoque transgressionis poena iam decepta dubitavit. Quod ut 
vidit serpens, tunc subintulit: 


Vrr.4 — 5 Dixit autem serpens ad mulierem: Nequaquam... 
moriemini. Scit enim Deus quod in quocumque die comederitis ex 
eo, aperientur oculi vestri, et eritis sicut dii scientes bonum et 
malum. 


Hebraicus Textus: Et dixit serpens ad mulierem: Non morte 
moriemini, quia scit Deus quod in die, qua comedetis ex eo, 
aperientur oculi vestri et eritis sicut dii scientes bonum et malum. 


Istud autem sicut dii, potest verti: sicut Deus; est enim eadem vox, 
quae supra dicta est: scit enim Deus: Bn?N; quamvis vox ipsa ex vi 
idiomatis hebraici sit vox pluralis. 


Chaldaeus Paraphrastes vero id vertit: Apparet coram Domino quod 
in die, qua comedetis ex eo, aperientur oculi vestri et eritis quasi 
magni sapientes inter bonum et malum. 


Aben Ezra exponit: Eritis sicut angeli. Rabbinus Salomon sic locum 
hunc exponit: *Repellit usque: Et non tangetis eum; et dixit ei: 
quomadmodum non est mors in tactu eius, ita nec in comestione est 
mors. Scit enim Deus, etc.: omnis artifex odit filios artis suae. De 
ligno comedit et creavit mundum. Et vos eritis sicut dii creatores 
saeculorum". 


Nos vero locum hunc ita exponimus. Nequaquam moriemini. 
Mendax iste ac mendacii pater, qui cum mendacium loquitur, ex 
propriis loquitur, per arma mendacii pergit, sicut et coepit, 
Deumque, qui summa ac prima veritas est omnisque veritatis auctor 
et origo, mendacem facit. Nam Deus homini, si lignum vetitum 
gustaret, certissime mortem comminatus est, dicens: Quacumque... 
die comederis ex eo morte morieris. Iste vero mendacissime ait: 
Nequaquam morte moriemini: ut enim mulierem ex eius responsione 
de subsecutura morte dubitantem conspexit, statim ipsam nullo 
modo futuram asseruit. Deo etiam summo et infinito bono 
malignitatem invidiamque impegit, dicens: Scit enim Deus quod 


quacumque die comederitis ex eo aperientur oculi vestri, et eritis 
sicut dii scientes bonum et malum. Invidet, inquit pessimus hic 
tentator, vobis Deus ne ea sciretis, quae tamen sunt scitu dignissima, 
eo modo quo ipse novit, ne in scientia ac sapientia dii ei similes 
essetis. 


Sunt autem nobis impensius verba haec consideranda, ut clarius a 
nobis intelligantur simulque percipiamus quam mendaciter et 
fallaciter veteranus iste ac pessimus serpens locutus est. Primo 
autem praemonendum nobis videtur eam arborem, quae scientiae 
boni et mali dicitur, non ante eventum, quod quidem multis placuit, 
sed post eventum sic esse vocatam. Nam etsi quando interdixit Deus 
eam arborem homini, legimus: De ligno autem scientiae boni et mali 
ne comedas, existimo tamen non iisdem verbis usum esse Deum 
praecipiendo, quibus usus est Propheta rem gestam narrando; sed 
aliqua alia nota signavit Deus lignum illud. Nam et mulier 
interroganti serpenti respondens, non dixit: De ligno autem scientiae 
boni et mali; sed: De fructu ligni, quod est in medio paradisi, 
praecepit nobis Deus ne comederemus. Propheta vero, iam re 
perpetrata, declaraturus quodnam esset lignum illud, istam notam, 
scilicet scientiae boni et mali, de suo interposuit. Etenim si nota hac 
usus fuisset Deus lignum illud insinuans, procul dubio, nota hac 
serpentis tentationem et mendacium adiuvasset. 


Nec etiam vis aliqua ad intelligendum erat in ligno illo, per quam 
potuisset bonum ac malum cognosci, unde vere potuisset arbor 
scientiae boni et mali nuncupari: cum corporalis omnino esset nec in 
spiritualem intellectum quid agere poterat. Sed mulier decepta a 
mendacibus verbis tentatoris, qui ex ligni vetiti comestione 
scientiam illi promittebat, credidit vim aliquam illi arbori ad 
intelligendum inesse. Cum enim ait serpens: Aperientur oculi vestri: 
non utique de corporeis oculis intelligendum est, cum utique apertos 
illos haberent, cum vigilarent; sed de oculis cordis, quos non fuisse 
apertos ad intelligendum bonum et malum illis verbis indicavit. 


Aperientur oculi vestri et eritis sicut dii: non aequalitatem divinam 
his verbis promitit eis; non enim dicit: eritis dii: id enim manifeste 
falsum apparuisset et incredibile omnino, cum sit impossibile; sed in 
scientia ac sapientia quandam cum Deo similitudinem ex ligni 
comestione asserit eis provecturam. Eritis sicut dii scientes bonum et 
malum: non quod ipsi sapientes non fuerint et docti a Deo, per 
legem tum naturae tum gratiae in cognitione boni et mali: sed quia 
eiusmodi cognitio multo perfectior est in angelis et in Deo 
perfectissima, qui est summa veritas; et propter hoc diabolus curavit 
excitare in illis inordinatum appetitum scientiae eorum, qui altius 
scirent, perspicaciusque ac oculatius cuncta intelligerent ac 
penetrarent, etiam abditissima: Eritis, inquit, sicut dii scientes 
bonum et malum. 


Vocabulum usus est ambiguo: 23?N, quod vel ad ipsum Deum, vel 
ad angelos accommodari potest; et sic: Eritis scientes bonum et 
malum, ut Deus, vel ut angeli, vel certe, ut Chaldaeus Interpres 
verissime transtulit: Eritis magni sapientes inter bonum et malum, 
omnia tum bona tum mala sapientissime perquirentes. Vos, inquit, 
sortis vestrae contenti estis acceptisque bonis ac donis: cum tamen 
multa sint multo etiam potiora, ampliora ac excellentiora, quae nec 
habetis nec concupiscitis, eo quod non cognoscatis ea, nec sint 
mentis vestrae oculi aperti ad ea videndum et intelligendum; nec 
insuper mala cognoscitis, cum non percipiatis, quoniam invideat 
vobis Deus, nec valde amet aut plurimi faciat; nam multo maiora, 
potiora et ampliora potuit vobis donare, nec voluit. Invidet etiam 
quoniam noluit ut ea sciretis, quae sunt scitu dignissima, eo modo 
quo ipse et angeli norunt; nec communicare voluit quae nihil ipsius 
intererat retinere penitus; ac ne possitis vel ea bona ampliora 
cognoscere, quae vobis negavit et retinuit, vel ea mala, propter quae 
vobis ea negavit - invidiam scilicet et malignitatem ac malum 
animum in vos [habens], - prohibuit ne de fructu huius ligni 
comederetis, qui vim habet maximam ad bonum et malum 


intelligenda, sicuti ego etiam cognosco, qui ex eo comedi et vobis 
nunc, quae per talem esum cognovi, refero. Insuper malitiose ac 
falso, ne ex eo comedatis, mortem vobis comminatus est, ut vos 
exterreret; quod invide fecit, qui scit quod quacumque die 
comederitis ex eo aperientur oculi vestri et eritis sicut angeli ac 
intellectuales naturae, qui cuncta perspicacissime norunt, sicut et 
ego, scientes bonum et malum. Nec verum omnino est quod, si ex eo 
comederitis, morte moriemini: nam et ego, qui supra lignum hoc 
ascendi, pluries ex eo comedi, sicut et nunc comedo - iuxta 
Hebraeorum sententiam, - nec tamen mortuus sum; sed per huius 
ligni esum maximam boni et mali scientiam adeptus sum, sicut me 
videtis habere. Ita nec vos per huiusmodi esum moriemini: sed boni 
et mali scientiam adipiscemini. 


Haec sunt verba quae pessimus ille tentator et callidus serpens, 
mendacissimus semper, ad mulierem dixit; quibus vehementer 
mulieris animus exarsit ad illud sublimioris scientiae genus 
appetendum. Credidit enim serpentinis verbis, unde sequitur: 


Vr. 6 Vidit igitur mulier quod bonum esset lignum ad vescendum et 
pulchrum oculis aspectuque delectabile et tulit de fructu illius et 
comedit deditque viro suo, qui comedit. 


Textus Hebraicus: Et vidit mulier quoniam bonum est lignum ad 
comedendum et quoniam desiderabile ipsum oculis et concupiscibile 
ad intelligendum, et tulit de fructu eius et comedit et dedit etiam viro 
suo secum et comedit. 


Chaldaeus Interpres ita omnino habet: Et concupiscibile ad 
intelligendum et dedit etiam viro suo secum. 


Septuaginta etiam: Kai &poióv £ott 100 koxavofjoat: Et pulchra 
arbor esset ad intelligendum, vel sapiendum. 


Rabbinus Salomon ita locum hunc exponit: ^Et vidit mulier: vidit 
verba serpentis et placuerunt ei et credidit ei, quod esset bonum ut 


essent sicut dii, et quoniam desiderabile oculis, quemadmodum 
dixerat ei: Et aperientur oculi vestri; et concupiscibile ad 
intelligendum, sicut dixerat ei: Scientes bonum et malum". 


Aben Ezra vero inquit: Vidit mulier in corde suo et concupiscibile 
lignum propter intelligentiam et revelationem oculorum. Sensus 
autem: secum, est quod comederunt simul et revelavit ei secretum 
serpentis. Et ecce non fuit Adam ignorans, et propterea damnatus 
est. Et multi dicunt quod lignum scientiae fuit ficus, propterea quod 
inveniunt: Et consuerunt folia ficus: et si fuit sic, fuisset Scriptura 
dicens: Et consuerunt folia ligni scientiae. Etiam multi dicunt quod 
fuit frumentum. Et est rectum in oculis meis, quod duo ligna in 
medio horti Eden non sunt in loco alio super omnem terram, et 
unum lignum scientiae fuit generans concupiscentiam coitus; 
propterea operuerunt se Adam et uxor eius". 


Nos vero ita exponimus. Vidit igitur mulier, non solum corporeis 
oculis, sed etiam naturali quodam instinctu, quo coniectamus cibos e 
terra prodeuntes nostrae esse convenientes naturae et complexioni, 
quod ceteris etiam animalibus datum novimus, lignum quod esset 
bonum ad vescendum; natura quippe non mala erat arbor illa, sed 
utique bona: mala autem homini fuit quatenus prohibita a Deo, non 
quod eam Deus sua bonitate ac naturali suavitate destituerit. Nam 
vere utique ad vescendum suavis erat, a qua non deberet abstinere 
homo, nisi ob praecipientis Dei agnoscendum supra se dominium ac 
potestatem, et ob meram Dei voluntatem; a qua si non abstineret, 
arbor illa, quae natura bona erat, fieret homini in malum ob suam 
culpam. Erat insuper lignum illud pulchrum oculis: siquidem in cibo 
et potu delectatur homo, nedum suavitate propter gustum, sed etiam 
pulcritudine propter aspectum. Sed insuper aspectu delectabile, vel, 
iuxta Veritate Hebraicam, concupiscibile ad intelligendum; id autem 
non vere, sed iuxta mulieris existimationem dicitur, quae serpentinis 
verbis decepta, id de arbore illa putabat sibique ipsi formabat ut 


verum. A fructus etiam suavitate aspectusque pulcritudine illius 
arboris, verum id sibi persuasit esse quod ei serpens dixerat. 


Ea est concupiscentiae vis tantaeque est energiae, ut ea abstracta et 
supra rationis limites illecta mulier, vanas sibi species finxerit 
sibique ipsi praedicarit et crediderit, et quae iniussum sibi a Deo 
dixerat ne fructum eius arboris tangeret, nedum tetigit, sed accepit, 
hoc est ex arbore illa excerpsit, et comedit, Dei praeceptum 
transgrediendo, virumque suum ad comedendum induxit: Deditque 
viro suo, postquam ipsa comedit; viro enim persuasit et instigavit 
porrexitque ut comederet. Qui comedit, non quod verbis tentatoris 
crediderit verumque illum dixisse putarit, aut deceptus a daemone 
sit: teste enim Apostolo, non vir deceptus fuit, sed mulier; sed 
mulieri persuadenti ac porrigenti ut comederet, prae nimio amore 
obsistere non valens, ne eam contristaret sineretque a se abire non 
voti compotem, et ipse comedit. 


Vr. 7 Et aperti sunt oculi amborum. Cumque cognovissent se esse 
nudos, consuerunt folia ficus et fecerunt sibi perizomata. 


Textus Hebraicus: Et aperti sunt oculi amborum et cognoverunt 
quoniam nudi essent, et consuerunt folium ficus et fecerunt sibi 
subcinctoria. 


Rabbinus Abraham Aben Ezra inquit quod *expositio 1?51», est nota, 
et ita est: Saccum consuli super cutem meam: quaerentes subligacula 
a rebus futilibus, quoniam in ligno subtili fecerunt necessarium sibi. 
Et postquam comedit Adam de ligno scientiae, cognovit uxorem 
suam; et haec scientia est pronomen coitus, et propterea lignum 
scientiae vocatur. Sic etiam adolescens, postquam novit bonum et 
malum, incipit desiderare coitum. Lignum autem vitae, quia addit 
vitam, et vixit Adam annis multis. Et non est dictio 2», idem quod: 
731 D?y733; et ecce ita: Et servient 25, in saeculum. Et habitavit 


ibi in saeculum: et multa alia. Et expositores dicunt in versu: 
Quoniam quacumque die comederis ex eo morte morieris: quod non 
est creatus in dispositione ut moreretur; sed cum peccavit, 
sententiata est super eum mors. Et multi quaerunt quid peccavit 
semen eius. Et haec sunt verba vana, quoniam spiritus unus est 
homini et iumento, qui vivit et fremit in saeculo isto; et sicut est 
mors huius, ita et mors istius; praeter partem superiorem, quae est in 
homine, qua excedit iumenta. Et iam venit quidam medicus excitans 
rationes seu demonstrationes a priori, quod non est conveniens quod 
non terminasset Adam vitam". 


Rabbinus Salomon: *Et aperti sunt oculi eorum: propter sapientiam 
loquitur Scriptura, et non propter visum proprie: et finis capituli 
probat. Et cognoverunt quoniam nudi ipsi: etiam caecus cognoscit 
quemadmodum nudus est. Sed quid est: Et cognoverunt quoniam 
nudi essent? Praeceptum unum fuit in manu eorum, et nudati sunt 
fide seu fidelitate". 


Nos vero ita exponimus. Et aperti sunt oculi eorum: non de corporeis 
oculis intelligendum id est, sed de oculis mentis, qui clausi erant, ne 
Dei dona cognoscerent, et praecipque excellens illud donum iustitiae 
originalis, quo fiebat ut, cum nudi essent, non erubescerent, illius 
decore decorati. Qua tamen per divini praecepti transgressionem 
sublata, statim cognoverunt se esse nudos, et vehementer 
erubuerunt. Tunc enim nudi erant, sed nudos se non cognoscebant; 
siquidem qui nudus est nudumque se esse cognoscit, erubescit. Cum 
igitur non erubescerent, nudi quidem erant, sed hoc non 
cognoscebant: nudi quidem corpore erant, sed non ad 
erubescentiam; nuditas enim illa propter illam iustitiam non 
efficiebat effectum suum, praebens indecorum spectaculum, cum per 
iustitiam illam petulantia carnis cohiberetur, ne effrenis libido vigere 
in membris. Eo tamen dono perdito, statim coepit caro spiritui 
recalcitrare ac contra eum concupiscere et lex membrorum legi 
mentis repugnare, coepitque concupiscentia prava in membris vigere 


et illicitos perniciososque motus vehementer exagitare; unde rubore 
maximo ac confusione suffusi sunt, utque verenda membra, quae 
verenda prius non erant, operirent, consuerunt folia ficus, et fecerunt 
sibi perizomata, idest subcinctoria. Confusione enim ac nuditatis 
illius ruborem experiri vehementer coeperunt, quam non 
experiebantur prius, nec cognoscebant quid rubor ac verecundia 
esset; quam cum per peccatum cognovissent, ut verenda contegerent 
consuerunt, forte iunco aliquo aut simili, folia ficus. Quam ineptum 
remedium sibi miseri adhibuerunt! Sed id mera necessitate pro 
tempore fecerunt, cum tunc aliud in promptu non se offerret. 


Ut autem quae dicuntur hic melius intelligantur, sunt nobis aliqua 
exaranda. Et quidem primo: iustitiam illam originalem non fuisse 
homini naturalem, neque ea quae ipsam consequebantur dona 
quaeque cum ipsa deperdita sunt. Neque enim naturalia dici possunt 
quae non veniunt a principiis naturae, sed ex gratuito Dei beneficio 
eiusque provisione externa. Unde aliquo modo erant supernaturalia 
respectu corporis, quanquam respectu animae innocentis et 
inculpabilis, cui nulla debebatur poena iniuste infligi, aliquo modo 
deposcebantur ex naturae excellentia ac dignitate, quae hanc 
iniquam corporis copulam bene componerent cum tali anima, ne 
eousque miseranda contritio et infelicitas in tanta creatura ob istas 
duas naturas sibi invicem adversantes, mortalis videlicet corporis et 
immortalis animae inveniretur; ne corruptibile corpus animam 
aggravaret, ac per ea dona esset corpus animae subditum et vires 
inferiores rationi. Quare debebantur quodammodo dona illa naturae: 
praecipue tamen ac principaliter in illo primo parente, qui primus 
erat huius naturae susceptor et propagator; nobis vero secundario 
potius et in ipso ac per ipsum, qui omnes ab uno illo derivamus. 
Iustitia ergo originalis et quaecumque ipsam consequebantur 
humanae naturae secundum quandam rationem in illo primo homine 
debebantur. Cum autem per illum hominem omnes posteri naturam 
accepturi essent, congruum omnino fuit ut et illa bona, quae naturam 


quodammodo consequebantur ad reddendum illam perfectam et 
integram, per illum posteri acciperent. Quare his donis exornatus 
primus homo fuit, eaque accepit a Deo et pro sua universa 
posteritate, ut omnes ab eo propagati natura, veluti quadam 
hereditaria successione donis illis potirentur. 


Secundo, considerandum est quod, cum supradicta dona non essent 
naturalia, sicut quae a principiis naturae veniunt, sed ex gratuito Dei 
beneficio tanquam naturae convenientia benigne ab eo elargita, cuius 
perfecta sunt opera et qui super omnia pius est et misericors ac 
bonus, bonum sane nec aequum erat sine aliquo gratitudinis merito 
nobis conferri. Eapropter statuit cum primo homine pactum, ut per 
obedientiam alicuius praecepti divini a libera Dei voluntate 
procedentis, ac subiectionem recognoscendae divinae potestatis ac 
dominationis exposcentis, ea sibi ac nobis homo ille servaret. Statuit 
autem pactum huiusmodi cum homine Deus, cum ei mandatum illud 
inhibuit, dicens: De ligno... scientiae boni et mali ne comedas; in 
quocumque enim die comederis ex eo morte morieris. 


Cuius legis ac pacti expressio rigorose consideranda est et iuxta 
tenorem verborum, cum huiusmodi pacta et statuta suapte natura sint 
stricti iuris. Et primo quidem: quoniam dona illa principaliter in 
primo illo viro naturae humanae in posteris servabantur, propterea 
cum homine illo principaliter pactum init eique praecipue praecipit, 
dicens: Ne comedas. Quamvis per illum mulieri quoque praeceptum 
hoc iniussum sit, quoniam vero cum viro principaliter initum est, 
hinc est quod, si sola mulier pactum illud fregisset praeceptumque 
transgressa fuisset, non fuissent illi nec naturae humanae subtracta 
collata dona; sed solum ipsa gratiam amisisset, illud scilicet coeleste 
donum, quod animam Deo gratam et amicam reddit et cum crimine 
convenire non potest. E converso autem si solus Adam peccasset, 
illa praevaricatio etiam Evae coniugi et universis posteris obfuisset, 
quoniam cuncta dona amisissent; sicut vere propter solum Adae 
peccatum amisimus. 


Nec tamen putandum est propter quodcunque Adae peccatum 
obnoxium fuisse humanum genus ut ea dona perderet, sed propter 
illam solam comestionem. Peccavit enim antequam comederet 
interiori actu praebendo consensum ut praeceptum transgrederetur: 
elationis etiam ac superbiae peccato; et nihilominus non cognovit se 
esse nudum, quia non fuit spoliatus iustitia illa originali, nisi 
postquam comedit, iuxta verbum Domini Dei: In quocumque die 
comederis. Non enim inquit: In quocumque die peccaveris morte 
morieris: sed: In quocumque die comederis; nec utique 
erubescentiam senserunt, nisi postquam uterque comedit. 


Tertio: considerandum maxime est primariae illius transgressionis 
effectum, ipsam videlicet iustitiae originalis ac consequentium 
donorum spoliationem consequentemque erubescentiam, non ex vi 
aut illius cibi vel comestionis natura fuisse; alioqui ipsa mulier, quae 
prius comedit, sensisset erubescentiam illam seque nudam 
cognovisset; non sensit autem nisi post comestionem Adae. Ergo 
non ex natura fructus illud contigit; sed ex vi illius pacti, quod 
statuerat Dominus Deus cum homine, ut quamprimum pactum illud 
fregisset praeceptumque transgressus fuisset, pro se et pro universa 
sua posteritate universa dona illa amitteret. 


Ex ea etiam lege et pacto, quod inter Deum et Adam intercessit, 
eventum est ut eo delicto et praevaricatione universum genus 
humanum labefactaretur. Siquidem illa dona eo pacto accepit a Deo, 
ut per illius praecepti observantiam ea sibi perpetuo et nobis 
servaret; per transgressionem vero et sibi et nobis irrecuperabiliter 
amitteret, maximo suo et nostrum damno, cum reatu etiam ad 
perpetuam damni poenam, cui universum genus humanum 
obnoxium semper fuit ex vi propagationis et generationis. Nec 
aliunde nisi ab ea lege 1s reatus advenit nobis Adae filiis; 
quemadmodum quod ex adulterio natus a sua nativitate sit 
irregularis, non aliunde id nisi a lege id statuente venit. 
Convenientissimum tamen fuit ut quemadmodum per primum 


hominem nos ea dona quodammodo naturae debita accepissemus, si 
praeceptum servasset, ita et per illum ea amitteremus, cum illud 
transgressus sit; ac sicut per illum filii gratiae et omni dono ac 
divino munere ornati nasceremur, ita nunc quoque per illum filii irae 
et omni bono spoliati nascamur. 


Sicut autem iustitiae originalis donum in eo vel maxime 
manifestabatur quod, cum nudi essent, non erubescebant; ita nunc 
quoque per praecepti transgressionem manifeste cognoscitur 
ablatum; quia cum lignum illud comedissent, statim aperti sunt 
eorum oculi et cognoverunt se esse nudos, quod ante non 
cognoscebant, vel potius nuditatis confusionem et erubescentiam 
non cognoscebant: et ad hanc cognoscendam aperti sunt eorum 
oculi, quia prius agnoscebant quidem se esse nudos, non tamen 
erubescebant; nunc autem erubuerunt et consuerunt folia ficus, ut 
verenda operirent, ne tanta confusione et erubescentia 
suffunderentur. 


Vr. 8 Et, cum audissent vocem Domini Dei deambulantis in paradiso 
ad auram post meridiem, abscondit se Adam et uxor eius a facie 
Domini Dei in medio ligni paradisi. 


Textus Hebraicus: Et audierunt vocem Domini Dei ambulantis in 
horto ad ventum diei, et abscondit se Adam et uxor eius a facie 
Domini Dei in medio ligni paradisi. 


Chaldaeus Paraphrastes vertit: Ad quietem diei; Septuaginta: Circa 
vesperum; Hebraeorum nonnulli: Ad respirationem diei. 


Hunc locum diversimode interpretantur Hebraeorum doctores. Aben 
Ezra hanc deambulationem voci Dei tribuit, sicut dicitur: Vox eius 
sicut serpens ambulabit; et: Vox buccinae ambulans, etc. Idem etiam 
refert dixisse Rabbinum Ionam quod Adam ipse ambulabat per 
hortum. Rabbinus Salomon vero ad Deum refert, qui ambulabat in 
horto. Idem etiam illud ad ventum diei, exponit ut sit ventus, quia 


sol occubuerat inde. Rabbinus Iona: Ad respirationem diei, idest 
tempore quo est respiratio et refrigerium diei, idest refrigerium aeris. 
Rabbinus D. Kimchi inquit quod potest etiam exponi: ad ventum 
flantem, idest tempore quo declinat dies, quo flat ventus. 


Nos vero ita exponimus. Et cum audissent vocem Domini Dei. Non 
est putandum secundum Divinitatem, quae hic de Domino Deo 
dicuntur, debere intelligi. Deus enim neque corpus habet, ut inde per 
organa et instrumenta articulatum vocis sonum emittat, ut quod dicit 
a nobis intelligi possit; nec etiam pedes habet, quibus ambulet 
corpusque ex loco in locum perducat; nec loco continetur, ut 
deambulans sit modo ubi non erat prius, qui omnem locum continet 
et implet, ut nusquam non adsit illius praesentia. Ista ergo Dei tum 
locutio tum ambulatio, non secundum formam deitatis intelligenda 
sunt, sed in aliqua similitudine creata Deum repraesentante credibile 
omnino est factam fuisse et in ea per angelum ipsi homini locutum 
fuisse Deum; quemadmodum et Abrahae et Moysi multisque aliis 
legimus et apparuisse et locutum esse. In ea ergo forma ac 
similitudine ambulans Deus per paradisum ad auram post meridiem, 
locutus est homini per angelum quidem sensibiliter et externe 
articulata voce in corpore assumpto: per seipsum autem locutum 
esse intus in mente per internam inspirationem. 


Venit autem ad eos Deus ad auram post meridiem, quod levem 
ventum significat, qui, inclinato sole, consuevit dulciter spirare ad 
recreandum ab aestu; unde recte in hebraeo habetur: Ad ventum diei, 
seu ad respirationem diei, qui, quia inclinante iam die fieri 
consuevit, propterea Chaldaeus Interpres ad quietem diei vertit, 
Septuaginta vero, ad vesperum, sive circa vesperum. Nam circa 
meridiem volunt quidam commissum fuisse ab Adam peccatum, quo 
etiam tempore, ut illud auferret, sublatus est Christus in crucem. 
Venit ergo ad illos Deus circa vesperum et inclinationem diei, quibus 
iam sol gratiae et divini luminis occubuerat et iam in peccati et 
miserandae confusionis tenebris erant. Venit autem cum placido 


vento, quia non in furore et vindicta, sed cogitans cogitationes pacis, 
ut eos e peccati tenebris erueret lumenque divinum et gratiam 
perditam daret. 


At vero quoniam conscientia laesa facit hominem timidum, sentiens 
Adam adventum eius, quem se noverat graviter offendisse, abscondit 
se Adam et uxor eius a facie Domini Dei in medio ligni paradisi; 
quod non de vera Dei facie intelligendum est, quia nemo se potest 
abscondere: sed ab ea utique facie illius similitudinis, in qua ei Deus 
consueverat apparere et per angelum loqui. Ab eo enim, cuius 
sentiebant adventum, fugientes, se abscondebant. Probabilissime 
tamen crediderim in ea forma homini apparuisse, cum spiritu illo 
levi ac placido, in qua misericors ac clementissimus venturus erat, ut 
hominem redimeret ac salvaret. Ipsi vero Dei vocem extrinsecus 
audientes, qua eos vocabat, ipsumque Deum intrinsecus in ipsorum 
conscientia sentientes, qui eos reprehendebat et ob oculos merita 
supplicia ostendebat provocabatque ad poenitentiam salutarem, ut ab 
eo misericordiam implorantes obtinerent, in medio ligni se 
absconderunt, idest inter medias arbores densaque nemora paradisi, 
eum subterfugere quaerentes, qui sensibiliter ad eos veniebat. 
Clementissimus vero Deus eos prosequitur, misericordia motus 
super eos: 


Vitr. 9 — 10 Vocavitque Dominus Deus Adam et dixit ei: Ubi es? Qui 
ait: Vocem tuam, Domine, audivi in paradiso et timui, eo quod nudus 
essem et abscondi me. 


Textus Hebraicus: Et vocavit Dominus Deus Adam et dixit ei: Ubi es 
tu? etc. 


Videns clementissimus Deus hominem praecepitem ruisse peccato, 
cupiensque illum e peccato suo educere, illum alloquitur, dicens: 
Adam, ubi es? Non ex ignorantia quaerit Deus, quasi ubi erat 
nesciret, cui sunt cuncta praesentia; sed ut Adam ipse consideraret 
ubi esset, in quo statu in quamve se coniecisset conditionem, in 


quam miseram sortem se praecipitem cum tota familia et posteritate 
sua dediderat, et ita ad poenitentiam provocaretur, culpamque 
agnosceret et confiteretur humiliter, ac ut ex eius responsione illum 
peccati sui argueret. Adam, ubi es? Ubi es tu, cuius memor ego, ex 
infinita bonitate mea, natura tam excellentem ac prope divinum 
creavi: quem visitans maximis donis ac muneribus ditavi et 
exornavi: quem ego paulo minus ab angelis, et quid dico ab angelis? 
— cum eorum sodalem ac concivem creaverim, — a Deo paulo 
minus minui et super omnia opera manuum mearum constitui: cuius 
pedibus universa subieci, oves et boves universas, insuper et pecora 
campi, volucres coeli et pisces maris, qui perambulant semitas 
maris: quem ego gloria et honore coronavi ac nullius alius praeter 
me ditioni subegi. Adam, ubi tu? Quomodo cum in honore esses non 
intellexisti, sed antiqui serpentis Luciferi ditioni te subiecisti? Ubi 
sunt maxima dona, quibus te exornavi? Quis te omnibus illis bonis 
expoliavit, quae tibi ego ex mea benignitate donaveram? Quomodo 
te iumentis comparasti et similis factus es illis? Adam, ubi es? 


Videtur mihi his verbis citare hominem Deus, ut praesens 
compareret et facti rationem redderet, ut in hoc iudicii ratio 
admoneatur, quae non debet in criminosum ferre sententiam, nisi 
fuerit prius legitime citatus, interrogatus et convictus. Homo autem, 
facti rationem praestare non valens, summovit se et abscondit 
coactusque respondere, nesciens quo se verteret, dixit: Vocem tuam, 
Domine, audivi... et timui, eo quod nudus essem. Non recte 
verborum Domini sensum percepit. Interrogavit enim illum Deus ubi 
esset, non ignorans, sed ut per hoc statum suum agnosceret homo et 
erratum humiliter confiteretur veniamque exposceret. Ipse vero de 
loco interrogatum se autumat responditque se inter medias arbores 
latere, inter quas suam nuditatem, quoquomodo posset, operiret, ne 
cum maximo suae nuditatis rubore coram Deo astaret. 


Vr. 11 Cui dixit Dominus: Quis enim indicavit tibi quod nudus esses, 
nisi quod de ligno, ex quo praeceperam tibi ne comederes, 
comedisti? 


Textus Hebraicus: Quis indicavit tibi quod nudus tu? Nunquid ex 
ligno, quod praeceperam tibi ut non comederes ex eo, comedisti? 


Adhuc videtur exposcere Deus ab homine ut peccatum suum 
confiteatur, ut veniam mereretur accipere. Quis, inquit, nuntiavit tibi 
quod nudus esses? Nam et ante nudus eras et non erubescebas. Quid 
nunc est quod nuditatis tuae tanta confusione et erubescentia 
suffunderis? Quidnam est quod tuos aperuit oculos, ut te 
confusibiliter et cum rubore maximo nudum cognosceres? An ex 
ligno, quod tibi praeceperam ut nec quidquam ex eo comederes, 
comedisti? Non enim aliunde poterat id tibi contingere. Nunquid 
ergo praeceptum meum transgressus es? 


Hunc sensum videtur praeseferre Hebraica Lectio, ut delicti 
humilem confessionem ab Adam suis verbis exculpere voluerit 
Deus; delictum enim non quasi factum ipsi obiicit, etsi factum ipse 
probe norit; sed ac factum sit ab eo interrogat. Non enim inquit, 
causam quam suae nuditatis quaesierat reddens: Quia de ligno, de 
quo praeceperam tibi ne comederes, comedisti: sed: An de ligno, 
quod tibi praeceperam ut non ex eo comederes, comedisti? Non 
asseraverat, sed quaerit, ut proprio ore peccatum suum confiteretur 
homo; per quam confessionem et veniam consequi mereretur, et 
culpam agnoscens, poenitentiam a Deo impositam humiliter 
acceptaret eique subiiceretur. Quam instanter ab initio Deus 
humilem peccatorum confessionem expostulavit ab homine, et quam 
mirum in modum in eo humiliationis genere complacet sibi Deus! 
Respondet homo interrogationi divinae, percipiens quid Deus 
exposceret. 


Vr. 12 Dixitque Adam: Mulier, quam dedisti mihi sociam, dedit mihi 
de ligno, et comedi. 


Hebraicus Textus: Mulier, quam dedisti mecum. 


Percipit Adam quid a se exposceret Deus; non tamen ingenue 
peccatum suum confitetur, sed et defensionem pro se adhibet seque 
excusat et in Deum quodammodo culpam suam retorquet. Mulier, 
inquit, quam dedisti mihi sociam, dedit mihi ..., et comedi. 
Excusationem et defensionem primo adhibet, cum culpam confitetur. 
Tu, Deus, inquit, mulierem dedisti mihi, quae mecum esset, ut esset 
mihi solatio, de qua ipse dixisti: Faciam ei adiutorium simile sibi. 
Haec autem facta est mihi causa ruinarum; si enim ipsa non fuisset, 
non utique peccassem: siquidem de fructu ligni, de quo praeceperas 
mihi ne comederem, comedi et peccavi et me peccasse agnosco. Non 
tamen ego accepi de fructu ligni, sed ipsa tulit de fructu eius et 
comedit et dedit mihi ut comederem, et ab ea persuasus et 
compulsus comedi. Eam tamen tu dedisti mihi, quoniam dixisti non 
bonum mihi esse solum et sine ea; et ecce nunc facta est mihi in 
maximum malum et damnum! 


Ecce quomodo, priusquam culpam suam ingenue confiteretur, 
excusationem et defensionem praefert ac in Deum, quoquo pacto 
potest, culpam retorquet, eamque sui criminis inculpare nunc non 
veretur, cuius amore prius, ne eam contristaret, praeceptum Dei 
transgredi est ausus. 


Sed profecto omni excusatione caret; Deo enim oportebat eum 
obedire eiusque praeceptum servare, et non mulieri: eam enim non 
dominam a Deo accepit, sed sociam, coniugem et subiectam suo 
domino. Modo dominis obedire oportet, non sociis aut subiectis, 
quibus imperare potius oportet; et si ab ea ad esum persuasus est, 
peccatum illud in ipsum etiam flectitur, qui passus est ab ea 
persuaderi, cum secus potuerit ac debuerit eamque arguere potius et 
corripere, quam audire. Nec utique debuit unquam, ne contristaret 
mulierem, contristare Spiritum Sanctum; et si eam nunc accusat ut 
criminosam, debuit prius eam corripere et, cum delinqueret, 


reprehendere: imo ne comederet cohibere. Non enim eousque cara 
sibi esse debuit ac dilecta ut, ne eam contristaret, sineret in 
Dominum Deum peccare et propter ipsam ipse quoque idem crimen 
committere. Illius ergo criminis est particeps nedum non 
prohibendo, verum etiam multo gravius sectando; quapropter 
seipsum de peccato excusans magis peccatis obvolvit peccatumque 
peccato cumulat. 


Haec omnia poterat Deus in illum miserum acerrime exprobrare, et 
tum maxime quod Dei similitudinem appetiisset luciferiana 
arrogantia elatus. Deus autem misericors et clemens, magno 
misericordiae suae spiritu cohibitus, pepercit ne qui satis agitabatur 
conscientia criminis et nuditatis opprobrio ac poenarum formidine, 
si quid adhuc terribilius voce Dei adiungeretur, in desperationem 
praeceps ferretur ac diceret: Maior est iniquitas mea, quam ut 
veniam merear! Tum etiam quia, licet peccatum non sit plene 
confessus, ut debuit, tamen ex parte eius vera responsio elevabat 
culpam: tametsi non aboleret, sed urgens adhuc obiurgationibus ratio 
esset; ideo satis hactenus ab eo habuit sermonemque suum ad 
mulierem convertit. 


Vr. 13 Et dixit Dominus Deus ad mulierem: Quare hoc fecisti? Quae 
respondit: Serpens decepit me, et comedi. 


Textus Hebraicus: Et dixit mulier: Serpens sublevavit, seu abduxit. 
Chaldaeus Interpres: Errare me fecit. 


Septuaginta: O Óqig rmmóátno£ pe: 1dest: Serpens decepit me, sicut 
nostra Editio habet. 


Non factum an sit interrogat Deus, cum de facto constet; sed cur 
factum sit: Quare hoc fecisti? Audisti, inquit, virum in te culpam 
transferentem et omnia tibi ascribentem, quae illi in adiutorium data 
es, atque ideo condita ex carne eius et ex ossibus eius, ut tuis solatiis 
illum foveres: facta es autem ei tuo delicto in maximum malum 


miserandamque iacturam minarum. Cur hoc fecisti? Et cur tibi et 
viro tantae ignominiae facta es auctor? Ipsa vero perterrita, 
peccatum suum defendit et in serpentem culpam retorquet: Serpens, 
inquit, decepit me. Ut sicut vir culpam in mulierem reiecit, dicens: 
Mulier ... dedit mihi et comedi; ita et mulier, nullum effugium 
inveniens, fatetur factum, sed in serpentem transfert: mala, inquit, 
illa bestia hunc nobis lapsum attulit, illius nos perniciosum 
consilium in hanc nos confusionem adegit: ille me decepit, et 
comedi; non coegit, sed decepit. Nec vir se coactum dicit, sed: 
Mulier ... dedit mihi et comedi; dedit solum, non coegit, non vim 
fecit; ista vero: Decepit, inquit, non coegit; nusquam enim necessitas 
et violentia, sed voluntas et arbitratio. Inimicus enim nostrae salutis 
opera huius malae bestiae usus, consilium dedit et decepit, non vim 
fecit neque coegit, sed pernicioso consilio fraudem suam opere 
compleri fecit. 


Deus autem, etsi mulierem sic respondentem potuisset multipliciter 
redarguere et acerrime exprobrare, illius verbis contentus non coegit 
ad plura. Postquam illius mali auctorem invenit, serpentem 
aggreditur eique poenam intentat. 


Vrr. 14 — 15 Et ait Dominus ad serpentem: Quia fecisti hoc, 
maledictus es inter omnia animantia et bestias terrae: super pectus 
tuum gradieris et terram comedes cunctis diebus vitae tuae. 
Inimicitias ponam inter te et mulierem, et semen tuum et semen 
illius; ipsa conteret caput tuum, et tu insidiaberis calcaneo eius. 


Textus Hebraicus: Maledictus tu prae omni iumento et prae omni 
bestia agri: super ventrem tuum incedet et pulverem comedes 
omnibus, etc. Inimicitias ponam inter te et inter mulierem, et inter 
semen tuum et inter semen illius; ipsum conteret tibi caput, et tu 
conteres ei calcaneum. 


Ita et Chaldaica Lectio habet omnino, praeter illud: Inimicitiam 
ponam inter te et mulierem, et inter filium tuum et inter filium eius; 


ipse recordabitur tibi quid feceris ei ab initiom et tu observabis eum 
in finem. 


Targum Ierrosolymitanum ad dies regis Messiae hunc locum refert. 


Pro huius loci clariore intelligentia animadvertendum est quod supra 
quoque initio capitis praemonuimus, videlicet per serpentem non 
animal solum aut daemonem debere intelligi, sed utrumque, 
daemonem scilicet et serpentem; daemonem, qui per serpentem 
loquebatur eiusque ministerio utebatur ad tentandum: serpentem 
vero sicut instrumentum eius, per quem sua maleficia perpeperavit. 
Iccirco cum hic Deum legimus in serpentem has poenas 
animadvertisse, in utrumque animadversum esse supplicium 
intelligere debemus. Et sicut per animal serpentem daemonem 
intelligimus, propter proportionem quandam et analogiam, quae 
inter utrumque reperitur; ita quoque per poenas sensibiles, sensibili 
serpenti inflictas, eas pari modo, quae intellectuali serpenti diabolo 
inflictae sunt, perscrutari debemus; et eo magis quo ea, quae hic 
videntur iuxta litteram a Deo inflicta serpenti animali, et si vere, non 
tamen principaliter ad animal, sed ad serpentem diabolum directa 
sunt. 


Et dixit Dominus ad serpentem, idest diabolum: Maledictus tu. 
Dominus Deus ad huius facinoris inquisitionem a viro interrogans 
incepit et pari modo ad mulierem transit, ut ipsi peccatum suum 
agnoscentes, Deo responsa dantes, culpam confiterentur et veniam 
acciperent; quoniam remissibile utique fuit peccatum illud et per 
poenitentiam ac humilem confessionem lui poterat, quam illi, ut 
poterant, facere debebant; siquidem concessum est eis acceptabile 
tempus et dies salutis, ut dignos fructus poenitentiae agerent. 
Postquam vero a muliere accepit Deus quis eius mali princeps auctor 
fuerit, ut ad serpentem ventum est, non iam illum dignatur ut 
responsum ex eo audiat, sed poenam intentat. Non venit in iudicium 
serpens quasi reus, qui se posset defendere; peccato enim iam 


obfirmatus irremissibiliter erat et iam damnatus et ut sempiternus 
hostis declaratus, in quem non aliud cogitatur, nisi ut affligatur pro 
meritis. 


Unde statim dicitur: Quia hoc fecisti, maledictus eris inter omnia 
animantia et bestias terrae. Cum autem ad serpentem sensibilem 
haec etiam dirigantur et infligantur, mirum videri non debet, quod 
Dominus ad brutum sermonem dirigat, quasi non intelligat quae 
dicuntur; nam et alibi legimus locutum fuisse Deum ad piscem, apud 
Ionam: significat autem locutio huiusmodi divinae voluntatis 
expressionem per exteriores effectus. Vel: Maledictus tu prae omni 
iumento et prae omni bestia agri. Serpens animal, a quo nobis ad 
daemonem allegoria sumenda est, manifeste huius sortis conspicitur, 
maledictus, idest execrandus et detestabilis ac exhorrendus tanquam 
insidiator homini, et venenosus prae omnibus iumentis et bestiis 
agri. Etsi autem serpens suapte natura execrandus est, crevisse 
tamen in illum hanc maledictionem et execrationem postquam 
diabolus usus est lingua illius ad tam grande flagitium exercendum, 
existimare utique convenit. Non solum enim nocentes nobis odire 
solemus, sed instrumenta quoque, quibus nocent. Nam cum 
diabolus, huius animalis opera usus, malum illud consilium attulerit, 
iccirco hanc in illum poenam animadvertit Deus; sicut 
dementissimus pater, qui eum puniens, qui praedilectum filium 
suum occidit, et gladium quoque et ensem eius, quo filius occisus 
est, destruit et in multa frusta concidit ac frangit; ideo maledictus tu 
... prae omni bestia agri. 


Hinc licet advertere ante peccatum animalia maledicta non fuisse; 
nam si serpens post peccatum maledictus est, et non solum 
maledictus, sed maledictus prae cunctis bestiis agri et iumentis, haec 
utique ante peccatum maledicta non erant; post peccatum vero 
maledicta sunt, cum nullum fere sit animal, iumentum vel bestia, 
quod homini quoquo pacto nocumentum inferre non possit, quo 


modo huic maledicto subiacent, ut sint homini formidanda, mala 
autem execranda et exhorrenda, super omnia autem serpens. 


Verum si is, qui ut instrumentum ministravit, tantam indignationem 
expertus est: quale supplicium datum est diabolo? De eo multo 
verius dicitur: Quia fecisti hoc, maledictus tu prae omni iumento et 
bestia campi. Non tamen ea nunc damnatio diaboli dicitur, quae 
ultimo iudicio reservatur, de qua Dominus dicit: Ite ... in ignem 
aeternum, qui paratus est diabolo et angelis eius: sed ea poena eius 
dicitur, qua nobis cavendus est: Maledictus es inter omnia iumenta et 
bestias terrae, imo prae omnibus. Multa, inquit, animalia ferocia, 
indomita et saeva nimis ac bestiae crudeles et atroces homini 
inimicantur in eumque saeviunt: aspides, basilisci, dracones, 
tigrides, ursi, lupi rapaces, leones et pleraque alia sunt homini 
maledicta suntque ei execranda, exhorrenda, extimescenda, et 
fugienda procul, quae possunt ei mortalis vitae exitium afferre. Tu 
autem prae omnibus his homini maledictus es, ei multo magis 
execrandus, detestandus, exhorundus, extimescendus, cavendus ac 
fugiendus ac eo magis, quo ei venenatis verbis et letali poculo, 
nedum corporeae vitae exitium attulisti, quo in omne hominum 
genus mors ingressa est, verum etiam sempiternae mortis reum et 
peccati mancipium reddidisti et spiritualis vitae, quae in gratia et 
caritate consistit, exitium et mortifero tuo veneno praebuisti. Quare 
multo magis te execrari, detestari, exhorrescere et fugere debet, 
quam cuiusvis venenatissimi colubri faciem, aut draconis 
pestilentissimi flatum vel basilisci aspectum. Haec enim suo veneno 
temporalis vitae hominem deperditum faciunt: tu vero spiritualis, 
quae in gratia et caritate, et aeternae, quae in beata gloria, in summi 
boni visione ac fruitione consistit, eum deperditissimum reddis; et si 
tibi permitteretur ad libitum, temporalis quoque vitae multo 
crudeliores et atrociores poenas, afflictiones et tormenta, multoque 
terribilius ac saevius praeberes exitium, ut clare conspicitur dum 
permittitur tibi ex libito, quam saevissima quaevis ac immanissima 


bestia inferre ei aliquando posset. Ideo maledictus tu ei, qui tanquam 
crudelissimus et atrocissimus leo rugiens et tuculentissima bestia 
semper circuis, quaerens ut eum devores: prae omni iumento et 
bestia quamvis cruentissima, quae omnia, etsi natura multo inferiora, 
preoposita tibi esse hac lata sententia declaro, quia illa quod suapte 
natura eis competit, non ex vitio, sed ex naturae conditione faciunt 
suumque statum, in quo ea posui, infallibiliter servant. Tu autem 
quidquid facis, tuo vitio facis: cum e sublimi illo immarcescibilis 
gloriae statu, in quo ego te posui, tuo vitio et peccato excideris, nec 
tuum servaveris principatum; ideo ea nunc tibi praepono: Maledictus 
tu prae cunctis iumentis et bestiis terrae. 


Sequitur deinde: Supra pectus tuum gradieris et terram comedes 
omnibus diebus vitae tuae. Serpentinum animal, quo diabolus usus 
est, manifeste huius est sortis et conditionis suapte natura. An autem 
ante acceptam maledictionem eiusmodi, ut nunc cernitur, eius natura 
extiterit, non est usquequaque evidens et constans. Hebraeorum 
doctores, ut in Ialkut legitur et Rabbinus Salomon quoque dicit, 
asserunt pedes quidem prius habuisse serpentem; per hanc autem 
Domini sententiam praecisos ei fuisse, ut non super pedes amplius, 
sed super pectus suum graderetur. Divus Ioannes Chrysostomus id 
etiam asseverare videtur, ut aliam habuerit serpens formationis 
figuram post hanc maledictionem. Idem etiam Hieronymus in 
Quaestionibus Hebraicis. Alii vero secus existimant, quoniam nihil 
peccavit serpens: quare ergo haec ei poena infligitur? Et ridiculum 
putant opinari alium fuisse serpentis gressum ante acceptam 
maledictionem, cum reptilia Deum ab initio creasse Moyses 
clarissime dixerit. 


Mihi vero priorum sententia multo probabilior apparet, ut, etsi nihil 
peccarit serpens, sed per illum diabolus solus execrandum illud 
facinus perpetrarit, ad illius tamen sceleris detestationem et 
execrationem serpens quoque, quo ut instrumento usus est satanas, 
tantam expertus sit indignationem; ad eum modum quo Dominus 


iussit de iumento, cum quo aliquis horrendum illud et innominabile 
peccatum contra legis naturalis iura commiserit, cum eo simul 
comburi; ad quem modum etiam in Deuteronomio, de civitate a 
cultu Dei aversa praecipitur, ubi et non solum homines poenas 
mortis iubentur luere, sed iumenta quoque occidi et supellectiles 
comburi. Similiter in 1] Samuelis de Amalecitis, ob peccatum a suis 
patribus longe ante perpetratum, praecipitur non solum viros occidi, 
sed et mulieres et parvulos et lactantes, boves et oves et quaecumque 
illorum erant. Haec omnia ad peccati detestationem, execrationem et 
horrorem iussa sunt, ut cum peccatoribus ea quoque, quibus ut 
instrumentis ad perpetranda peccata usi sunt, simul exterminarentur. 
Quid ergo mirum si serpenti etiam hic huiuscemodi poenae 
infliguntur, cum tam horrendum et execrandum facinus per illum 
diabolus commisit? Immutatio ergo haec in serpentis natura Deo 
auctore facta est, qui talem ei poenam intentavit, qua omni tempore 
duret; ut sui spectaculo omnibus posthac futuris exemplum sit, ne 
ultra pestilens illud audiatur consilium neque locus concedatur 
dolosis ipsius insidiis: atque ut eum, quo ut instrumento usus est 
diabolus, tantam expertum indignationem videntes, intellectu 
percipiamus poenas, quae diabolo, eius sceleris principali auctori, 
inflctae sunt a Deo. Unde et de ipso verissime dictum putamus: 
Super pectus tuum gradieris et terram comedes omnibus diebus vitae 
tuae. 


Ut autem calliditatem et cogitationum eius versutiam aperiret, quod 
omnis gressus eius nequitiae esset ac fraudis, inquit: Super pectus 
tuum, vel ventrem gradieris: per quem diaboli cor significatur, in 
quo nequissimas cogitationes omni calliditate et versutia confovet 
suaque pravissima desideria rerum illecebrarum repascit: ad quae 
trahere cunctos cuperet, in seipsum quasi cibum convertendos, qui in 
substantiam convertitur comedentis. Ideo subditur: Et terram 
comedes omnibus diebus vitae tuae, idest terrenos homines terrena 
magis quam coelestia cupientes, amantes et sectantes, super quos 


ventre aut pectore, per iniquarum cogitationum immissionem et per 
obscenae concupiscentiae excitationem illicito motu appetitus 
sensibilis, tu ipse serpueris. 


Ad huius loci autem clariorem intelligentiam, quorundam 
advertendus animus est. Et primo quidem eam vocem, quae in 
hebraico legitur et Interpres noster pectus transtulit, et pectus et 
ventrem significare; quapropter Septuaginta utrumque, et pectus 
scilicet et ventrem posuerunt, verbum unicum hebraicum duobus 
exprimere volentes, quia pro utroque a Moyse positum verbum illud 
putaverunt. Quoniam autem ex illo animante sensibili, in quo pectus 
et venter sunt adeo utraque commissa, ut nullum prope discrimen sit 
pectoris ad ventrem, ad hunc invisibilem inimicum nostrum locutio 
figuratur; hinc per pectus animi impetus et cogitationes, quae ibi 
vigent, intelliguntur; per ventrem vero carnales appetitus pravique et 
illiciti obscenae concupiscentiae motus, qui ibi sentiuntur, eo 
foventur et inde originem trahunt, intelligendi sunt. Et quia inimicus 
noster his rebus serpit ad eos, quos vult decipere, propterea dicitur: 
pectore sive ventre repes. 


Secundo animadvertendum est quod, cum adhuc innocentes essent 
primi homines, nunquam data fuit diabolo facultas aggrediendi 
homines internis tentationibus, vel intus illicita et obscena 
phantasmata proponendo, vel iniquas cogitationes immittendo, vel 
etiam carnis cupidinem illicitis motibus excitando; sed externis 
tantummodo sensibus obiecta delectabilia proponendo. Unde illos 
primo ad tentandum adorsus, in sensibili specie apparuit; postquam 
vero eos devicit ac suae, belli ac duellionis iure, subditos fecit 
potestati, — a quo enim quis victus est illius et servus est, - 
potestatem habuit eos nedum externis tentationibus, sed internis 
quoque eos adoriendi, ut internis sensibus obscena proponat 
phantasmata et iniquas cogitationes sensusque perversos immittat, et 
carnalem quoque concupiscentiam illicitis motibus exagitet et 


obscenae cupidinis ignem accendat. Et hoc est quod hic dicitur: 
Super pectus tuum et ventrem gradieris: haec ei potestas conceditur. 


Et ultra: ut terram illam comedat, super quam pectore et ventre 
serpuerit, hoc est ut terrenos illos homines terrena sapientes, super 
quos pectore, idest iniquis cogitationibus animique impetu, et ventre, 
idest luxuriae illecebris serpuerit, devoret ac sibi incorporet suaque 
membra efficiat. 


Et haec eius poena est ut eos tunc in potestate habeat, qui Dei 
praecepta contemnunt; et qui in primo homine devicto omnes 
devicit, non super omnes suam exerceat potestatem, sed tantum 
super terram. Terra enim serpenti cedit et gressus eius vestigium 
recipit, nec resistit ut lapis, super quem etsi gradiatur serpens, 
nullum tamen signum relinquit, quia non cedit ei lapsis, sed resistit; 
ita pravi et iniqui homines, qui Dei praecepta contemnunt, terra sunt, 
quoniam diabolum super se sinunt serpere eique cedunt, quia eius 
tentationibus consentiunt et quidquid illis mali proposuerit 
exequuntur. Non sic autem iusti, qui Dei praecepta custodiunt, sed 
tanquam firmissimi lapides, quibus coeleste aedificium construitur 
primo angulari lapide Christo superaedificati, etsi super eos serpat 
diabolus pectore et ventre secundum potestatem acceptam quam 
iusti evitare non possunt, idest tentationes iniquarum cogitationum 
immittat et luxuriae iacula 1aciat, animi tamen vi ei resistunt nec 
cedunt a tentationibus, sed repellunt; nec vestigium aliquod diabolici 
gressus relinquitur, quia in nullo ei consentiunt. Ideo non hos 
devorat diabolus, sed terram, quae sibi cedit. 


Hanc autem potestatem non semper agit: sed omnibus diebus vitae 
suae. Per quod non est quoquo modo existimandum eum aliquando 
moriturum, cum non constet ex natura corporea et iam aeternis 
poenis destinatus sit sempiterni ignis, qui paratus est ipsi et angelis 
eius; sed dicit: Omnibus diebus vitae tuae: quia ipse dicitur vivere 
omne tempus, quo sub isto aere caliginoso permittitur degere et 


circuire et quaerere quem devoret, quod est usque in finem saeculi, 
ante ultimam poenam illam iudicii, quando recludetur in aeternum 
carcerem, quasi in sepulcrum, et non dabitur illi ultra gradi et 
comedere; unde merito dicitur vitam finire. 


Antequam autem ad illud deveniatur, aliud ei flagellum infligit, 
dicens: Inimicitias ponam inter te et mulierem, et semen tuum et 
semen illius; ipsa conteret caput tuum, et tu insidiaberis calcaneo 
eius. Quoniam, iuxta Targum Ierosolymitanum, locus hic ad dies 
Messiae refertur, convenientissimum visum est nobis locum hunc de 
Christo interpretari. Et primo quidem eam mulierem hic designari, 
quae parentum reparatrix, posterorum vivificatrix, Filii Dei 
dignissima mater ab aeternis saeculis electa est; a summo et 
altissimo Patre praecognita et Filio praeparata; a Patribus 
praesignata, a Prophetis praedicta, ab angelis servata; mulier 
admiranda et omni honore dignissima Virgo, ad quam missus est 
angelus: virgo carne, virgo mente, virgo professione, virgo corpore 
et mente; sanctissima femina, singulariter admiranda et super 
feminas admirabilis, mirabiliter benedicta, quae virum circumdedit 
in utero, manens virgo, novum quod se facturum Dominus 
repromisit. 


Nunc autem inimicitias se positurum dicit inter serpentem et hanc 
mulierem: Inimicitias ponam inter te et mulierem. Vicisti, inquit, 
unam mulierem, et per eam etiam virum obtinuisti tua improba 
fraude; nunc aliud duellum statuo, in quo tibi superanda est alia, si 
secure cupis tua praeda potiri et hanc tuis dolis quaesitam 
tyrannidem latius grassari. Illa enim ad surripiendum tibi praedam 
est praeparata omnino et ad conflictum animose accincta, quae in 
primo hoc duello non cecidit, nec sub hoc communi peccato iacuit, 
nec sub tua potestate aliquando inventa est. Propterea in secundo 
duello eam eligo quasi liberam et campi dominam, ut tecum luctari 
valeat. Cum hac nova muliere ab omni labe peccati praeservata, volo 


ut novum committas proelium, ut experiaris an et illam valeas 
superare. 


Nec tamen eiusmodi duellum in ea finitur; sicut nec primum in 
prima muliere, sed in viro victo terminasti: ita in viro, huius mulieris 
semine, duellum hoc terminari debet. Et inter semen tuum et semen 
illius; ipsa conteret caput tuum, vel, ut Hebraica Lectio habet, ipsum, 
videlicet semen, conteret caput tuum. Et utrumque recte dicitur; nam 
et haec sanctissima mulier caput serpentis contrivit, quae 
omnimodam maligni suggestionem, tam de carnis illecebra quam de 
mentis superbia, deduxit ad nihilum; et Christus, qui mulieris huius 
semen dicitur et filius ancillae Domini, quoniam de virgine natus, 
non virili semine, sed Spiritus Sancti virtute conceptus et ex eius 
purissimis sanguinibus virginalibus formatus est, huius tortuosi 
serpentis caput confregit; qui eius in mundo principatum 
dominatumque super homines abstulit eumque de mundo eiecit 
hominumque potestati subiecit, quibus super daemonia potestatem 
dedit, ut calcarent super serpentes et scorpiones et super omnem 
virtutem inimici. Quid est autem super serpentem calcare, nisi eius 
caput conterere? 


Serpens autem non potest ad caput se erigere, sed calcaneo 
insidiatur: Et tu, inquit, insidiaberis calcaneo eius, vel, iuxta 
hebraicum: Conteres calcaneum eius, vel mordebis eum in calcaneo. 
Non potuit serpens iste caput seminis huius mulieris conterere, sed 
calcaneum. Semen enim hoc Christus est, caput autem Christi est 
Deus: contra Deum non est potestas, non est consilium, non est 
sapientia. Calcaneum autem eius, idest carnem potuit in passione 
eius conterere cruce et flagellis, vel mordere potius, quam conterere; 
scriptum est enim: Os non conteretis ex eo; sed momordit quem 
flagellatum per membrum suum Pilatum Iudaeis tradidit ad 
crucifigendum. 


Filius autem huius mulieris in cruce memoratus est satanae quid sibi 
a principio fecerit, quia eum in cruce devicit, et omnia arma eius 
abstulit, quibus prius vicit, praedamque diripuit, quam ille 
fraudulenter primo accepit, et qui in ligno prius vicit, *in ligno 
quoque vinceretur". Hinc mihi verissime transtulisse hunc locum 
videtur Chaldaeus Paraphrastes: Ipse, inquit, scilicet filius mulieris, 
recordabitur, seu commemorabit tibi quod fecisti ei ab initio, et tu 
observabis eum in finem. Siquidem diabolus Christum in fine 
dierum suorum, ut Targum lIerosolymitanum habet, observavit, dum 
eum ignominiosa morte per suos ministros addixit; Christus vero 
commemoravit ei quae sibi ab initio fecit, qui peccatum, a primis 
parentibus fraude diaboli deceptis perpetratum, abstulit, et qui primo 
in ligno hominem vicit in suamque omne genus humanum 
potestatem redegit, hinc in ligno crucis ab homine victus est in 
hominumque potestatem redactus; quoniam Deus pro homine in 
castra venit humanis spoliis supervestitus; propter quod exterriti ac 
trementes omnes daemones ingemuerunt dicentes: Vae nobis! Non 
enim fuit tanta exultatio heri et nudiustertius: vae nobis! Quis nos 
liberabit de manu deorum istorum sublimium? Isti sunt illi, qui 
percusserunt Aegyptum omni plaga. Quapropter in cruce iudicium 
factum est mundi et princeps huius mundi eiectus est foras; et qui 
fortis armatus custodiebat atrium suum in paceque erant omnia quae 
possidebat, superveniens Christus, mulieris filius, eo fortior vicit 
eum et omnia arma eius diripuit, in quibus confidebat, et spolia eius 
in priori victoria fraude et dolo acquisita, abstulit et distribuit. 


Vr. 16 Mulieri quoque dixit: Multiplicabo aerumnas tuas et 
conceptus tuos; in dolore paries filios, et sub viri potestate eris et 
ipse dominabitur tui. 


Veritas Hebraica: Ad mulierem dixit: Multiplicans multiplicabo 
dolorem tuum et conceptum tuum; in dolore paries filios et ad virum 
tuum erit desiderium tuum et ipse dominabitur tui, seu in te. 


Hebraeorum doctores, ut Rabbinus Abrabanel refert, per aerumnas 
anxietatem in gravidatione intelligunt; per conceptum vero, 
conceptus anxietatem. Ipse vero hanc multiplicationem sic exponit, 
quod ante peccatum, idest si non peccasset, unum solum conceptum 
habuisset, idest una tantum vice concepisset. Et huius dicti rationem 
reddit, quia homines semper vixissent; et si omnibus diebus suis 
genuissent filios et filias, non potuisset eos sustinere terra. Sed post 
peccatum, quia factus est homo corruptibilis et mortalis, 
determinavit sapientia divina ut pluribus vicibus [gignerent], ut si 
morerentur, non omnino deficerent. 


Chaldaeus Interpres ita vertit: Et ad maritum tuum erit appetitus tuus 
et ipse dominabitur in te. 


Nonnulli codices habent: Ad virum erit conversio. 


Septuaginta transtulerunt: Multiplicabo moerores tuos et gemitum 
tuum, et ad virum tuum conversio tua. 


Hebraice vero qnin est, scilicet appetitus sive desiderium tuum. 
Ita Rabbinus Salomon et David Kimchi exponunt. Rabbinus 
Abraham Aben Ezra 1nvnvn exponit, quod est *obedientia, ut sit 
sensus: et viro tuo erit obedientia tua, et tu obedies omnibus, quae 
praeceperit tibi, quia tu es in potestate illius, ut eius facias 
voluntatem". 


Nos hunc locum ita exponimus. Multiplicabo aerumnas tuas. 
Felicem ac prope beatam vitam ducebant parentes nostri in 
amoenissimo illo paradiso voluptatis: nihil molestum, incommodi 
nihil, nihil poenae aut doloris vel gravaminis sentiebant. Ob 
peccatum vero ea sunt felicitate privati, ut non, sicut prius, ex omni 
essent parte felices, sed miseri et miserabiles ob poenas, quas illis 
inflixit Deus ex perpetrato scelere. Et quoniam mulier prius 
peccavit, prius ei poenae infliguntur a Deo, qui ait: Multiplicans 
multiplicabo, idest certissime et infallibiliter multiplicabo, nec me 


aliquando poenitebit, aerumnas tuas. In hebraeo est: T'2Xv, quae vox 
dolorem, tristitiam, moerorem ac turbationem et laborem significat; 
unde recte noster Interpres vim illius vocis per aerumnas expressit, 
dicens: Multiplicabo aerumnas tuas; aerumna enim miseriam et 
calamitatem, imbecillitatem et laboriosam aegritudinem 
onerosumque et non fugiendum laborem significat. 


Et conceptus tuos. In hebraeo est: 1^3, quae vox conceptum 
laboriosamque graviditatem significat et gemitum atque angustiam 
illam, quam mulier a conceptu ad partum usque perpetitur; 
quapropter Septuaginta gemitum transtulerunt. 


In dolore paries filios. Manifestissime haec omnia mulieres 
experiuntur in poenam illius peccati; si enim illud non intercessisset, 
filios quidem concepissent absque omni turpitudine et foeditate et 
omni procul obscena delectatione conceptosque fetus absque omni 
gravedine, labore et aerumna portassent ac peperissent sine dolore. 
Sicut enim ad concipiendum non libidinis appetitus, sed voluntarius 
usus naturam utriusque coniungeret, ita quod non voluptas carnem 
corrupisset, sed voluntas laxasset: ita ad pariendum non doloris 
gemitus, sed naturae talis impetus feminea viscera delectabiliter et 
relaxasset, et gaudium illud, quod in hoc statu mulieres sentiunt cum 
pepererint filios, propter quod non amplius recordantur pressurae ac 
aerumnarum, quas in periculo passae sunt, quia natus est eis homo in 
mundum, hoc non intercedente peccato, in pariendo etiam 
sensissent, cum iam fetus emitterent. 


Et sub viri potestate eris, sive ad virum tuum appetitus, vel 
desiderium tuum: et ipse dominabitur tui. Primo data est homini 
mulier in solatium et delicias, in sociam et adiutorium sibi simile, 
libera a servitute: nunc autem sub viri potestate constituitur, ut viri 
dominetur ei in suamque redigat potestatem. Et quoniam qui alterius 
dominio subiicitur, illius debet iussa exequi, servare praecepta 
illiusque voluntati morem gerere, ut non quaecumque vult faciat, sed 


(quod) ille voluerit agat, eius voluntatem explorare, ei assentire 
suamque illi voluntatem conformare; iccirco dicitur: Et ad virum 
tuum erit desiderium tuum, ut non quaecumque volueris aut 
appetieris, illa facias, sed tua vota et desideria ad virum referas et 
quod ille vult facias, ei morem geras, ei oboedias; quia ipse 
dominabitur tui, idest eum super te dominum constituo ac volo ut 
eius super te dominatum agnoscas semperque existimes virum tibi 
pro domino datum; ipse reget te, gubernabit, arguet, corriget, 
reprehendet atque corripiet cum oportebit, ne absque eius dominio 
impavide ac libere vivens, per praecipitia feraris. 


Posset etiam verbum illud: Et ad virum tuum erit desiderium tuum, 
de naturali desiderio, quo mulier virum desiderat ad sustentationem, 
defensionem, protectionem, societatem, securitatem et delicias, 
quibus omnibus destituta quodammodo ac egens est mulier, sicut 
imperfectum desiderare semper assolet perfectum, a quo perfici 
possit et suis defectibus satisfactum iri. Prior tamen expositio est 
litterae consona magis; etsi haec quoque verissima est. 


Notandum vero est quod dicitur: ad virum, non ad viros; quoniam 
turpissimum semper fuit, nec licuit unquam mulierem unam pluribus 
viris simul coniungi: sed unum ac proprium virum debet habere 
mulier, non plures, contra obscenos illos et fatuisimos haereticos, 
qui voluerunt mulieres esse communes, quod belluarum est, non 
hominum. 


Intelligere tamen oportet quomodo haec sententia generalis sit, quae 
universum sexum complectatur. Multae enim mulieres ab his 
aerumnis eximi videntur, quales sunt innuptae, virgines et steriles, 
quae quavis ratione non concipiunt. Multae enim steriles 
reperiuntur: et quaedam quidem ex natura, quaedam vero ex Dei 
facto; et harum quaedam ad Dei gloriam, quaedam vero ad alicuius 
peccati poenam; et quaedam quidem sunt perpetuo steriles, quaedam 
vero ad tempus. Multae etiam steriles sunt non natura, sed gratia, 


quae viros quidem nullo pacto cognoscunt, sed nec volunt unquam 
cognoscere: sed virginitatem suam Domino vovent et illibatam 
servant; unde fit ut aerumnis in hac Domini sententia expressis 
minime premantur. Sed intelligendum est quod quotiens Deus 
generaliter quidpiam statuit aut decernit, intelligi sane oportet ad eos 
pertinere decretum vel statutum, qui sunt eius rei, quae statuitur, 
capaces. 


Cum ergo Dominus dicat ad mulierem: Multiplicabo aerumnas tuas 
et conceptus tuos; in dolore paries filios: non ad eas potest illud 
pertinere, quibus natura potentiam concipiendi negavit; neque ad 
puellas, quae adhuc sunt nubiles; neque ad eas, quae virum non 
cognoscunt, neque viro cuipiam factae sunt una caro: sed Iesu 
Christo adhaeserunt et cum eo unus spiritus factae sunt; nec curant 
quae sunt viri, quomodo placeant viro: sed sollicitate sunt eorum, 
quae Domini sunt, quomodo placeant Deo et sponso vero ac 
sempiterno Iesu Christo. 


Omnes tamen, quas diximus, non sunt uteumque muliebrium 
aerumnarum expertes; etenim steriles quae natura sunt, eo ipso quod 
steriles sunt, maximas perpetiuntur aerumnas. Sterilitas enim maius 
malum in natura est, quam esse fecundam cum omnibus illis 
aerumnis; quapropter in lege, quae rerum naturam sequebatur, 
sterilitas abominabilis erat et sub maledicto: tanquam mulier, quae 
sterilis erat, esset a Deo signata et maledicta. Unde inter 
benedictiones populi, haec quoque continebatur: Non erit infecunda, 
sive obortiens, nec sterilis in terra tua. 


Sterilitas ergo cum magnum malum sit, a peccato profecta est in 
feminis et multoties etiam ob peccatum inflicta mulieribus; 
quapropter in primaevo statu nullibi sterilitas affuisset: Dominus 
tamen ob peccatum esse inflictam commemorare noluit, quia non 
naturae universalis, sed particularis est. Itaque peioris conditionis 
steriles reputantur absque partus doloribus, quam fecundae cum 


omnibus illis aerumnis; mulier enim, dum parit, tristitiam habet ..., 
cum autem pepererit filium, iam non meminit pressurae propter 
gaudium, quia natus est ei homo in mundum: quo gaudio steriles 
destitutae sunt et opprobrium ferunt perpetuum. 


Quapropter multas in Sacra Scriptura legimus natura fecundas, 
steriles esse effectas in alicuius peccati poenam: sicut Michol uxor 
David, eo quod virum suum deriserit coram Arca Dei ludetem, 
sterilis effecta est; Dominus etiam ob peccatum Abimelech vulvas 
omnes domus eius conclusit. Sicut, e contra, multas natura steriles 
fecit fecundas ob insignia virtutum merita: quemadmodum de Lia 
legimus, quae cum despiceretur a viro suo et a sorore, videns 
Dominus humilitatem eius, exaudivit eam et consolatus est eam 
vulvamque eius aperuit, sorore sterili permanente; quapropter ob 
ingens gaudium et consolationes maximas, quas ob filiorum partus 
sentiebat, soror eius infecunda invidit ei; quoadusque recordatus 
illius Dominus exaudivit eam eiusque vulvam aperuit: quod ipsa 
cernens, tota gaudens et laetabunda dixit: Abstulit Dominus 
opprobrium meum. Similiter Sara uxor Abraham, Rebecca uxor 
Isaac, Anna mater Samuelis, Elisabeth Zachariae, ob virtutum merita 
concipiendi et pariendi gratiam a Domino meruerunt, ut earum 
auferret opprobrium. Omnes tamen hae, quae huiusmodi gratiam a 
Domino perceperunt, non sunt ab hoc Domini decreto exemptae, sed 
in dolore utique pepererunt: sicut in Rachele manifestissime 
Scriptura declarat, quae cum secundum filium parturiret, ob 
difficultatem partus periclitari coepit, unde egrediente iam anima 
eius prae dolore et imminente iam morte, vocavit nomen filii sui 
Benoni, idest filius doloris mei. 


Virgines etiam, etsi non omnino in eo decreto continentur, cum eas 

Dominus in meliorem conditionem evexerit, non tamen ab omnibus 
sunt muliebribus aerumnis penitus liberatae. Spiritus quidem earum 
promptus est, caro autem infirma et imbecillis valde; quapropter eo 
ipso quod virgines sunt, multas et graves passiones eas sustinere 


oportet. Gravis est enim virginitatis possessio, magnum est corpus 
frenare, carnis incontinentiam cohibere, voluptatibus se opponere, 
gravissimum bellum quotidie nullatenus sedandum habere, 
inimicum semper, quocumque abierit, secum portare ad bellum, qui 
neque vespere respirare permittit, non nocte, non diluculo, non 
meridie: sed bellatur semper voluptatemque submittit, nuptias in 
memoriam adducens, quo virtutem excludat fornicationemque 
inserat; unde singulis diebus et horis exuritur, fornacis modo 
succensa. Unde in hoc verissime etiam illud habetur inimicitarium 
bellum: Inimicitias ponam inter te et mulierem, et semen tuum et 
semen illius; ipsa conteret caput tuum, et tu insidiaberis calcaneo 
eius; quod sicut de Virgine gloriosa virginum Matre exposuimus, ita 
quoque de his, qui eius vestigia sectantur, intelligendum est. 


Vere laboriosissima virginitas est opusque gravissimum; talisque 
virginitas est ut eam nullus veterum potuerit conservare: Prophetis 
etiam tremenda. Quapropter si graves aerumnas, labores et dolores 
patiuntur mulieres in filiorum partu, hae multo graviores sustinent, 
ut virginalem castitatem conservent. Una sola mulier ab hoc est 
decreto exempta, Sanctissima scilicet Virgo Maria virginum sponsi 
Iesu Christi mater. Ipsa ab huius decreti cunctis malis prorsus 
immunis fuit, non natura, sed gratia eximia et singulari; nam virgo 
semper purissima fuit, virgo mente, virgo professione, virgo carne, 
virgo mente et corpore sanctissima. Nec tamen ei aerumnae illae 
multiplicatae sunt pro virginitate tuenda, quas ceterae virgines 
experiuntur, cui nec ulla umquam vel minima obscena vel immunda 
cogitatio subrepsit, nec cogitatus aliquis pro virginali puritate 
quoquo pacto violanda, nec ullum unquam motum vel minimum 
obscenae concupiscentiae aliquando sensit. Erat enim eius caro 
purissima atque sanctissima, Dei manu formata multo purius et 
excellentius, quam prima mulier in primaevo illo nitidissimae 
innocentiae statu, ubi nihil horum experiebatur. 


Deinde nedum virgo fuit purissima, sed cum virginitatis nitore 
mulier fecundissima fuit, non prolis numero, sed excellentia; non 
sunt enim ei multiplicati conceptus, quae unum solum habuit, in quo 
inhabitat ... plenitudo divinitatis corporaliter, in quo omnes gentes 
benedictae sunt. Nec libidine concepit: sed quae Spiritus Sancti 
gratia plena erat, Spiritus Sancti etiam virtute concepit, qui eam 
mente et corpore sanctificavit et de purissimis eius virgineis 
sanguinibus accepit ex eius virginali utero et inde Spiritus Sancti 
opera et Dei altissimi virtute sempiterini Patris Verbum ibi 
ineffabiliter conglutinatum, factum est caro. 


Praeterea nec in dolore peperit Filium, sed cum summo et ineffabili 
gaudio, ut constantissima est universalis Ecclesiae fides. 
Sempiternum enim Dei Patris Verbum Iesus Christus, in Virginis 
utero caro factus, seratis et intactis virginitatis claustris e maternis 
visceribus egressus est, nullum relinquens egressionis suae signum; 
quapropter egressus eius via viri in virgine a Salomone in Proverbiis 
dictus est, quod ipse ob mysterii altitudinem omnino se ignorare 
dixit. Peperit ergo Virgo Maria filium, dolorem non sentiens, semper 
virgo manens ante partum, in partu et post partum. 


Nec demum sub viri potestate fuit, nec quis dominatus est eius; 
sanctissimus enim vir eius Ioseph, non tanquam dominus, sed 
tanquam servus datus est ei, ut Virgini gloriosae tanquam dominae 
suae famularetur. Non enim coniugium illud sanctissimum sacratum 
fuit ut illa sanctissima Virgo et mulier singularissima viro 
subiiceretur corpore aut mente; neque ut esset ei in adiutorium, qui 
in conceptu nullas viri partes exercuit: quin potius contra factus est 
coniux in adiutorium Virginis circa partum, ut eius subsidio uteretur. 
Constat ergo Virginem gloriosissimam nullo pacto sub hac decreti 
sententia fuisse comprehensam. 


Vrr. 17 — 19 Adae vero dixit: Quia audisti vocem uxoris tuae et 
comedisti de ligno, ex quo praeceperam tibi ne comederes, 


maledicta terra in opere tuo; in labore comedes ex ea cunctis diebus 
vitae tuae. Spinas et tribulos germinabit tibi, et comedes herbas 
terrae. In sudore vultus tui vesceris pane tuo, donec revertaris in 
terram, de qua sumptus es; quia pulvis es et in pulverem reverteris. 


Textus Hebraicus in paucis discrepat, ut ibi: Maledicta terra propter 
te, in dolore comedes ex ea et in labore vultus tui comedes panem; 
quousque revertaris in terram, quia ex ea sumptus es. 


Chaldaeus Interpres vertit: Quia audisti sermonem uxoris tuae, 
maledicta terra propter te, in labore comedes ex ea. 


Septuaginta vero transtulerunt: Maledicta terra in operibus tuis; unde 
Interpres noster, eos imitatus, ipse quoque sic transtulit. 


Causa huius diversitatis est, quia in hebraeo duae sunt dictiones 
valde affines: ay, ultima littera ^, et 3v, ultima 7; et prima 
quidem, si 2 litteram praepositam habeat, significat propter; secunda 
vero, si eandem habeat litteram praepositam, infinitum est, a verbo 
735, quod significat operari; et sic videntur legisse Septuaginta et 
Interpres noster: T1122: In opere tuo; in hebraeo tamen 3123 est, 
idest propter te. Est enim ^ littera, et non 7, sicut etiam Chaldaeus 
Interpres vertit: Maledicta terra propter te. 


Nunc ad huius loci expositionem accedamus. Quia audisti vocem 
uxoris tuae. Postquam serpentem, qui huius sceleris extitit princeps 
auctor, maledixit Deus, et mulierem, quae media causa fuit, nunc 
virum ipsum, in quo totaliter peccatum consummatum est, maledicit 
in eumque quinque fulminat maledictiones, ut Rabbinus Abrabanel 
hic adnotavit. Est autem prima: Maledicta terra propter te; secunda: 
In labore vel dolore comedes ex ea omnibus diebus vitae tuae; tertia: 
Spinam et tribulum germinabit tibi et comedes herbam agri; quarta: 
In labore vel sudore vultus tui comedes panem; quinta: Donec 
revertaris in terram, quia ex ea sumptus es, quia pulvis es et in 


pulverem reverteris. Hae nobis sunt maledictiones singillatim 
explicandae. 


Antequam autem has in eum infligat maledictiones, causam unde 
infligit proponit: Quia, inquit, audisti vocem uxoris tuae, vel, iuxta 
hebraicum, quia obedisti voci uxoris tuae. Mulierem, inquit, in 
adiutorium tibi simile ego formavi tibique in sociam et uxorem dedi 
eiusque te virum caputque constitui, ut non tu illi, sed illa tibi pareret 
semper, nec praeciperit umquam: sed tu illi praecepisse debuisses; 
non enim illam tibi praefeci aut dominam dedi, sed te illi praefeci. 
Nunc autem tu universum hunc ordinem pervertisti, quia obedisti 
voci uxoris tuae. Sed qua in re obedisti? Comedisti, inquit, de ligno, 
ex quo praeceperam tibi ne comederes. Ego, inquit, sum tuus et 
Deus et Dominus: mihi obedire debuisti meumque observare 
praeceptum. Nunc autem tu, me neglecto meoque spreto praecepto, 
obedisti voci uxoris tuae, cui obediendum tibi nullo pacto erat, sed 
coercere potius ab eo, quod tibi persuadebat, debuisses et arguere et 
corripere. Nunc autem ego praecepi tibi ne comederes ex hoc ligno: 
illa suasit; tu autem eius suasioni obedisti et meum praeceptum 
sprevisti, qui tuus sum Deus et Dominus; ideo tanti sceleris 
meritissimas lues poenas atque supplicia. 


Maledicta terra in opere tuo, sive propter te. Postquam Deus 
hominem formavit iustitiae originalis decore et innocentiae nitore 
candidissimo ornatum, tulit... eum et posuit in paradiso voluptatis, ut 
ibi deliciaretur. Nunc autem ob peccatum se ut inde eiiceretur 
addixit, sicut et eiectus est ac terra, super quam inhabitaturus esset, 
maledicitur: Maledicta, inquit, terra in opere tuo: non ruris colendi, 
sed in opere peccati terra maledicitur, sicut recte in hebraeo dicitur: 
Maledicta terra propter te, idest ob peccatum tuum. 


Dederat Deus a principio fecundissimam terrae virtutem, ut 
fertilissima esset et uberrima, sicut in primo capite dicitur: Germinet 
terra herbam virentem et facientem semen lignumque fructiferum...; 


et factum est ita; et protulit terra herbam virentem... lignumque 
faciens fructum; quod absque hominis labore et cultu factum est, 
cum homo adhuc non esset. Unde quod a principio accepit semper 
servasset fructusque uberrimos, suavissimos et pulcherrimos 
[protulisset], absque cultus gravamine onerosoque hominis labore 
vel minimo, nisi ad delectationem et delicias, sicut dicitur: Posuit 
Deus hominem in paradiso voluptatis, ut operaretur et custodiret 
illum: quod ad animi recreationem factum est. Nunc autem in 
peccati poenam terra maledicitur, ne herbas illas optimas suavesque 
fructus absque hominum summa industria, oneroso gravamine, 
laborioso cultu et doloroso etiam labore producat; sed inculta et 
hominum laboribus non elaborata nullos ex se fructus suaves et 
bonos, nullas herbas iucundas hominique convenientes ad cibum 
producat; sed illorum loco spinas et tribulos, labruscas et vepres 
germinet. 


Prima ergo poena homini inflicta haec est: quod ob peccatum eius 
terra maledicitur, idest aufertur ab ea prima illa fecundissima virtus 
et fertilitas fitque sterilis et deserta ac infecunda, suntque omnes eius 
provectus, quos ex se producit, maledicti, idest homini execrandi et 
detestandi, ad hominis non auxilium aut subsidium, sed poenam et 
supplicium. 


In laboribus comedes ex ea cunctis diebus vitae tuae. Haec secunda 
poena est, quae infligitur, qua homo laboribus addicitur et subiicitur, 
ut victum e terra sibi necessarium accipiat; quo contra in paradiso 
felicem ac prope beatam semper vitam duxisset, omni penitus 
labore, omni tristitia, omni dolore expertem, sed omnibus deliciis et 
voluptatibus affluentem. Posuerat quidem Deus hominem in 
paradiso voluptatis, ut operaretur et custodiret illum; sed hoc ad 
delicias et voluptatem datum est illi, non ad laborem et afflictionem; 
quapropter nulla ibi doloris aut laboris mentio fit, sed deliciarum et 
voluptatum. Hic autem: In laboribus comedes ex ea. Significat 
autem vox hebraica hic yx, laborem, fatigationem, tristitiam et 


dolorem, quoniam labor hic, qui ad necessarium victum 
comparandum homini subeundes est, non levis est, aut delectabilis et 
iucundus, sed onerosus, gravis atque molestus, cum fatigation, 
tristitia atque dolore; nec brevis est aut perexiguus, sed perdurabilis 
ac perpetuus: Omnibus, inquit, diebus vitae tuae: quoad vixeris, ad 
mortem usque, nunquam hos labores effugies. 


Spinas et tribulos germinabit tibi, et comedes herbas terrae. Tertia 
haec maledicti poena inflcta est, quod terra nedum ob peccatum 
primigenia illa virtute fecundissima et fertilissima uberrimorum 
proventuum destituta est, ut ex se nonnisi detestandos et execrandos 
proventus afferet ad supplicium magis hominum, quam subsidium, 
et nonnisi summis laboribus ab hominibus culta et elaborata 
necessarios hominum vitae proventus afferret; sed cum omnibus his 
laboribus et gravaminibus, adhuc spinas et tribulos, vepres atque 
labruscas ad hominis afflictionem producat: Spinas, inquit, et 
tribulos germinabit tibi, idest ad tuam afflictionem, molestiam, 
laborem et fatigationem, in tuum incommodum et detrimentum. 
Nam etsi in priscorum parentum statu spinas et tribulos, vepres et 
labruscas, lappass et carduos, rugosos fructices et quaecumque 
asperitatem secum ferunt solidaque sunt et valide pungunt, 
produxisset terra: non tamen in hominum iniuriam et offensionem. 
Peccatum autem quod intercessit, in causa fuit ut huiuscemodi in 
incommodum et detrimentum hominum terra germinaret. Ideo 
dicitur: Spinas et tribulos germinabit tibi, et comedes herbas terrae; 
quoniam, ut inquit Propheta, homo cum in honore esset non 
intellexit: comparatus est iumentis insipientibus et similis factus est 
illis. Homini iumentis ob peccatum assimilato, in eius peccati 
poenam agrorum agrestes herbas, quae in iumentorum pabulum 
primo condita sunt, ei nunc in escam dantur, ut indicaretur quid 
dignum esset homine peccatore, qui similem se fecit iumentis 
insipientibus: Et comedes herbas agri. 


At dicet quis: quid est quod hic in peccati poenam infligitur? Nonne 
et supra, cum in primaevo statu esset homo, herbae datae sunt in 
escam? Ita enim dicitur: Ecce dedi vobis omnem herbam afferentem 
semen super terram et universa ligna, quae habent in semetipsis 
sementem generis sui, ut sint vobis in escam et cunctis animantibus 
terrae? Verum quidem est herbas homini a principio datas esse in 
cibum; at non quascumque, sed optimas: nec eas, quae iumentis in 
escam datae sunt, sicut ex Veritate Hebraica supra adnotavimus, 
secundum quam inter animalium escam et hominum clarissime 
distinguitur. Sic enim habet, ut iam annotavimus superius: Ecce dedi 
vobis omnem herbam seminificantem semen super faciem universae 
terrae et omne lignum fructiferum seminificans semen erit vobis in 
escam; omni autem bestiae terrae et omni volatili coeli et omni 
reptili terrae, in quo est anima vivens, erit omnis viriditas terrae in 
escam. Ecce quam plane distincta sunt ciborum genera hominibus et 
brutis. Nunc autem poena, quae hic homini inflgitur, huiusmodi est 
ut terra, quamvis elaborata et culta, non eas producat iucundas 
herbas fructusque suaves, quos prius absque labore etiam et cultu 
produxisset: sed herbas fere agrestes, iniucundas et insipidas, quales 
in alendorum iumentorum pabulum prius germinasset; et propterea 
dicitur: Comedes herbas terrae, sive agri, quae in insipientium 
iumentorum pabulum conditae sunt. 


Id tamen non tanto rigore accipiendum esse existimo, ut prohibitae 
intelligantur herbae humano generi convenientes fructusque 
arborum, qui ab initio dati fuerunt, sed ut iam diximus, ut indicaretur 
quid dignum esset homine peccatore, tum etiam quia huiusmodi 
herbae et fructus, quibus nunc homines vescuntur, non eius sunt 
perfectionis, voluptatis et delectationis, quales erant primititus dati: 
sed longe inferiores, ita ut adeo illi meliores his et excellentiores 
essent, ut hi illis comparati sint quales erant herbae, quae iumentis in 
pabulum datae sunt. Erant enim herbae illae gustu delectabiles ac 
pericundae: fructus autem pulcherrimi et suavissimi; nunc autem 


herbae quibus vescimur, insipidae sunt et iniucundae, ita quod 
condimentis egent plurimis, ne nauseam nobis efficiant et 
insipiditate sua gustum omnino insipidum ac molestum efficiant. 


In sudore vultus tui vesceris pane tuo, sive in labore vultus tui 
comedes panem. In paradiso illo amoenissimo et deliciosissimo ex 
omni ligno, uno excepto, comedisset homo absque omni labore aut 
afflictione, sed cum omni delectatione tranquillae et rucundae quietis 
omnibus illis bonis potitus esset. Post peccatum vero adeo eius 
merito labori addicitur, ut si non laboret, non manducet: In sudore, 
inquit, vultus tui vesceris pane tuo. Panis autem appellatione non 
eam tantum escam intelligere debemus, quam vox illa primo 
importat, sed omnem escam et omne edulium; sic enim est vox 
hebraica in hoc loco: nn?, quae non solum panem, etsi eum primo 
tanquam hominis praecipuum et principalem cibum significat, sed 
omne etiam edulium et quidquid mandi potest; ita quod, sicut eo non 
intercedente peccato, omni esca et cibo absque ullo penitus labore, 
sed cum summa delectatione et voluptate potiturus ac perfuncturus 
fuisset; ita, eo perpetrato, nullus ei absque dolore et tristitia, labore 
atque sudore daretur ad victum. 


Haec tamen lex non adeo homini iniussa est, ut singulos quosque 
perstringat suo praecepto, sed homini, idest humano generi 
hominumque universitati praeceptum huiusmodi datum est, non 
singulis. Multi enim sunt inter homines vel aetate vel infirmitate 
imbecilles, qui corporalis exercitationis onera ferre non possunt, nec 
manibus laborare; quos nullo pacto dicendum est hoc esse astrictos 
praecepto, cum impossibilium nulla sit obligatio. Quapropter non 
singulis, sed universitati datum esse hoc praeceptum existimare 
debemus; quod autem communitati praecipitur, non ad singulos 
necessario spectat, sed satis est si a multis impletur ut decet. Ideo 
praeceptum hoc humano generi datum satis est si impleatur ab his, 
qui valeant implere et quos nulla iusta ratio a labore manuum 
excusat, cum melioribus studiis non incumbant. Unde inter varios 


hominum status et conditiones discrimen servandum est. Nec enim 
decet principes ac saeculi potestates et rectores manibus laborare, 
sed digni sunt a subditis sustentari, quorum gratia curam illorum 
suscipiunt; quapropter ab Apostolo honorem, tributa et vectigalia 
iussa sunt eis dari, veluti qui Deo in eo ministerio serviant; quod si 
digne suum officium ministeriumque exerceant et ut aequum est 
impleant, digni sint etiam praemio aeterno. 


Qui etiam studiis melioribus incumbunt, quales sunt qui spiritualibus 
exercitiis vacant die ac nocte, lectioni, meditationi, orationi, 
contemplationi, psalmis, hymnis et canticis spiritualibus, qui in lege 
Domini meditantur die ac nocte in eiusque lege est eorum voluntas, 
si manibus non laborent, non propterea iure reprendi possent, quia 
quod melius est faciunt et cum Maria optimam partem elegerunt. 
Quare cum Martha potius arguendi sunt qui eos reprehendunt et 
contra eos submurmurant et caninis latratibus detrectant. 


Nam apud Gentes et apud Hebraeos consuetudo fuit, ut qui in lege 
Dei meditantur die ac nocte et partem non habent in terra, nisi solum 
Deum, aliorum hominum ministeriis foverentur. In Aegyptiorum 
sacerdotibus lex fuerat a rege statuta ut eis cibaria praeberentur, 
sicuti in Genesi legimus; et levitis a Domino provisum est de 
decimis, quia in ministerio Arcae et Tabernaculi Domino 
inserviebant. Et Apostolus sollicitissimam semper curam gessit ut in 
Ierusalem mitterentur benedictiones, idest eleemosynae in 
sanctorum usus ac subsidia; quoniam ibi inhabitantes fideles, 
venditis omnibus, eorum pretia ad pedes Apostolorum posuerant, ut 
dividerentur singulis prout opus erat: et ipsi altissimam paupertatem, 
quae in divitias simplicitatis eorum abundavit, servabant, semper 
exercitiis spiritualibus incumbentes, orationi vacantes et Domino 
servientes in hymnis et psalmis et canticis spiritualibus. Propter 
quod omnes alias fidelium ecclesias hortabatur et rogabat Apostolus, 
ut illorum inopiae subvenirent in temporalibus, et ipsi ab illis 
iuvarentur in spiritualibus. Ita enim ad Corinthios scribit: Vestra 


abundantia suppleat illorum inopiam..., et illorum abundantia, in 
spiritualibus, vestrae inopiae sit supplementum, ut fiat aequalitas, 
sicut scriptum est: Qui multum non abundavit, et qui modicum non 
minoravit. 


Quapropter qui melioribus exercitiis incumbunt, puta spiritualibus et 
divinis, corporalibus exercitiis et humano laboritio non tenentur: 
cuiusmodi sunt monachi et omnes, quos Religiosos vulgari voce 
nuncupamus, quoniam in ministerio ecclesiastico et exercitiis 
spiritualibus Deo ministrant in sancta lectione, contemplatione, 
hymnis et psalmis. Quod si ad haec exhortatio et praedicatio, cura ac 
superintendentia in regimine addatur, aequissimum multo fortius est, 
ut his provideatur de victu, ne teneantur manibus laborare, 
quemadmodum Apostolus dixit: Qui bene praesunt presbyteri, 
duplici honore digni habeantur, maxime qui laborant in verbo et in 
doctrina; dicit enim Scriptura: Non alligabis os bovi trituranti; et: 
Dominus ordinavit eis, qui Evangelium annuntiant de Evangelio 
vivere, et qui altari deserviunt ut cum altari participent. 


Unde frustra garriunt haeretici, qui virulento odio in Regulares 
accensi, eos de otio sugillant cunctosque vituperant, qui ad 
parandum sibi victum non laborant propriis manibus, hunc locum in 
medium adducentes Paulumque apostolum proferentes, quod 
manuum laborem plurimum commendarit et in seipso exemplo 
ostenderit, qui et de seipso dicebat: Laboramus operantes manibus 
nostris: et in Actis Apostolorum: Ad ea, quae mihi opus erant..., 
ministraverunt manus istae; atque in hoc seipsum exemplum 
praebuerit, quemadmodum ipse dixit: Neque gratis panem 
manducavimus ab aliquo, sed in labore... fatigatione nocte ac die 
operantes..., ut nosmetipsos formam daremus vobis ad imitandum 
nos. Unde huiusmodi laboris Thessalonicenses instruxit, dicens: 
Rogamus... ut operemini manibus vestris, sicut praecepimus vobis: 
et in alia epistola: S1 quis non vult operari, non manducet. 


At isti omnia confundunt et D. Paulo, quam proferunt, abutuntur 
magis, quam intelligant. Nam etsi D. Paulus ea potestate 
manducandi et bibendi et non operandi uti noluit, ne offendiculum 
daret Evangelio Christi, non ob id reprehendit utentes; sed potuisset 
uti, salva Christi gratia. In priore ad Corinthios epistola manifeste 
declarat, cum esset apostolus et doctor gentium, et in cunctis pene 
epistolis suis, ut D. Hieronymus contra Vigilantium declarat, 
praecipit per unam sabbati omnes conferre debere in solatium 
sanctorum. 


Nec in illis omnibus locis, quos isti adducunt, laborem manuum 
Apostolus omnibus praecipit, sed illis quibus non est melioribus 
studiis incumbendi cura imposita et officium; consulit tamen 
omnibus ne otio torpeant. Inficiari enim non possumus plures esse 
qui, cum abundent, nec ulla premantur penuria, vitam ducant 
curiosam, absque ullo labore, curiosi, voluptuosi, nihil penitus neque 
spirituale, neque liberale, neque mechanicum operantes: sed aut 
ludis, aut musicis, aut quibuscumque aliis vanitatibus mancipantur et 
in ea studia, quae ad voluptatem magis attinent et delicias, omnem 
operam insumunt. Sed redeamus ad Prophetam. 


Donec revertaris in terram, de qua sumptus es; quia pulvis es et in 
pulverem reverteris. Ostendit Dominus perpetuis laboribus usque ad 
mortem hominem esse obnoxium: Donec revertaris ad terram, de 
qua sumptus es, vel, secundum hebraicum, quia de terra sumptus es. 


Rabbinus Abrabanel hunc locum ad maledictionem terrae refert ex 
aliorum sensu, quod scilicet terra maledicta fuit quandiu Adam vixit; 
postquam autem mortuus est, non fuit amplius maledicta, sicut fuit 
in vita eius; sicut dicitur in Noe: Iste consolabitur nos ab operibus 
nostris et a labore manuum nostrarum de terra cui maledixit 
Dominus. Et post diluvium dixit: Non adiiciam ultra maledicere 
terram propter hominem. Et Aben Ezra inquit super maledictione, 
quod «maledicta est propter hominem primum - et ita fuit quod post 


mortem eius comederunt homines de fructibus arborum et ex eis 
prosperati sunt et fortificati virtute, - propter consumptionem 
maledictionum, quas accepit plusquam venientes post ipsum, quia 
ipsemet fuit peccans et transgrediens praeceptum Dei et ideo fuit 
conveniens, ut ipse puniretur plusquam filii eius et semen eius". Ipse 
vero tenet quod haec verba declarent terminum temporis doloris et 
laboris hominis, et quod sit quinta maledictio, scilicet mors. 


Homo enim naturaliter mortis et corporeae carnis huius molis 
debitor est resolutionis. Etsi enim, illo non intercedente peccato, 
nunquam mortuus fuisset, illud tamen ex dono gratiae fuisset, non ex 
conditione naturae; erat enim ex contrariis elementis compositus, 
quae in seinvicem agunt et patiuntur: quapropter seipsa possunt 
corrumpere. Unde ex naturae conditione nihil ex illis constans potest 
esse perpetuum et immortale; ideo infertur: Quia pulvis es et in 
pulverem reverteris, idest ex limoso pulvere conflatus es et constas 
secundum carnem et non secundum animam, cui est a Deo coelestis 
origo, et ideo secundum carnem cum sis compactus ex pulvere, in 
pulverem te resolvi necesse est. Mors ergo naturalis est homini 
secundum carnem, etsi non peccans mortuus non fuisset, quia ex 
gratuito beneficio Dei terrena haec nostra compago ab excellentiore 
hominis parte, quae de coelo venit, fuisset ab omni corruptione 
servata perpetuoque vixisset. Post peccatum vero statutum est omni 
homini semel mori: per peccatum enim introivit mors in orbem 
terrae et in omnes homines, ita quod nec unus quidem possit hoc 
mortis supplicium evadere ob peccatum inflictum. 


Animadvertendum autem summopere est in omnibus his malis, quae 
homini ob peccatum inflicta sunt, quae bonorum temporalium et 
corporalium, quae in terrestri paradiso possedisset homo, privationes 
et deperditiones videntur, debere nos principaliter bonorum 
spiritualium et coelestium amissionem intelligere; sicut in bonis 
temporalibus, quae Deus in Veteri Testamento in virtutum et 
bonorum operum praemia iustis promittebat, bona spiritualia gratiae 


et gloriae intelligimus; et in malis, quae in vitiorum et malorum 
operum vindictam impiis et peccatoribus minabatur, aeternas 
poenas: cum bona opera ex caritate facta non possint merito et ut par 
est bonis temporalibus praemiari, quae multo inferiora sunt: nec 
peccata temporalibus malis debite puniri, cum aeterna poenas 
mereantur. Ita ergo hic quoque in illorum bonorum deperditione 
bonorum spiritualium gratiae et gloriae amissionem primo debemus 
intelligere: et in horum malorum inflictione spiritualium malorum 
incursum et inflictionem, peccati scilicet et aeternae poenae reatus, 
cuius omnes nos rei sumus, quandiu per Christi gratiam non simus 
eius peccati, quod simul cum natura e matris utero a conceptione 
nobiscum trahimus, sordibus abluti. 


Quapropter probabilissimum mihi et rationi valde consentaneum 
videtur dicere talem reatum primo, principaliter ac proprie primaevi 
illius peccati poenam esse inflictam, ad quam Dominus Deus noster 
Iesus Christus, Filius Dei, venturus erat delendam simul cum ipso 
peccato; omnia autem ea mala, quae nunc legimus et experimur, non 
poenas proprie illius esse peccati, sed novi cuiusdam pacti 
conditiones, quod Deus cum homine post illud perpetratum 
peccatum statuit, quae a peccato quidem veniunt et parta sunt 
originemque traxerunt; quatenus si peccatum illud non intercessisset, 
neque haec futura aliquando quoquo pacto fuissent, neque in hoc 
miseriae atque exilii novo statu nos Dominus collocasset: sed in 
priori mansissemus omni ex parte felices. 


Et huius rei fidem id mihi magis magnopere comprobat, quod cum 
Dominus noster Iesus Christus, Dei Filius et verus Deus de Deo 
vero, venerit ad primi illius peccati poenam simul cum ipso peccato 
delendam, per eius gratiam in sacramento Baptismatis receptam 
omnis primaevi illius peccati originalis reatus tollitur. Nos vero per 
Christi gratiam tum a peccato tum ab eius reatu liberati, his adhuc 
poenis affligimur, labore scilicet, sudore, fatigatione, famis, siti et 
aliis innumeris incommodis et tandem morte. Sunt ergo omnia haec 


mala non propriae originalis peccati poenae, sed novi pacti, quod 
Deus cum homine post peccatum statuit, conditiones. Sicut enim in 
primaevo statu pactum cum eo pepigerat ut, si de illius arboris fructu 
non gustaret, immortalitate potiretur perpetuo et ceteris 
quibuscunque bonis illius deliciosissimi paradisi, ita quod, 
quantumcunque peccasset, illa tamen bona nunquam amisisset, 
quandiu de fructu illius arboris non comedisset; ita pari modo, 
postquam peccavit et de ligno... scientiae boni et mali comedit, 
pactum hoc cum eo pepigit ut, postquam noluerit priori sorte 
contentus esse, secundi pacti legibus perpetuo subiaceret, ut scilicet 
cum dolore et labore vitam duceret mortique esset obnoxius ac 
demum moreretur: et quantumcunque in hoc statu gratiam ei gratum 
faciens a Deo largiretur, nunquam tamen ab huius secundi pacti 
legibus et conditionibus eximeretur easque effugeret; sed eis 
perpetuo obnoxius et subiectus maneret. 


Vr. 20 Et vocavit Adam nomen uxoris suae Eva, eo quod mater esset 
cunctorum viventium. 


Hebraicus Textus: Et vocavit Adam nomen uxoris suae Chava, quia 
ipsa fuit mater omnis viventis. 


Chaldaeus Paraphrastes: Quia fuit mater omnium filiorum hominum. 
Septuaginta: Et vocavit Adam nomen uxoris suae vitam. 


Cum in primaevo statu absque adiutorio sibi simili esset primus 
homo, Dominus Deus formatam et ex viri sopore oppressi costa 
desumpta aedificatam mulierem ad ipsum Adam adduxit, ut videret 
quid vocaret eam. Quam cum vidisset et a se sumptam cognovisset, 
amavit plurimum eique proprium fere nomen dedit, dicens: Haec 
vocabitur virago, seu vira, quia de viro sumpta est. Post peccatum 
vero aliud ei nomen indidit et, iam sententia mortis accepta, vocat 
eam Evam, seu Chavam, idest vitam, quia cunctorum esset mater 
viventium. Certe non videtur hic locus undequaue constans et clarus: 


potius enim mors morientiumque mater dici debuisset, quam 
viventium, cum iam mortis sententia in omne hominum genus lata 
esset et ipsa quodammodo potissima mortis huius reatus causa 
extiterit. Deinde cur nomen istud de novo imponitur cum primum 
esset appositissimum? 


Multi Hebraeorum sapientes, ut Rabbinus Abrabanel hic refert, huius 
causam afferentes «dixerunt quod, cum primo ad virum adducta est 
ipsa mulier eique data, existimavit Adam quod esset in societatem 
suam et in adiutorium suum, non in coniugium et ad gignendum 
filios. Veruntamen quando dictum est mulieri in maledictione sua: 
Multiplicans multiplicabo dolorem tuum et conceptum tuum: tunc 
cognovit Adam quod data esset ei in coniugium et generationem 
filiorum, et propter hoc post maledictionem vocavit nomen eius 
Chava, ut esset mater omnis viventis, quasi declaratum esset quod 
hic finis est eius, scilicet quod gigneret et mater esset cunctorum 
viventium, idest omnium filiorum saeculi, et esset mater omnis 
viventis secundum viam, qua ingreditur omnis caro viventis. Et caro 
in his versibus est secundum speciem hominis, non autem secundum 
species reliquorum animalium: et propter hoc in principio vocavit 
nomen eius virago, seu vira, quasi exprimeret compositionem et 
formationem eius; nunc autem, post peccatum, vocat nomen eius 
propter generationem. 


Sed hoc non placet. Nam fuit Adam magnus sapiens et sciens, nec 
quidquam naturalium fuit ignotum ei, nec fuit absconditum ab eo 
quod virtus et natura mulieris esset ad gignendum filios et quod 
femina eius esset propter generationem, sicut feminae aliorum 
animalium; nam ipse imposuit nomina omnibus animantibus iuxta 
veritates naturarum ipsorum". 


Non satisfacit ergo huiusmodi expositione, aliam in medium 
afferamus: Et vocavit Adam nomen uxoris suae Evam, idest vitam, 
seu viventem, hac tamen vita misera et mortali, eo quod ipsa esset 


mater cunctorum viventium, quia nullus post eam natus est vel 
conditus sine muliere. Nam ante ipsam formatus est Adam a Deo 
sine muliere; et ipsa mulier de viri costa aedificata est a Deo pariter 
sine muliere; post ipsam vero nullus fuit aut futurus est homo absque 
muliere. Omnes enim qui iuxta consuetum naturae cursum in hunc 
mundum nascuntur homines, ex viro et muliere sunt, uno excepto 
Domino nostro Iesu Christo, qui absque viro per solam mulierem 
factus est divina virtute et Spiritus Sancti operatione. Quapropter 
convenientissime dicta est Eva omnium viventium mater, magis 
quam si Adam omnium diceretur viventium pater. Etsi enim omnes 
homines ex patre nascuntur et matre, secundum praefinitos naturalis 
legis terminos statutaque iura, Dominus tamen noster Iesus Christus, 
Dei Filius et verus ac perfectus homo, ex muliere tantum natus est et 
non ex viro; unde matrem quidem in terra habuit, patrem tamen non 
habuit terrenum, sed coelestem secundum divinam naturam, non 
secundum humanam. Quapropter cum mulier non solum mater 
extiterit omnium ceterorum hominum, quorum et primus homo 
pater, verum etiam et unici illius et singularissimi hominis parens, 
parturiens et pariens fuerit, meritissime omnium viventium mater 
dicitur. 


Nec tamen putandum est huiusmodi nomen mulieri secundo 
impositum primum destruere: sed utrumque illi convenit. Et primum 
quidem ob suae conditionis aedificium; ita enim dictum est: Haec 
vocabitur virago, seu vira, quia de viro sumpta est: secundum vero 
quatenus omnes filii hominum, idest omnes homines ex illa 
descensuri erant. Unde hoc illi nomine imposito, statim causa 
redditur; ait enim: Et vocavit nomen uxoris suae Eva, idest vitam, eo 
quod esset mater cunctorum viventium, idest omnium filiorum 
hominum. 


Secundum Targum haec expositio verissima est et valde consona 
litterae, quam et Chaldaeus Paraphrastes probat et omnes Doctores 
Sancti amplectuntur. 


Non tamen omittam expositionem quamdam huius loci, quam apud 
Rabbinum Abrabanel legi. Ita enim locum hunc interpretatur: Et 
vocavit Adam nomen uxoris suae 7T, quia ipsa esset mater ?n722. 
Antequam autem eius expositionem adducam, operae pretium duxi 
has duas voces explicare. Primo nomen mulieris. Id nomen, iuxta 
communem sententiam, a radice: n, quod vitam sonat, deducitur; 
alioquin autem radix propria verbi est: mn, et significat annuntiare, 
manifestare, indicare. Altera vero vox, idest ^r, vivens quoddam 
significat, sed vita sensus, non rationis; unde frequentissime in Sacra 
Scriptura ea voce bruta et bestiae significantur. Iste ergo doctor 
accipiens has dictiones in secundo significatu eorum, sic exponit 
hunc locum: "Vidit, inquit, Adam omne malum quod ipsum 
insectum est ex verbis mulieris et propter persuasionem eius, et 
poenituit eum quod vocaverit nomen eius "V8, idest virago, seu vira, 
quia vidit quod esset similis sibi, qui erat vir, et ipse sicut illa; et 
ideo postquam maledictus est propter illam, vocavit eam mn, idest 
loquens, ex lingua indicantis seu manifestantis, vel annuntiantis 
scientiam. Expecta parum et indicabo tibi. Et dixit: ex quo est in 
natura eius voluntas ut assimilaretur animalibus, sicut fecit in 
impostura serpentis, quod voluit comedere de ligno, sicut ipse 
comedebat, et fuit mater omnium animalium diligens animalia, 
quibus similes sunt filii eius, et propterea magnifecit intelligere in 
operibus eorum. Ac si, inquit, quemadmodum animal in sorte 
scientiae est, haec in veritate seu mensura formationis vel 
expressionis animalium; verum cum sit de specie humana, est magis 
gloriosa, seu honorabils illis, et illa aequum est ut serviant ipsi ac si 
ipsa esset mater omnium animalium. Includit omnes species 
animalium, et est possibile exponere: quoniam ipsa est mater omnis 
animalis propter rationem; ac si dicat quod fuit Eva in quantum 
loquens, seu rationalis, quod ipsa in hoc esset mater omnium 
animalium excellentior". 


Expositio ergo huius doctoris est, quod ad opprobrium et perpetuam 
mulieris confusionem huiusmodi nomen illi sit a viro impositum, eo 
quod locuta sit ex sententia diaboli, qui ei scientiam boni et mali 
indicavit et annuntiavit, et quod filii eius, qui ex ea nascituri erant, 
veluti bestiae futuri essent, cum ipsa concupierit animalibus 
assimilari. 


Vr. 2] Fecit quoque Dominus Deus Adae et uxori eius tunicas 
pelliceas et induit eos. 


Textus Hebraicus: Et fecit Dominus Deus Adam et uxori eius tunicas 
corii, sive pellis et induit eos. 


Chaldaeus Paraphrastes: Et fecit Deus Adam et uxori eius vestes 
honoris super pellem, seu cutem carnis eorum et induit eos. 


Septuaginta vero vestes coriaceas transtulerunt. 


A doctoribus Hebraeorum diversimode locus iste interpretatur. 
Rabbinus Isohac, in Bereshit Rabba, ita exponit, quod de lino fecit 
Deus illis tunicas ad operiendum pellem, sive cutem eorum et 
membra eorum. Rabbinus Samuel inquit quod lana leporum et lana 
camelorum fuit eorum vestis, et dicuntur vestes pelliceae, quia 
veniunt a pellibus animalium; ita quod tunicae eorum non fuerunt de 
lino, sed de lana animalium. Hos refert Rabbinus Abrabanel; ipse 
vero aliter. 


Nos vero ita exponimus, iuxta Sanctorum Doctorum sententiam et 
multorum etiam Hebraeorum. Cum eiecturus esset Deus hominem in 
peccati supplicium de paradiso voluptatis, cuius loci aer 
aequabilissimus erat et temperatissimus, in locum ubi aeris iniuriis 
afficeretur, necessarium duxit non nudum eiicere, sed vestitum ut, 
quoquo modo posset, illum ab aeris iniuria et intemperie tueretur. 
Vidit enim perizomata, quae ipsi sibi consuerant ad effugiendum 
nuditatis ruborem et confusionem, futilia et inepta omnino esse tum 
ad nuditatem contegendam tum ad defendendum eos a frigore 


aerisque intemperie eius loci, in quem eos eiicere disponebat. 
Quapropter ad vestiendum eos tunicas pelliceas fecit; non 
perizomata eis fecit, sicut ipsi sibi fecerunt, sed tunicas, quibus non 
partes tantum corporis pudendas contegeret, sed totum corpus; et has 
non ex foliis ficus consutis, sed ex corio et pellibus animalium: ac 
taliter eos vestivit, qualiter ipsi ex seipsis se vestire nescissent. 


Et adhuc factae sunt huiusmodi vestes absque instrumento et 
faciente coniunctiones, propterea fuit opus divinum; et factae sunt in 
voluntate Dei simpliciter, sicut res quae factae sunt in principio 
creationis et allatae sunt ad eum, ut bene dicitur in dicto hoc: Et fecit 
Dominus Deus Adam et uxori eius tunicas pelliceas et vestivit eos: 
quia in sermone et voluntate Dei factae sunt. Nisi forte dicamus 
Deum primis illis hominibus vestes pelliceas fecisse, quia cum ipsi 
perizomata ex foliis ficus sibi consuissent, quae apta ad servandum 
corpus non erant a noxiis, quae imminebant, et a verecundia, ille eis 
ostendit interius et docuit, ut animalia bruta occiderent et ex eorum 
pellibus vestes sibi efficerent congruentiores; ut ita dicatur Deus illas 
fecisse, quia eas primos homines facere docuit et unde efficerent 
ostendit et faciendum sibi esse monuit, cum sibi omnino opus esset 
vestibus tum ad honestatem servandum tum ad corpus tuendum a 
noxiis. 


Non enim more ceterorum animalium, salva sua honestate, nudus 
manere potuisset, quae in hac parte hominem antecellere quoquo 
pacto dicuntur, quod natura illis idonea providit, nec vestibus aliis 
indigent ad corporis tutelam, sed ea sat sunt quae illis natura 
indumenta donavit. Homo autem indiget propter utrumque et ad 
honestatem et ad tutamen corporis. Quapropter haec vestimentorum 
indigentia in illa primaevi status integritate nullo modo futura 
aliquando fuisset, si Adam in sua iustitia perstitisset nec peccatum 
illud intercessisset: alioquin deterioris conditionis homo fuisset 
quam cetera animantia; sed iustitia ei, illam originalem dico, de qua 
supra sermonem habuimus, pro tegumento et divina assistentia, pro 


defensione et omnis mali propulsione semper adfuisset. 
Vestimentorum ergo indigentia et necessitas in hoc Dei opere 
significata est. 


Eos autem ex animalium mortuorum pellibus vestivit, non ab re, sed 
magna cum ratione. Et primo quidem: ut ex illa vestium qualitate 
agnosceret homo qualem se per peccatum effecerit. Cum enim ea, 
quibus irrationalia pecora vestiebantur, homini in vestimentum 
accommodarit, hominem certe ob peccatum in pecus quoddam, 
detestanda quadam metamorphosi, conversum esse ostendit. Homo 
enim cum in honore esset non intellexit, comparatus est iumentis 
insipientibus et similis factus est illis; quapropter post peccatum 
herbas terrae, quae in iumentorum pabulum erant, ei in cibum tribuit 
et nunc eorum quoque indumento eum vestit. Secundo vero: cum 
pelles essent mortuorum animalium, facto eum et nos cum eo et in 
eo instruxit mortales esse et morti ob peccatum destinatos; atque ut 
recordaremur semper et nos aliquando esse morituros, sicut et 
animalia illa, ex quorum pellibus illis vestimenta confecit. Tertio: in 
hoc opere facto ipso ipse Deus ostendit quidquid in vestibus extra 
necessitatem et status decentiam ad magnificentiam, splendorem et 
vanitatem curatur, non carere peccato. Demum: ut Christus, qui eis 
redemptor repromissus est mulieris semine, figuraretur, qui in 
animalium sacrificiis praesignatus semper fuit, per cuius mortem 
gratia divina, quam amiserant, et iustitia debebant homines vestiri et 
ad finem supervestiri gloria. 


Existimo autem ego Deum, cum primos illos homines docuit ut 
animalia occiderent et ex eorum pellibus se vestirent, docuisse etiam 
ut occisa illa animalia in divinum honorem sacrificarent; cum 
clarissime constet in Sacra Scriptura animalium sacrificium viguisse 
in primis illis hominibus, quae illi in odorem suavisimum Domino 
offerebant, sicut in sacrificio Noe apparet et etiam primi iusti Abel 
oblatione, qui de primogenitis et pinguibus gregis sui obtulit 
sacrificium Domino. In illis autem sacrificiis Christus principaliter 


significabatur, praefigurabatur et immolabatur pro primi hominis 
piaculi redemptione. Puto etiam genus illud sacrificii holocaustum 
fuisse, ita ut carnes omnes igne comburerentur et consumerentur in 
divinum honorem, cum esus carnium tunc illis hominibus adhuc non 
esset permissus usque ad Noe. 


Vr. 22 Et ait: Ecce Adam quasi unus ex nobis factus est, sciens 
bonum et malum; nunc ergo, ne forte mittat manum suam et sumat 
etiam de ligno vitae et comedat et vivat in aeternum. 


Textus Hebraicus: Et dixit Dominus Deus: Ecce Adam fuit quasi 
unus ex nobis ad sciendum bonum et malum; nunc ergo, etc. et vivat 
in saeculum. 


Chaldaeus Paraphrastes sic: Ecce Adam fuit unicus meus, sive 
unigenitus meus in saeculo, sive aeternitate ex meipso ad sciendum 
bonum et malum et vivat in saeculum. 


Targum Ierosolymitanum: Ecce Adam rationalis est solus in medio 
saeculi, quemadmodum ego solus in coelo sursum; futuri sunt populi 
multi ad surgendum ex eo; ex eo surget populus, qui sciet discernere 
inter bonum et malum; et sic bonum est ut eiiciatur ab horto Heden, 
antequam extendat manus suas et sumat de fructu ligni vitae et vivat 
in saeculum. 


Hunc locum nos ita exponimus, etsi diversimode ab Hebraeis 
exponatur. Ecce Adam quasi unus ex nobis factus est, sciens bonum 
et malum. Ironia est alludens ad illud quod serpens dixerat: Eritis 
sicut dii scientes bonum et malum. Quapropter, sicut supra diximus 
quod ibi: Eritis sicut dii, potest ad Deum ipsum [referri |, sive ad 
divinas Personas, et ad angelos quoque ac magnos sapientes, sive 
spiritus superiores: ita nunc quoque in eo quod dicitur: Quasi unus 
ex nobis: vel ad divinas Personas referri potest, vel ad angelos et 
spiritus superiores, sicut et multi Hebraeorum exponunt. Ironia 
autem huiusmodi amarissima fuit, quoniam cum pellibus mortuorum 


pecudum illum induisset, ut ostenderet facto hominem per peccatum 
belluis similem factum esse, tunc irridens obiicit quasi unum ex diis 
factum esse: Ecce, inquit, Adam, qui ex serpentis persuasione diis 
assimilari appetit et ob id meum est praeceptum transgressus, quam 
gloriosus deus effectus est, quam sapiens et sciens bonum et malum! 
Imo, qui deus huius mundi ac dominus erat, praeses meus meamque 
in mundo gerens personam, pecudibus similis factus est! 


Certe verbum hoc Dei gravis obiurgatio est. Nunc autem in 
maximum gaudium et nostram consolationem versum est, quoniam 
homo verissime quasi unus ex diis, idest ex divinis Personis effectus 
est in Christo, in quo homo factus est Deus, una persona cum Verbo 
Dei, cum Filio Dei, cum vero Deo. Quod quidem nec primum 
hominem latuit, sed ei primo gaudium hoc repromissum est; 
quapropter obiurgationem illam, etsi gravem, patienter tamen 
sustinuit propter spem futuri gaudii. 


Verum quia nondum tali gaudio dignus erat, prius in peccati poenam 
ex illo amoenissimo paradiso eiiciendus erat: Nunc ergo, ne forte 
mittat manum suam et sumat de ligno vitae et comedat et vivat in 
aeternum. Sermo hic mutilus est et intelligendum est, quod Targum 
Ierosolymitanum supplet: Nunc ergo bonum est, sive conveniens ut 
eiiciatur de paradiso voluptatis, ne forte mittat manum suam; quod 
cum eo quod sequitur est valde consonum: Et emisit eum de 
paradiso et posuit custodiam viae ligni vitae. Intelligenda vero 
existimo in his verbis divina sententia de eiiciendo homine e 
paradiso simul cum ironia et gravi exprobratione: Nunc ergo, ne 
forte mittat manum suam, etc. Quo metu potuit Deus teneri ne homo 
ex illo paradisi ligno comederet et viveret in aeternum, ut ex hoc 
hominem curaret inde expellere? Nonne alio remedio providere 
valuisset, quam expellendo? Verum quia indignus erat homo, qui 
illis deliciis et amoenitate frueretur vitaque longiore potiretur, 
hominem expellendum inde lata sententia praecipit ipsumque gravi 
ironia pungit: Nunc ergo, ne forte sumat de ligno vitae: quia, inquit, 


Adam quasi unus ex nobis factus est sciens bonum et malum, etiam 
invitis nobis et invidentibus, curandum nunc sedulo est ne tanta eius 
dignitas et maiestas in aeternum duret. Itaque expellamus eum de 
paradiso ne forte pari audacia, qua iam misit manum suam et accepit 
de ligno illo scientiae, clam nobis sumat quoque de ligno vitae et 
comedat et vivat in aeternum. Etsi ergo sententia in his verbis lata in 
hominem verissime simul ac severe, iuste tamen, executa est, verba 
tamen accipienda sunt veluti ironice dicta. 


At dicet quis: num si ex illo vitae ligno comedisset homo, vixisset 
perpetuo? Id enim videntur haec verba praetendere: Ne forte sumat 
de ligno vitae et comedat et vivat in aeternum. Certe illius arboris 
hanc existimarim suapte natura fuisse virtutem, ex Dei tamen 
beneficio, ut vitam humanam servaret incolumem. Quapropter cum 
aliae arbores in cibum illis traditae essent ad reparandum 
primigenium humidum vi caloris deperditum, haec in medelam 
potius quam in cibum creata fuit, ut de eius fructu sumentibus virtus 
speciei confirmaretur et praeservaretur ab omni defectu; ut per 
caloris actionem et humidi deperditionem extraneique humidi 
adventum non imminueretur bonitas primigenii humidi, nec calor 
labefactaretur ex pabuli defectu, fiebatque per huius fructus 
virtutem, ut bonum satis aeque restauratum humidium ac deperditum 
esset. Itaque veluti medela quaedam erat adversus debilitationem, 
quae nunc ratione nutrimenti evenit, sicque diuturna vita perfuctus 
fuisset homo, Dei sibi non adversante sententia. 


At post peccatum citra omnem haesitationem dicimus quod, cum 
statutum esset homini semel mori, Dei sententia in eum lata ut 
reverteretur in terram, de qua sumptus erat, quia pulvis erat et in 
pulverem reverteretur: quantumcunque ex illo vitae ligno 
comedisset, nunquam tamen eius ligni nutrimento id assequi 
potuisset, ut perpetuo viveret ac nunquam moreretur; quoniam cum 
et illius ligni nutrimentum per vim caloris in hominis substantiam 
convertendum esset, certe non absque aliquo caloris detrimento id 


factum fuisset; siquidem omne agens in agendo suapte natura 
repatitur; eo maxime quod etsi naturae amicissimum alimentum illud 
fuisset, erat tamen dissimile in nutritionis principio et per caloris 
actionem substantiae aliti debebat omnino assimilari; in ea tamen 
actione nonnihil, etsi modicum, passus calor fuisset, etsi tamen 
perquam mirum esset continuus, tamen defecisset. Poterat tamen ex 
illius ligni nutrimento, ob perfectionem illius, eius vita protendi in 
longius ac diuturnior fieri, atque id est quod hic aeternei voce 
significatur; unde in hebraeo habetur: Et vivat 1272, in saeculum. 
Non enim ea vox aeternitatem proprie significat, ut ex Aben Ezra 
supra notavimus, sed temporis diuturnitatem cum termino. 


Vr. 23 Et emisit eum Dominus de paradiso voluptatis, ut operaretur 
terram, de qua sumptus est. 


Non recessit, non emigravit Adam ex illo paradiso, sed eiectus est: 
Et emisit eum, idest eiecit eum de paradiso, loco illo amoenissimo et 
omnium deliciarum ubertate refertissimo, in terram sterilem et 
infecundam ac laboriosissimam, in qua non deliciaretur, sicut ibi, 
sed gravissimis laboribus premeretur: Ut operaretur terram, de qua 
sumptus est. Hinc patet quod extra paradisum homo formatus est, 
sicut supra quoque dicitur: Formavit ... Dominus Deus hominem de 
limo terrae ... et posuit eum in paradiso voluptatis, ut sciret illius 
amoenissimi loci habitatorem ac dominum non natura, sed gratia 
constitutum esse; quapropter, gratia amissa, merito inde expellitur ad 
suumque naturalem locum emittitur, ut terram illam excoleret unde 
erat formatus, eamque prae oculis semper haberet in quam iterum 
redigendus erat. 


Vr. 24 Eiecitque Adam et collocavit ante paradisum voluptatis 
Cherubim et flammeum gladium atque versatilem ad custodiendam 
viam ligni vitae. 


Textus Hebraicus: Et eieci Adam et collocavit ab oriente horti Heden 
Cherubinos et laminas gladii versatilis ad custodiendam viam ligni 
vitae. 


Ita prorsus Chaldaeus Interpres, nisi quod illud n7?2, ab oriente, 
transtulit: 27272, quod ante, prius, olim, ab antiquo significat. 


Septuaginta vero quod de Cherubinis dicitur tribuunt ipsi Adae, ut 
dicant eum ab ea paradisi parte a Deo constitutum esse. Habent 
enim: Et posuit eum in adversa paradisi deliciarum parte, et adhibuit 
Cherubinos ad loci custodiam. Veritas tamen Hebraica habet ut supra 
posuimus, ut scilicet Cherubini positi sint a parte orientali paradisi, 
et non Adam. 


Huius autem loci expositiones multiplices sunt et diversissimae. 
Rabbinus Abrabanel sic exponit quod isti Cherubini *sunt, iuxta 
Targum [Chaldaicum |, $2372, idest quasi infans, sive infantes; et 
iam declaravit magnus doctor Rabbinus More quod Cherubim sunt 
parvuli diebus ex filiis hominum; et iuxta hoc dicit Scriptura quod, 
cum eiecisset Deus Adam de paradiso Eden, collocavit ante 
paradisum, idest in loco habitationis eius, Cherubim; quasi dicat 
quod fatigati sunt in filiis, qui nati sunt eis, Cain et Abel: quoniam 
ipsi sunt Cherubini, quos collocavit in habitatione sua ante 
paradisum, et angustiae quas vidit in vita sua a filiis suis, et mors et 
vagatio in filiis suis et lamina gladii versatilis; quoniam ecce dolor 
magnus sive afflictio cecidit super eum, et lamina gladii versatilis 
hinc et hinc; hinc occidit Abel et hinc occidit Cain. Haec omnia 
venerunt super eum ad custodiendam viam ligni vitae; quasi dicat ad 
proiiciendum eum de terra viventium et deducendum eum ad 
mortem". Haec est huius doctoris expositio super hunc locum. 


Nonnulli alii aliter exponunt. Sed primo de paradisi situ quaedam 
statuunt. Et primo quod paradisus iste non potest esse inter duos 
tropicos sub linea aequinoctiali in mensa solis, quoniam dicunt 
regionem illam calidissimam esse ex eo, quod per illam sol bis 


transit in anno, quapropter bis in anno etiam aestatem et hiemem 
habet, propter quod zona torrida dicitur ac propter nimiam 
caliditatem inhabitabilem esse. Quapropter extra tropicos 
statuendum esse paradisum asserunt; et quoniam terra illa, in qua 
paradisus fuerat a Deo plantatus, erat optima et fertilissima, quae ex 
se fructus producebat, dicunt quod situandus est sub nobiliori parte 
coeli, quoniam terrae nobilitas et fertilitas venit a nobili astrorum 
influentia coelique aspectu. Et quoniam pars coeli australis nobilior 
est parte aquilonari, cum australe hemisphaerium vertex et caput sit 
mundi, aquilonare vero sit inferius, et per consequens stellae 
australes maiores sunt et lucidiores, nobiliores et perfectiores 
maiorisque virtutis stellis aquilonaribus, unde polus etiam australis 
maior est et lucidior hoc nostro arctico, secundum philosophos 
huiusmodi speculantes; propterea statuunt hi extra tropicum 
australem, qui capricorni dicitur, situatum esse paradisum ad partem 
orientalem, quae nobilior est; quoniam oriens dextrum est mundi, 
occidens autem sinistrum: dextrum autem sinistro nobilius est. 


Statuunt ergo isti situatum fuisse paradisum ultra mensam solis et 
ultra hiemalem tropicum in hemisphaerio australi; quod etiam 
probare nituntur per illum Genesis locum: Cum audisset Adam 
vocem Domini Dei deambulantis ... ad auram post meridiem: per 
meridiem enim mensam solis et zonam torridam exponentes, quia 
tota illa pars terrae meridianum dicitur, seu meridies: per auram vero 
loci illius aerem, qui, ratione bonitatis ac suavissimae lucis 
temperatae ac delectabilis, aura dicitur. Et hoc statuunt inter auram 
et meridiem discrimen: nam meridies aer est lumine intensissimo 
illuminatus cum excessivo calore, qualis est inter tropicos; aura vero 
aer est suavisissimus et vitalis, temperate lucidus et calidus, qualis 
est in australi hemisphaerio propter stellarum favorem. Itaque cum 
per meridiem intelligatur mensa solis, et per auram illius paradisi 
aer: cum talis aura post meridiem dicatur, consequens est ut australis 
regio intelligatur, quae est post meridiem; et ea primis parentibus in 


habitationem et hereditatem data est, a qua ob peccatum expulsi 
fuerunt in hanc vallem miseriae, citra tropicum capricorni, quo 
paradisus ille septus et vallatus erat. Quem tropicum debere aiunt 
intelligi per gladium flammeum atque versatilem; quoniam dum sol 
est in signis australibus, dum appropinquat ad oppositum anguis, in 
illo tropico ignis generatur. 


Dicunt etiam hi quod, si peccatum non intercessisset, homines non 
tantum regionem illam, sed totum australe hemisphaerium 
occupassent, cum multiplicata gens illa in immensum fuisset, cum 
nullus eorum mortuus fuisset, sed ligno vitae pasti felicem vitam in 
longissimum tempus protraxissent, quousque in meliorem vitam, 
morte non intercedente, translati fuissent; ita quod multiplicati valde, 
totum illud hemisphaerium occupassent. Nec aliqua eius 
hemisphaerii pars inhabitabilis fuisset; quoniam, inquiunt, non sunt 
in illa regione praerupta montium, nec praecipitia, nec maria, nec 
paludes, nisi quod quattuor illa flumina lentissimo cursu et 
suavisimo meatu irrigassent totam illam regionem et hortum 
deliciarum. Quae flumina in fine hemisphaerii iuxta tropicum 
submerguntur, et per meatus subterraneos ebulliunt et emanant per 
quoddam aequilibrium in hac nostra parte aquilonari; nam Tigris et 
Euphrates oriuntur ex montibus Armeniae; et Physon, qui dicitur 
Ganges, ex montibus Indorum; et Gehon, qui dicitur Nilus, ex 
montibus Aethiopiae. Haec est fidelis positio eorum, qui ponunt 
paradisum in regione australi ultra tropicum capricorni. 


Quae quidem mihi non admodum satisfacit. Et primo: id quod dicit 
regionem illam ultra tropicum capricorni temperatisimam esse. 
Manifestum autem est quod sol motu proprio movetur a tropico ad 
tropicum semper aequissime, eiusdemque virtutis est in utroque. 
Ergo sicut per accessum ad nos causat intensam aestatem 
vehementemque calorem, et per recessum hiemem frigusque 
intensum in hemisphaerio aquilonari; ita pari ratione per oppositum, 
per accessum ad tropicum capricorni causabit aestum intensum ac 


vehementem, et per recessum frigus et hiemem intensam; quae 
temperiei aeris et loci repugnant. 


Deinde: cum aeque moveantur planetae inter haec duo hemisphaeria, 
eosdem effectus in suis coniunctionibus inter se et cum aliis astris et 
signis causabunt in illo hemisphaerio, sicut in isto; et cum in isto 
maligni planetae causent sterilitates, pestilentias et morbos alios; ita 
et in illo. 


Praeterea: quod dicunt quod homines totum illud hemisphaerium 
incoluissent, inconveniens videtur. Nam sicut terra, quae sub polo 
arctico non habet nisi unam diem et unam noctem in toto anno, quia 
per sex menses, dum sol est in signis australibus, semper est nox sub 
polo arctico, et per consequens semper dies in antarctico: sic e 
converso per alios sex menses, dum sol est in signis aquilonaribus, 
semper est dies in hoc polo et nox in illo; quapropter non potest ea 
esse amoenitas et delectatio habitantibus, quae ab istis dicitur. 


Deinde: quod dicunt de loco Genesis, non est ad propositum. Nam, 
sicut ibi exposuimus, Veritas Hebraica habet: Cum audissent vocem 
Domini Dei deambulantis ad ventum diei; ita quod non locum, sed 
tempus verba illa significant, idest post medium diei, hoc est ad 
vesperam. Quod insuper dicunt de gladio flammeo atque versatili, 
quod est ille tropicus igneus, non valet. Illa enim ignis generatio 
naturalis est, si tamen est: puto enim verum non esse, cum per 
accessum solis ad tropicum cancri non generetur huiusmodi ignis 
circa tropicum. Modo cum dicat Scriptura collocatum esse illum 
gladium ante paradisum post Adae peccatum et postquam inde 
eiectus est, indicat non ibi fuisse ex natura loci, sed ex voluntate 
Dei. 


Ultimo: quod de fluminibus illis dicunt, quae de loco voluptatis 
egrediuntur, quod irrigant regionem ultra tropicum capricorni et 
deinde iuxta tropicum submerguntur et per subterraneos meatus 
ebulliunt et emanant per quoddam aequilibrium in hoc nostro 


hemisphaerio, non video quomodo id verum esse possit. Quomodo 
possint tot terras, tot montes penetrare, ut per immensos terrarum 
tractus profluant, post haec emergentes diversas videantur habere 
origines et, quod difficilius est, quomodo possint tantam oceani 
vastitatem, maris omnium profundissimi et maximi, traiicere, ut in 
has auras aquilonares prorumpant: mare enim illud vastissimum et 
profundissimum interiacet. Cum ergo haec vera esse non possint, 
quaerenda est alia huius loci expositio. 


Fuerunt ergo alii, qui paradisum illum sub aequinoctiali linea 
constituunt. Dicunt enim quod regio illa temperatissima est; cum 
enim ibi semper sit aequinoctium, idest semper toto anno nox est 
aequalis diei, ita quod aequalis est praesentia et absentia solis, per 
hanc aequalem vicissitudinem fit maxima temperies regionum et 
optima loci dispositio. Quapropter Ptolomaeus et alii geographi in 
hac zona multas habitabiles regiones assignant; et experientia sentire 
facit regiones illas esse temperatissimas et habitationi maxime 
accommodatas. Naves enim, quae a regno Portugaliae in auras illas 
navigaverunt, transeuntes sub linea aequinoctiali, invenerunt terras 
optimas et fertilissimas, lacte et melle fluentes. 


Illis autem, qui dicunt regionem illam esse inhabitatibilem propter 
vehementissimum aestum, respondent quod id quidem verum est 
iuxta tropicos; homines enim terram iuxta tropicos incolentes 
nigerrimi sunt et brevis vitae propter caloris excessum, radicalem 
humidum consumentem; sub aequinoctiali autem non est sic. 
Quapropter isti per gladium flammeum et versatilem zonam 
torridam inter habitationem nostram et aequinoctialem lineam 
intelligunt, et propterea dici versatilem, quia sol, per quem causatur 
ibi iuxta tropicum impertansibilis caliditas, appropinquat ad nos in 
aestate, et hieme elongatur. 


Sed certe neque haec positio admodum satisfacit. Cum enim zona 
ista torrida sit ex natura loci, quae semper fuisset etiam si homo in 


loco paradisi perstitisset, non est cur dicatur esse gladius ille 
flammeus atque versatilis, qui ad eius loci custodiam a Deo positus 
est, non a natura productus. 


Alii posuerunt hunc paradisum in principio cancri; et quod gladius 
flammeus et versatilis est quaedam terrae patens vorago in monte, ex 
quo semper ignis egreditur, qui ad modum gladii videtur. Sed tunc 
oporteret partes terrae illius sulphurae ponere, unde ignis ille 
generaretur essetque ignis naturaliter genitus, sicut in Vulcano et 
Aetna monte generatur ignis ex partibus terrae sulphureis. 


Quapropter alia mihi de hac re sententia est. Sed primo monendus 
est animus de paradisi situ, ceu supra in suo loco exposuimus: quod 
plantavit... Dominus Deus paradisum voluptatis ab initio. Etenim 
Veritas Hebraica ibi, ut praemonuimus, sic habet: Et plantavit 
Dominus Deus hortum in Heden ab oriente, sive a plaga orientali. 
Certe clarissime Scriptura loquitur et eius loci conditionem ostendit. 
Eum etenim paradisum hortum vocat, nec putaremus per immensos 
terrarum tractus protrahi ac immensae magnitudinis in longitudine et 
latitudine esse. Deinde: nomen regionis, in qua hic paradisus sive 
hortus consistus esset, declarat dicens: In Heden, quae regio ab 
amoenitate, deliciis et voluptate hoc nomen sortita est, quoniam 
regio illa amoenissima et deliciosissima erat, temperatissima et 
habitationi maxime accomoda. Tertio: ad quam mundi partem 
paradissus iste spectet ostendit, et a qua regionis illius parte 
plantatus esset a Deo, inquienes: Ab oriente, sive a plaga orientali. 
Locum ergo in quo is paradisus conditus sit, habemus. 


Hanc autem regionem, quae Eden dicitur, non existimandum est vel 
extra nostrum orbem esse; neque ad sidera attingere, quae quidam 
opinati sunt; neque ultra tropicum capricorni, quae regio semper 
ignota fuit; neque sub aequinoctiali: sed sub ea coeli positura sitam 
esse, quae habitari possit et habitata ac frequentata sit a primis 
hominibus et eorum posteris. Adam enim e paradiso eiectus non 


mare transmeavit, aut per longissimos terrae et marium tractus quam 
longissime a loco illo eiectus est: sed ante fores paradisi, non longe 
ab eo loco eiectus, e regione paradisi collocatus est, ut terram illam 
incoleret, sicut Septuaginta transtulere et omnes Graeci Doctores 
tenent, praesertim Chrysostomus in hoc loco. Quod Scripturae etiam 
testimonio comprobatur. Etenim Cain, egressus a facie Domini, 
vagus et profugus habitavit... ad orientalem plagam Eden cum sua 
posteritate ibique civitatem aedificavit. Adam vero et Seth non longe 
ab eo terram incoluisse putandum est, sed prope; alioquin quomodo 
potuissent filii Dei, idest descendentes ab Adam per Seth, qui 
propter Dei cultum sic dicebantur, videre filias hominum, idest a 
Cain descendentium, quod pulcrae essent, ut acciperent, sibi ex 
omnibus quas elegarant Deumque magnopere irritarent ad delendam 
omnem carnem? Si ergo Cain ad orientalem plagam Eden habitavit, 
quae regio erat ubi paradisus erat consitus, nec Adam, Seth et omnes 
posteri longe ab ea regione terram incoluere. Adam vero non longe a 
terra promissionis habitavit; in Hebron enim sepultus creditur in 
spelunca duplici, sicut dicitur in libro Iosue; in qua etiam Abraham 
et Sara, Isaac et Rebecca, Iacob et Lia sepulti fuerunt. 


Unde existimo nunc quoque regionem illam Eden habitari et eam 
esse, quam apud Ezechielem legimus, qui super Tyrum lamentum 
assumens, haec inter cetera dicit: Haran et Chene et Eden 
negotiatores tui, nomina regionum ponens unde ad Tyrum 
mercatores veniebant. S1 ergo ab Eden, scilicet paradisi loco, 
negotiatores ad Tyrum, qui prope terram Israel est, accedebant, 
clarum est locum illum et habitatum fuisse et non maximis spatiis 
remotum a terra Israel extitisse. Haran etenim non longe a terra 
Israel distare nullus ambigit; Haran enim ea regio prope terram 
Israel est, quae Mesopotamia dicitur, ibique reperiuntur flumina, 
quae de paradiso exire dicuntur. Haran enim inter duo flumina 
Tigrim et Euphratem est; quapropter graeca voce Meoonzocanía 


dicitur, regio media inter duo flumina. De Phison autem et Gehon 
ea, quae supra diximus, consulantur. 


Quapropter haec omnia mihi fidem certissimam faciunt 
decantatissimum illum paradisum in Eden regione, quae non longe a 
terra Israel est, ad orientalem plagam illius plantatum fuisse eamque 
regionem nunc habitari ab hominibus: quoniam aquis diluvii 
paradisus ille eversus est atque ita locus ille amoenissimus et 
deliciosissimus concidit. Aquae enim diluvii omnem terram 
inundaverunt... et praevaluerunt super omnes montes, qui sunt sub 
universo coelo; quae et locum illum occupaverunt et arbores illas 
amoenissimas everterunt. 


Quandiu autem locus ille perduravit, nullo pacto ambigimus 
Cherubinos coelestes spiritus ibi positos esse ad illius loci 
custodiam, cum gladio flammeo et versatili, sive cum lamina gladii 
idest posuit ibi gladium ardentem atque expositum, qui flammam 
evomere videretur: tantus erat splendor! atque eo aspectu exterrebat 
adeuntes pavoremque horribilem iniiciebat; et versatilis dicitur, quia 
omnem viam, quae ad vitae lignum ducebat, suo terrore 
praecludebat. Forte sic positi erant ibi Cherubini, sicut angelus 
Domini gladium exemptum in manu tenens viam custodiebat, eam 
praecludens Balaam, ne ad maledicendum filios Israel a Balac 
accersitus accederet. Vel certe per hunc gladium poenae mortis 
interminatio intelligitur, more Scripturae, quae ad illum locum 
praesumentibus accedere ministerio angelico inferebatur; sicut 
praecaverat Dominus ne quis filiorum Israel aut vasa sacra 
ministerii, aut arcam tangere, vel intra sanctuarium sive Sancta 
Sanctorum intrare praesumerent, praeter eos, quibus ex officio 
competebat: et eos quidem mundos et sanctificatos, sub poenae 
mortis interminatione, quae ministerio angelico inferebatur. 


Potuit autem esse ut ibi ad custodiendam viam ligni vitae lampades 
ac fulgura angelico ministerio emicarent, quae accedentibus mortem 


minarentur. Nam et dictio: $72, quam laminam significare diximus, 
fulgur quoque et lampadem significat, quia poterat ibi ad modum 
gladii micare. Postquam vero vastatus ille paradisus est, omnis illa 
custodia cessavit; sicuti postquam Arca illa foederis et Sancta 
Sanctorum deleta sunt, omnis tum custodia tum observantia et 
ministeria, quae ibi fiebant, desierunt. 


Nonnulli autem putant adhuc locum illum incolumem permanere ac 
ibi Enoch, Eliam et Ioannem apostolum felicem vitam degere usque 
ad iudicium. At vero quod in illum paradisum translati sint nullibi 
constati; nam Enoch quidem, Scriptura teste, assumptus est: sed in 
quem locum Scriptura non refert; Elias pariter translatus est: sed 
quem in locum, Scriptura non prodit; de Ioanne autem omnino 
incertum est an adhuc vivat in carne. Et quod de Elia apud 
Ecclesiasticum legimus, quod in paradisum assumptus seu translatus 
est, dicimus eum in aliquem eminentem et excelsum locum a Deo 
sibi paratum paradisi nomine designari. Deo enim possibile est eum, 
ubi magis libet, conservare; nec ob id necesse est ponere paradisum 
illum. Idem de Enoch et Ioanne, si adhuc vivit, dicendum est. 


De Cherubinis autem quaestio esse potest quomodo Deus illos tam 
excelsos spiritus ad custodiendam viam ligni vitae applicaverit. 
Cherubini enim spiritus sunt secundi chori supremi principatus sacri, 
sive hierarchiae; secundum Divum Dionysium autem, illi non solent 
mitti, sed tantum angeli infimae hierarchiae et ultimi ac penultimi 
chori. Sed responderi ad hoc potest quod aliquando per Cherubinos 
omnes angeli intelliguntur et sic etiam angeli infimae hierarchiae et 
ultimi chori. Secundo vero, quod si forte ea cura illis data est 
coelestibus spiritibus qui eius chori sunt, qui peculiari voce 
Cherubim appellatur, ipsos tamen per inferiores eam custodiam 
executos fuisse, quemadmodum et Seraphim, qui missus est ad 
purgandum labia Isaiae. Etenim, ut D. Dionysius docet, Seraph ille 
non per se executus est illud officium, sed per aliquem inferiorem. 


Ad quid autem Dominus Deus illos angelos ad hanc custodiam 
applicarit, manifeste huius causa superius dicta est: ne homines 
sumerent de ligno vitae et viverent in aeternum, idest vitam longius 
protraherent, qua homines peccatores pessime usi fuissent et 
frequentius peccassent et diutius in peccatis mansissent. Quapropter 
melius fuit ut homines ab esu illius ligni prohiberentur, ne cum illud 
vitam longius ac diutius protraheret, ipsi eo magis peccata 
multiplicarent. Nunc ad quartum caput accedamus. 


CAPUT QUARTUM 


Vr. 1 Adam vero cognovit uxorem suam Evam, quae concepit et 
peperit Cain, dicens: Possedi hominem per Deum. 


Textus Hebraicus: Possedi, sive acquisivi hominem Deum, sive a 
Deo, vel ad Deum. 


Textus Chaldaicus: Possedi hominem a conspectu Domini. 


Adam vero cognovit Evam uxorem suam. Honeste semper ac 
decenter Scriptura loquitur; quae enim pudenda sunt, non verborum 
Obscenitate, sed quanta licet semper decentia et honestate exprimit; 
conventionem enim coniugum et adhaesionem viri ad mulierem in 
matrimonii actu, cognitionem vocat: Adam, inquit, cognovit uxorem 
suam. Convenerunt enim in unum primi illi coniuges in actu legitimi 
matrimonii, post commissum peccatum et post spem perditae 
benedictionis recuperandae in mulieris semine. Convenerunt autem 
ut filios procrearent humanumque genus propagarent, ne una cum 
ipsis deficientibus, natura quoque humana tota periret, quod 
voluntatis Dei non erat: sed ut maneret in aevum. Quapropter 
convenerunt etiam ut Deo obedirent. 


Demum in remedium libidinis; matrimonium enim, post peccatum, 
in libidinis remedium conceditur: modo tamen primus ac praecipuus 
eius finis, qui generatio est, non praecidatur. Alioquin si ad solam 
libidinem explendam fit copula, ita ut generationem nolint, grave 
peccatum est atque a Deo reprobatum matrimonium illud; iccirco 
enim Her et Onan, filii Iuda, a Deo percussi fuerunt, quoniam non ad 
generationem, sed ad solam libidinem explendam cum Thamar 
copulati fuerunt. Primi autem parentes non ita coniuncti sunt: sed ad 
prolem procreandam; quare sequitur: Quae concepit et peperit Cain, 
idest filium, cui hoc nomen impositum est, sicut sequitur: Dicens: 


Possedi hominem per Deum; Cain enim possessionem et 
acquisitionem sonat. 


Antequam autem ad altiorem huius loci speculationem ascendamus, 
de humani corporis in matris utero formatione quaedam in medium 
adducemus. Ac primo de natura, praestantia ac viribus seminis, quo 
mulier concepit. 


Semen quidem ex tertia alimenti digestione et concoctione originem 
trahit, natura aereum, calidum et humidum, multo spiritu et eo 
quidem calido confertum; quod testium calore vitalem spiritum 
exagitante in spumam conversum concrescit et albescit. 


Eius autem admirabiles vires sunt, cum ex tam modico semine talis 
oriatur membrorum tam pulcra dispositio, tam convenientissimus 
ordo, tam efficax compositio, tam eximia singularium partium 
coniunctio, tam spectabilis organorum diversitas et concentus, tot 
operationum et facultatum causae, tot spiritus; quomodo omnis 
forma et species tum totius corporis tum partium singularum 
praecedat et contineatur in semine et adumbratio totius futuri operis; 
quomodo in promiscuo et confuso semine tanta est tum formarum 
tum specierum distinctio, totius corporis et eius partium singularum. 


Quidquid enim ex semine procreatur et consurgit, necesse est prius 
virtute ac potestate contineri in semine omnemque animae 
potestatem obtinere eiusque viribus et facultate praeditum esse, cum 
eae illinc aliquando parebunt et suscitabuntur. Animam enim in se 
continet naturalem et altricem, cum semen in utero conceptum non 
secus ac stirps vita fruatur; ea quoque, quae sensus particeps est, a 
qua animalis nomen assumit, temporis progressu accedit; tum 
demum rationis vis, qua homo dicitur, infusa supervenit. Et vegetalis 
quidem anima atque sentiens in semine virtute ac potestate 
continentur et ex eo prodeunt suarumque facultatum functionem 
exercent, quousque, rationali adveniente, deficiant. 


Prima autem hominis ex semine constitutio ad hunc modum orditur. 
Maris ac feminae fecunda semina, ubi consentanea quadam 
moderatione opportune conveniunt, mutua quadam amicitia tanto 
complexu iunguntur vereque miscentur, ut fiat amborum vis unica 
eademque natura. Utrumque enim necesse est convenire, non tantum 
viri, etsi praestantius et fecundius est, sed mulieris etiam; cuius 
fecundum esse semen vimque habere procreantem atque fingentem 
inde colligitur, quod non alium in ea, quam in mare, ortum et a 
testibus et a vasis acceperit; quod etiam mulier, quae morbo 
comitiali, aut calculo, aut podagra affligitur, prolem gerit horum 
malorum heredem; quod demum partus sit plerumque matri similis. 
Quae omnia non maternus sanguis, sed quod ab illa profusum est 
semen efficit. 


Semen ergo, quod de mulieris partibus similaribus decessit, ad 
similarium partium effectionem et conformationem vim quandam 
obtinet. Qualis autem et quanta sit vis declarant ova, quae 
subventanea dicuntur, et molae, quas mulieres quadoque proprii 
dumtaxat seminis vi, nullo viri concubitu, concipiunt. In his 
siquidem procreationis est quaedam adumbratio et rudis materiae 
concretio, quam, si maris semen suis instructum viribus accessisset, 
tanquam multo potentius, numeris et ornamentis omnibus 
absolvisset. Neque tamen hoc per se et solitarium, sed femineo 
dumtaxat permixtum quicquam perficit. 


Seminibus ergo fecundis in unum permixtis, mox suscitata vis illa in 
semine latens, huius materiam varie distrahit eiusque partes secernit: 
non enim est exquisite unum et omni ex parte consimile. Itaque 
statim uno et altero die partes seminis tenuiores, calidiores et spiritus 
magis participes, intro et in medio totius molis se recipiunt; crassae 
vero et magis terrenae illas ambiunt et circumcirca obvallant; ex 
quibus durioribus factis et coactis uteri contagione et calore, 
obvolventes fetum membranae proferuntur. 


Omnium extima ac prima fit QQávtogiór]c, tenuis ea quidem et 
invalida ac angustior, quam quae totum conceptum involvat, longis 
tamen et arctis processibus ad utrumque apicem porrecta; per hanc 
membrana yopíov dicta uteri apicibus annectitur; sub hac tota 
seminis pars exterior et magis terrena — semper enim semen sese 
colligit in angustum et parte sui media vires continet multo 
maximas, — quae uterum contingit, in membranam alteram 
concrescit, quam Latini secundas appellant. Semen enim, cum 
lentum sit et omni ex parte cohaereat, calore crassius fit et magis 
cogitur, ob idque externa et summa eius facies in membranae 
substantia coit; levis autem cum sit, utero committitur et adhaerescit 
per ora vasorum, quae in uterum desinunt: ea dicuntur acetabula, per 
quae semen alimentum ad se rapit; perforatur enim membrana cum 
mollis adhuc et recens sit coacta. 


Praeter has autem et tertia, àjivíov appellata, gignitur, circumcirca 
universum conceptum amplectens et involvens, valida certe et futura 
sudoris receptaculum; reliquum autem semen, quod intro conclusum 
est multo tenuius, multo etiam magis calore diffunditur. Hinc mox 
turgescit spiritus concipiens ac per id tempus quidquid in semine 
tenue est, id in spiritum abit: non eum quidem venti flatusque 
plenum, non enim tum uterus flatu turget aut eius distensione 
torquetur, nec per uteri cervicem flatus ulla vis erumpit; at vero sic 
in spiritum id vertitur, ut spiritus ille caloris omniumque facultatum 
moderator et primus procreationis auctor, in seminis medium se 
collocat. Non enim evanescit aut avolat a semine; sed in eo persistit 
omnium partium conformator et opifex, in quibus radicitus ac 
penitus inhaerens, prima fit partium omnium natura hasque, ubi 
primo conformaverit, postea semper assistens, in omnem vitam, 
quant tum potest, semper diutissime et saluberrime conservat. 


Itaque hic spiritus et vehiculum est primum ac instrumentum 
procreatricis facultatis - in eo enim constituta est summa illa ac 
divina vis conformandi, — et omnes alias naturales [facultates ], 


quibus mutatur et augetur conceptus, earumque auxiliarias, is unus 
in se omnes sustinet et comprehendit; ex quibus planum evadit 
spiritum et omne facultatum genus ex semine originem ducere. Hoc 
pacto quod nuper simplex semen erat a parentibus emissum, naturae 
rationem sumit, aut, ut explicatius dicam, quae prius in semine 
sopita erat naturae vis, tum ad agendum excitatur dum primum id 
innatum sibi officium peragit; quod diximus conceptionem esse et 
nuncupari. 


Itaque hic spiritus facultates habens et naturae instrumentum, tres 
bullas in medio seminis constituit, quasi guttas pellucidas, quae 
proxime sibi rudimenta quaedam et principia exhibent trium 
principiorum: cordis, iecoris et cerebri; ac quamvis multorum ferat 
opinio cor primo formari, observatione tamen et experientia 
compertum est ex puriore et vegetiore seminis portione, quae in uteri 
medio consedit, tres portiones, quae a tribus parentum principiis 
defluxerunt, in primis comparere medio semine in tres quasi bullas 
digestas, spiritu ac facultate refertas, easque rudimenta esse iecoris, 
cordis ac cerebri. 


Ac tunc generans facultas seminis materiam commutat aptamque 
reddit efformationi; et iccirco aliae portiones crassiusculae apparent, 
quae in ossa abiturae sunt; aliae tenues ac liquidae, ex quibus nervi 
fient, venae atque membranae: sic omnium praeparatio quaedam 
instituitur ad futuram conformationem huius operis. Nonnihil iam 
die septimo cerni potest ac multo apertius decimo quinto, cum in 
semine iam conspicuae sint partes et substantia et situ discretae. 


Post id tempus conformatrix facultas opus aggressa, primum rudia et 
inchoata principia, iecur, cor et cerebrum, in propria loca seiungit 
propriaque figura ac specie exornat; simul et membranae fetum 
obvolventes robur nanciscuntur. Mox in his venae et arteriae 
confinguntur, omnes in fetus umbilicum deductae et quarum oscula 
polyporum modo acetabulis uteri cohaerent. Tunc temporis e iecore 


tum vena porta tum cava multiplici sobole dispergitur, et e corde 
arteria, e cerebro spinae medulla caudicis instar, e qua et nervi filis 
aranearum tenuiores emergunt: ventriculus, intestina, vesica, cordis 
involucrum, oze&oKkov membrana atque zepitóvaiov, duplex Iuvvye, 
omnes denique membranae firmo robore obtenduntur; cutis 
concrescit omnia contegens. 


Ex ipso quoque semine, non, ut quidam tradiderunt, ex carne 
aridiore facta, ossa figuram sensimque duritiem conquirunt ex 
coacto et vere concreto semine. Ab ossibus quidquid vi caloris 
spumae modo emanat, id partim iuxta ossium extrema reponitur ad 
vinculorum conformationem: partim circumcirca et in longum 
effunditur, ut membrana fiat, tepióoceov graece appellata. Die 
quidem vigesimo septimo partes omnes et dispositae et conformatae 
quodammodo iam apparent: sed perfecte in maribus die trigesimo, in 
feminis trigesimo sexto. 


Hactenus sola existit solidarum partium conformatio ex solo semine, 
quod quantulumcumque initio conceptum est a parentibus, id nihil 
auctum, nihil amplificatum, satis est partibus omnibus 
conformandis. Tum inde sanguis ex utero prolicitur, qui primum 
circum iecoris in spermaticas fibras atque rudimentum concrescens, 
totam illius molem et substantiam constituit. Ita quidem saepe 
observatum est die quadragesimo eiectum fetum semidigiti 
magnitudine, vere ac prorsus conformatum et cuius partes omnes, 
excepto iecore, albae spermaticae cernabantur: caput per arte 
avellanae et maius quam pro reliqui corporis ratione; oculi ut cancri 
exertii; nasus, auriculae, brachia, manus, crura, pedes hisque secreti 
digiti; penis conspicuus, sub quo scrotum milii magnitudine. 
Superiora autem inferioribus maiora, nullo ossium robore, sed 
flexibilia quocumque ducerentur, omnia contecta cute tenuissima et 
pellucida, per quam interiora cernebantur, alba quidem omnia, 
fibrosa et seminis aemula, nullo carnis aut sanguinis rubore perfusa. 
Unum tantum iecur rubrum iam erat, amplum et recens concreto 


sanguini persimile, in quod ex secundis per umbilicum venae 
ferebantur sanguine confertae, fetum posthac nutriturae. A die autem 
trigesimo sexto, aut quadragesimo conformatz partes solidae nutriri 
incipiunt et carne fulciri: idque iecoris beneficio, quod omnibus 
alimentum conficit et ministrat. 


Specie itaque atque forma modo adornatus fetus, totus tenellus est 
omnique ex parte prae immodico humore lentus et muci plenus, ob 
idque ad omnes actiones minus accommodatus; reliquo deinceps 
tempore, dum vi caloris continuo aridior fit et siccior, cuncta 
firmantur: membranae, nervi atque cutis, ungues in extremis digitis 
ac pili in capite radices agunt. Sensus autem facultate fetus 
illustratur circiter diem sextum et trigesimum. Ubi autem iam ad 
mensem tertium mas pervenerit, femina ad quartum, firmatis ossibus 
ac paulo durioribus factis, moveri incipit ac calcitrare. 


Omnes autem tum spiritus tum vires ac facultates, quibus ad hoc 
usque tempus potitur fetus, a parentum semine originem trahunt, in 
quo virtute ac potestate continebantur. Ceterum princeps ea anima, 
quae mens dicitur et rationis praestantia excellit, separabilis cum sit 
a corpore, nequaquam in materia potestate continebatur, ex qua 
demum temporis progressu erumperet; alioqui enim immensa 
corpori ipsiusque egens perpetuo, nec ratiocinari, nec intelligere, nec 
aliud quicquam citra organum corporeum posset efficere. A summo 
autem rerum Conditore primum creata, in praeparatum 
instructumque infantis corpus universum temporis momento 
commigrat: idque mense circiter quarto fieri a nonnullis proditum 
est, quo tempore cor et cerebrum consummata iam sunt; ceterum 
humoris redundantia, veluti ebrietate aut lethargo sopita, nondum 
potest, quae sua sunt, munera proferre. Hoc autem tempore, 
quanquam unaquaeque particula conformata apparet, nondum tamen 
integre consummata est atque firma; proinde hinc ad nonum usque 
mensem, quo fetus lucem ortumque accipere consuevit, perficientur 
singulae, nutriuntur et increscunt. 


Tum deinde, cum fetus id magnitudinis et roboris consecutus est, ut 
seipso regi et ore sumptum alimentum conficere valeat, amplior 
factus uberioremque cibum expostulans et aerem ampliorem, quem 
nativi caloris refrigeratione spiritus ducat, viam et gressum ipse sibi 
facit. Utero gestatus, incurvus totus ac contractus, talos ad nates 
applicat, manibus genua apprehendit, in quae caput sic demittit, ut 
oculi manuum pollicibus veluti affixi haereant, nasus vero inter 
genua procumbat; prior corporis pars in matris abdomen, posterior in 
dorsum vergit, si mas geritur: nam feminae adverso situ collocantur. 


Quandiu autem in utero iacet hac ratione alitur: singulis acetabulis 
tum venarum tum arteriarum alia adnata sunt vasa carne suffulta, per 
secundarum medias regiones dispersa; tandem in umbilicium coeunt, 
ex quibus fetus sanguinem et spiritum assiduo rapit. Duae siquidem 
in umbilico cernuntur arteriae in ramos arteriae maioris lumbis 
subiectos insertae; totidem venae ex umbilico in unam coeunt et in 
iecoris cava pertinent, ut qui per has ex secundarum venis, tanquam 
ex radicibus, tractus est sanguis, rursus in fetus iecore perfectionem 
suscipiat et quasi nova mutatione familiare illi fiat alimentum; hinc 
per venam cavam quoquoversum derivatus, partibus singulis 
pastionem afferat; omnes quippe hinc alimentum capessunt atque in 
hunc modum alitur, augetur perficiturque fetus. 


Ceterum circa nonum mensem factus grandior, copiosiore egens 
alimento et spiritu, diutius concludi non patitur. Proinde primum 
sese convolvit caputque declinans pudendo offert crura, ac reliquos 
artus in superiora distendens — id autem nonnunquam molitur uno 
mense ante partum, — ac sic se invertens, nihil defringit, quod 
laxior sit umbilicus duos plerumque cubitos longus, multis modis et 
involucris fetum praecingens. Instante autem partu, ille calcitrans, 
primum àjvíov membranam manuum pedumque crebra impulsione 
disrumpit; posthaec vero maiore impetu sese convolutans, plurima 
acetabula dissolvit; quo tempore mater ventris fortiores [dolores] 
experitur. Postea vero secundae ab acetabulis divelluntur et reliquae 


discerpuntur membranae atque ex utero defluunt; cumque nil 
amplius haeret, fetus excidit ceu maturum malum ab arbore soluto 
sponte pediculo, sicque conceptum fetum parit mulier. 


Ecce quam mira in his Sacrae Scripturae verbis continentur: 
Cognovit Adam uxorem suam, quae concepit et peperit. 


Nunc autem sunt diligenti indagine excutienda nobis ea verba, quae, 
dum peperit, protulit mulier, dicens: Possedi hominem per Deum. 


Littera autem Hebraica sic habet: Possedi, vel acquisivi virum 7nN 
mm. 


Rabbinus Salomon hunc locum ita exponit: "Quando, inquit, Deus 
creavit me et virum meum, ipse solus creavit nos. Veruntamen in hoc 
ego communicavi cum eo"; ut sit sensus: Possedi hominem cum 
Deo, quia non ipse solus hunc creavit, sicut nos: sed ego cum ipso 
concurri. Alii vero sic exponunt: Filius iste erit possessio Dei, et 
quando nos moriemur, ipse loco nostro remanebit ad serviendum ei. 
Alii autem ita, ut Rabbinus Abrabanel, quod hoc dixit "propter 
gloriam; quod si prima vice mulier acquisita est et facta ex viro os 
ex ossibus eius et caro de carne eius, nunc factus est vir Cain de 
muliere Eva, matre eius, in auxilio vel adiutorio Dei; et non est supra 
memoratum a sermone mulieris, quod mulier egressa sit de viro; et 
ecce nunc quoque vir de muliere egreditur; et hoc est quod dicit: 
Acquisivi hominem: quia appropriat illum sibi ipsi et non patri 
eius". 

At vero, si recte inspiciatur, aliud praeseferre locus hic conspicue 
videtur. Ait enim: Acquisivi hominem, sive virum — mrm7nw idest 
Dominum ce£tpaypóáLutatov; ut sit sensus: virum acquisivi, qui est 
Dominus t1evpoypáupacov. Quo autem id clarius elucescat, illius, 
quod supra ad serpentem Dominus dixit, advertendus est animus, 
dum ait: Inimicitias ponam inter te et mulierem et semen tuum et 
semen illius, ipsum conteret tibi caput. Ex quibus verbis deprehendit 


mulier Messiam esse venturum redemptorem, qui caput diaboli 
contereret ipsumque hominem ab eius captivitate et crudeli 
tyrannide liberaret. Deprehendit etiam hunc Messiam redemptorem 
non purum hominem fore, cum diabolum fortem armatum venturus 
esset vincere ac superare eiusque arma diripere: omnis autem homo 
natura et virtute multo imbecillior est diabolo; adde quod omnis 
homo iam in diaboli redactus erat potestatem eiusque servus 
constitutus. Sed futurus erat Deus verus de Deo vero et perfectus 
homo, sanctus, innocens, impollutus, segregatus a peccatoribus et 
excelsior coelis factus: qui tamen ex eius propagatione erat 
nasciturus ac eius semen, mulieris scilicet, futurus; et secundum 
quod homo futurus erat, perfectus vir dicitur: secundum vero quod 
Deus, nr, nomen ineffabile soli Deo conveniens. 


Eva ergo existimans hunc suum primogenitum fore, ingenti gaudio 
perfusa, dum suum primogenitum peperit, ait: Acquisivi virum 
Deum zetpaypápjatov. Recte Messiam et virum et Deum 
tevpotypáupaov vocat; utroque enim nomine per Ieremiam Christus 
insignitus est. Vir enim ab eo vocatur dum inquit: Novum creavit 
Dominus super terram, femina circumdabit virum; alio autem in loco 
Dominum eum tetpaypóánpatov vocat, dicens: Et hoc est nomen 
quod vocabunt eum: Dominus tetpaypóánupuatov iustus noster. Cum 
autem id verissime esset futurum, in verborum intellectu nihilo 
decepta est mulier; in eo autem alucinata est, quod hunc filium suum 
primogenitum putavit, Cain scilicet. 


Cum autem eum parentes, praeter spem, pravis moribus perversum 
agnoverunt, novam alteram inchoarunt nativitatem et genuerunt 
Abel. Hoc est quod sequitur: 


Rursusque peperit fratrem eius Abel. 


Quam facile humanum iudicium alucinatur, hic apparet! 


Advertendum hic Abel non cum 8 in hebraeo scribi, sed cum 5: unde 
vanitatem, non luctum significat, ut multi falso dicunt; luctum enim 
significaret si cum N scriberetur: ?2N; modo non sic scribitur, sed 
cum 75: ?25, vanitas, iuxta illud: Vanitas vanitatum, ubi est: ?25. 
Primi enim parentes primogenitum suum Cain, idest acquisitionem 
vel possessionem vocaverunt; secundogenitum Abel, idest 
vanitatem. Quod etsi apud hominem ita fuit — nam Cain permansit 
quidem in terra filiosque possedit et terrae bona acquisivit, cum Abel 
occisus a fratre ab oculis hominum evanuerit, — apud Deum vero 
aliud omnino futurum erat. Abel enim Dei futura erat possessio 
propter innocentiam, iustitiam, fidem et caritatem; Cain autem 
vanitas et nihil ante Deum, ad quem et ad eius munera non respexit: 
et demum suorum facinorum merito damnatus est. In his autem 
duobus fratribus iustos ac impios, tanquam in evidenti simulacro, 
licet contemplari. 


Ex eo autem quod hic non additur: concepit sed tantum: rursumque 
peperit, Hebraeorum nonnulli existimant Cain et Abel gemellos 
fuisse fratres; id autem parvi momenti est. Alii autem dicunt semper 
gemellos natos fuisse, marem scilicet et feminam, tum in primo tum 
in secundo partu, cum Scriptura dicat Cain uxorem suam 
cognovisse, nulla de eius nativitate habita mentione; sed sororem 
suam, quae una cum eo nata est, eius fuisse uxorem; quod nec mihi 
displicet. Quod autem nonnulli ipsorum dicunt hos fratres in 
paradiso natos fuisse, non postquam inde eiecti sunt, cum id Sanctis 
Doctoribus non placeat, nec ipse probo, sicut nec a multis eorum 
probatur, etsi omnium fere Hebraeorum pari sit consensus Adam 
statim cognovisse uxorem suam, ut de ligno vetito comedit, cum se 
in medias arbores absconderunt. At quomodo in tanto timore id 
potuerunt efficere? Quapropter quae hic dicuntur eo ordine gesta 
esse existimo, qua hic serie narrantur; et sicut postquam de paradiso 
eiecti sunt haec dicuntur, ita etiam post eiectionem haec facta esse. 


Vr. 2 Fuit autem Abel pastor ovium et Cain agricola. 


Textus Hebraicus: Et fuit Abel pastor ovium et Cain fuit colens 
terram. 


Chaldaicus: Vir colens terram. 


Cum, ex Domini sententia, omne hominum genus in sudore vultus 
panem erat comesturum, hinc, cum ex primis parentibus filii nati 
Scripturae serie propositi sint, statim quae eorum exercitia fuerint, 
quibus alimenta lucrarentur ad vitam agendam, narratur: Fuit, inquit, 
Abel pastor ovium; innocens, simplex et humilis, quae etiam 
patriarcharum vita fuit, qui viros ovium pastores se esse dixerunt. 
Cain autem vir colens terram. Rabbínus Abrabanel notat hic quod 
Cain accepit sibi artem ad colendam terram, propterea quod non fuit 
times Deum et non curavit maledictorum terrae: Maledicta terra 
propter te: quae dicitur Adam patri suo. 


Dubitare autem quis posset: cum carnium esus non esset laxatus, ad 
quid Abel oves pascebat? Sed oves non ad esum tantum sunt 
carnium, sed ad lactis usum, qui non prohibebatur; propter lanam et 
pelles, quibus vestiebantur; tum demum propter sacrificium, sicut 
infra legimus Abel de pinguibus gregis sui Domino obtulisse. 


Vrr. 3 — 5 Factum est autem post multos dies ut offerret Cain de 
fructibus terrae munera Domino; Abel autem obtulit de primogenitis 
gregis sui et de adipibus eorum, et respexit Dominus ad Abel et ad 
munera eius; ad Cain autem et ad munera eius non respexit; 
iratusque est Cain vehementer et concidit vultus eius. 


Textus Hebraicus: Et fuit a fine dierum, obtulit Cain de fructibus 
terrae oblationem Domino; et Abel etiam ipse obtulit de 
primogenitis gregis sui et adipem earum, etc. Et conciderunt vultus 
eius. 


Paraphrastes Chaldaicus ita prorsus, nisi in hoc: Et fuit voluntas, 
sive beneplacitum a conspectu Domini in Abel et in oblatione eius; 
in Cain autem et in oblatione eius non fuit beneplacitum, sive 


electio, vel cor; et exarsit ira Cain vehementer et conciderunt vultus 
eius. 


Theodotio translulit: Et inflammavit Dominus super Abel, etc. 


Hebraeorum nonnulli, inter quos Rabbinus Abrabanel, hunc locum 
ita exponunt quod, *cum posuerit Scriptura horum fratrum exercitia, 
orta fuit contentio inter eos, quodnam opus et ars melior esset et Deo 
acceptior. Cain enim dicebat quod melius erat ut esset colonus 
terrae, dans escam omni carni 45, quia omnia alia indiguissent eo, 
ipse autem non indiguisset illis: quod est magnus honor; et quod in 
opere suo essent multae species tum plantarum tum fructuum et 
plura alia. Abel autem e contra dicebat quod eius ars esset magis 
honorabilis, quam ars Cain, quia opus Cain esset tantum vita vigens, 
ut sunt germina, plantae et fructus: opus autem suum esset vita 
sensuque vigens et praestans, eo magis quod terra in opere suo esset 
maledicta homini et spinas ac tribulos germinaret. Veruntamen 
pastura gregum non fuit maledicta, et propterea obtulit primogenita 
gregis sui et adipes eorum ad ostendendum perfectiones et 
benedictiones eorum, quia erant in eis, quae mandi poterant, praeter 
carnem, butyrum et lac cum lacticiiniis. Praeterea est negotium et 
regimen et honor bonus in semetipso, adeo ut Deus nuncupandus sit 
pastor Israel, et Sancti Patres et David rex futuri sunt pastores et 
nullus eorum colonus terrae. Cum ergo esset haec contentio inter 
eos, dixerunt: Videat Deus et iudicet. Et propterea uterque obtulit 
sacrificia et oblationes Domino de fructibus artis suae: Et respexit 
Dominus ad Abel et ad munera eius, mittendo ignem de coelo super 
ea, et non super Cain et munera eius"; vel, secundum Rabbinum 
Levi ben Gherson, benedicendo Abel et non Cain et opera eius. Haec 
est Hebraeorum expositio. 


Nos vero ita exponimus. Cum primus homo Deum Optimum 
Maximum ab omnibus hominibus supremum dominum summumque 
dominatorem agnosci debere eumque sacro cultu et summa 


adoratione colere ac vereri honoribus summis, Deo interius mentem 
illustrante, cognovisset: cumque nedum se totius propagandae 
posteritatis patrem, a quo omnis homo originem traheret, sed et 
principem quoque ac hierarcham totius humani generis agnosceret, 
quibus deberet vitae instituta praebere, vivendi rationem, bonos 
mores sacramque religionem pietatemque in Deum et ea, quae divini 
iuris sunt: non solum primores filios suos artium rationem docuit, 
quibus victum ad corporalem vitam sustentandam lucrarentur — 
nam Cain terrae colonus factus est, Abel autem pastor ovium, — sed 
eos quoque sacrae religionis, divini cultus pietatisque in Deum leges 
iuraque instruxit; primo, ut summum Deum agnoscerent eumque 
mente et corde, in spiritu et veritate adorarent summisque honoribus 
venerarentur et omnium, quae a largissima eius manu accepissent, 
munera ei tanquam omnium largitori offerrent pro suis piaculis, 
victimas sacrificarent litarentque hostias pro impetrandis votis eoque 
propitiando. Fratres ergo hi paternarum institutionum non 
immemores, nec surdi auditores, sed factores operum, pro divino 
cultu munera Domino obtulerunt oblationesque suas, tanquam 
summi altissimique que Dei sacerdotes ac divinae religionis 
cultores, sanctificaverunt. 


Ad luculentiorem autem huius loci intelligentiam advertendum 
animo est primo, quod huiusmodi oblationes a Septuaginta nunc 
óopa, idest munera, nunc O0voía dicuntur, idest sacrificia. Quare 
videndum est quid in causa fuerit ut huiusmodi sacrificia 
instituerentur et quid proprie sacrificium sit et quotuplex. 
Statuendum autem principio est duplex esse sacrificium: unum 
internum, alterum vero externum. Et internum quidem nihil aliud 
est, quam mentalis quaedam devotio et oblatio suiipsius facta Deo in 
recognitionem supremi dominii. Externum vero est, cum id, quod 
mente agimus, etiam externe significamus atque ostendimus: aut 
voce, et haec est oratio: aut abstinentiis et mortificationibus 
affligimur: vel denique martyrio, quod summum sacrificium est: aut 


cum externorum bonorum partem aliquam Deo offerimus in signum 
confessionis et laudis ac in debitum et recognitionem suorum erga 
nos beneficiorum, cum ab illo sint cuncta, quae habemus et 
possidemus. 


Haec autem bona externa quae offerimus, sacrificium proprie non 
sunt, nisi aliquid circa illa fiat, quo sacra reddantur; profanae enim 
sunt res externae; unde oportet eas prius sacras fieri: deinde offerri 
in sacrificium. Sacrificium enim est quid sacrum factum; et 
sacrificare, rem sacram, iuxta vocis etymon, facere. Hinc pro 
sacrificare, rem divinam facere Latini dicunt. Quapropter ad 
huiusmodi res Deo digne offerendas, sacri ritus, orationes sanctae, 
sacramentales ceremoniae a Deo et ab Ecclesia institutae sunt, sicuti 
et in Veteri quoque Lege fiebat. 


In internis autem sacrificiis necesse non est quidquam circa ea fieri, 
quo sacra reddantur; iam enim per adeptam gratiam sacra est mens 
nostra simulque eam et sacramus et offerimus, cum in Deum 
elevamus: cum etiam corpora nostra per gratiam sanctificentur — 
sunt enim, iuxta Apostolum, nostra membra Christi membra et 
corpora nostra templum Spiritus Sancti, — de his quae circa 
nostrum corpus fiunt, idem iudicium est. 


Advertendum praeterea est non esse unum dumtaxat sacrificiorum 
finem. Est enim sacrificium merae laudis et confessionis ac 
gratiarum actionis, cum per illud profitemur nos Deo esse subiectos, 
sicut erat in Veteri Lege sacrificium nmn mmn, idest laudis et 
elevationis. Est et sacrificium expiationis et placationis, quo ira Dei 
et indignatio eius in nos ad nostra punienda peccata et divinae 
offensionis vindictam suffertur; et hoc sacrificium pro peccato 
dicitur peccatumque praesupponit. Imo peccatum praecipue in causa 
fuit, ut haec instituerentur sacrificia. Cum enim totum genus 
nostrum esset sub peccato et inimicum Deo, necessarium fuit 
sacrificia quaedam institui ad eluenda peccata. 


At cum omnes inimici Dei constituti essemus, quis hominum 
unquam Deo placens et factus dilectu inveniri potuit, qui coram eo 
assisteret ac sacerdotio fungeretur ac sacrificare idoneus, quod est 
rem sacram facere, meritoque hanc potestatem habere potuisset, cum 
unusquisque Deo esset odibilis, in peccatis conceptus et natus? Aut 
quid unquam Deo acceptum offerre potuit quis, quod Deum placare 
et propitiare valuisset, cum nedum nos ipsi, sed et cuncta nostra 
profana essent et sub maledicto? 


Unus tantum inventus est natura merito maledicti immunis, qui ideo 
designatus est hostia et sacrificium ac sacerdos pro nobis, qui 
peccatum non fecit, nec dolus inventus est in ore eius, et oblatus est 
quia ipse voluit et peccata nostra ipse portavit. Unicum ergo pro 
totius mundi delendo ac abolendo peccato undequaque perfectum 
inventum est sacrificium, Christi videlicet sanctissima et 
innocentissima caro in ara crucis Deo per passionem et cruentam 
mortem offerenda, ut Christus semetipsum offerret immaculatum 
Deo hostiam pro peccato, in redemptionem totius humani generis: 
sicut et fecit in cruce, cuius sacrificii virtus per universum mundum 
omni tempore extenderetur. 


Licet enim sacrificium illud ad modicum tempus duravit, eius tamen 
virtus perpetua est ac infinita, quae exhauriri non potest, et ad omne 
tempus expansa. Hinc enim dicitur: Christus Iesus heri et hodie... et 
in saeculum; quoniam eius sacrificii virtus, nedum ad praesens et 
futura tempora protracta est: sed retroacta etiam ad superiora 
tempora in praescientia et praevidentia Dei ac Sanctorum Patrum 
fide vim habuit atque omnia sacrificia veterum Patrum, sive quae in 
lege sive quae ante legem praecesserunt, veluti typis et figuris 
sacrificium istud repraesentabant. 


Nec ad emundationem et expiationem peccati coram Deo ex proprio 
merito et virtute quidquam valebant; impossibile enim erat, teste 
Apostolo, sanguine animalium auferri peccata, quamvis 


irregularitates et immunditias, ex transgressione legis contractas, 
coram hominibus eluabant: huius tamen hostiae, quam referebant, 
vigore poterant absque dubio expiare peccata. Hinc est quod, 
Archiphropheta teste, Christus Iesus, agnus innocens et 
immaculatus, ab origine mundi passus dicitur; per fidem enim 
venturi Salvatoris ex merito futurae eius passionis a Deo praevisae et 
in sacrificiis illis cruentis repraesentatae, Sancti Patres a Deo 
instructi uti id crederent et sperarent, in sensibilibus illis 
sacrificiorum signis gratiam accipiebant et a peccatis expiabantur. 


Hoc pacto divina Sapientia illum, qui primus formatus est..., eduxit a 
delicto suo. Adam enim, accepta Redemptoris et Salvatoris 
promissione a Deo in verbis Dei ad serpentem, ut nos supra 
explicuimus, sacrificium Deo obtulisse creditur, ad sui peccati 
expiationem. Nam praeter ea, quae nos supra diximus, eum scilicet 
carnes illorum animalium Deo in sacrificium litasse, ex quorum 
pellibus tunicas ei et uxori Dominus fecit, Cabalistica traditio habet 
eum, post angelicam consolationem et futurae liberationis et salutis 
spem acceptam, in gratiarum actionem erecto altari sacrificasse et 
iuvencum Deo obtulisse; quod etsi Scripturis Sacris commendatum 
non sit, verissimum tamen puto. 


Cur autem in Scripturis sacrificium, quod Adam primus obtulit, non 
commemoretur, in causa fuisse existimo, ne sicut ipse radix et origo 
peccati in omnes notatus fuit, ita etiam radix et origo sanctitatis in 
omnes, quod erat Christi, designaretur. In Scriptura enim Adam fere 
in omnibus gestabat personam omnium; sed nato peccato et nova 
ratione status instituta, ipse consideratus est ut privata persona, et 
iccirco sacrificavit pro se et uxore sua, velut quilibet sacerdos, non 
ut caput et origo omnium; atque eo sacrificio ipse et uxor eius a 
peccato emundati sunt. 


Et ad peccati expiationem sacrificium institutum est, alioquin ad 
divinum honorem; et hoc pacto filios suos sacrificare docuit et 


munera Deo offerre. Quare filii a patre instructi munera et sacrificia 
Domino obtulerunt: et Cain quidem, quoniam terrae colonus erat, de 
fructibus terrae munera obtulit; Abel autem pastor ovium, de 
primogenitis gregis sui et de adipibus eorum; et respexit Dominus ad 
Abel et ad munera eius; ad Cain autem et ad munera eius non 
respexit. Non personarum acceptor est Deus, sed unumquemque ex 
merito iudicat. 


Sed cur placuit Deo Abel et munera eius, Cain autem minime? 
Memorandum hic est quod paulo ante diximus, quod sacrificium 
duplex est: internum scilicet et externum; et prius ac magis internum 
a nobis exigti Deus, quam externum; nec istud illi unquam placere 
poterit sine illo; et si illud non placet, nec istud placebit unquam. 
Quoniam ergo Abel semetipsum prius Deo omni cum mentis 
devotione obtulit fuitque eius persona accepta Deo, iccirco ad ipsum 
et ad munera eius respexit Deus, inflammando super eum et munera 
eius, quod est manifestum signum divinae acceptionis; sicut de 
sacrificio Noe creditur, et de sacrificio Gedeonis, in libro Iudicum, et 
Salomonis, in libro Paralipomenon, et Eliae; idem in holocausto 
Aaron manifeste apparet. Quoniam vero Cain Deo non placuit, nec 
eius munera placuere. 


Cur autem persona quidem Abel Deo placuerit, persona autem Cain 
minime, respondet D. Ioannes in 1 sua Canonica, dicens quia Cain 
ex maligno erat . . . et eius opera erant mala, fratris autem eius bona, 
quia ex Deo erat. Esse autem ex maligno nihil aliud significare 
videtur, quam esse ex diabolo, iuxta illud Domini: Vos ex patre 
diabolo estis et opera patris vestri vultis perficere. Esse autem ex 
diabolo non secundum naturam intelligendum est, cuius auctor est 
Deus, sed secundum pravos mores et mala opera, quorum inventor 
est diabolus: ac propterea peccatorum pater dicitur; ab ipso enim 
omnis iniquitas traxit originem. Abel autem per fidem et caritatem 
Dei filius erat. 


Apostolus ad Hebraeos aliam videtur assignare rationem, dicens: 
Fide Abel copiosiorem hostiam quam Cain obtulit Deo, per quam 
testimonium consecutus est quod esset iustus, testimonium 
perhibente de muneribus eius Deo, et per illam defunctus adhuc 
loquitur. De fide Christi loquitur, quod crediderit Abel in Christum 
venturum ac propterea primogenita gregis sui Deo obtulerit in 
sacrificium agnos immaculatos, quo in sacrificio Christum et eius 
passionem agnoscebat, venerabatur et adorabat. Cain autem infidelis 
fuit, nec fidem Redemptionis habuit; quapropter Deo placere non 
potuit et Deum quidem ut Creatorem credebat et venerabatur, quod 
fere certo sciebatur in origine illa mundi, Redemptorem autem non 
credebat, nec praestolabatur; iccirco de fructibus terrae obtulit, in 
quibus creatio, non redemptio elucet. 


Deinde quantum ad rationem oblationis, Scriptura dicit quod obtulit 
de fructibus terrae; non de primitiis fructuum, non de electis et 
melioribus, quae Deo debentur, sed de fructibus quasi communibus 
et forte etiam corrosis vel vilibus; unde fructus terrae quasi viles 
dicuntur. Abel autem obtulit de primogenitis gregis sui et de 
pinguibus eorum: 173277 , idest de adipibus eorum; 3?n enim 
adipem significat: vel de electis et optimis earum; ea enim vox 
electum etiam et optimum significat. Merito ergo respexit Dominus 
ad Abel et ad munera eius, ad Cain autem et ad munera eius non 
respexit. Cain autem, innocentis fratris gratiae invidens, iratus est 
vehementer et concidit vultus eius. Invidia enim et moerorem parere 
solet; propterea dicitur concidisse vultus eius propter tristitiam et 
dolorem. 


Vitr. 6-7 Dixitque Dominus ad Cain: Quare iratus es? et cur concidit 
facies tua? Nonne, si bene egeris, recipies; sin autem male, statim in 
foribus peccatum tuum aderit? Sed sub te erit appetitus eius, et tu 
dominaberis illius. 


Textus Hebraicus: Quare iratus es? et cur ceciderunt facies tuae? 
Nonne, si bene egeris, parcere; si autem non bene egeris, ad ostium 
peccatum cubabit? Et ad te appetitus eius et tu dominaberis in eo. 


Chaldaeus Interpres: Nonne, si bonum feceris opus tuum, remittetur 
tibi, sive relinquetur; si autem non bene feceris opus tuum, ad diem 
iudicii peccatum tuum vigilabit in statutum tempus ad vindicandum, 
seu ulciscendum de te, si non conversus fueris? S1 autem conversus 
fueris, remittetur tibi. 


Targum etiam lIerosolymitanum ad eundem sensum locum hunc 
translatum habet; ita enim habet: Nonne, si bonum feceris opus tuum 
in saeculo isto, residuum erit et relinquetur tibi ad saeculum 
futurum? Et si non bonum feceris opus tuum in saeculo isto, ad diem 
iudicii magni peccatum tuum vigilabit et super ostium cordis 
cubabit? Veruntamen in manu tua tradita est facultas eius 
concupiscentiae malae, et tu eris dominus eius inter meritum, sive 
iustitiam, et inter peccatum. 


Translatio Septuaginta hic omnino a Veritate Hebraica deviare 
videtur. 


Nunc ad expositionem accedamus. Quare iratus es? et cur concidit 
facies tua? Non ignorans aut nesciens interrogat, sed potius ad 
excitandum Cain ut peccatum suum recognoscat animadvertatque 
irrationabiliter ac sine iusta causa ea ira accensum esse eoque 
moerore affici, dum de bono fratris sui tristatur. Quid tristaris, inquit, 
de bono fratris tui quod accepit a me, quasi tu non possis eandem 
gratiam consequi? Nonne, si bene egeris, recipies? hoc est bonorum 
operum praemium consequeris? Hebraica autem Veritas habet: Erit 
sublevatio, sive elevatio; unde hunc videtur praeseferre sensum: 
concidit, inquit, facies tua, quod ego ad Abel fratrem tuum et ad 
munera eius respexerim; non autem ad te et ad munera tua. Hoc 
autem ideo feci, quia opera fratris tui bona sunt. Ne ergo irascaris 
neque tristeris, quod fratrem tuum praeposuerim tibi quodque eum 


tibi praelatum videas. Nam si et tu, sicut ipse, bene operatus fueris, 
erit sublevatio, idest exaltatio et praelatio: ut sicut fratri tuo natu 
maior es eumque natura praecellis, ita etiam honore et dignitate 
praestabis, et tunc laetaberis ac exultabis, ita ut facies tua, quae nunc 
prae tristitia et moerore concidit, prae laetitia et exultatione elevetur 
cum hilaritate. 


Sed adhuc alium sensum habere potest. Etenim ea vox: [nNv ], 
remissionem etiam sonat, ut sit sensus: ad fratrem tuum et eius 
munera respexi, propter eius bona opera; ad tua autem nequaquam, 
quia opera tua mala sunt. Sed nonne, si tu conversus fueris a via tua 
mala et fructus dignos poenitentiae egeris beneque operatus fueris, 
erit remissio, idest remittentur tibi peccata tua, et tunc respiciam ad 
te et ad munera tua? 


Locus iste manifestissime et absque omni tergiversatione arbitrii 
libertatem demonstrat et praedestinationis ac reprobationis 
contingentiam. Nam Cain quidem praedestinatus non fuit; Dominus 
tamen dixit quod, si bene egisset, mercedem recepisset aeternamque 
damnationem, quae reprobatorum est, evasisset. Unde Rabbinnus 
Moyses Haddarshan hunc locum ita exponit: Nonne, si bene egeris, 
recipies benedictionem; si autem non bene egeris, recipies 
maledictionem? Sin autem male, statim in foribus peccatum tuum 
aderit. Dura profecto explicatu sententia! 


Ut autem locus hic intelligatur, videndum nobis est quid peccati 
nomine, quidve ostii vocabulo intelligendum sit. Peccatum proprie 
actus quidam est pravus et inordinatus, qui a nobis propria voluntate 
fit contra Dei praeceptum et voluntatem. Hic autem actus, etsi cito 
transit, manet tamen macula animam inficiens, manet reatus, manet 
peccati conscientia, manet tandem poena luenda, in quibus 
effectibus cum peccatum quodammodo vivat, etiam ipsi plerumque 
peccati voce designantur. Nonnumquam vero peccatum dici solet 
ipsa concupiscendi libido, quae ab actu peccati non extinguitur, sed 


crescit; quae ad ostium, sive fores voluntatis semper cubat pulsans, 
idest ad malum semper deprecans, alliciens et propense inclinans. 
Per ostium aliquando notum quid ac evidenter manifestum 
designatur, quemadmodum dici solet: "ab ostiis quis errabit?" 
Nonnumquam vero in Scripturis Sacris ostii nomine iudicium 
significatur tum temporale, tum novissimum ac finale; solebant enim 
antiquitus in portis civitatis iudicia haberi. 


His sic positis, exponitur primo locus: Si male egeris. Haec sunt 
peccata, actus mali contra Dei mandata perpetrati: Peccatum tuum 
cubabit ad ostium, idest conscientia peccati tui excubabit ad fores, 
idest cogitationes cordis tui te semper arguent. Scelere enim et 
flagitiis polluti excruciamur a conscientia, quae ad nostri cordis 
fores semper excubat, et quidquid agimus aut molimur, illico nobis 
praesto est, neque laetos umquam esse permittit; quae neque ad 
tempus unquam desaevit: sed post multa temporum spatia ad 
plectendum lacerandumque animum revertitur. Quare et fratres 
Ioseph, post multorum annorum excursa tempora, ad admissi 
sceleris memoriam revocavit multarumque calamitatum eis metum 
iniecit. Sensus iste verissimus est; sed, meo iudicio, non valde a 
littera intentus. 


Aliter exponitur: Si male egeris, peccatum tuum cubabit ad ostium, 
idest mihi erit notissimum, sicut quae in palam sunt ante ostiorum 
fores. 


Tertio exponitur: Si male egeris, peccatum tuum ad ostium 
excubabit, idest peccati tui conscientia et reatus ad poenam, ad 
iudicium vigilabit, ut a te dignas poenas exigat et tuametipsa 
conscientia in iudicio accusabit et condemnabit, ut de omnibus 
perpetratis facinoribus poena tibi perpetuo luenda sit. Audi, inquit, 
Cain: si bene egeris, recipies mercedem et larga ac summa praemia; 
si autem male egeris, tuorum facinorum poenas dabis, tua te 
conscientia accusante ac tui peccati reatus dignas poenas exigente, 


iudicaberis a me, condemnaberis, punieris et poenas tum temporarias 
tum aeternas exolves. 


Sensus iste verissimus ac litterae valde consonus est: nam et 
antithesim servat et proportionem debitam oppositi et propositi ad 
propositum et oppositum; cui etiam Chaldaica Paraphrasis quam 
maxime favet. 


Posset tamen et aliter exponi propter id quod sequitur: Sed sub te erit 
appetitus eius et tu dominaberis illius: ut per peccatum intelligatur 
profana illa concupiscendi libido, quae ad fores voluntatis cubat 
pulsans, voluntatis consensum deprecans et ad malum semper 
alliciens, ut expleatur; quia tamen cogere rationem et voluntatem 
non potest, iccirco dicitur: Sub te erit appetitus eius et tu 
dominaberis illius: idest debes et potes [dominari]: allicere enim 
potest, urgere non potest. Prior vero expositio explicatior est, et ad 
illum sensum sic verba ista exponuntur: Si bene egeris, praemia 
recipies; si ... male egeris, iudicaberis et condemnaberis, ut poenas 
luas facinorum. Est quidem in te appetitus ad malum; nam iratus es 
in fratrem tuum et vis illum occidere, tristitia et moerore affectus ob 
eius bonum et gratiam. At huic appetitui tu dominari potes, sub te 
enim est; subrepere appetitus hic potest et insultare, petens expleri, 
ut malum perpetretur; cogere tamen non potest: sed tu, tanquam eius 
dominus, eum reprimere ac coercere poteris, ut non malum, sed 
bonum opereris. 


Locus tamen hic, circa horum verborum intelligentiam pleniorem 
requirit declarationem; videtur enim Deus hic libero hominis arbitrio 
amplius tribuere, quam ei natura competat et multa alia Scripturarum 
loca ei permittant. De Cain enim, qui ex maligno erat ac proculdubio 
Dei gratia destitutus, cum eius opera mala essent, propter quod ad 
eum Deus et ad munera eius non respexit, hic dicitur quod sub eius 
arbitrio eius esset libido, et poterat dominari peccato illudque 
reprimere et coercere, tanquam sub eius potestate positum. Multa 


autem alia Divinarum Scripturarum loca manifestissime asseverant 
non posse hominem absque Dei gratia quidquam, vel modicum 
facere. Apud Ioannem enim legimus: Sine me nihil potestis facere, 
sicut palmes... nisi in vite manserit. D. Apostolus ait: Non ... sumus 
sufficientes cogitare aliquid a nobis tanquam ex nobis, sed 
sufficientia nostra ex Deo est. Beatus Iacobus inquit quod omne 
datum optimum et omne donum perfectum desursum est, 
descendens a Patre luminum. Icicrco, ut locus iste clarius elucescat, 
sunt nobis nonnulla in medium adducenda. 


Et primo: liberum arbitrium ab arbitrando rationali consideratione, 
vel discernendo quid eligat quidve recuset, nomen accepit, ut dicatur 
liberum arbitrium quasi liberum rationis iudicium. Liberum autem 
dictum est, quod in sua sit potestate positum, habens eligendi 
quidquid voluerit liberam potestatem. Quamvis autem liberum 
arbitrium, secundum propriam vocis significationem, actum 
quendam significet, scilicet liberum iudicium rationis, ex communi 
tamen sententia, quae a communi usu loquendi evenit, liberum 
arbitrium dicimus et intelligimus id, quod est illius actus principium, 
quo scilicet homo libere iudicat et eligit. 


Principium autem istud est libera quaedam animae facultas atque 
potestas ad libere eligendum quaecunque sunt ad finem, sive 
quidquid voluerit; unde liberum arbitrium proprie non est habitus aut 
potentia animae, sed facultas. Non habitus, quia si esset habitus, non 
esset nisi habitus naturalis; naturale est enim homini esse liberi 
arbitrii. Non potest autem esse habitus naturalis; naturales enim 
habitus sunt ad ea, ad quae naturaliter inclinamur, ut intellectus 
principiorum: ea autem, ad quae naturaliter inclinamur, non subsunt 
libero arbitrio; sed ex necessitate ea voluntas appetit, qualis est 
appetitus beatitudinis. Sicut enim intellectus ex necessitate inhaeret 
primis principiis, ita voluntas ultimo fini; ex necessitate enim 
volumus esse beati, non quidem necessitate coactionis, sed naturali: 
necessitas enim coactionis repugnat voluntati. Sicut enim 


impossibile est aliquid esse naturale et violentum, cum violentum sit 
id, quod est contra inclinationem naturae: ita impossibile est aliquid 
esse voluntarium et coactum; voluntarium enim est quod est 
secundum inclinationem voluntatis: coactum autem est id, quod est 
contra inclinationem voluntatis. Necessitas autem naturalis non 
repugnat voluntati, sicut nec necessitas finis; finis enim necessitatem 
medii imponit volens enim mare transire, necessario vult navem. 
Voluntas autem naturali necessitate vult finem ultimum, idest 
aeternam beatitudinem, sicut intellectus assentit primis principiis; 
non autem quaecumque vult ex necessitate, quia non ad quaecumque 
alia naturaliter inclinatur. Unde sicut intellectus se habet ad 
intelligibilia, sic voluntas ad volibilia. 


Sunt autem quaedam intelligibilia, quae non habent necessariarm 
connexionem ad prima principia: sicut sunt propositiones 
contingentes, ad quarum remotionem non sequitur principiorum 
remotio; et talibus non ex necessitate assentit intellectus. Quaedam 
autem sunt intelligibilia, quae necessariam connexionem habent cum 
primis principiis: ut sunt propositiones necessariae, ad quarum 
remotionem removentur prima principia et conclusiones 
demonstrabiles, quibus intellectus ex necessitate assentit, cognita per 
demonstrationem necessaria connexione ad principia; non autem 
assentit priusquam necessariam hanc connexionem cognoscat. 


Sic voluntas ex necessitate inhaeret summae beatitudini propter se; 
secundo his, quae necessariam connexionem habent ad veram 
beatitudinem, quibus scilicet homo Deo inhaeret, in quo est vera 
beatitudo. Antequam tamen per certitudinem necessitas huius 
connexionis demonstretur, voluntas non ex necessitate Deo inhaeret, 
nec his, quae Dei sunt: sed voluntas per certitudinem divinae 
visionis certam habens necessariam hanc connexionem, ex 
necessitate inhaeret Deo, sicut nos ex necessitate volumus esse beati. 
Ea autem particularia bona quaeque ad beatitudinem necessariam 
connexionem non habent, sine quibus potest quis esse beatus, 


voluntas non ex necessitate appetit; et haec libero arbitrio subsunt 
una cum his, quae necessariam quidem connexionem ad 
beatitudinem habent, ante tamen necessariae huius connexionis 
certitudinem: quoniam ad haec voluntas non naturaliter inclinatur. 
Liberum ergo arbitrium non potest esse habitus naturalis. 


Nec potest esse habitus non naturalis, cum naturale sit homini esse 
liberi arbitrii; unde contra naturalitatem eius est esse habitum non 
naturalem, et contra propriam eius rationem est esse habitum 
naturalem; eius enim propria ratio est, ut dominium supra suos actus 
habeat et sit ad utrumlibet: quod habitui naturali non competit. Non 
est ergo habitus. 


Nec proprie est potentia; nam si esset animae potentia, cum sit 
rationalis, aut esset intellectus, aut voluntas: potentiae enim 
rationales sufficienter per intellectivam et affectivam dividuntur. Sed 
non potest esse intellectus; intellectus enim non est potentia libera, 
sed naturalis, et operatur mere naturaliter; unde non est dominus 
suorum actuum, sicut sol non est dominus suae calefactionis vel 
illuminationis. Nec potest esse voluntas; voluntas enim arbitrium, 
idest iudicium habere non potest, sicut nec intellectus libertatem. 
Cum ergo liberum arbitrium et iudicium et libertatem importet 
secundum suum nomen, ratione libertatis non potest esse intellectus, 
et ratione iudicii non potest esse voluntas. 


Cum autem proprium liberi arbitrii sit electio, ex hoc enim dicimur 
liberi arbitrii, quod possumus unum eligere, altero reiecto, ideo 
natura liberi arbitrii ex electione consideranda venit. In electione 
autem duo semper concurrere clare perspiciuntur: intellectus et 
affectus; intellectus quidem consiliando et iudicando quid sit alii 
praeferendum; voluntas autem appetendo et acceptando quod per 
consilium iudicatum est. Unde electio dicitur vel intellectus 
appetitivus, vel magis appetitus intellectivus; proprium enim 
obiectum electionis est id quod est ad finem, in quantum habet boni 


utilis rationem; ideo a Philosopho dicta est electio: desiderium 
consiliabile. 


At vero etsi cum voluntas tum intellectus ad electionem concurrant, 
ipsa tamen principaliter voluntatis actus est, cum eius obiectum sit 
bonum utile, quod est appetitivae virtutis obiectum. At vero quia in 
huiusmodi obiectum voluntas non fertur, nisi sit praecognitum et 
intellectum, ideo ad electionem voluntatem ipsam principaliter 
agentem intellectus tanquam consiliarius concomitatur et ostensivus 
ac demonstrativus ipsius eligibilis. 


His positis patet liberi arbitrii natura. Cum enim liberum arbitrium 
tanquam proprius actus electio consequatur, ipsa autem electio tum 
in voluntate tum in intellectu consistat, manifestum est quod ipsum 
quoque liberum arbitrium in his ipsis potentiis consistet, ipsamque 
tum rationem tum voluntatem complectetur. Cum autem non sit vel 
habitus vel potentia, ut supra deductum est, erit quaedam rationis et 
voluntatis facultas ad libere eligendum quidquid voluerit; id enim 
intellectus ex se nequaquam efficere potest, quia naturalis potentia 
non libera est; neque voluntas per se, quoniam arbitrari et iudicare 
non potest. Ex concursu ergo rationis et voluntatis causatur liberi 
arbitrii facultas: sicut ex concursu virtutis duorum hominum 
causatur facultas atque potestas ad trahendum navem, ad quod 
neutra per se sufficeret; et ex concursu virtutis manus et oculi 
resultat potestas scribendi, ad quod altera illarum non sufficeret. 


Ex coniunctione ergo intellectus et voluntatis resultat liberi arbitrii 
facultas eaque eligendi potestas; unde optime gemino nomine 
nuncupatur, ut alterum quidem voluntati, alterum vero rationi 
[adiudicetur]; liberum enim voluntatem exprimit, et arbitrium 
rationem. Principalius tamen in voluntate liberi arbitrii ratio, quam 
in intellectu, consistit. Non enim per intellectum homo est suorum 
actuum dominus, cum ea potentia non sit libera, sed agat mere 
naturaliter, sed per voluntatem, quae libera est, quae etiam mere 


contingenter et ad utrumlibet operatur, per eamque meremur et 
demeremur: in qua est caritas. Et ipsa demum est quae suo imperio 
movet omnes animae vires tum etiam intellectum; ipsa enim in 
universum bonum respicit et finem tanquam obiectum: potestas 
autem quae respicit finem universalem, movet potentias, quae 
particulares respiciunt fines. Quemadmodum rex, qui regni totius 
universale bonum intendit, suo imperio singulos in singulis 
civitatibus vel provinciis curam regiminis impendentes praepositos 
movet: ita voluntas ceteras animae vires libero arbitrio subditas — 
non enim omnes libero arbitrio subsunt, ceu sunt naturales, 
vegetativae vires, — ad actus et operationes suas [movet]; tum etiam 
ipsum intellectum ad cognitionem veri, vel cuiuscunque alterius. Et 
earpropter in cogitationibus malis aliquando peccati arguirum, quia 
eas vel imperat, vel acceptat voluntas. 


Quando igitur liberum arbitrium dicimus voluntatis et rationis 
facultatem esse ad eligendum, voluntas ut principalis ponitur, 
intellectus ut concomitans. Ratio enim agenda dictat, voluntas autem 
imperat; unde intellectus est tanquam consiliarius, voluntas vero 
tanquam imperator. Etsi autem recta ratio sit regula et norma libero 
arbitrio et voluntati ad recte agendum, unde actus a recta ratione 
devius dicitur malus, tota tamen ratio dominii et potestatis in 
voluntate consistit; illud enim est quia ratio consiliatrix est 
voluntatis. Unde sicut rex perperam quidem agit si aut non faciat 
bonum et rectum consilium sui consiliarii, aut contra faciat: totum 
tamen super hoc dominium est apud regem; ita est de ratione et 
voluntate. Tanta est enim voluntatis libertas, ut multa etiam contra 
iudicium rectae rationis operetur: quanquam id defectus sit potius 
libertatis, quam libertas. Hinc enim apud Lucam legimus de servo, 
qui cognovit voluntatem Domini sui ... et non fecit, sed facit digna 
plagiis. Hinc est peccatum ex certa malitia distinctum contra 
peccatum ex ignorantia. Hinc etiam apud Beatum Petrum de illis, 
quibus posteriora facta sunt deteriora prioribus, legimus: Melius 


enim erat illis non cognoscere viam iustitiae, quam post cognitionem 
retrorsum converti ab eo, quod illis traditum est, sancto mandato. 
Liberum ergo arbitrium principaliter in voluntate consistit. Est igitur 
libera quaedam facultas voluntatis et rationis ad libere eligendum 
quidquid vult. 


Eius autem libertas proprie non in eo sistit, quod adeo hoc, quod 
vult, velit, ut etiam eius oppositum velle possit; ut scilicet adeo 
bonum velit et eligat, ut malum etiam velle et eligere possit. Nam in 
Deo, angelis et beatis est liberum arbitrium, qui malum velle et 
eligere non possunt; et, ut iam dictum est, abusus et defectus est 
libertatis velle malum. Sed in eo proprie consistit, quod quidquid 
vult, appetit ad suiispius imperium, quia sic vult, ut velit se velle 
atque complaceat et seipsum in actu volendi moveat et suis actibus 
dominetur. Unde etsi beati necessario Deum diligunt et non possunt 
non diligere, et peccatum adeo nolunt, ut nec velle possint: id tamen 
totum libere faciunt, quia sic volunt et velle et nolle. 


Et sic liberum arbitrium est etiam respectu necessari; quantum ad 
deliberationem autem non est, nisi contingentium. De necessario 
enim et impossibili aliter se habere nemo deliberat: sed de his, quae 
aliter esse possunt, deliberatur; et sic non ad praesens, vel ad 
praeteritum, sed ad futurum semper refertur, quod est contingens. 
Quod enim praesens est, determinatum est, nec est in potestate 
nostra, ut sit vel non sit, quando est; potest enim non esse, vel aliud 
esse postea: sed non potest non esse dum est, vel aliud esse dum id 
est, quod est; sed in futuro, an hoc fiat vel illud, id potestatem liberi 
arbitrii spectat. Nec tamen omnia futura sub potestate liberi arbitrii 
veniunt: sed ea tantum, quae per liberum arbitrium possunt fieri vel 
non fieri; si quis enim tale quid velit ac disponat facere, quod in eius 
nullatenus sit potestate, insipientiae argueretur. 


Viso de natura liberi arbitrii, de eius potestate nunc videndum est, 
quid et quantum possit. Prima liberi arbitrii potestas est, quod cogi 


non potest ab aliquo agente vel creato vel increato, quantum ad eius 
proprium actum, qui est actus interior. Nam quantum ad actum 
exteriorem cogi potest, ut vi genua coram idolo flectat et manibus 
propriis thura incendat; quantum ad actum vero interiorem, qui est 
velle et eligere, induci quidem potest, moveri potest, impediri potest: 
cogi autem non potest; induci quidem poenis efficacibus 
persuasionibus, promissis, terroribus, minis, tristium inclinationibus, 
vel delectabilium blandimentis, quae ad aliquid possunt liberum 
arbitrium inclinare; et sic tum a creatura tum a Deo induci potest. 


Secundo: moveri potest a Deo, vel mutari, dum ipsum quidem sua 
potenti virtute in unum fertur; a Deo tamen affectio ei in aliud, vel 
etiam contrarium immittitur, quam acceptat: sic Deus hominem 
temporalium nimium amatorem, eorum facit contemptorem et 
coelestium amatorem. 


Impediri potest per corporis laesionem propter coniunctionem et 
inclinationem quam habet ad corporalem naturam; hinc enim multi 
ex corporis laesione amentes fiunt et a liberi arbitrii actu 
impediuntur. Etsi enim vires rationales, cum ab extrinseco veniant et 
non a materiali potentia deducantur, non sunt corpori immixtae, nec 
corporeo organo ad suos eliciendos actus utuntur; cum tamen anima 
rationalis uniatur corpori ad constitutionem unius tertii, quod est 
unum per essentiam et cui proprie debetur operatio, quia unum est, 
haec autem operatio non sit tantum vivere vel sentire, aut movere, 
sed etiam ratiocinari et intelligere: ideo anima, quandiu est in 
corpore, non omnino intelligit praeter corpus, etsi non per corpus, 
sicut priores operationes exercet. Cum enim duo concurrant ad 
actum intelligendi: specierum receptio et iudicium: et specierum 
quidem receptio a corpore est; per sensus enim corporos receptae 
usque ad intellectum perveniunt agentem, a quo intellectiles 
efficiuntur, et possibilem, a quo intelliguntur, qui et iudicat. Ut 
autem haec fieri possint, debita requiritur corporis dispositio. Sicut 
enim, etsi anima non pendeat a corpore, ad hoc tamen quod sit in 


corpore, necesse est corpus debite complexionatum esse, ad cuius 
complexionis corruptionem contingit animam non amplius esse in 
corpore; ita ad hoc ut anima intelligat in corpore, necessaria est 
optima sensuum corporalium dispositio; qua dispositione laesa, non 
potest intellectus intelligere, nec iudicare; et sic actus liberi arbitrii 
impeditur, eius salva natura et propria ratione. 


Impediri ergo potest, cogi autem omnino non potest; ipsum enim 
cogi est virtute aliqua aliena movente et compellente invitum et 
repugnantem actum voluntatis deliberativae, manente tali 
repugnantia, ad aliquid inclinari et velle. Hoc autem est impossibile. 
Sicut est impossibile aliquid esse naturale, idest secundum 
inclinationem naturae, et violentum, idest contra inclinationem 
naturae: ita est impossibile aliquid esse voluntarium et liberum, idest 
secundum inclinationem voluntatis, et coactum, idest repugnante 
inclinatione voluntatis. Cum ergo sit impossibile omnino, neque 
creatura aliqua, neque Deus potest liberum arbitrium cogere. Non 
dico quod non posset Deus libertatem eius auferre: hoc enim suae 
potentiae immensitate potest; sed si eius auferret libertatem, eius 
quoque naturam destrueret. Sed dico quod, salva eius natura et 
libertatis proprietate, impossibile ac non intelligibile est posse 
liberum arbitrium cogi. 


Quantum autem ad eius potestatem quoad operationes, liberum 
arbitrium tripliciter considerari potest: vel in puris naturalibus 
tantum, cum generali influxu et auxilio gratiae Dei. Omnium enim 
effectuum positivorum particularium causarum Deus quoque est 
causa: non enim solus ignis comburit, sed Deus cum igne: et omnis 
quidem res operatur, sed simul concorrente Deo ad talem 
operationem; ita tamen concurrit Deus, ut simul operetur secundum 
modum illius rei: ita enim "res quas condidit administrat, ut 
proprios motus agere sinat" ; unde cum causis necessariis necessario 
operatur secundum suam ordinationem, cum contingentibus 
contingenter, cum naturalibus naturaliter, cum liberis libere; ita et ad 


quamcunque liberi arbitrii operationem Deus homini generali 
influxu concurrit. 


Secundo: potest considerari cum speciali munere et influxu gratiae 
gratum facientis, in quantum est liberum a culpa; et demum a 
miseria, et est libertas gloriae, quae nobis servatur in patria, et est in 
omnibus beatis. Liberum arbitrium hoc tertio modo sumptum, cum 
sit perfectissimum, summo bono, ultimo fini et verae beatitudini 
coniunctissimum, eiusque opera sunt omnino perfecta, ita quod 
nonnisi bonum facere potest; malum autem non solum potest non 
facere, sed omnino, ex gratia perfecta et consummata, facere non 
potest. Ideo liberrimum est et multo liberius, quam in primis 
parentibus fuerit, quia omnino liberum est ab illa servitute, de qua 
dicitur: Qui facit peccatum servus est peccati; et quanto ab ea 
servitute longius absistit, tanto in eligendo bono liberius habet 
iudicium. 

Prout autem in praesenti speciali munere gratiae est donatum, in 
primis quidem parentibus ante lapsum, bonum quidem facere poterat 
magna cum perfectione tum facilitate: malum autem non facere 
quidem poterat, non autem facere non poterat; liberum quidem valde 
erat, quia nedum sine coactione et necessitate, sed ab omni procul 
culpa et miseria, omni cum facilitate valebat appetere atque eligere 
bonum, quod ex ratione decreverat. Non tamen omnino a peccandi 
potentia liberum erat: sed poterat non peccare, habens tamen ad 
peccandum potentiam. In nobis vero liberum arbitrium cum munere 
gratiae imperfectius est; nam peccare quidem potest, sed non potest 
non peccare, saltem venialiter, iuxta illud: Septies in die cadit iustus; 
et apud Ioannem: Si dixerimus quoniam peccatum non habemus, ipsi 
nos seducimus et veritas in nobis non est; et occurrentibus enim sine 
deliberatione plena incurritur peccatum veniale: ab huiusmodi autem 
occurrentibus homo in hac vita liber esse non potest ab omnibus, etsi 
a singulis cavere potest, et quia non cavet peccatum incurrit. 


Quantum autem ab bonum agendum, potest per actus elicitos cum 
habitu gratiae caritatis augmentum mereri et finaliter gloriam 
consequi; quemadmodum D. Paulus ad Timotheum ait: In reliquo 
reposita est mihi corona iustitiae, quam reddet mihi Dominus in illa 
die ...; non solum autem mihi, sed et his qui diligunt adventum eius: 
quod autem alicui secundum iustitiam redditur, de condigno meretur. 
Id autem non est secundum naturam ex se et quatenus huiusmodi 
opera a libero arbitrio procedunt simpliciter; sic enim non possunt 
esse beatae vitae meritoria: non sunt enim condignae passiones 
huius saeculi ad futuram gloriam, quae revelabitur ex nobis; sed 
tamen ex institutione legislatoris: quemadmodum posset rex 
instituere, ut tantum daretur pro obolo, quantum pro auro; tum etiam 
ex munere gratiae. Et quia talia opera procedunt a Spiritu Sancto 
inhabitante in homine iustificato per gratiam et movente ipsum 
liberum arbitrium ad opus meritorium, et quatenus huiusmodi opus 
procedit a Spiritu Sancto, qui est infiniti valoris, meretur de 
condigno bonum infinitum, idest vitam aeternam. Hinc D. Paulus ad 
Romanos ait: Tribulatio patientiam operatur, patientia autem 
probationem, probatio vero spem; spes autem non confundit, quia 
caritas Dei diffusa est ... per Spiritum Sanctum, qui datus est nobis. 
Deinde subintulit: Commendat autem caritatem suam Deus in nobis, 
quia si cum adhuc peccatores essemus ..., Christus pro nobis 
mortuus est: multo igitur magis iustificati nunc in sanguine ipsius 
salvi erimus ab ira per ipsum. Multo magis, inquit; iustificationem 
enim liberum arbitrium de congruo meretur: per iustificationem vero 
gloriam de condigno. 


S1 vero demum consideremus liberum arbitrium huiusmodi dono 
gratiae destitutum, sed in puris naturalibus tantum, cum generali 
auxilio et gratiae influxu, imperfectissimum est. Et primo quidem 
ipsum gratia destitutum. Cum in statu isto necessario sit sub aliquo 
peccato vel originali vel actuali vel sub utroque, non potest per se a 
peccato surgere sua virtute; necesse est enim Deum remittere sibi 


culpam et tribuere gratiam: hanc autem condigne mereri non potest; 
si enim gratia esset ex merito, iam gratia, ut inquit Apostolus, non 
est gratia. 


Secundo: non potest mortale peccatum meritorie vitare, ut sic: potest 
quidem actum peccati simpliciter vitare; ad hoc enim ut peccatum 
fiat plena deliberatio requiritur: ad deliberandum autem a nulla 
virtute cogitur, nec cogi potest, cum per peccatum libertatem, quoad 
essentiam, non amittat. Itaque cum peccatum sit voluntarium, adeo 
quod si non est voluntarium, non est peccatum, et voluntas in eo 
adhuc sit libera ad utrumlibet, potest committere et vitare peccatum. 
Sed dico quod meritorie vitare non potest; principium enim meriti 
est gratia et caritas, quam non habet. 


Tertio: liberum arbitrium, ut sic, potest quidem elicere actum 
meritorium in genere motum sine gratia, sed non meritorie. Actum 
enim virtutum moralium et posuerunt et habuerunt philosophi 
gratiam non habentes: nihil tamen meruerunt, cum principium meriti 
sit gratia, quam non habebant; et Hebraei adhuc quoque zelum Dei 
habent et multa bona opera legis faciunt, cum tamen sint gratia 
destituti; et multi peccatores multa opera fidei et misericordiae 
exequuntur, in peccato nihilominus existentes. 


Quarto: non potest actum elicere condigne aeternae vitae 
meritorium. Ex puris enim naturalibus non potest quis aeternae vitae 
condignus esse; ita enim Dominus apud Beatum Matthaeum, cum de 
aeterna vita consequenda loqueretur, ait: Apud homines hoc 
impossibile est; apud Deum autem omnia possibilia sunt; et ita 
intelligenda sunt illa: Sine me nihil potestis facere; et: Non sumus 
sufficientes cogitare aliquid a nobis, quasi ex nobis; et omnia 
similia, quod nihil dignum vita aeterna absque gratia agere 
possumus aut operari. 


Quinto: etsi liberum arbitrium a peccato surgere et gratiam consequi 
condigne mereri non possit, potest tamen ex congruo et decenti; 


attritio enim atque contritio peccati . actus sunt de congruo gratia 
digni. Per contritionem autem, vel saltem attritionem, potest se 
disponere ad gratiam recipiendam quocumque tempore; absque 
aliquo speciali influxu, sed ex puris naturalibus et generali influxu 
potest commissi facinoris displicentia et moerore ac poenitudine 
affici, ac ita ad gratiam consequendam praeparari. Deus autem, qui 
vult omnes homines salvos fieri et neminem vult perire, gratiam eis 
semper liberaliter offert; hoc est enim: Ego sto ad ostium et pulso: si 
quis... aperuerit mihi..., intrabo... et coenabo cum illo; imo liberum 
arbitrium sua gratuita misericordia praevenit, sicut per Psalmistam 
dicitur: Misericordia eius praeveniet me; et alibi: Cito anticipet nos 
misericordia tua, Domine. Si ergo liberum arbitrium commissi 
sceleris poenitudine affectum et per contritionem vel attritionem 
Deo liberalissime gratiam offerenti consentiat, procul dubio 
gratificantem gratiam consequetur et aeterna vita dignus efficietur; si 
autem Deo resistat et oblatam gratiam abnuat et abrenuat, reum se 
constituet gehennae ignis et mortis aeternae: quoniam si divina iussa 
non impleat omnia, quae nec implere potest absque munere gratiae, 
ut digne possit consequi vitam aeternam, statutum est enim: Si vis ad 
vitam ingredi serva mandata, excusari certe et defendi non potest, 
quod impossibilia ei preaecipiantur, quae digne implere propria 
virtute non possit absque munere gratiae. Deus enim auxilium 
gratiae continuo preastat et offert semper; quam si non habet ut, 
quae aliter servare non potest, digne possit implere, sua est culpa, 
quia non vult habere et se ad oblatam gratiam recipiendam 
disponere, ut iustificetur. Quare cum Dei gratia nobis semper 
praesens assistat cum volumus, absistat autem cum nolumus, quasi 
in nostra potestate est digne praecepta servare: quoniam in nostra 
semper est potestate ad gratiam nos disponere eique oblatae digne 
assensum praebere; quod dum facimus, gratiam semper 
consequimur. Propterea Dominus apud Matthaeum aiebat: Aut facite 
arborem bonam, et fructus eius bonos; aut facite arborem malam, et 


fructus eius malos. Arborem quippe bonam facimus, quae fructus 
bonos facit et non potest fructus malos facere, cum Deo pulsanti per 
contritionem cordis aperimus eique, ut intret et nobiscum coenet, 
assentimur gratiae oblatae consentiendo et debita dispositione, obice 
ablato, recipiendo per iustificationem. 


His sic visis, clara atque dilucida erit praesentis loci intelligentia. 
Cum enim dicit Dominus ad Cain: Sub te erit appetitus eius et tu 
dominaberis illius, cum Cain haberet liberum arbitrium, etsi gratia 
destitutum, in eius tamen libera potestate erat appetitum peccati 
frenare ne in actum exiret; quod quidem absque dono gratiae potest, 
ut visum est. Id autem verum est, quod digne et cum vitae aeternae 
merito facere non poterat absque munere gratiae gratificantis; quod 
si ita Dominus intellexit, eatenus eum dixit posse et frenare et 
peccatum revincere, quatenus suam gratiam ei liberrime offerebat et 
in Cain potestate erat oblatae gratiae dignum assensum praebere, qua 
meritorie potuisset appetitum peccati coercere ipsumque peccatum 
omnino vitare. Ita etiam id, quod supra dixerat, intelligendum est: 
Nonne, si bene egeris, recipies? Scilicet mercedem. Non quod Cain 
poterat sine gratia digne mereri; sed quia Domino gratiam offerenti 
poterat assentiri et gratiam, se disponendo, recipere, quacum posset 
et bona digne operari et vitam aeternam mereri. 


Multa alia possent hoc in loco notari, maxime de praedestinationis et 
reprobationis contingentia; cum Cain non praedestinatus, sed 
reprobatus esset, attamen Dominus ei dicit: Si bene egeris, recipies: 
quod et reprobatos Dominus non omnino sibi relinquit, sed ad 
bonum hortatur, ut mercedem recipiant; et pleraque alia, quae ad 
aliud tempus opportunius et seriosius tractanda relinquimus. 


Vr. 8 Dixitque Cain ad Abel...: Egrediamur foras. Cumque essent in 
agro, insurrexit Cain adversus fratrem suum Abel et interfecit eum.- 


Textus Hebraicus: Et dixit Cain ad Abel fratrem suum... Et factum 
est cum essent ipsi in agro, insurrexit Cain, etc. 


Ita prorsus Chaldaeus Interpres. 


Targum autem Ierolosymitanum sic transtulit, paraphrastico more, 
hunc locum: Et dixit Cain ad Abel fratrem suum: Veni et egredere ad 
superficiem campi. Et factum est cum essent egressi uterque eorum 
ad superficiem campi, respondit Cain et dixit ad Abel fratrem suum: 
Non est iudicium et non est iudex, et non est saeculum aliud et non 
est expectationi merces bona pro iustitia, neque ultio ex iniquitate: et 
non in misericordia creatus est mundus, et non in misericordia ipse 
rector sive dux. Propter quid enim acceptata est oblatio tua ex te in 
voluntate eius, et ex me non est acceptata in beneplacito eius? 
Respondit Abel et dixit Cain: Est iudicium et est iudex et est 
saeculum aliud et est expectatio mercedis bonae pro iustitia et ultio 
de iniquitate: et in misericordia creatus est mundus et in misericordia 
ipse regens sive princeps. Veruntamen in fructibus operum bonorum 
accepit ipse opera mea recta, plusquam tua; acceptata est oblatio 
mea ex me in beneplacito seu voluntate, et ex te non est acceptata in 
voluntate. Et fuerunt uterque eorum in campo contendentes. Et 
insurrexit Cain super fratrem suum Abel et interfecit eum. Haec 
omnia Targum lIerosolymitanum; quae quidem paraphrasis 
pulcherrima est. 


Vulgata autem Editio Graeca cum nostra concordat; habet enim: Koi 
eine Káiw npóc Ape vóv &ógAoóv abto0- Ai£AO0cusv gic tó n£6tov: 
idest: Et dixit Cain ad Abel fratrem suum: Egrediamur in agrum. 


Nunc loci huius expositionem aggrediamur. Dixitque Cain ad Abel. 
In hebraeo eclipsis sive aposiopesis est hic; non enim quid Cain 
dixerit ad fratrem suum exprimitur. Cui similem modum in 2 Regum 
legimus: Et dixit David in illa die: Quicumque percusserit 
Iebusaeum: quod nostra Translatio habet: Proposuerat ... David ... 
praemium ei, qui percusserit Iebusaeum. Hebraeorum nonnulli 
inquiunt quod probris, contumeliis et verbis iniuriosis affecit eum; 
post quae, adhuc ira effervescens, occidit eum. Nostra Translatio una 


cum Graeca habet, quod dixerit ei: Egrediamur foras; quae 
paraphrasis non est aspernenda. 


Mihi vero, post eas, Chaldaica Paraphrasis admodum arridet. Textus 
autem sermonis, iuxta Hebraicam Veritatem, id videtur exprimere, 
quod Cain dixerit fratri suo quaecumque sibi Dominus dixerat eum 
arguendo, et ipse omnia verba illa retulerit fratri suo, quasi Abel 
coargutionis illius causa exstitisset; quapropter nimio furore in eum 
succensus insurrexit et interfecit eum. Stulta et insana omnino ac 
virulenta cogitatio Cain mentem obrepserat. Existimabat enim 
fratrem suum Abel in causa fuisse ne Dominus in eum eiusque 
munera respiceret: non autem quod eius munera indigna omnino, ut 
respicerentur et tanquam grata acceptarentur a Deo. Eapropter inquit 
in corde suo: fratrem meum de medio tollam, et tunc Deus ad me et 
ad munera quoque mea respiciet et benedicet mihi Deus, sicut fratri 
meo benedixit. Sed fefellit eum omnino cogitatio eius; unde 
sequitur: 


Vrr. 9 — 12 Et ait Dominus ad Cain: Ubi est Abel frater tuus? Qui 
respondit: Nescio. Nunquid custos fratris mei sum ego? Dixitque ad 
eum: Quid fecisti? Vox sanguinis fratris tui clamat ad me de terra. 
Nunc igitur maledictus eris super terram, quae aperuit os suum et 
suscepit sanguinem fratris tui de manu tua. Cumque operatus fueris 
terram, non dabit tibi fructus suos; vagus et profugus eris super 
terram. 


Textus Hebraicus: Et dixit Dominus ad Cain: Ubi Abel frater tuus? 
Et dixit: Non cognovi. Àn custos fratris mei ego? Et dixit: Quid 
fecisti? Vox sanguines fratris tui clamat ad me de humo. Et nunc 
maledictus tu plusquam terra, quae aperuit os suum ad suscipiendum 
sanguines fratris tui de manu tua. Si excolueris terram, non addet 
dare virtutem suam tibi; mobilis et vagus eris in terra. 


Interpres Chaldaicus: Vox sanguinis seminum, seu filiorum, qui 
futuri erant ut egrederentur de fratre tuo, clamant coram me de terra. 


Targum Ierosolymitanum pariformiter habet: Vox sanguinum 
coetuum iustorum, qui futuri erant ad surgendum de Abel fratre tuo. 


Vulgata Editio Graeca cum nostra pene tota concordat. Habet autem: 
Et nunc maledictus tu a terra, quae aperuit os suum ad suscipiendum 
sanguinem fratris tui a manu tua, quoniam operaberis terram et non 
addet virtutem suam dare tibi: otévov kai tpéuov £or, idest 
suspirans et tremens eris super terram. 


Nunc expositionem aggrediamur. Ubi est Abel frater tuus? Narrat 
Scriptura Sacra Deum sanctum et benedictum, semper iustissimum 
et omnis peccati ultorem aequissime severissimum, coarguisse Cain 
commissi sceleris in fraterni sanguinis effusione iustisque eum 
poenis affecisse, ne malum impunitum maneret essetque dedecus 
culpae sine decore iustitiae. Una autem cum hoc ipsum ostendit 
omnium tum actuum tum in cordium intimis degentium cogitatuum 
praescium et conscium; quodque etsi pravum sit cor hominis et 
imperscrutabile, ipse tamen corda scrutatur et renes probat. Hinc est 
quod, cum pravissimi cordis Cain cogitationes intimissime latitantes 
perciperet, ipsum interrogat ubi sit frater eius. Putabat enim 
insipienter insipiens Cain quod, cum nemine praesente aut vidente 
fratrem suum occidisset, Deum quoque lateret; propterea ipse 
respondens ait: Nescio; nunquid custos fratris mei sum ego? 


Apud Hebraeos in Bereshit Rabba, teste Rabbino Abrabanel, tria 
peccata in die illo commisisse Cain dicitur; primum est: quod non 
credidit verbis Dei, quae ei dixerat cum coargueret eum; secundum 
est: quod occidit Abel fratrem suum; et tertium est: quod adduxit et 
mentitus est dicendo: Non cognovi; nunquid custos fratris mei sum 
ego? Ubi et mendacium et arrogantia ipsius ostenditur: Quid, inquit, 
me de fratre meo ubi sit requiris? Nunquid ipsum meae fidei aut 
curae credidisti? Quid ad me spectat ubi sit nosse? Expectavit Deus 
Cain ut bonum faceret fructum: fecit autem malum; sicut vinea, quae 
expectata est ut faceret uvas, fecit autem labruscas. Requisivit Cain 


de fratre suo, ut ipsa inquisitione perpetratum scelus et crudele 
facinus prae oculis obiiceret, ut tanti piaculi Cain poeniteret et 
culpam suam agnoscens, poenitens veniam a Deo humiliter 
deprecaretur. Ipse vero durior et obstinatior factus, nedum culpam 
non agnovit, sed impudenda fronte et indomito supercilio et superbe 
et insipienter respondit, Deum facti nescium reputans, quoniam 
carneis oculis, dum fratrem occideret, praesentem non viderat; 
mentis autem oculis, quibus Deus cernitur, caecus omnino erat. 


Dominus autem, eius tum insipientiam tum nequitiam cernens ait: 
Quid fecisti? Vox sanguinis fratris tui clamat ad me de terra. Putas, 
inquit, me latere quid feceris fratri tuo; et quid est vox ista clamans, 
in auribus meis, qua vox sanguinis fratris tui, quem occidisti, clamat 
ad me de terra? 


In Hebraeo autem habetur: T2TN27]12 ^?N Q^pyx sns 727 7ip: idest: 
Vox sanguinum fratris tui clamantium ad me de terra: vel: Voce 
sanguines fratris tui clamant ad me de terra; ubi 23, est ra^ 1v? 
numeri pluralis. 


Hebraeorum magistri dicunt, quod sanguis voce plurium ponitur ad 
significandum sanguinem tum ipsius Abel tum filiorum ipsius, quos 
genuisset si mansisset in mundo; et propterea dixit Deus ad Cain, 
quod non tantum viri unius sanguinem fudit, verum etiam 
semihabitationem fere hominum, qui per lineam Abel descensuri 
fuissent. Sentiunt enim Hebraei, quod per hos duos Adae filios totum 
humanum genus propagandum erat, et iam a generando cessaverat 
Adam. Hanc sententiam utraque Chaldaica Paraphrasis probat. 


Rabbinius Salomon inquit id esse, quoniam Cain "vulnera multa 
inflixit fratri suo Abel, quia nesicibat unde anima ipsius egrederetur, 
et propterea dicitur: Vox sanguinum: propter sanguinem, qui fluebat 
hinc et hinc." 


Ex nostris vero quidam ita locum hunc interpretantur, ut his verbis 
demonstrare voluerit Deus ipsi Cain peccatum ipsius adeo sibi esse 
patens ac manifestum, ac si sanguis eius magna voce clamaret in 
coelum. 


Nobis vero aliter locus iste exponendus videtur. Per sanguinem 
autem nos animam Abel proprie intelligimus. Homo enim, qui ex 
corpore et anima constat, corpore apparente et anima intus latente, 
Hebraeis nm ov, idest caro et sanguis dicitur; atque ita intelligimus 
illud in Evangelio Matthaei, cuius phrasis tota hebraica est, cum 
hebraice scriptum fuerit, quod Dominus ad Petrum testimonium de 
eius divinitate reddentem, dixit: Beatus es, Simon Bar Iohana, quia 
caro et sanguis non revelavit tibi, sed Pater meus qui in coelis est. 
Caro, inquit, et sanguis, idest homo, ut per carnem foris apparentem 
corpus, per sanguinem autem intus latentem animam intelligamus. 
Ita et illud, quod dixit Dominus ad Noe, cum ei et cunctis filiis suis 
omnes pisces maris ... et omne, quod movetur et vivit in terra, quasi 
olera virentia dedisset in cibum, excepto, inquit, quod carnem cum 
sanguine non comedetis, idest hominem. Mox enim sequitur: 
Sanguinem enim animarum vestrarum requiram de manu cunctarum 
bestiarum; et de manu hominis, de manu viri fratris eius requiram 
animam hominis. Quicumque effuderit sanguinem humanum in 
terra, fundetur sanguis ipsius; ad imaginem quippe Dei factus est 
homo. Ubi manifeste conspicitur quod per sanguinem animam 
intelligit. Hinc Moyses in Deuteronomio tantopere praecavit ne 
carnem cum sanguine etiam brutorum comederent, dicens: Hoc 
solum cave ne sanguinem comedas; sanguis enim eorum pro anima 
est, et idcirco non debes animam comedere cum carnibus. 


Per sanguinem ergo hic ad Deum clamantem animam ipsius Abel 
intelligimus, quae non voce, sed ratione ad Deum clamat, postulans 
se vindicari de fratre iniquo et in iniquitate et nequitia perseverante. 
Iuxta quod in Apocalypsi legimus: Vidi sub altare animas 
interfectorum propter verbum Dei et propter testimonium quod 


habebant; et clamabant voce magna dicentes: Usquequo, Domine, 
sanctus et verus, non iudicas et non vindicas sanguinem nostrum de 
his qui habitant in terra? Ita profecto Abel voce magna clamat ad 
Dominum: atque ita defunctus, Apostolo teste, adhuc loquitur, 
manifestando coram Deo fratris sui nequitiam. Vide, inquit, tu, 
Domine, qui iustus et verus es, quid operatus sit in me frater meus: 
quam nefarium facinus, quam abominabile opus, caedem novam et 
raram iam primum vitae hominum sua dextra invectam. Me enim 
hominem simplicem, iustum et innocentem fratrem suum, qui 
nunquam ei malum aliquod intuli, nec verbum quidem, quod laedere 
eum posset, unquam protuli, immaniter interfecit: nonnisi ex bono 
opere, quia tibi placebam, quia tibi accepta munera offerebam, quia 
pie et innocenter vivebam, quia illi testimonium veritatis 
perhibebam, me, inquam, interfecit! Nec me tantum, sed et omnes, 
qui de meo femore, tua gratia donante, egressuri erant: gentem piam, 
sanctam et iustam, tuo cultui deditam, ut merito filii tui dici 
potuerint. Vide ergo, Domine, insaniam intolerabilem, nefarium 
scelus, factum inexpiabile, intolerabilem culpam. Vindica ergo, 
Domine, sanguinem meum, vel, si melius dicam, sanguines meos; 
nam et me et tu futuros filios meos interemit. 


Respondisse Dominum credo: Requiesce modicum tempus, o Abel 
iuste et innocens, donec compleatur numerus conservorum tuorum et 
fratrum, qui interficiendi sunt sicut et tu, propter iustitiam et 
testimonium veritatis: quia una cum illis pro iniusta morte iusta stola 
alba immortalitatis indueris et pro iniqua vi, quam tibi frater tuus 
intulit, gaudiis perfrueris aeternis, tanquam verissimus protomartyr 
et primus veritatis testis. Pro filiis autem tuis tecum una interemptis, 
ego serem aliud patri tuo pro te ponam. - Ita enim scriptum est: 
Posuit mihi Deus semen aliud pro Abel, quem occidit Cain: ex quo 
gens illa sancta descendit, quae primo coepit nomen Domini 
invocare, unde filii Dei appellari meruere. 


Locus itaque iste diligenter expensus, Abel quidem corpore 
mortuum, spiritu autem adhuc viventem et loquentem ostendit; 
corpus quidem nefaria Cain caede occisum est: anima autem occidi 
non potuit; sed adhuc immortalis immortaliter vivit nunquam 
peritura. Quare merito de animae immortalitate nonnulla hoc loco in 
medium afferamus. 


Multi enim hodie qui eam negant immortalem, sed una cum corpore 
mori autumant et affirmant, eo quod apud Ecclesiasten legant: Unus 
est interitus hominum et iumentorum ...; nihil habet amplius homo 
iumento; et Apostolus etiam dicat quod solus Deus habet 
immortalitatem. Deinde nonnulli naturalium rationum apparentium 
involucris alucinati, quod anima in operando a phantasmatibus 
pendeat hisque indigeat, cumque phantasma, sine quo nihil 
intelligere putant, non sit absque corpore, arguunt quod non possit 
anima permanere destructo corpore. Deinde quod omne genitum 
quodque esse coepit, corrumpi necesse sit et esse desistere: ipsa 
autem anima esse coepit; hinc ponunt animam omnino esse cum 
corpore perituram, sicut et brutorum quorumcunque animae. At 
sapientia istorum insipientia atque insania est hominum animalium, 
qui non sapiunt quae Dei sunt et propterea, cum ut bruta animalia 
vivant, animam quoque se putant brutorum habere cum corpore 
morituram. 


Veritas autem catholica et fides determinavit animam quidem cum 
corpore incepisse, non aliunde quam a Deo creatam et corpori 
infusam, tanquam eius essentialem formam et vitam, ipsum 
vivificantem et moventem: post corpus vero perpetuo immortalem 
per se mansuram, quoadusque corpori iterum uniatur in universali 
resurrectione, prout Sancta Ecclesia, veritatis columna, in Viennensi 
concilio et Lateranensi sub Leone X celebrato, sub anathemate 
determinavit. Habetur etiam in Clementina, De Summa Trinitate et 
Fide Catholica, capite unico. 


Haec autem veritas, praeter quod universalis Ecclesiae auctoritate 
firmatur, Sacrae Scripturae auctoritate, sacrorum Doctorum et 
universalis scholae theologorum tum rationibus tum auctoritatibus 
firmissimis propugnaculis munitur; ea praeter ethnicorum 
philosophorum recte sapientium sententia fuit; ac demum cum 
theologalium et moralium, tum etiam naturalium rationum 
monimentis fulcitur. 


Et primo quidem rationalem animam formam corporis esse, ultra 
quod in praedictis locis determinatum est, ex philosophorum etiam 
sententia patet, qui eam actum corporis physici, organici, potentia 
vitam habentis esse definivere; tum quia si forma corporis informans 
non esset, homo vere non esset homo; forma enim est quae dat esse 
rei. - Nota quod fuit opinio D. Gregorii Nysseni animam non esse 
corporis formam; sed non tenetur. 


Esse autem immortalem et manere post corpus, primo Christus 
adversus Sadducaeos, qui negabant resurrectionem, spiritum et 
angelum, ita probavit: Non legistis, inquit: Ego sum Deus Abraham, 
Deus Isaac et Deus Iacob? Non est Deus mortuorum, sed viventium. 
Quoniam autem haec verba dixit Dominus in Exodo, iam Patres illi 
mortui erant, et non erant: si ergo nihil eorum vivebat, ergo Deus 
dicitur Deus nihili. Relatio autem creaturae ad Deum realis est: ergo 
rei existentis: aliquid ergo eorum existebat, non compositum, non 
corpus; iam enim non corpus, sed cadavera corrupta erant: ergo 
animae vivebant. Deinde apud Matthaeum Dominus dicit: Nolite 
timere eos, qui occidunt corpus, animam autem non possunt 
occidere; sed eum potius timete, qui, postquam occiderit corpus, 
potest et animam perdere in gehennam. Sed nimium esset omnia 
Novi Testamenti testimonia in medium afferre. 


In Veteri id quoque patet. Salomon enim, Ecclesiastis ultimo, de 
hominis morte loquens, sic ait: Revertatur pulvis in terram ... unde 
erat, et spiritus redeat ad Deum, qui dedit illum. Id autem, quod alias 


Salomon dixit: Unus est interitus hominum et iumentorum, etc. Ex 
persona insipientium dixit, qui in Sapientia ita loquuntur: Exiguum 
et cum taedio est tempus vitae nostrae, et non est refrigerium in fine 
hominis; et non est qui agnitus sit reversus ab inferis. Quia ex nihilo 
nati sumus et post hoc erimus tanquam non fuerimus; quoniam 
fumus afflatus est in naribus nostris. Quibus in Sapientia etiam 
respondetur: Iustorum animae in manu Dei sunt, et non tanget illos 
tormentum mortis. Visi sunt oculis insipientium mori ..., illi autem 
sunt in pace. 


Doctores Hebraeorum omnes asseverant Salomonem ex persona 
insipientium ibi esse locutum, quemadmodum ipse dixit: Dixi in 
corde meo de filiis hominum. Unde Rabbinus Abraham Aben Ezra, 
super illum locum, ait: ^Hic versus est secundum cogitationes 
filiorum hominum, qui non habent sapientiam et intelligentiam; qui 
videntes eventum unum esse homini et animali, putant illa habere 
eundem spiritum, nec praestare hominem animantibus ceteris". 
Glossa autem Hebraeorum super illud: Quis novit si spiritus filiorum 
hominum ascendit sursum et spiritus iumentorum descendat 
deorsum? accipit sit pro quia, dictio enim hebraica utrumque 
significat, et ita locum exponit: "Quis cognoscens, idest quis ponit 
cor suum ad cogitandum quod spiritus hominis ascendit sursum ad 
iudicium divinum, ad rationem reddendam?" Firmissima autem est 
Hebraeorum omnium sententia et fides animam rationalem esse 
immortalem, et universalis resurrectio futura est apud eos articulus 
fidei, sicut et apud nos. 


Haec eadem veritas ex communi omnium catholicorum sententia 
manifesta est atque dilucida. D. enim Dionysius Areopagita, 
theologicae disciplinae coelmen et culmen, in quarto (capite) De 
Divinis Nominibus, inter plerasque dotes, quas anima a Summo 
Bono accepit, immortalitatem enumerat, quod virtutem 
intellectualem habet, inde essentialem vitam et immortalem. Idem 
ipsum late D. Augustinus, in libro De Immortalitate Animae, et 


affirmat et seriose probat. Mitto communem omnium theologorum 
sententiam verissimam qui id latissime probant. 


Quo autem ad ethnicos philosophos, Plato, academicorum princeps, 
in Timaeo expresse animae immortalitatem docet. Idem senserunt 
stoici plerique et Pythagoras, ut refert Plutarchus. Aristoteles etiam 
in suis De Anima id expresse sentire videtur. In 2 enim ita ait: "De 
intellectu autem et speculativa potentia nihil adhuc manifestum est: 
sed videtur genus aliud animae esse et hoc solum posse separari, 
sicut perpetuum a corruptibili." In 3 autem ait, de intellectu loquens: 
"Separatum hoc autem solum est, quod quidem est et hoc solum 
immortale est et perpetuum." In 12 autem Metaphysicorum, cum 
dixisset animam, vel formam corpus moventem, non esse ante 
corpus, sed cum corpore, sicut sanitas tunc est cum est homo sanus, 
et aeneae sphaerae forma tunc cum ipsa aenea sphaera est: subintulit 
animam non omnem, sed intellectum manere posterius, nihil 
prohibet. Eandem sententiam multi ex Aristotelis interpretibus 
tenent, quos nimium esset singulos adducere. 


Ad rationes accedamus, proposito prius quodam universali axiomate 
ex communi animi conceptione, ex quo licebit nobis conclusiones 
elicere. Est autem quod omnes res ex earum operationibus 
cognoscuntur, et hae proxime earum indicant naturam. Qualis 
nanque est rei operatio, talem necessum est et naturam esse, cum 
operatio ex natura proveniat; et si eaedem operationes in specie, 
easdem esse res specie colligimus; et si diversas habeant 
operationes, diversas esse specie. Operationes praeterea potentias 
ostendunt et earum virtutem ex qua procedunt, nec non et propriam 
naturam; si fit operatio, ab aliquo principio procedit et propria a 
proprio. Et ita ex actibus potentias et ex potentiis rei naturam 
indagamus atque colligimus, imo demonstramus; ceu res naturales 
per motum cognoscuntur, et ex motu demonstrantur. 


Iam ergo si ita res est, anima ex operibus et actibus cognoscenda 
erit; et eius pariter immortalitas eiusque existere et separatum esse 
post corpus. Si enim operationes aliquas habuerit, quae ex corpore 
non pendeant, nec corporeo organo suscipiantur, certum et evidens 
argumentum erit eam a corpore esse separabilem et spiritualem, 
utpote quae habeat immateriales et spirituales operationes a corpore 
separatas; contra vero si nullae essent tales operationes, eam 
nullatenus a corpore separari posse et permanere. Ita enim et 
Aristoteles, in | De Anima, naturam animae coniectans, ait: "Si 
igitur, inquit, est aliqua animae operatio aut passionum propria, 
continget utique ipsam separari; si vero nulla est propria ipsius, non 
utique erit separabilis". At certe multae sunt rationalis animae 
propriae operationes a corpore nullatenus pendentes, aut a 
phantasmate. 


Et primo: circa intellectus operationes. Ipsa etenim mens dum 
Deum, intelligentias sive angelos, invisibilia quaeque et aeterna, 
seipsam et actus suos intelligit, profecto intellectiones istae a 
corpore separatae sunt, cum a phantasmate non pendeant; spiritualia 
enim phantasmatibus non sunt subiecta. 


Praeterea: fides et actus fidei, non solum qua divina credimus, sed 
etiam qua humana ex alicuius auctoritate recipimus, actus est 
separatus et supra sensum. Intellectus enim ad credendum neque 
sensibus neque rationibus convincitur; non rationibus: quia tunc 
esset scientia vel opinio, non fides; neque sensibus: siquidem, 
omnibus positis sensitivis actibus et omni agentis rationalis actione, 
non cogetur intellectus credere; credimus autem quia volumus et 
quia intellectus vult assentire alicuius auctoritati. Fides ergo actus 
separatus est. 


Praeterea: multae aliae sunt intellectus operationes, quas sensus non 
potest efficere, ut ratiocinari, syllogismos conficere, dividere, 
definire, ordinare, numerare, componere etiam et propositiones 


efficere, universalia cognoscere, et pleraque alia quae sensus non 
potest efficere; sed potentia alior haec operatur, idest intellectus 
spiritualis, atque adeo essentia spiritualis, cuius illa est spiritualis 
potentia: siquidem qualis operatio talis potentia, et qualis potentia 
talis est essentia. Tametsi autem haec intellectus sine sensuum 
adminiculo efficere non potest et absque phantasmatibus oblatis: his 
tamen positis, intellectus ipse per se haec efficit; ipse etenim 
phantasmata illuminat et species intelligibiles elicit ex 
phantasmatibus. Intelligibiles autem species intellectu receptas, 
absque omni adminiculo intellectus speculatur; quare actus ille 
separatus est. 


Praeterea: multa intelligit, quae phantasmata quidem non habent, 
quibus movere intellectum possint, sed terminare tantum possunt; 
ceu sunt relationes omnes, quae intelliguntur, cum speciem non 
habeant. Actus ergo ille a corpore non pendet, cum non a 
phantasmate recipiatur. 


Amplius: anima, praeter naturalem intelligendi modum qui, ut 
plurimum, fit per sensus receptis phantasmatibus, potest multa per 
influxum et motum superioris causae intelligere: a Deo per 
revelationem et infusionem scientiae specierumque intelligibilium; 
quemadmodum et intelligentiae a corpore separatae. At certe hic 
intelligendi modus proculdubio a corpore et sensibus separatus erit, 
cum non sit a phantasmate, sed a Deo et lumine divino. Haec ergo 
operatio intellectus erit a corpore separata. Ergo si anima habet 
propriam hanc operationem, erit utique a corpore separabilis, ut 
permaneat. 


Voluntatis praeterea operationes multae sunt separatae. In voluntate 
enim velle et nolle supra omnem sensum est et supra omnem 

appetitum sensitivum; voluntas enim imperat et dominatur sensui et 
appetitui sensitivo, et multa vult contra sensitivum appetitum, sicut 


in continente apparet, qui appetitus coercet et frenat ne, solutis 
habenis, libere debacchentur. 


Praeterea: multae sunt virtutes in voluntate residentes, quae in sensu 
nullatenus esse possunt, ceu est amor Dei, timor et reverentia Dei, 
pietas in Deum atque devotio, spes in Deum, etc. Ad huiusmodi 
autem sese attollere sensus non potest, nec ea appetere. Illi ergo 
voluntatis actus in Deum atque divina a corpore non pendent: sunt 
ergo proprii. 


Deinde: voluntas libera est et suarum actionum domina; ad agendum 
enim ipsa seipsam movet primo. Quidquid autem se movet primo et 
non potest naturali motu ab alia creatura naturaliter moveri, est 
aeternum et non potest interire. Si enim deberet interire, profecto ab 
aliquo naturali agente id esset naturaliter movente, efficaciter et 
violenter. Voluntas autem non potest sic moveri ad suam actionem, 
quia libera est; ergo neque moveri ad essentiae, sive existentiae 
corruptionem; ut sicut operatio impediri non potest, ita nec essentia 
vel essentiae existentia. Et sicut necessitas aut vis ulla a creatura 
aliqua potest voluntati inferri, ita nec eius essentiae; nam, sicut 
diximus, qualis est rei operatio et potentia, talis est essentia, natura 
et existentia. 


Ea praeter: rationalis anima eius est virtus, ut una cum suis potentiis 
supra seipsam reflectatur. Anima enim vult se intelligere, et intelligit 
se velle, et memoratur se voluisse et intellexisse, et intelligit et vult 
se memorari. Itaque intellectus reflectitur supra voluntatem, et 
voluntas supra intellectum, et utraque supra memoriam, et contra. 
Imo vero intellectus supra seipsum convertitur et reflectitur: nam 
intelligit se intelligere; et voluntas pariter vult se velle; et memoria 
memoratur meminisse. At certe haec omnia absque sensuum 
adminiculo fiunt et absque phantasmatibus: non sunt enim horum 
actuum phantasmata. Demonstrant etiam animam immaterialem 
esse, cum corpus supra seipsum reflecti nequeat, idest ipsum sibimet 


superponi; quare cum anima supra seipsam convertitur, manifeste 
elucet quod incorporea [sit], immaterialis et spiritualis atque ideo 
incorruptibilis et immortalis: spiritualia enim et immaterialia 
immortalia sunt. 


Esse autem spiritualem inde etiam roboratur: uniaqueque enim 
potentia ita supra alias reflectitur, ut omnes eas capiat et omne earum 
obiectum et omnes operationes. Etenim intellectus et memoriam 
intelligit et voluntatem et bonum, quod est voluntatis obiectum, et 
omnes voluntatis operationes. Similiter voluntas amat veritatem sive 
verum, quod est intellectus obiectum: et omnes veritates et ipsum 
intellectum et omnes ipsius intellectus operationes imperare potest et 
velle. Et in memoria similiter reponuntur omnes cognitiones rerum 
quarumlibet, etiam ipsius intellectus et voluntatis earumque 
operationum. Necesse est ergo has potentias spirituales esse, 
quandoquidem nulla corporea ita se possunt habere, ut 
unumquodque ex tribus simul omnia ex aequo capiat; nec tres ullae 
unquam corporeae mensurae tales reperiuntur, ut et singulae capiant 
omnes alias et quantum totae tres capiant. Sunt ergo spirituales 
potentiae. Ergo et anima immaterialis et immortalis. 


Ad haec: ex infinita tum intellectus tum voluntatis capedine 
immortalitas animae comprobatur. Intellectus enim infinita est 
capacitas, tum etiam voluntatis; potest enim voluntas diligere bonum 
unius gradus et duorum graduum et quattuor et decem et mille 
graduum et sic in infinitum. Ita quoque eius appetitus infinitus est, 
quem nihil sub sole potest, nisi ad modicum, implere ac satiare: sed 
post quodvis consecutum bonum, voluntas aliud appetit. Et 
intellectus potest intelligere non solum universum hunc mundum, 
sed et duos et tres, etc. sine statu; et potest intelligere perfectionem 
unius gradus et duorum et trium et decem et mille, et sic sine 
termino; et in numerorum progressu potest, quovis numero dato, ei 
superaddere; similiter in figurarum processu addere sine termino. 
Infinita ergo ipsi inest capacitas. Et duratio ergo erit perpetua; quale 


enim proprium est rei, talis est et eius essentia et existentia. Non 
potest autem infinita actu capere, sed progressu; sic non actu infinita 
essentia est, sed duratione. 


Praeterea a natura ipsius animae eius probatur immortalitas. Illud 
enim moritur, a quo vita separatur. At impossibile est ab anima vitam 
separari, quia ipsa formaliter et secundum suam rationem vita est; 
unde sicut est impossibile albedinem a se separari, ut non sit alba: ita 
vitam ab anima. 


At dicet quis albedinem quidem vere a se separari non posse: posse 
tamen deficere et destrui; et sic de anima. Dico quod si albedo 
destruitur, nonnisi ab aliquo agente destruitur; ita et anima si 
destruitur, ab aliquo agente destruetur. Agens autem omne vel 
creatum, vel increatum est; et de increato agente dubium nullum est 
quod eam possit destruere, sicut et creare potuit: etenim,ut quaelibet 
alia creata, quoad esse immediate a Deo dependet, qui contingenter 
mere et libere influit et operatur ad extra; unde, si cessaret Deus ab 
opere, in nihilum anima tenderet. Sed dico animam esse 
immortalem, quia per causalitatem cuiuscumque, circa Deum, non 
potest destrui. Omnis enim corruptio ex dependentia effectus oritur 
ab aliqua causa. Effectuum autem quidam a quattuor causis 
dependent: materia, forma, efficiente et fine, ceu est substantia 
quaelibet corporea, praesertim mixta; quidam vero a tribus tantum, 
ceu est forma quaelibet materialis: a materia enim, efficiente et fine 
dependent, non autem a forma, quia forma est, nec a seipsa potest 
dependere; alii a duabus tantum pendent: efficiente et fine ultimo, 
cuiusmodi sunt intelligentiae, quae materia et forma non constant, 
sed sunt actus puri. Effectus qui ab una tantum causa dependeat, 
vere non datur; etsi, secundum philosophos, detur intelligentia, quae 
a Deo in genere solum causae finalis pendeat. 


Anima autem nostra ab efficiente et fine necessario dependet, sicut 
intelligentiae: unde sicut illae, ita ipsa immortalis est. Non enim a 


forma dependet, quia ipsa est forma et actus; neque a materia habet 
totum esse dependens; sicut enim in operari non dependet totaliter a 
materia, sed operationes aliquas separatas habet, ut supra ostensum 
est: ita nec secundum esse a materia dependet. Ergo separata non 
corrumpitur. 


Praeterea: si a corpore rationalis anima et intellectus totaliter 
dependeret, ita ut, eo deficiente, deperiret et desineret: ergo deficeret 
et declinaret magis ac magis, corpore pariter deficiente et declinante. 
Ita enim vires vegetativa ac sensitiva, robur, forma et pulchritudo et 
pleraque alia, quae a materia dependent, senio et infirmitate, 
corporis passionibus debilitantur, marcescunt ac demum cum 
corpore pereunt. At certe intellectus viget in senibus, qui, corpore 
debilitato ac pene confecto, iudicio ac ingenio, scientia et prudentia 
magis ac magis pollent. Non pendet ergo a materia intellectus, cum 
non senescat, nec debilitetur. Alioquin autem esset si esset vis 
organica: ceu sunt alii sensus ac vires, quae debilitantur ac senescunt 
ab excellentibus obiectis; quoniam cum organicae sint, corrupta ac 
laesa ab excellenti obiecto et nimium intenso organica harmonia, 
[corrumpuntur]; intellectus autem ab excellenti obiecto non 
corrumpitur, sed perficitur. 


Praeterea: si anima esset mortalis et corruptibilis, vel corrumperetur 
per se, vel per accidens, corpore videlicet corrupto, sicut accidenia 
corrumpuntur. At non potest per accidens corrumpi; generatio enim 
et corruptio competit rei sicut et esse: esse enim per generationem 
acquiritur et per corruptionem depreditur. Quod ergo per se est, per 
se generatur et corrumpitur. Et impossibile est quod per accidens ad 
corruptionem alterius corrumpatur: tunc enim non esset per se 
existens. At anima per se existit et potest existere; quod enim per se 
potest operari et operatur, potest etiam per se existere et existit; 
operari enim non est nisi entis in actu et operatio rei naturam 
demonstrat; anima autem nostra potest per se operari et operatur sine 
corporeo organo, ut supra ostensum est: ergo per se potest sine 


corpore existere. Si ergo est ens per se existens, non potest per 
accidens ad corporis corruptionem corrumpi; per accidens enim 
corrumpi non est entium per se existentium, sed accidientium et 
eorum quae materiae secundum totum esse suum innixa sunt. 


Nec itidem potest per se corrumpi; quod enim per se corrumpitur, a 
contrario et in contrarium corrumpitur: anima autem non habet 
contrarium; substantiae enim nihil contrarium est: ipsa autem anima 
est substantia. Nec est substantia ex contrariis composita, aut ex 
elementis mixta, aut contrariis qualitatibus adnexa, quae mutuo a se 
invicem dissidentes et sibi invicem contrariantes, interitum et 
dissolutionem ei parent et machinentur; sed forma et actus simplex 
est. Cum igitur forma simplex sit a materia non dependens, sed per 
se existens, profecto immortalis et ininteribilis erit, sicut sunt 
intelligentiae, ex eo quod formae et actus simplices sunt a materia 
non dependentes. 


Mitto demum quod si anima mortalis esset, multa et insupportabilia 
omnino inconvenientia sequerentur. Nam et ratio verae beatitudinis, 
quae in praesenti vita esse non potest, omnino periret si altera vita 
non esset. Multae etiam virtutes deperirent, cum in hac vita 
praemium non assequantur, ceu sunt temperantia, sobrietas, 
virginitas, poenitentia, paupertas, religio, etc.; hae enim virtutes 
maximis huius vitae voluptatibus privant atque destituunt. Quod si in 
alia vita nullum ipsarum esset praemium, omnino depereunt, cum 
vel nihil vel parum utilitatis habeant et voluptatis: mali autem 
plurimum et afflictionis. 


Iustitia Dei etiam aequissima non esset, cum in hac vita multae 
virtutes earumque actus et opera non praemientur; imo sancti ac 
laudabiles viri, qui continuo in virtutum actibus exercentur, 
voluptatem frenantes et desideria carnis non implentes, sed corpus 
suum castigantes et in servitutem redigentes, illud Apostoli 
verissime dicere possent: Si dormientes in Christo pereunt, si in hac 


vita tantum in Christo sperantes essemus, miserabiliores essemus 
omnibus hominibus. Quod enim Abel pro iustitia et veritate 
praemium in hac vita sumpsit? Quid praemii tot martyrum millia, 
qui pro iustitia et veritate dimicavere ad sanguinem et mortem 
usque? Quid emolumenti consecuti sunt quicumque pro virtutum 
actibus conservandis et tuendis, pro legibus sanctis, pro gente, patria 
et repubblica mortem subiere? 


Demum: si praeter hanc nulla alia esset vita, recte possemus 
iniustitiae Deum arguere et cum Ieremia ad eum dicere: Iustus 
quidem tu es, Domine, si disputem tecum; veruntamen iusta loquar 
ad te: Quare via impiorum prosperatur? bene est omnibus, qui 
praevaricantur et inique agunt. E contra autem iusti mortificantur 
tota die, facti sunt sicut oves occisionis. Ecce dives ille magnus 
epulo, dives valde erat, induebatur purpura et bysso et epulabatur 
quotidie splendide:erat autem inique agens; iustissimus autem 
Lazarus pauperrimus erat et miserabilissimus mendicus, iacens ad 
portam divitis, ulceribus plenus, cupiens saturari de micis, quae 
cadebant de mensa divitis, et nemo illi dabat. Ubi est ergo virtutum 
praemium et peccati punitio? Ubi iustitiae aequitas, quae nullum 
malum impunitum et nullum bonum relinquit sine praemio? Vivit, 
vivit certe anima post mortem et sic mortuus est... dives et sepultus 
est in inferno, ibique in tormentis manet perpetuis pro suarum 
gravitate culparum: iustus autem Lazarus ab angelis portatus est in 
sinum Abrahae, ubi nunc... consolatur pro suarum remuneratione 
virtutum. Ita profecto et Abel occisus est a fratre iniquo; pro sua 
iustitia defunctus adhuc loquitur et clamat ad Deum, ut vindicet 
sanguinem suum de manu fratris iniqui. Cuius voce commotus Deus, 
miserabiles poenas Cain luendas infligit pro scelere, dicens: 


Maledictus tu de terra, quae aperuit os suum et suscepit sanguinem 
fratris tui de manu tua. 


n2TN23712 nmN nw: Maledictus tu e terra, sive prae terra, vel 
plusquam terra, vel supra terram. 


15 enim praepositio in hebraeo aliquando a, vel ab, vel de 
[significat], aliquando vero vox est qua comparativum 
circumloquuntur Hebraei et valet plus, magis, prae. 


Rabbinus Salomon exponit eam dictionem in secundo significato: 
nv idest plus, ut sit sensus: maledictus tu magis quam terra, quae 
ob peccatum Adam maledicta fuit supra, dum dicitur: Maledicta 
terra in opere tuo, sive propter te. Rabbinus vero Abraham Aben 
Ezra et Rabbinus Moyses ben Nachman, ut Rabbinus Abrabanel 
refert, aliter exposuerunt: quod scilicet maledixit eum, ut proveniret 
ei semper egestas, inopia atque penuria a terra, quam elegaret 
colendam; quoniam non datura esset illi proventum suum et fructus 
SUOS ex seipsa, ut conveniens erat; ac etiam quod si excoluerit eam 
ad seminandum, non prospere egisset, nec addidisset dare virtutem 
suam, idest fructus suos, quemadmodum prius dabat usque ad 
tempus huius maledicti. Deinde ait: Quae aperuit os suum ad 
suscipiendum sanguinem fratris tui de manu tua: ad ostendendum 
quod fudit sanguinem eius et abscondit in terra. 


Nos vero ita exponimus, ut poenas pro perpetrato scelere luendas 
iustissimus Deus Cain inflixerit. Poenae autem luendae tres dantur. 
Prima est: Maledictus eris super terram; secunda: Cum colueris eam, 
non dabit tibi fructus suos; tertia: Vagus et profugus eris super 
terram. 


Primo: maledicit Deus Cain dicens: Maledictus eris super terram. 
Magnum, inquit, scelus perpetrasti, horrendum facinus operatus es, 
crudelem mortem primo tua dextra homini invexisti: mortem adeo 
terribilem, adeo hominibus horrendam. Nunc igitur homines propter 
maleficii tui horrorem utique maledicent tibi: omnibus odibilis, 
detestandus et execrandus eris; et si ob patris tui piaculum terra 
maledicta fuit, suo inculto ac horrido aspectu, sterilis et infecunda, 


spinis et tribulis obsepta, execranda et detestanda hominibus reddita 
est: tu plusquam terra maledictus eris, magis detestandus et 
execrandus hominibus. 


Nam etsi terra laboriosa pluribusque tum laboribus tum poenis et 
doloribus hominum afflictiva reddita est; culta tamen et elaborata, 
uberes et suaves fructus panemque super omnia homini 
desiderabilem reddit. Tu autem hominibus semper odibilis, semper 
maleficus eris, nonnisi malis partubus mundum replens, nunquam 
bonis, nunquam iucundis: ex te omnis manabit iniquitas, omnis 
fraus, omnis dolus, oppressio, violentia, rapinae, furta, avaritia, 
luxuria, inordinatus terrenorum amor, mores pravi, detestabiles et 
pestiferi. Hinc eo tu maledictus magis, detestabilis et execrandus eris 
prae terra, qua hi partus tui spinis et tribulis sunt magis odibiles, 
exhorrendi et execrandi. 


Maledictus ergo eris super terram. Maledictus, inquam, prae terra, 
quoniam etsi terra suapte natura spinas et tribulos germinat, culta 
tamen fructus bonos, dulces ac suaves profert: ex te autem nonnisi 
malum egredietur. Nam ultra quod nunquam nonnisi mala, iniusta 
atque iniqua opera operaberis, ex te quoque filii nascentur 
paternorum operum imitatores, homines seipsos amantes, cupidi, 
elati, superbi, blasphemi, parentibus non obedientes, ingrati, scelesti, 
sine affectione, sine pace, criminatores, incontinentes, immites, sine 
benignitate, proditores, protervi, tumidi, voluptatum amatores magis 
quam Dei, nullam pietatis speciem habentes, sed omnis pietatis 
virtutem negantes. 


Maledictus ergo tu super terram et prae terra. Tu, inquam, 
maledictus, non terram propter te, sed teipsum maledico, teque 
ipsum, idest cor tuum induro, ut sicut tu te mea gratia privasti et 
iterum consequenda indignum omnino reddidisti, imo a me summa 
benignitate oblatam tibi gratiam renuisti eique duro et incircumciso 
corde restitisti, et potius magno atque immani sceleris praecipitio 


irreparabilique ruinae praecipitem te dedisti: ego quoque in tui 
facinoris, crudelisque piaculi poenam meritissime in omne aliud 
malum irreparabiliter ruere sinam. 


Haec prima poena miserabilissima est Caino a Deo luenda inflicta. 


Vr. 12 Secunda autem: Cumque operatus fueris terram, non dabit tibi 
fructus suos. Ob peccatum primi hominis Deus terram maledixit, 
dicens: Maledicta terra in opere tuo, sive propter te: spinas et 
tribulos germinabit tibi, in laboribus comedes ex ea cunctis diebus. 
In sudore vultus tui vesceris pane tuo. Non maledixit Deus 
hominem, sed terram propter hominem. Ipsum enim Adam munere 
gratiae suae Deus educturus erat a delicto suo, ut inter electos, qui 
aeternam benedictionem a Deo accepturi erant, a dextris cum agnis 
collocaretur, ut una cum electis omnibus aeterna benedictione 
donaretur. Terrae autem maledixit, ut terrae laboribus atque 
sudoribus peccatum suum lueret et per poenitentiae afflictionem 
veniam mereretur accipere. 


In poena autem Cain et terra et ipse quoque maledicitur, et prius ipse 
quam terra. Maledictur quidem ipse Cain, quoniam inter reprobos et 
damnandos iam computabatur, nunquam aeterna beatitudine 
donandus, sed aeternis poenis excruciandus ex suorum scelerum ac 
facinorum merito. Deinde et terra quoque Cain maledicitur, imo 
multo gravius maledicitur. Ait enim sic ait: In labore... comedes ex 
ea cunctis diebus; Cain autem: Cumque operatus fueris terram, non 
dabit tibi fructus suos: terra quidem illi maledicta; ex se nonnisi 
spinas et tribulos, lappas, carduos et vepres insulsasque herbas et 
humano victui nihil aptas germinasset; elaborata autem fructus 
dedisset suamque esset elargita virtutem. Tibi autem, inquit, sic 
maledicitur, ut nec pluribus, continuis maximisque laboribus culta, 
operata ac omni cum diligentia atque industria elaborata, non addet 
dare virtutem suam: fructus, inquam, suos tibi elargiri, nisi avare 
admodum et permodice: ita ut continua egestate, inopia ac penuria 


labores, victuque etiam necessario egeas et continua quasi maxima 
famis plaga extenueris. Coelum enim aeneum faciam supra terram 
tuam, ut nec ros, nec pluvia cadat super eam, ut parca admodum, 
sterilis et infrugifera tibi reddatur, quoniam tu humano eam sanguine 
polluisti atque foedasti; aperuit nanque os suum et suscepit 
sanguinem fratris tui de manu tua. 


Aiunt Hebraei Cain occisum fratrem fovea abscondisse in pulvere 
terrae, sicut Moyses occisum Aegyptium abscondit in sabulo; 
putabat enim insipienter Cain ita occisum a se fratrem posse et 
patrem suum et Deum quoque latere, proponens fratricidii culpam 
gravissimam, non poenitentia et humili confessione abluere, sed 
turpissimi mendacii falsitate graviorem reddere, impudenter atque 
procaciter quidquam ei fecisse, aut scire ubi sit negando. Iam, inquit, 
priusquam fratrem meum occiderem, huc atque illuc circumspexi 
neminemque adesse vidi; pater meus longe abest: Deum praesentem 
non video; abscondam ergo occisum cadaver, sanguinem in terra 
occultabo. Cum autem non apparuerit amplius frater meus, si quis 
me interrogaverit ubi sit, respondebo me nescire: Num custos fratris 
mei ego sum? Sicque facinus hoc meum omnes latebit; non enim 
poterit quisquam mihi probare me quidquam fratri meo fecisse aut 
interemisse eum; a nemine visus sum, nemo ad patrem meum 
accusare ne poterit: salva res est. 


At profecto insipienter cogitabat. Deum, etsi forte homines latuisset, 
latere non poterat: Vox, inquit, fratris tui clamat ad me de terra. 
Notum mihi, inquit, est, apertum oculis meis ac summe patens te 
fratrem tuum occidisse. Vidi impietatem tuam, nefandum scelus et 
crudele facinus; et si nemo te hominum vidit, praesens ego eram: me 
latere non potuit. Scio te occisum fratrem in terra abscondisse; ideo 
maledictus tu propter nequitiam et iniquitatem tuam: et maledicta 
etiam terra propter te, quae aperuit os suum et suscepit sanguinem 
fratris tui de manu tua. Cum operatus fueris eam, non dabit tibi 
fructus suos, et egestate, penuria, inopia et fame labores. 


Haec fuit secunda poena inflicta Cain. 


Tertia autem: Vagus et profugus eris super terram. Peculiaris 
homicidarum poena est e locis propriis atque paternis sedibus 
emigrare et a patria terra exulare. Hanc poenam inflixit Deus tertio 
loco Cain; unde nativas sedes possessionesque elaboratas et cultas, 
unde uberes fructus expectabat, relinquere compulsus est et exilio 
proficisci: Egressus enim a facie Domini habitavit profugus in terra 
ad orientalem plagam Eden. 


Deinde vero quoniam maledictus a Deo, omnibus odibilis erat et 
execrandus, nullibi sibi constabat, nullibi securus erat, loca 
quaerebat solitaria et hominibus non prope admodum culta, timens 
semper ac pavens ne omnis, qui inveniret eum, occideret eum. 
Cuiuscumque enim hominis aspectus timorem sibi mortis incutiebat 
et violentiae caedis sua nefaria dextra in hominem primo invectae. 
Miseranda calamitas! E loco in locum semper emigabat securam 
habitationem hominibus quaerens incognitam et inaccessam ne, si 
forte scirent homines ubi firma eius esset sedes iugisque ac perpetua 
habitatio, eum tanquam summe odiosum et omnibus execrandum ex 
sui facinoris horrore eum aggrederentur interficiendum. 


At certe continuae eius evagationis mansionisque nunquam firmae, 
sed semper instabilis, et aliud poterat in causa existere, ex eo quod 
supra in poenam inflictum est consequens: Cum operatus fueris 
terram, non dabit tibi fructus suos. Evagabatur siquidem Cain huc 
atque illuc aberrans, terras quaerens fertiles et satis optimas, quae 
uberes ei fructus afferrent, ne caritate macens ac extenuatus 
deficeret, utque insatiabilem voracissimae avaritiae appetitum atque 
ingluviem, quae nunquam sibi est satis, expleret. Hinc exiens a facie 
Domini habitare perrexit ad orientalem plagam Eden, prope eum 
locum, ubi paradisus terrestris Dei manu plantatus divinoque cultu 
consitus erat. Siquidem terra illa fertilissima erat et satis optima; sed 
quo natura melior erat, eo Cain, quem ubique divina sententia 


insequebatur, deserta magis, arida sterilisque erat et nonnisi 
insuaves, agrestes, corrosos ac pene exustos ei fructus ac 
permodicos afferebat. Hinc in ea quoque terra vir miserabilis et 
miserandis cladibus pressus, mobilis et vagus habitabat. 


Sed audiamus quid Domino respondeat his poenis acceptis. 


Vrr. 13 — 14 Dixitque Cain ad Dominum: Maior est iniquitas mea, 
quam ut veniam merear. Ecce eiicis me hodie a facie terrae, et a 
facie tua abscondar et ero vagus et profugus in terra: omnis igitur, 
qui invenerit me, occidet me. 


Textus Hebraicus: Et dixit Cain ad Dominum: Magnum malum 
meum magis quam remittere, vel sustinere. En eiicis me hodie de 
superficie terrae, et a facie tua abscondar et ero mobilis et vagus in 
terra: et erit, omnis inveniens me occidet me. 


Interpres Chaldaicus: Multa est iniquitas mea magis quam 
dimittatur. Ecce eicis me de isto et a conspectu tuo non potero latere, 
etc. 


Targum Ierosolymitanum: Et dixit Cain coram Domino: Multae sunt 
iniquitates meae ad portandum. Verumtamen est possibile conspectui 
tuo ad relinquendum et remittendum mihi. 


Vulgata Editio Graeca habet: Maius delictum meum quam ut 
remittatur mihi; si eiicis me hodie a facie terrae, et a facie tua 
abscondar et ero gemens et tremens super terram. 


In Textu Hebraico duae sunt voces amphibolae, quae magnae in 
interpretibus diversitatis causa extitere. Sunt autem: ^Y et NV; 
prima enim dictio T, iniquitatem, idest culpam significat, et etiam 
poenam et afflictionem pro culpa illatam; sicuti apud nos peccatum 
et culpam significat et etiam poenae reatum et sacrificium ac 
afflictionem pro peccato, sicuti in Apostolo legimus: Eum, qui non 
noverat peccatum, pro nobis peccatum fecit, ut nos efficeremur 
iustitia Dei in illo. Fecit, inquit, peccatum, idest hostiam pro peccato 


in peccati poenam. Ita quidem dictio illa frequentissime culpam 
significat; saepe saepius vero poenam pro culpa et punitionem. 
Similiter et secunda vox persaepe indulgere et remittere sonat; saepe 
saepius vero ferre, sustinere et elevare. 


Iuxta hanc vocum amphibologiam diversimode locus iste, ab 
Hebraeis praesertim, exponitur. Rabbinus Salomon, ex verbis 
antiquarum traditionum, iuxta priora verborum significata exponit: 
"Magna est iniquitas mea, idest peccatum meum in tantum, quod 
non poterit ferri illud ad remittendum, sive indulgendum illud"; et 
iuxta hanc expositionem eius 2, NV1», est superfluum. Legit autem 
hunc locum cum admiratione: "Nunquid maior est iniquitas mea, 
quam ut ferri possit? Tu superiora et inferiora sustines, et peccatum 
meum ferre non poteris?" idest remittere et propitiari. 


Rabbinus Abraham [Aben Ezra] autem aliter sentit. Etsi "opinio 
omnium fere expositorum sit quod peccatum suum confiteatur Cain 
et quod Nv1, sit 120, idest parcere", ipse eas voces in altera accipit 
significatione, "ut iniquitas pro punitione et mercede mali, quae 
propter iniquitatem et peccatum advenit, poni intelligatur; 
quemadmodum in Genesi legimus: Qiua nondum est completa iy 
iniquitas, idest punitio Amorrhaeorum; et Samuelis 1: Si acciderit 
tibi iniquitas, idest punitio": verba sunt Saulis ad mulierem 
pythonissam. Ait ergo hunc esse horum verborum intellectum: 
"Maior est iniquitas, idest punitio mea, quam ut sustinere et ferre 
illam possim." Certe id, quod sequitur, ex contextu sermonis videtur 
magis huic intellectui consonum. Ecce, inquit, eiicis me hodie a 
facie terrae, etc. 


Rabbinus tamen Abrabanel priori intellectui magis subscribit et una 
cum Rabbinio Moyse ben Nachman ita exponit, quod scilicet 
confiteatur Cain et doleat vere super magno peccato suo, quod 
peccavit: magna, inquit, et grandis iniquitas mea, quam feci in 
occidendo fratrem meum Abel, plusquam ferre, idest indulgere mihi: 


quoniam iustus es, Domine, et rectum iudicium tuum. Et sic ipse 
Rabbinus Abrabanel totam litteram exponit: "Ecce eiicis me... a 
facie terrae, idest dignus sum poena mortis, nedum ut terra 
proventum permodicum afferat: et a facie tua abscondar, idest ne 
provideas mihi providentia speciali: sive non potero stare in 
conspectu tuo ad orandum et ad afferendum oblationem et munus, 
quoniam confundar et erubescam, quoniam abstuli tempus iuventutis 
meae. Et ero vagus et profugus. Haec tertia poena sibi inflicta est et 
vult dicere, quod iniquitas sua est maior poena hac etiam. Et demum 
per modum orationis ait: Nunc ergo omnis inveniens me, occidet 
me, idest sit voluntas tua ut inveniens me occidat me, et erit hoc 
misericordia et expiatio iniquitatis meae, quoniam sine hoc non sum 
digne punitus". 


Haec est horum expositio. Nostratum autem communis sententia est 
Cain e malo in peius se dedisse praecipitem, et peccatum addidisse 
peccato: occidit fratrem: nunc de misericordissimi Dei misericordia 
desperat: maior inquit, est iniquitas mea, quam ut remittatur, idest 
quam remittere mihi illum sua miseratione possit Deus. 


Nos itaque locum hunc ita exponimus. Poterat certe Cain, sicut 
debuerat, ex poenarum gravitate et calamitate, quas sibi iustissimus 
Deus ob peccatum invexerat, gravissimae culpae pondus agnoscere, 
et plane conspexisset citra quam iustum ac dignum erat se esse 
punitum. Si enim in rectae rationis statera quam patiebatur 
calamitatem atque supplicium appendisset et culpam, cuius merito 
illa sibi erant illata, omni dubio procul quasi arena maris haec sibi 
gravior apparuisset. At miser e contra, quod proprium iniquorum est 
a Deo, iustitia et pietate oculos aversos habentium, totum egit; ad 
poenarum enim gravitatem oculos fixit, culpae multo graviori 
pondere nihil penso. Hinc Deum iniustitiae ac nimiae crudelitatis 
procaciter et fronte impudentissima arguit, quod eum, ultra quam 
decens, iustum ac dignum erat, suppliciorum gravitate presserit et 
plus quam ferre posset afflictionum atque poenarum invexisse. 


Certe iuxta contextum hebraicum hic litterae genuinus sensus esse 
videtur; et tunc poenae gravedinem incipit exorare: Ecce eiicis me... 
a facie terrae: ecce, inquit, exilio duro me mulctas; foras a natali et 
patria terra mihi nota, operata et nimium culta iubes abire; paterni 
soli domicilia mutare; per externas oras vagus et profugus exulare. 
Quae non me incommoda consequentur? Paupertas et summa 
penuria, ignominia atque contemptus. Nec tantum me patria terra 
praecludis aut certe in insulam aliquam aut plagam certumque ac 
securum locum relegas: sed omnium praeter certum ac fidum locum, 
lata fuga, continuo discursu, peregrinatione perpetua, firmarum 
stabiliumque mansionum sedis privatione condemnas. Nec 
temporarium exilium istud est, sed aeternum, quoad communi luce 
priver. Deinde terrae praecepisti ne mihi, etsi culta et elaborata 
nimiumque operata, fructus suos pene nullos afferat, ut summa 
egestate, penuria extramaque pauperie maceam et consumar 
quousque deficiam. Praeterea a facie tua abscondar, idest nunquam 
potero conspectui tuo apparere, ut dignus habear tua gratia teque pro 
salute mea exorare et ad offerendum tibi oblationem et munus. Ita 
Rabbinus Moyses ben Nachman exponit. Alii vero ex Hebraeis: Non 
providebis mihi providentia speciali. 


Adverte demum quod locus iste aliam habere potest intelligentiam. 
Eiicere enim aliquem a superficie terrae est eum morti tradere, iuxta 
hebraici sermonis phrasim: Ecce, inquit, me morti tradis et propter te 
abscondar. Vox enim hebraica, quam a facie tua transtulimus, 
significat etiam propter te; et sic erit sensus: Ecce morti me tradis et 
propter te, idest tuum iudicium severum abscondar a facie terrae, 
idest solo tradar, sepeliar: id enim mortuis cadaveribus fit, sicut ipse 
fratrem suum occisum in fovea absconderat. Amplius, inquit, me a 
facie quoque tua exulem efficis, tua gratia nudatum ac destitutum, 
me semper aversaberis, execrabis, detestaberis, ut nunquam gratiam 
tuam aut favorem emerear, ceu sunt qui regis alicuius magni gratia 
nudati, quos rex aversatur semper et a se procul deiicit, ne faciem 


suam umquam videant; sed a facie sua procul exulare iubet per 
externas oras, semper capitis sententia et morte damnatos. Mihi 
enim maledixisti atque iussisti ut vagus et profugus essem in terra; 
nec id solum: sed tanto scelere facinoreque notatum, exulem, 
omnibus odibilem, detestandem et execrandum effecisti. Nunc ergo 
omnis, qui invenerit me, occidet me. 


Hanc ego expositionem in medium affero non nihili aut flocci 
pendens verissimas aliorum interpretum, nostrorum praesertim 
gravissimorum expositiones; tantum enim abest ut vilipendam, ut 
summa laude et honore dignos habeam. Et certe si nostrae Editionis, 
quam semper veneror, littera, ut iacet, intelligatur, proculdubio in 
desperationis profundissimam foveam se Cain praecipisse constabit. 
Nisi forte interrogative, ut multi legunt, exponatur, ut: Num magna 
adeo iniquitas mea est, ut veniam non merear? Et ita poterit sensus 
hic cum eo, quem nos attulimus, constare, quasi: Num magna adeo 
culpa mea est, ut veniam mereri non possim, quia tantis me poenis 
insequeris? Veluti dicar: Certe non ideo iniuste et ultra quam dignum 
sit me affligis ex perpetrata culpa: vides quia etiam me tuo scelere 
notatum reddis, ut non vereatur omnis qui invenerit me, in me 
manus mittere et interficere non extimescet, quasi inimicum tuum, 
quem tu aversaris; imo rem tibi gratam facere arbitrabuntur, 
quoniam si me interficiant, inimicum tuum interiment. 


Vr. 15 Dixitque ei Dominus: Nequaquam ita fiet, sed omnis qui 
occiderit Cain septuplum punietur. Posuitque Dominus Cain signum, 
ut non interficeret [eum] omnis qui invenisset eum. 


Textus Hebraicus: Et dixit ei Dominus: Propterea omnis occidens 
Cain septuplum vindicabitur. Et posuit Dominus ipsi Cain signum, 
ut non percuteret eum omnis inveniens eum. 


Chaldaicus Interpres: Ideo omnis, qui occiderit Cain septima 
generatione vindicabitur a me. Et posuit Dominus ipsi Cain signum 
ob quod non interficeret eum omnis inveniens eum. 


Textus Graecus habet: Non sic, omnis qui occiderit Cain septem 
vindictas exolvet. Et posuit Dominus Deus signum Cain, etc. 


Dictio hebraica: 727, ideo, propterea, ob id sonat; Septuaginta vero, 
quos Interpres noster secutus est, oo obtoc transtulere, quasi esset: 
12 N5, idest non ita, nequaquam ita. 


Locus iste diversimode tum a nostratibus tum ab Hebraeorum 
doctoribus exponitur. Multi per eclipsim locum hunc legendum 
putant, ut sit: Omnis qui occiderit Cain: et hic sit sententiae finis; 
debet autem intelligi: poena eius erit sic et sic; Scriptura tamen 
poenam non exponit. 


Ita Rabbinus Salomon hunc locum interpretatur, dicens quod sit 
scriptura abbreviata: "Nolo, inquit Deus, ulcisci de Cain, nisi in fine 
septem generationum"; unde per illud: à^nvya2v, septem generationes 
intelligit; existimant enim a Lamech, qui septimus a Cain fuit, 
occisum esse ipsum Cain, propter verba, quae Lamech uxoribus suis 
dixit. Similis loquendi modus per eclipsim 2 Samuelis legitur: 
Omnis, qui percusserit Iebusaeum etc.: non exposuit ibi Scriptura 
quid illi fecisset; sed in Paralipomenon exprimit quod faceret eum 
ducem et principem. 


Rabbinus Abraham [Aben Ezra] similiter exponit: "Usque ad 
septimam generationem vindicabitur; idest capietur ultio de eo; 
Dominus enim usque ad septimam generationem iram suam 
prolongavit contra Cain". Inquit etiam rectum esse, quod Cain 
nomine ipsius semen intelligatur, sicut Israel; Scriptura autem usque 
ad septimam generationem Cain genealogiam texit, quae 
postmodum diluvio tota periit. 


Targum mirifice videtur horum expositioni favere, cum habeat quod 
septima generatione Cain vindicabitur. 


At Rabbinus Abrabanel, quoniam supra exposuit Cain mortem 
expectasse et desiderasse, cum dixit: Omnis inveniens me, interficiet 


me: idest: quis mihi det, ut inveniens me occidat me? hunc locum ita 
exponit: "Occidens Cain septuplum vindicabitur; ex quo Cain 
desiderat animam suam mori, ideo ego statuo quod non morietur 
modo, sed quod vivet ad dandam poenam suam; et propter hoc 
occidens eum clamat et contra divinam intentionem, septuplum 
vindicabitur sanguis Cain. Et ideo posuit signum ei, ut non occideret 
eum inveniens eum. Signum autem istud est timor et pavor eius 
super omnia habentia vitam, ne tangerent eum aut nocerent ei". In 
Bereshit Rabba habent Hebraei, quod signum istud est canis, qui 
custodiebat oves Abel, quem dedit Deus ad custodiendum corpus 
Cain. 


Nostratum autem eadem expositiones sunt; signum autem istud 
membrorum tremor a nostris ponitur. 


Nos itaque locum hunc ita exponimus: Dixitque Deus ei: 
Nequaquam ita fiet, sed omnis qui occiderit Cain, septuplum 
punietur. In hebraeo est: Ideo, sive imo qui occiderit Cain; est autem 
sensus idem. Cain enim dixit: Nunc itaque omnis inveniens me, 
occidet me. Deus autem respondit: Quia tu id putas et extimescis, 
dico tibi quod non ita fiet; 1mo quia tu id pertimescis, ne id 
permiscas dico tibi et statuo, quod omnis qui occiderit Cain, 
septuplum punietur. 


Mos est Sacrae Scripturae non raro determinato numero pro 
indeterminato uti, cuiusmodi est: Septies in die cadit iustus: idest 
multoties; et: Septies in die laudem dixi tibi: scilicet multis vicibus; 
et frequentissime est in Sacra Scriptura praefixum terminis numerum 
pro indeterminato atque indefinito ponere. Ita plane legimus in 1 
Samuelis Annam cecinisse: Donec sterilis peperit plurimos; in 
hebraeo est: nY23V, septem, cum tamen, Sacra referente Historia, 
nonnisi tres filios et duas filias genuisset; sed septenarius numerus 
pro indeterminata pluralitate ponitur. Ita et illud est: Cum... 
immundus spiritus exierit ab homine, ambulat per loca arida et 


inaqousa quaerens requiem, etc. Tunc vadit et assumit septem alios 
spiritus... nequiores se, idest plures spiritus; et mulier, de qua septem 
daemonia eiecerat, idest plura. 


Septenarius ergo numerus non raro pro indeterminato numero 
ponitur, sed Scripturae usitatissimus mos est determinato pro 
indeterminato numero uti. Ita plane locum hunc intelligendum 
existimo: Omnis qui occiderit Cain, septuplum vindicabitur, idest 
poenas multas et multiplices exolvet et ab eo expetam. Unde non 
eclipsiis aut aposiopesis, sed propria locutio censenda est. 


Ad luculentiorem autem loci huius declarationem advertisse animum 
oportebit quod, etsi Cain iuxta talionis legem, qua oculum pro oculo, 
dentem pro dente, manum pro manu, vulnus pro vulnere, animam 
pro anima quisquis debet, poenam mortis subeundam iure 
aequissimo emeruisset - nam qui fuderit humanum sanguinem, 
fundetur sanguis ipsius; ad imaginem quippe Dei factus est homo; - 
ipse autem primo scelus hoc et crudele facinus perpetravit in 
fratrem, virum iustum et innocentem, Deo placitam animam 
habentem; haec tamen poena, etsi meritissima, nonnisi a Deo, vel a 
iudice constituto a Deo infligi sibi debebat; ait enim: Mihi vindicta 
et ego retribuam. Quare quisquis alius poenam hanc sua dextra Cain 
invexisset, non iure, sed perperam id egisset graviterque peccasset; 
unde merito pro gravi scelere graves poenas exolvisset et ab eo 
exquisisset Deus. 


Nec tamen id intelligendum ita est, quod quisquis occiderit Cain 
septuplo puniendus magis esset, quam Cain; neque enim id rationi 
consonum esse potest, cum poenae iure debeant culpae respondere, 
sitque multo gravior culpa virum iustum et sanctum occidere, quam 
iniquum et impium, cui iure poena mortis inferri potest; sed quod 
etsi Cain ex sui facinoris merito multas et gravissimas illas quidem 
poenas meruisset, a Deo tamen et constituto iudice has eum accipere 
oportebat. Quicumque autem, a Deo iudicande potestate non 


accepta, poenas has, alioquin meritas, Cain intulisset, ipse quoque 
plurimarum poenarum se reum reddidisset. Ait ergo: Nequaquam ita 
fiet: non, inquit, voluntatis meae est aut sententiae, ut a quovis 
occidaris, ut existimas et extimescis; etsi enim meritissime atque 
iustissime haec tibi infligenda poena esset: cognoscas tamen te citra 
condignum punitum esse ex scelere: atque eo adeo voluntatis aut 
iudicii mei non est, ut a quovis occidaris, ut quicumque in te 
violentas manus immiserit, contra voluntatem meam atque 
sententiam se facturum iramque meam, in quam horrendum est 
incidere, se noverit usque adeo incursurum, ut multas ex eo poenas 
et ultiones expetam et exquiram. Quisquis itaque te occidere 
attentaverit, poenae septuplici, idest multiplici se obnoxium faciet. 
Icicrco signum in te pono, quo quisque cognoscat voluntatis meae 
aut iudicii non esse ut ab aliquo occidaris, et ne quis ignorans te 
interfecto tantis se poenis obnoxium faciat. Ne ergo arbitreris 
voluntatis meae esse ut a quocumque inventus fueris occidaris, 
voluntatis huiusce meae signum accipe. 


Quodnam autem signum hoc fuerit Scriptura non aperit; communi 
tamen sententia receptum est terribilem quemdam ac membrorum 
extimescendum tremorem [fuisse], ut gemens semper ac tremens 
dissoluta imbecilliaque membra circumferret, semper pavidus ac 
tremescens, quo se veluti miserabile et extimescendum quoddam 
spectaculum exhibebat, continuo perpetrati sceleris poenas luens. 
Quo facto ostendebat quam detestabile et execrandum homicidium 
esset, eratque eo gemitu et tremore veluti clamans Dei praeco, ne 
ullus unquam talia perpetranda sibi deceret qualia ipse egerat, ne in 
eandem poenam et grave supplicium facinore perpetrato incideret. 


Vr. 16 Egressusque Cain a facie Domini, habitavit profugus in terra 
ad orientalem plagam Eden. 


Textus Hebraicus: Et egressus Cain a coram Domino, sive a 
conspectu Domini, habitavit in terra Nod, ab oriente Eden. 


Chaldaicus Interpres: Et egressus Cain a conspectu Domini, 
habitavit in terra vagus et mobilis, qui fuit operans super eam, ab 
orientali plaga horti Eden. 


Similiter Ierosolymitanum Targum transfert; addit autem 
paraphrastico more, quod antequam occidisset Cain fratrem suum 
Abel, fuit terra producens ei fructus quasi fructus horti Eden; 
postquam autem peccavit et occidit fratrem suum Abel, produxit ei, 
sive reddidit ad colligendum spinas et tribulos. 


Textus Graecus habet: Et egressus est Cain a facie Dei et habitavit in 
terra Naid contra Eden. 


Locus iste, ut perspicue elucidetur, paulo longiorem sermonem a 
nobis expostulat. Si enim ubique Deus est, quomodo a conspectu 
eius Cain egressus est? Et si spiritus Deus est, quomodo faciem 
habere dicitur, a cuius conspectu exiit? Et demum si Eden locus ille 
deliciosissimus est paradisi deliciarum, unde Adam ob peccatum a 
Deo eiectus est, quomodo Cain iniquissimus locum illum, post tot 
perpetrata facinora, incolit? 


Et quidem ubique Deum esse omnempque implere locum, nullibi 
non esse praesentem, statuendum ac firmissime tenendum est, 
quidquid impii nonnulli viri, Scripturas Sacras non intelligentes, 
neque quae de Deo rationabiliter sentienda sunt sapientes, negare id 
audeant, ignorantiae et impietatis tenebris obcaecati. Deum autem 
esse ubique Sacrae Scripturae firmissima auctoritate probatur. David 
enim ait: S1 ascendero in coelum, tu illic es; si descendero in 
infernum ades; si sumpsero pennas meas diluculo et habitavero in 
extremis maris, etenim illuc manus tua deducet me, et tenebit me 
dextera tua. Per Ieremiam etiam Dominus ait: Coelum et terram ego 
impleo; per Isaiam vero: Coelum mihi sedes est, terra scabellum 
pedum meorum. Hoc ipsum Salomon in Paralipomenis ait: Magnus 
est enim Deus noster super omnes deos. Si coelum et coeli coelorum 
capere eum nequeunt, quantus ego sum ut possim aedificare ei 


domum? Idipsum apud Beatum Iob legimus: Excelsior coelo est, et 
quid facies? Profundior inferno, et unde cognosces? Longior terra 
mensura eius et latior mari. 


Hoc ipsum omnium recte sapientum auctoritate firmatur. Primo: 
omnium Ecclesiae Doctorum, tum ipsiusmet Ecclesiae omnium 
etiam theologorum firmissima sententia est. 


Et maximi quique ethnicorum philosophorum principes id asseruere. 
Mercurii enim Trismegisti latissime patet hanc fuisse sententiam, 
cum eius Pimander hoc praecipue refertus sit, quod mundus vas 
quoddam sit Deo plenum Deique spiritum omnia continere. 
Empedocles aiebat Deum omnia plena, sicut de ipso refertur in libro 
De Mundo, qui Aristoteli digne tribuitur: ubi etiam hoc idem late 
disseritur. Iamblicus, De Mysteriis Aegyptiorum, ex professo 
fusissime probat Deum esse ubique. Hinc illud Virgilii: 


"Iovis omnia plena". 


Themistius, in Paraphrasi De Loco Dei, ait Deum vestire omnia, non 
ut vestis, quae extrinsecus tantum tangit, sed intrinsecus, ut totum 
tangat totum. Alexander Aphrodisius, 2 De Anima, ponit Deum esse 
ubique; idem tribuit illi Philoponus, 1 De Anima, inquiens 
Alexandrum et sequaces dicere Deum esse ubique. Simplicius, in 
luculenta sua digressione De Loco Dei, ex sententia etiam 
Alexandri, concludit: "Cum Deus sit impartibilis et separatus, ut per 
se perfectus, a corpore mundano, recte dicendum est ipsum esse 
ubique et nullibi." Quoniam autem Aristoteles visus est dicere Deum 
esse in primo coelo, inquit debere intelligi modo quodam 
eminentiori: quoniam primum mobile est, quod primo participat 
motum opificii. Ait etiam, ex Aristotelis et Platonis sententia, Deum 
continere omnia vinculo suae voluntatis, quod vinculum firmius est, 
quam natura earundem rerum. Demum Philoponus, in 1 
Meteororum, post principium, ex Plotino, cur coelum circumlatione 
ciatur rationem afferens, ait "coelum imitari velle Deum; quoniam 


cum mens et intellectus divinus, rerum omnium conditor et 
architectus, nullum locum substantiae suae habeat constitutum: in 
omnibus autem partibus mundi lucis suae vis ac summa potentia 
aeternaque ipsius actio reperitur ac dominatur; ita coelum quod, cum 
corpus sit, ubique totum simul esse non potest, conatur secundum 
suas partes esse in omnibus locis." 


Demum ea veritas probabilissimis, quibus fulciatur, rationibus non 
caret. Persuasissimum quidem est et communi animi conceptione 
sancitum Deum substantiam esse, non quidem corpoream, sed 
incorpoream, immaterialem, spiritualem, actum simplicissimum 
atque purissimum, impermixtum et omnino indivisibilem, cuius vita 
optima sit et sempiterna. Eam autem substantiam, quae Deus est, 
infinitam necesse est esse. Primo quidem duratione, quam 
aeternitatem dicimus, ut nunquam inceperit, nec aliquando desinat 
esse. Ipse enim prima causa est, a quo coelum et natura omnis 
dependet, ante quem nihil est. Quod si ipse ab aeterno non fuit, 
profecto nihil ab aeterno fuit: ergo nec postea fuisset; nihil enim 
nihil facere potest, nec idem seipsum; et sive mundus ab aeterno 
ponatur productus, sive non, ipsum Deum necesse est aeternum esse, 
cum primus motor et prima causa sit causarum causa. Unde si ab 
aeterno motus fuit, profecto et motor unde motus; si autem incepit 
motus, ut vere incepit in tempore, non utique incepisset, nisi causa 
praeexisteret ante tempus et motum. Quare ab aeterno ante omne 
tempus et motum necesse est eum praeextitisse. Infinitia ergo 
duratione, idest aeternitate, divina substantia est. 


Secundo vero: divinum infiniti roboris et vigoris necesse est esse, ut 
operandi infinitam immensamque vim et potentiam habeat. Adverte 
quod, etsi infinitam Deus virtutem habet, movet tamen et operatur in 
tempore et non in instanti, aut non tempore - etsi id possit, - 
quoniam eius virtus libera est a materia; virtus enim infinita, si in 
materia aut corpore esset, operaretur in non tempore, quoniam 
secundum totum suum posse ageret, et necessario. At Deus vim 


habet immaterialem estque agens liberum et per cognitionem et 
voluntatem operatur quantum vult et non secundum ultimum suae 
potentiae, sed ex electione quantum videt convenire mobili. 


Quod vel inde monstratur et elucescit, quod mundi machinam 
immensamque coelorum molem sempiterno possit tempore 
circumagere et movere; si enim tempore infinito movere potest, 
profecto virtutis est infinitae. Etenim si quid ex se vim habens 
movendi per aliquod tempus alicuius erit virtutis, puta si per diem; 
ergo [si] per duos dies movere poterit, duplo maiorem vim habebit; 
et quo tempus magis crescit, maiorem esse virtutem necesse est. 
Ergo si Deus infinito tempore [movere] potest, virtutis infinitae erit. 


At dices: de intelligentiis idem consequens erit, quae infinito 
tempore movent. Certe idem esset si intelligentiae ipsae a se essent 
et a se virtutem haberent. At profecto a Deo est quidquid habent, et 
non a propria, sed a Dei virtute est ut infinito tempore moveant, a 
qua ipsae et esse et virtutem habent omnem. Deus autem non ab alio 
est aut virtutem habet, sed per se ipsum est et a seipso omnem vim 
habet. 


Deinde: eo ipso quod intelligentiae a Deo sunt et dependent 
evidenter divinae virtutis infinitus vigor ostenditur. Si enim a Deo 
dependent et productae sunt, ex nihilo effectae sunt, cum materia 
nulla constent. Ex nihilo autem aliquid producere virtutis infinitae 
est; quoniam si agens, quod ex subiecto disposito producit, virtutis 
alicuius est: quod autem producit ex indisposito est virtutis maioris, 
ac quo subiectum est magis indispositum, eo est virtus agentis maior. 
Ergo quod ex nullo modo disposito subiecto et quod nullo modo est 
producit, infinitae virtutis profecto erit, et eo magis quo sic 
productum excellentius ac nobilius erit. 


Idem de universi factione, sive per emanationem sive per creationem 
sit, iudicium est; quomodocumque enim productum dicatur, sive ab 


aeterno sive ex tempore, virtutem arguet infinitam, quoniam nonnisi 
ex nihilo produci potuit. 


Tertio: necesse est dicere divinam substantiam entitate, ut ita dicam, 
infinitam esse, nempe quod in se ac suo esse illimitatam 
perfectionem habeat ac totius entis perfectionem comprehendat. Si 
enim Dei essentia infinita non esset, quae radix est virtutis ac vigoris 
infiniti et aeternitatis, non posset Deus aut aeternus, aut infiniti 
roboris ac vigoris esse. Impossibile enim est infinitam virtutem in 
substantia finita et limitata consistere; virtus enim substantiam 
concomitatur et a substantia est. 


Deinde: si limitatum aut quoquo pacto coarctatum esset divinum 
esse, profecto ab agente aliquo vel recipiente ista limitatio esset. Res 
enim quaelibet terminis clausa, vel a producente, a quo habet suum 
esse, suis terminis clauditur: vel a recipiente, in quo recipitur et cui 
inhaeret; nam omne quod recipitur et inhaeret, per modum 
recipientis ut recipiatur necesse est. At Deus nec producentum, a quo 
sit, habet, cum prima causa sit; nec in aliquo recipitur, aut inhaeret, 
quoniam nec potest quidem, cum immaterialis omnino sit, ut actus 
purissimus. Itaque infinitus et immensus est Deus, ita ut aeternus 
quoque est. Si igitur infinitus et immensus est: ergo ubique est, idest 
omni loco coexistit; alioquin si alicubi quidem est et non ubique, 
localiter limitatus erit ac determinatus. Omnis autem limitatio 
finitatis et imperfectionis argumentum est secundum substantiam, 
sicut uni quidem tempori coexistere et non omni, et aliquando 
quidem esse, aliquando vero non esse, terminatam ac terminis 
circumscriptam durationem importat. At si aeternitate sua Deus 
omni tempori coexistit, ergo immensitate sua omni etiam loco 
coexistet. 


At dicet quis: igitur in infinitis locis erit Deus et loci infiniti 
reperientur. Dico quod inconveniens nullum esset, si dari possent, 
Deum omnes implere; impleret quidem loci infinitatem. At quia 


natura citra Deum loci infinitam capedinem pati non sustinet, ideo 
non dantur, nec dari possunt loci infiniti, qui dandi sunt, ut Dei 
caperent immensitatem. Neque enim Deus, cuius naturae summa et 
omnino indeficiens perfectio est, loci capedine, in qua recipiatur, 
egens quoquo pacto est. Deus enim in seipso summe perfectus, 
nullius egens extra se, sibi ipsi innititur et sufficiens est, aeterna 
stabilitate in seipso manens. Ante mundi enim constitutionem, cum 
adhuc nec locus, aut tempus ullum esset, aeternus et immensus erat 
Deus, sicut nunc est, nec tempori aut loco cuiquam coexistens. At 
tempore et loco dato, sicut esse non potest ut, aeternus cum sit, 
alicui tempori non coexistat, ita impossibile est ut aliquis sit locus, 
quem non impleat immensus et infinitus existens. Quemadmodum 
autem omni cum in tempore sit, tempore quidem non mensuratur; ita 
omni loco coexistens, nullo loco circumscribitur aut definitur, sed 
manet semper immensus. Inde est quod non conclusus mundo 
dicitur, eo quod coelum et coeli coelorum capere eum non possint; 
non quidem quod actuali praesentia extra mundum sit: sed quia, 
sicut potentia sua infinita dicitur, nec terminata in universi creatione, 
cum plures alios ac pene infinitos creare mundos posset, ita nec eius 
immensitas est limitata; sed quotquot sua infinita potentia mundos 
creare potest, tot sua immensitate potest implere. 


Virtute igitur in mundo toto non capitur, quia plures implere potest; 
sicut anima quidem rationalis totum infantis corpus implet, cuique 
corporis parti coexistens ut forma et actus, nec extra suum corpus 
est: virtute tamen contineri ad summum dicenda non est. Nam 
corpus utique maius potest implere et illud idem infantis, cum factus 
vir perfectus fuerit, in seipsa nihil aut in maiori crescens aut in 
minori diminuta, sed semper aequalis; ita et Deus in mundo. Et sicut 
anima, quoniam immaterialis est, nec a corpore totaliter pendet, sed 
spiritualis, incorporea et impartibilis est, tota quidem in toto corpore 
et tota in singulis partibus membrisque quam minimis est; ita quoque 
Deus totus adest rebus omnibus et singulis totus: totus quidem 


omnibus, quia immensus est: totus et singulis, quia, spiritualis ac 
spiritus purissimusque actus cum sit, impartibilis et omnino 
indivisibilis est; nec impeditur, totus cum hic sit, quin et alibi sit 
totus et in quolibet loco totus. 


Nam in tempore id cernimus simile. Spatium enim illud temporis, 
quo coelum una latione circumfertur ab oriente in occidentem, idest 
viginti quattuor horis, quae naturalem diem nocturno et diurno 
tempore comprehenso efficiunt, certe commune est omnibus. Nam 
totum id tempus naturalis diei, quo circulatio peragitur, et orientales 
et occidentales habent et meridionales et aquilonares, et qui arcticum 
et qui antarcticum incolunt, et qui Romae et qui Venetiis, aut Parisiis 
sunt: et omnes integras viginti quattuor horas habent; nec isti totum 
integrum tempus habentes alios impediunt ne et ipsi totum habeant; 
sed tempus id totum omnibus et singulis totum est, non autem 
totaliter est. Ita et Deus totus quidem rebus omnibus adest et singulis 
totus, non autem totaliter totus in singulis est. S1 enim totaliter totus 
hic esset, non posset certe alicubi esse praeterquam hic: sed ubique 
totus potentialiter, praesentialiter et essentialiter est. Sicut anima in 
omnibus ac singulis corporis partibus tota est potentialiter, 
praesentialiter et essentialiter: potentialiter quidem, quoniam in toto 
corpore operatur suntque singulae corporis partes eius virtuti, 
potestati ac viribus subiectae; praesentialiter, quoniam singulas 
corporis partes contingit tota, a nulla distat, sed omnes partes 
praesentes ei sunt; essentialiter demum, quoniam substantia sua in 
corpore et eius partibus secundum essentiam anima est, informat, 
actuat et dat esse; ita Deus potentialiter in omni loco est, quia ubique 
operatur et omnia eius sunt potestati subiecta; praesentialiter ubique 
est, quia omnes res tangit ac quodammodo intime vestit, a nulla 
distat et omnes res sunt ei praesentes; siquidem omnia, quamvis 
abditissima, nuda et aperta sunt oculis eius, nec est creatura 
invisibilis in conspectu eius; tertio, essentialiter, quoniam substantia 
et essentia sua omnem locum implet et rei cuilibet intimius est, 


quam res sibi ipsi: rei unicuique dat esse et quamlibet conservat in 
esse; vanitas enim omnis creatura ex seipsa est et ut divinae virtuti 
iugiter ac indesinenter innitatur necessum est alioquin, divina manu 
substracta, quae omnia portat ac sustinet verbo virtutis suae, omnia 
in nihilum abirent et omnino deficerent. 


At vero etsi ubique Deus sit et omnem, uti diximus, impleat locum, 
in aliquo tamen loco specialiter dicitur magis esse, non quod magis 
ibi sit, sed quia excellentius ibi virtutem suam ostendit et nobiliora 
operatur. Ac ne a proposito simili digrediamur - ad imaginem quippe 
Dei et similitudinem anima hominis in eo est, - ipsa etsi tota sit in 
toto et tota in qualibet totius parte, magis tamen in cerebro, sive 
capite, et corde dicitur esse, quia ibi magis suae virtutis ac potestatis 
elucent operationes. Ita Deus in coelo magis dicitur esse, quam in 
terrra, quia ibi maxime relucet sua potentia, sapientia et bonitas, et 
excellentius ibi operatur, quam in terra. Similiter de aliis dico, puta 
de locis sacris, deinde in iustis, angelis et beatis, per gratiam hic et 
gloriam in coelo et per unionem in Christo. Ita magis dicebatur Deus 
esse in templo illo Iudaeorum, in arca et in propitiatorio. Ita Iacob 
patriarcha, cum sibi dormienti apparuisset Deus, evigilans ait: Vere 
Dominus est in loco isto et ego nesciebam; pavensque: Quam 
terribilis est, inquit, locus iste: non est hic aliud nisi domus Dei et 
porta coeli. 


His igitur sic visis, patet quod, cum ubique Deus sit, cum Scriptura 
dicit Cain a facie Domini egressum esse, non debere intelligi ipsum 
subterfugisse Deum et in locum aliquem commigrasse, in quo Deus 
non esset; sed ab eo loco egressus est, in quo sibi apparuerat Deus 
eumque increpaverat et delicti correxerat. Sicut enim Iacob ait: Vere 
Dominus est in loco isto, quoniam ibi sibi visus esset et non alibi; ita 
quoque egressus est Cain a facie Domini, idest ab eo loco, in quo 
Dominus visus sibi fuerat, qui alibi sibi non apparuerat. 


At quomodo a facie Domini egressus est si, cum spiritus sit Deus, 
faciem non habeat? Spiritus enim carnem et ossa non habet. Figurata 
ista locutio est. Ideo advertendus animus est aliquando in Sacra 
Scriptura Deum dici alicui visum, aut esse locutum, quemadmodum 
saepissime legimus Deum patribus apparuisse et Moysi visum esse 
et cum in Exodo legimus ascendisse Moysen et Aaron, Nadab et 
Abiu et septuaginta de senioribus Israel et vidisse Deum Israel; et 
cum legimus etiam Dominum ad Moysen facie ad faciem esse 
locutum, sicut loquitur homo ad amicum suum; similiter cum visus 
est Iacob innixus scalae eique locutus. Certe neque Dominus 
loquebatur neque videbatur. Deum enim nemo vidit unquam, sed nec 
videre potest; ideo ad Moysen ait: Faciem meam videre non poteris, 
nec videbit me homo et vivet: sed angeli ex persona Dei apparebant 
et loquebantur. 


Hinc in Genesi legimus apparuisse Dominum Abrahae in convalle 
Mamre, et statim subdidtur fuisse tres angelos. Et manifestius, cum 
in Exodo legimus Dominum in flamma rubi primo apparuisse Moysi 
atque dixisse: Ego sum Deus patris tui, Deus Abraham et Deus Isaac 
et Deus Iacob, Veritas Hebraica habet ibi angelum Domini 
apparuisse Moysi et ita locutum esse. Ceu etiam protomartyr 
Stephanus in concione sua ad concilium dixit, ut in Actis 
Apostolorum refertur: Expletis annis quadraginta, apparuit illi in 
deserto montis Sina angelus in igne flammae rubi; propterea inquit 
idem ad Iudaeos: Qui accepistis legem in dispositione angelorum. 


Quotiescumque ergo in Veteri Testamento legimus Deum alicui esse 
locutum, vel apparuisse, angelum intelligimus ex persona Dei 
loquentem et apparentem. At quia angeli, cum spiritus sint incoporei 
et immateriales, videri oculis corporeis non possunt, nec sensibilia 
verba sonare, corpora assumunt, in quibus et videri possint et loqui; 
ideo aliquando quidem in specie visi sunt ignis, frequentius tamen 
hominis. Ita saepissime in Sacra Scriptura apparuisse multis 
leguntur: Abrahae, Loth, Iacob, Moysi, Iosue, parentibus Samsonis 


Manue et uxori suae, Davidi, Danieli et aliis multis; ceu etiam 
gladium in manu tenens in viae angulo Balaam visus est. Species 
autem et similitudines illae, in quibus angeli ex persona Dei 
apparent atque loquuntur, ubique non sunt, sed in loco determinato, 
in quo persona est cui apparent et loquuntur. 


His sic positis, cum Scriptura ait Cain egressum esse a facie Domini, 
intelligimus angelum Domini sibi visum esse in specie et 
similitudine corporea eique esse locutum omnes illos sermones, qui 
supra ad Cain habit sunt, ex persona Dei; quibus expletis, egressus 
est Cain a facie illius similitudinis seu imaginis in qua assistens 
angelus ex persona Dei sermonem ad Cain habuerat. Unde egressus, 
scilicet ab eo loco determinato ubi sic angelus sibi visus et locutus 
fuerat, perrexit ad incolendum orientalem plagam regionis Eden. Ex 
quo, inquit, terra mea Deus maledixit ne mihi fructus suos afferat, 
optimam mihi ad habitandum et operandum regionem inquiram, ne 
tantas patiar calamitates et extremas miserias. 


At quomodo potis unquam fuit vir nequissimus, in peccatis natus ... 
totus, imo et conceptus, cum quo semper malitia crevit quoadusque 
in summum scelus excresceret, deliciosissimum locum illum 
incolendum adire, unde parentes eius ob peccatum propulsi fuere, in 
cuius custodiam coelestes spiritus Cherubim a Deo locati fuerant? 
Nunquid angelos sua nequitia decipere potuit vel, ipsis aut incautis 
aut certe dormientibus, clam locum illum subintrare et, ipsis 
nescientibus, habitare? Sed certe absurda sunt haec non ferenda. 
Dicimus ergo Cain non eam incoluisse regionem, in qua 
deliciosissimus hortus ille voluptatum omnium refertissimus Dei 
manu plantatus et consitus fuerat: sed non longe ab illo loco, plagam 
orientalem prope locum illum habitasse. 


E regione itaque loci illius amoenissimi habitavit, nec longe a 
paradiso terrestri versatus est, quod sibi in maximam poenam 
vergebat. Cum enim avarissimus esset terrenarumque facultatum 


cupidissimus, et, e contra, maxima egestate et penuria premeretur et 
summa torqueretur pauperie, sciens locum illum, a quo non procul 
diversabatur, amoenissimum, deliciosissimum, fertilissiumum 
optimisque fructibus uberrimum et onustissimum esse: non poterat 
non maxima poena et dolore affici prope eum locum esse et ad eius 
fructus capiendos accedere non valere. Ceu antiquae fabulae de 
Tantalo dicunt, qui, cum ob crudele facinus, quo occisum filium 
decoxerat, a diis ad inferos detrusus et maxima tum fame siti tortus 
perpetua, Eridani fluvii aquas e labris fugientes capere et 
pulcherrima ac suavissima poma eius imminentia capiti fugientia 
captare non valeret, ut eis potiretur: eo infelicior factus, quo 
felicitatis bona propius haberet; unde Tantalus, quasi ta Aóvtatov, 
idest infelicissimus dictus est; ita plane Cain. Ecce quomodo impiis 
etiam bona ipsa in poenam et damnum vergunt: sicut diligentibus 
Deum omnia cooperantur in bonum, etiam mala ipsa. 


Dicitur autem in terra Naid habitasse, quod duobus modis potest 
intelligi: primo quod habitaverit in terra vagus et profugus, ut supra 
dictum est ei, et ita Chaldaeus Paraphrastes interpretatur; vel quod 
habitaverit in terra, quae Naid nomine dicitur, sicut Textus Graecus 
habere videtur. Sed forte regio illa, in qua habitavit, sic dicta est ab 
eventu, eo quod vagus et profugus ibi Cain habitaverit; 711 enim 
mobilitatem sonat. 


Vr. 17 Cognovit autem Cain uxorem suam, quae concepit et peperit 
Enoch; et aedificavit civitatem, vocavitque nomen eius ex nomine 
filii sui Enoch. 


Textus Hebraicus: Et cognovit Cain uxorem suam et concepit et 
peperit Chanoc; et fuit aedificans civitatem, et vocavit nomen 
civitatis iuxta nomen filii sui Chanoc. 


Ita Chaldaeus Paraphrastes. 


Textus Graecus habet: Concipiens peperit, et vocavit civitatem in 
nomine filii sui Enoch. 


Verbotenus differunt, re autem discrimen nullum est. 


Communis Hebraeorum sententia fert Evam in conceptu quolibet 
gemellos concepisse et edidisse. Cain autem vir factus, mulierem 
secum genitam et natam sororio iure in uxorem delegit ac, ut 
Rabbinus Abrabanel hic inquit, cum se videret Cain destitutum ac 
solum relictum, omni hominum societate orbatum ob fratris necem, 
eo amplius quo eiectus esset a terra habitationis Adam patris sui, 
filios procreare curavit, ut eis sociaretur, genuitque Chanoc. Sed an 
singulis partubus geminos Eva ediderit, nihil refert, etsi nil distet a 
vero vel verisimili: potuit enim plures filios concepisse ac peperisse, 
quam Scriptura hucusque retulerit. Genuisse enim filios et filias 
Scriptura postmodum refert, nulla tamen de filiarum singulari partu, 
vel ceterorum natorum praehabita ratione. Imo verisimillimum est 
plurimos Adae natos esse ex Eva filios cum adhuc Abel viveret; ipse 
enim vir erat naturalibus viribus viriumque facultatibus perfectus ad 
generandum: Eva vero ad gignendum annis singulis fecundissima. 
Hos autem duos filios ob successum Scriptura praememorat. Id 
certum esse debet, quod nonnisi sororem Cain accepit uxorem, ex 
qua Enoch genuit. 


Nec ex ea re culpandus est quopuo pacto Cain, ex eo quod non 
possit quis ad sororem suam iure accedere, cum scriptum sit: Omnis 
homo ad proximam sanguinis sui non accedet, ut revelet 
turpitudinem eius. Necessitas enim coegit, ut humanum genus, quod 
in pauculis illis hominibus Adae germinibus aliquantulum erat linea 
recta protensum, ad latus quoque in multas propagines fieret 
cresceretque in immensum, quo iuxta praeceperat Dominus: Crescite 
et multiplicamini et replete terram et subiicite eam. Ob necessitatem 
hanc ergo licuit Cain eam mulierem, quae sibi sororio iure coniuncta 
erat, in uxorem ducere. Ea vero depereunte necessitate, coelesti iure 


praescriptum est ne qua primi aut secundi limitis coniugiorum 
necessitudo attingatur. Senatus vero consulto tertia quartaque 
limitum propinquitas tanquam incesta adimitur, inhibitumque est ne 
ad quartum usque parentum gradum iure possint connubia celebrari; 
omnes enim ad eum usque limitem consanguinitatis vinculo sunt 
Obstricti, cum ab eodem stipite et originali principio naturali 
propagatione dimanent trahantque originem. 


At quam ob rem, quaeso, dicet quis, non possunt mutuo et arcto 
consanguinitatis foedere obstricti ad se invicem coniugari et 
matrimonia contrahere? Et quid proprie matrimonium est? Et an iure 
Cain nuptiae sacramentum censendae sint? 


Matrimonium quidem, ut a nominis etymo auspicemur, veluti matris 
munium, idest munus et officium dicitur, a matre potius, quam a 
patre nomen sortitum; non quia matres eo mulieres efficiuntur et ad 
hoc mulier nubere debet, ut fiat mater: id enim et viris commune est, 
ut patres fiant; sed ob id praecipue, quoniam etsi in coniugio 
princeps generationis auctor sit pater, in generatione tamen 
plurimum mulieris quam viri elucet munus et opus exquiritur. Longe 
enim officiosior circa prolem tum procreandam tum alendam et 
nutriendam mater prae patre conspicitur. Sibi nanque filius onerosus 
post conceptum dum parturit, longe dolorosior dum parit et in lucem 
edit, et laboriosus valde dum peperit est. Hinc est ergo quod, etsi 
coniugium commune amborum sit iugum, a muliere magis quam a 
viro nomen matrimonii accepit, quod eius munus mulieri magis 
incumbat. Sicut ex adverso exterior possessio atque substantia 
patrimonium potiori nomine dicitur, quoniam vir, magis quam 
mulier, succumbit laboribus ad ea bona acquirenda et ad 
thesaurizandum pro filiis. 


Est autem matrimonium legitimarum personarum viri atque mu- 
lieris legitima maritalisque societas et indissolubilis nexus, ex quo 
semetipsum alteri pari consensu debet ad prolem procreandam 


educandamque, ut par est. Quae duo sibi necessario ius matrimonii 
exquirit: ne sint nubentes illegitimi, et ut legitimus ac par consensus 
intersit; quorum si alterutrum desit, eius dirimit rationem. 


At vero connubium istud, quod diximus, tum naturae munus tum 
sacramentum est. Et quatenus quidem naturae munus et officium est, 
nil aliud est nisi maritale quoddam humanae societatis foedus; et 
istud quidem in universum hominum genus profusum est et infideles 
id contrahunt. Est autem verum et legitimum matrimonium si 
legitime, ut moris est, fiat: apud infideles enim naturae lex reperitur; 
est autem legitimum, quoniam nec divina lege, nec naturali 
interdictum est, nec Ecclesiae constitutione: non enim iudicat 
Ecclesia de his qui foris sunt; non autem ratum matrimonium illud, 
quia sacramentum non est et dissolvi potest. 


S1 vero istud humanae societatis foedus inter virum et mulierem in 
Christo et Ecclesia legitime fiat, sacramentum est a Deo institutum. 
Hinc Apostolus ad Ephesios ait, adducens illud Geneseos Sacrae: 
Propter hoc relinquet homo patrem et matrem suam et adhaerebit 
uxori suae; et erunt duo in carne una: Sacramentum hoc magnum 
est, ego autem dico, in Christo et in Ecclesia. Sacratissimae 
siquidem rei signum est, perpetui illius coniugii et indissolubilis 
unionis Christi ad Ecclesiam, cum Verbum, nostram assumens 
naturam, caro factum est, summa ei dilectione coniunctum. 


Istud etiam matrimonium et maxime requirit ad hoc, ut legitimum 
ratumque sit et indissolubile omnino, ut inter legitimas personas fiat, 
alioquin dirimitur eius ratio. Illegitimae autem personae sunt vel 
maxime affines et consanguinei. Affines autem dicuntur quicumque 
propinquitatem contrahunt per carnalem copulam, in qua, quoniam 
vir et mulier una fiunt caro, omnes mulieris consanguinei cum 
muliere. Affines connubia celebrare prohibuit Dominus in Levitico, 
ne filius contraheret cum uxore patris, aut pater cum uxore filii, vel 


nepos cum uxore patrui. Senatus consulto tandem praescriptum est 
ne infra quartum limitem nubant affines. 


Deinde vero illegitimi censentur consanguinei, qui ab eodem stipite 
traxere originem, tum hi qui in rectum protendunt genealogiae 
propaginem vel ascendentem vel descendentem, tum hi qui in latum 
primae originis effundunt propaginem. Et in rectum quidem, vel 
ascendendo vel descendendo, nunquam licuit coniugari, ut filius 
matrem aut aviam vel proaviam aut ataviam ducat uxorem: vel filia 
patrem vel avo aut proavo sive atavo nubat; nec similiter licuit 
unquam ut pater filiam aut neptem vel proneptem sive atneptem 
ducat uxorem: vel mater filium vel nepotem vel pronepotem aut 
demum atnepotem accipiat sibi virum; a ratione enim valde desistit, 
nec naturae ius patitur ea connubia. Ad latus autem fratres sunt et 
fratrum filii, nepotes et pronepotes, sorores, sororum filiae, neptes et 
proneptes. Iure autem divino praescriptum est ne frater uxorem 
ducat sororem; senatus vero consulto ad quartum usque limitem 
coniugium est interdictum. 


Sed ad id, quod supra quaesitum est, iam respondemus, viso quid 
matrimonium sit, cur inter parentes et consanguineos contrahi 
matrimonium non possit, cum matrimonii bona consanguinitas non 
tollat vel dirimat. Certe si inter consanguineos connubia 
celebrarentur, amicitiae bonum, quod vel maxime homines decet, 
permagnum ferret dispendium. Inter eos enim, qui ab eodem 
dimanant originali stipite, cum sanguinis vinculo obstricti sint, 
consuevit vel maxime amicitiae amor vigere, qui ad alienos non 
facile fertur. Quare cum matrimonia secum affinitatem importent 
pariantque dilectionem, ad amicitiae et dilectionis adaugendam 
rationem, cum alienis potius quam propinquis sunt contrahenda ac, 
cum naturalis necessitudinis nexus ad quartum usque limitem arcte 
obstringatur et exinde incipiat evanescere, hinc post quartum 
gradum libera promiscua connubia posse fieri statutum est, ad 


amicitiam veluti fugientem revocandam evanescentemque amorem 
restaurandum. 


At certe huius rei potissima ratio ea, ut puto, est, quoniam naturae 
quidam debetur honor ac reverentia una cum naturali quadam 
honestate; naturalis autem honestas naturae recto iure propriae carnis 
ac sanguinis ignominiam et turpitudinem refugit revelare, ceu in 
adhaesione viri ad mulierem fit. Hinc in Levitico, dum huiusce 
vitandae rei leges promulgantur, dicitur: Ne reveles turpitudinem... 
et ignominiam; hisque similia: Ne accedas ad proximam sanguinis 
tui, ut reveles turpitudinem eius. 


Et certe cum matrimonium honestatis vinculum sit pro publica 
iustitia, nullo modo in re turpissima servari poterit, a qua etiam bruta 
animalia refugere conspiciuntur. Cuius rei gemina in Aristotele 
exempla legimus: alterum cameli, qui, cum super coopertam matrem 
ascendisset, matre postmodum cognita, in eiusmodi rei inventorem 
insiliit et occidit; de equo alterum, qui, cum similiter super matrem 
ascendisset, discooperta matre, cum matrem agnovisset, inde aufugit 
et praecepitio se collisit. Naturalis itaque lex inter consanguineos 
coniugia esse illegitima dictat ob naturalem honestatem, ne propriae 
carnis et sanguinis turpitudo et ignominia reveletur. 


Haec ratio eo magis stringit ac viget, quo sanguinis et carnis nexus 
est strictior et cum, deficiente sanguinis vinculo et naturali amicitia 
evanescente, deficit et evanescit. Inde est [quod] primi gradus 
connubium horrendum omnino est et omni iure interdictum; secundi 
etiam gradus coelesti iure praescriptum est: in his enim naturae 
nexus stringit maxime magisque in primo, ideo illud execrandum 
magis, ideo nunquam permissum. Alterum autem primitus quidem 
ob necessitatem, quam supra diximus, permissum est; deinde divino 
iure prohibitum, cum nec naturalis ferat honestas aequa lance 
sororem et uxorem mariti, sororemque uxorem veluti contrectare. 


Tertii vero et quarti graduum connubia senatus consulto praescripta 
sunt, quoniam arcte adhuc in his sanguinis nexus stringit. 


Naturalis itaque honestas et honor, qui naturae debetur, in causa est 
ne iure inter consanguineos connubia ineantur. At cum humana 
series ordiretur et in prima adhuc esset propagine, in summo 
discrimine sita natura ipsa erat, ut sibi e duobus quam vellet, 
alterutram optionem eligeret: vel naturalem eam honestatem, quae in 
secundo gradu ab eodem stipite descendentium est, nonnihil 
dispendii pati: vel naturam totam summum subire dispendium et 
extremo interitu totam deperire. Nam etsi quingentos aut mille filios 
Adam ex Eva genuisset uxore, omnes tandem morituri proculdubio 
erant. Quod si filii sororibus non se coniuges tradidissent vel, si 
melius dicam, si Adam filios filiasque suas maritali coniugio [non 
tradidisset], etsi fratres ac sorores omnes essent, plane una cum eis 
universa deperiisset humana propago insimulque natura. Sed e 
duobus malis natura minus, Deo aspirante, delegit et naturae potius, 
quam honestati illi pro eo tempore consulere maluit; neque enim ut 
naturam dirimeret penitusque destrueret virtus primo condita est, 
quin potius ut incolumen salvamque, omni bono refertam servaret. 


Ita ergo Cain sorori suae maritali coniugio copulatus est. At 
Scriptura semper honestissima, ne quid turpe nobis proponeret, quod 
non satis honestum suapte natura videri posset, nonnisi quod suapte 
natura iustum honestumque est prae oculis ponit. Non enim ait 
adhaesisse Cain sorori suae, aut sororem duxisse coniugem; sed 
uxorem suam cognovisse, quod uxor eius soror ipsius fuerit 
cautissime subticet, ne quod tunc necessitate factum est, 
existimaremus nunc quoque ad voluptatem id perpetrari legitime et 
absque culpa posse. 


Demum cum Sacer Textus dicat cognovisse Cain uxorem suam, puto 
non absque sacramento Cain nuptias celebrasse, ut coniugium illud 
non solum naturae munus, sed et sacramentum matrimonii fuerit. 


Libera enim et honesta voce coniugem suam sibi copulatam 
Scriptura uxorem praedicat; unde ut existimem ducor quod Adam 
primoris partus filios cernens adultos, nuptias eis celebrarit et 
coniugarit filio filiam suam, ut par erat, ratio recta dictabat et forte 
etiam Deus vel iusserat vel instruxerat. 


Crediderim tamen primum hoc celebratum esse connubium 
antequam Cain horrendum et execrandum illud facinus perpetrarit. 
Quis enim possit duci unquam ut credat post tantum peractum scelus 
et nefarium facinus voluisse vel potuisse Adam tam nequissimo filio 
filiam suam coniugem tradere ad procreandam prolem, qui fratrem 
adultum ac virum factum tam nequiter sua dextra crudeli morte 
necaverat? Ante ergo coniugium hoc contractum est, etsi Scriptura 
ordinis serie textuque sermonis postmodum referat, Cain 
generationem texere aggressura. 


Primo autem filio, quem sibi uxor genuit, Enoch nomen imposuit, 
idest instructus, institutus, vel dedicatus, forte quia eum suas artes 
instruxerat et terrenis cultibus dedicarat; non enim nisi terrenis 
exercitiis et artibus mechanicis incumbebat. Unde sequitur: Et 
aedificavit ei civitatem, vocavitque nomen eius ex nomine filii sui 
Enoch. 


Sanctissimi illi Patres, qui fide placuerunt Deo, repromissiones 
quidem expectantes nec accipientes, sed a longe aspicientes et 
salutantes, earum tamen spe, spiritu ad eas anhelantes et coelestibus 
civibus consociari cupientes, nunquam terreas civitates extruxere; 
sed in terra veluti aliena morabantur; in casulis et tentoriis 
habitando, confitebantur quia peregrini et hospites sunt super terram, 
significantes patriam se inquirere melioremque appetere, idest 
coelestem; expectabant fundamenta habentem civitatem, cuius 
artifex et conditor est Deus; Deus enim illis civitatem paravit et ideo 
non confunditur vocari Deus eorum. 


At Cain, suorum scelerum et facinorum merita damnatione 
mulctatus, coelestem illam civitatem nunquam ingressurus aeterna 
felicitate donandus, nec aeternorum bonorum quoquo modo 
particeps futurus, terram vilissimam in suam delegit hereditatem, et 
superna civitate civibusque coelestibus nihil pensis, terrenam 
civitatem extruxit civisque terrenus voluit haberi. Et quoniam non ad 
Dei honorem et gloriam nec ad Dei cultum neque in Dei nomine 
civitatem illam aedificavit, ideo non divini alicuius nominis vel 
divinarum rerum imposuit nomenclaturam; sed nomen eius ex 
nomine filii sui vocavit, quoniam non pro Deo, sed pro filio eam 
extruxerat. 


Inquit Rabbinus Abrabanel quod Cain opus terrae culturae reliquit 
propter maledictionem et aedificatoriae artis opus accepit. Inquit 
autem Textus Hebraicus, quod fuit aedificans: forte quia ob 
mobilitatem suam non poterat continuo extructionem eius prosequi, 
sed vagus et profugus semper existens, ibat et revertebatur 
aedificans, et interruptum opus erat. 


Vrr. 18 — 19 Porro Enoch genuit Irad, et Irad genuit Maviael, et 
Maviael genuit Mathusael, et Mathusael genuit Lamech. Qui accepit 
duas uxores: nomen uni Ada et nomen alteri Sella. 


Textus Hebraicus: Et natus est ipsi Chanoc Hirad, et Hirad genuit 
Mahuiael, et Mahuiael genuit Mathusael, et Mathusael genuit 
Lamech. Et accepit sibi Lamech duas uxores: nomen uni Hada et 
nomen secundae Tsilla. 


Graeca Editio nimium variat in nominibus: habet enim: Natus est 
autem Enoch Gaidad, et Gaidad genuit Maleleel, et Maleleel genuit 
Mathusala. 


Ratio autem diversitatis ea est, quae ex litterarum hebraearum 
symboto et diversa pronuntiatione dimanant. Filius Enoch: 71y 
hebraice dicitur, ubi prima littera est Y, quae aspiratio densissima est, 


nec scriptura, sed viva tantum voce exprimi potest. Formatur autem 
narium adminiculo in extrema gutturis parte et ad sonum nostri *g", 
gutture imo pronuntiati, accedit. Est enim littera corvina aut 
columbina, nec potest commodius designari quam per *g" 
strangulatum, nonnihil ad pronuntiationem obscuri *n" accedens. 
Hinc ea littera, quoniam aspiratio densissima est, interdum per *h" 
expressa est, ut: hebraeus, ubi hebraice est v; aliquando per *g", ut: 
Gomorrha, Segor, etc.; nonnunquam per *n" obscurum, more 
antiquo, ut: N1 v5, hosan na. Aliqui tandem litteram mutam putant, 
ut vix quicquam auribus exhibeat praeter eam, qua movetur, 
vocalem. Hinc noster Interpres Irad vertit, ac si muta omnino ea 
littera esset; Graeci vero per "y" eam expresserunt, vertentes Gidad; 
sed in secunda littera similitudine ac symboto litterarum decepti sunt 
pro ^ ,7 accipientes, quoniam eae litterae simillimae sunt; hinc 
dixere Gidad, pro Girad. In eo autem quod dicunt: Gaidad genuit 
Malaleel: non recte nomen illud expressere. In hebraeo enim est: 
»w"n5, Machuiael; similiter Mathusala, in hebraeo »xvnn, idest 
Mathusael est. Solent nos Hebraei plurimum irridere in 
pronuntiatione quorundam nonimum, maxime in aspirationibus et 
quibusdam litteris imo gutture proferendis; defectus tamen hic 
aliquando ex litterarum penuria [oritur], quia nos unam tantum 
aspirationem "*h" habemus, Hebraei autem tres: N ,5,n; et v litteram 
ipsi habent, cui neque nos neque Graeci respondentem habent; 
deinde duplex *'s": o et v: nos autem et Graeci unum tantum; et 
duplex "Z": 1 et X: nos vero unum; ex quo evenit quod neque nos 
neque Graeci possumus adamusism eorum nomina pronuntiare et 
nostris litteris sonare. Nonnunquam vero interpretum defectu et 


errore id accidit. 


Ista autem Cain genealogia ob id, ut multorum tum ex nostratibus 
tum ex Hebraeis fert sententia, texitur, ut ad Lamech usque 
deveniatur, qui, ex eo quod ipsemet confessus est, putatur occidisse 


Cain. Quales autem ex Cain viri descendentes fuerint, quorum non 
habentur gesta, ex ipsis nominibus eorum cuilibet licebit advertere. 


Vrr. 20 — 22 Genuitque Ada Iabel, qui fuit pater habitantium in 
tentoriis atque pastorum. Et nomen fratris eius Iubal: ipse fuit pater 
canentium cithara et organo. Sella quoque genuit Thubalchain, qui 
fuit malleator et faber in cuncta opera aeris et ferri. Soror vero 
Thubalcain Noema. 


Textus Hebraicus: Et genuit Hada Iabal, qui fuit pater inhabitantis 
tabernaculum et peculii. Et nomen fratris eius Iubal: ipse fuit pater 
omnis apprehendentis cytharam et organum. Et Tsilla etiam ipsa 
genuit Thubal-Cain, qui expoliebat omne opus aeris et ferri, sive qui 
exacuebat omnem artificem aeris et ferri. Et soror Thubal-Cain 
Nahamah. 


Chaldaeus Interpres habet: Et genuit Hada Iabal: ipse fuit princeps 
habitantium tabernacula et dominorum iumenti. Et nomen fratris 
eius Iubal: ipse fuit princeps ludientium super os nabli et scientium 
canticum cytharae et fistulae. Et Tsilla etiam ipsa genuit Thubal- 
Cain, principem omnium scientium opus aeris et ferri, etc. 


Textus vero Graecus habet: Et peperit Ada Iobel: hic fuit pater 
habitantium in tentoriis pastorum. Et nomen fratri suo Iubal: hic fuit 
qui ostendit psalterium et cytharam. Sella autem peperit et ipsa 
Thobel; et fuit malleator faber aeris et ferri. 


Quam recte superius Cain ipsum Dominus maledixit! Ea enim 
maledictio non solum poenae inflictio fuit, sed et futurorum 
praedictio, quia ab eo et tota posteritate sua nil bonum, sanctum 
nihil, aut quod divinam et coelestem saperet sapientiam, emanavit; 
sed tantum terrena opera, a Deo et divinis humanam mente et cor 
abstrahentia; opera vana, quae nonnisi terrenam, carnalem et vanam 
sapientiam redolent; opera prava atque iniqua, omnia facinora 
crudelia, nefaria scelera obscenaque ac turpissima quaeque vitia 


atque peccata. Ecce enim ipse civitatem primo extruxit ostendens 
toto animo ad terrena hiare, toto desiderio ad corruptibilia ferri, 
coelestia atque aeterna nihili penitus pendere, velle se in terris 
firmam, permanentem et aeternam civitatem habere nec futuram 
quoquo modo inquirere; sed nec peregrinari a Domino in terra, sed 
terrae civem [esse] a coelo toto exulem, eo nunquam recipiendum. 


Paternae mentis et affectuum nihilominus imitatores operumque 
factores subsecuti sunt filii Enoch, Irad, Maviael, Mathusael, 
Lamech et ab eis geniti: miseranda natio, gens peccatrix, populus 
gravi iniquitate, semen nequam, filii scelerati. Quos omnes mentis 
perversitate, affectionum pravitate, operum iniquitate, scelerum 
enormitate et inexplebilis libidinis turpissima obscenitate Lamech 
superavit et longe lateque excessit. Etenim ut impudentius 
eluxuriaretur et magis ac magis veneris voluptatibus foedissima 
lascivie ac luxurie debaccharetur, duas accepit uxores primusque 
bigamiam introduxit, contra tum naturae instituta tum Dei. 


Haec enim matrimonii tum a Deo tum a natura lex promulgata erat: 
Relinquet homo patrem et matrem suam et adhaerebit uxori suae et 
erunt duo in carne una; et hoc Sacramentum magnum est in Christo 
et in Ecclesia. Christus enim unicus sponsus est et Ecclesia unica 
eius sponsa; nec Christus unquam sponsam aliam, nec Ecclesia 
sponsum alium novit. Repugnat itaque bigamia, quae biiuge 
connubium est vel cum duabus uxoribus vel cum corrupta et ab alio 
cognita contractum, unicae huic coniunctioni Christi et Ecclesiae. 
Unde merito a sacris Ordinibus praecluduntur et coercentur bigami, 
sacri senatus consulto, tanquam irregulares, ne Christi personam 
gerentes et in Ecclesia repraesentantes veluti Christi vicarii, Christo 
aliquid repugnans et adversum habeant in Christi ad Ecclesiam 
comparatione, symbolo et analogia. 


Lamech itaque, ut libidinaretur et obscenae voluptati ac veneri plus 
aequo ac propensius indulgeret, biiugo se tradidit duasque primus 


accepit uxores. Et ex prima quidem duos sibi genuit filios, quorum 
alter dictus est Iabel, qui fuit pater habitantium in tentoriis atque 
pastorum, idest primus scenofactoriam artem adinvenit ad tentoria 
texenda domosque portatiles faciendas, cuiusmodi sunt militum et 
pastorum; primus etiam pecuariam docuit artem, unde pastorum 
quoque pater dicitur. Moris est Linguae Sanctae inventorem 
cuiuspiam rei principemque auctorem, patrem appellare. Hic itaque, 
ut Hebraei ferunt, peculii artem sibi delegit eamque iuxta animalium 
naturam docuit pastores, oves a capris dividere et haedos ab agnis 
singulosque eorum greges seorsum aggregare. Aiunt etiam Iabel 
dictum eamque accepisse nomenclaturam Abel similem, quoniam 
Abel artem pecuariam delegit et docuit. 


Alter vero filius Lamech ex prima uxore Iubal dictus est, qui fuit 
pater canentium cithara et organo, idest inventor fuit musicae et 
citharam et organum sive psalterium aut quaevais alia musica 
instrumenta excogitavit, quae ad vanitatem, delicias et voluptates 
plurimum conferunt, atque huiuscemodi sonis ac melodiis qui 
terrena sapiunt homines animales maxime delectantur. Unde B. Iob, 
de impiis prospere agentibus, ait: Tenent tympanum et citharam et 
gaudent ad sonitum organi; ducunt in bonis dies suos, et in puncto ad 
inferna descendunt. 


Filius autem, quem ex secunda uxore habuit, his longe nequior fuit; 
fuit enim malleator et faber in cuncta opera aeris et ferri, idest 
fabrilem artem excogitavit, mineralia sub terra invenit et effodit, 
ferrum et aes operatus est aliusque operari docuit, ad arma ceteraque 
instrumenta bellica efficienda, quibus immanis crudelitas ad 
violentiam, rapinam et homicidia explenda exercetur. Imitari voluit 
ac longe immanius perficere opera tetritavi sui Cain, qui fratrem 
suum occidit: ad occisiones enim et homicidia ferrea arma adinvenit; 
ea propter, ut puto, eius nomen habet, cuius imitatus est opus. 


Sororem quoque huius Scriptura commemorat, quae Noema 
dicebatur. Hanc aiunt lanificii artem adinvenisse ad ornatiores 
habitus vestesque nobiliores ac pretiosiores contexendas. Rabbinus 
Abrabanel hanc adinvenisse carmina vocumque melodias et 
concentus in canticis et psalmis inquit, et propterea eo nomine dici: 
1331, [quod] delectationem, iucunditatem et suavitatem quandam 
sonat; et propterea hic commemoratam, quoniam supra de fratre suo 
ex patre, qui instrumenta musica adinvenit, mentio habita est. 
Habent Hebraei in Bereshit Rabba, ut idem Rabbinus refert, hanc 
fuisse uxorem Noe; ipse autem tenet fuisse quidem mulierem iustam 
et Noe uxorem: at non eam ex qua nati sunt Noe filii, sed aliam; ipsa 
autem ante diluvium mortua sit. 


Vitr. 23-24 Dixitque Lamech uxoribus suis Adae et Sellae: Audite 
vocem meam, uxores Lamech; auscultate sermonem meum; 
quoniam occidi virum in vulnus meum et adolescentem in livorem 
meum: septuplum ultio dabitur de Cain; de Lamech vero septuagies 
septies. 


Textus Hebraicus: Et dixit Lamech uxoribus suis Hadae et Tsillae: 
Audite vocem meam, uxores Lamech; auscultate eloquium meum; si 
occidi virum in vulnus meum et adolescentem in livorem meum: 
quoniam septuplum vindicabitur Cain; et Lamech septuagies septies. 


Textus Chaldaicus: Non virum occidi, quod propter eum ego 
congregem peccata ad mortem; nec etiam adolescentem interfeci, 
quod propter eum consumatur semen meum; ad septem generationes 
suspensus, vel dilatus est Cain; annon Lamech, filius eius, septem et 
septuaginta? 


Textus Graecus cum nostro concordat: Quoniam virum occidi in 
vulnus mihi et adolescentulum in livorem mihi; quia septies 
iudicatum est ex Cain; ex Lamech autem septuagies septies. 


Locus iste tum ab Hebraeis tum a nostratibus diversas et longe se 
distantes habet expositiones. 


Refert Iosephus De Antiquitatibus, quod iste Lamech vir fuit 
venator, qui arcu et pharetra silvestres feras venabatur pro vestium 
conficiendarum pellibus; cumque iam senesceret ac perspicacior 
eum visus ob veneris intemperiem et senescentem naturam deficeret, 
adolescentulum secum ad venationem adhibuit, qui ducatum ei 
praestaret, dirigeret gressus et silvestria animalia longius visa 
monstraret; ipse enim iam caecutire inceperat. Accidit autem die 
quadam, cum ad venandum egressus esset, ut adolescentulus eum 
dirigens, Cain in densa spelunca sub frutetis latentem a longe 
videret; in specus enim densos atque nemorosa latebrosaque antra 
agebatur ob metum. Quem feram esse suspicatus, ad Lamech ait ut 
contra se sagittam dirigeret; quae directa et ad certum locum recta 
tendens, Cain percussit et interfecit. Quod percipiens Lamech, 
vehementer dolens quoniam Dominus multas clades eminatus 
interminatusque fuerat ne quis Cain interficeret, nimio irae furore 
succensus, arcu, quem manu tenebat, adolescentis caput percussit 
percussumque interfecit. 


Hunc adolescentem Hebraeorum nonnulli Thubalcain filium fuisse 
ferunt, et ob id magis uxores eius factum exhorrescebant. 
Horrendum 1d facinus cum audissent uxores eius, ab eius se 
concubitu subtraxere, ne et ipsae una cum eo miserandis cladibus 
Dei lata sententia afficerentur neve simul cum eo deplorandas 
luerent poenas. Quod non aequo animo ferens Lamech, eas 
adhortabatur ut secum redirent, nec multo post futuram poenam 
pertimescerent, ad easque factum suum excusans, ait: Occidi quidem 
virum in vulnere meo, non data opera eum insidiatus, nec volens id 
feci, sed nolens nesciensque percussi; et adolescentulum in livorem 
meum ob vehementem dolorem praecedentis mortis interfeci, non ex 
animi malitia aut odio, sed mox ira ex vehementi dolore succensus; 
Cain autem fratrem suum, data opera insidians, ex odio et malitia 


interfecit. Quare si tandiu in eius gravissimae culpae poenam mors 
ad septimam usque generationem dilata est: multo longius poena in 
facinoris mei ultionem differetur; quod si ipse septima generatione 
punitus est, ego ad septuagies septimam non puniar. Ne ergo poenam 
hanc tanto post tempore futuram pertimescatis. 


Hanc expositionem multi tum Hebraeorum tum nostratum 
sequuntur; at certe multa extra litteram supponit. 


Nos itaque aliter exponendam duximus. Est autem in Littera una 
dictio: ^3, quae inter pleraque alia significata haec quoque habet: 
quoniam, si et quando. Iuxta primum significatum habet Vulgata 
Editio. Potest tamen et in reliquis accipi, ut valeat si, vel quando: ut 
sit is litterae contextus: Audite vocem meam, uxores Lamech; 
auscultate sermonem meum. Si, vel quando occidi virum in vulnere 
meo, etc. Certe vox ista geminata emphasim quandam secum afferre 
et applausus ac laetitiae esse videtur pro magni alicuius boni 
expectatione ac ad depressos animos exhilarandos movendosque ad 
magnam gaudii spem, exultationis et futurae felicitatis: Audite, ait, 
vocem meam uxores meae: meum auribus sermonem percipite, nec 
animo paveatis, aut exterreamini miserandae alicuius cladis, aut 
deplorandae calamitatis timore. Quando enim ego virum interfeci in 
vulnere meo, aut quando adolescentem aliquem in livore meo 
perdidi, sicut Cain fecit, qui fratrem suum occidit, aetate quidem 
adolescentem, sed perfecta integerrimaque virtute virum? Quod si 
Cain quidem, qui ex livore et ira fratrem suum suo vulnere interfecit, 
tanto vixit tempore et ad septimam usque generationem filios vidit 
morte impunitus; annon multo magis Lamech, qui mala haec non 
perpetravit, ad septuagies usque septimam generationem semen 
suum longaevum videbit? Idest: annon multo plus tempore vivam 
ego et multo plures videbo filios filiorumque generationes, multo 
longiorem genealogiam texentes? Gaudendum igitur vobis est, 
uxores meae, et magis magisque exultandum, nedum quia filios 
quidem genuitis natura, ingenio, arte scientiaque ingenuos, 


praestantissimos ac prudentissimos: sed quia multo plures habebitis; 
unde beatas vos dicent omnes generationes! 


Huic nostrae expositioni nedum nihil ex Hebraica Littera repugnat, 
verum etiam Chaldaica Paraphrasis mirum in modum favet. 


At vero si simpliciter, ut in nostra Editione iacet, velimus textum 
hunc exponere, ita dicemus: Ne exterreamini, uxores meae, nec me 
exhorreatis quoniam occidi virum in vulnere meo et adolescentem in 
livore meo; non vos horror facinoris a meo coniugio subtrahat; ecce 
enim et Cain fratrem occidit. Quod si Cain septuplum vindicabitur, 
idest quicumque Cain occiderit multas poenas exolvet, clades enim 
multas interminatus est Deus si quis Cain occiderit, multo plures 
poenas dabit luetque calamitates quisquis ausus fuerit me occidere. 
Quoniam ego non data opera, non ex certa malitia, non ex insidiis, ut 
fecit Cain, virum occidi: sed simpliciter in vulnere meo, et 
adolescentem in livore meo ex ira statim exurgente. Casus fuit is 
purus ac simplex, non praecogitatus aut praemeditatus. S1 ergo timet 
quisquis Cain interficere tam nequam virum, ob interminatas tam 
multas poenas; multo magis me occidere extimescent, quoniam 
maiores poenas exolvent. Hoc est quod ait: Septuplum ultio dabitur 
de Cain, idest occidens Cain multas luet poenas; de Lamech vero 
septuagies septies, idest multo plures et maiores poenas dabit 
Lamech interficiens. 


Vitr. 25 Cognovit quoque adhuc Adam uxorem suam, et peperit 
filium, vocavitque nomen eius Seth dicens: Posuit mihi Dominus 
semen aliud pro Abel, quem occidit Cain. 


Textus Hebraicus: Et cognovit Adam adhuc uxorem suam, et ipsa 
peperit filium, et vocavit nomen eius Seth: quoniam posuit mihi 
Deus semen aliud pro Abel, quoniam occidit eum Cain. 


Textus Chaldaicus: Quia dedit mihi Dominus filium alium. 


Textus Graecus: Quia suscitavit mihi Dominus semen aliud. 


Postquam Scriptura Divina genealogiam Cain texuit et ad Lamech 
usque perduxit, quoniam ex professo nonnisi Christi genealogiam 
texere intendit, qui ab Adam secundum carnem descendit, ceu 
Beatus Lucas in suo Evangelio Christi genealogiae contextum 
edisserens, ordine praepostero a Christo ad Adam usque pervenit, ad 
Adam et uxorem suam iterum redit, dicens: Cognovit autem Adam 
adhuc uxorem suam. 


Nonnulli ex Hebraeis huius contextus litterae hanc reddunt rationem, 
dicentes quod, cum uxores Lamech se ab eius con- cubitu 
subtraxissent propter facinoris eius horrorem, ipse conveniri eas 
fecerit coram Adam, qui iudex tunc temporis erat. Cumque iussisset 
Adam ut ad Lamech uxores redirent, responderunt illae: et cur tu ad 
uxorem tuam non redis, a qua iam multis temporibus a morte Abel te 
subtraxisti? Quapropter Adam, ne sui exemplo humanae propagini 
excrescendae ac multiplicandae impedimentum afferret, ad uxorem 
suam rediit, eamque iterum cognoscens, Seth filium genuit. Causam 
autem ob quam Adam ab uxoris commercio se subtraxerat, esse 
aiunt quoniam propter eam e paradiso voluptatis eiectus est et in 
hunc miseriarum locum deiectus; et quoniam lignum illud, quod sibi 
mulier ad comedendum dederat, concupiscentiam malam coitusque 
libidinem in eius membra immiserat. 


Nos vero huius contextus aliam dicimus esse rationem. Iam enim 
Adam, Deo revelante, cognoverat Dei Verbum venturum esse in 
carne, ut lapsum hominem e peccato sublevaret eumque a diaboli 
potestate tyrannica redimeret atque salvaret. Cum cognovisset 
autem, Dei spiritu afflatus, universam Cain generationem atque 
propaginem penitus toto coelo delendam non multo post tempore 
diluvii aquis, priusquam Messias salvator veniret, novit quod non 
erat ex eius posteritate nasciturus. Neque enim decebat ut semen 
illud sanctissimum, in quo benedicendae erant omnes generationes 
gentesque omnes, a pessima illa maledictaque radice Cain 
germinaret; maledictus enim ob id vel maxime fuit quoniam germen 


ullum fidele, sanctum aut iustum ex eius radice germinandum 
aliquando foret. Icicrico novae generationi, ex qua Christus 
secundum carnem nasceretur, operam dare proposuit et ad uxorem 
suam iterum adhaerere. 


Erat autem centum triginta annorum cum generationi huic novae 
operam dedit; unde elucet non potuisse id post enarratum illud 
Lamech facinus factum esse, etsi contextu sermonis postmodum 
ponatur. Non enim intra eius temporis limites septem Cain 
generationes claudi potuere, praesertim cum eo temporis non 
praemature admodum, ut nunc fit, homines connubia ducerent 
filiosque procrearent; eo item maxime quod Lamech ab ipsis 
Hebraeis caligantis oculi ac senescentis aetatis fuisse dicatur. 
Quomodo ergo intra centum triginta annorum terminos septem 
hominum generationes in rectum protensas potuit transcurrisse, et 
Lamech, qui in septima est, caecutiens ac senescens esse? 


Sacra itaque Scriptura Cain generationes dedignata [est] ulte- rius 
prosequi, cum ab eo veluti ab iniquitatis fonte omnisque peccati 
radice nonnisi iniqui et scelesti homines emanarent; propter quod 
delenda toto penitus genere erat maledicta illa propago. Vidit itaque 
Moyses eius generationis malitiam paulatim excrescere, quasi 
malum humorem per totum corpus defluentem; sistit malitiae 
impetum et sequentes generationes ex Cain propagine nec memoria 
quidem dignatur. Sed exarare nobis volens quomodo Deus Adam et 
Evam consolatus fuerit eorumque dolorem demulserit, in quem illos 
iniecerat fratricidia dextra contra Abel armata, et e mundi 
generationum catalogo Cain propagine expuncta, genealogiam 
electam ac permansuram seriose disserere, ad naturae humanae 
protoplastos primosque progenitores redit, ut Christiferae 
genealogiae contextum, quem primo intendit, exordiri incipiat. Ait 
ergo: Cognovit quoque adhuc Adam uxorem suam, ob causam quam 
diximus, et peperit filium, qui sanctus ac iustus futurus erat, cuius 
esset eligenda a Deo progenies, a quo genus emanaret electum, 


sacerdotale regnum sacerdotiumque regale: gens sancta, populus 
acquisitionis: ex quo demum nasceretur Redemptor ac Salvator 
mundi Iesus Christus, in quo benedicendae erant cunctae gentes 
terrae. 


Exultat igitur pia mater Eva novae prolis natali et tanti filii 
exhilarata partu; tota laetabunda gaudii vocem exultationisque 
emittit laudum et gratiarum plenam: Posuit mihi Deus semen aliud 
pro Abel, quem occidit Cain. Quantos dolores, quantas animi 
perturbationes, quantosque cordi cruciatus piam matrem Evam 
sensisse putamus ob filii mortem! Quam gravis tristitia ac moeror 
eius mentem animumque oppresserat, obrepserat ac veluti 
gravissimo somno sopierat? Valde enim et ultra quam credi potest 
diligebat eum; natu enim minores cariores sunt matribus. Et eo 
magis sibi carissimus erat, quoniam natura quidem erat spectabilis, 
decorus forma, ornatus moribus, gravis atque modestus, simplex et 
humilis, innocens et honestus atque pudicus: ita ut nil unquam 
vitiosum in puero cerneret et ab ineunte aetate nihil nisi virtuosum 
videret et cogitare et loqui et operari. Cernens ergo pia ac dulcissima 
mater in filio naturam undequaque spectabilem, corporis 
pulcritudinem, venustatem aspectus, eloquii suavitatem, elegantiam 
morum, conversationis affabilitatem, puri animi prudentem 
simplicitatem, vitae innocentiam et sanctitatem, non poterat non 
vehementissime eum diligere, non summo in eum amore ferri. 


Quando ergo talem ac tantum filium crudeli morte sensit necatum: 
quando acerbum et crudele illud occisi filii spectaculum horrendum 
ac primum funestae mortis primo vidit: cum, inquam, filii 
dilectissimi corpus exanime, cruentatum, vulneribus undequaque 
apertum, laceratum ac laniatum vidit; quis existimet quam vehemens 
eam dolor invasit, quam acutus gladius eius animam pertransivit, 
quam crudelis et acerbus mucro materna viscera transfodit, quam 
miserandam ac dolentem vocem emisit? Heu me, fili mi, fili mi, 
Abel! Abel, fili mi! Quis te, fili mi, occidit? quis te vulneribus istis 


affecit? quis te interemit, spes vitae meae? quis te ita confregit, 
baculus senectutis meae? quis te perdidit, lumen oculorum meorum? 
quis te tam crudeliter vita privavit, solatium vitae meae? Heu me, fili 
mi! Quis mihi det ut tecum moriar? quis mihi det ut in infernum 
descendam et videam te filium meum dilectissimum, fili mi, fili mi, 
Abel, fili mi? Quaenam fera pessima corpus tuum ita laceravit? 
quaenam cruenta atroxque bestia ita carnes tuas discerpsit? Heu me 
infelicem mulierem! heu me miserandam et deplorandam matrem, 
quae prima funestae mortis in filio dilectissimo perspexit 
triumphum, quae tam lugubre funus ob oculos habeo, quae tam 
miserandum spectaculum cerno! Eva dicta sum vivientium mater: et 
ecce prima filium mortuum video morte tam crudeli necatum! 
Moerebam prius, lugebam luctu gravissimo ob transgressionem 
meam, ob quam alias praeter clades miserandasque calamitates, 
mortis etiam in me sententia lata fuit. At mortis quidem speciem 
nondum noveram, nondum videram. Nunc autem, heu, fili mi, 
quantus mihi luctus, quanta lugendi adaucta est ratio! En me 
miseram! primam mortis speciem introductam cerno in vitam: 
mortem violentam, immanem et crudelissimam: mortem a filio 
flagitiosissimo perpetratam in fratrem eodem patre eademque matre 
natum: qui nihil nocuerat, nulli unquam malum intulerat: in te filium 
meum dilectissimum, in te, lumen oculorum meorum, in te, solatium 
vitae meae, in te, spes salutis meae. Heu me, fili mi, fili mi, Abel! 
Abel, fili mi! O miserandam matrem! o sortem deplorandam tot 
amaritudinibus plenam! Quis me, fili mi, consolabitur? imo quis me 
unquam poterit consolari? Renuet consolari anima mea, nunquam 
consolationem recipiam, te filium meum semper lugebo, lacrimae 
erunt panis meus die ac nocte, potus meus sine mensura, quousque 
respiciat Deus afflictionem meam et ipse me consoletur! 


Ita multis temporibus pia mater filium suum lugebat; usquequo 
posuit illi Deus semen aliud pro Abel, quem occidit Cain. Tunc enim 
nova sibi lux oriri visa est, gaudium, honor et tripudium; inde 


exultans aiebat: Posuit mihi Deus semen aliud pro Abel, quem 
occidit Cain. Post mortem, inquit, Abel ad hunc usque diem semper 
dolens ac moerens fui ob tanti filii mortem; nunc omnis facessat 
dolor, quoniam Deus filium alium mihi pro Abel elargitus est, ei 
similem, ab eo nihili differentem: et quoniam Deus hunc mihi filium 
dedit, ipse semen hoc in utero meo posuit, ne ullus unquam mihi 
hunc tollat filium, propterea Seth ipsum vocabo. Seth positus 
interpretatur. 


Vrr. 26 Sed et Seth natus est filius, quem vocavit Enos. Iste coepit 
invocare nomen Domini. 


Textus Hebraicus: El Seth etiam ipsi natus est filius et vocavit 
nomen eius Enos. Tunc coeptum est ad invocandum in nomine 
Domini n]. 


Textus Chaldaicus: Tunc in diebus eius coeperunt filii hominum 
invocare, sive orare in nomine Domini. 


Textus Graecus habet hic: Sepravit invocare nomen Domini Dei. 


Acceperunt Graeci verbum: ?rrm, coepit, sive coeptum est, pro: ?rr, 
quod est speravit. 


Non simpliciter locus iste exponitur. Nonnulli enim Hebraeorum, 
praesertim Rabbinus Levi filius Gherson, ita exponunt, ut Rabbinus 
Abrabanel refert: Ante Enos nescierunt homines pronuntiationem 
nominis tetpoypáguaov nmm, sed nomen ?w7 in divinis laudibus 
pronuntiabant. Diebus autem Enos coeperunt tetporypápiuuo tov 
nomine Deum invocare. Maior autem Hebraeo- rum pars ad 
idololatriam 1d refert, quod Enos tempore coeperint homines idola 
colere divinumque nomen operibus manuum suarum tribuere et 
statuis ac simulacris orationes offerre. 


At vero id ego probare nunquam potui; neque enim in universa 
Sacra Pagina reperiri puto ut invocatio nominis Domini 
tevpoypáugaov, idolorum cultus eorumque invocatio intelligatur. 


Nomen enim illud ineffabile ac reverendissimum nonnisi Deo vero 
Scriptura tribuit nec quicquam, etsi sanctissimum ac 
venerandissimum, citra Deum eo dignatur nomine. 


Nec verisimile credo eo temporis idolorum cultum incepisse, cum 
recens adhuc mundi creationis ac unius Dei creatoris fides esset, 
cum adhuc primus homo primaque mulier a Deo formati viverent, 
nec usquam ante diluvium idololatriae superstitio legitur. Deinde si 
pessimus idolorum cultus intelligendus hic est, profecto nonnisi a 
pessima illa Cain propagine blasphemus iste ac pessimus cultus 
emanasset, ab aliquo eius generationis, qui forte contemporaneus 
Enos fuit. At cur non potius pessimus auctor ponitur aut aliquis 
filiorum Cain, qui recensiti sunt, cui etiam scelestissimus ille 
coaetaneus fuisset? 


Scio quid eorum multi dicant: Iabel tabernacula fecisse ad 
ponendum idola; Iubal vero coram idolis musica instrumenta, 
citharam, et organum concrectasse ad honorem eorum. At certe id 
Scriptura non memorat; quod si fuisset, certe tantum scelus non 
praeteriisset, sicut nec patris eorum facinus tacuit. 


Nos itaque locum hunc ita exponimus. Sed et Seth natus est filius, 
quem filium genuit; tempus, quo genuit eum, sequenti capite 
Scriptura exarat; et vocavit nomen eius Enos: V3S, quod est 
interpretatum homo: dictum est autem a voce, quae dolorem, 
afflictionem ac debilitatem significat. Hinc in Psalmo legimus: 
Sciant gentes quod V35, homo sunt; et illud: Quid est vi3N, homo, 
quod memor es eius? veluti dicat: res nullius momenti ac prope 
nihil. Ea forte ratione Seth filium suum ita appellavit, quod vilis et 
contemptibilis ac nullius pene valoris infirmusque valde hominibus 
eius temporis videretur. At vero, quia infirma mundi elegit Deus ut 
confundat fortia, et ignobilia mundi et contemptibilia elegit Deus et 
ea quae non sunt, ut ea quae sunt destrueret; ut non glorietur omnis 
caro in conspectu eius: complacuit sibi Deus hunc debilem, 


infirmum ac contemptibilem virum eligere, ut cultum suum, 
pietatem ac religionem Dei in mundo instauraret fidelesque coetus et 
ecclesias convocaret congregaretque ad Deum collaudandum 
eiusque sacratissimum nomen invocandum et auxilium ab eo 
orationibus sanctis implorandum. 


Hoc est ergo quod dicitur: Tunc coeptum est invocari nomen 
Domini: quod nostra Editio pulcherrima paraphrasi vertit: Iste coepit 
invocare nomen Domini. Eius enim opera factum est, ut nomen 
Domini in ecclesiis, hoc est fidelibus congregationibus et coetibus 
invocaretur laudesque divinae facto conventu coram celebrarentur. 
Unde omnes ab eo descendentes Dei filii vocari meruerunt ob 
divinum cultum, quem solemniter celebrabant. 


CAPUT QUINTUM 


Vrr. ] — 2 Hic est liber generationis Adam: in die qua creavit Deus 
hominem, ad similitudinem Dei fecit illum. Masculum et feminam 
creavit eos et benedixit illis et vocavit nomen eorum Adam, in die 

quo creati sunt. 


Textus Hebraicus: Hic est liber, sive haec est enarratio generationum 
Adam: in die, vel a qua die creavit Deus hominem, in imagine Dei 
fecit eum. Masculum et feminam creavit eos et benedixit eis et 
vocavit nomen eorum Adam, idest homo, in die creationis eorum. 


Chaldaicus Interpres habet: Hic liber generationum Adam: in die qua 
creavit Dominus Adam, in similitudine Dei fecit eum. Masculum et 
feminam creavit eos et benedixit eis et vocavit nomen eorum Adam, 
in die qua creati sunt. 


Textus Graecus: Hic liber generationis hominum, qua die fecit Deus 
Adam, ad imaginem Dei fecit illum. Masculum et feminam fecit eos 
et benedixit eis et nominavit nomen eius Adam, qua die fecit eos. 


A nostratum nonnullis verba haec veluti epilogum ac perorationem 
quandam eorum, quae supra exarata sunt, putantur esse. Nos vero 
exordium potius generationum sequentium id putamus. Humanarum 
enim generationum catalogum texere volens Moyses, 
quemadmodum humanae naturae propago creverit seseque longe 
lateque in orbem diffuderit, primariam radicem stipitemque eius 
primum ac originale principium Adam primo statuit loco. Enarrare, 
inquit, cupio humanarum generationum catalogum, ut populum Dei 
electum inveniam, ex quo Christus Rex ac mundi salvator, qui finis 
est legis ad iustitiam omni credenti, nasciturus sit. Iccirco non 
alicuius hominum generis tantum principium statuo, vel ab aliquo 
familiae alicuius parente exordium ducere volo: sed a primo 
omnium hominum protoplasto parente, a die, qua natura humana 


Deo auctore est condita, primam omnino hominum originem quaero 
indeque narrationem meam incipio: Hic est liber generationum 
Adam: idest haec est humanarum generationum enarratio. ^50 enim 
non solum scribere significat, unde liber etiam ea voce dicitur, sed 
etiam enarrare ac enarrationem; et n7N non solius protoplasti 
primique hominum parentis nomen est, sed totius humanae speciei; 
unde dicitur: Et vocavit nomen eorum Adam. Enarrationem, inquit, 
hominum genealogiae exordior, non aliquorum hominum, sed in 
universum omnium prorsus, a principio, a die qua creavit Dominus 
Deus hominem, idest humanam naturam instituit; sequitur enim: In 
similitudine Dei fecit illum; masculum et feminam creavit eos: in 
masculo enim et femina humana natura perfecta consistit ad 
propagandum. 


Uterque autem ad similitudinem Dei factus est, Dei imaginem in 
anima secundum rationem ac dominium et principatum defert. 
Secundum rationem quidem in mente, notitia sive intelligentia et 
amore, quibus ad Deum fertur eique conformatur; ac ob id Deus, 
sicut ipse quidem principatum habet super omnia tam visibilia quam 
invisibilia, cum omnium conditor et opifex sit, hoc rationale animal 
ad suam imaginem similitudinemque formatum voluit omnium 
visibilium praefectura gaudere insigneque esse, veluti Deo simile ac 
semideus. 


Et benedixit illis dicens: Crescite et multiplicamini et replete 
terram... et dominamini piscibus maris et volatilibus caeli... et bestiis 
universaeque terrae. Gemina benedictio est, sicut geminae sunt 
hominis partes et singulae singulis respondent. Crescite et 
multiplicamini. Prima benedictio est qua fecundissimam virtutem ad 
generandum filiosque procreandum tradidit in corpore; dominari 
vero cunctis animalibus pro anima benedictio est, quae cunctis 
visibilibus praestat. Hinc David aiebat: Quid est homo, quod memor 
es eius? aut filius hominis, quia visitas eum? Minuisti eum paulo 
minus ab angelis, vel a Deo, secundum Veritatem Hebraicam. 


Secundum mentem enim et rationem nonnisi soli Deo homo 
subiectus est; propterea sequitur: Gloria et honore coronasti eum et 
constituisti... super opera manuum tuarum, omnia subiecisti sub 
pedibus eius. 


Subinfert deinde Scriptura: Et vocavit nomen eorum Adam in die 
quo creati sunt. Sicut homo quidem apud Latinos communis est 
generis ac sexum utrumque comprehendit, sicut (graece): ó xai 1| 
üvOponoc: ita hebraice n7N, generis utriusque est, totam prorsus 
speciem circumplectens. Praerogativa autem quadam id nomen 
homini, qui primo formatus est quique primus hominum plastes fuit, 
tributum est; quare non raro eo nomine primus ille homo insignitur, 
ceu mox sequitur. 


Vir. 3-5 Vixit autem Adam centum triginta annis et genuit filium ad 
imaginem et similitudinem suam vocavitque nomen eius Seth. Et 
facti sunt dies Adam, postquam genuit Seth, octingenti anni, 
genuitque filios et filias. Et factum est omne tempus, quod vixit 
Adam, anni nongenti triginta, et mortuus est. 


Textus Hebraicus: El vixit Adam triginta et centum annis et genuit in 
similitudine sua, quasi imaginem suam, et vocavit nomen eius Seth. 
El fuerunt dies Adam, postquam genuit Seth, octingenti anni, et 
genuit filios et filias. El fuerunt omnes dies Adam, quibus vixit, 
nongenti anni et triginta anni, et mortuus est. 


Ita prorsus Chaldaeus habet. 


Graecus vero variat; habet enim: Vixit autem Adam annos ducentos 
triginta et genuit ad figuram suam et ad imaginem suam et 
nominavit nomen eius Seth. Facti sunt autem dies Adam, quos vixit, 
postquam genuit Seth, anni septingenti. 


Nunc generationum catalogum Moyses disserere incipit 
hominumque a principio texere genealogias. Ab Adam primo 
homine principium faciens, ait: Vixit autem Adam centum tringinta 


annis; triginta et centum annis est in hebraeo; ita enim fert hebraica 
phrasis ut minor numerus vel semper maiori praeponatur. 


Septuaginta Interpretes, nescio qua ratione ducti, centesimos annos 
ante generationem semper congeminarunt. Inde habent vixisse 
ducentis triginta annis: annos vero generationes consequentes eo 
numero minuebant; ubi enim noster textus, qui Hebraicae Veritati 
conformis est, habet post Seth generationem octingentis Adam 
supervixisse annis, ipsi septingentos annos habent. 


Dubitatum est autem a nonnullis, ut in plerisque aliis assolet, an sint 
hi, qui numerantur in his generationibus, anni solares ceu nunc apud 
nos sunt, eo quod annus hic noster ab Eudoxo Gnidio astrologo 
ordinatus dicatur, quemadmodum Lucanus scribit: «Nec meus 
Eudoxi concedet Fastibus annus»; 


postmodum ab Hipparcho, deinde a Ptolomaeo, demum a Caesare sit 
optimo iure deprehensus et in optimam formam redactus. Ideo 
existimant plerique lunares esse eos enumeratos annos. 


Est lunaris annus spatium id temporis, quo ipsa signiferum in orbem 
completum peragrat; ceu Saturni quidem annus dicitur triginta 
annorum solarium tempus, quia eo temporis spatio planeta ille 
firmamenti zonam peragit; Iovis autem annorum duodecim; Martis 
duorum; Solis unius; Veneris et Mercurii fere idem est cum sole 
temporis spatium. Lunae autem annus viginti novem diebus et ter 
quater horis expletur; eo enim tempore obliqui circuli peragit 
circulationem. Quapropter annus lunae vix solaris est mensis; nam 
menses duodecim diebus undecim excedunt annos lunae duodecim, 
idest duodecim lunationes. 


At certe quod isti existimant, verum nullo pacto esse potest. Etenim 
in hac generationum serie Malaleel sexaginta quinque annorum 
dicitur genuisse Iared; quod si lunares anni isti sunt, quinque 
annorum solarium puer fuisset cum filium genuit. Similiter Enoch 


sexaginta quinque annorum dicitur, cum genuit Mathusalem; et ipse 
quinque annorum solarium et dimidii vix fuisset. In generationibus 
autem Sem, Sale triginta annorum dicitur, cum genuit Heber; 
profecto si lunares hi anni sunt, vix annorum solarium duorum et 
dimidii fuisset. Quid absurdius quam ut puer bimus filium gignat? 
Similiter in reliquis generationibus, quae possibilia non sunt. 
Demum de Abrahamo dicitur: Fuerunt autem dies vitae Abraham 
centum septuaginta quinque anni: et deficiens mortuus est in 
senectute bona provectaeque aetatis et plenus dierum congregatus... 
est ad populum suum. At centum septuaginta quinque anni lunares 
vix quindecim solares annos efficiunt. Num quindecim annos natus 
senex est et provectae aetatis? Moyses etiam annorum decem fuisset 
cum mortuus est, centum enim et viginti annos natus defunctus 
dicitur, si anni lunares accipiendi sunt. 


Neque lunares anni intelligendi hic sunt quatenus spatium est annus 
duodecim lunationum in anno solari invicem transeuntium, qui 
undecim diebus ab anno solis deficit. Ita enim plerique accipiunt, 
existimantes id ita debere intelligi, quoniam Hebraeis Moyses 
scribebat, qui anno eo lunari utuntur. Neque enim lunarem annum 
Iudaei usui habent, alioquin pascha iam totum circuisset annum; 
etenim ex legis mandato quartadecima primi mensis luna pascha 
celebrare tenentur. Quod si per lunares annos tempora computarent, 
revoluto anno celebraretur ab eis pascha undecim diebus ante 
solemnitatem paschalem praecedentis anni; et sic deinceps totum 
circuiret annum. 


Solaribus ergo annis utuntur Hebraei et eatenus lunares usui habere 
dicuntur, quatenus a prima luna post vernale aequinoctium anni 
initium sumunt. Ita enim mandatum habent in lege: Mensis iste 
vobis principium mensium, primus erit in mensibus anni. Deinde 
ipsimet Hebraei de annis solaribus hunc locum intelligunt et 
exponunt, uti hic Rabbinus Abrabanel longo sermone disserit. Ea 
praeter, etsi anni lunares intelligendi hic essent, profecto in idem 


tempus inciderent; lunares enim anni per embolismos tertio quoque 
anno factos, cum duodecim lunationibus supercrescens tertia decima 
lunatio additur, aequantur solaribus. Idem igitur tempus erit. 


Itaque anni solares intelligendi sunt, cum dicitur: Vixitque Adam 
centum triginta annis, et deinceps in omnibus aliis [locis] ac in toto 
Scripturae decursu. Est enim solaris annus antiquissimus, non post 
multa tempora deprehensus. Et enim ab Aegyptiis antiquissimis et 
sapientissimis astrologis, ante quam litterae essent repertae, in 
hieroglyphicis per serpentem suam caudam mordentem erat 
designatus in modum circuli depictum; annus enim veluti anulus 
quidam est, quod in se veluti anulus redeat, sequensque principium 
anni praeteriti extremum denotat. Demum luminaria in dies et annos 
facta sunt. 


Et genuit filium ad imaginem et similitudinem suam. 


Effecit Deus hominem ad imaginem et similitudinem suam; homo 
etiam in sua imagine et similitudine filium gignit. At certe imago illa 
divina, in qua factus est homo, etsi naturalis dici quoquo pacto 
possit, quoniam naturae est insita in eiusque ratione consistit, 
artificialis tamen commodius dici meretur, quoniam divinae artis 
figmentum est. Siquidem Deus omnium artifex, naturam humanam 
fingens, suam ei imaginem similitudinemque impressit fecitque 
veluti artifex simulacrum quoddam divinum divinam naturam 
adamussim, quoad fieri potest, repraesentans, veluti Herculis 
simulacrum et imago Caesaris in census numismate. Huius autem 
similitudinis imitationisque extrema relata, diversae prorsus naturae 
sunt. Aliud enim Deus natura, et aliud homo est, etsi ad Dei 
imaginem et similitudinem homo sit: sicuti aliud Hercules et aliud 
statua, etsi haec illum imitatur. At vero imago illa atque similitudo, 
cum homo filium gignit, et naturalis et connaturalis est, quoniam 
eiusdem naturae sunt pater et filius eandemque habent humanae 


substantiae rationem, etsi alia atque alia uterque hypostasis et 
persona sit. 


Est itaque Scripturae sensus quod genuit Adam filium ad imaginem 
et similitudinem suam, idest sibi connaturalem, natura sibi similem, 
eandem naturam communicantem, naturae eandem essentialem tum 
in anima tum in corpore tum in utriusque viribus ac potestatibus 
rationem habentem. Quod quidem in universum de aliis quoque 
omnibus intelligendum est; omnes enim homines ab Adam propagati 
eandem naturae rationem sortiuntur usiamque humanam 
communicant, quam primus homo accepit. 


At certe quod magis de hoc filio dicatur, inde forte fuit, quod 
suppositalem patris naturam a nativitate magis sit imitatus structura 
corporis, forma, figura, lineamentis, colore, complexione, et demum 
statura ac magnitudine, iam vir perfecta aetate factus; postremo vero 
quod paternae mentis animique imitatus sit pietatem cultusque divini 
religionem, fidem, propositum, institutionem, doctrinam, mores, ac 
recte vivendi normam et rationem. Ideo pater eius tanti filii exultans 
natali, vocat nomen eius Seth, idest positum, sive fundamentum 
stabilitum, firmatum, suscitatum. Noverat enim Abel quidem 
evanuisse e mundo non relicto semine; Cain autem generationem 
esse delendam aquis diluvii, ita ut nec unus superstes maneret; hunc 
autem filium a Deo sibi suscitatum et datum, firmatum et stabilitum 
per aeternam electionem et praedestinationem, ut eius in mundo 
permaneret propagationis successio in perpetuum et ipse veluti 
fundamentum esset permansurae et eligendae propaginis ac 
generationis. 


Post genitum autem electum hunc filium, gaudens tanti filii 
praesentia ac necessitudine successioneque felici, octingentis 
supervixit annis. Et factum est omne tempus vitae eius nongenti 
triginta anni solares, et mortuus est: post tot temporum decursos 
annos, morte tandem vitam finivit; statutum est enim omni homini 


semel mori in peccati poenam. Ante peccatum enim non mori 
poterat, si mandatum servasset; post perpetratam vero noxam, mortis 
sententiae subactus est ut moreretur aliquando. Nec longo post 
tempore mortis speciem perquam terribilem in vitam introductam 
vidit in dilectissimo filio; nunc autem ipse eadem sententia vita 
functus est. 


Sed non modicam habet difficultatem quid in causa sit, quod homo 
morti subiaceat et moriatur. Etenim si unumquodque sua forma et 
actu consistit, cum ipsius hominis anima, quae corporis actus est, 
incorruptibilis immortalisque sit, ut supra causati sumus: unde est 
quod moritur homo si eius nunquam forma corrumpitur? Certe aut 
fateri necessum est cum moritur homo ipsam quoque animam 
deperire: aut ipsam non esse corporis essentialem formam, sed 
assistentem; eam autem quae essentialis est [forma] homini, cum 
ipso depereunte mori: quod enim informat, a sensibilibus materiae 
dispositionibus pendet, quibus remotis emoritur. Si itaque corporis 
forma est anima, ab eius dispositionibus pendet, quibus corruptis 
deperibit; quod si non deperit: non informat ergo; id enim vel eo 
dilemmate constabit, quoniam si informat uniturque substantialiter 
corpori, certe aliqua dispositione unitur: id certum est. 


De ea autem unione quaeritur: sit ne animae substantialis, an 
accidentalis. Si substantialis est: ergo ea depereunte, cum homo 
moritur, ipsa quoque anima peribit; non enim absque eo, quod 
essentiale sibi est, permanere potest. Si vero accidentalis: est ne 
accidens illud ex propriis, an ex communibus? Si ex propriis: eo 
igitur destructo, anima destruetur; non enim absque eo, quod sibi 
proprium est, potest consistere. S1 vero ex communibus erit; ergo 
absque ea unione anima poterit uniri corpori eritque unita absque 
unione, quod impossibile est. 


Fatendum ergo erit vel animam mori, vel non informare, vel non 
mori hominem. 


At cum manifestissime hominis mors prae oculis quotidie 
conspiciatur, ex illis rationibus alii quidem animam mortalem et 
corruptibilem asseruere; alii vero corpus non informare, sed ei 
assistere, sicut nauta navi et intelligentia orbi. 


Ita Plato sensit, putans hominem solum animam esse; corpus autem 
non hominis partem, sed animae instrumentum et mobile esse. 


Themistius quoque animam assistentem existimavit substantiamque 
incorpoream, immortalem ac sempiternam, unam numero in 

omnibus hominibus, sensitque hominem in tali forma substantialiter 
consistere, nec aliud esse quam eam formam quae dicitur intellectus. 


Demum Cordubensis Averroes, impiissimus mahumetanus, duas in 
homine animas finxit: alteram quidem essentialem ei, per quam a 
ceteris animantibus distinguitur: hanc autem una cum suis viribus et 
facultatibus sensitivam totam aiebat, organicam et de materiae 
potestate eductam, multiplicem iuxta hominum multitudinem et cum 
ipsis morientibus depereuntem; alteram vero intellectualem posuit, 
non informantem, sed assistentem, per quam homo nec a ceteris 
distinguitur, nec suammet speciem sumit. Hanc autem aiebat 
incorpoream ac sempiternam in omnibus hominibus, unam singulos 
praecedentem et post singulos superstitem manentem; singulis 
tamen per phantasmata unitur, ut per eam quisque intelligat. Hunc ait 
intellectum substantia unum, respectu autem phantasmatum 
diversorum hominum, in quibus operatur, multiplicem. 


At vero haec deliramenta fatuissima sunt. Quapropter nos hucusque 
progressi causabimur primo: impossibile esse in omnibus unam 
tantum esse animam rationalem; secundo vero: probato quod in 
singulis hominibus singulae sint propriae rationales animae, eas 
propria corpora informare; tertio: demum disseremus causam cur 
moriatur homo, si eius forma immortalis incorruptibilisque est. 


Principio ergo, ex unitate intellectus in omnibus hominibus tot 
sequuntur impossibilia, ut nil magis; imo tot ridicula, ut vix possit 
quis risum cohibere. Sequitur enim quod unicus ille intellectus in 
uno quidem sapiens, in alio autem esset insipiens; in uno stolidus et 
errans, in alio solers ac recte sciens; in uno bonus ac iustus, in alio 
iniustus et nequam; in uno felix, in alio miser; adeo ut in uno 
numero intellectu innumerabiles essent contrarii habitus: actus 
quoque absque numero contrarii et contradictorii simul eodemque in 
tempore. At quis, etsi somnians, haec capiet? 


Praeter id et aliud secundo insequitur: absurdissimum enim quod 
nequissimus homo, protervus ac stolidissimus, intellectum haberet 
rectissimum, sapientissimum et optimum; e contra vero vir 
prudentissimus et optimus intellectum haberet nequissimum ac 
summe perversum; id certe sic est cum sit unus ac idemmet in 
utrisque intellectus, sua secum deferens et mala et pariter bona. 


Tertio: una eademque res naturaliter in pluribus ac pene infinitis 
locis simul tempore esset. Annon in multis ac pene innumeris 
distinctis ac longe a se distantibus locis sunt homines? Quod si id 
conceditur: ergo et quaelibet alia res poterit virtute naturae in multis 
simul locis esse; eadem enim est utrobique difficultas, idem 
incommodum. 


At dicas mihi, o Averroes, et quotquot hac stultitia insanitis: 
quomodo unicus hic intellectus omnibus assistit hominibus atque 
unitur? Cum homines sint hinc inde dispersi, num etiam mediis 
assistit interstitiis? Si id fatearis: quamnam intellectus ille 
operationem habet in mediis illis? Aut cur non et equi et animalia 
quaelibet alia intelligent, cum et ipsa vim habeant cogitativam et 
phantasmata eadem sint nobis cum illis communia? Certe si et 
mediis ea intelligentia unitur in phantasmatibus, et equi intelligent. 
At si id non fatearis: quomodo potest ea intellectilis assistens forma 
pluribus ac pene innumerabilibus hominibus, hinc inde toto orbe 


dispersis atque diffusis, uniri absque quod mediis quoque interstitiis 
assistat cum una sit numero impartibilis et indivisibilis omnino? 
Plane impossibilia sunt haec. 


Deinde: si unus est tantum numero intellectus per quem omnes 
intelligunt, quaeso: quomodo homines a se invicem et a brutis 
differunt? Per cogitativam, inquies. At dicas mihi: est ne cogitativa 
haec quam fingis, rationalis anima, annon? Si fatearis esse: ergo 
discurrit, ergo absque illo intellectu intelligit: non enim potest 
discursus esse sine intellectu; in discursu enim semper universalia 
sunt, quae nonnisi intellectu dignoscuntur; sensus enim semper 
particularium est. Erit itaque intellectus et ratio in omnibus 
hominibus absque eo intellectu, quem fingis. At si rationalis non est, 
sed secundum se rationis expers: homo igitur secundum suum esse 
brutum animal erit, nec liberum animal, sed libertatis expers; ubi 
enim ratio non est, non est libertas. Perbellum certe animal et 
magnum naturae miraculum homo erit, si brutum animal sine ratione 
et libertate est. 


Ulterius: quomodo intelligit homo si ab eo separatus est intellectus? 
Per phantasmata, inquies, quia intellectus ille separatus unitur 
phantasmatibus: ergo absque phantasmate non intelligit homo: non 
igitur Deum, intelligentias et spiritualia quaeque intelligere poterit, 
sed sensibilia tantum; horum enim, et non intellectualium 
substantiarum vel etiam accidentium spiritualium, phantasmata sunt. 
At haec quis admittat? 


Postremo: forma ista assistens dat ne essentialem homini 
constitutionem, annon? Si dicas quod non, ut fatens, Averroes, sed 
cogitativa organica de materiei potestate educta hominem in esse 
constituit: anima ergo hominis mortalis est et corruptibilis forma; 
quod absurdissimum est, et tu quoque abhorres et contra 
Alexandrum proclamas. Insanis ergo nec tibi ipsi constas. Tu enim 
immortalem animam dicis, ut vere est; tua autem hac positione eius 


immortalitatem evertis ponisque mortalem, atque ad tuam hanc 
positionem omnia, quae animae mortalitatem insequuntur absurda et 
incommoda, absque ulla tergiversatione sequuntur. 


$1 vero essentialem praestet homini constitutionem, ut tu fateris, 
Themisti: haec tua itaque anima, cum una numero sit in omnibus 
immortalisque perseveret post mortem, erit et sapiens et insimul 
insipiens; ac cum ipsa primum sit habituum virtutum ac vitiorum 
subiectum, erit omnibus quidem virtutum habitibus ornatissima et 
omnium vitiorum sentina foetidissima; cumque ipsa quoque sit 
bonorum malorumque operum origo et principale agens, erit 
omnium quidem bonorum operum iustissimorumque meritis 
laudibusque cumulatissima atque ditissima, ac insimul omnium 
scelestissimorum facinorum pravissimorumque demeritis 
perditissima. Quare et studiosissima erit et deterima, iustissima et 
iniustissima, imo felicissima ac miserrima. At quis horrenda haec 
monstra feret? 


Plane sententia ista omnes bonos extirpat ac depravat mores, omnes 
leges, omnes evertit respublicas, omnem naturam confundit, omnem 
scientiam veramque philosophiam destruit theologiamque omnino 
exinanit. Quodnam enim iustorum et iniustorum esset discrimen, 
praedestinatorum et reproborum, salvandorum et damnandorum? 
Quodnam virtutum bonorumque operum praemium et vitiorum 
facinorumque punitio? Certe si probabile quis dicere unquam potest 
ut eadem sit Christi iustissimorumque quorumcunque hominum et 
Iudae scelestissimi perditissimorumque quorumcunque aliorum 
hominum anima, utque eadem regno beetur coelico felicissime et 
tartareis ignibus damnata crucietur miserrime, quis unquam sanus 
mente haec fatebitur? 


Absurdissimum itaque et plane impossibile est unam in omnibus 
hominibus esse animam rationalem et intellectualem; sed in 
unoquoque propria ac particularis est, in singulis hominibus 


singulae; hinc enim nullum sequitur inconveniens, nullum 
incommodum, nec quicquam sunt inconvenientia, quae ipsi 
adducunt. 


Aiunt enim quod, si singularis esset intellectus, utique in materia 
esset, nec universalia posset intelligere, cum singulare non possit 
universalis speciem recipere. At profecto argumentum hoc vanum 
est et in ipsos retorquetur. Nam intellectus, quem ipsi ponunt, vel 
universalis est, vel singularis natura consistens. Si universalis est: 
ergo platonica aliqua idea erit, quas Aristoteles tantopere et ipsi 
quoque impugnant et tanquam inconvenientissimum et impossibile 
insectantur. S1 vero singularis natura est: ergo materia erit, nec 
poterit species universalium recipere nec ipsa intelligere. Non ergo 
sibi ipsis constant. Intelligant ergo non singularem naturam 
universalis cognitioni impedimento esse. Nam et species ipsa 
repraesentans singularis plane est, a subiecto singularitatem 
accipiens, et particulare quoddam accidens est: sed organum est 
quod illius cognitioni praestat impedimentum; species enim in 
organo recepta corporeum accidens et divisibile est: nihil autem tale 
potest universale, quod immateriale est, repraesentare. At nos 
intellectum quidem singularem organo non affigimus, ut virtus 
organica sit, ideo species in intellectu recepta spirituale accidens est, 
potens universale in sese repraesentare. 


Missis ergo eorum aliis deliramentis, iam ad secundum propositum 
accedamus, probantes quod rationalis anima forma sit essentialis 
hominis. Ea plane veritas sacri senatus consulto iam satis stabilita 
firmataque est primo, in concilio Viennensi, sub Clemente V; 
habetur etiam in Clementinis, De Summa Trinitate et Fide Catholica, 
cp. unico; postmodum vero in Lateranensi concilio, sub Leone X, 
sessione 8. Ideo tenenda firmiter est. Non ab re tamen erit nonnullas 
hic rationes iuxta naturalem rationem et veram philosophiam 
adducere. 


Et primo quidem: animam ita Aristoteles definivit, quod actus 
primus sit corporis physici, organici, potentia vitam habentis. 
'EvteAéyg autem, quod ibi ponitur, significat id quod perficit, 
consummat et complet: quod proprie actus est informantis. Non 
potest autem nauta £vteAéyeia navis dici. 


Deinde vero si actus primus est: non ergo secundum operationem 
tantum unitur corpori, ut nauta navi; operatio enim actus secundus 
est: actus vero primus est forma, a qua operatio emanat. 


Deinde in homine quidem nonnisi una est anima et ea rationalis 
virtute sensitivam et vegetativam continens, sicut tetragonum 
trigonum. Quod vel inde patet; nam animae quidem actiones se 
mutuo impediunt: contemplatio sensationem imo et nutritionem, et 
sensatio contemplationem. Si autem haec a pluribus animabus 
venirent, non necessario sibiipsi impedimentum afferrent, sed 
unaquaeque, absque alterius impedimento, suum obiret munus. Una 
est ergo anima, a qua sunt haec. 


Deinde quia si tres animae distinctae in homine ponerentur, ut Plato 
posuit; intellectivam in cerebro, sensitivam in corde et vegetativam 
in epate, tunc hae tres distinctae animae particulares triplex 
constituerent individuum in homine, idest unaquaeque suum, et ita et 
homo triplex individuum esset in triplici specie; ac ita homo non 
species quaedam esset distincta, sed totum quoddam per 
aggregationem eorum, quae per illas tres animas constituuntur. 


Quod si tres illas unum dicis efficere: quomodonam, quaeso, plures 
illae distinctae animae uniuntur, ut unum efficiant et componant? Si 
itaque una tantum in homine anima est: non ergo erit ut motor, sed ut 
forma; motor enim in una tantum mobilis parte est: anima autem in 
toto corpore et singulis eius partibus est; cum enim in toto corpore 
ac partibus singulis animae operationes perspiciantur, certe et 
animae vires et potestates in toto corpore erunt. Quod si eius 
potentiae ubique in toto corpore sunt: ergo et ipsa anima; si enim vis 


tantum et operatio sine anima ibi essent, quae earum principium est, 
profecto cum alia forma et violenter essent, sicut in aqua calor; 
absurdissimum autem est ut naturales vires et operationes violentae 
sint; imo impossibile: naturale enim et violentum sibi invicem 
contrariantur. 


Praeterea: propria cuiusvis rei operatio a propria forma dimanat. At 
intelligere, etsi per discursum, propria est hominis operatio: erit 
itaque a propria forma; non intelligimus autem nisi per intellectivam 
animam. 


Deinde: quidquid in nobis est, vel est materia, aut forma, vel ex his 
compositum. At anima quidem in nobis est; experimur enim nos 
intelligere: sicut nos intelligere solem tota terra maiorem id 
experimur, sicut nos videre solem. Ista autem experientia intellectio 
est, quoniam per sensum fieri non potest. Intellectio autem haec, 
cum actus sit immanens, in nobis formaliter erit: ergo et intellectiva 
potentia, a qua et in qua est; quare et anima erit, quae principium 
eius potentiae est. Cum ergo in nobis sit anima, nec materia sit nec 
compositum, certe forma nostrae materiae, idest corporis erit. 


At dicebat Plato hominem solam animam esse; corpus autem eius 
mobile et instrumentum esse. Sed istud stare nullatenus potest. 
Homo enim rationale animal est: ergo substantia corporea, animata, 
sensibilis rationalisque est. Quod si homo secundum suam rationem 
substantia corporea est, sola anima esse non potest, quae simplex 
forma, non corpus est. Non igitur anima homo est, sed hominis 
altera pars ipsum essentialiter constituens, integrans, perfectumque 
reddens. Anima itaque singularis et propria in quolibet singulari 
homine est, corpus informans et ipsum in esse constituens. 


Deveniendum nunc est ad tertium, quod proposuimus: cur scilicet si 
immortalis est haec hominis forma et incorruptibilis, ipse tamen 
moritur? Non est usque adeo facile huic respondere quaesito; nos 


tamen, Deo duce, quibusdam praeiactis fundamentis, perfaciliter 
hunc dissolvemus gordianum nodum. 


Advertendus itaque primo erit animus, rationalis animae eam esse 
naturam, ut nec pure intellectualis substantia sit, nec pure sensitiva 
forma; sed media quaedam substantia utrumque complectens. Adeo 
enim intellectualis est, ut principium etiam sit sentiendi, quo ab 
intelligentiis differat: et sensitiva adeo est, ut sit quoque intelligendi 
principium, quo a puris formis differat. Utrumque tamen sub una 
simplicique substantia continet, unde ópíCov dici solet spiritualium 
corporaliumque formarum. Hinc manat quod anima quidem 
rationalis secundum suum esse actus informans sit: non enim aliter 
sensitivam naturam comprehenderet; est tamen sic forma ut a 
materia, quam actuat, non omnino dependeat, sed possit per se 
separata consistere secundum quod includit intelligendi naturam. 
Unde geminae ab anima vires potestatesque dimanant: quaedam 
quidem quatenus sentiendi principium est ac forma; et hae quidem 
sensitivae sunt organis affixae, animae corporique communes, cum 
ab ipsa, quatenus forma corporis est, procedant; quaedam vires 
intellectivae sunt ipsiusque propriae quae ab ipsa, quatenus apta nata 
est per se existere, dimanant. Idem de operationibus, quae mediis 
potentiis exercentur, intelligendum est. Anima itaque qua parte 
sensitiva est corpus informat; qua parte vero intellectiva, 
nequaquam; et illud quidem infimum animae, hoc vero supremum 
dicitur, quod corporeis organis non utitur. Hinc est quod intellectus 
nonnunquam separatus dicitur; non quod reipsa separetur, ac per se 
subsistens intelligatur ab anima abstractus, vel ipsa abstractior; sed 
quia animae virtus organica non est, nec corpori inhaeret ut ab eo 
separari non possit: inextensus enim immaterialisque est. 


Rationalis igitur anima secundum intellectum per se potest existere 
et operari; secundum sensum vero corporeis organis bene dispositis 
indiget. Cum ergo uniatur corpori secundum inferiorem sui 
portionem, quatenus vivificandi, vegetandi sensumque praestandi 


vires potestatesque obtinet, ut et vivificare et vegetare et sensum 
corpori praestare possit, dispositionem requirit in corpore — sensus 
enim in harmonia quadam consistit, - ideo mixtionis elementorum 
qualitatumque primarum proportionem, temperiei complexionisque 
aequalitatem, organorum optima dispositione constantium 
multiplicitatem, subtiliumque spirituum tum naturalis tum vitalis 
tum animalis agilitatem, vitalis humidi ubertatem calorisque vivifici 
sufficientem rationem. Hae nimurum dispositiones corporis 
requiruntur, ut anima unita corpori permaneat; quarum si qua aut 
desit, aut plus satis deficiat, unio illa animae ac corporis dissolvetur 
et corrumpetur omnino, iis dispositionibus corruptis. Harmonia enim 
organorum dispenditur, sine qua, cum non possit sensus consistere, 
anima per sensum corpus informans a corpore separatur. 


Mors itaque hinc accidit homini, etsi eius forma immortalis sit, quod 
anima a corpore separatur; separationis autem causa est, quoniam 
unio animae cum corpore a corporis dispositionibus pendet: quibus 
corruptis, dissolvitur unio, coniunctionis vinculis dissolutis. 
Dispositiones itaque illae animae quidem omnino accidunt; potest 
enim absque illis anima per se consistere, quia ab ipsis non pendent 
omnino; unionis autem non accidunt, sed necessario requiruntur; 
ideo illis positis ponitur unio, et corruptis corrumpitur. 


Dilemma autem illud primo positum plane vanum est. Quomodo 
enim sequitur, ut si substantialis vel propria sit ea unio animae, illa 
corrupta ipsa quoque anima corrumpatur: si vero omnino accidens, 
ut sine unione possit esse unita? Certe ego sic argumentabor: planum 
certe est quod materia ipsa formae unitur ignis: si ergo illa unio 
essentialis erit materiae, illa destructa corrumpetur materia; similiter 
si accidentalis propria; si vero communis: ergo absque unione unitur 
materiae. Vide quam vanum sit illud dilemma, quam bella illatio: si 
unio animae accidit: ergo sine unione erit unita; ergo si albedo 
homini accidit, sine albedine erit albus. Dico itaque a dispositionibus 
corporis non animam, sed animae unionem pendere; eam autem 


unionem ab anima separabilem esse, non tamen ut maneat unita; 
sicut albedo separabilis ab homine est, non tamen ut maneat homo. 


Nunc itaque, his sic visis, ad propositum unde digressi sumus 
revertentes, dicimus quod Adam quidem mortuus est, non per 
animae corruptionem, sed separationem a corpore. Separata est 
autem anima ob corruptionem dispositionum naturalium, e quibus 
dependet unio, maxime ob defectum vitalis humidi, quod 
nutrimentali humore quotidie in deterius restauratum tandem defecit, 
calore etiam vivifico et spiritibus plus longe debilitatis ac dissolutis, 
quam possent sensuum organa totumque corpus fovere. Iam ergo 
humido calidoque una cum spiritibus consumptis harmoniaque ob 
siccitatem frigiditatemque nimium excrescentes destructa, mortuus 
est. 


Vrr. 6-8 Vixit quoque Seth centum quinque annis, et genuit Enos. 
Vixitque Seth, postquam genuit Enos, octingentis septem annis, et 
genuit filios et filias. Et facti sunt omnes dies Seth nongenti et 
duodecim anni, et mortuus est. 


Textus Hebraicus: Et vixit Seth quinque annis et centum annis, et 
genuit Enos. Et vixit Seth, postquam genuit Enos, septem annis et 
octingentis annis, et genuit filios et filias. Et fuerunt omnes dies Seth 
duodecim anni et nongenti anni, et mortuus est. 


Phrasis hebraica est, uti supra diximus, minores numeros maioribus 
praeponere, ea forte ratione quod secundum naturam minor numerus 
maiorem praecedit, cum sit unitati propinquior, a qua omnes 
numerorum species emanant. Id tamen ad Scripturae intelligentiam 
nil refert. Nam Chaldaeus Interpres eam phrasim invertit; habet 
enim: 


Et vixit Seth centum quinque annis et genuit Enos. Et vixit Seth, 
postquam genuit Enos, octingentis septem annis, et genuit filios et 


filias. Et fuerunt omnes dies Seth nongenti duodecim anni, et 
mortuus est. 


Graeci, ex more, e sequentibus annorum centenariis unum demunt 
adduntque priori et faciunt ducentos et quinque annos cum genuit 
Seth. 


Inquiunt hic Hebraeorum nonnulli, praesertim Rabbinus Abrabanel, 
quod cum spiritui suo dominatus sit Adam vixeritque ab uxore sua 
separatus centum triginta annis, ob id dies eius usque adeo protracti 
in longaevum sunt, ut nongentis triginta annis vixerit. At vero quia 
Seth coniugium copulamque cum uxore citius patre contraxit annis 
viginti quinque — annorum enim centum quinque erat cum genuit 
Enos, Adam vero centum triginta, — propterea, post genitum filium, 
annis octingentis septem vixit, numquam alias ab uxore separatus, 
genuitque filios et filias; et quemadmodum coniugium acceleravit 
prae patre suo viginti quinque annis, ita praecisae sunt dies vitae eius 
a diebus patris sui decem et octo annis; Adam enim nongentis 
triginta, ipse vero nongentis duodecim [vixit]. 


Vitr. 9-11 Vixit vero Enos nonaginta annis, et genuit Cainan. Post 
cuius ortum vixit octingentis quindecim annis, et genuit filios et 
filias. Factique sunt omnes dies Enos nongenti quinque anni, et 
mortuus est. 


Textus Hebraicus: Et vixit Enos nonaginta annis, et genuit Chenan. 
Et vixit Enos, postquam genuit Chenan, quindecim annis et 
octingentis annis, et genuit filios et filias. Et fuerunt omnes dies 
Enos quinque anni et nongenti anni, et mortuus est. 


Graeci habent: Vixit Enos annis centum nonaginta, et genuit, etc. 
Hic Enos quadraginta annis prae Adam coniugium acceleravit. Cum 
enim nonaginta esset annorum filium genuit, post quem octingentis 
quindecim supervivens annis, filios filiasque plurimos genuit. 
Propter quod fuerunt omnes dies vitae eius nongenti quinque anni: 


annis viginti quinque minus Adam vivens, quoniam coniugium 
quadraginta annis eo citius contraxit. 


Vrr. 12-14 Vixit quoque Cainan septuaginta annis, et genuit 
Malaleel. Et vixit Cainan, postquam genuit Malaleel, octingentis 
quadraginta annis, genuitque filios et filias. Et facti sunt omnes dies 
Cainan nongenti decem anni, et mortuus est. 


Textus Hebraicus: Et vixit Chenan septuaginta annis, et genuit 
Mahalalel. Et vixit Chenan, postquam genuit Mahalalel, quadraginta 
annis et octingentis annis, et genuit filios et filias. Et fuerunt omnes 
dies Chenan decem anni et nongenti anni, et mortuus est. 


Graeci centum septuaginta annis habent vixisse, priusquam 
generaret filium. 


Iste Cainan sexaginta annis prae Adam coniugium acceleravit; 
septuaginta quippe annos natus filium genuit; post quem octingentis 
quadraginta annis supervivens, plurimos filios filiasque genuit ac ita 
nongenti decem anni omnes dies vitae eius fuere: viginti annis minus 
Adam. Etsi autem viginti anni prae Enos patre suo citius uxorem 
duxit, eo tamen quinque plus annis vixit: forte quia robustioris 
naturae meliorisque complexionis temperieique aequabilioris fuit, 
quae longaevae vitae plurimum conferunt. 


Vrr. 15-17 Vixit autem Malaleel sexaginta quinque annis, et genuit 
Iared. Et vixit Malaleel, postquam genuit Iared, octingentis triginta 
annis, et genuit filios et filias. Et facti sunt omnes dies Malaleel 
octingenti nonaginta quinque anni, et mortuus est. 


Textus Hebraicus: Et vixit Mahalalel quinque annis et sexaginta 
annis, et genuit Iered. Et vixit Mahalalel, postquam genuit Iered, 
triginta annis et octingentis annis et mortuus est. 


Graeci habent: Vixit Maleleel centum sexaginta quinque annis et 
genuit [ared. 


Iste Malaleel sexaginta quinque annis celerius ab Adam cognovit 
uxorem; sexaginta quinque enim annos natus filium genuit et, post 
eum natum, octingentis triginta annis supervivens, filios filiasque 
plurimos genuit. Fuitque vitae totius periodus octingentorum 
nonaginta quinque annorum: triginta quinque annis Adae periodo 
brevior; et cum quinque tantum annis coniugium patris antecesserit 
vel, si melius dicam, citius cum muliere matrimonium contraxerit, 
quindecim tamen annis patre citius vitam naturali morte finivit. 


Vrr. 18-20 Vixit autem Iared centum sexaginta duobus annis, et 
genuit Enoch. Et vixit Iared, postquam genuit Enoch, octingentis 
annis, et genuit filios et filias. Et facti sunt omnes dies Iared 
nongenti sexaginta duo anni, et mortuus est. 


Textus Hebraicus: Et vixit Iered duos et sexaginta et centum annos, 
et genuit Hanoch. Et vixit Iered, postquam genuit Hanoch, 
octingentis annis, et genuit filios et filias. Et fuerunt omnes dies 
Iered duo et sexaginta anni et nongenti anni, et mortuus est. 


Hic recte habent Graeci: Vixit Iared centum sexaginta duobus annis, 
etc. 


Magnae nimium virtutis vir iste Iared fuit et mirabilis continentiae. 
Cum enim omnes, post Adam ad ipsum usque, annis permultis 
coniugia accelerarint, ipse nedum ad tempus usque Adae uxorem 
cognoscere distulit, sed Adae tempus coniugii duobus et triginta 
annis superavit; centum enim et sexaginta duobus annis natus 
cognovit uxorem et filium genuit. Sed mercedem accepit continentia 
ista laudabilis et quo amplior fuit, eo ampliora praemia est 
consecuta. Ubi enim omnes, ab Adam ad ipsum usque, breviori 
periodo vitam clausere prae Adam, iste Adae vitae tempus triginta et 
duobus annis superexcessit, sicut triginta duobus annis plus eo 
continentiam coluerat a coniugio. Ille enim nongentis triginta annis 
viguit; iste nongentis sexaginta duobus; quia ille centum triginta 
vitae suae decursis annis filium genuit: iste vero centum sexaginta 


duobus; quo ergo continentior, eo longior vita fuit. Ita enim Deus 
virtutem semper honoribus, praemiis muneribusque cumulavit, et 
quo ampliora virtutes sunt, eo amplioribus praemiis remunerantur. 


Vrr. 21-24 Porro Enoch vixit sexaginta quinque annis, et genuit 
Mathusalam. Et ambulavit Enoch cum Deo, et vixit Enoch, 
postquam genuit Mathusalam, trecentis annis, et genuit filios et 
filias. Et facti sunt omnes dies Enoch trecenti sexaginta quinque 
anni. Ambulavitque Enoch cum Deo, et non apparuit, quia tulit eum 
Deus. 


Textus Hebraicus: Et vixit Hanoch quinque et sexaginta annis, et 
genuit Mathusalah. Et ambulavit Hanoch cum Deo, postquam genuit 
Mathusalah, trecentis annis, et genuit filios et filias. Et fuerunt 
omnes dies Hanoch quinque et sexaginta anni et trecenti anni. Et 
ambulavit Hanoch cum Deo, et non est, quia tulit eum Deus, vel 
accepit eum Deus. 


Textus Chaldaicus habet: Et ambulavit Hanoch »*1 N2?n73 in timore 
Domnini, quia noluit mori eum Deus. 


Targum lIerosolymitanum: Et coluit Hanoch in veritate Dominum; et 
ecce non est ipse, quia subtractus est in verbo, vel sermone a 
Domino. 


Graeci habent: Et vixit Enoch centum sexaginta quinque annos, et 
genuit Mathusala. Placuit autem Enoch Deo et non inveniebatur, 
quia transtulit eum Deus. 


Hebraei secus ac doctores catholici locum hunc interpretantur. Aiunt 
enim fuisse Enoch, priusquam Mathusalam filium gigneret, venereis 
connubiis propensum valde et illectum. Postquam vero filium 
genuit, temperatius incessit Deumque secutus est in sanctitate et 
iustitia. Quod ut sanctus ac benedictus Deus vidit, suprema sapientia 
sua, ne uxoris filiorumque causa a Deo et iustitia averteretur, malitia 
sensum illius immutante intellectumque pervertente, mori eum fecit 


ante tempus suum. Ideo non esse dicitur quia mortuus est: tulisse 
autem eum Dominum, quoniam ex speciali Dei ordinatione mortuus 
est, secundum illud Ionae: Tolle...animam meam; ceu etiam Elias 
dixit: Tolle, Domine, animam meam a me, neque enim melior sum 
patribus meis. 


Nostrates autem Enoch aiunt ob virtutis suae excellentiam a Deo 
assumptum, sicut Eliam, translatumque in terrestrem paradisum et 
ad hunc usque diem vivere, ido in Sacro Textu non dicitur quod 
mortuus sit, sed non apparet, vel non est, quia tulit eum Deus. Unde 
et in Ecclesiastico dicitur: Enoch placuit Deo et translatus est in 
paradisum, ut det gentibus sapientiam. 


Mihi vero in in quam sententiam eundum sit, non satis uteumque 
constat; nostratum autem sententiam longe abest ut improbem, quin 
verear potius; dicam tamen quid sentiam, sapientiorum iudicio 
cuncta relinquens. Plane Enoch virum sanctissimum et iustissimum 
ego semper fuisse existimarim. Ideo cum omnes ab Adam ad Noe 
usque iusti ac plane perfecti viri extiterint, ipse tamen excellentia ac 
praerogativa quadam virtutis et perfectionis singulariter cum Deo 
ambulasse dicitur, idest vitam caelibem ac plane divinam in terris 
duxisse in omnibus integerrimam. Hinc divina uberius prae ceteris 
sapientia abundantiusque afflatus mirifice fuit. Prophetavit enim, ut 
B. Iudas testatur apostolus, septimus ab Adam Enoch dicens: Ecce 
venit Dominus in sanctis millibus suis facere iudicium contra omnes 
et arguere omnes impios de omnibus operibus impietatis eorum, 
quibus impie egerunt, et de omnibus duris quae locuti sunt contra 
Deum peccatores impii. Et vitae ergo admiranda sanctitate et 
innocentia, et operum clarissima luce, et sapientiae pellucenti 
splendore splenduit mirabiliter. 


Ipsum vero adhuc vivere non usque adeo certum, firmum et constans 
est, ut non liceat secus cuipiam sentire; non enim statim sequitur ut 
vivens corpore translatus sit, cum dicitur: Et non est, quia tulit eum 


Deus. Phrasis enim Sacrae Scripturae ea in locis plerisque est, ut per 
eum loquendi modum praematura mors intelligatur, qua Deus ad se 
sanctos suos recipit. Sic enim Elias oravit ad Dominum petensque 
animae suae ut moreretur, ait: Sufficit mihi, Domine: tolle animam 
meam, neque enim melior sum quam patres mei. Sic quoque Ionas: 
Et nunc, Domine, tolle, quaeso, animam meam a me, quia melior est 
mihi mors quam vita. Clarissimus tamen locus in Sapientia est: 
Iustus..., si morte praeoccupatus fuerit, in refrigerio erit; senectus 
enim venerabilis est non diuturna neque annorum numero 
computata; cani enim sunt sensus hominis, et aetas senectutis vita 
immaculata. Placens Deo factus dilectus et vivens inter peccatores 
translatus est: raptus est, ne malitia immutaret intellectum eius, aut 
ne fictio deciperet animam illius. Paulo post autem: Placita enim erat 
Deo anima illius, propter hoc properavit educere illum de medio 
iniquitatum. 


Haec plane de iustorum morte intelliguntur praematura, qua eos 
Deus transferre et properare ad se eos recipere dicitur. Cum itaque 
dicitur hic: Quia tulit eum Deus: id certissimum est; an autem in 
corpore, vel extra corpus, inconstans est. 


Illud autem, quod receptum fere apud omnes nostrates, cum Graecos 
tum Latinos, ipsum Enoch esse translatum, a Septuaginta 
Interpretibus emanavit, qui verbum hebraicum np», quod est accepit, 
transferendi verbo interpretati sunt; et illud 35, idest non est, non 
inveniebatur; ita enim locum hunc reddidere, prout in Vulgata 
Editione Graeca nunc habetur: Kai ovy £óptoketo, óut uiervéOnkev 
orotóv ó Osóc: idest: Non inveniebatur, quia transtulit eum Deus. 


Hebraica tamen Veritas habet: mz?s in& np27» yw: idest: Et non 
est, quia accepit eum Deus. 


Illud vero Ecclesiastici, a praedictis non discedentes, ita 
intelligimus: Enoch placuit Deo: idest cum Deo ambulavit, ita enim 
Septuaginta illud transtulere: Et translatus est, iuxta illud: Placens 


Deo factus dilectus et vivens inter peccatores translatus est: quod 
tamen de morte intelligitur; illud vero in paradisum, sinum Abrahae 
intelligimus, in quo sanctorum Patrum animae consolabantur, sicut 
de mendico Lazaro dicitur; illud demum: Ut det gentibus 
sapientiam: ex bonis operibus intelligimus; condemnat enim iustus 
mortuus vivos impios per sua bona opera: quemadmodum et Abel 
mortuus adhuc clamare dicitur, teste Apostolo, id nonnisi ex bonis 
operibus est. 


Neque enim urgemur ut per paradisum locum illum, in quo primus 
homo positus fuit, intelligamus; inconstans enim omnino est an 
adhuc hortus ille, arboribus consitus, reperiatur et non esse magis 
quam esse constat, cum, iuxta Veritatem Hebraicam, in Eden hortus 
ille a Deo plantatus sit; nunc autem constat Eden a gentibus habitari 
non longe a terra promissionis, (in) confiniis Charan et Chennam. Ita 
enim apud Ezechielem legimus: Charan et Chennam et Eden 
negotiatores tui. 


Deinde, Sacro testante Eloquio, scimus Cain ad orientalem plagam 
Eden prope paradisi illius locum habitasse, a quo non longe pater 
eius Adam habitabat et Seth frater eius: cum Seth filii, qui filii Dei 
dicuntur, potuerint Cain filias videre et sibi ex omnibus, quas 
elegerant, accipere. Communis autem opinio fert non longe a terra 
promissionis Adam habitasse, postquam e paradiso eiectus est, et 
esse sepultum in Hebron in spelunca duplici, ubi et Abraham et Isaac 
et Iacob sepulti sunt. Prope eas tamen regiones, nec maximis etiam 
finibus distantes, aliquod decantatissimi illius paradisi vestigium 
cernitur; Tigris vero et Euphrates flumina, quae inde egrediuntur, 
prope eas regiones inveniuntur. 


Sed longe plus satis digressi sumus. Haec nobis hac de re dicenda 
videbantur, unicuique tamen sua placita relinquimus et haec quoque 
sapientiorum iudicio iudicanda. 


At vero apud D. Paulum locus est, qui nos cogit dicere ipsum Enoch 
mortuum non esse. Ita enim de eo Apostolus ait: Fide Enoch 
translatus est, ne videret mortem, et non inveniebatur, quia transtulit 
illum Deus; ante translationem enim testimonium habuit placuisse 
Deo. Sed plane de diluvio istud potest intelligi, ne miserandam 
hominum mortem in diluvio videret et ipse cum eis una aquis illis 
submersus deperiret; ideo ait: Ne videret mortem: non autem: ne 
moreretur. 


Potest et aliter intelligi, iuxta illud Sapientiae: Iustorum... animae in 
manu Dei sunt, et non tanget illos tormentum mortis; visi sunt oculis 
insipientium mori..., illi autem sunt in pace. Quocumque modo 
intelligatur, salva res nostra est. Causa autem cur mortuus in textu 
non dicatur est, quia separatio animae eius a corpore divinitus facta 
fuit et eius anima statim ad meliorem vitam locumque requiei et 
consolationis translata. 


Vrr. 25-27 Vixit quoque Mathusala centum octoginta septem annis, 
et genuit Lamech. Et vixit Mathusala, postquam genuit Lamech, 
septingentis octoginta duobus annis, et genuit filios et filias. Et facti 
sunt omnes dies Mathusalae nongenti sexaginta novem anni, et 
mortuus est. 


Textus Hebraicus: Et vixit Mathusalah septem et octoginta annis et 
centum annis, et genuit Lamech. Et vixit Mathusalah, postquam 
genuit Lamech, duobus et octoginta annis et septingentis annis, et 
genuit filios et filias. Et fuerunt omnes dies Mathusalah novem et 
sexaginta anni et nongenti anni, et mortuus est. 


Iustus Enoch iustum filium et continentissimum genuit, qui vitae 
continentia longe omnes ante ipsum patres superavit; ad centesimum 
enim et octogesimum septimum vitae suae annum coniugium 
distulit, annis quinquaginta novem plus Adam caelibem ac 


continentem vitam ducens. Verum non defuere ampliori virtuti 
praemia ampliora largioraque munera: eo enim triginta novem annis 
longiorem vitae periodum duxit; mortuus est enim nongentos 
octoginta novem annos natus, eodem anno quo aquae diluvii super 
universam terram inundavere: etenim ipse centesimum octogesimum 
septimum vitae suae annum agens Lamech filium genuit, qui annis 
centum octoginta duobus natus genuit Noe, ad cuius vitae 
sexcentesimum annum diluvium inundavit. Qui anni, si una 
componantur, nongentos sexaginta novem annos efficiunt; is autem 
est Mathusalae vitae periodus. Ne miserandam illam mortem 
iniquorum videret, neve ipse diluvii aquis una cum ipsis periret 
iustissimus vir cum impiis et nequissimis, properavit Deus educere 
illum de medio iniquorum, iustorum morte illum ad se recipiens. 


Vitr. 28-3] Vixit autem Lamech centum octoginta duobus annis, et 
genuit filium vocavitque nomen eius Noe, dicens: Iste consolabitur 
nos ab operibus et laboribus manuum nostrarum in terra cui 
maledixit Dominus. Vixitque Lamech, postquam genuit Noe, 
quingentis nonaginta quinque annis, et genuit filios et filias. Et facti 
sunt omnes dies Lamech septingenti septuaginta septem anni. 


Textus Hebraicus: Et vixit Lamech duobus et octoginta annis et 
centum annis, et genuit filium et vocavit nomen eius Noah, dicendo: 
Hic quiescere nos faciet ab opere nostro et a labore, sive dolore 
manuum nostrarum e terra, quam maledixit Deus. Et vixit Lamech, 
postquam genuit Noah, quinque et nonaginta annis et quingentis 
annis, et genuit filios et filias. Fueruntque cuncti dies Lamech 
septem et septuaginta anni et septingenti anni. 


Graeci secius valde hunc locum redditum habent. Textus Graecus 
annos centum octoginta octo habet vixisse Lamech, antequam filium 
generaret; post genitum vero annos quingentos sexaginta quinque, et 
omnes dies Lamech annos septingentos quinquaginta tres. Hebraica 


tamen Veritas et Chaldaeus Interpres habent prout in nostra Editione 
habetur. 


Ex hac annorum, in genealogia hac, permutatione a Septuaginta 
Interpretibus facta, nonnullius momenti incommoda subsecuta sunt. 
Cum enim secundum verum annorum computum, qui in his 
generationibus prout in Veritate Hebraica et nostra Vulgata Editione 
reperiuntur, nonnisi mille sexcenti quinquaginta sex anni 
enumerentur, si secundum Septuaginta Translationem enumerentur, 
erunt anni duo millia ducenti quadraginta duo. Quod ut plane 


conspiciatur, non ab re erit singularum generationum hic annos 
recensere, tum secundum Veritatem Hebraicam et nostram 
Editionem, tum secundum Septuaginta Translationem. 


Anni ab Adam formatione usque ad diluvium, 


secundum Veritatem Hebraicam | secundum Translationem 

et nostram Editionem: Septuaginta: 

Adam vixit annos et 130 |Adam vixit annos et 230 
genuit genuit 

Seth: vixit annos et 105 |Seth: vixit annos et 205 
genuit genuit 

Enos: vixit annos et 90 Enos: vixit annos et 190 
genuit genuit 

Cainan: vixit annos et 70 Cainan: vixit annos et 170 
genuit genuit 

Malaleel: vixit annos et | 65 Malaleel: vixit annos et | 165 
genuit genuit 

Iared: vixit annos et 162  Iared: vixit annos et 162 
genuit genuit 

Enoch: vixit annos et 65 Enoch: vixit annos et 165 
genuit genuit 

Mathusalam: vixit annos |187 .| Mathusalam: vixit annos | 167 
et genuit et genuit 


Lamech: vixit annos et 182 |Lamech: vixit annos et | 188 
genuit genuit 

Noe: vixit annos et venit | 600 | Noe: vixit annos et venit | 600 
diluvium sexcentesimo diluvium sexcentesimo 

anno vitae Noe. anno vitae Noe. 

Summa Omnium 1656 | Summa Omnium 2242 


In annorum itaque saeculi computo multo plures iuxta Septuaginta 
Translationem, quam secundum Veritatem (Hebraicam) sint, 
reperiuntur. 


Lamech itaque centum octoginta duobus annis vixit, et filium genuit, 
Noe iustum. Nam et ipse iustus admodum et integer ac perfectus vir 
extitit, vitae continentia singularis: siquidem quinquaginta duobus 
annis plus Adam caelibem vitam, continentem et incorruptam duxit. 
Unde et singulari virtutum operumque merito, coelesti sapientia 
superfusus, Sancto Flamine afflatus et Divino Spiritu inspiratus, 
dum filium genuit, prophetavit dicens: 


Iste consolabitur nos ab operibus et laboribus manuum nostrarum de 
terra, cui maledixit Dominus. Supra enim, ob protoplasti 
transgressionem, divina sententia dictum est: Maledicta terra in 
opere tuo, vel propter te; in laboribus comedes ex ea cunctis diebus. 
Ad hoc alludit sanctus iste vir, dicens quod filius iste eos ab his 
operum laboribus atque doloribus consolaturus erat, ut eos ab eis 
laborum gravaminibus quiescere faceret. 


Istam Lamech praedictionem ad saeculi reparationem nonnulli 
referunt. Hebraeorum tamen plerique aiunt Noe aratra adinvenisse, 
ut eis animalia terram ararent et a dolorosis laborum gravaminibus 
quiescerent homines, qui prius terram manibus tantum colebant. At 
quomodo, vix nato puero, id Lamech scire potuit? Certe nonnisi per 
revelationem. Sed res admodum digna erat ut a Deo revelaretur ars 
aratoria? 


Rabbinus Abrabanel hunc locum ita exponit: Quoniam Adam dictum 
est: Maledicta terra propter te; in laboribus comedes ex ea, 
quoadusque reverteris in terram, de qua sumptus es: ipse vero Adam 
nongentis triginta annis vixit; quare cum natus est Lamech, pater 
Noe, adhuc Adam vivebat: siquidem ab Adae constitutione usque ad 
Lamech natalem nonnisi octingenti septuaginta quattuor anni 
fluxere. Quare cum Adam nongentis triginta annis vixerit, liquet 
quod usque quinquagesimum sextum Lamech vitae annum vixit. 
Omnes itaque, qui in hac genealogia ab Adam usque ad Noe 
ponuntur, ante obitum Adae nati sunt; solus Noe post eius mortem 
natus est. Hoc advertens Lamech, eo sibi nato filio, ait: S1 Deus 
maledixit terram propter Adam, ut nonnisi laborata et culta fructum 
afferret usque ad mortem eius, certe cum hic filius primus post 
mortem eius natus sit, ipse consolabitur nos, faciet nos ab istis 
operibus quiescere. 


Ego itaque sic puto haec verba intelligenda esse: tota spes vitae, 
totaque consolatio nostra in uno hoc filio sita est; ipse ex omnibus 
laboribus nostris, quos passi sumus in filiis tum gignendis tum 
enutriendis et educandis, ex omnibus quoque operibus nostris, quae 
operati sumus, superstes erit; omnia alia ob maledictionem, qua 
Deus universam terram maledicturus est, destruentur, eam et cuncta 
quae in ea sunt, aquis diluvii devastando; hic solus residuus ac 
superstes erit: hic solus salvabitur et per eum universum genus 
humanum reparabitur. Haec nimirum verba, si ita intelligantur, digna 
fuere ut a Deo revelarentur. 


Post genitum autem filium hunc, de quo talia praelatus est, annis 
quingentis nonaginta quinque supervivens, extremum diem clausit, 
annos septingentos septuaginta septem natus. Mortuus est autem 
quinquennio ante diluvium et annis totidem mortem obiit, antequam 
pater suus Mathusala oculos clauderet; anno enim diluvii mortuus 
est Mathusala. 


Aiunt Hebraei ante tempus suum obiisse Lamech Deo id operante; 
magis enim mors sibi quam vita expediebat, ne extremam illam 
cladem miserandamque omnium hominum perditionem 
submersionemque in amarissimis illis diluvii inundantibus aquis 
[videret|. Et forte cum specialem rei huiuscemodi a Deo 
revelationem accepisset, gemitibus inenarrabilibus vir iste piissimus 
Deum deprecabatur, postulans extremum claudere diem priusquam 
severissima, sed nil minus iustissima plaga illa superveniret. Et 
exauditus est pro sua reverentia clausitque oculos, priusquam tantum 
malum videret. 


Vrr. 3] Noe vero, cum quingentorum esset annorum, genuit Sem, 
Cham et Iapheth. 


Textus Hebraicus: Et fuit Noah filius quingentorum annorum, et 
genuit Noah Sem, Ham et Iapheth. 


Decimus ab Adam Noe nascitur, vir utique integer atque perfectus, 
sicut denarius numerus perfectissimus est. Vir enim magnae plane et 
admirabilis virtutis et continentiae necnon humilitatis; ecce enim ad 
quingentesimum usque vitae suae annum in domo patris 
filiusfamilias humilis permansit, patri subditus et subiectus: Fuit, 
inquit, Noah filius quingentorum annorum, et genuit Noah. Vide 
admirationis virtutis continentiae excellentiam, qua omnes patres 
suos longe praecelluit. Siquidem quotquot ipsum aetate 
praecesserunt, ad centesimum circiter annum plus minus, omnes 
citra biscentesimum mulierum connubia contraxere; hic vero ad 
quingentesimum usque annum distulit, vitam plane caelibem ac 
coelestem inter homines, et illos quidem nequissimos et 
scelestissimos, sanctissime ducens. 


Nec puto uxorem nisi Dei monitu duxisse, iam Deo sibi revelante 
quod per ipsum genus esset salvaturus humanum. Videns enim Deus 
malitiam, ait: Non permanebit spiritus meus in homine..., quia caro 
est; eruntque dies illius centum viginti annorum. Tunc Noe praecepit 


ut arcam aedificaret. Tunc autem, adhuc innuptus, carnis 
corruptionis nesciam vitam ducebat, et tunc monitum a Deo fuisse 
existimarim ut uxorem duceret ad filios procreandos, ex quibus 
longe lateque humana diffunderetur propago; nec ante Dei monitum 
unquam ducere voluisse. 


Sciebat enim quod, si ipse centesimum circiter annum uxorem 
duxisset, ad diluvium usque multi intererant anni; quare et ipse filios 
genuisse et filios filiorum ad tertiam usque et quartam generationem 
vidisse utique potuisset; ex quibus multi fortes fortuna, impii ac 
scelesti, quales generationis illius homines extabant, fuissent, quos 
indignum erat ab inundantibus diluvii aquis salvari. Quod si perituri 
erant: ut quid mihi, aiebat, filios gignere, qui tam miseranda morte 
ante meos oculos perituri sunt? Deinde si consueto praecedentium 
patrum tempore genuisset, absque dubio plurimos filios filiasque 
genuisset, nec poterat tanta multitudo per id spatium temporis, quo 
diluvium perduravit, absque magno dispendio conservari una cum 
tot tantorumque animalium speciebus. Quare Dei providentia 
cautum id est factumque, ut Noe ad quingentesimum usque annum 
differret coniugium. 


Eo autem anno tres filios dicitur genuisse: Sem, Cham et Iapheth. 
Forte hi filii non eo ordine, quo in Sacra situantur Historia, nati sunt. 
Etenim si Sem primogenitus fuit, debuit inundante diluvio 
centenarius esse: sexcentesimo siquidem Noe anno venit diluvium, 
quingentesimo autem vitae suae anno genuit. At cum filium 
Arphaxad genuit centenarius erat, biennio post diluvium. Non igitur 
quingentesimo vitae Noe anno natus est ipse, sed biennio post. At 
cum dicat Scriptura Noe quingentos annos natum filios genuisse, 
liquet eo aliquem natu maiorem exstitisse et non ipsum 
primogenitum fuisse. 


Aiunt autem Hebraeorum nonnulli ob id primo loco poni, quoniam 
sine praeputio natus est circumcisus. At id fictitium est. Dicimus 


ergo ob eximiam virtutem et meritorum excellentiam primum in 
Sacra Pagina sortitum esse locum. Ipse enim fuit Melchisedec, rex 
Salem..., sacerdos Dei altissimi; ex eo sanctissimi patriarchae traxere 
originem; ex eo populus electus, et demum Christus Iesus, sacerdos 
summus secundum ordinem Melchisedec, erat nasciturus. Huic non 
absimile est quod duobus Ioseph filiis, Manasse et Ephraim, factum 
est; minor enim natu Ephraim maiori praeponitur et primogenitura 
dotatur, quoniam in gentem maiorem futurus erat. 


Non ab re autem erit in praesentiarum perquirere quamnam ob 
causam primae huiusce generationis homines ab Adam ad Noe 
usque tandiu vivebant, paulo citra millenarium annum. Nonnulli 
huiuscemodi rei rationem quampiam reddere penitus floccipendunt, 
existimantes apud semetipsos non solares, sed lunares annos esse, 
qui in genealogia ista texuntur. Moysen enim aiunt, qui in omni 
sapientia Aegyptiorum eruditus fuit, illius gentis more annos 
sumpsisse, qui lunae senio annum terminabant, apud quos singula 
annorum millia quidam vixisse produntur. At profecto Aegyptii anno 
solari etiam ante Moysis tempora usi sunt. Sapientissimi enim 
Aegyptiorum astronomi, ante inventas litteras, suis hieroglyphicis 
annum designabant per draconem suam devorantem caudam, in 
circuli modum depictum, quoniam 


"jn se sua per vestigia labitur annus": 


unde annus quasi in se rediens anulus dictus est; mensibus enim in 
se currentibus volvitur et in seipsum ducitur ac renovatur. 


Alii Arcadum trimestres annos somniati sunt, ut longaevam adeo 
priscorum illorum patrum vitam aetate minuerent. Sed certe ex hoc 
quoque plura incommoda insequuntur nec omnino effugiunt. 
Siquidem Iared nongentis sexaginta duobus annis vixisse dicitur. Si 
trimestres hi anni sunt, planum est quod ducentis quadraginta annis 


et sex mensibus vixisset, qui solis anfractibus peraguntur. Similiter 
Mathusala nongentos sexaginta novem annos aetatis peregit, qui, si 
trimestres anni sunt, ducentos quadraginta duos annos solares 
efficient et tres menses. Haec autem aetas [non] longe a nostris 
temporibus abest. 


Ex horum etiam id opinantium somniis multa incommoda 
subsequuntur. Plane cum Sale describitur genuisse Heber, triginta 
annorum erat ; quod si trimestres anni sunt, septem tantum solares 
annos habuisset et sex menses. Ante quartum decimum autem 
annum gignendi potestatem natura homini non elargitur. Deinde: 
cum Abrahae et Sarae conceptus Isaac nunciatus est, risit Sara... 
dicens: Postquam consenui, et dominus meus vetulus est, voluptati 
operam dabo?... Erant enim ambo senes, provectaeque aetatis, et 
desierant Sarae fieri muliebria. At certe cum elapso anno Isaac natus 
est, Abraham centenarius, Sara vero nonagenaria erat; quod si non 
communes anni solares, sed trimestres anni fuere, Sara viginti 
duorum annorum vertentium et sex mensium, Abraham vero viginti 
quinque fuisset. Num possunt homines nedum triginta annorum nati 
senes provectaeque aetatis dici? Item: cum deficiens mortuus est in 
senectute bona provectaeque aetatis et plenus dierum, centum 
septuaginta quinque annorum erat, qui, si trimestres fuissent, nonnisi 
quadraginta tres annos vertentes et novem menses constituisset. 
Totius ergo Abrahae vitae dies quadraginta quattuor anni fuissent in 
summum. Miranda plane senectus ! Ecce enim David ait : Dies 
annorum nostrorum... septuaginta anni, si autem in potentatibus 
octoginta anni, et amplius eorum labor et dolor. Non pervenit ergo 
ad senilem aetatem Abraham, qui in senectute bona mortuus dicitur; 
nisi forte dicas et Davidem de trimestribus annis intelligere : sed 
tunc longaeva hominum vita circiter vigesimum annum clauderetur. 


Constare igitur figmentum istud non potest, nisi velimus universam 
Scripturae seriem evertere et tempora quaeque confundere. Cum 
enim a mundi constitutione ad diluvium usque mille sexcenti 


quinquaginta sex anni secundum Veritatem Hebraicam recenseatur, 
si trimestres hi anni sunt, nonnisi quadringenti quatordecim anni 
solares interfuissent, et ita a mundi exordio ad usque Christi tempora 
vix mille anni profluxissent. Non itaque trimestres aut lunares anni 
censendi sunt, qui in genealogia hac et sequentibus enumerantur, sed 
solares, qui mensibus duodecim, hebdomadibus quinquaginta 
duobus uno superexcedente die, diebus trecentis sexaginta quinque 
et quadrante constat : quibus evolutis, ad eadem siderum loca sol 
revertitur. 


Plerique alii existimant, vel potius somniant alios annos, dicentes 
quod decem ex illis annis, qui in hac genealogia recensentur, unum 
ex nostris efficiunt. Et ob hanc rationem inquiunt Septuaginta 
centenarios addidisse annis ante generationem : puta cum Adam 
dicitur centum triginta annos vixisse, ipsi transtulerunt ducentos 
triginta ; nam centum triginta anni illius generis nonnisi tredecim 
annos ex nostris constituunt. Homo autem tredecim annos natus non 
est aptus ad generandum; in generatione vero Mathusala, qui ante 
generationem centum octoginta septem annis vixisse scribitur, non 
addiderunt centenarium, quia homo duodeviginti annos natus potens 
est generare. Verum huius generis annos Scriptura non novit, nec 
probanda quoquo pacto est haec sententia. 


Itaque cum solares, sive vertentes anni illi fuerint, quos vixisse 
referuntur prisci illi patres, merito inquirendum est quamnam ob 
causam tam longaevam duxerint in terris vitam. Hebraeorum 
nonnulli, ut Rabbinus Abrabanel refert, geminas huiusce rei causas 
afferunt: alteram naturalem, alteram vero mysticam et divinam. 
Primam naturalem aiunt fuisse bonum regimen in victu, quoniam 
simplicia comedebant, fructus, et aquas simplices bibebant, non 
vinum, nec carnes mandebant ; simpliciora autem alimenta, ut 
medici aiunt, ad longiorem vitam conferunt; compositiora vero ad 
vitae diminutionem. Secundo vero quia parce et continenter valde 
concubitus cum mulieribus exercebant : siquidem omnes 


centesimum circiter annum connubia celebrabant; continentia autem 
vitae longitudini admodum favet. Mysticam autem rationem divinam 
voluntatem assignant, quae ita disposuit voluitque eos tandiu vivere, 
tum ut eo citius humana diffunderetur propago, tum ut scientias et 
artes possent et invenire et exercere posteroque addocere. 


Ex nostratibus quidam duo plurimas adferunt causas propositae rei. 
Nos vero, longitudinis vitae in universum positis causis, propositae 
quaestioni respondebimus. 


Originalis causa longitudinis animalium vitae optima complexio est, 
quae et quattuor simplicium corporum mixtione una cum suarum 
virium, primarum videlicet qualitatum, calidi, frigidi, humidi et sicci 
proportione ac symphona quadam analogia consurgit. Tunc autem 
optima complexio est cum elementorum ille coitus et convenientia 
ad pondus est; nihil enim inconvenit mixtionem ad pondus dari 
primarum qualitatum. 


Non loquor in universum de qualitatibus primis tum motivis, quales 
sunt grave et leve, et alterativis, quales sunt quas supra diximus; 
illud enim impossibile dari est, repugnat enim: tantus enim frigidi 
gradus maiorem efficit gravitatem, quam tantundem caloris 
levitatem; imo minus frigidi plus gravitatis efficit, quam maior calor 
efficiat levitatem. Ut ergo aequalitas motivarum sit, excessus sit 
alterativarum necesse est, et harum est aequalitas, in illis excessus 
erit. Nec loquor de motivis qualitatibus. Etsi enim aequale ad pondus 
in illis simpliciter dari possit, cum possit intendens remittensque 
applicari absque eo, quod omni in loco mixtum illud consistat - si 
enim in loco ignis poneretur, utique descenderet, quia aqua, aer 
terraque vincerent, igne nihil in tota sua sphaera obsistente : et si in 
aere poneretur, terra et aqua vincerent, quoniam solus ignis 
resisteret, aere nihil obsistente in sua sphaera: duo aequalia unum 
aequale singulis vinceret et mixtum descenderet; similiter si in terra 
sisteretur per aquam ascenderet, quoniam sola terra resisteret, aer 


autem et ignis vincerent, aqua nihil in sua sphaera resistente : 
positum vero in utrorumque confinio, aquae videlicet et aeris, 
resisteret: tunc enim aequales utrorumque resistantiae essent : - in 
animalibus autem huiusmodi mixtio esse non potest; non enim 
posset anima eiusmodi moli praedominari, nec ad vitales operationes 
animalesque ea mixtio esset accommoda. 


Loquor autem de mixtione primarum qualitatum, quae alterativae 
dictae sunt; et ea quidem ad pondus utique esse potest: siquidem 
inaequali existente mixto intendens aliquod exhiberi potest, vel 
remittens qualitates, quae intensibiles ac remissibiles utique sunt, 
atque eo agente ad ponderis aequalitatem actione reduci. Imo 
necesse est in aliqua animalis parte hanc dari aequalitatem ob 
sensum tactus. Si enim in tactu aliqua excederet qualitas, non posset 
omnes tangibiles qualitates sentire cunctorum obiectorum; non enim 
nisi excedentes obiectorum qualitates sentit: si quid enim tangitur 
nonnisi excedens qualitas sentitur. Quod si tactus eam aequalitatem 
non habet, excessus utique non sentiret. Hanc in humana cute 
plerique statuunt ponderis aequalitatem, ut omnes possit qualitates 
sentire. 


Advertendus tamen animus est in quolibet animali geminam saltem 
complexionem reperiri oportere : alteram innatam, alteram vero 
influxam. Innata est proxima ad formam qualitatum dispositio, ac 
prima complexio dicitur; influxa vero formam conservat ipsiusque 
operationibus materiam reddit aptiorem. Et prima quidem frigida 
magis siccaque est; secunda vero calida atque humida. Cum autem 
influxae qualitates naturalibus innatis coniunguntur proportione ac 
analogia optima, optimum fit temperamentum, cum sese hae duae 
complexiones ad aequalitatem quandam reducunt sicque fit ad 
pondus temperies; calidum enim ac frigidum, humidum atque 
siccum gradibus aequalibus commensurantur. Nunquam tamen ad 
seinvicem desistit actio atque reactio; etsi enim aequales gradibus 
sunt, non tamen potestate; semper enim calidum, etsi frigido 


aequale, ad agendum potentius est. Imo etsi aequa lance 
mensurarentur in potestate, adhuc mutuum inter eas esset bellum 
pugnaque reciproca, non tamen victoria: sed sese ad medium 
redigerent; calidum enim in aeque frigidum agit, quoniam hoc 
potestate calidum est: similiter et frigidum calidum; sese tamen 
consumere nequeunt, sed medium efficiunt temperatissimum. 


Et in hac quidem aequali qualitatum temperie maxime totius 
animalis sanitas vitaque consistit incolumis; optima enim ea 
temperies est, quae a qualitatum extremis distat magis: in extremis 
enim corruptio sistitur. Nec tamen illud exquiritur ut ea temperies in 
singulis quibuscumque animalis partibus fiat ad pondus; fieri enim 
nequit; plurimae enim partium functiones, ea aequalitate posita 
praepedirentur: cor enim calidissimum, ossa nervique sicca, 
cerebrum frigidum, pupilla humida esse debet; quod si ad eam 
aequalitatem ista redigerentur, perirent omnino ipsorum opera et 
functiones. Sed id est quod fieri potest, ut totalis complexio in 
omnibus simul animalis partibus, non in singulis, aequalis ad pondus 
sit: ut in animali tantum sit caloris quantum et frigoris, tantundenque 
humidi atque sicci, quamvis partes sint hae quidem magis calidae, 
illae vero frigidae. 


At vero non semper, sed rarissime utique ea temperies fit sic 
aequalis. Frequentissime autem sese qualitates illae excedunt, unde 
plurimae fiunt complexiones, nunc quidem calida, dum ceteris 
aequalis calor excedit, nunc frigida, nunc humida, nunc sicca, cum 
earum una aliqua excedit qualitas, ceteris aequalibus existentibus. 
Deinde vero duae possunt qualitates excedere; et tunc si calor 
excedat una cum siccitate, ignea complexio fit, quae cholerica in 
animalibus dicitur; si vero calor et humiditas, aerea fit complexio, 
quae dicitur sanguinea; si autem excedit cum humiditate frigiditas, 
fit complexio aquea, quae in animalibus phlegmatica dicitur; si 
demum frigiditas cum siccitate, terrea insurgit complexio, quae 
melancholica in animalibus dicitur. Quaelibet autem in modos 


innumerabiles ac pene infinitos dispertitur secundum maiorem 
minoremve excessum unius vel duarum ad alias; unde innumera 
insurgunt pro variis tum specierum tum individuorum formis 
temperamenta. 


Potior vero harum temperies est, in qua calidum cum proportionato 
sibi humido vigent magis; siquidem calidum atque humidum 
maxime favent vitae, ipsisque deficientibus ipsum quoque deperire 
necesse est. Potior ergo complexio est in qua humidum calidumque 
dominantur, qualitates cum sint viventibus necessariae animalisque 
substantiae potissimum convenientes; primum tamen locum calor, 
secundum humiditas obtinere debet. Frigiditas autem atque siccitas 
mortis principia sunt, ubi invaluerint; unde senes, quo amplius ad 
mortem tendunt, eo magis siccos et frigidos effici cernimus: et 
mortua statim corpora maxima occupat frigiditas atque siccitas, 
omnis autem calor fugit et humiditas. Frigidum itaque atque siccum 
mortis principia sunt: unde etiam brevissimae vitae ea complexio est 
ubi ea contigerit dominari; humidum autem atque calidum vitam 
fovent. His autem illa ad contemperamentum adiecta sunt, ne 
membra aut nimio humore laxarentur atque profluerent, aut ne nimio 
calore citius consumerentur, nulla obsistente huic frigiditate, illi 
siccitate; simul autem attemperata longiorem suapte natura vitam 
efficiunt. At vero quia omnis complexio in contrariis sita est, quae 
sibi semper pro complexionum varietate magis minusve resistunt, 
necesse tamen est ut aliquando debiliora paulatim vincantur, ex qua 
victoria paratur corruptio vitaeque deficit clauditurque periodus. 


Secunda longitudinis vitae causa, potissima tamen, naturalis 
vitalisque calor est, igneae quidem naturae aemulus: non 
elementaris, is enim destructivus est, sed coelestis ideoque vivificus 
vitamque adeo sua praesentia praestans ut, quandiu in animali sit, 
vitam semper animal agat: eo autem extincto, necesse sit deperire; 


unde recte dicitur a Philosopho mors vivifici huius caloris extinctio 
esse. Ne autem quantocius extinguatur, perpetuo nutriri atque foveri 
pabulo necessum est in corpore, ceu lampadis flamma in ellychnio 
nutriri ad oculum cernimus atque ita necessario ut, nutrimento 
consumpto, mox flamma evanescat. Ita profecto calori huic, ut diu 
permaneat, nutrimentum aliquod suppeditari oportet, quo foveatur et 
conservetur. Quoniam vero nec minimum quidem temporis absque 
pabulo consistere valet, natura provisum optime est a generationis 
exordio primigenio ac vitali humido quod, naturali calori una 
congenitum, sedes sternitur quo perpetuo enutriri possit, spiritu 
mediante. At quia humidum istud naturale continuo veluti volantem 
calorem cibans semper absumitur, ne penitus consumatur, quod 
facile potest tempore perquam minimo, statutis horis perpetuo 
reparari ac resarciri debet alimentorum sumptione cibi atque potus. 


Ut igitur animal vivat necessaria sunt haec: naturalis vivificusque 
calor; spiritus, qui calori substernitur sedes; primigenius vitalisque 
humor; utriusque fomes et alimentale nutrimentaleque humidum 
suppeditatum cibis ac potibus naturae amicis; ceu ut luceat lampas 
flamma requiritur; huic autem efflatus halitus ex olei substantia 
suscitatus sternitur: siquidem flamma ardens fumus est, olei autem 
pinguis humidaque substantia in ellychnio tum flammae tum halitus 
fundamentum ac pabulum est alitque utrumque et fovet: non tamen 
diu, nisi alimentario humore suffulta olei, qui statis horis lampadi 
infunditur. 


Calidum itaque et humidum praecipue expetuntur ad vitam; natura 
tamen humidum prius: quapropter ea corpora quae in initio 
maximam habent, proportionatam tamen, humiditatem, ad 
diuturniorem vitam sunt valde disposita, cum sic humida sunt, ut 
videatur calor sub tanta humiditate latere, nec cito possit coniunctam 
humiditatem evincere et manifestum obtinere dominium; modo non 
tanta sit, ut omnino calorem obruat et suffocando extinguat. Quae 
vero in sui ortus principio permodicam habent humiditatem, ut 


statim possit calor praedominari et apparere superior, brevioris 
periodi sunt. 


Huius rei paradigma ex ignibus sumi potest. Plerumque enim ignis 
viridibus lignis subiectus adhuc valde humentibus, diutius delitescit 
iacetque absconditus, priusquam possit appositi combustibilis potiri 
dominio; et interdum quidem quasi extinctus apparet atque 
oppressus, quandoque tamen, vigore resumpto, resistens fortiter 
agensque potenter, adhuc splendide micat flammasque in altum 
sustollit quasi in victoriae signum. Is tamen ignis liquido diuturnior 
est et fortior eo, qui in stipulis et straminibus aliisque valde exiccatis 
lignis accenditur citoque deficit ob humiditatis defectum. 


Hinc non raro contingit ut qui in infantia ac pueritia gravissime 
fuerint periclitati de vita et perpetuo quasi languore vexati, 
longissimam vitam vivant cernanturque in aetate provectiori valere, 
postquam humidum illud, sub quo calor veluti oppressus 
delitescebat, iam fuerit evictum et calor obtinuerit principatum. Hinc 
iterum contingit eos interdum, qui per totam vitam languere 
videntur, longam tamen vitam ducere; signum enim in eis est nec 
tantum adesse calorem ut possit in humidum praedominari potenter, 
nec tantum humidum ut calorem omnino possit extinguere; sicque 
calor, cum modicus sit, humidi nequaquam potest multum 
consumere, ac proinde humidum minus commiscetur extraneo 
remanetque purius et efficax magis ad caloris fomentum. 


At vero quia calor tantus est ut se possit adversus humidum, etsi 
minus potenter, defendere illiusque nonnihil, etsi permodicum, ad 
sui fomentum consumere: iccirco in vita animal diutius permanet, 
languens tamen ob sufficientis potentisque caloris defectum, cum 
non satis dominetur prout naturalium virium convenientes animali 
expetunt operationes. Humidum ergo cum calido aeque vel saltem 
aliqua proportione temperatum, altera sunt longioris diuturniorisque 
vitae animalis causa et ratio. 


Tertia causa sunt alimenta, sive alimentarium humidum et 
nutrimentale, quae ad praecedentem subsequitur. Tandiu enim 
animal in vita permanere natum est, quandiu naturalis calor ipsi non 
deficit; calidum siquidem vitae principium est, et mors nonnisi eius 
est caloris extinctio. Ne vero extinguatur humidi primigenii pabulo 
perpetuo nutriri debet; hoc autem primigenium ac vitale humidum, 
cum perpetuo vorantem igneum calorem pascere et in corpore fovere 
debeat, tempore perquam minimo facillime absumeretur, nisi ipsius 
iugiter fieret reparatio consumptique resarcitio; ad instar olei, quod 
lampadis flamma nutrit, nisi statis horis superinfusi olei ope iuvetur, 
cito deficit. 


Reparari itaque ac veluti resarciri debet primigenium humidum 
alimentarii nutrimentalisque humidi interventu necessum est; et 
proinde alimenti sumptio cibi ac potus utique necessaria est ad 
vitam, ut ex alimentis electum humidum per naturales vires et 
plurimas digestiones purum ab excrementis separatum, primigeniam 
reparet ac interteneat humiditatem: et siccum alimenti, quod 
desumitur, resolutum ac consumptum carnium siccum restauret; 
calor enim nedum humidum, sed carnes quoque, in quibus sicci 
plurimum est, vorat. Quapropter et cibo, qui calidus et siccus 
praecipue esse debet, et potu frigido et humido animali opus est. 


Quoniam vero primigenium illud ac vitale humidum non humor ille 
aqueus est, cuius interventu similares corporis partes sibi cohaerent 
et soliditate consistunt, nec naturae quoquo pacto aqueae est, sed 
aereae potius; humor enim quidam aereus vel aethereus censetur, 
unctuosus ac pinguis oleoque perquam similis. Nec tamen is adeps 
est, quo partes quamplurimas oblini cernimus: is enim in similarium 
partium substantiam conversus omnem effugit aciem oculorum, 
spargiturque per totum corpus omnesque partes, sicut calor ubique 
partium corporis est; unde et alimentum sive nutrimentum per totum 
corpus diffundi debet per venas atque arterias. 


Cum ergo tale sit humidum vitale, huic non omnino absimile 
nutrimentale, quo resarcitur ac reparatur, esse debet; quare non pure 
aqueum, sed pingue, dulce ac veluti viscosum. Unde ad humidi 
primigenii reparationem non potest utique potus ipse simplex per se 
sufficere: non enim ex ipso solo potest sufficiens pinguedo elici: sed 
ciborum concoctio et ex cibi substantia solidiori facta mixtio addit 
humido illi symbolum ipsius naturae sarcimen, veluti viscosam 
pinguedinem; quove resarcitum humidum ex alimentis pinguius 
fuerit, eo melius et durabilius; semper tamen iam deperdito ac 
consumpto, imperfectius: hoc quidem magis, illud vero minus, 
secundum alimenti virtutem. Quo enim cibus perfectior est, eo 
magis ad humidi restaurationem confert; quo vero magis virtute 
deficit, eo minus ad deperditi humidi reparationem sufficiens est. 


Verum etsi perfectissima essent cibaria, nunquam tamen ex eorum 
alimentis posset aeque perfectum ac compar ei, quod deperditum est, 
humidum restaurari; cibus enim et alimentum, cum dissimile et 
contrarium sit in nutritionis initio adversaeque qualitatis, necesse est 
animalis virtutem ea in actione debilitar, cum agens omne in agendo 
repatiatur. Quapropter magis ac magis in dies animalis virtus 
debilitatur humidique innati virtus minuitur; quod si eius virtus 
aeque resarciretur, non senesceret, nec moreretur homo: sed cum ab 
initio actionis calidi in ipsum continuo minuatur, necesse est tandem 
deficere, cum aeque perfectum resarcimen non habeat. 


Nutrimentale siquidem humidum semper, etsi symbolae, alienae 
tamen naturae est: primigenium vero humidum ipsum in suam 
naturam convertit; veluti vinum infusam aquam modicam in suam 
naturam convertit, absque quod statim primo virtus depereat vini, 
sed adhuc potens est infusam in sui substantiam convertere; quo 
vero plus aquae infuderis, eo fit vinum debilioris virtutis ac forte 
minus ad convertendam in se alienam extraneamque substantiam; 
quod si diu infundatur aqua, tandem ita vini minuetur virtus, ut ab 
aqua prorsus superetur penitusque deficiat ab aqua devicta. Ita 


primigenium illud deperit humidum, nec potest animal perpetuo 
vitam agere, cum eousque res devenerit, ut necessarium humorem 
illud perdiderit. 


Ob hanc autem rationem non modicum ingluvies nimiaque 
insatiabilis gulae voracitas vitae longius protelandae officit. Per 
ipsam enim nimia fit extranei commixtio cum primigenio vitalique 
humido eiusque tum caloris virtus minuitur ac veluti nimia ac 
superexcedenti infusione obruitur et extinguitur. Hoc autem, etsi 
primo quidem ad hypostasum singulariumque detrimentum pertinere 
videatur, vergit tamen, illis mediantibus, ad speciei damnum estque 
amborum intertrimentum. Cum enim per individua generatio fiat, ad 
eorum infirmitatem plane generationis infirmitas sequitur: siquidem, 
ceteris paribus, eos, qui fortiores sunt meliorisque complexionis, 
cernimus fortiores ac durabiliores progignere proles, illis qui infirmi 
ac debiles sunt. 


Ipsa quoque luxuria et nimius inordinatusque coitus permagnum 
affert longiori vitae incommodum. Plerique enim nimia venere 
seipsos exhauriunt; obscenus enim ille luxus ac seminis emissio 
nimia vitae celerius exitum parat, cum primigenium vitaleque 
humidum valde exhauriat, exiccet et consumat. Hinc salacia ac multi 
seminis animalia, quae veneri valde incumbunt, celerius morte 
absumi cernimus; cuius rei paradigma de passerum maribus 
Aristoteles attulit quod minus vivant femellis, quoniam plurimam 
venerem sequantur. 


Id quoque etsi ad individuum spectare videatur, ipsum enim venere 
utitur, quoad prolem verum genitam in speciei incommodum 
proculdubio vergit. Qui enim immoderatae rei venereae indulget et 
saepius, quam natura docet ratioque postulat, non potest hic nisi 
debilem procreare prolem, cum semen non possit in eo tantae 
perfectionis esse atque virtutis, quantae foret si hac in re esset 
moderatior. Cum enim semen multigena sit magnaque virtute ac 


perfectione natura refertum, non permodicum ei tempus sufficit ut 
suae virtutis accipiat perfectionem consummatamque virtutem ad 
plene efficaciterque sua obeunda munera efficiendasque operationes. 
Coitus ergo nimium frequens ad vanam delectationem obscenasque 
voluptates et non iuxta naturae ordinem ad speciei conservationem 
sobrie in usum vocatus, in causa est ut semen, per quod servatur 
generatio, non adeo potentis sit virtutis ad speciei reparationem ac 
esset si sobrie parciusque iuxta naturae institutum administraretur. 


Quod in maximum speciei incommodum ac detrimentum vergit eo 
maxime quo, eo vitio in causa existente, factum est ut homines 
intempestiva ac praematura connubia contrahant ante debitam 
maturitatem naturalemque perfectionem ad validam generationem 
commode sufficientem atque potentem generationi intendant. 
Siquidem miseranda hac nostra tempestate ante oculos cernimus 
puerulos adhuc atque puellulas copulari coniugio, amplexibus 
vacare, generationi intendere, quorum anni, si pariter iungantur, vix 
aetatem virilem attingerent; ut merito in proverbium tractum sit 
pueros generare pueros. Qui autem fieri possit ut hoc pacto non 
admodum debilitetur humana propago? Quemadmodum enim 
granum immaturum aut semen non debita maturitate perfectum, 
gignere non potest fructum convenientem et fortem multaeque 
durationis; ita plane in hominibus dicendum videtur: eos, qui sic 
ante tempus propriae perfectionis consummataeque virtutis in robore 
generationi vacant, non posse efficaciter suae speciei 
conservationem moliri; unumquodque enim tunc valide generare 
potens est, cum in sua specie propriam adeptum fuerit perfectionem 
virtutemque omnem suae hypostasi convenientem. 


Hi ergo, qui longe adhuc a suae perfectionis termino absunt, 
quomodo feliciter prolem generare poterunt? Et licet verum sit 
homines ut decimum quartum attigerint annum quoad mares, et 
duodecimum vel circiter quoad feminas, ad generationem ut 
plurimum sufficere, manifestum est tamen non posse illis tam 


perfectam inesse generandi virtutem, ut posteaquam in robur virile 
evaserint. Donec enim ad ipsius individui augmentationem 
plurimum intendit natura vegetatrixque potentia, non admodum 
sollicita de specie est ad generationis semen perficiendum; verum 
posteaquam augmento ad naturae debitam quantitatem evexerit 
individuum, tunc liberius ad speciei multiplicationem intendit 
efficitque tunc semen, quod de alimento superfluo resolutum est, 
potentius ad sibi simile generandum. Etenim cum complexio, ex qua 
plurimum vitae longitudo dependet, et ipsa vel maxime ex bona 
optimaque seminum tum maris tum feminae coniunctione 
dependeat, ex perfectione vel imperfectione eorum et seminum 
perfecta vel imperfecta prolis complexio, ut plurimum, temperatur et 
efficitur. 


Verum enimvero etsi optima semper esset ea coniunctio quoad 
naturam fieri potest, necesse esset tamen defectum semper aliquem 
in aetatibus reperiri, deficientibus semper posterioribus a primis. 
Etenim quemadmodum nutritio ad individui restaurationem, sic 
generatio ad speciei reparationem naturae instituto ordinata est; ac 
sicut nutritio non potest ipsum individuum sine corruptione 
perpetuum ac immortale conservare, sed tandem deficere ipsum 
necesse est, ex quo non aeque satis per nutritionem primigenium 
humidum resarcitur ad perfectionem absumpti, sicque continuo 
deficit caloris vivifici fomentum ac perinde vigor — propter quod 
tandem necesse est rem devenire ad interitum, calore vitali eiusque 
pabulo penitus deficiente; — ita plane generatio, quae ad speciem 
non satis aeque fortem ac validam [propagandam] reparat speciei 
virtutem ut in principio fuerat, et quo amplius per generationes 
species propagatur animalis, eo continuo magis ac magis infirmatur 
virtus primariae complexionis quae in primaevis erat individuis: 
sicque paulatim in dies debilitatur virtus complexionis humanae. 
Siquidem a propagatione species ipsa dependet: haec autem a 
generatione: generatio vero a semine: semen demum a primigenio 


humido, quod semper magis ac magis in dies labefactatur et in 
singulis generationibus eius est sequior virtus atque infirmior. Quare 
cum eius virtus continuo labefactetur, nec satis aeque restauretur, 
necesse est et generationes continuo labefactari invalidioresque in 
dies esse virtutemque speciei debiliorem ac infirmiorem semper 
magis magisque in dies. 


Et id quidem non solum in hominibus, sed indubie et in bestiis, 
plantis, herbis, arboribus eorumque fructibus verum reperitur ex 
eadem ratione. Et haec quidem naturalis ratio nobis ipsa demonstrat 
non posse omnes rerum viventium species perpetuo stare 
aeternasque esse: sed tandem necessario deficere ac desistere 
oportere. Siquidem finita speciei virtus est; cumque eius virtus 
singulis generationibus minuatur, necessum est aliquando consumi: 
finitum enim per ablationem finiti absumi necesse est. 


Est et alia vitae longitudinis causa, coelestis scilicet influxus solis 
aliorumque planetarum et astrorum. Vim enim habent haec in 
elementa et mixta: in elementa quidem, veluti cum sol absque igne 
suis radiis ignem generat, et aquam calefaciendo resolvit in vaporem 
et aerem; deinde etiam elementa miscet, copulat applicatque ad 
pugnam, ut ipsa postmodum per se producant effectus: ex terra enim 
exhalationes, ex aqua vapores in ignem et aerem sol attrahit, quae 
coniuncta se mutant. 


Mixtorum etiam causa sunt, tum quia elementa congregant ad 
mixtionem et id ultra virtutem formae productivam infundunt. 
Formae enim mixti productio non ab elementis, sed a coeli virtute 
est: inducit tamen non citra elementorum vires ac virtutes. Deinde et 
viventium in causa sunt, tum quia elementa congregant virtutemque 
formae productricem infundunt; vel si non totam in universum 
virtutem imprimunt, coadiuvant tamen aliam virtutem, puta seminis, 
caloremque naturalem coalunt. 


Imo is calor non elementaris, sed coelestis est, a coelesti, inquam, 
virtute, non elementorum. Cum autem is calor principium vitae sit 
eumque virtus coelestis astrorumque indat, elucet manifeste coelum 
et astra suis influxibus longitudinis vitae causam esse; cum enim 
esse rei causa sint, sunt pariter et vitae et durationis. 


Demum: vitae cuiuscunque duratio a divina voluntate liberrima 
pendet; unde B. lob ait: Breves dies hominis sunt; numerus mensium 
eius apud te est: constituisti terminos eius, qui praeteriri non 
poterunt. 


His ergo sic positis, ad id, quod quaesitum est, iam respondendum 
erit. Dicimus itaque primaevos illos patres longissime vitam in terris 
protelasse, quoniam omnes, quae mox dictae sunt, vivendi rationes 
in eis potissimae erant et ad diuturniorem vitam appositissimae. Si 
enim ad primam inspiciamus, optimae erant complexionis atque 
fortissimae. Primi enim naturae humanae parentes, Dei plasmata, 
Dei, inquam, manu formati, perfectissimam sortiti fuere 
complexionem optimamque temperiem. Dei enim perfecta sunt 
opera et eo maxime, quo eos in hanc sententiam condiderat ut 
perpetuo immortalem vitam ducerent, nec mortem gustarent in terris. 
Ad quem finem prohibitum illis erat lignum vitae a Deo, quod 
speciei virtutem adeo suapte natura confirmare ac roborare natum 
erat humidumque primigenium per actionem caloris deperditum 
resarcire, ut immortalitatem eius ligni beneficio sortitus fuisset 
homo. Sic enim legimus: Nunc ergo, ne forte mittat manum suam et 
sumat etiam de ligno vitae et comedat et vivat in aeternum. Post 
peccatum vero, absque ligni eius beneficio ob complexionis 
fortitudinem viriumque robur nongentis triginta annis vixit; 
primariae autem complexionis illius virtus in primaevis illis 
hominibus vel minimum labefactata perbelle duravit. 


Deinde vero et secunda ratio vivendi perfecta admodum fuit in eis. 
Cum enim condidisset Deus hominem ut perpetuo viveret, profecto 


calore eum vitali perfectissimo ac vivacissimo, humido quoque 
primigenio uberrimo calorique proportionatissimo ipsum 
attemperavit: horum enim proportio vitae longiori ducatum praestat, 
haec vitam efficiunt. Cum vero tum complexionis tum horum virtus 
per generationem in prolem transfundatur, quo est generatio validior, 
eo ad speciei virtutem perfecte servandam horum virtutem efficit 
validiorem ac potentiorem. In virili autem aetate validissima 
generatio est; tunc enim vegetatrix potentia, cum debitam individuo 
perfectionem acquisierit, de speciei conservatione sollicitior facta, 
natura ad generationis semen perficiendum vacat efficitque tunc 
semen ad sibi simile generandum potentius maiorique refertum 
virtute. Primaevi autem illi homines non priusquam in virile robur 
evasissent generationi intendebant: nullus enim ante diluvium legitur 
ante sexagesimum annum genuisse, sed supra, centesimum 
octogesimum septimum usque annum generationem nonnulli 
distulere. 


Quapropter cum perfectissimi tunc primigenii vitalisque humidi et 
caloris primi parentes extiterint, ipsi quoque speciei virtutem vel 
minimum aut nihil labefactatam in filios generatione transfuderint, 
ceterique illius aetatis, qui leguntur homines perfecte geniti, ipsi 
quoque non ante debitam maturitatem naturalemque perfectionem ad 
validam generationem sufficientem filiis procreandis operam 
dederint: virtus speciei tunc perfectissima perfecteque propagata per 
validam generationem diutius in individuis persistebat, ob primigenii 
humidi vivificique caloris perfectionem incolumenque virtutem, a 
conditione fere nihili labefactatam. 


Tertia quoque ratio magnum praestitit longiori vitae emolumentum. 
Etenim quo perfectior est alimentorum nutrimentalisque humidi 
virtus, eo perfectius primigenium humidum resarcitur. Et tunc 
quidem temporis terrae nascentia, quibus homines vescebantur, 
perfectioris utique ac multo melioris erant virtutis, quam nunc sint, 
tum quia diluvii aquis plurimum labefactata est productiva terrae 


virtus ob aquarum salsedinem: Rupti sunt enim fontes abyssi 
magnae, quod est mare oceanum, omnium maximum: salsedo vero 
plurimum terrae officit; quapropter post diluvium filiis Noe carnium 
esum Deus contribuit, post herbas herbarumque et arborum fructus 
et semina. 


Praeter id autem etiam per multiplices generationes deficit hominis 
alimentorum virtus, quoniam eorum etiam generatio non perfecte et 
examussim speciei virtutem instaurat, sed continuo virtus minuitur: 
sicut et primigenium eorum humidum non plene per alimentarium 
resarcitur, alioquin nunquam corrumperentur, nisi ab extrinseco; et 
horum quidem debilitatio in hominum damnum vergit, quoniam his 
pro cibo et alimento utitur homo. Quo vero cibus hic virtute deficit 
magis, eo minus ad humani corporis reparationem sufficit, sed 
ineptum magis magisque est. Cum ergo multo perfectioris 
efficaciorisque virtutis [essent] hominum alimenta cibusque tunc 
esset perfectior quam nunc sit, profecto ad longiorem vitam 
conducebant magis ad corpus restaurandum aptiora. 


Deinde vero non nimium homines illi gulae indulgebant, sed 
frugaliter vivebant et convenienti mediocrique alimento utebantur ad 
victum simpliciaque alimenta adhibebant in cibum, quae, ut medici 
aiunt, ad vitam conservandam praestant magis quam compositiora. 
Illi certe fructus terrae et illos quidem optimos adhibebant in cibum, 
prout Adam, qui per infusam vel innatam scientiam naturalium 
omnium herbarum fructuumque terrae virtutes vitae plurimum 
conducentes, cognoscebat in usumque adduxit posteritati illius 
aetatis. In potum vero aquam habebant, non merum; parcitas vero et 
mediocris sobrietas in victu longiori vitae plurimum prodest, 
quoniam minus extranei humidi cum primigenio miscet; excrescens 
enim nutrimentale humidum primigenii virtutem plurimum 
labefactat atque debilitat, natura cum sit extraneae. 


Deinde etiam vitam continentem valde primaevi illi homines 
ducebant; ad centesimum enim usque circiter annum, plus minus, 
continentem incorruptamque vitam ducebant; postmodum vero 
connubia celebrantes non ad vanam delectationem obscenasque 
voluptates venereas explendas, sed sobrie parciusque coitum in 
usum vocabant iuxta naturae ordinem, ad speciei conservationem 
illum administrantes, ad filios filiasque procreandas. Continentia 
vero longitudini vitae plurimum conducit, sicut nimius coitus officit 
permagnumque affert detrimentum, ceu salacia ac multi seminis 
animalia, quae venerem valde sequuntur vita celerius absumi 
conspicimus. Obscenus enim ille luxus nimiaque seminis emissio 
primigenium humidum valde exiccat, quo deficiente necesse est 
animal vita excedere; castitas vero et continentia ad vitae 
longitudinem confert plurimum. Hinc supra in expositione 
adnotavimus, post Adam omnes qui coniugium acceleravere, vita 
quoque celerius eo absumptos esse; eos vero qui longius 
continentem et castam duxere vitam, longiori periodo perfunctos 
esse: ceu fuit Iared qui triginta duobus annis plus Adam vixit, 
quoniam tantundem temporis plus eo continentem vitam egit; 
similiter Mathusala annis triginta novem plus primo parente in vita 
hac commoratus est, quia annis valde plurimis castam vitam plus eo 
egit. 


Aspectus quoque siderum bonus eos plurimum ad longiorem vitam 
iuvabat. Siquidem primaevi illi homines in orientali plaga orbis 
incolae fuerunt, qua parte, cum dextra sit orbis, optimus est siderum 
aspectus, unde àznAvtnc ventus, qui subsolanus Latinis dicitur, in 
oriente sub solis radiis nascens, vitae, dum spirat, maxime favet et 
fovet; vitae autem periodus ab astrorum aspectu et virtute non 
modicum pendet, ut supra diximus. 


Demum tantae longitudinis dispositionem divinam in causa 
ponimus, qua sunt cuncta in ordine, pondere et mensura disposita 
dulciter atque suaviter; quae sic statuit ut illius temporis homines 


longaevam tanti temporis vitam agerent, ut et humana propago 
melius posset et crescere et diffundi: homines quoque rerum 
experientias adipiscerentur, artes ad vitam conducentes atque 
decentes invenirent, rerum causas venarentur et scientias rerum 
contemplatione investigarent. Voluntate itaque ac Dei virtute tanto 
tempore in vita perstiterunt. 


Dico autem non quod miraculo vixerint, hoc est supra naturae vires, 
vel omnipotenti Dei virtute, citra naturae munus, et opera eos vivere 
voluerit; hoc enim falsum est: siquidem anima functiones suas et 
opera in corpore exercebat; sed quemadmodum [multiplicatio] 
filiorum Israel in Aegypto et post Dei omnipotenti virtuti tribuitur, 
quemadmodum ipse dixit: Multiplicabo semen tuum sicut stellas 
coeli et... arenam... maris, quod natura quidem non valuisset 
tantocius, nisi praecipua Dei virtute adiuta et suffulta, in tantam 
multitudinem excrescere et in tot propagines ex uno stipite diffundi; 
ita quoque primaevi illi homines longissimum illum vitae periodum 
protelasse dicamus, Deo naturae suppeditante virtutem ne citius 
defecisset; naturalis tamen non supra naturam vita ipsorum censenda 
est, sicut Hebraeorum generatio naturalis fuit. 


CAPUT SEXTUM 


Vitr. 1-2 Cumque coepissent homines multiplicari super terram et 
filias procreassent, videntes filii Dei filias hominum quod essent 
pulcrae, acceperunt sibi uxores ex omnibus, quas elegerant. 


Textus Hebraicus: Et factum est quia coepit homo multiplicari super 
faciem terrae et filiae natae sunt illis; et viderunt filii Dei filias 
hominum quoniam pulcrae ipsae, et acceperunt sibi uxores ex 
omnibus, quas elegerant. 


Chaldaicus Interpres: Et fuit cum coeperunt filii hominum 
multiplicari super faciem terrae et filiae natae essent illis, et viderunt 
filii principum filias hominum quia pulcrae ipsae, etc. 


Textus Graecus: Et factum est quando coeperunt homines 
multiplicari super terram et filiae natae sunt ipsis, videntes filii Dei 
filias hominum, etc. 


Fuit nonnullorum Hebraeorum in Gemara loci huius expositio, qui 
Dei filios angelos intellexere, qui incubi mulieribus adhaeserint et ex 
illis connubiis prognati filii gigantes fuere. Verum si angeli 
peccavere, ipsi, non homines, dare poenas tantorum scelerum 
debuerant. Refert autem Sacra Scriptura hominum, non angelorum 
scelera ut diluvium invaderet in causa extitisse: Videns, inquit, Deus 
quod multa hominum malitia esset in terra, et cuncta cogitatio cordis 
humani intenta esset ad malum omni tempore, poenituit eum quod 
hominem fecisset in terra. At Rabbinus Abrabanel ait mysticam 
atque secretam eam expositionem esse. 


Alii vero iudices nobiles et populorum magnates per Dei filios 
intelligunt, qui videntes filias hominum popularium sibique 
subiectorum pulcras atque ornatas, eorum pulcritudine capti, invitis 
parentibus ac vi e domibus rapientes, in uxores ducebant. At si 


iudicum et potentum universa ea facinora erant, cur non ipsi tantum, 
sed omnes in universum homines in eorum facinorum poenam aquis 
diluvii submersi pereunt? 


Alii deorum filios interpretati sunt, per deos intelligentes proceros 
illos homines iustos et virtute conspicuos, qui divini quodammodo 
homines videbantur, tum quia tandiu vivebant tum quia eorum vita 
eo longius protelata virtutibus omnibus elucebat; hi sunt qui 
hucusque reliqui sunt. Eorum vero filii patrum iustitiam minime 
aemulati, sed a parentum iustitia et pietate in omnem iniustitiam et 
impietatem prolapsi, tam miserandae diluvii cladis in causa fuere. 
Sed si isti peccavere, et isti tantum puniri debuere. 


Alii Dei filios a Seth et Enos descendentes intelligunt, qui ob Dei 
cultum, quem habebant, (filii Dei vocabantur); siquidem Enos 
tempore nomen Dei invocari coeptum est. Hi ergo patrum pietatem 
religionemque aemulati Deum colebant; a Cain vero descendentas 
paternam impietatem referentes, a Deo aversi omnino erant. At vero 
cum et filii Dei a iustitia et pietate declinaverunt ad mala 
perpetranda, cum omnes declinassent factique inutiles essent, nec ad 
unum usque reperiretur qui bona operaretur: videns... Deus... ac 
dolore cordis tactus intrinsecus, delebo, inquit, hominem, quem 
creavi. Arridet plane ista positio. Nec tamen in universum omnes 
Seth filios intelligimus, sed probos ac iustos Dei voluntatem 
efficientes eiusque exequentes iussa atque mandata, quos Deus ut 
filios diligebat. 


Quapropter hunc locum ita, nihil reluctante, exponimus. Cumque 
coepissent homines multiplicari super terram. Commune speciei 
nomen homo est, sexum utrumque complectens: unde in hebraeo est: 
Cumque coepisset n7N multiplicari: iuxta id quod supra dictum est: 
Et vocavit nomen eorum Adam. Cum ergo humana propago nimium 
excrevisset nimiumque per iuges generationes propagum esset longe 
lateque diffusa, erant tamen adhuc inter homines multi iusti ac 


timorati, Deum agnoscentes et diligentes, qui quod iustum est et 
rectum coram Deo operabantur proximisque lucis exempla 
monstrabant. Erat tamen nihilo secius stultorum impiorumque multo 
maior ac pene infinitus numerus, qui nec Deum timebant nec 
hominem reverebantur: homines iniqui, impii, scelesti, facinorosi, 
sine affectione, sine pace: homines seipsos amantes carnisque 
illecebras quascunque obscenissimas pro viribus sectantes. 


Illi ergo homines iusti erant et pii: isti iniusti et impii; illi Dei spiritu 
agebantur spiritualesque erant: isti concupiscentiis abstracti et illecti, 
eis omnino parebant carnalesque erant; illi Dei filii erant, quod 
iustorum est: isti filii diaboli et opera patris volebant perficere. Isti 
filias genuerant vanas, impudicas, lascivientes et impudentissimas, 
quae fronte ac vultu impudentissimo, elato collo ambulabant, 
composito gradu et nutibus oculorum ibant et plaudebant in 
crispantibus et torti crinibus, in luxuriose ornatis vestibus et fasciis 
pectoralibus, in monilibus, armillis, mitris et discriminalibus, in 
olfactoris, inauribus, anulis et gemmis, hominum oculos pellicientes 
et ad se trahentes ad concupiscentiam, luxuriam atque lasciviam, 
factaeque sunt iustis in laqueum atque decipulam. Ecce enim ait: 
Videntes filii Dei filias hominum quod essent pulcrae, acceperunt 
sibi uxores ex omnibus, quas elegerant. 


Sicut Eva, cum vidisset vetitum illud lignum quod bonum esset ad 
vescendum et pulcrum oculis aspectuque delectabile... tulit atque 
comedit: ita isti, videntes filias hominum quod pulcrae essent, eas 
sibi in uxores acceperunt, non ob desiderium procreandorum 
filiorum cum eis connubia contrahentes, sed cupidine victi ob 
voluptatem et intemperantiam. Hi sunt qui Dei gratiam in luxuriam 
transtulere; pulcritudo siquidem aspectus indeque concupiscentia 
secuta illos allexit ad eamque adduxit intemperantiae et scortationis 
perniciem. Aspectus occasionem praebuit; spectando vehementi sunt 
cupidine capti; inordinatae autem concupiscentiae frenum non 
ponentes, nec cohibere volentes, obscenissimorum scelerum sub 


undis mersi sunt. Primo simplici intuitu aspexerunt; simplex autem 
ille aspectus ruinarum illis causa extitit, quoniam pulcritudinis 
spectaculo capti, postmodum ad eas concupiscendas aspexere; 
cumque per concupiscentiae conceptum eas in corde suo moechati 
fuissent, deinde inordinatis concupiscentiis nimium indulgentes 
permissisque frenis habenas profuse laxantes, earum congressibus 
demum, non nuptiarum lege, vel prolis procreandae gratia, sed ad 
venereas concupiscentias explendas usi sunt. 


Cum itaque alienigenas a Dei religione adamassent mulieres eisque 
ardentissimo amore copulati essent, illae eorum animos nimium 
allicientes, eorum pariter corda a Deo et iustitia ab omni pietate et 
religione averterunt, ut non amplius cogitarent quae Dei sunt, 
quomodo Deo placerent, sed quae carnis sunt, quomodo placerent 
uxoribus. Quapropter cum a iustitia et pietate mulierum causa aversi 
in omne obscenum scelus, impium et iniquum opus pauci illi, qui 
iustitiam, adhuc inter homines illos nequissimos servaverant, essent 
prolapsi, absque ulla reparationis spe vel salutis - impossibile enim 
est, ut ait Apostolus, eos, qui semel sunt illuminati, gustaverunt 
etiam donum coeleste et participes facti sunt Spiritus Sancti, 
gustaverunt... nihilominus bonum Dei verbum virtutesque saeculi 
venturi, et prolapsi sunt, rursus renovari ad poenitentiam, - disposuit 
Deus homines e terra perdere mundumque diluvii aquis a tot 
tantisque sordibus abluere. Unde sequitur: 


Vr. 3 Dixitque Dominus: Non permanebit spiritus meus in homine in 
aeternum, quia caro est; eruntque dies illius centum viginti annorum. 


Textus Hebraicus: Et dixit Dominus: Non iudicabit spiritus meus in 
homine in saeculum, eo quod etiam ipse caro est; et erunt dies eius 
centum viginti anni. 


Anima hominis apud B. Iob dicitur spiritus Dei: Donec superest 
halitus in me et spiritus Dei in naribus meis. 


Paraphrastes Chaldaicus: Et dixit Dominus: Non consistet generatio 
mala ista in conspectu meo in saeculum, propterea quod illi sunt 
caro et opera eorum mala; spatium dabitur eis centum viginti 
annorum si forte convertantur, sive poeniteant. 


Targum Ierosolymitanum ita hunc locum paraphrastice reddidit: Et 
dixit sermo Domini: Non iudicabuntur generationes, quae stant ad 
consurgendum exinde post generationem, vel aetatem diluvii, ut 
pereant, disperdantur et percutiantur exterminatione. Annon spiritum 
meum dedi in hominibus, quia caro illi sunt? Et opera eorum opera 
bona, et opera eorum opera mala. Ecce dedit eis spatium centum 
viginti annorum, si forte agant poenitentiam, vel non agant. 


Textus Graecus cum nostro concordat. 


Diuersae admodum expositores, tum nostrates tum Hebraei, hunc 
locum exposuere. Est autem in Textu Hebraeo dictio una amphibola, 
unde omnis diversitas orta est. Nam ]17?, ea vox potest tum a radice 
17 emanare etrique sensus: Non iudicabit, sive certabit, aut rixabitur 
spiritus meus: T7 enim 1udicare, rixari, certare et contendere 
significat; potest nihilo minus a 77) deduci, quod est vagina, sitque 
T7 pro 117 ponaturque hannach loco daghes, sicut est U3', a VA. 


Rabbinus Salomon iuxta primum vocis significatum ita locum 
exponit: *Non rixabitur, aut tumultuabitur spiritus meus intra me in 
saeculum propter hominem, perdam ne illum, an miserear". 
Rabbinus vero Ioseph Kimchi: *Non rixabitur, aut contendet spiritus 
meus superior, quem insufflavi in hominem, in saeculum cum 
corpore, quod animales belluinasque sequitur voluptates, quas ille 
nequaquam sequitur". Alii aliter, quorum nil confert per singula 
texere expositiones. 


Nos itaque hunc locum ita exponimus. Non permanebit spiritus 
meus, iuxta secundum vocis significatum: non vaginabitur: per 
spiritum enim rationalem animam intelligimus, quam Deus formato 


homini inspiravit... et factus est homo in animam viventem. Dicitur 
autem: Spiritus meus, per specialem creationem: non enim omnes 
animae una creatae sunt a principio, neque a prima [anima] ex 
traduce manant, sicut humana corpora omnia a primo hominis 
corpore per generationem traducuntur; sed genito in matris utero ex 
semine viri atque mulieris humano corpore et concinna 
organizatione disposito, anima a Deo, nullo alio mediante, creata 
infunditur et fit homo estque corpus veluti vagina spiritus humani, 
qui in eo veluti gladius in vagina continetur. Voce tamen concinna 
magis noster Interpres paraphrastico more id expressit, dicens: Non 
permanebit spiritus meus in homine. Accipiendus autem hic homo 
est sicut ibi: Formavit autem Dominus Deus hominem de limo 
terrae, et inspiravit in faciem eius spiraculum vitae, et factus est 
homo in animam viventem. In aeternum, inquit, idest multo valde 
tempore, ceu ad hoc usque tempus vixere homines paulo citra 
millenarium annum. Quia caro est: hoc est quia spiritu illo coelesti, 
quem ego insufflavi, abutuntur et quasi sola carne circumdati 
animaque carerent vitam absumunt, seipsos totos carnalibus 
operibus prodigentes; quia sunt animales homines, quae Dei sunt 
nihili sapientes: cum ego rationalem animam creaverim, ut me 
bonum summum agnosceret et intelligeret: intelligendo diligeret ac 
summe amaret: amando possideret, ut tandem frui posset. Ipsi vero 
nec me, nec quaecunque mea sunt, agnoscentes aut agnoscere 
volentes, sed blasphemantes potius, quaecumque norunt in his 
tanquam bruta animalia corrumpuntur: carnalibus enim affectionibus 
et sensibus ducti et acti, in belluarum modum vivunt. Cum ergo 
coelesti eo spiritu tantopere abutantur, ut in vanum omnino 
rationalem animam accepisse videantur, brutali tantum contenti 
eiusque operibus semper occupati et dediti, non permanebit spiritus 
ille meus in homine in aeternum. 


Verum quia desperata omnino adhuc salus non est - homines enim 
sunt et poenitere adhuc possunt ut debent, - ut, relicta impietate et 


via sua mala, convertantur ad me faciantque iudicium et iustitiam et 
non pereant, erunt dies eorum centum viginti anni, in quibus 
poterunt si voluerint delictorum suorum poenitere. Possunt enim, 
nam et rationem habent, qua et quae agenda sunt bona quaeque non 
agenda sunt mala possunt discernere: et voluntatem, qua perpetrata 
mala plangere et plangenda iterum non committere. Adhuc enim 
spiritus ille meus, qui in eis est, tanquam iudex in eis sedet, potens 
quod rectum est iudicare in conscientiae iudicatorio: adhuc 
ouvtnpnoigo illa conscientiae scintilla, contendit et pugnat adversus 
mala, quae semper se a peccato immunem immaculatamque 
conservare cupit ac custodire, nec extingui unquam potest, quin 
semper in malum remurmuret; hanc enim non valent violatores 
constupratoresque animarum daemones corrumpere. Hinc rixa 
discerpens et discrucians, supra quam cogitari possit, infelicem ac 
miserandam animam peccatricem, veluti acerbissimus quidam 
vermis, qui pungentissimo semper aculeo pungit, mordet ac rodit 
continuo nec unquam moritur; quoniam naturalis ille instinctus, 
scintilla illa rationis, apex ille mentis malum semper abhorret et 
execratur, semperque ouvtrjpnoig ad Dei dilectionem et bonum 
impellit; reproba tamen voluntas pravis voluptatibus depravata atque 
corrupta toto odiorum conatu in adversum resilit. Ipsorum 
deliberatione opus est, si velint a malo declinare poenitentesque 
delictorum bona facere; ego centum viginti annorum tempus 
contribuo; quod si intra id tempus non eos malorum poenituerit, 
diluvio peribunt. 


Vr. 4 Gigantes autem erant super terram in diebus illis. Postquam 
enim ingressi sunt filii Dei ad filias hominum, illaeque genuerunt: 
isti sunt potentes a saeculo viri famosi. 


Textus Hebraicus: Gigantes fuerunt in terra in diebus illis, et etiam 
postea quam ingressi sunt filii Dei ad filias hominum, et genuerunt 
illis: isti sunt fortes, qui a saeculo homines nominis. 


Chaldaicus Interpres: Fortes, sive potentes fuerunt in terra in diebus 
illis, et etiam postquam venerunt filii principum ad filias hominum, 
et pepererunt ex illis, illi potentes, qui a saeculo homines nominis. 


Graeci habent: Isti fuerunt gigantes a saeculo homines nominati. 


Credidit vecors vetustas gigantes homines fuisse excelsissimae 
staturae et draconum pedibus, ab irata tellure procreatos in deorum 
perniciem, ut scilicet superis bellum inferrent Iovemque de coeli 
possessione deiicerent. Haec autem commenta sunt et indoctae 
poetarum fabulae. 


Nos certe dum gigantes audimus aut legimus, homines intelligimus 
proceros exelsaeque staturae, viribus fortes atque potentes, ceu de 
rege Basan, Og, dicitur, qui solus de gigantum stirpe superstes 
relictus fuerat monstrabaturque lectus eius ferreus... in Rabath 
filiorum Ammon, novem cubitorum habens longitudinis et quattuor 
latitudinis ad mensuram... virilis manus. De Goliath etiam qui 
altitudinis erat sex cubitorum et palmi. Ita quoque exploratores 
duodecim tribuum de terrae gentibus ad Moysen et populum 
retulere: Populus quem aspeximus, procerae staturae est; ibi vidimus 
monstra quaedam filiorum Enach de genere giganteo, quibus 
comparati, quasi locustae videbamur. 


Gigantes itaque homines sunt corpore sublimes ac vasti, viribus 
fortes atque robusti, ab hominibus tamen geniti. Quo vero corpore 
excelsiores ac vastiores viribusque potentiores erant, eo moribus et 
animo praviores ac nequiores: superbi, elati, luxuriosi, raptores, 
scelesti ac facinorosi; quapropter recte, forte secundum allegoriam, 
dicti sunt a poetis contra deos bella gerentes pedibusque serpentinis. 
Hominum enim gens quaedam impia erat Deum negans: ideo 
existimata Deum e coelesti sede pellere voluisse; pedibus vero in 
draconum volumine designati quod rectum nil cogitarent, totius 
vitae eorum gressu atque processu ad inferna vergentes. Unde facta 
de his gigantibus mentione, statim subinfertur: Videns autem Deus 


quod multa malitia hominum esset in terra et cuncta cogitatio cordis 
humani intenta esset ad malum. 


Unde autem orti sint manifestat, dicens: Postquam enim ingressi 
sunt filii Dei ad filias hominum, illaeque genuerunt, isti sunt 
potentes a saeculo viri famosi; ex hominibus, inquit, orti sunt, cum 
filii Dei, idest iusti illi homines filiique iustorum [ingressi sunt ad 
filias hominum]. Hi corporis statura cum essent proceri et fortes 
viribus, viri potentes dicuntur a saeculo nominati atque famosi, 
quorum fama passim in saeculis illis invulgaretur ob eorum 
magnitudinem et fortitudinem; vel forte melius viri famosi dicuntur 
quod, cum fortes viribus essent atque potentes, potestatem in 
subiectos nequissime exercebant veluti crudeles immanesque 
tyranni. Dicti sunt autem gigantes, hebraice: 277535, cuius 
etymologia duicitur a verbo: 751, quod est cadere. 


Hebraei in Bereshit Rabba, ut Rabbinus Abrabanel refert, inde aiunt 
sic esse dictos, quod filii Dei non acceperint filias hominum in 
uxores publico matrimonio, sed clandestino; cum vero illae ab his 
pepererunt, notum factum est peccatum eorum: quare filii eorum 
habiti sunt veluti illegitimi et nothi et propterea sic dicti sunt. 


Ipse vero Rabbinus Abrabanel aliam affert rationem huius nominis, 
quod cum filii Dei, qui statura proceri, sublimes vastique erant - et 
propterea forte sic dicti sunt, sicut montes Dei et cedri Dei, idest 
altissimi montes et maximi - adhaesissent ad filias hominum 
parvorum, idest minoris staturae, cum illae ab his concepissent, non 
valuerunt conceptos fetus ad nonum usque mensem portare in utero 
ob magnitudinem; quare abortum passae sunt et ante nonum 
mensem pepererunt ac propterea cadentes dicti sunt filii; 51 enim 
abortivum dicitur in lingua hebraica. 


Alii vero sic dictos putant, quod cum vasto et grandi corpore essent, 
ceteri hominum pavore illorum ceciderint, sicut et quidam populi 
terribiles vocati sunt: n"»8N , a terrendo. Alii existimant gigantes sic 


appellatos quod lapsi essent a communi corpulentia et excessissent 
patres suos in statura atque potentia. 


Ego vero sic dictos puto, eo quod suis facinoribus et impiis operibus 
homines prosternerent et ante se morte crudeli et immani violentia 
cadere facerent, nefariis manibus necem ob animi crudelitatem 
inferentes; unde ipsi in omne execrandum scelus, detestandumque 
facinus corruerunt seseque scelestissime et impiissime praecipites 
dederunt. Unde ob nequissima et scelestissima eorum facinora 
immanesque impietates nominatissimi erant, cum terram omnem 
violentia, impietate et crudelitate replevissent. Unde sequitur: 


Vrr. 5-7 Videns autem Deus quod multa malitia hominum esset in 
terra, et cuncta cogitatio cordis intenta esset ad malum omni 
tempore, poenituit eum quod hominem fecisset in terra. Et 
praecavens in futurum et tactus dolore cordis intrinsecus, Delebo, 
inquit, hominem, quem creavi, a facie terrae, ab homine usque ad 
animantia, a reptili usque ad volucres coeli; poenitet enim me fecisse 
eos. 


Textus Hebraicus: Et vidit Dominus quoniam multa malitia hominis 
in terra, et omne figmentum cogitationum cordis eius solummodo in 
malum omni die; et poenitudine ductus est Dominus, quia fecit 
hominem in terra. Et dolore affectus est in corde suo et dixit 
Dominus: Delebo hominem, quem creavi, a superficie terrae, ab 
homine usque ad iumentum, usque ad reptile et usque ad volatile 
coeli; quoniam poenitet me quia feci ea. 


Paraphrastes Chaldaicus: Et innotuit coram Domino quia multa 
malitia hominis esset in terra, et omne figmentum cogitationum 
cordis eius solum malum omnibus diebus, et poenituit Dominum in 
sermone, vel verbo eius quia fecit hominem in terra, et dixit in verbo 
suo ad conferendum furores eorum in beneplacito suo. Et ait 
Dominus: Delebo hominem, quem creavi, a superficie terrae, ab 


homine usque ad iumentum, ad reptile et ad volatile coeli, quia 
poenitet me in verbo meo quia feci ea. 


Textus Graecus habet: Et consideravit Deus quod fecit hominem in 
terra, sive animo retractavit. 


Sacra Scriptura prosopopoeia quadam mirifice hic Deum transvestit 
ac sub hominum veste demonstrat; quae enim hic dicuntur, per 
àvOpononáOeiav intelligenda sunt. Videns autem Deus, ait, quod 
multa malitia hominum esset in terra. Hoc est Deum videre, aliquid 
sibi innotescere; neque enim oculos habet ad videndum cum spiritus 
sit, non corpus: divino autem intellectui omnia, etiam abditissima, 
usque adeo nuda apertaque manifestissime sunt, nota et cognita ac si 
quis perspicacissimis oculis in luce clarissima ea cerneret. Hoc est 
ergo: Vidit Deus multam hominum malitiam: qua haec sibi innotuit 
manifestissime, etiam quae in penitissimis cordium intimis 
inscrutabilibusque latebris delitescebant. Ipse enim corda scrutatur 
renesque probat omnium; nec solum ea, quae foris parent, ut 
homines, clarissime videt, sed intimissima cordis intuetur. Ecce 
enim ait: Et cuncta cogitatio cordis: nihil sibi latebat omnino, sed 
ubique locorum ubique temporum omnia sibi dilucescunt. 


Praesens enim ubique est omni tempore, adeo ut nec locorum 
latibula, nec tenebrarum obscura, etsi maxima, aliquid ab eo vel 
celent vel abscondant. Hinc David ait: Quo ibo a spiritu tuo et quo a 
facie tua fugiam? Si ascendero in coelum tu illic es, si descendero in 
infernum ades. S1 assumam alas aurorae, habitabo in extremis maris, 
etiam illuc manus tua deducet me, et tenebit me dextera tua. Et dixi: 
Forsitan tenebrae operient me, et nox lux pro me; etiam tenebrae non 
obtenebrescent apud te et nox sicut dies lucebit; similes sunt 
tenebrae luci. Quam clarus ac potens est hic Dei oculus, qui aliena 
solis aut lunae non indiget luce, sed ipse per se lux est clarissima 
inter densissimas etiam tenebras clarissime nobis, tamen 


invisibiliter, lucens, qui aspectu simplicissimo omnem etiam 
abditissimum locum lustrat. 


Itaque vidit Deus quoniam multa malitia hominum esset in terra; 
malitia, idest pravitas et iniquitas operum et affectionum; multa, 
inquit, malitia: tum quia peccantium maxima erat multitudo; 
universa quidem tunc hominum alluvies et mala quaeque perptranda 
praeceps ruebat, universa gens illa et non recta nata natio, cui melius 
fuisset si nata nunquam fuisset, peccatrix erat, omnes filii nequam et 
scelerati ac vix unus repertus est iustus. Deinde vero multa eorum 
omnium erat iniquitas, quia non uno aut altero tantum peccatorum 
genere erant polluti, sed omni prorsus genere sese multipliciter 
maculaverant: populus gravi valde iniquitate. Neque vero ex 
passione tantum carnis illecebra et prava affectione ducti peccabant, 
ut plerisque contingit, sed ex industria, omni virium conatu et 
cogitatu maligno quisque iniquis operibus operam dabat: Et cuncta, 
inquit, cogitatio cordis intenta esset ad malum: hoc est, ut Graeci 
paraphrastico more transtulere, unusquisque cogitabat in corde suo 
diliginter ad mala perpetranda. A talibus autem tantisque sceleribus 
exercandisque facinoribus et pravissimis corruptissimisque 
affectionibus nullo unquam tempore desistentes, quotidie 
procedebant in peius: Omnis, inquit, cogitatio, sive figmentum 
cogitationum ad malum tantum, quia boni nihil agebant, sed nec 
cogitabant, omni tempore. Haec cum vidisset Deus, iustissime 
indignatus est; unde sequitur: 


Poenituit eum quod hominem fecisset in terra. Quid est: Poenituit 
eum? Nunquid homo est ut poenitere possit? Ecce de eo Samuel 
Propheta ait: Porro triumphator in Israel non parcet et poenitudine 
non flectetur; neque enim homo est ut agat poenitentiam. Per alium 
vero Prophetam ipsemet ait: Ego... Deus et non mutor. Beatus 
quoque Iacob Deum Patrem luminum vocat, apud quem non est 
transmutatio nec vicissitudinis obumbratio. Verum per àvOpomoc- 

1 à00c intelligendum est quod hic dicitur poenituisse Deum et cordis 


dolore intrinsecus tactum; homo enim, dum prius actum quippiam 
demolitur et destruit, facti iam operis se poenitere ostendit. Nihil 
tamen poenae aut doloris in semetipso passus est Deus, nullum 
discrimen; impassibilis enim natura est. Dicta sunt autem haec ut 
peccatorum gravitatem simul et acerbitatem intelligamus, *quae 
divinam meruerint offensam tanquam eousque increverit culpa ut 
etiam Deus, qui natura non movetur aut ira, aut passione, aut odio, 
provocatus videatur ad iracundiam". Poenitentia ergo facti hominis 
haec Dei divinam exprimit voluntatem, iustissime exigentem 
peccatorum poenas ab homine eumque de terra viventium delere 
volentem; dolor autem ille cordis ira est et indignatio divinae 
voluntatis, idest divinam exprimit voluntatem aequissimo iustitiae 
suae iudicio hominem peccatorum suorum punire volentem. 


Ira siquidem vindictae appetitus est et ulciscendi libido: et haec 
quidem in Deo est citra omnem passionem et perturbationem. 
Aequissima enim via Domini est, rectissima ac iustissima eius 
voluntas, quae omne quidem bonum praemiis bonis confertis ac 
supereffluentibus remunerare supra quam digna etiam merita 
exigant, malum etiam omne vult non impunitum abire. 


Videns itaque Deus tanta ac tot hominum detestanda execrandaque 
mala, scelera atque facinora, nulla aut irae, aut odii indignationisque 
passione permotus, aequissimo ac iustissimo voluntatis suae iudicio, 
vindictam malorum meritissimasque ac iustissimas peccatorum 
exigit poenas; vultus siquidem Domini super facientes mala, ut 
perdat de terra memoriam eorum. Unde ait: 


Delebo... hominem, quem creavi, a facie terrae, ab homine usque ad 
animantia, a reptili usque ad volucres coeli; poenitet enim me fecisse 
eos. Ecce, inquit, hominem ego mea manu condidi et creavi; quem 
etsi carne vestitum in terrae regione posui, in loco quidem 
tentationis — caro siquidem corruptelae, illecebra est, — eius tamen 
nunquam immemor factus sum, nunquam auxilio defui: sed eum 


iugiter visitans continuo mea gratia affui. Eum paulo minus ab 
angelis vel, si mavis, a Deo minui; mentem enim rationis capacem 
virtutemque animae corpori infusam dedi: gloria eum et honore 
coronavi, omnia sub pedibus eius subiiciens: super opera manuum 
mearum praefectum constitui, dicens ei ut dominaretur piscibus 
maris et volatilibus coeli et bestiis universaeque terrae; eum veluti 
alterum deum post me constitui, mea imagine et similitudine 
insignitum, ut cum his omnibus et ex naturae debito et deitatis meae 
honore me summopere coleret, me agnosceret et intelligeret mente et 
intellectu, me super omnia et in omnibus diligeret ac summo amaret 
affectu et corde pleno: ad mei gloriam et honorem bona quaeque 
totis viribus operaretur: ut post haec ego immarcescibilis gloriae 
corona auro, gemmis omnique lapide pretioso coronarem 
summisque honoribus et amplioribus praemiis, donis atque 
muneribus misericorditer et iuste donarem. Haec quidem mea erat 
sententia, in hanc eum sententiam condidi et creavi; consilium vero 
et propositum [est] iustitiae aequitas et rectitudo inobliqua et 
inflexibilis. 

At vero ipse homo, imo non homo, sed humus, terrenus totus, me 
summo bono relicto et post terga habito, mea gloria et honore 
contemptis, quaecumque fide et caritate me colentibus ac 
diligentibus praeparavi nihili pensis, me insuper floccifaciens et 
omnia bona mea vili habens, corruptibilibus bonis adhaesit; his 
oblectatus et delectatus, eorum, quae Dei sunt, nihil sapere, sed 
tantum quae carnis et mundi sunt, omni virtute contempta, iustitia 
relicta meisque mandatis transgressis, in brutorum animalium 
modum magis quam rationabiliter vitam agere sibi delegit. Quare 
animalis totus, factus similis iumentis insipientibus, quibus non est 
intellectus, totus carnalis et caro factus, indignum semetipsum 
reddidit nedum me meisque bonis, quae illi paraveram, sed vita 
quoque hac ipsa, ut spiritus ille meus coelestis, quem in faciem eius 


a conditione spiravi, in homine ad brutalem vitam agendum amplius 
habitaret: siquidem caro est. 


Verum enimvero quia natura volubilis est poteratque a via sua mala 
ad me converti ut operaretur iustitiam, impietate relicta, sicque non 
moreretur, sed vita viveret: poenitentiae tempus ei largitus sum ad 
id, centum viginti annos contribuens vitae ad poenitentiam eos 
expectans, ut viderem si forte converterentur a via sua pessima. Ipsi 
vero intra id tempus impietati ad impietatem et immunditiae ad 
immunditiam magis servientes, iniquitatibus iniquitates peccatisque 
peccata addidere. Quapropter secundum duritiam cordis sui et 
impoenitens cor eorum, magis magisque thesaurizaverunt sibi iram 
in die irae et revelationis iusti iudicii Dei, ignorantes quod 
benignitas mea ad poenitentiam eos adduceret; sed bonitatis et 
patientiae et longanimitatis meae divitias contemnentes. Quid nunc 
igitur facto opus est, cum res quotidie in peius eat? Consilio meo 
meoque incommutabilis voluntatis proposito de habenda iustitiae et 
rectissimi iudicii ratione servato, sententiam, in quam hominem 
creavi, mutato opus est; siquidem mutare novi sententiam, etsi 
consilium mutare non novi. 


Et haec quidem sententiae mutatio in Sacris Litteris poenitentia 
dicitur; et hoc est: Poenitet me fecisse eos: quia eos quidem ad vitam 
aeternam coelestemque gloriam destinaveram; nunc, aeterna morte 
damnatos, temporali etiam vita eos privare rectissimo iustitiae meae 
iudicio opus est. Verum quia et animalia cuncta in eius usum 
creaveram, eo deleto propter quem feci ea, ad quid ipsa vivent? Ea 
itaque cum eo simul delebo, ab homine usque ad iumentum, ad 
reptile et ad volatile coeli. 


His pro textus expositione positis, ad luculentiorem elucidationem 
quaesitum habere operae pretium erit in praesentiaturum: sit ne Dei 
voluntas immutabilis omnino, an verti atque mutari quoquo pacto 
possit. Mulla sunt enim in Sacra Scriptura quae vertibilem Dei 


voluntatem oculotenus ostendunt, velut hic dicitur: Poenitet me 
fecisse hominem; et in Samuelis 1: Poenitet me, ait, quod 
constituerim Saul regem. David quoque ait: Poenituit eum secundum 
multitudinem misericordiae suae; per Ieremiam quoque Dominus 

ait: Noli subtrahere verbum, si forte audiant et convertatur 
unusquisque a via sua mala, et poenitat me mali, quod cogitavi 
facere eis propter malitiam studiorum eorum. Idem quoque Propheta 
ait: Nunc ergo bonas facite vias vestras et studia vestra et audite 
vocem Domini Dei vestri, et poenitebit Dominum mali, quod locutus 
est adversum vos; et alibi idem ait: Si poenitentiam egerit gens ista... 
agam et ego poenitentiam; et multa alia sunt huiuscemodi. Deinde 
vero, cum liberrimae voluntatis sit Deus liberumque arbitrium 
habeat, quod ad opposita suapte natura est, cur verti non potest, ut 
quod prius nolebat velit, aut nolit volitum prius? 


Nos certe in Deo voluntatem esse dicimus et hanc quidem 
liberrimam, liberumque arbitrium habere Deum, cum habeat 
intellectum: voluntas enim intellectum sequitur, sicut appetitus 
sensitivus sensum; ac quemadmodum in quocumque sensus 
reperitur, appetitus quoque in eo est: ita cum intellectu semper 
voluntas in unoquoque invenitur, quae cognitum ab intellectu vel 
quaerit non habitum appetendo, vel in possesso quiescit amando et 
diligendo. In Deo itaque voluntas est sicut et intellectus; et sicut 
intelligere suum est esse, ita et suum velle; et veluti intellectus divini 
obiectum primarium ac per se primum illud verum divina essentia 
est, in quo omne aliud veri rationem participans clarissime elucet 
semper, et in ipso ac per ipsum cuncta semper intelligit — quapropter 
Dei scientia invariabilis incommutabiliter omnino semper est, — ita 
quoque voluntatis divinae summum illud bonum eademmet essentia 
obiectum ac finis est. 


Nec ab extraneo aliquo vel fine, vel obiecto movetur, sed a bono, 
quod suamet est essentia, Dei movetur voluntas. Quapropter primum 
movens seipsum movere aiebat Plato, eo plane modo quo intelligere 


et velle motus dici consuevere. Cum itaque neutiquam ab alio a se, 
tanquam fine et obiecto, divina voluntas moveatur, sed tantum a 
divina essentia, quae summum est bonum et in quo omne aliud 
bonum eminenter reperitur atque diligitur: cum incommutabilis 
omnino divina essentia sit, voluntatem quoque impermutabilem esse 
necessum est. Neque enim divina voluntas appetitiva vel affectiva 
vis est, ceu in nobis, ut quaerat et appetat bonum, quod non habet; 
sed in summo bono quiescit et delectatur diligendo et dilectio actus 
est voluntatis primus. 


Secundo: divinam hanc voluntatem liberrimam dicimus liberique 
arbitrii esse. Apostolus enim ait: Spiritus Sanctus dividit singulis 
prout vult, idest libero voluntatis arbitrio et non necessitatis 
obsequio. Ad Ephesios quoque ait: Praedestinati secundum 
propositum eius, qui operatur omnia secundum consilium voluntatis 
suae. Dico autem liberrimae voluntatis liberique arbitrii esse, 
quoniam non quidquid diligit, ex necessitate diligit ac vult; nanque 
et se suamque essentiam Deus diligit et alia quoque a se: diligit enim 
omnia, quae fecit, et tamen maxime rationalem creaturam, hominem, 
et intellectualem, angelum, et nihil odit eorum, quae fecit, sed 
omnibus sua bona seque ipsum, prout possibile est, communicare 
desiderat. Ceu res quaelibet naturalis, prout bona perfectaque est, 
proprium bonum communicare desiderat — hinc enim generatio 
naturalissimum opus naturae est, — ita nimirum Deus propria bona 
communicare aliis vult, quantum possibilitas affert et res capax 
suapte natura est divinam bonitatem affluenter in se recipere. 


Cum Deus aliis quoque a se bona communicare velit, et hoc diligere 
est bona alii velle, profecto alia a se diligit; sed se quidem ut finem, 
alia vero [ut] ad finem et propter finem, idest propter immensam 
suam bonitatem; et se quidem, idest bonitatem suam, quae sua 
essentia est, necessario diligit — sicut voluntas nostra ex necessitate 
beatitudinem vult, et ceu quaelibet alia naturalis potestas necessario 
in proprium ac primum fertur obiectum, — non enim potest Deus se 


non diligere: libere autem eatenus seipsum diligere dicitur, quatenus 
vult se diligere et se velle; in hoc enim praecipue ratio libertatis 
consistit, ut quidquid quis agit, velit se agere et velit velle. Alia vero 
a se diligit quidem, sed tantum propter finem diligit, idest propter 
bonitatem suam; haec enim divinae voluntatis obiectum plenissime 
sufficiens est eaque plenissime satiatur et iucundissime. Quare 
nonnisi bonitatem suam in rebus aliis Deus diligit. 


Nec propter se aliquid diligit in eis: ceu qui amaram sumit potionem 
nihil in ea praeter sanitatem diligit, quae finis illius est; nihil enim in 
ea est quo delectari possit, veluti dulcis si ea potio esset: tunc nedum 
propter sanitatem, sed propter dulcedinem etiam sumere eam vellet. 
At cum Deus nihil nisi bonitatem suam in rebus inveniat, quo 
delectari possit, nihil in eis nisi suam diligit bonitatem. At vero is qui 
potionem diligit, etsi non propter se, sed propter sanitatem, 
necessario tamen diligit, finem volens, idest sanitatem — absque ea 
tamen consequi sanitatem nequit, - finem enim volentes, necessario 
ea, quae ad finem sunt, volumus, cum absque eis finem adipisci non 
possimus; veluti nave opues est transfretare volenti, et cibo vitam 
conservare. Secus autem si quae ad finem sunt nequaquam sunt 
necessaria, sed absque eis potest utique finis adesse. 


Deus itaque cum nonnisi propter finem, idest bonitatem suam 
summam cuncta alia a se diligat, nec sint haec necessaria Deo ad 
suam bonitatem vel adipiscendam, vel augendum, aut 
conservandum, ens enim summe bonum summeque perfectum est, 
nec potest ei quicquam perfectionis adaugeri; bonorum profecto 
nostrorum nullatenus indiget. Quare clarissime liquet non necessario 
haec, sed mere libere velle ac diligere necnon operari. Cum enim 
liber sit, libere etiam operatur, non necessario: propterea operari 
dicitur omnia secundum consilium voluntatis suae. 


Tertio: divinam ipsam voluntatem necessariam esse dicimus ac 
omnino immutabilem. Necessaria quidem est, quoniam divina 


essentia necessaria est, et ipsa voluntas in Deo essentia est; et velle 
quoque voluntatis divinae necessarium est, sicut et scire intellectus; 
nam et velle et scire ab essentia non secernuntur. Sed scire quidem 
necessariam habet ad scita habitudinem, non autem velle ad volita: 
quoniam scire de rebus est prout in sciente sunt, velle autem ad 
volita prout in seipsis sunt comparatur; hinc est quod dicitur: veritas 
est in intellectu, bonitas vero in rebus. Cum ergo quaecumque alia a 
Deo sint, quatenus quidem in Deo sunt necessarium habent esse, 
quatenus autem in seipsis non necessarium; ideo scire quidem Dei 
ad scita necessariam habitudinem habet, quoniam in ipso sunt: velle 
autem non, quoniam res prout in seipsis sunt diligit, ideo non ex 
necessitate. 


Quod autem necessaria sit quidem in se divina voluntas et velle, non 
necessariam autem habitudinem ad volita extra se habeat, non a se, 
sed a rerum defectu est. Quod enim Deus non necessario velit alia a 
se, non ex defectu divinae accidit voluntatis, sed rerum ex propria 
ratione, quae quidem tales sunt ut sine eis summe perfecta 
perfecteque summa Dei bonitas esse possit, nec quicquam ei possint 
adaugere virtutis et perfectionis. 


Cum itaque necessaria omnino sit divina voluntas et velle, 
immutabilem quoque omnino esse necesse est; dico autem 
immutabilem esse non autem immutabilitatem velle. Siquidem 
immutabilis rerum aliquarum mutationem vult: ipse enim perpetua 
mundum ratione gubernans tempusque ab aevo ire iubens, dat cuncta 
moveri, movet omnia, tempora mutat, regna transfert, nunc poenis 
nunc praemiis afficit, semper stabilis immobilisque manens, et 
omnes naturarum mutationes volens, ipse nec mutatur, nec mutari 
voluntate potest. Tunc enim voluntas mutari dicitur, cum velle 
incipit quod prius nolebat, aut quod volebat nolle velleque desinit. 


Et id quidem nonnisi praeavia aliqua mutatione contingit, vel 
substantiae dispositionis, vel cognitionis. Cum enim voluntas 


nonnisi in bonum sibique conveniens feratur, his modis potest quis 
recenter bonum quippiam velle: aut cognoscit nunc sibi bonum, 
quod ignorabat prius, ad hoc enim consilia inimus ut sciamus quid 
nobis bonum sit; vel quia mox incipit quippiam conveniens nobis 
esse: veluti duplicibus vestiri cum nimium frigora urunt in hieme, 
quod quidem, calore aestuante in aestate, bonum non erat. Et hoc 
quidem non absque mutatione substantiae accidit, quoniam nunc 
frigorum iniuriis incipit affici et aduri, prius autem caloris. 


At vero tum Dei substantia tum scientia et cognitio immutabilis 
invariabilisque omnino est. Substantia quidem Dei mutari nullo 
modo potest vel a non esse ad esse, vel ab esse ad non esse, quoniam 
actus purissimus est. Quod autem mutabile est, in potentia est, nec 
potest purus actus esse; et substantia simplicissima omnis 
compositionis expers, nec cuipiam potest compositione misceri. 
Quod mutabile est potest utique recipere terminum et 
compositionem: summe autem simplex non potest cum aliquo 
componi. Deinde vero quia ens perfectissimum est, nec potest aut in 
melius vel deterius mutari, vel eius perfectio minui vel augeri. 
Deinde quia necesse est esse et infinitum esse; quod enim necesse 
est esse, praeter id quod habet aliud habere non potest esse: quod 
autem mutatur, ex eo quod mutatur, habere aliud potest et esse, et 
illud quidem contingens, cum prius non esset. Cum etiam infinitum 
sit esse, mutari non potest, quoniam si mutatur, cum mutationis 
termino componitur et illud pars esset ipsius: omnis autem pars 
excedi potest; id autem adversum est infinito. Demum: quidquid in 
Deo est, Deus est et ipse est quidquid habet, quoniam simplicissimus 
est. S1 ergo mutaretur, utique mutationis terminum haberet: et iste 
ergo mutationis terminus Deus profecto erit. Si igitur recenter 
mutatur, novus ac recens incipit esse Deus. Immutabilis itaque 
omnino Dei substantia est. 


Scientia quoque ipsius est invariabilis. Scientia enim Dei eius 
substantia est; ac sicut immutabilis omnino eius substantia est, ita et 


scientia. Non enim secundum creaturarum variationem ipsa variatur 
ex eo quod novit aliqua esse posse, quae non sunt, et posse non esse, 
quae sunt; ipse enim et res novit et variabiles mutabilesque esse, 
earumque motus et variationes penitus novit, quo universo temporis 
fluxu peraguntur, immutabilis semper manens. Cuncta enim, quae in 
tempore vel fiunt vel fieri quoquo modo possunt, in aeternitate sua 
ipse cognovit, quae omni coexisti tempori, sicut indivisibile centrum 
universae circumferentiae, ac veluti si oculus quidam eousque 
elevaretur, ut totum flumen a fonte, unde oritur, vel mare usque toti 
assisteret fluminis aquae ac partibus singulis universaque, quae in eo 
fiunt videret, omnem fluxum et mutationem, nullam mutationem 
passus. Ita plane Deus omnem temporis fluxum uno intuitu 
simplicique videt omnesque rerum mutationes, quae in eo fiunt; et 
sicut oculus ille infallibiliter immutabiliterque cuncta videret, nullam 
tamen necessitatem his imponendo, quae videt: sic et Deus. 


Immutabilis itaque Deus cum sit et substantia et cognitione, 
immutabilis quoque voluntatis omnino necesse est esse. Quapropter 
recte de eo in Numeris legimus: Non est Deus quasi homo, ut 
mentiatur, nec ut filius hominis, ut mutetur; et in Samuelis 1: 
Triumphator in Israel non parcet et poenitudine non flectetur; neque 
enim homo est ut poenitentiam agat. Cum ergo hic dicitur 
poenituisse Deum quod hominem fecisset, metaphorice 
intelligendum est per àvOponoc-nó00c, idest more hominum; et cum 
dicitur quod: Videns Deus quod multa malitia hominum esset in 
terra et cuncta cogitatio cordis humani intenta esset ad malum, et: 
Poenituit eum: non est intelligendum quod tunc viderit, quasi 
recenter cognoverit et ex nova cognitione poenituerit: siquidem ab 
aeterno cognovit; sed quod tunc hominum merita ob multam 
malitiam exigebant, ut deleretur eos Deus, quasi tunc vidisset. 


Poenituisse vero et ob aliud dicitur: quoniam non in hanc sententiam 
hominem condiderat, ut deleret, sed potius ut beatificaret, si tamen 
bona fecisset; ideo non absoluta vel beneplaciti simpliciter ea 


voluntas erat: sed ea conditione bonorum operum. Cum autem 
hominem perdidit, eam quidem sententiam, in quam primo condidit, 
mutavit, quoniam quem ad beatitudinem primo creavit, perditioni et 
damnationi tradidit. 


Et eatenus poenituisse dicitur, quatenus poenitentia haec sententiae 
mutationem significat, non autem consilii; consilium enim voluntatis 
suae nequaquam mutavit, quoniam tale erat et ab aeterno fuit, ut si 
iuste ageret, homo beatificaretur: si inique, perderetur; quapropter 
cum homo ob suam iniquitatem meruit, eum Deus perdidit et delevit. 
Ecce enim Noe, quoniam iustus fuit iusteque egit, 


Vr. 8 gratiam in oculis Domini, ut in textu dicitur, invenit, idest Deo 
placuit et ob iustitiam suam vivere meruit et finem ultimum, in quem 
Deus illum primo condiderat, consequi Dei gratia et beneficio. 


Vrr. 9 — 10 Hae sunt generationes Noe: Noe vir iustus atque 
perfectus [fuit] in generationibus suis, cum Deo ambulavit, et genuit 
tres filios, Sem, Cham et Iaphet. 


Textus Hebraicus: Istae generationes Noah: Noah vir iustus, integer 
in generationibus suis fuit: cum Deo ambulavit Noah; et genuit Noah 
tres filios, Sem, Ham et Iaphet. 


Ita et Chaldaeus Paraphrastes habet: Noah vir innocens, perfectus 
fuit in generationibus suis: in timore Domini ambulavit Noah. 


Disseruit Sacra Scriptura in genealogiae contextu generationes Noe, 
quod cum quingentorum esset annorum, genuit Sem, Cham et Iaphet 
hic eas iterum in medium affert, dicens: Hae sunt generationes Noe. 
Non ab re, nec sine ratione; quoniam ibi quidem in primo Geneseos 
ordine et genealogiae serie ab Adam ad Noe usque, ipsius Noe 
enumerantur generationes, sicut et aliorum patrum; nunc vero, 
quoniam ipse solus e diluvio ereptus est et filii eius, propterea eius 
iterum recensentur generationes, quoniam relictus est ipse secundus 
humanae generationis stipes ac veluti alterum principium ex quo 


omnes homines in posterum nascituri originem traherent. Insinuat 
etiam non plures filios filiasque genuisse, sicut omnes patres sui, sed 
tribus illis tantum contentus, cum omnibus filiis suis salvatus est 
propter iustitiam suam. 


Noe, inquit, vir iustus atque perfectus in generationibus suis fuit: 
iustus idest vir bonus et optimus; iustus, quoniam singulis, quae sua 
sunt, dabat: Deo quae Dei sunt reddens et hominibus quae hominum 
sunt. Deum enim fide et caritate colebat, honorem summum et 
gloriam soli Deo tribuebat, Deum in omnibus et super omnia corde 
perfecto et optimo, ex tota mente, anima et viribus diligebat; 
proximum quoque sicut seipsum diligebat, eis lucis exempla 
monstrabat, bona agere et a malis declinare suadebat; propterea 
iustitiae praeco dictus est. Iustus itaque erat, quoniam singulis quae 
sua sunt tribuebat. 


At nedum iustus, sed perfectus quoque et integer dicitur; quoniam, 
cum corrupisset omnis caro viam suam, ipse nequaquam carnis 
illecebram secutus est, sed Dei spiritu agebatur corpusque suum 
castigabat et in servitutem redigebat, ne, cum aliis praedicasset, ipse 
reprobus efficeretur. Carne itaque vilipensa Domino adhaerebat, ut 
unus spiritus cum eo efficeretur; hoc est quod dicitur: Cum Deo 
ambulavit Noe, iuxta illud: Ambula coram me et esto perfectus: et 
illud: Post Dominum Deum vestrum ambulate et timete eum. Cum 
Deo ambulavit, quia Deo placere studuit, Deum timuit et amavit; et 
eo magis laude et admiratione dignus est, quo solus ipse tunc 
repertus est inter homines universos qui Deum sequeretur; hoc est 
enim: In generationibus suis: quoniam omnis caro corruperat viam 
suam: ipse vero, iustitia omni servata, perfectus et integer solus 
inventus est. Quapropter cum inter scelestissimos homines perfectus, 
iustus repertus sit, in tempore iracundiae factus est reconciliatio, 
quoniam invenit gratiam coram oculis Domini et omnium hominum 
superstes factus est, speciei vero humanae veluti alterum principium 
et secundus stipes. 


Vitr. 11-13 Corrupta est autem terra coram Domino et repleta est 
iniquitate. Cumque vidisset Deus terram esse corruptam (omnis 
quippe caro corruperat viam suam super terram), dixit ad Noe: Finis 
universae carnis venit coram me; repleta est terra iniquitate a facie 
eorum, et ego disperdam eos cum terra. 


Textus Hebraicus: Et vidit Deus terram et ecce corrupta ipsa, 
quoniam omnis caro corrupit viam suam super terram. Et dixit Deus 
Noah: Finis omnis carnis venit coram me, quoniam plena est terra 
violenta a facie eorum, et ecce ego disperdo eos cum terra. 


Paraphrastes Chaldaicus: Et vidit Deus terram et ecce corrupta, quia 
corruperat omnis caro hominis viam suam. Et dixit Deus Noah: Finis 
omnis carnis venit in conspectu meo, quia impleta est terra 
violentiis, vel rapinis a facie operum eorum malorum, et ecce ego 
disperdo eos cum terra. 


Graeci habent: Tempus omnis hominis venit coram me. 


Targum Ierosolymitanum habet: Repleta est terra 2113) loin, idest 
latronibus et raptoribus. 


Corrupta est autem terra coram Domino: vel: Vidit Deus terram et 
ecce corrupta: sicut supra dictum est: Videns Deus, quod multa 
malitia hominum esset in terra, quia omnis eorum pravitas tum 
mentis et cordis in cogitatione, tum facinorum in opere: hoc est enim 
terram esse corruptam. Terrae autem nomine non eam, quam pedibus 
calcamus, intelligimus, sed homines, qui in terra sunt, sicut et in 
Evangelio legimus: Vos estis sal terrae; hominibus enim pessimae 
illius generationis omnibus peccatorum generibus depravatis atque 
corruptis, altius non competebat nomen: sicut Adae post peccatum 
dictum est: Terra es et in terram ibis. Peccatores enim verissime in 
terram ire dicuntur, quoniam corpora eorum, cum e terra sumpta 
sint, in terram quoque convertuntur, nec digniori unquam loco 


dabuntur; animae quoque eorum, etsi coelestem originem habeant, 
pondere tamen nimio et gravissimo peccatorum actae atque 
depressae, mox ut corpore solutae sunt, ad inferna descendunt, ad 
terram illam tenebrosam et opertam mortis caligine, terram miseriae 
et tenebrarum, ubi umbra mortis et nullo ordo, sed sempiternus 
horror inhabitat. 


Vidit itaque Deus terram, idest terrenos homines, esse corruptam, 
quoniam omnis... caro corruperat viam suam. Per carnem quoque hic 
hominem intelligimus, non bruta animalia, quae intelligentia non 
errante reguntur ad suum finem directe, nec divertuntur unquam aut 
aberrant, sed naturae iura nullatenus frangentes, recta semper 
tendunt ad finem via. Caro itaque haec universa, quae viam suam 
corrupit, homo est, de quo dictum est supra: Non habitabit spiritus 
meus in homine in aeternum, quia caro est. Haec caro viam suam 
corrupit turpissima et obscenissima venere; nulla enim habita ratione 
multiplicationis speciei, nulla considerata honestate, modos 
indebitos et quales natura horret coniunctiones invenere. Nam 
feminae eorum immutaverunt naturalem usum in eum usum, qui est 
contra naturam; similiter autem et masculi, relicto naturali usu 
feminae, exarserunt in desideriis suis [in] invicem, masculi in 
masculos turpitudinem operantes. Quapropter commotus Deus dixit 
ad Noe: 


Finis universae carnis venit coram me: innotuit, inquit, mihi 
generationis huius pessimae malitia ab initio, et tunc iuste merebatur 
ut eam e terra delerem; quoniam vero peccatoris nolo mortem, sed ut 
magis convertatur et vivat, centum viginti annorum tempus ad 
poenitendum eis benigne misericorditerque largitus sum, si forte 
converterentur a via sua mala ut bonas facerent vias suas et studia 
sua, et me poeniteret mali, quod contra gentem istam locutus 

fueram. Verumtamen iam tempus istud poenitentiae impletum est et 
consummatum iam abiit; iniquitatibus iniquitates superaddentes, 
omni malitia cumulatius pleni sunt. Ecce enim repleta est terra 


iniquitate a facie eorum, idest propter eorum mala opera: ipsi enim 
pleni prius erant, nunc autem cumulatius repleti omni iniquitate, 
malitia, fornicatione, avaritia, nequitia, pleni invidia, homicidiis, 
contentione, dolo, malignitate, rapinis et latrociniis; susurrones, 
detractores, Deo odibiles, contumeliosi, superbi, elati, inventores 
malorum, parentibus non obedientes, insipientes, incompositi, sine 
affectione, absque foedere, sine misericordia: iustitiam meam non 
agnoscentes nec intelligentes. Video quod qui talia agunt digni sunt 
morte: quid igitur facto opus est? Ego disperdam eos cum terra. Tu 
itaque, Noe, vir iustus et perfectus, quoniam gratiam in oculis meis 
invenisti, ne cum impiis pereas. 


Vrr. 14-16 Fac tibi arcam de lignis levigatis; mansiunculas in arca 
facies et bitumine linies intrinsecus et extrinsecus. Et sic facies eam: 
trecentorum cubitorum erit longitudo arcae, quinquaginta cubitorum 
latitudo, et triginta cubitorum altitudo illius. Fenestram in arca facies 
et in cubito consummabis summitatem eius; ostium autem arcae 
pones ex latere; deorsum cenacula et tristega facies in ea. 


Textus Hebraicus: Fac tibi arcam e lignis pini; nidos facies in arca et 
bituminabis eam ab intus et extra in bitumine. Et sic facies eam: 
trecentorum cubitorum longitudo arcae et quinquaginta cubitorum 
latitudo eius et triginta cubitorum altitudo illius. Fenestram facies in 
arca et ad cubitum consummabis eam desuper; et ostium arcae in 
latere eius pones; inferiora et secunda et tertia facies. 


Paraphrastes Chaldaicus: Fac tibi arcam de lignis cedri; habitacula 
facies in arca et operies eam deintus et foris in bitumine. 


Targum quoque Ierosolymitanum habet: de lignis 1311727, idest 
cedrinis. 


Graeci habent: De lignis quadratis. 


Porro ?33, quod est in Textu Hebraico, lignum est leve et ad 
fluitandum super faciem aquarum aptissimum, quale est pinus: unde 


pinum plerique existimant ea voce proprie intelligi. Alii vero 
cedrum, iuxta Paraphrasim Chaldaicam. Talmudistae quoque 
Hebraeorum quattuor genera [cedri] esse dicunt, videlicet: 

Ait itaque: Fac tibi, hoc est ad salutem tuam, ut a diluvio salveris, 
arcam, veluti praegrandem navem; de lignis levigatis, idest levibus 
valde, qualia sunt pinea et cedrina; mansiunculas in ea facies, idest 
habitacula veluti animalium ad habitandum; et bitumine linies eam 
intrinsecus et extrinsecus, ad rimas fixurasque omnes occludendas 
ne aut desuper inimicum imbrem acciperet, aut desubter undis 
aditum praeberent, non firmae usque adeo aut laxae laterum 
compagines, ne etiam aquarum inundatione citius ligna marcescerent 
et corrosione rimis defatiscerent. Porro per ?53 in Textu Hebraico 
plerique mn, idest caementum, alii n5r, idest picem intelligunt. 


Et sic facies eam. Effectricem causam arcae primo designavit et 
finem una cum materiei genere, cum ait: Fac tibi arcam de lignis 
levigatis; nunc formam praescribit qua construenda sit arca: 
Trecentorum cubitorum erit longitudo arcae, quinquaginta cubitorum 
latitudo et triginta cubitorum altitudo illius. 


Plerique hic geometricos cubitos sentiunt eos fuisse, quibus 
dimetitur arca: is autem cubitus sexcubitalis. Verum aliud est; 
alioquin arca illa ad omnignas animalium species servandas 
tantorum tam multiplicium, tam multorum animalium et 
alimentorum, quibus vesci per annum integrum ea oporteret, non 
fuisset loco capax. At vero huiusmodi geometricos cubitos ignorant 
Hebraei; sed cubitus eis ulna dicitur ad mensuram cubiti virilis 
manus: nec illius cubiti usquam in Sacra Scriptura manifesto usus 
est, sed usualis vel communis, qui palmis sex constat et 
sexquipedem continet vel duos. Tunc autem multo maiores, quam 
nunc, existimarim cubitos fuisse, cum homines multo procerioris ac 
vastioris staturae fuerint; cubitus autem mensura sit ad mensuram 


virilis cubiti; ceu in Deuteronomio legimus fuisse stratum ferreum 
Og, regis Basan, longitudinis novem cubitorum et quattuor 
latitudinis ad mensuram virilis cubiti. 


Erat itaque arcae longitudo trecentorum cubitorum communium, 
idest ulnarum; latitudo vero quinquaginta, a latere in latus; 
altitudinis vero triginta, ab imo pavimento ad tectum usque; tunc 
arcae latera obducebantur in angustum ad summum arcae cacumen 
usque, adeo ut nonnisi cubito arcae latera distarent in summo. Mihi 
vero probabile valde est arcae latera in summo quadrangulum altera 
parte longiorem effecisse, ut latera quidem duo in se invicem posita, 
quae in latus protendebantur, cubiti unius essent; quae vero in 
longum essent, cubitorum sex; ea enim proportione tota arca 
constructa erat in longum et latus, quae unius [cubiti] et sex interest. 
Haec vero obductio eo facta est ne aquae diutius supra arcae tectum 
immorarentur, sed citius possent defluere ac ut inter ventorum 
impetus undarumque procellas stare firmius posset: non enim tantam 
patiebatur ventorum vim. 


Fenestram quoque iussus est in arca facere ad lumen recipiendum: 
Fenestram, inquit, in arca facies. Synecdoche est; non enim unam 
poterat toti habitaculo sufficiens lumen praebere, cum tot esset 
mansionibus distinctum: sed plures fenestrae intelligendae sunt, una 
tamen maior. Ex crystallo autumant plerique eas fenestras fuisse, sic 
enim et lumen praebere et imbres ac ventos prohibere poterant. 


Portam vero arcae in latere iussus est ponere, ut ipsi et animalia 
ingrederentur et egrederentur: Ostium autem arcae pones ex latere; 
deorsum cenacula et tristega facies in ea. 


Plurimum valde hic nostra Editio a Veritate Hebraica distat; habet 
enim: Et ostium arcae pones in latere; inferiora et secunda et tertia 
facies in ea. 


Sic et Chaldaeus Interpres habet. 


Septuaginta vero: Ostium, sive portam facies ex latere; inferiora 
bicamerata et tricamerata facies eam. 


Ostium itaque ex latere quidem erat, non autem deorsum, quoniam 
nec poterat, cum ima arcae pars in aquis mersa plurimum 
profundaretur; cum arca mense septimo supra montes Armeniae 
requievisset, aquae vero adhuc ibant et decrescebant usque ad 
mensem decimum; decimo autem mense... apparuerunt cacumina 
montium. Claudenda itaque sententia est: Ostium arcae pones in 
latere: et tunc sequens incipit versus: Deorsum cenacula et tristega 
facies: sive inferiora, media et tertia; arcam enim tribus interstitiis 
distinctam iubetur facere, ut inferiorem, mediam et tertiam 
mansionem supremam haberet. Propterea forte noster Interpres 
tristega posuit, idest triplicia tabulata: tristega enim aedificia sunt 
trium contignationum. Plerique autumant infimam mansionem 
simplicem fuisse, secundam vero bicameratam, tertiam autem 
tricameratam, iuxta Septuaginta Translationem. 


Vrr. 17 Ecce ego adducam aquas diluvii super terram, et interficiam 
omnem carnem, in qua spiritus vitae est subter coelum: et universa, 
quae in terra sunt, consumentur. 


Textus Hebraicus: Et ego, ecce ego adduco diluvium aquarum super 
terram ad perdendum omnem carnem, in qua est spiritus vitarum de 
sub coelo: et omne, quod est in terra, expirabit. 


Ita et Chaldaeus Interpres habet. 


Diluvium hebraice 7132 dicitur, quod nonnulli a 772, per prothesin 25, 
deducunt, quod est miscere et confundere; alii vero a ?31, quod est 
defluere, corrumpi et marcescere, eius etymon dimanare autumant 
eo quod diluvio omnia defluxerint et computruerint, 
consumptumque est omne vivens sub coelo. 


Ait itaque: Ecce ego adduco aquas diluvii. Praecepi, inquit, tibi ut 
arcam faceres, quoniam ego, ego, inquam, adducturus sum aquas 


diluvii. Non est enim voluntas mea ut perdam iustum cum impio: 
ego enim, qui omnem iudico terram, iudicio hoc non facio ut fiat 
iustus sicut impius: sed impios quidem perdam. Quoniam autem te 
vidi iustum coram me, ab aquis diluvii salvare volo; et si 
quinquaginta iustos invenissem in terra, omni loco parcerem: etiamsi 
si quadraginta quinque, non delerem: imo si tantum quadraginta, non 
id facerem; quod etsi triginta invenirem, non percuterem: etiam si 
viginti, non occiderem: nec etiam, si decem invenirem, homines 
impios delerem: sed propter iustos eos quoque servarem. Verum quia 
te solum vidi iustum coram me, eripiam te, ceteros vero perdam, et 
interficiam omnem carnem, in qua est spiritus vitae sub coelo; 
omnia expirabunt, quia propter hominem creavi ea: eo igitur deleto, 
propter quem facta sunt omnia haec, consequens [est] ut et ea 
deleantur. 


Vrr. 18-20 Ponamque foedus meum tecum, et ingredieris in arcam tu 
et filii tui, uxor tua et uxores filiorum tuorum tecum. Et ex cunctis 
animantibus universae carnis bina induces in arcam, ut vivant tecum, 
masculini sexus et feminini. De volucribus iuxta genus suum et de 
iumentis in genere suo et ex omni reptili terrae secundum genus 
suum, bina de omnibus ingredientur tecum, ut possint vivere. 


Textus Hebraicus: Et erigam pactum meum tecum, et venies in 
arcam tu et filii tui, uxor tua et uxores filiorum tuorum tecum. Et ex 
omni animanti, ex omni carne bina ex omnibus duces in arcam, ut 
vivant tecum, masculus et femella erunt. De volucre iuxta speciem 
suam et de iumento secundum speciem suam, ex omni reptili terrae 
iuxta speciem suam, bina ex omnibus venient ad te, ut vivant. 


Ita quoque Chaldaeus Interpres. 


Statuit Deus ab initio pactum, foedus posuit inter diem et noctem, 
leges coelo et terrae posuit, ut illae quidem semper mutuis vicibus 
sibi succederent: lucem enim posuit, et facta est dies, et tenebras, et 
facta est nox; posuit et luminaria in signa et tempora et dies et 


annos; solem in potestatem diei, lunam et stellas in potestatem 
noctis. Leges quoque coelo et terrae posuit, ut illud quidem perpetuo 
suis circunlationibus lumen et virtutem influendo terram veluti 
fecundaret, et ipsa statis temporibus germina, herbas, semina, 
fructusque produceret. Foedus quoque inter aquam et terram posuit, 
dum iussit ut congregarentur aquae in locum unum et appareret 
arida; locus enim qui suapte natura aquis competit terram cingens, 
est ambitus ut, veluti sphaerae coelestes semper natura locoque 
elevatior ac superior inferiorem circumquaque ambit, et ignis aerem, 
aer quoque aquam suapte natura; ita pariter aqua usquequaque 
deberet terram cireumambire deberetque, iuxta corporum 
simplicium proportionem, decuplo universa terra maior esse. At vero 
id non cerminus; neque enim ubique terram aquae ambitus 
circumcingit: sed multa et illa quidem vastissima terrarum spatia 
aquis sunt libera, imo et loco superiora; hinc enim dicit Propheta: 
Qui fundavit terram super aquas. 


Id autem Dei lege factum est, qui foedus inter terram et aquam 
posuit, ut terra quidem sinuosa abruptaque loca et voragines aquis 
praeberet intra sese: aquae vero amplius, quam simplex 
usquequaque earum natura est, condensatae, intra illas cavernas sese 
continerent nec converterentur operire terram; quapropter veluti 
quibusdam terminis eas clausit suo iussu suaque omnipotenti virtute 
omnipotens Deus. Hinc Propheta ait: Terminum posuisti, quem non 
transgredientur, neque convertentur operire terram; et rursus ait: 
Congregans sicut in utre aquas maris, ponens in thesauris abyssos. 
Hinc Sapiens quoque ait: Quando circumdabat mari terminum suum 
et legem ponebat aquis ne transirent fines suos; et iterum: Quis 
inclusit aquas quasi in vestimento? Iob item ait: Qui fecit ventis 
pondus et aquas appendit in mensura; quando ponebat pluviis legem 
et viam procellis sonantibus. Ieremias demum ait: Qui posui arenam 
terminum mari, praeceptum sempiternum, quod non praeteribit; et 
commovebuntur et non poterunt et intumescent fluctus eius et non 


transibunt illud. Haec nimirum ostendunt non suapte natura 
proprium nunc aquas obtinere locum, sed Dei iussu intra terrae 
cavernas interclusas esse ac veluti adnexas terrae atque interplexas 
ei in unum orbem. 


Hoc autem propter hominem principio factum est, ut loco terrae 
suapte natura sibi convenienti potiretur, tum cetera animalia, quae 
propter ipsum erant. At vero cum homo, propter quem facta sunt 
haec omnia, tum Dei foedera tum naturae iura fregit et praetermisit, 
cum omnis caro viam suam super terram corrupit, videns Deus 
multam esse hominum malitiam, et omne figmentum cogitationum 
ad malum, omnemque terram esse corruptam, ac si pacti, quod inter 
coelum et terram aquamque [statuaret], poeniteret, fregit pactum 
illud iussitque aquas suum obire locum undequaque profluentes, in 
extremam hominum perniciem et exterminationem. 


Quoniam vero Noe virum iustum atque perfectum vidit in terra, 
salvare eum quidem voluit ab aquarum diluvio et maximo illo 
omnium cataclysmo, iubetque eum in arcam ingredi, quousque eo 
cataclysmo omnis caro expiret sub coelo mundusque ille impiorum 
deleatur; et tunc denuo pactum illud, prius scissum ob iustitiam 
suam, misericorditer erigeret. Hoc est quod ait: 


Ponam... foedus meum tecum, sive erigam pactum meum tecum. 
Dixi, inquit, tibi quod adducturus sum diluvium aquarum super 
universam terram ad perdendam omnem carnem propter impios: 
quapropter fracturus sum propter impios foedus illud, quod inter 
aquas et terram principio posui, cum iussi ut congregarentur aquae 
in locum unum et arida appareret, quoniam nunc aquae maximo 
diluvio ac permaximo cataclysmo inundabunt, adeo ut praevaleant 
aquae quindecim cubitis supra omnes montes, qui sunt sub universo 
coelo: pactum autem istud propter impios fractum ob iustitiam, 
tamen iterum tecum, idest propter te erigam. Interea tamen, 
quoadusque mundus hic impiorum aqua inundatus pereat, ingredere 


in arcam tu et filii tui: propter te enim et eos, etsi non tanta iustitia 
valeant, salvare volo; non solum autem, sed et uxor tua et uxores 
filiorum tuorum: volo enim semen aliquod et radicem ad posteritatis 
constitutionem relinquere: non solum hominum, sed propter 
homines aliquorum quoque animalium, iumentorum, volucrum et 
reptilium. Quapropter omnium bina secundum speciem suam 
adduces in arcam; bina, idest paria, marem et femellam, propter 
generationes in posterum futuras. Ut autem intra id tempus, quo 
cataclysmus hic perdurabit, vivere possitis, cibaria tecum sumes. 


Vir. 21-22 Tolles igitur tecum ex omnibus escis, quae mandi 
possunt, et comportabis apud te; et erunt tibi quam illis in cibum. 
Fecit igitur Noe omnia quae praeceperat illi Deus. 


Textus Hebraicus: Et tu tolle tecum ex omni cibo, qui comeditur, et 
repones ad te, et erit tibi et illis in escam. Fecit igitur Noah iuxta 
omnia quae praecepit illi Deus, sic fecit. 


Ita et Chaldaeus Interpres: Sumes cibaria, inquit, quae convenientia 
sunt ad comedendum tam hominibus quam brutis. Fecitque Noah 
iuxta omnia quae praecepit illi Deus, nihil praetermisit. 


Plurimum eius obedientia commendatur; quae enim praecepta illi 
fuere, omnia executus est; non haec quidem fecit, illa vero 
praetermisit: sed omnia iure optimo opere complevit et sicut 
praecepit illi Deus sic fecit; non iuxta proprium sensum, sed iuxta 
divinam voluntatem omnia operatus est. 


CAPUT SEPTIMUM 


Vrr. 1-3 Dixitque Dominus ad eum: Ingredere in arcam tu et omnis 
domus tua; te enim vidi iustum coram me in generatione hac. Ex 
omnibus animantibus mundis tolle septena et septena, masculum et 
feminam... Sed et de volatilibus coeli septena et septena, masculum 
et feminam, ut salvetur semen super faciem universae terrae. 


Textus Hebraicus: Et dixit Dominus Noah: Veni tu et omnis domus 
tua in arcam, quia te vidi iustum coram me in generatione ista. Ex 
omni iumento mundo tolles tibi septem et septem, masculum et 
femellam eius; et de iumento, quod non est mundum, duo, 
masculum et feminam eius; etiam de volucre coeli septem et septem, 
masculum et femellam, ad vivificandum semen super faciem 
universae terrae. 


Praphrastes Chaldaeus: Veni tu et omnis homo domus tuae in arcam. 


Fert multorum Hebraeorum opinio eas diluvii interminationes 
constructionisquae arcae iussionem et instructionem 
quadringentesimo et octogesimo [anno] vitae Noe factas esse, cum 
Dominus ait: Eruntque dies illius centum viginti annorum tempus: 
quibus expletis et arca constructa intra id tempus, ait Dominus ad 
Noe: Ingredere in arcam tu et omnis domus tua: hoc est omnis homo 
domus tuae. 


Quid autem in causa extiterit cur ipse salvandus sit, reliquis omnibus 
diluvii inundatione perituris, subdidit dicens: Te enim vidi iustum 
coram me in generatione hac magna: profecto iustitiae virtus, quae 
tanti a Deo penditur, ut ob eius merita non solum iustus a clade et 
pernicie salvetur, sed et omnis domus eius. Quod si ea virtus in uno 
illo homine reperta non fuisset, universus proculdubio mundus, 
absque ullo superstite, inundatione periisset, nec semen ullum 
hominum esset relictum, sed species universa irrecuperabiliter, sicut 


Sodoma ... et finitimae civitates, deleta fuisset. Huius virtutis itaque 
merito semen relictum est totusque mundus innovatus consistit; 
propterea enim Noe et omnis domus eius in arcam ingredi iubentur, 
animalia quoque omnigena, ut salvetur semen super faciem 
universae terrae. 


Et hominum quidem octo animae salvae factae sunt, animalium vero 
mundorum septena et septena. Non quod uniuscuiusque speciei 
quattuordecim acciperentur; infinita enim tum animalium ea 
multitudine occupata nimium arca fuisset et tam multorum escis. 
Deinde nec erat necesse; nam ad semen salvandum super terram 
salva haec facta sunt: at hominum, quae prima est species, octo 
tantum salvantur animae: cur ergo brutorum quattuordecim? 
Animalia igitur septena et septena, hoc est singularum specierum 
septem: sex ad speciem propagandam, septimum salvatur pro 
sacrificio, quod post diluvium ex omnibus mundis animalibus Noe 
in odorem suavitatis Deo obtulit. Immundorum vero animalium bina 
tantum salvantur, masculus et femella, ad speciem propagandam. 


At unde novit Noe quaenam pura, vel impura animalia essent? 
Nondum enim mundorum immundorumque animalium lex data erat, 
quae Moysi tempore sancita est factaque distinctio. Sane dici potest 
Deum omniscium, qui haec illi iussit, eum docuisse quaenam munda 
quaeve non munda animalia essent, praeter scientiam rerum 
naturalium, quam habebat, qui etiam artis coloniae industria et iure 
optimo colendae terrae peritia insignis fuit, vineamque primus 
plantavit et coluit. 


At cum bona et valde bona dicantur, quaecumque Deus fecit - sic 
enim a Conditore approbata sunt: Vidit, inquit, Deus cuncta quae 
fecerat, et erant valde bona, - quomodo immundum quidquam vocat 
eorum, quae Creatoris iudicio approbata sunt et laudata? At certe 
bona valde sunt cuncta, quae Deus fecit; quae vero in usum 
hominum et ad comedendum apta convenientiaque essent quaeve 


non essent, natura ipsa diiudicavit: et illa quidem munda, haec vero 
immunda dicuntur. Etenim in locis nonnullis ab aliquibus abstinent 
aliqui, veluti ab immundis et non probatis; alii vero illis ipsis 
vescuntur, consuetudine se ad hoc inducente. Sic et tunc erat. Ipsa 
scientia iusto insita docebat quaenam ad cibum accommoda, et quae 
inepta ac immunda; non ut ita sint, sed ut pro immundis habeantur. 
Et nos cur equos quidem et asinos similiaque animalia immunda 
censemus ad cibum, quamvis herbis et leguminibus pascantur: alia 
vero quadrupedia, quae illis ipsis vescuntur, cibo convenientia 
putamus, etiam multa, quae immundis nutriuntur alimentis? Plane 
ipsa scientia a Deo nobis suapte natura suppeditata instinctu nos 
ipsos docet et consuetudo plurimum inducit, ut plerumque accomoda 
nos alimenta mundaque putemus, quae alii horrent et execrantur; et 
nos quoque multa detestemur, quibus alii vesci solent. 


Vrr. 4-5 Adhuc enim, et post dies septem ego pluam super terram 
quadraginta diebus et quadraginta noctibus et delebo omnem 
substantiam, quam feci, de superficie terrae. Fecit ergo Noe omnia, 
quae mandaverat ei Dominus. 


Textus Hebraicus: Quoniam ad dies adhuc septem ego pluo super 
terram quadraginta diebus et quadraginta noctibus, et delebo omne 
subsistens, quod feci, a superficie terrae. Et fecit Noah iuxta omnia, 
quae praecepit illi Dominus. 


Paraphrastes Chaldaicus: Quoniam ad tempus dierum adhuc septem 
ego humorem pluo super terram, etc. 


Aiunt plerique septem hos dies defuisse ut centum viginti annorum 
tempus expleretur, cum Dominus diluvium interminatus est mundo, 
quibus expletis, cataclysmus ille omnium maximus incepit. 


Alii vero hos dies supra tempus illud aiunt concessisse Deum ob 
Mathusalae luctum, qui anno diluvii mortuus est; quoniam vero 
iustitia in vita polluit, aquae inundatione eum perire noluit Deus, sed 


morte iustorum obire. Eo itaque defuncto, ad eius honorem Deus 
septem hos dies contribuit, in quibus funereales eius luctus 
explerentur. 


Ego vero ob aliud septem diebus adhuc superstetisse Deum existimo 
ut diluvium adduceret, quoniam misericordiae Dei non est numerus 
et bonitatis ipsius infinitus est thesaurus. Praedixit hanc universalem 
cladem et extremam hominum perniciem centum viginti annis 
priusquam adduceret, ut homines illos impios emendatiores redderet 
ad poenitentiamque adduceret, ut misereretur eis; praedicit ante 
fores esse interitum, ut tantae cladis metu a malis eos averteret. Illi 
vero a malitia nequaquam desistunt, sed cumulatius insistunt; sed 
misericordissimus Deus adhuc compatitur. Homines enim suapte 
natura quodammodo negligentiores esse assolent cum vel incerta 
punitio est, vel multo post futura; at vero dum vicina norunt esse 
quae offendere possunt, cum pressura prope est in ianuis, cum ante 
fores est tribulatio, humiliantur et plurimam conversionem ostentant. 


Sic enim Ninivitis, quorum malitia nil minus his coram Deo 
ascenderat, contigit; quandoquidem ubi audierunt quod adhuc 
quadraginta dies et Ninive subvertetur, humiliati sunt, destiterunt a 
malis perpetrandis, praeteritorum poenitentiam in ieiunio, cinere et 
cilicio egerunt a maximo usque ad minimum, et ad bruta usque, ea 
quae ad poenitentiam pertinent, extenderunt, ut misericordiam 
Domini sibi conciliarent; non desperaverunt misericordiam brevi 
temporis intervallo: sed instantis eversionis metu perterriti, conversi 
sunt a via sua mala et ab iniquitate, quae erat in manibus eorum, 
quia: Quis scit si convertatur et ignoscat Deus et revertatur a furore 
irae suae et non peribimus? Et vidit misericordissimus Deus opera 
eorum et brevissimo illo temporis intervallo placatus est 
momentanea illa poenitentia, et misertus est eorum. 


Id quoque et hic attentat Deus; septem diebus ante praedicit, si forte 
ob ingentis cladis et maximae perniciei in septimum diem 


interminatae metum atque terrorem humiliarentur homines illi, et a 
malis desistentes, per poenitentiam humilem Deum placarent sibique 
Dei misericordiam conciliarent; nam et Noe iustitiae praeconem 
habebant, qui ex Dei sententia diluvii divinam interminationem 
praedicabat et ut poeniterent hortabatur omnes". At itaque: Ego 
adhuc post septem dies pluam: septem, inquit, diebus adhuc eos ad 
poenitentiam misericordissime expectare volo: sufficiunt enim eis ad 
perpetrata peccata abstergenda atque delenda, si ex corde poenitere 
voluerint; quod si noluerint, tunc incipiam pluere super terram 
quadraginta diebus et quadraginta noctibus. 


Potuisset profecto uno die totam pluviam inducere, potuisset et 
momento uno; sed dedita opera id facit, volens simul et timorem 
incutere et occasionem praestare, qua possent poenam, quae in 
foribus erat, effugere. Nam etsi cum incepisset pluvia in eorum 
perniciem, poenitentia ducti fuissent, utique furor Domini fuisset 
placatus; veluti cum in filios Israel furor Domini exarsit et maximus 
ignis ad eos devorandos a facie Domini egressus est, iamque 
extrema castrorum devoraverat: et oravit Moyses ad Dominum et 
absorptus est ignis. Iterum etiam cum delere eos vellet Deus et iam 
egressa esset ira a Domino et plaga desaeviret, currens Aaron in 
mediam multitudinem, quam vastabat incendium, et stans inter vivos 
et mortuos, obtulit thymiama deprecatusque est Dominum et 
cessavit plaga. Ita plane si etiam egressa ira hac a Domino cumque 
iam incepisset plaga et hi poenitentes ex corde misericordiam 
petiissent, profecto non fuisset eis negata. Quia vero nihili eos 
poenituit, deleti sunt. 


Vitr. 6 — 9 Eratque Noe sexcentorum fere annorum, quando diluvii 
aquae inundaverunt super terram. El ingressus est Noe et filii eius, et 
uxor eius et uxores filiorum eius cum eo in arcam propter aquas 
diluvii. De animantibus quoque mundis et immundis et de 
volucribus et ex omni, quod movetur super terram, duo et duo 


ingressa sunt ad Noe in arcam, masculus et femina, sicut praeceperat 
Deus Noe. 


Textus Hebraicus: Et Noah filius erat sexcentorum annorum et 
diluvium aquarum fuit super terram. Et venit Noah et filii eius et 
uxor illius et uxores filiorum eius cum eo [in arcam] a facie aquarum 
diluvii. De iumento mundo et de iumento, quod non est mundum, et 
de volatili et omni, quod reptat super terram, duo duo venerunt ad 
Noah in arcam, masculus et femina, quemadmodum praecepit Deus 
Noah. 


Non est in Textu Hebraico illud fere, quod est in nostro Textu, sed 
ostendit sexcentos annos tunc natum fuisse Noe, quando diluvium 
venit super terram, a quo fugientes ipse et domus eius tota arcam 
ingressi sunt. Similiterque animalia omnigena ad Domini 
praeceptum, cui cuncta obediunt, absque Noe labore, a seipsis 
ingressa sunt, Deo hunc instinctum in ea immittente, veniebantque 
animalia duo et duo, idest bina semper paria et coniugata, masculus 
et femina, maris coniux, ad salvandum semen super terram. Noe 
Vero, sicut praeceptum a Domino acceperat, ea ingredi sinebat et 
propria singulis loca assignabat: siquidem mansunculas sive nidos in 
arca fecerat, ut alium locum animalia mitia, alium ferocia habitarent, 
nec ad invicem laederentur. 


Vrr. 10-12 Cumque transissent septem dies, aquae diluvii 
inundaverunt super terram. Anno sescentesimo vitae Noe, mense 
secundo, septimo decimo die mensis, rupti sunt omnes fontes abyssi 
magnae, et cataractae coeli apertae sunt, et facta est pluvia super 
terram quadraginta diebus et quadraginta noctibus. 


Textus Hebraicus: Et factum est ad hebdomadam dierum et aquae 
diluvii fuerunt super terram. In anno sexcentesimo, anno, inquam, 
vitae Noah, in mense secundo et septimo decimo die mensis, in die 
hac rupti sunt omnes fontes abyssi magnae, et fenestrae coeli apertae 


sunt, et fuit pluvia super terram quadraginta diebus et quadraginta 
noctibus. 


Sic et Paraphrastes Chaldaicus. 


Menses apud Hebraeos hi sunt: 191, idest Martius; 1»N, Aprilis; ]Y'o, 
Maius; r7n, Iunius; 25, Iulius; ?3?&, Augustus; ^n , September; 
Tn, October; v?05, November; n3v, December; v3v, Ianuarius; 
"S, Februarius; 78, secundus Februarius, sive embolismalis; 
siquidem mensibus lunaribus utuntur et tertio quoque anno faciunt 
embolismum, hoc est annum tredecim mensium. 


Statuunt quoque Hebraei duplex anni initium: aliud quidem in rebus 
profanis, aliud in rebus sacris. In profanis annum exordiuntur a "vn, 
idest Septembri; autumant enim, iuxta Rabbini Eliezer sententiam, in 
Septembri mundum fuisse creatum, quoniam in mundi creatione 
arbores fuere fructibus onustae: tempus autem fructuum September 
est; unde post autumnale aequinoctium, cum veterem annum suis 
fructibus expoliarint, a Septembri sumunt novi anni initium. In rebus 
vero sacris exordium 1n j071, idest Martio statuunt, iuxta illud: 
Mensis iste vobis principium mensium primus erit in mensibus anni; 
et Rabbinus quidem Iosue sentit ab eo mense annum simpliciter 
incipere et in eo creatum esse mundum, sicut et nostrates tenent. 


Dubitatum est itaque apud Hebraeos sit ne mensis iste secundus, quo 
diluvium incepisse dicitur, ?"N, idest Aprilis, qui secundus est 
mensis, 1071, idest Martium sequens, an Tra, idest October, qui 
secundus est a Septembri. Et haec quidem opinio arridet magis 
Hebraeis, tum quia Septembrem autumant simpliciter primum esse 
mensium anni a conditione, Martium vero ex divino instituto, et 
propterea dicitur: Mensis iste vobis principium mensium primus erit 
in mensibus anni: idest qui primo non fuit primus, sed institutus est 
primus, propterea quod in eo filii Israel educti sunt, Dei ope, a 
servitute durissima Aegyptiorum; deinde quoniam adhuc October 


mensis est imbrium et pluviarum. Hanc sententiam ex nostratibus 
nonnulli recipiunt. 


Nec mihi quidem satis constat in quam sententiam eundum sit, 
dicam tamen quod sentio, sapientioribus sua sensa relinquens. Ego 
igitur cum anni hic vitae Noe recenseantur et annus quilibet 
mensibus constet, menses quoque hos ad idem referri existimarem, 
ut cum dicitur venisse diluvium sexcentesimo anno vitae Noe, 
mense secundo, sicut initium annorum Noe non exquiritur ut illud 
idem sit tempus, quo annus simpliciter innovatur et incipit, sed quo 
Noe natus est; ita pariter et mensis secundus non sit, qui post 
primum anni innovati mensem sequitur, sed secundus post primum 
mensem anni sexcentesimi vitae Noe. 


Mos enim est ut menses, ex quibus anni constant, iuxta annorum 
sumptionem semantur et unde annus emergens alicuius incipit, inde 
quoque menses numerari incipiant, ceu apud Ezechielem legimus: Et 
factum est in anno trigesimo, in quarto, in quinta mensis; et apud 
Ieremiam: Et factum est in anno illo in principio regis Sedeciae regis 
Iudae, in anno quarto, in mense quinto; et in plerisque aliis locis 
Sacrae Scripturae, in quibus menses iuxta annorum rationem 
numerantur. 


Et certe si ita intelligatur, omnis illa amphibologia expungitur, nec 
ullum sequitur incommodum. Si enim mensis secundus in anni serie 
mensium accipiatur, utique incommoda nonnulla se nobis obiiciunt. 
Siquidem arca mense septimo, vigesima septima vel, iuxta 
Hebraeos, decima septima die mensis supra montes Armeniae 
requievisse dicitur; unde nonnisi quinque menses intercessissent, ex 
quo diluvium incepit ad usque arcae quietem. At certe multo plures 
intercesserunt; siquidem quadraginta diebus et quadraginta noctibus 
pluit super terram; postmodum vero obtinuerunt ... aquae terram 
centum quinquaginta diebus; post centum vero quinquaginta dies 
minui coeperunt. At hi dies, si computentur, multo plus quinque 


lunaribus mensibus, quibus Hebraei utuntur iuxta Sacrae Scripturae 
normam, efficient et eo magis quo multi profluxere dies ab eo 
tempore, quo minui aquae coeperunt, quoadusque requiesceret arca. 
Siquidem ut parum illud aquae, quo ima arcae pars mergebatur, 
deficeret, profluxit tempus a decima septima die mensis septimi 
adusque primum diem decimi mensis, cum apparuerunt cacumina 
montium; quindecim enim cubitis praevaluerant aquae supra omnes 
montes excelsos, qui sunt sub universo coelo: arca autem prius 
fluitabat in sublime elata. A tempore igitur quo coeperunt aquae 
imminui, quoadusque quiesceret arca, nonnulli interfluxere dies, qui 
maiorem praefatum dierum numerum constituunt. Falsum ergo 
Scriptura divina diceret vel includeret luce clarius, quod esse non 
potest. 


Nos itaque ita locum hunc exponimus. Cumque transissent septem 
dies, aquae diluvii inundaverunt super terram, sicut praedixerat: 
Adhuc enim et post septem dies ego pluam super terram, etc.: 
quoniam gens illa etiam cum imminentem cladem et ad ostium ante 
fores propissime superstantem perniciem extimere noluit, nec 
humiliari et ex corde poenitere, transactis septem diebus, quibus 
adhuc misericordissimus Deus expectare eos voluit ad poenitentiam, 
cum nil eos scelestissimorum facinorum poenituisset, diluvium misit 
sexcentesimo anno vitae Noe, mense secundo anni sexcentesimi, 
decima septima die illius mensis. 


Quo autem anni tempore diluvium inundarit, ego quidem 
existimariam eo tempore illuisse, quo humentes planetae pluvialibus 
signis coniunguntur; hae vero coniunctiones Ianuarii et Februarii 
tempore fieri assolent cum sol est sub aquario et piscibus. Illius 
autem coniunctionis vi apud nonnullas regiones diluvia contigisse 
feruntur: cuiusmodi fuit Deucalionis diluvium illud ingens apud 
Thessalos, cuius extat apud Ovidium fabula et apud Iuvenalem; 
Ogygis etiam Thebanorum regis, qui Thebas Boetias aedificavit, 
saeculo maximus cataclysmus inundavit, ut B. Augustinus refert, et 


multo maior eo, qui Deucalionis tempore maximam terrae partem 
inundavit. Apud Platonem etiam et veteres philosophos pleraque alia 
diluvia leguntur; haec sane virtute illarum coniunctionum facta sunt. 


At vero universalis ista maximaque alluvies, qua eousque inundarunt 
aquae, ut quindecim cubitis supra omnes montes excelsos, qui sunt 
sub universo, praevalerent, his naturalibus causis concurrentibus 
quidem, non tamen sufficientibus, omnipotenti Dei virtute et 
potestate naturalium causarum vim et potestatem adaugente, factum 
est: propterea dicitur: Ego ego, inquam, pluam super terram. 


Ad ostendendum autem quod supra naturae vires facta est haec 
diluvies, ait: Rupti sunt omnes fontes abyssi magnae, et cataractae 
coeli apertae sunt, et facta est pluvia... quadraginta diebus et 
quadraginta noctibus. Sane nec cataractas, aut fenestras coelum 
habet, quae apertae sint, nec abyssus fontes; sed tropica locutio est, 
veluti per metaphoram indicat terram maxima tempestate correptam 
esse et e coelo maximos pluviarum nimbos descendisse: veluti si 
patuisset coelum et aquae supercoelestes cum maximo fragore et 
strepitu profusissime descenderent, ut flumina potius quam pluviae e 
coelo veluti patenti et abrupto cadere viderentur; aut si coelestes 
urnae preaegrandes veluti fluviorum alvei maximas aquarum copias 
versarent. 


Porro per coelum hic medium aeris interstitium intelligimus, in quo 
aquae in nubibus, veluti in alveis flumina, continentur ibique 
maxima ea aquarum alluvies et cataclysmus, Deo iubente, sit 
generata: per abyssum vero magnam plerique oceanum (intelligunt) 
quod mare maximum est; abyssus autem immensam aquarum 
profundissimarum molem designat. Nonnumquam vero abyssus pro 
antris et cavernosis abruptisque terrae locis accipitur, 
quemadmodum Sanctus Propheta aiebat: Et de abyssis terrae iterum 
reduxisti me; et ita Rabbinus Abrabanel exponit, quod ex 
subterraneis locis surgebant aquae, quae sub terra sunt, veluti e 


fontibus. Tum coelum ergo tum terra aquas profusissime 
prodigebant, et ex aquis, quae e coelo versabantur copiosae et quae e 
terra emergebant, immensae profunditatis voragines et aquarum 
profundissima barathra facta sunt ad perdendum omnem carnem 
immensa illa aquarum congerie et inexplebilibus gurgitibus. 


Vrr. 13-16 In articulo diei illius ingressus est Noe et Sem et Cham et 
Iaphet, filii eius, et uxor illius, et ... uxores filiorum eius cum eis in 
arcam; ipsi et omne animal secundum genus suum universaque 
iumenta in genere suo et omne, quod movetur super terram, in 
genere suo cunctumque volatile secundum genus suum, universae 
aves omnesque volucres ingressae sunt ad Noe in arcam, bina et bina 
ex omni carne, in qua erat spiritus vitae. Et quae ingressa sunt, 
masculus et femina ex omni carne introierunt, sicut praeceperat ei 
Deus; et inclusit eum Dominus de foris. 


Textus Hebraicus: In corpore diei huius venit Noah et Sem et Ham et 
Iapheth, filii Noah, et uxor Noah, et tres uxores filiorum eius cum 
eis in arcam: ipsi et omne animal iuxta speciem suam et omne 
iumentum in specie sua et omne reptile, quod repat super terram, in 
specie sua, et omne volatille in specie sua, omnis aves, omne 
pennatum, et venerunt ad Noah in arcam, duo duo ex omni carne, in 
qua est spiritus vitae. Et venientes masculus et femella ex omni 
carne venerunt, sicut praecepit ei Deus; et clausit Dominus super 
eum. 


Chaldaeus Interpres habet: 1322; est autem 1?» idem quod DBXy: in 
corpore diei, in ipsomet die, in articulo diei huius; illud vero: Et 
clausit Dominus super eum: Et protexit Dominus in verbo suo super 
eum. 


Ostendit Sacra Scriptura Noe obedientiam et omnium mandatorum 
executionem, non tamen citra Dei auxilium et singularem opem: 
siquidem ait facta esse omnia haec in articulo diei illius, hoc est in 
ipsomet die, quo cataclysmus descendere e coelo coepit. Impossibile 


siquidem erat omnia haec uno die fieri, universam in arca 
dispositionem hominum et animalium, omnis generis bestiarum, 
iumentorum, reptilium, volucrum omniumque pennatorum, iuxta 
quod Dominus praeceperat. Sed Deo opem ferente cuncta peracta 
sunt, qui iusto semper astitit, ne etiam a gente illa pessima et 
scelestissima, a qua nimium erat invisus, quoniam contrarius erat 
operibus eorum, aut vi opprimeretur, aut occideretur, vel saltem 
impediretur ab opere; voluissent enim ipsum quoque una cum aliis 
omnibus perire, imo prae omnibus tanquam invisissimum. Sed astiti 
Deus, qui eum ab impiis tutatus est ne quid mali in eum, etsi summe 
affectabant, operarentur, sed illaesus maneret; quoniam iustitia sua 
mundum damnaverat, heres factus eius iustitiae, quae secundum 
fidem est. 


Et ecce clarior Dei super eum protectio: Clausit, inquit, Dominus a 
foris. Praeceperat ut bitumine arcam intrinsecus extrinsecusque 
liniret ad tabularum rimas occludendas, ne aditum aquis inimicis 
praeberent; ostium autem arcae, quod a latere posuerat, linire 
quidem intrinsecus poterat, extrinsecus autem non poterat. At 
supplevit Deus quod non poterat homo; ostium enim clausit 
extrinsecus firmiterque adeo obseravit, ne modo quoquam per eius 
fixuras inimicus imber intus posset in arcam defluere. Id certe 
videtur praeseferre intelligentiae nostra Editio. 


At si iuxta Chaldaicam Paraphrasim quod in hebraeo est 
intelligamus, sensus alius sese nobis placidus offert: Et protexit, 
inquit, Dominus in verbo suo super eum: quoniam superne, Deus 
arcae curam agebat eamque nauclerio munere gubernabat. Nam quis 
naucleri gerebat munus ne arca, illa gravissima et intollerabili 
tempestate correpta, dum aquarum inundatione in sublime ferretur vi 
vehementium impellentiumque ventorum acta, ingentium montium 
scopulis impingeret et irremediabili extremoque naufragio periret? 
Aut quomodo potuisset adversus tantos fluctuum impetus obsistere, 
cum undarum procellarumque ingentia volumina, veluti altissimi 


montes, ad coelum usque ascendebant et ad abyssum usque 
descendebant? Quomodo arca illa non sub altis illis nigricantibus 
undis, immenso illo aquarum barathro et inexplebilibus voraginibus 
mergebatur, cum deorsum abyssus esset aquarum, omni ex latere 
undarum veluti montes aquarum ascendentium et descendentium, 
desuper vero e coelo copiosissimus aquarum cataclysmus versabatur, 
qui non arcam illam tantum potuisset, sed mundum universum 
obrure potuit et submergere aquis? Sed superne Deus eam 
protegabat, cuius vi nil potest obsistere; quapropter nullus potuit 
aquarum aut ventorum impetus arcam laedere, nec submergi unquam 
potuit; sed Dei munita praesidio et divina gubernatione superne 
gaudens aquis sublimior facta, inhabitantes admodum securus fecit; 
inter tot tantaque pericula undarum intumescentium, urgentium 
impellentiumque ventorum solida consistit, nunquam conteri 
periclitata, quoniam Dei virtute undequaque munita erat. 


Vrr. 17 — 20 Factumque est diluvium quadraginta diebus super 
terram, et multiplicatae sunt aquae et elevaverunt arcam in sublime a 
terra. Vehementer enim inundaverunt et omnia repleverunt in 
superficie terrae; porro arca ferebatur super aquas. Et aquae 
praevaluerunt nimis super terram, opertique sunt omnes montes 
excelsi sub universo coelo. Quindecim cubitis altior fuit aqua super 
omnes montes, quos operuerat. 


Textus Hebraicus: Et factum est diluvium quadraginta diebus super 
terram, et multiplicatae sunt aquae et sustulerunt arcam et elevata est 
super terram. Et invaluerunt aquae et multiplicatae sunt valde super 
terram et ibat arca super faciem aquarum. Et aquae invaluerunt 
vehementissimae super terram, opertique sunt omnes montes 
excelsi, qui sunt sub omni coelo. Quindecim cubitis desuper 
invaluerunt aquae et operti sunt montes. 


Ostendit quam immensa aquarum abyssus facta sit et pluviae. 
Factumque est diluvium, hoc est maximus aquarum cataclysmus e 


coelo copiose descendentium, quadraginta diebus, quibus perpetuo 
pluit absque requie. Accipiendus est autem hic dies naturalis viginti 
quattuor horarum; supra enim dictum est: Pluam... quadraginta 
diebus et quadraginta noctibus. Et multiplicatae sunt aquae: idest 
nimium inundaverunt; arcam vero, quoniam e lignis pineis vel 
cedrinis ad fluitandum super aquas aptissimis constructa erat, 
sustulerunt in altum a terra, quoniam inundaverant, adeo ut omnia 
replevissent loca terrae contermina. Et praevaluerunt nimis: hoc est 
fortes valde fuerunt, adeo ut sua fortitudine arbores eradicaret et 
aedificia quaeque deiicerent omniaque subverterent. 


Aiunt Hebraeorum nonnulli quod aer et terra in aquam conversa sunt 
et propterea adeo creverunt et invaluerunt aquae. Id autem Rabbino 
Abrabanel non placet: sed quod aquae omnes, quae sub terra 
degebant, ascenderunt prorumpentes veluti e fontibus et 
ascendentres arcam in sublime sustulerunt. 


Subtiliter nimis cataclysmi huius excessum nobis Moyses describit. 
Primo enim pluvias e coelo descendentes diluvium vocat, ut ostendat 
copiosissimis imbribus pluisse ac veluti ad instar fluminum e coelo 
aquas alluisse; deinde inquit quod aquae multiplicatae sunt adeo ut 
in sublime excreverint et potuerint arcam in altum elevare; tertio, 
quod vehementer inundaverunt, ita ut replerint omnia in superficie 
terrae; quarto, quod inundarunt adeo ut praevalerent nimis super 
terram, ut montes etiam operirent, nedum plana terrae loca replerent; 
quinto, quod non montes mediocres veluti colles, sed montes 
excelsos, nec hos quidem huius regionis, non autem illos, sed 
omnes, qui sunt sub universo coelo, omnes montes ubique locorum; 
demum, quod operuere diluvii aquae omnes montes, nec quidem 
superficie tenus, adeo ut aliquis posset ad excelsos montes 
confugiens salvari, sed quindecim cubitis, ait, altior fuit aqua super 
omnes montes, qui sunt sub universo coelo, idest super omnes 
montes etiam excelsissimos. 


Quare non recte utique mihi sentire videntur qui dicunt caucasi et 
Olympi montium altitudinem diluvii aquas non attigisse, nec etiam 
hortum Eden alluisse. Ecce enim ait diluvii aquam super omnes 
excelsos montes, qui sunt sub universo coelo, quindecim cubitis 
altiorem fuisse; non superasse inquit omnes montes orientales 
tantum, aut occidentales tantum, aquilonales vel australes: non 
tantum montes Armeniae, aut cuiusvis alterius regionis; sed omnes 
excelsos montes, qui sunt sub universo coelo; nec simpliciter 
excessisse, sed quindecim cubitis altissimos quosque montes 
altitudine superasse. 


Vitr. 21-23 Consumptaque est omnis caro, quae movebatur super 
terram, volucrum, animantium, bestiarum, omniumque reptilium, 
quae reptant super terram: universi homines et cuncta, in quibus 
spiraculum vitae est in terra, mortua sunt. Et delevit omnem 
substantiam, quae erat super terram ab homine usque ad pecus, tam 
reptile quam volucres coeli, et deleta sunt de terra. 


Textus Hebraicus: Et expiravit omnis caro repans super terram, in 
volatili, in tumento, in bestia, et in omni reptili, quod repat super 
terram: sed et omnis homo, omne in cuius naribus spirabat spiritus 
vitae, ex omnibus, quae sunt in arida, mortua sunt. Et deletum est 
omne subsistens, quod est super faciem humi, ab homine usque ad 
iumentum, usque ad reptile, et usque ad volatile coeli, et deleta sunt 
de terra. 


Certe omnes viae Domini misericordia et veritas. Si enim iustos 
praemiis afficit, amplioribus utique, quam iustitiae suae merita 
expetant et locupletioribus muneribus donat supra condignum; si 
autem iniustos ob scelera animadvertit, poenae multo nimis infligit 
quam scelerum perversa merita exquirant: punit, inquam, citra 
condignum. An non poterat pessimam generationem hanc flammis 
ardentibus perdere et voracissimo igni vivos tradendo statim 
consnere? Poterat utique; sic enim Sodomam et finitimas civitates 


perdidit; sic et mundum universum in finali iudicio comburet. At 
misericordia sua fecit, ut levius punirentur aquis submersi et 
praefocati, ut ne mortem quidem sentirent. 


Sicque consumpta est omnis caro, idest omnis caro expiravit. Est 
autem in hebraeo: Y173, a radice y», quod est obire non longa 
aegritudine, aut gravi morbo, vel cum magno dolore, sed leniter 
mori. Hoc ergo puniendi modo misericordissimus Deus gentem 
illam pessimam perdidit et mori voluit, ut obitum, alioquin naturae 
debitum, vix sentirent: sed absque dolore et cruciatu supplicii loco 
vitam deponerent; aquis enim submersi leniter et sine dolore mortem 
obeunt et sine cruciatu vitam deponunt. 


Per hunc ergo modum omnis caro vita absumpta est et omnis homo 
periit; et si gigantes tunc temporis erant in terra, ab inundatione 
tamen staturae altitudo et corporis vastitas salvare eos non potuit. 
Etenim etsi altissimos montes conscendissent, nec ibi salvari 
poterant, quoniam praevaluerant aquae super omnes excelsos montes 
quindecim cubitis; gigantes autem ad eam staturae altitudinem non 
pervenerunt. Siquidem Og rex Basan, qui solus e stirpe gigantum, 
qui post diluvium fuere, superstes relictus est, vix novem cubitos 
altitudinis habebat, ceu in Deuteronomio legimus: In Rabath 
filiorum Amon ostendi lectum eius ferreum longitudinis novem 
cubitorum. Fictio autem inanissima illa Hebraeorum est, qui aiunt 
Og illum superstitem relictum fuisse ex illorum gigantum stirpe, qui 
ante diluvium fuere, cum hic dicatur diluvii inundatione omnes 
prorsus homines fuisse deletos et solum Noe et qui cum eo erant in 
arca relictos fuisse, sicut sequitur: 


Vitr. 24 Remansit autem solus Noe et qui cum eo erant in arca. 
Obtinueruntque aquae terram centum quinquaginta diebus. 


Textus Hebraicus: Et superstes fuit tantum Noah et qui cum eo erant 
in arca. Et invaluerunt aquae super terram quinquaginta et centum 
diebus, sive fortes fuerunt. 


Hoc est cum quadraginta dierum perpetua pluvia adeo multiplicatae 
essent aquae et vehementissime invaluissent, usque adeo ut 
excelsorum montium cacuminibus quindecim cubitis altiores essent, 
in ea fortitudine centum quinquaginta diebus permanserunt aquae 
nihili diminutae. 


Alii a primo pluviarum die hunc numerum dierum incipiunt; sed 
multo melius est quod diximus. Cum enim Moyses diluvii excessum 
posuisset, quod aquae invaluerant illo quadraginta dierum 
cataclysmo, adeo ut omnes montes operirent et altiores quindecim 
cubitis essent effectae, nunc exarat tempus, quo diluvii aquae in illo 
tam grandi excessu manserunt aitque tempus centum quinquaginta 
dierum fuisse, quo aquae in eo excessu et fortitudine permanserunt. 


CAPUT OCTAVUM 


Vrr. 1-3 Recordatus est autem Dominus Noe cunctorumque 
animantium et omnium iumentorum, quae erant cum eo in arca, et 
adduxit Dominus spiritum super terram, et imminutae sunt aquae. Et 
clausi sunt fontes abyssi magnae et cataractae coeli, et prohibitae 
sunt pluviae de coelo. Reversaeque sunt aquae ... euntes et 
redeuntes: et coeperunt minui post centum quinquaginta dies. 


Textus Hebraicus: El recordatus est Deus ipsius Noah et omnis 
viventis omnisque iumenti, quod erat cum ipso in arca, et transire 
fecit Deus ventum super terram, et cessaverunt aquae. Et obstructi 
sunt fontes abyssi et fenestrae coeli, et cohibita est pluvia de coelo. 
Et reversae sunt aquae de terra eundo et redeundo: et imminutae sunt 
aquae a fine quinquaginta et centum dierum. 


Sic et Chaldaicus Interpres. 


Targum vero lIerosolymitanum: Et recordatus est in misericordia sua 
bona quae est cum eo ipsius Noah et transire fecit spiritum 
misericordiarum. 


Recordatus est autem Deus. Profecto nulla potest in Deum oblivio 
cadere; neque enim supremae illae divinae mentis ideae, quae veluti 
intellectiles species sunt in intellectu nostro, deleri quoquo pacto 
possunt, ut ex ea deletione sequatur oblivio. Divinus siquidem 
intellectus ars est plena omnium rationum viventium ac per suammet 
essentiam, quae primum ac summum est entium intellectualium, 
cuncta intelligit immutabiliter et semper in ea cuncta ei aperte et 
manifestissime patent et luce clarissima clarius. Memoria autem in 
Deo amplius nil est quam divinus intellectus una cum obiecto 
praesenti, idest suo intelligibili, sicut et in nobis. Dico autem 
memoriam in nobis non eam, quae ad sensum pertinet, estque ultima 
inter sensus interiores post existimativam, in posteriori ventriculo 


cerebri sita ad occiput, quae sensibilium phantasmata aut potius 
sensilium specierum intentiones suapte natura nata est retinere et 
conservare estque veluti cellarium aut thesauri repositorium ad 
recondendas sensibilium specierum praecedentium sensuum 
intentiones; sed memoriam dico intellectilem, quae intellectiles 
species apta nata servare est. Praeter memoriam siquidem 
sensitivam, intellectivam in homine poni necessum est, ut sicut illa 
sensibilium phantasmatum retinet intentiones, ita haec 
intelligibilium specierum sit veluti abacus et thesaurus. Species enim 
intelligibiles nequeunt in organo corporeo conservari: illud enim 
materiale est, hae vero immateriales; sicut nec sensibiles species vel 
intentiones servari in intellectu possunt: crassiores enim hae sunt, 
quam ut altissimum intellectus potentiam possint ingredi. 


Pro sensibilibus ergo phantasmatum intentionibus recondendis 
sensitiva memoria datur: ad intellectiles vero species conservandas, 
veluti in thesauro, intellectiva. Haec autem nil est aliud quam 
ipsamet intellectus, qui quidem quatenus intelligibilium rerum 
species efformat atque producit, hoc est intellectiles efficit 
phantasmata suo lumine irradiando, agens intellectus dicitur; 
quatenus vero efformatas intellectiles species in sese recipit ad 
inteligentiam producendam, possibilis nomenclaturam sortitus est; 
quatenus autem illas easdem species intra sese reconditas servat, ut, 
etsi intellectus non actu intelligat, species tamen intelligibiles 
reconditas habeat, ut cum voluerit sese supra eas convertat fiatque 
intellectus in actu et intelligentiam gignat, memoriae nomen accepit. 


Memoria itaque nil aliud est quam ipsemet intellectus cum obiecto 
praesenti vel in se vel in suo simulacro. Semper enim intellectus 
simulacra intelligibilium, hoc est species intellectiles praesentes 
habet, etsi non semper intelligat; non enim obiecti aut speciei 
inexistentia per sese ad intelligentiam efficiendam suapte natura 
potens est: sed cum intellectus supra illa convertitur, tunc gignitur 
intelligentia. 


Ita plane in Deo memoria nil aliud est quam intellectus divinus atque 
deificus cum objecto praesenti. Et in nobis quidem mutationes 
quamplurimae possunt circa memoriam fieri, tum quia species deleri 
possunt et e memoria evanescere, tum quia in nobis aliud ipsa est 
memorandi potentia, aliud memorandi actus, cum intellectus supra 
speciem iam ante receptam convertitur et memorari reminiscique 
dicitur, cum non statim ea species occurrit et ipse requirit. Aliud 
quoque est habitus memoriae, cuius est species reconditas 
conservare, et tum respectu habitus tum actus in memoria contingit 
mutabilitas. In Deo vero et actus et habitus et vis idem omnino sunt, 
una res, una invariabilis essentia; nec species, hoc est ideae rerum 
intelligibilium, in divina mente deleri possunt, quoniam aeternae 
sunt et incommutabiles unaque cum Deo substantia. Deus enim 
essentiam suam primo intelligit; in ea autem et per eam actu 
simplicissimo et unissimo cuncta alia a se contingentia intelligit et 
cognoscit. At vero non sine divina voluntate aut voluntatis divinae 
determinatione, quoniam per suas causas Deus cuncta cognoscit: 
creaturarum autem omnium causa divina voluntas est eiusque 
liberrima determinatio, quae cuncta producit in esse. 


Et ita effecit Deus ut diluvii aquae imminuerentur per 
determinationem suae voluntatis sicque recordatus Noe dicitur, non 
quod prius esset oblitus, sed quia divino intellectu suo cuncta videns, 
cuncta cum sint ei praesentia, cum iam universum impiorum 
mundum aquae inundatione periisse vidisset, tunc misericordia sua 
infinita voluit per suae voluntatis determinationem iterum mundi 
provideri saluti; et hoc est recordari in Deo velle misereri. Sacra 
Scriptura nostrae se attemperat imbecillitati et per àvOpooc-záOoc 
multa de Deo loquitur. Videns enim universos homines periisse et 
pauculos illos, qui in arca superstites relicti erant, in tanta angustia et 
rerum difficultate constitutos, cum ignorarent quandonam tantae 
calamitates finem habiturae essent: omnia videns et intimas cordium 


cogitationes introspiciens, voluntate sua determinavit ut aquae 
imminuerentur. 


Ista vero quam dicimus determinationem, neutiquam in Deo aliquam 
mutationem ponit, nisi ex parte effectus, etsi realiter id voluerit 
Deus, sicut et mundum creare; at sicut creatio nullam in Deo 
mutationem ponit, etsi per determinationem divinae voluntatis facta 
sit, ita nec id: quoniam sicut creatio respectus rationis in Deo est, ita 
et haec voluntatis divinae determinatio. Respectus autem rationis 
nullam mutationem inducit, nisi ex parte alterius termini; respectus 
autem hic non rationis quasi a ratione confictus dicitur, sed 
derelictus a ratione est vel a collatione cognitorum a ratione. Sic 
ergo intelligimus: Et recordatus est Deus Noe. 


At meminisse oportet eius quod supra dictum est: Ponam foedus 
meum tecum, sive erigam pactum meum: ad illud enim haec 
recordatio fertur ad restaurandum pactum illud, sicut supra 
exposuimus; propterea sequitur Moyses de aquarum imminutione 
sermonem facere. Causas autem huiuscemodi rei ponit primo 
quidem, quoniam Dei praecepto clausi sunt fontes abyssi ne amplius 
e terra aquae exurgerent; clausae sunt quoque cataractae coeli, quia 
prohibiti sunt Dei iussu cataclysmi illi pluviarum e coelo; deinde 
vero ventum immisit vehementem, qui transiens exiccaret aquas. At 
profecto non potuisset ventus, etsi vehementissimus, tantam 
aquarum molem et immensum barathrum penitus exiccare, nisi 
iussisset ut reverterentur aquae in locum suum, idest nisi eas in 
pristina loca conclusisset, ceu a conditione fecerat cum praecepit ut 
congregarentur aquae in locum unum et appareret arida. Coeperunt 
autem aquae decrescere a fine centum quinquaginta dierum; 
siquidem post diluvium quadraginta dierum, aquae centum 
quinquaginta diebus fortes fuerunt et in fortitudine sua terram 
obtinuerunt; post hos autem dies deficere ab ea fortitudine 
coeperunt. 


Vrr. 4-5 Requievitque arca mense septimo, vigesimo septimo die 
mensis super montes Armenia. At vero aquae ibant et decrescebant 
usque ad decimum mensem; decimo enim mense, prima die mensis 
apparuerunt cacumina montium. 


Textus Hebraicus: El requievit arca mense septimo, decima septima 
die mensis super montes Armenia Ararath. Et aquae fuerent euntes et 
deficientes usque ad mensem decimum; in mense decimo, prima 
mensis visa sunt capita montium. 


Prosequitur Moyses ostendens diminutionem atque defectum 
aquarum, aitque a fine centesimi et quinquagesimi diei ad usque 
septimum mensem usque adeo decrevisse aquas, quae quindecim 
cubitos exesserant omnes montes excelsos, ut mense septimo prae 
aquarum paucitate supra montes requieverit, amplius [non valens] 
arca fluitare super aquarum faciem: sed supra montes Armeniae 
requieverit, sinum ibi accipiens. Dei autem providentia factum est ut 
aequalem sinum reperiret supra montium illorum ingentia saxa; 
naves enim nedum si in loca aspera decidant, verum etiam si in 
syrtim aut arenosa loca impingant navifragio pereunt; haec autem 
arca, Dei munita praesidio, nihil periclitata conteri, super montes 
Armeniae quievit ibi sinum inveniens, in quo fixa mansit immobilis. 


Id autem factum est mense septimo, vigesima septima die mensis, 
vel decima septima, iuxta Hebraicum Textum, sicut etiam Chaldaeus 
Interpres habet. Sed noster Interpres, Septuaginta secutus, dixit 
septima et vigesima die mensis: Septuaginta enim sic habent. 
Quomodo autem accipiendus sit septimus hic mensis non modicam 
habet difficultatem. Et quidem si ita accipiamus ut centum illos 
quinquaginta dies supra mensem secundum, quo diluvium incepit, 
connumeremus, habebimus plane septem menses; siquidem a 
decima septima die secundi mensis usque ad decimam septimam 
septimi mensis centum quinquaginta dies interfluunt: centum 
quinquaginta enim dies quinque menses constituunt; et ita plerique 


Hebraeorum doctores connumerant, inter quos est Rabbinus 
Abrabanel. 


At vero multa ex hoc insequuntur incommoda. Et primo quidem 
quoniam diluvium fuit perpetuum quadraginta diebus, in quibus 
aquae multiplicatae sunt et invaluerunt nimis super terram; post hos 
vero dies centum quinquaginta diebus fortes fuerunt aquae super 
terram. Hi autem dies sex menses et plus decem constituunt; quare 
non septimus mensis, sed octavus etiam, a quo diluvium exorsum 
est, iam defluerat. Quod si dicas, ut hi sentiunt, quadraginta illos 
diluvii dies intra centum quinquaginta dierum numerum contineri, 
adhuc esto quod ita sit, salva res non est; nam iuxta Sacrae 
Scripturae morem et Hebraeorum consuetudinem, quibus Moyses 
scribebat, menses lunares accipiendi sunt, quorum alter viginti 
novem, alter vero triginta diebus constat, adeo ut duo menses 
quinquaginta novem dies non excedant, nec unquam ad sexaginta 
ascendunt. Quapropter centum quinquaginta dies quinque menses 
lunares constituent, et adhuc tres vel saltem duo dies supersunt. Non 
ergo fuisset decima septima dies septimi mensis, sed decima nona 
aut vigesima. 


Deinde vero cum Scriptura ait mense septimo, decima septima die 
mensis quievisse arcam super montes, idem esset ac dicere eam 
quievisse centesima et quinquagesima die. At inquit quod centum 
quinquaginta diebus aquae fortes fuerunt super terram, et a fine 
centum quinquaginta dierum minui coeperunt, idest post centum 
quinquaginta dies. Sicut ergo citra centesimum quinquagesimum 
diem non quievit arca, ita nec eo die: quoniam eo die nil minus 
fortes erant, et eo transacto minui coeperunt. Falsum ergo Scriptura 
dicit, quod decima septima die mensis septimi quievit arca, si mensis 
septimus connumerandus est a secundo, quo incepit diluvium; et eo 
maxime quod fateri necessario oportet nonnullos fluxisse dies, ex 
quo aquae coeperunt decrescere usque ad tempus illud, quo requievit 
arca. Nam ut modicum aquarum, quo ima pars arcae mergebatur, 


deflueret, a decima septima die mensis septimi usque ad primam 
decimi mensis defluxit tempus: mense enim decimo, prima die 
mensis apparuerunt cacumina montium. 


Nec dici potest quod quindecim totis cubitis arca mergebatur in 
aquis: tunc enim supra montes neutiquam fluitare et super aquarum 
faciem ferri potuisset: sed quievisset. Postquam ergo multum 
defluens decrevit aqua, super montes quievit arca et per consequens 
post multum temporis; amplius enim tempus requirebatur ut summae 
aquarum immensitates decrescerent, quoniam ampliores et vastiores 
erant magis, quo sursum ascenderant: quemadmodum in his fieri 
cernimus, quae in sphaerae orbem crescunt; quo enim a centro 
peripheria distat magis, eo est latior et amplior; aquae autem illae in 
orbem creverant cum universale diluvium extiterit, universam 
usquequaque sub omni coelo inundans terram. 


Septimum ergo mensem, citra omnem controversiam, a tempore quo 
diluvium inundare coepit, intelligimus. Si enim quadraginta 
pluviarum dies accipiantur et centum quinquaginta, quibus aquae in 
summa fortitudine terram obtinuerunt, iuxta mensium lunarium 
computationem sex menses integros et dies tredecim habebimus; 
dies autem, qui desunt, usque ad decimam septimam diem ab initio 
decrementi aquarum ad illud usque tempus, quo arca quievit, 
interfluxisse rationi perquam consentaneum est; et sic ab initio 
diluvii usque ad septimum mensem et decimam septimam diem 
mensis, nihilo reluctante, ventum erit. 


Iuxta hanc quoque seriem accipiendus est mensis decimus, cuius 
prima die montium cacumina apparuere, adeo quod ab arcae quiete 
ad usque tempus, quo cacumina montium apparuere ut videri 
potuissent, duo menses et dimidium fere interfluxere. 


Vrr. 6-9 Cumque transissent quadraginta dies, aperiens Noe 
fenestram arcae, quam fecerat, dimisit corvum; qui egrediebatur et 
non revertebatur, donec siccarentur aquae super terram. Emisit 


quoque columbam post eum, ut videret si iam cessassent aquae 
super faciem terrae. Quae cum non invenisset ubi requiesceret pes 
eius, reversa est ad eum in arcam; aquae enim erant super universam 
terram. Extenditque manum suam, et apprehensam intulit in arcam. 


Textus Hebraicus: Et fuit a fine quadraginta dierum aperuit Noah 
fenestram arcae, quam fecit, et emisit corvum; qui egressus est 
egrediendo et redeundo, donec siccarentur aquae super terram. Et 
emisit columbam a se, ut videret an alleviatae essent aquae a 
superficie humi. Et non invenit columba requiem pro planta pedis 
sui, et reversa est ad eum in arcam; quoniam aquae erant super 
faciem omnis terrae. Et misit manum suam et introduxit eam ad se in 
arcam. 


Cumque transissent quadraginta dies. Ab eo tempore, quo montium 
cacumina visa sunt, transactis quadraginta diebus, arcae fenestram 
aperuisse Noe dicitur. Non est autem idem fenestrae nomen in 
hebraeo, quod supra; ibi ^7 dicta est, hic autem ji?r. Hebraeorum 
autem plerique autumant secundo hoc nomine ipsam cataractam et 
aditum designari; per primum vero lapidem quendam pretiosum 
translucidum, veluti vitrum aut crystallum, quod fenestrae aditum 
occludere posset, ne venti et pluvia ingrederentur, et simul etiam 
lumen reciperet ad habitationem illuminandam. Diaphana enim 
corpora lucem nihil impediunt, sed lumen intendunt; et per hanc 
fenestram eo lapide occlusam poterat utique Noe deinutus quae foris 
erant videre, et per translucidum illud montium cacumina sibi 
apparuere, mox ut ex aquis prominere coeperunt. 


Ad emittendum tamen corvum fenestram eam aperuit; corvus autem 
per fenestram emissus egrediebatur et non revertebatur. Textus 
autem Hebraicus habet: Egrediebatur eundo et redeundo; sensus 
autem idem est. Egressus siquidem est ex arca corvus, nec unquam 
amplius in arcam ad Noe reversus est; sed revertebatur e regione 
arcae eundo et redeundo circa arcam, ut Rabbinus Abrabanel inquit, 


fuitque semper prope arcam, semper circa eam volitando, quousque 
egressus est Noe ex arca. 


Refert Rabbinus Abrabanel nonnullos dicere propterea corvum in 
arcam non esse reversum quod sibi nati essent pulli; corvorum 
autem pulli, sicut naturales dicunt, cum nascuntur, albi exeunt; 
quapropter existimans corvus degeneres filios nec similes, proprios 
non esse, relinquit eos et longe abit ab eis, nec illis escam adfert. 
Nostrates vero dicunt et immortuam fuisse corvum supra mortuorum 
cadavera, et propterea non esse in arcam reversum. Aiunt etiam 
Hebraeorum plerique et idem doctor, Noe non misisse corvum ut 
videret si alleviatae essent aquae, hoc enim de columbae missione, 
non corvi, dicitur: sed ut videret an adhuc consisterent civitates, 
domus, turres et palatia; quoniam his in locis solent corvi nidificare. 


Corvus autem reversus quidem est, sed non ad Noe in arcam; 
quapropter nihilo certior factus, columbam emittit, ut videret an 
alleviatae essent aquae super terram; ipsa vero cum plantae pedis sui 
quietem non invenisset, idest locum ad quiescendum aptum, reversa 
est ad Noe in arcam. Sed nonne montium cacumina ab aquis iam 
libera erant? Utique. Non fert autem columbarum natura supra 
montium excelsorum cacumina nidos facere, ubi nec arbores sunt; et 
licet montium capita apparuerint, adhuc tamen ob aquarum 
abundantiam ipsa cacumina plena aquis erant: humus vero liberata 
ab aquis tota limosa: planities autem universa adhuc plena aquis 
erat, quoniam adhuc aquae erant super universam terram planam. 


Vitr. 10-12 Expectatis autem ultra septem diebus aliis, rursum dimisit 
columbam ex arca; at illa venit ad eum ad vesperam portans ramum 
olivae virentibus foliis in ore suo. Intellexit ergo. Noe quod 
cessassent aquae super terram; expectavitque nihilominus septem 
alios dies et emisit columbam, quae non est reversa ultra ad eum. 


Textus Hebraicus: Et expectavit adhuc septem diebus aliis, et 
adiiciens misit columbam ex arca; et venit ad eum columba tempore 


vespertino et ecce folium olivae decerptum in ore suo. Et cognovit 
Noah quod alleviatae essent aquae super terram; et expectavit adhuc 
septem dies alios et emisit columbam, quae non adiecit reverti ad 
eum amplius. 


Ostendit Scriptura [Noe] non statim post corvi emissionem 
columbam emisisse, sed septem diebus expectasse et tunc primo 
misit; postquam vero reversa est, non invento loco ad quiescendum 
convenienti, adhuc septem alios dies expectavit, post quos 
columbam secundo emisit; hoc est quod ait: Expectatis autem ultra 
septem aliis diebus: septem aliis, inquit, ab illis septem, quos 
expectavit eam post corvum emittere. Itaque supra primam diem 
mensis decimi, qua montium cacumina apparuere, quadraginta dies 
et ultra tres hebdomadas habemus: primam, post corvi emissionem, 
cum primo columbam emisit; secundam, cum rursum eam emisit et 
reversa est ad eum vespertino tempore cum ramo olivarum virenti in 
ore, sive cum folio olivae decerpto in ore suo, ex quo cognovit Noe 
quod cessassent vel alleviatae essent aquae super terrae planitiem; 
adhuc tamen septem alios dies expectavit, et haec tertia est 
hebdomada, et emisit columbam, quae non est reversa ad eum 
amplius. 


Rabbinius Abrabanel causam huiuscemodi reddit quare Noe 
quadraginta dies et postea ter septem expectaverit: "quoniam 
quaternario numero cuncta sunt a Deo disposita". 


A die autem quo diluvium coepit, ad eum usque diem quo tertia vice 
columbam ex arca emisit, menses undecim expletos et diem vel duos 
habemus. Si enim supra decimi mensis primam diem quadraginta et 
ter septem dies numerentur, ad primam vel secundam duodecimi 
mensis perveniemus, quoniam quadraginta et ter septem dies bis 
tricenos efficiunt, qui sunt duo menses et adhuc unus est dies 
superstes, aut duo. Quod si menses hi undecim vitae Noe addantur, 
ad sexcentesimum primum annum et mensem ipsum evehemus, 


quoniam cum diluvium coepit, sexcentesimum annum et mensem 
secundum agebat. Hoc est quod sequitur: 


Vrr. 13 — 14A Igitur sexcentesimo primo anno vitae Noe, primo 
mense, prima die mensis imminutae sunt aquae super terram, et 
aperiens Noe tectum arcae aspexit, viditque quod exiccata esset 
superficies terrae. Mense secundo, septimo et vigesimo die mensis 
arefacta est terra. 


Textus Hebraicus: Et fuit in uno et sexcentesimo anno, in primo, in 
prima mensis exiccatae sunt aquae super terram, et discooperuit 
Noah operculum arcae et vidit et ecce exiccatae sunt facies humi. Et 
in mense secundo, in septima et vigesima die mensis arefacta est 
terra. 


Quando demum terra sit ab aquarum iniuriis liberata aridaque iuxta 
naturae suae conditionem permanserit, nunc declarat, inquiens: 
Anno sexcentesimo primo vitae Noe exiccatas esse aquas. Non 
aquae exiccatae sunt, suapte natura enim aquae humidae sunt estque 
humiditas frigiditatis comes et symbola qualitas in aqua cum 
frigiditate, quam suapte natura in summo habet; nec potest, nisi 
naturam suam amittat aqua in terram aut ignem conversa, 
humiditatem amittere; nam etsi in vaporem et aerem convertatur, 
multo fit humidior, quoniam summe humidus aer est. 


Inquit autem exiccatas esse aquas, quoniam e terrae superficie 
defecerunt abeuntes in locum suum, quo eas Deus abire iussit. Ab 
inundatione vero cum libera terra mansisset, quoniam ea inundatione 
nimiam aquam imbiberat, ut enecata propemodum esset tota fere in 
limum lutumque liques conversa, solarium radiorum calore suffulta 
ab illis quoque aquis, quas nimium imbiberat cum magno suo 
dispendio et virtutis discrimine, sole favente liberata est, qui suis 
radiis eam repercutiens nimiumque calefaciens, ipse universam 
aquam illam limo suffusam veluti exhaustam imbibens, in vaporem 
conversam sursum traxit; unde terrae facies exiccata ac iuxta naturae 


suae conditionem arida permansit, ut posset animalium plantis 
solidum gressum praebere et non limo veluti devorare. Itaque 
sexcentesimo primo anno vitae Noe, die prima primi mensis, 
copiosae aquae abeuntes in locum, suum, terram liberam reliquerunt. 


Antequam vero plene arefieret ab aquis, quas imbiberat, quoniam 
veluti enecata prorsus erat, ad usque vigesimam septimam secundi 
mensis diem tempus interfluxit. Tunc aperiens Noe arcae tectum, 
aspexit et vidit terram satis exiccatam et aridam factam, ut solidum 
posset animalibus gressum praebere. Et tunc, evoluto iam anno et 
decem ultra diebus a die, quo in arcam ingressus est Deo iubente, 
eiusdem iussu atque imperio egressus est. 


Discimus ex hoc capite annos omnes, qui hucusque leguntur, solares 
esse, qui duodecim mensibus constant, cum declaraverit Sacra 
Scriptura sexcentesimo anno vitae Noe diluvium venisse; 
postmodum vero duodecim evolutis mensibus, cum defecit, inquit 
sexcentesimo primo vitae Noe anno defecisse. Unde liquet annos 
solares vertentes hucusque ab initio enumerasse, qui mensibus 
duodecim constant. Unde sequitur: 


Vrr. 16-17 Locutus est autem Deus ad Noe, dicens: Egredere de arca 
tu et uxor tua, filii tui et uxores filiorum tuorum tecum. Cuncta 
animantia, quae sunt apud te ex omni carne, tam in volatilibus quam 
in bestiis et universis reptilibus, quae reptant super terram, educ 
tecum et ingredimini super terram: crescite et multiplicamini super 
eam. 


Textus Hebraicus: Et locutus est Deus ad Noah, dicendo: Exi de arca 
tu et uxor tua, et filii tui et uxores filiorum tuorum tecum. Omnis 
bestia, quae est tecum ex omni carne, in volatili et in iumento et in 
omni reptili, quod reptat super terram, educ tecum; et reptilificent in 
terra et fructificent et multiplicentur super terram, sive et reptilificate 
et crescite et multiplicamini. 


Narrat Sacra Scriptura quod, etsi vir iustus atque perfectus Noe, 
tectum arcae cum aperuisset, terram 1am esse satis satis exiccatam et 
arefactam [vidisset], adeo ut aptissime posset animalia sustinere, 
egredi tamen noluit aut ipse aut quisquam eorum, qui secum erant, 
ex arca, sed divinum voluit expectare iussum ut egrederetur, sicut 
Dei etiam praecepto et monitu ingressus fuerat. Quapropter locutus 
est Dominus ad eum, vel per intimam inspirationem eius menti 
illapsus, quod Dei est proprium, vel alio quovis modo ei noto, qui 
omnia novit, per quem vir iustus certissime divinam voluntatem 
nosset eam esse, ut ad inhabitandam terram ex arca exiret. 


Egredere, inquit, ex arca tu et uxor tua, filii tui et uxores filiorum 
tuorum. Cum iussit eum in arcam ingredi, ait: Ingredere in arcam tu 
et filii tui, uxores tuae et uxores filiorum tuorum: viros tunc ab 
uxoribus separavit, nunc autem coniungit: quoniam tunc tempus erat 
longe fieri ab amplexibus et non deliciis et voluptatibus vacare, sed 
ieiuniis, orationibus et lacrimis, ut concitatum Dei furorem in 
homines placarent. Noluit itaque Deus viros in arca connubiis 
vacare, sed mundos esse et sanctificatos, ab uxoribus abstinere et 
vitam caelibem ducere. Nunc vero iterum coniungit cum egredi ex 
arca imperat; vult enim ut generationi operam dent, ut humanam 
propaginem longe lateque generatione diffunderent et propagarent: 
ad hoc enim eos servavit, ut salvaretur semen super faciem 
universae terrae. 


Similiter cuncta alia animantia iubet ex arca educi et prolificationi 
incumbere ad species propagandas; propterea ait: Crescite et 
multiplicamini super terram: sive fructificate prolificando, ut 
multiplicemini super terram. Vult pauculos illos homines in gentes 
maximas et nationes propemodum infinitas excrescere; propterea ait, 
iuxta hebraicum: 3xàV. Est autem X7, gignere et producere in 
multitudine, ad instar pisciculorum ac similium animalium, quae in 
magna multitudine gignuntur, adeo ut ebullire videantur. Ita de filiis 
Israel in Aegypto dicitur quod creverunt: *x?v7, et nati sunt in 


multitudine, vel, sicut nostra habet Vulgata Editio, quasi germina 
multiplicati sunt, forte quia mulieres geminos aut amplius pariebant 
filios. Ita hos homines vult in maximas multitudines excrescere et 
multiplicari, ut terram replerent. 


Vrr. 18-19 Egressus est ergo Noe et filii eius, uxor illius et uxores 
filiorum eius cum eo; sed et omnia animantia, iumenta et reptilia, 
quae reptant super terram, secundum genus suum egressa sunt de 
arca. 


Textus Hebraicus: Et exiit Noah et filii eius, et uxor eius et uxores 
filiorum eius cum eo; omnis bestia, omne reptile, omne volatile, 
omne quod se movet super terram, iuxta familias suas egressa sunt 
ex arca. 


Ostendit Scriptura Noe obedientiam, qui examussim et ad unguem 
divinum iussum opere complevit; a divina enim voluntate totus 
pendebat. Ipse egressus est ex arca, et tristi illo et molesto habitaculo 
veluti carcere, in quo tandiu inclusus mansit, brutorum 
cohabitationem ferens, foetorem atque molestias, ubi tandiu nec 
aerem respirare voluit nisi corruptum: undequaque enim arca munita 
clausaque cum esset, nec aer aut ventus ingredi poterant. Et aer 
quidem attractus corrumpitur, quo tamen et hominum et brutorum 
corpora frui oportet ad praecordia refrigeranda. Et quomodo aer 
tandiu arcae inclusus, ubi et homines et tot tantorumque animalium 
turmae inhabitabant, non est corruptus? Et quantus ibi ex aeris 
corruptiones immundorumque animalium habitatione inerant foetor! 
At vero iustus vir atque perfectus omnia pertulit, salutis dispendii 
aut discriminis nil veritus, cum Dei iussa compleret: nec egredi 
unquam voluit e putenti illo carcere, nisi id Deus iuberet. Facto 
autem Dei iussu, statim et ipse egressus est et filii atque uxores, et 
omnia animalia eduxit ex arca, iuxta familias suas, idest secundum 
species suas, sicut ingressa fuerant; species autem Hebraicus Textus 
familias vocat. 


Vrr. 20-21 Aedificavit autem Noe altare Domino: et tollens de 
cunctis pecoribus et volucribus mundis obtulit holocausta super 
altare. Odoratusque est Dominus odorem suavitatis et ait Dominus in 
corde suo: Nequaquam ultra maledicam terrae propter hominem; 
sensus enim et cogitatio humani cordis in malum prona sunt ab 
adolescentia sua; non igitur ultra percutiam omnem animam 
viventem, sicut feci. 


Textus Hebraicus: Et aedificavit Noah altare Domino: et accepit ex 
omni iumento mundo et ex omni volatilil mundo et ascendere fecit 
holocausta in altari. Et odoratus est Dominus odorem quietis et dixit 
Dominus ad cor suum: Non adiiciam maledicere amplius humum 
propter hominem, quoniam figmentum cordis hominis malum ab 
adolescentia sua; non adiiciam amplius percutere omne vivens, sicut 
feci. 


Paraphrastes Chaldaeus vertit illud: Et suscepit Deus in beneplacito, 
sive cum benevolentia, oblationem eius. 


Textus Graecus habet: Et odoratus est Dominus odorem suavitatis et 
ait Dominus recogitans, etc. 


Cum egressus esset Noe ex arca, cum spatiosissimam terrae 
regionem universumque orbem aspexisset, quoniam 
misericordissimus Deus secundum magnam misericordiam suam et 
secundum multitudinem miserationum suarum omnia in statum 
pristinum paulo minus reduxisset, deleto aquae inundatione 
impiorum mundo, supra sacri cordis sui altare igne caritatis 
ardentissimae acceptissima thura orationum et gratiarum actionum 
incendens, ore simul immensas tanti beneficii tantaeque miserationis 
gratias agens, voluit etiam una cum devotissimo corde et voce 
operum sacrificia Deo offerre. Quapropter aram construxit. Deus 
enim mihi, aiebat, 


*hac otia fecit. 


Nanque erit ille mihi semper Deus: illius aram 
Saepe tener nostris ab ovilibus imbuet agnus". 


Tulit itaque ex omnibus animalibus mundis et obtulit holocausta 
Deo; propterea septena septena ex animalibus mundis ingressa sunt 
in arcam, ut tria paria veluti semen ad speciem propagandam 
servarentur, septimum Deo in holocaustum offerretur. 


Et odoratus est Dominus odorem suavitatis, sive quietis. Figurate id 
dictum accipimus per ávOpomoc-ná00c. Non est enim animal Deus, 
quod cerebrum habeat et respirando exhalationes per mammillares 
processus usque ad cerebri carunculas aut mammillas trahat, ut 
possit odorum fragrantiam sentire: sed spiritus est Deus, qui carnem 
et ossa non habet, purissimus actus et simplicissimus intellectus. 
Odoratus ergo odorem suavitatis dicitur a translato, quia holocausta 
suo beneplacito acceptavit ob iustitiam et devotionem Noe, ac si 
quis suavem odorem atque gratissimum olfecisset; et odor hic odor 
quietis dicitur, quoniam quiescere fecit Deum ab ira, hoc est ne 
amplius in posterum irascatur. 


Unde ait: Nequaquam ultra maledicam terrae propter hominem. Non 
ait: ultra hominem non affligam, non corripiam, non castigabo; sed 
terrae non maledicam amplius sicut feci: hoc [est] non ultra 
diluvium ad perdendam dissipandamque terram immittam, nec 
huiuscemodi generales clades universamque viventium perniciem, 
quoniam sensus et cogitatio cordis humani in malum prona sunt ab 
adolescentia sua. Videt Deus crudele bellum, quod caro semper 
adversus spiritum agit: quomodo continuo adversus spiritum 
concupiscit: quomodo in malum semper nititur propensissime: 
quomodo semper concupiscentias perniciosissimas et carnalia 
desideria movet, quae militant adversus animam, et semper in 
carnalibus operibus cupit immorari, quae sunt fornicatio, 
immunditia, impudicitia, luxuria, idolorum servitus, veneficia, 
inimicitiae, contentiones, aemulationes, irae, rixae, dissensiones, 


sectae, invidiae, homicidia, ebrietates, comessationes et his similia. 
Caro itaque haec fomes peccati et corpus mortis, quod corrumpitur, 
animam nimium aggravat et concupiscentiis suis continuo abstrahit 
et allicit, ut cum nequissimum fetum concupiscentia conceperit, 
peccatum pariat, illud vero consummatum generet mortem. Haec 
itaque videns Deus, infirmitatem, inquam, hanc perniciosae carnis et 
miserandam fragilitatem, compatitur et miseretur. Quia ergo sensus 
et cogitatio suapte natura ad malum prona sunt ab adolescentia, non 
amplius maledicam terrae, ait, propter hominem, nec omnem 
animam viventem delebo. 


Vrr. 22 Cunctis diebus terrae, sementis et messis, frigus et [aestus], 
aestas et hiems, noct et dies non requiescent. 


Textus Hebraicus: Ad usque omnes dies terrae, semen et messis, 
frigus et aestus, aestas et hiems, dies et nox non cessabunt. 


Hoc est pactum et leges, quas posuit Deus ab initio inter coelum et 
terram, diem et noctem; pactum vero istud diluvii tempore 
confractum est propter impios et hoc quidem verba haec innunt. At 
vero promittit nunc Deus Noe se iterum foedus illud erecturum, ut 
nunquam amplius in posterum haec deficiant. 


Hic vero Hebraei sex anni tempora distinguunt: tempus sementis et 
messis, frigoris et aestus, aestatis et hiemis, unicuique menses duos 
tribuentes. Sementis enim tempus aiunt esse a dimidio Septembris 
usque ad Novembris medium, et hinc incipit tempus frigoris usque 
ad dimidium Ianuarii; inde vero ad usque Martii dimidium tempus 
est hiemis; ab hoc vero tempore usque ad Maii dimidium tempus est 
messis; post hoc tempus aestatis sequitur usque ad dimidium Iulii; 
inde demum usque ad Septembris dimidium tempus est aestus et 
vehementis caloris. Menses tamen eorum non semper cum nostris 
currunt; sed Martius illorum partim cum nostro Martio et partim 
cum Aprili concurrit et, ut plurimum, pars maior cum Aprili. 


Nos vero quattuor tantum anni tempora assignamus: ver, aestatem, 
autumnum et hiemem. Et ver quidem ab ariete incipit usque ad 
cancrum; inde vero aestas ad libram usque; a libra vero incipit 
autumnus ad capricornum usque; inde deumm hiems usque ad 
arietem, ubi ver incipit. His autem anni temporibus fit sementis et 
messis, frigus et aestus: frigus in hieme, aestus in aestate: in 
autumno sementis, messis In vere. 


Haec promittit Deus nunquam amplius ad finem usque mundi 
desitura; nox vero et dies divina ordinatione ad finem usque saeculi 
perseverabunt alternis vicibus. Omnia vero haec luminarum motu 
fiunt, quae posita sunt in signa et tempora et dies et annos, propterea 
legem posuisse Deus dicitur inter coelum et terram, quae cessabit 
unquam. 


CAPUT NONUM 


Vrr. 1-3 Benedixitque Deus Noe et filiis eius et dixit ad eos: Crescite 
et multiplicamini et replete terram, et terror vester et tremor sit super 
cuncta animalia terrae et super omnes volucres coeli: cum universis, 
quae moventur super terram, omnes pisces maris manui vestrae 
traditi sunt. Et omne, quod movetur et vivit, erit vobis in cibum: 
quasi olera virentia tradidi vobis omnia. 


Textus Hebraicus: Et benedixit Deus Noah et filiis eius et dixit eis: 
Fructificate et multiplicamini et implete terram, et timor vester ac 
terror sit super omnem bestiam terrae et super omnem volucrem 
coeli, in omni, quod ebullit humus, et in omnibus piscibus maris: in 
manu vestra traduntur omnia. Omne reptile, quod est vivens, vobis 
erit in cibum: quasi olus herbae tradidi vobis omnia. 


Benedixit Deus Noe: idest, gratiam adauxit, gratiam ampliorem 
dedit, benedictionum uberrima munera donavit. Quae vero sint haec 
ait: Crescite et multiplicamini et replete terram et terror vester ac 
tremor sit super cuncta animalia terrae. Duplici sane et biiuga parte 
constat [homo]: corpore, quod veluti 0n est ac materies, et anima, 
quae £vteAeyeíag et formae obit munus. In geminis his partibus 
humana consistit natura perfecta; et utramque Deus amplissimis 
benedictionibus confertam coagitatamque uberrime, ex 
misericordiae suae munere, non tamen citra eorum virtutem, donat: 
Crescite et multiplicamini: vim genitricem ad speciem propagandam 
coaugmentat, virtute uberrima eam referciens maximaque in semine, 
ut pauculi illi homines et pusillus grex in gentem excrescerent 
infinitam, in greges innumeros, in multitudinem, quae universam 
sub omni coelo superficiem terrae operiret, ut in millenas fierent 
generationes. Et sicut generatio naturae opus est amicissimum ac 
inter omnia naturalissimum, ita quoque vim potentiae gignendi 
affluentissimam Deus praestitit, quae exhauriri non facile posset aut 


emori, facultatem suppeditavit in universa saeculi protelatione. Haec 
autem vis corpori insidet, corpus ei sedem et organa praestat, etsi 
virtus sit vegetatricis animae, quae in homine a rationali substantia 
nil distat, sed in eius substantia una cum sentendi virtute, sicut 
trigonum in tetragono, continetur. 


Sicut autem vitae et sensui suapte natura ratio supereminet, ita homo 
cunctis brutis, quoniam homo ratione pollet, illa vero supra sensum 
non ascendunt; propterea dictum est homini a sua conditione: 
Dominamini piscibus maris et volatilibus coeli et bestiis 
universaeque terrae: quoniam suapte natura homo cunctis 
supereminet;et natura quidem ac potestate dominatur cunctis, actu 
vero multorum dominio privatur ob peccatum. Multa enim 
irrationalium genera facta sunt homini veluti rebelles ac contumaces 
servi, quoniam ob peccatum homo rebellis factus est Deo et 
contumax. Et multa quidem animalia aperto marte homini 
inimicantur et nimia ferocia in eum saeviunt et mortem machinantur. 
Et viribus quidem corporis multa praevalent suntque homine, sicut 
audaciora, ita et fortiora et potentiora. 


At vero ne usquequaque hominibus praevalere feroces bestiae 
viderentur, ne homines dilaniandos, trucidandos, devorandos 
invaderent, divina providentia cautum est, quae hominem quidem 
multis bestiis corpore minus valere voluit, ratione vero multo 
praepotentem esse: unde non hominum genus ferocissimae 
atrocissimaeque bestiae dilaniandum devorandumque aggrederentur, 
sed magis paverent et eum invadere extimescerent, ab eiusque 
aspectu et praesentia contremiscerent. Hoc est, quod ait: 


Et terror vester ac tremor sit super omnia animalia terrae. Non 
tantum corporis, sed rationis principio munus hoc est et benedictio, 
quae hominem a ratione communit; non animalia cuncta ad prisci 
hominis in statu innocentiae obedientiam reducit: sed hominem 


rationis munere et vultus maiestate animalibus timendum 
extimescendumque reddit. 


At vero quia, etsi animalium invasione non periissent, poterant 
adhuc famis necessitate perire, cibum eis convenientem providit 
dicens: 


Omne, quod movetur et vivit, erit vobis in cibum. A conditione 
germina terrae, herbarum olera fructusque arborum hominibus in 
escam tribuerat Deus, dicens: Ecce dedi vobis omnem herbam 
afferentem semen super terram et universa ligna, quae habent in 
semetipsis sementem generis sui, ut sint vobis in escam: nunc vero, 
ea praeter et animalium tum terrestrium tum aquatilium et volucrum 
carnes hominibus in esum relaxat; et sicut prius olera, ita nunc 
carnes in cibum donat; unde ait: Quasi olera virentia tradidi vobis 
omnia. 


Cur autem carnium esum, quem prius non concesserat a conditione 
hominibus, nunc permittat, in causa multa fuere. Et primo quidem 
quoniam terrae virtus nimium aquae inundatione labefactata fuit; 
supra enim ait: Et ego disperdam omnes cum terra. Quapropter 
terrae proventus, germina, plantae, fructus et semina multo peioris 
sortis post diluvium semper fuere, quam ante, et virtutis multo 
invalidioris; unde peioris etiam nutrimenti extitere ad alendos 
homines et ad primigenium humorem restaurandum: quo enim cibus 
virtute magis deficit, eo est ad vitae fomentum ineptius. 


Deinde vero et ipsa hominum natura nonnullum virtutis suae 
discrimen passa erat et nonnihili invalidior facta. Continuo enim per 
generationes naturalis virtus minuitur; quapropter validiori alimento 
egebant homines ad vitam sine magno naturalis virtutis dispendio 
conservandam: carnes autem multo melioris nutrimenti sunt quam 
fructus et herbae. 


Postmodum vero forte et alia urgens causa ad carnes in esum illis 
concedendas pro eo tempore fuit. Cum enim ex arca egressi essent, 
terram spoliatam invenerunt; nullus enim seruerat nec mesuerat; 
nullus eam toto anno coluerat, nec ipsa toto eo anno, quo aquarum 
inundationi subiacuit, producere quicquam potuit, quod mandi 
posset. Ne itaque homines alimentorum caritate ac penuria, fame et 
egestate macescerent, nova addidit alimenta, ut animalium carnibus 
piscibusque, quorum infinitus numerus erat, vescerentur: et sic 
carnium pisciumque esus in usum adductus in posterum est. 


Verum sicut (cum) protoplasto homini cuncta et ligna et fructus 
dedisset in escam, Deus unum servavit lignum sibi, praecipiens 
homini ne inde quidquam comederet, ut obedientiam eius probaret et 
mandati illius observantiam homo veluti tributum Deo solveret, 
tanquam universorum regit et domino: ita quoque cum his 
hominibus illa praeter elementa animalium carnes et pisces 
indulsisset in cibum, ab uno eos abstinere vult, eisque peculiare 
indulsisset in cibum, ab uno eos abstinere vult, eisque peculiare 
praeceptum hoc inhibens, ait: 


Vitr. 4-7 Excepto quod carnem cum sanguine non comedetis. 
Sanguinem enim animarum vestrarum requiram de manu cunctarum 
bestiarum; et de manu hominis, de manu viri fratris eius requiram 
animam hominis. Quicumque effuderit humanum sanguinem, 
fundetur sanguis illius; ad imaginem quippe Dei factus est homo. 
Vos autem crescite et multiplicamini et ingredimini super terram et 
implete eam. 


Textus Hebraicus: Veruntamen carnem in anima eius, sanguine eius 
non comedetis. Et utique sanguinem vestrum pro animabus vestris 
requiram, de manu omnis bestiae requiram eum; et de manu 
hominis, de manu viri fratris eius requiram animam hominis. Qui 
effuderit sanguinem hominis per hominem, fundetur sanguis eius; 


quoniam in imagine Dei Deus fecit hominem. Vos autem fructificate 
et multiplicamini et prolificate in terra et multiplicamini in ea. 


Interpres Chaldaicus habet: De manu hominis, de manu viri; qui 
fudit sanguinem fratris eius requiram animam hominis. 


Multae admodum sunt loci huius expositiones. Et nonnulli quidem 
carnem cum sanguine, hoc est non effuso sanguine, nec separato a 
carne, veluti est suffocatum, ne comedatur prohiberi autumant: sicut 
in Levitico statuitur, ut si quis venatione vel aucupio feram, vel 
avem ceperit, sanguinem fundat illorum et in terra operiat. Alii vero 
sanguinis esum simpliciter prohiberi, veluti in Levitico Hebraei, sub 
mortis interminatione, prohibentur ne sanguinem utcunque 
comedant. Et dicunt aliqui brutorum sanguinem gravem esse, 
terrestrem et multarum aegritudinum causam. 


At vero non ceremonialia praecepta nunc genti alicui speciali 
instituit Deus, sed ab illis cavere eos et omnes homines iubet, quae 
humanam suapte natura mentem et rationem labefactant, suntque 
hominibus perniciei atque dedecori. Quae enim hic iubet, in 
universum omnino hominum genus servanda iniubet, quoniam in 
hominibus illis, quibus haec inhibebat, omne genus hominum sub 
coelo, omnis gens, omnis natio, populus et lingua veluti in semine 
continebantur, et ab illis omnes propagati sumus traximusque 
originem. 


Hebraei fere omnes animal adhuc vivens hic prohiberi sentiunt ne 
comedatur: ait enim Textus Hebraicus: Carnem in anima eius, 
sanguine eius non comedetis; caro autem, quandiu est cum anima et 
sanguine, vivit; extra animal vero non vivit. Prohibet ergo ne viva 
animalia, quae in cibum indulserat, comedantur: hoc enim ferinum 
est et crudele, ferocium, truculentissimarum et immanissimarum 
bestiarum proprium, non hominum, quod mundum sanctumque 
animal suapte natura est. Et ab hoc quidem omnis homo, qui non sit 


turpissima metamorphosi in ferarum naturam conversus, tanquam ab 
inhumano abstinet et abhorret. 


Arridet sane hic sensus. Verum in hoc statutum esse praeceptum 
voluit, ut hominum mentes, caedis avidas, a ferocia et crudelitate 
cohiberet ne usque eo homines ferocirent, a placida humanitate et 
pia natura propriae conditione degenerantes, ut feris ipsis 
ferocissimis longe crudeliori immanitate efferati in homines 
desaevirent, homines venarentur, humanis carnibus et sanguine vesci 
affectarent, veluti leones et si qua sunt crudeliora animalia, in 
praedam frendentes. Homicidium ergo magis prohibetur et ne 
immanis ferarum crudelitas saevissime in homines perpetretur. 


In tota autem hac verborum benedictionis serie ab illis videtur 
pusillum illum hominum gregem consolari misericordissimus Deus, 
quae illorum mentem poterant moerore et angustia afficere. Haec 
autem quattuor praecipue erant. Et primum quidem, quoniam omnes 
parentes, cognati, propinqui, affines atque amici eorum mortui erant 
et ipsi soli superstites erant relicti. Mors vero horum dolore 
plurimum afficit ac moestitia, ob amoris et amicitiae nexum, qui 
corda stringit; tum maxime dolor is crescit, cum alios cariores et 
dilectiores non habemus. Ne vero hoc moerore gravarentur, ecce ait 
illis Deus: 


Crescite et multiplicamini et replete terram. Ne doleatis, inquit, quod 
soli relicti estis, omnibus propinquis, amicis et caris penitus 
destituti: ecce enim ego in gentem magnam vos faciam, vobis 
turbam magnam filiorum dabo, qui multo cariores et dilectiores 
vobis erunt, adeoque vos crescere faciam, ut universam sub omni 
coelo terram impleatis. 


Secundo: pavere admodum poterant viribusque prae timore destitui, 
quoniam ipsi pauculi erant, et in terra multae malae bestiae et ferae 
pessimae, quae hominibus inimicantur; quae si vel fame coactae eos 


aggressae fuissent, non potuissent utique homines seipsos ab illis 
tueri. Super hoc quoque eos consolatur, dicens: 


Timor vester ac tremor erit super omnia animalia terrae. Non 
aggredientur, inquit, vos, nec invadent malae bestiae nec ferae 
pessimae ad devorandos vos, etsi multo plures sint et viribus 
valentiores; ego enim eorum existimationi timorem vestrum 
immittam faciamque ut ad conspectum vestrum, etsi fortissimae ac 
ferocissimae sint, timeant et contremiscant ac timore exterritae 
fugiant potius a vobis, quam insectentur. 


Tertio: et quam maxime angustiari poterant, quoniam alimenta 
quidem quamplurima in arcam intulerant, sed toto anno escis illis 
ipsi et animalia enutriti, iam defecerant; fructus arborum, qui a Deo 
primo homini traditi sunt, non habebant; terra nihil produxerat, nec 
herbas ullas. Huiusce rei tristi cogitatione gravati, quid agemus? 
aiebant: non sunt nobis escae, fructus non habemus, terra nihil 
germinavit; si seminemus, antequam semina in herbas fiant, spicas 
faciant et messis appropinquet, fame peribimus; si arbores 
plantemus, priusquam crescant et adolescant ut fructus faciant, multa 
transibunt tempora et anni. Nos vero interea macie extenuabimur et 
demum fame peribimus, duriori morte consumpti et vita, quam 
omnes, qui diluvio perierunt. Hinc Deus super escis consolatur eos, 
dicens: 


Omnes pisces maris manui vestrae traditi sunt; omne, quod movetur 
et vivit, erit vobis in escam: quasi olera virentia tradidi vobis omnia. 
Ne famis, inquit, cogitatione tabescatis, si fructus lignorum non 
habetis, si nihil terra protulit; ecce ego nova vobis cibaria in usum 
vestrum tribuo; omnia animalia terrae vobis erunt in escam. Quod si 
haec vobis non sufficiunt, quoniam pauca remanserunt vobiscum in 
arca propter diluvium, ecce in manus vestras do omnes pisces maris, 
quorum infinitus est numerus; hi enim aquae inundatione non 
perierunt. Neque a novi huius alimenti specie perhorrescatis, 


quoniam quasi olera virentia do vobis ea, ut non minus modo 
huiuscemodi escis cum delectatione et voluptate vescamini, quam 
prius herbarum oleribus et arborum fructibus. Ecce abundantissime 
atque lautissime provisum est vobis ne aut fame pereatis, aut macie 
tabescatis. 


Quarto demum: timore poterant non modico affici, quoniam pauci 
admodum erant; quid si ira aut iurgium inter fratres incidisset et 
invicem irati atque rixati alter alterum occidisset, sicut Cain occidit 
Abel? Pater senex erat, nec plures filios aut filias genuit, sicut fecit 
Adam post mortem Abel; filii nondum genuerant eratque inter eos 
Cham non satis bonus vir, nec Cain multo melior. Quare merito ab 
occisionis morte et caede poterant extimere. Quapropter consolatur 
eos Deus multa interminatione mandans ne quis humanum 
sanguinem effundant, hoc est ne quis hominem quempiam 
immeritum interficiat; ac ut magis eorum mentes a caede cohibeat, 
imperat ne in animalia ea, quae in cibum eis indulsit, crudeles sint, 
ne viventium adhuc animalium carnes comedant anima et sanguine 
recenti, ne membra discerpant et devorent, ad instar 
truculentissimarum ferarum, quae viva animalia trucidantes et 
lacerantes devorant. Hoc est itaque: 


Carnem cum sanguine non comedetis, sive carnem in anima sua, 
sanguine suo non comedetis. Veluti anima enim animalis est sanguis, 
quia sanguis dat esse animatum; non quod sanguis anima sit, sed 
quia praecipua sedes est animae et animam in corpore servat et 
vitalium operationum munera multa obit. Motum enim localem ad 
omnes corporis partes fovendas et nutriendas habet; fervet; 
primigenium humorem coalit, qui calori nutrimenta praebet; corpus 
spiritibus replet; vitam sustinet et conservat; animal tuetur atque 
corroborat, et partibus omnibus fomentum, alimenta, incrementa, 
calorem et spiritum praebet. Propterea sanguis anima esse dicitur 
animalis, sicut et in Levitico dicitur: Anima enim eorum, idest 
animalium, sanguis ipsorum est, tum quia in sanguine anima est, 


sicut ibidem dicitur, tum quia vitam maxime fovet et conservat. 
Anima autem saepissime in Sacra Scriptura pro ea animalis vita, 
quae sanguine et halitu continetur, sumi consuevit; unde anima 
dicitur vivens in cuius naribus est spiritus vitae. Quoniam vero hoc 
praeceptum ad hominum saevitiam cohibendam instituit: 


Sanguinem, ait, animarum vestrarum requiram de manu cunctarum 
bestiarum et de manu hominis. Quamvis, inquit, vobis indulserim ut 
ex quorumbilet animalium carnibus, ceu oleribus virentibus 
vescamini, ne tamen existimetis hominum quoque carnibus vesci 
licitum vobis esse. Nam etsi animal homo sit, corpus sensibile 
habeat, sensum delicatiorem, carnes pretiosiores et ad vescendum 
suapte natura multo suaviores: rationabile tamen animal est, mentis 
et rationis capax; animam habet natura coelestem, intelligentia 
praeditam, mea inagine et similitudine insculptam, vultus mei 
lumine signatam, mei ipsius intra sese capacem per cognitionem et 
amorem. Circumdata vero carne est; corpus hoc veluti organum et 
instrumentum datum est ei ad operandum opera bona, iustitiam et 
iudicium iuxta rationis leges, quibus, ut par est, actis gloriam 
consequatur aeternam, immarcescibilem coronam ex meritis accipiat 
in coelis. Ut ergo operari haec possit, quae ad vitam conducunt 
aeternam, corpus ei datum est. Nullus itaque audeat hoc organo eam 
destituere, hac veste carnis eam praemature exuere; quod si quis 
attentare praesumpserit, si quis, inquam, humanum sanguinem 
fundere, hominem crudeli nece interimere, eum vi morte plectere, 
noverit se iram meam incursurum. Ego enim sanguinem hominis 
exquiram ad vindictam et ultionem, irae meae sagittam immittam in 
nefarium necatorem hominis, multis eum poenis et cladibus usque 
ad internecionem affligam, quoadusque gladius meus devoret carnes 
eius et sagittae meae eius sanguine inebrientur. Statuam enim 
sublimiores potestates, quibus subdita sit omnis anima, principes, 
inquam, qui non sint timori boni operis, sed mali, ut qui bene egerint 
non timeant potestatem, sed laudem ex illa habeant; qui vero male 


egerint timeant, quoniam principes ministri mei sunt vindices 
malorum in iram his, qui male agunt. Propter quod et gladium 
portabunt ut eos, qui male egerint, morte plectant; et gladius quidem 
eorum meus est gladius. Itaque si quis humanum sanguinem fuderit, 
fundetur a principis et potestatis gladio sanguis illius, quoniam ad 
imaginem... Dei factus est homo. Propter animam, inquit, hominis 
tantam exquiram ultionem nec ulli parcam hominum, sive alienus sit 
sive propinquus, etiam si vir, qui sanguinem fudit, frater sit eius 
quem occidit; sanguinem illum de manu fratris exquiram ad 
vindictam et ultionem. Horrendum enim eousque est facinus 
hominem iniusta nece perimere, ut non patiar omnino, nedum si 
homo fuerit, qui hominis sanguinem fuderit, vindictam exquiram, 
sed de manu etiam cunctarum bestiarum exquiram. Si qua enim sit 
mala bestia aut fera pessima, quae in hominem suapte natura 
desaevit, quae homines ad dilacerandos, trucidandos, perimendos ac 
devorandos invadat, aggrediatur, exquirat, quae in homines frendat 
ut in praedam ad mortem, ego pessimam illam bestiam exquiram, 
homines contra eam armabo, ut eam vel laqueis capiant, vel iaculis 
feriant, vel transfodiant lanceis, quousque intereat pessima fera illa. 
Vos itaque animaequiores facti meis his benedictionibus et laetiores: 
Crescite: idest propagationi et generationi intendite, ut prolifcetis et 
multiplicemini super terram usque adeo ut eam omniquaque 
impleatis. 


Vitr. 8-11 Haec quoque dixit Deus ad Noe et ad filios eius cum eo: 
Ecce ego statuam pactum meum vobiscum et cum semine vestro 
post vos et ad omnem animam viventem, quae est vobiscum, tam in 
volucribus quam in iumentis et pecudibus terrae cunctisque, quae 
egressa sunt de arca, et universis bestiis terrae. Statuam pactum 
meum vobiscum, et nequaquam ultra interficietur omnis caro aquis 
diluvii, neque erit deinceps diluvium dissipans terram. 


Textus Hebraicus: Et dixit Deus ad Noah et ad filios eius cum eo, 
dicendo: Et ego, ecce ego erigo pactum meum vobiscum et cum 


semine vestro post vos et cum omni anima bestiae, quae est 
vobiscum, in volatili, 1n 1tumento et in omni bestia terrae vobiscum 
ex omnibus, quae egressa sunt arca, pro omni bestia terrae. Et 
erigam pactum meum vobiscum et non consumetur omnis caro ultra 
ab aquis diluvii, et non erit ultra diluvium ad dissipandam terram. 


Unum adhuc erat quod Noe et filiis eius gravissimam poterat 
tristitiam et inconsolabilem moerorem afferre. Benedixit nos Deus, 
aiebant, ut cresceremus in infinitas propagines, ut multiplicaremur 
adeo ut filiis universam sub coelo terram impleamus; securos nos 
quoque a malis bestiis pessimisque feris effecit, ut nullatenus nobis 
ab eis timeremus, quin potius illae a nobis contremiscerent, 
extimescentes conspectum nostrum; communitos etiam adversus 
miserandam famis plagam voluit, animalia quaeque in esum nobis 
contribuens, infinitas piscium acies; demum ab homicidiis nos tanta 
interminatione praecavit, ne invicem occidamus frater fratrem, ne 
crudeli morte necemur. At quis nos a diluvio securos faciet, quin 
ultra super terram in tempus maximi illius cataclysmi, quod vidimus, 
ad omnem sub coelo carnem corrumpendam descendat? Quod si 
iterum diluvium venturum est, quid nobis hae benedictions prosunt? 
quo nobis haec munera? Quid filios procreare si aquae inundatione 
iterum delendi sunt? Inconsolabilis dolor noster erit filios videre 
ante oculos nostros irremediabili plaga omnes perire. Quid etiam 
proderit securos nos a bestiis esse, si una cum illis supervenienti 
novo diluvio perituri sumus? Quid nova haec alimenta? Certe a 
diluvii clade [hae benedictiones] nos liberare non poterunt aut filios 
nostros. Quo demum nobis ab homicidiis cautos esse? Mors enim 
non multo melior est aquis praefocari, quam nefaria necari manu. 
Quod si diluvium istud propter hominum malitiam venit, quando 
unquam reperietur homo in terra, qui bona faciat et non peccet? 


Suspicio ergo ac timor superventuri diluvii eos dolore atque moerore 
plectebat quam maximo. Propterea super hoc quoque consolatur eos 
Deus, dicens: 


Ecce ego statuam pactum meum vobiscum et cum semine vestro 
post vos et cum omni anima viventi; pactum autem, quod statuo est, 
ut nequaquam ultra interficietur omnis caro aquis diluvii, neque sit 
deinceps diluvium dissipans terram. Securos, inquit, vos fecia 
specie internecione, ne vos absque filiis moreremini: securos a 
bestiis: munitos a fame: cautos a violenta nece. Nunc a meipso etiam 
securos facio, promittens per memetipsum quod non adducturus sum 
ultra aquas diluvii ad perdendam omnem carnem cum terra. Et 
foedus hoc vobiscum percutio in perpetuum saeculis futuris; non 
enim vos tantum a diluvio securos facio, sed et semen vestrum post 
VOS, idest filios vestros in perpetuas generationes adusque saeculi 
consummationem. Imo quia et animalia et iumenta omniaque 
animantia, tum coelestia tum terrestria, propter hominem creavi, 
sunt homini necessaria ad laborem gravamina vitaeque multa onera 
levius ferenda: sicut animalia cuncta una vobiscum in arca servavi, 
ita propter vos cum eis quoque pactum hoc erigo, ut nequaquam 
ultra in posterum interficiatur omnis caro aquis diluvii, neque erit 
deinceps in futuris saeculis unquam diluvium generale in universam 
sub coelo terram, quale istud fuit dissipans terram. Non solum 
carnem omnem corrupit atque delevit e superficie terrae diluvii 
inundatio, verum etiam terrae ipsius virtutem atque substantiam 
plurimum labefactavit et veluti aridam et in arenae modum sterilem 
effecit, propterea dicitur: Dissipans terram. 


Vitr. 12-16 Dixitque Deus: Hoc est signum foederis, quod do inter 
me et vos et ad omnem animam viventem, quae est vobiscum in 
generations sempiternas; arcum meum ponam in nubibus, et erit 
signum foederis inter me et inter terram. Cumque obduxero nubibus 
coelum, apparebit arcus meus in nubibus; et recordabor foederis mei 
vobiscum et cum omni anima vivente, quae carnem vegetat; et non 
erunt ultra aquae diluvii ad delendam universam carnem. Eritque 
arcus meus in nubibus, et videbo illum et recordabor foederis 


sempiterni, quod pactum est inter Deum et omnem animam 
viventem universae carnis, quae est super terram. 


Textus Hebraicus: Et dixit Deus: Hoc est signum pacti, quod ego do 
inter me et inter vos et inter omnem animam viventem, quae est 
vobiscum in generations saeculi: arcum meum dedi in nube super 
terram et erit in signum pacti inter me et inter terram. Et erit: cum 
obnubilavero nube super terram, videbitur arcus in nube; et 
recordabor pacti mei, quod est inter me et inter vos et inter omnem 
animam viventem in omni carne; et non erit ultra aqua in diluvium 
ad corrumpendum omnem carnem. Et erit arcus in nube, et videbo 
ad recordandum pactum saeculi inter Deum et inter omnem animam 
viventem, quae est super terram. 


Ut cognoscerent filii Noe fidelem esse Deum in omnibus verbis suis, 
quoniam promiserat se cum eis pactum velle statuere in perpetuas 
generationes, quod non amplius venturum esset diluvium, nunc 
huiusce pacti signum eis sensibile praebet, ad eos certiores et 
securiores promissi faciendos. 


In signum autem huius pacti arcum in nubibus se ponere ait. Arcus 
vero hic is est, qui a philosophis dictus est iris, poetae vero Iunonis 
nuntiam Irim esse finxerunt, sicut Maro ait: 


"Irim de coelo misit Saturnia Iuno", 


quoniam huiuscemodi arcus pluviam denuntiat, unde fpi dictum est 
ab £eipetv, quod est dicere vel nuntiare. 


Eius vero haec est natura et generatio. Cum e regione soli opponitur 
nubes densior atque crassior quam ut solem transmittat, quippe quae 
in imbrem sit parata resolvi, immissus luminaris radius, eam nubem 
pertransire cum nequaet, repulsa acie in solem refringitur. Repulsus 
autem a crassa et veluti aquosa nube in roridam eam, quae citra 
illam est, retro agitur luminarisque imaginem ac veluti simulacrum 
exprimere pro viribus nititur, ad instar visibilium specierum quae a 


visibili re usquequaque veluti radii subtilissimi dimanant. Aerem 
quidem, per quod veluti medium feruntur, illaese transeunt; cum 
vero eis obviam speculum ponitur, speculi quidem diaphanum 
perfacile transeunt: at vitro suppositi metalli plumbi vel argenti 
densitatem pertransire non valentes, ibi terminatae repelluntur ac 
veluti refractae retro aguntur, in diaphano visibilis rei simulacrum 
simillimum exprimentes. 


Ita plane fit iris. Quoniam radius ille luminari s refractus illius 
speciem exprimere nititur, ob nimiam tamen distantiam et vaporum 
inter solem nubemque terminantem interiectionem, obscure 
admodum et imperfecte solis imaginem exprimit; propterea arcualis 
figurae iris in nube conspicitur, puniceo, viridi et purpureo distincta 
et adornata coloribus. Haec autem colorum distinctio inde sumitur, 
quia luminaris radius quo longius protenditur, eo fit debilior 
minusque luminari claritate pollet, sed in obscuritatem quandam et 
veluti subnigrum colorem tendit. Quapropter radius ille fortior, ubi 
primo acie refringitur, puniceum rutilumque colorem habet, colorem 
veluti flammeae violae referens, qui non modicum luminaris 
claritatis participat: at debilior factus, in viridem convertitur; color 
enim 1s ad obscurum magis et subnigrum vergit. Rursum vero radius 
ille factus debilior, tandem in rubeum convertitur, qui ad nigrum 
magis quam viridis color accedit. 


Et huius quidem arcus naturalis est tum causa tum generatio, sicut et 
halonis; simil is enim huius est generatio. Cum enim sub luminari 
aliquo directe nubes aliqua aequa parilique densitate aequalis et 
uniformis reperta fuerit, eius occursus iniectus a luminari radius, 
pertransire cum minime valeat, colliditur ac refringitur: nubis enim 
uniformi densitate ne directe ulterius procedat prohibetur, sed per 
nubis extrema ubique retroactus diffunditur. Ea autem refractione 
magnus circulus sub astro cernitur lumine collustratus, ad instar 
lucidae coronae. 


Fit autem hic circulus, qui &AG dicitur, sub sole et luna, tum etiam 
sub aliis planetis; plerumque tamen sub luba cernitur, quapropter er 
area lunaris dicta est. Sol enim fervido suo calore nubem citius 
disgregat, nec diu sub se consistere permittit: luna vero non tantam 
habet vim, et eapropter facilius potest sub ea halo apparere 
diutiusque consistere. 


Luminarum ergo radiorum refractione in nube densa tum iris tum 
halo fiunt: hoc tamen cum discrimine, quia iris e regione ex opposito 
luminaris fit, halo vero directe sub astro; et iris quidem propter 
nimiam distantiam a luminari nigrior apparet: halo autem albior et 
fulgidior ex breviori distantia ab astro fortiorique radiorum 
refractione. Rursum iris diutius consistit quam halo, quoniam halo, e 
directo est soli oppositus eique multo vicinior, iccirco citius ab eo 
dispergitur: iris vero e regione fit longiusque distat, et ob id non mox 
disgregatur ob distantiam; unde quo sol supra nostrum horizontem 
est elevatior, eo iris minor apparet: et in meridie quidem iris fit 
perquam minima, in ortu vero vel occasu maxima, quae fieri potest, 
conspicitur. Et in media quidem aestate circa aestivale solstitium, 
cum prolixiores sunt dies, in meridie fieri nequit omnino; post 
aequinoctium vero autumnale, cum dies sunt breviores, per omnes 
potest horas diei sese manifestare ob solis distantiam et modicam 
disgregandi virtutem. 


Demum et hoc iris et halonis interest: quod halo semper integer 
atque perfectus, usquequaque clausus apparet circulus et est; iris 
autem nunquam nobis integer circulus apparet aut semicirculo 
maior: sed vel semicirculus uno pede alteram nostri horizontis 
partem contingens et altero pede alteram; aliquando vero portio 
minor est semicirculo. Advertendus est tamen animus quod unus 
semper iris est arcus, non plures a radiis causati; quod si aliquando 
duo et nonnunquam plures apparere contingat, primi imago alter est, 
iisdem quidem distinctus coloribus, situ tamen diverso: ut primus 
quidem puniceum, viridem et purpureum colorem habeat, alter, 


inverso ordine, purpureum, viridem et puniceum; ceu in speculo 
simulacrum rem, cuius est imago, repraesentat, et ea quidem, quae 
apparet, posterior priori multo debilior est, eius cum sit imago et ex 
radiorum illius refractione fiat. Similiter si tertiam apparere 
contingat, usque adeo debilis est, ut vix videri queat ob rationem 
eandem. 


CAPUT UNDECIMUM 


Vrr. ] — 4 Erat autem terra labii unius et sermonum eorundem. 
Cumque proficiscerentur de oriente, invenerunt campum in terra 
Sennaar et habitaverunt in eo. Dixitque alter ad proximum suum: 
Venite, faciamus lateres et coquamus eos igni. Habueruntque lateres 
pro saxis et bitumen pro caemento: et dixerunt: Venite, faciamus 
nobis civitatem et turrim, cuius culmen pertingat usque ad coelum, 
et celebremus nomen nostrum antequam dividamur in universas 
terras. 


Textus Hebraicus: Et fuit omnis terra labii unius et verborum 
eorundem. Et fuit cum proficiscerentur ipsi ab oriente, et invenerunt 
planitiem in terra Sinhar et habitaverunt ibi. Et dixerunt vir ad 
proximum suum: Agite, laterificemus lateres et comburamus ad 
combustionem. Et fuit eis later pro lapide et bitumen pro luto: et 
dixerunt: Agite, aedificemus nobis civitatem et turrim, et caput eius 
in coelo, et faciamus nobis nomen, ne forte dispergamur super 
faciem universae terrae. 


Paraphrastes Chaldaicus: Et fuit omnis terra linguae unius, et 
sermonis unius, etc. 


Erat autem terra labii unius. Descripta iam humani generis 
multiplicatione, post ingentissimi illius cataclysmi omnia 
devastantem alluvionem, iuxta dominicam benedictionem, qua Noe 
et filiis eius benedixit ut crescerent et multiplicarentur terramque 
universam replerent, nunc Moyses ad (genealogiam) populi, ex quo 
Christus, qui finis est legis ad iustitiam omni credenti, in tempore 
nasciturus erat, aditum parat, iterum Semi genealogiam in rectum 
protensam a stipite retexens. At prius eventum narrat unde facta est 
populorum distinctio, cum prius omnes unus essent populus ac veluti 
una Noe familia. Hoc autem linguarum divisio fuit; prius enim erat 


terra labii unius et sermonum eorundem, idest una erat omnibus 
lingua, una communis omnibus loquendi proprietas, eundem omnes 
loquebantur sermonem quo internos conceptus significabant sibique 
invicem palam faciebant: ea enim quae in voce sunt, earum quae in 
anima passionum, notae sunt et signa. 


Ad luculentiorem autem loci huius intellectum aliqua annotabimus. 
Et primo quidem quod homo suapte natura omnium, quae extra 
ipsum sunt, cognitione est capax, sive sensibilia illa sint sive 
intellectilia; sensibilium enim per sensum est capax, intellectilium 
vero per intellectum, mentem ac rationem. Quapropter anima nostra 
dicitur fieri ac esse quodammodo omnia, sensibilia per sensum, 
intelligibilia per intellectum; ambae enim hae potentiae unum cum 
his rebus, ad quae suapte natura feruntur, fiunt cum simul in actu 
sunt eaque intra sese recipiunt. Omnia itaque, quae extra animam 
sunt, cum vel sensu vel intellectu in animam recipiuntur, fiunt ac 
veluti efformantur in anima earum quaedam species ac similitudines, 
veluti simulacra quae intra ea, quae foris sunt, examussim 
repraesentat. Illa vero animae conceptus vel conceptiones, aut animi 
simplices apprehensiones dicuntur, necnon et passiones, quatenus 
recipiuntur in anima. 


Hi vero conceptus in intimis cordium penetralibus occultissimi 
aliisque imperscrutabiles delitescunt, nec eos potest per sese homo 
aliis palam facere absque signorum quorundam adminiculo. 
Quapropter ad internos conceptus explicandos, vocibus veluti signis 
utitur sua sponte ac placito. Unde homini a natura naturaeque 
providentissimo Conditore ratione optima de voce provisum est ad 
hosce conceptus explicandos. Non quod vox ipsa suapte natura id 
habeat, ut internos conceptus explicet: suapte natura enim vox nihil 
aliud est quam sonus animalis ore prolatus ex percussione aeris in 
gurgulione aut laringe, qui ibi percutitur ac reprimitur ab aere e 
pulmone per respirationem attracto: susceptiva tamen est intentionis 
aliquid significandi. Quare vox ipsa veluti materia est significationis, 


ceu argentum denarii et vasis. Sicut enim argentum non est vas aut 
numisma, nisi prius forma ei illi imprimatur, susceptivum tamen 
suapte natura est; ita plane voces conceptuum signa non sunt, nisi 
prius constituantur et imponantur ad significandum. 


Quapropter nomina et verba non simpliciter voces sunt, sicut nec vas 
argentum; sed voces cum impositione et intentione aliquid 
significandi. Vox ergo signum est interni conceptus non naturale, 
nisi eam vocem accipiamus et significationes, qua etiam animalia 
bruta sunt praedita ad internas affectiones exprimendas, quales sunt 
voces molesti ac tristis, et iucundi ac delectabilis. Haec enim 
naturaliter significant, quae etiam suapte natura suum significat 
prolatorem, veluti est latratus canum, rugitus leonum et mugitus 
boum, necnon et vox hominis; per vocem nanque et locutionem 
homo cognoscitur, sicut per rugitum leo et per latratum canis. At ea 
vox hominis qua mentales conceptus et res cognitas explicat, 
naturale signum non est, sed ad placitum ex humano instituto. Et 
voces quidem una cum significandi intentione ex principali instituto 
internos conceptus exprimunt: postmodum vero res per tales 
conceptus cognitas et conceptas; ita quod prima institutio ad 
conceptus palam faciendos destinata fuit: secundo vero ad rem, 
cuius est talis conceptus, exprimendam. 


Vox itaque, sive conceptus sive res significet, semper est ad 
placitum, non a natura, ut Aristoteles sensit. Quod si Plato secus 
sentire visus est, nil minus tamen sensit dicens nomina naturaliter 
significare. Si quis enim peritus ac optime sapiens linguae institutor 
rebus nomina imponat, qualia rerum naturis convenient, dici 
commode poterit ea nomina naturaliter significare: ceu si quis 
imaginem aut simulacrum quoddam videat, quod naturam maxime 
imitatur eius, quem repraesentat, naturale illud vocabit per 
ógwoAoYyíav (Dinologiam), idest exaggerationem. At vero sicut 
sculptile illud simulacrum non natura, sed arte rem repraesentat, ita 
et voces nominum ac verborum. 


Ita plane in sacra hac Genesi legimus, cum Dominus cuncta 
animantia, quae formaverat, duxit ad Adam, ut videret quid vocaret 
ea, dicitur: Omne quod vocavit Adam animae viventis ipsum est 
nomen eius. Imposuit enim nomina rebus convenientissima, non 
quia haberent significationem animalium proprietatibus naturaliter 
convenientem: sed quia vocibus nominum tales indicia ac imposuit 
significationes, ut eae congruissimae proprietates animalibus 
singulis convenientes veluti indice manifestarent. 


Venati hucusque sumus quae hominibus communia sunt. Sicut enim 
natura communis est omnibus, ita et internae passiones atque 
conceptus; sicuti res et quae in animam per sensum aut intellectum 
recipiuntur eaedem natura apud omnes extant, ex quibus i1 conceptus 
primo oriuntur per medias species ac similitudines. Deinde vero et 
vox qua homo suapte natura est praeditus, ut suos possit explicare 
conceptus, communis est universis hominibus, qua etiam homo per 
auditum a ceteris animalibus distinctus dignoscitur et qua internas 
naturales affectiones molesti et iucundi naturaliter exprimit, sicut et 
alia pleraque animalia, quae vocem emittunt. 


Tunc autem temporis, quando linguarum haec divisio facta est, etiam 
voces ad placitum ex humano instituto significantes eaedem 
omnibus communes erant iidemque sermones ad internos animi 
conceptus palam faciendos et aliis manifestandos; hoc est quod 
dicitur: Erat autem terra labii unius sermonumque eorundem. Voces 
enim ad placitum significantes nomina ac verba eaedem omnibus 
erant, omnes homines eadem voce eodemque nomine rem unam 
significabant, una erat loquendi proprietas, una lingua; hoc est: Labii 
unius, unius linguae, unius loquendi proprietatis et idiomatis: Et 
sermonum eorundem, quia ea lingua non diversos dialectos habebat, 
sicut lingua graeca quinque dialectos, idest loquendi genera habet: 
ionicam, doricam, atticam, aeolicam et communem linguam. 


Habet autem Fons Hebraicus: Labii unius: n^70N 073271, idest et 
verborum eorundem. Verbum autem ^21, Hebraeis et sermonem et 
verbum et rem, vel quidquid sermoni subiacet significare solet; cum 
7 vero per zapayoyrnv (Paragogen) et mos, consuetudo, eloquium; 
quapropter verbis illis forte rerum negotiorumque simplicitias, 
morum similitudo ac rituum animorumque concordia significatur, 
quae diversorum idiomatum gentibus esse solent longe diversa, 
dissimilia ac dissona; iis vero qui eandem linguam colunt 
eandemque incolunt regionem, mores ac ritus iidem animorumque 
concordia esse solent. Et illi quidem viri eandem omnes provinciam 
incolebant, idem idioma habentes, propterea dicitur: Terra erat labii 
unius. 


Cumque proficiscerentur de oriente. Requievit arca, ut supra 
legimus, supra montes Armeniae, et Noe ac filii eius, postquam de 
arca egressi sunt, eam incoluerunt regionem. Postmodum vero cum 
vidissent non satis optimam ac bene dispositam eam regionem esse 
ad inhabitandum, inde profecti sunt. Siquidem Armeniae regio tota 
montuosa est, montibus usquequaque plena; sunt enim in ea montes 
Moschici, qui supra partem Ponti ad Cappadociam se efferunt; 
Pariedrus, in quo fontes habent Euphrates et Araxes fluvii; 
Antitaurus, Taurus et Niphates Cordica, ex quo Tigris oritur; Caspii, 
qui vergunt ad Medos et Caucasi, unde Cyrus fluvius oritur. Cum 
ergo Armeniae regio minus apta ad incolendum viris illis visa esset, 
utpote quae tota montuosa et aspera erat, inde discesserunt omnes; et 
dicuntur ab oriente proficisci, quoniam Armeniae regio orientalis 
magis est quam Babylonia et Chaldaeorum regio. 


Invenerunt campum in terra Sennaar et habitaverunt ibi. Est autem 
terra Sennaar, quae nunc Chaldaea et Babylonia dicitur, regio plana 
non montuosa et aspero situ, sed planities amplissima atque 
latissima et ad incolendum amoena valde, satis satisque optima; 
propterea statuerunt ni habitationem ibi sedemque ponere, locum 


arbitrati aptissimum se nactos. Propterea se invicem cohortati sunt ut 
civitatem et turrim aedificarent: 


Venite, faciamus lateres et coquamus eos igni. Forte cum regio illa 
plana esset et campestris, lapides non habebat aedificationi aptos, 
vel qui exsistimabant firmius consurgere aedificium si lateritium 
foret, vel etiam, ut plerique autumant, quia iam sciebant, Noe eorum 
patre magistro, mundum hunc igni esse reservatum, sicut prior 
diluvium; et lapides quidem igne in calcem resolvuntur, lateres vero 
igne decocti eo magis solidantur. Ideo ut aedificium illud ab igne 
etiam incolume servaretur perpetuoque maneret in futura saecula, ex 
lateribus illud construere cogitaverunt. Fueruntque illis lateres pro 
lapidibus et pro caemento bitumen; duo siquidem haec ex parte 
materiei ad constructionem requiruntur: lapides et lutum. Itsi ergo 
lapidum loco lateres habuerunt, loco vero luti conglutinantis et 
connectentis lapides, habuerunt bitumen, quod est luti genus 
tenacissimum glutenque fortissimum. 


Praeparatis ergo iis, quae ratione materiei ad aedificium 
construendum opus erant, dixerunt: 


Venite, aedificemus civitatem et turrim, cuius culmen pertingat ad 
coelum. Prius, cum sub Noe eorum omnium patris potestate 
permanerent humiles, in tentoriis et casulis habitabant; cum vero 
Nemrod super homines regnare coepit, statim superba aedificia, 
civitates munitissimas ac muratissimas turresque altissimas 
construere molirique cogitaverunt, ipso Nemrod auctore. Hic enim 
primus omnium dominum regnumque super homines sibi ausus est 
arripere, mente nimium audax, atque ut super universam sub coelo 
terram hominesque universos dominaretur attentare praesumpsit. 
Cumque corporeis viribus universos excelleret ac longe superaret et 
supervinceret, omnes etiam sub ditione sua constituit. Gigas enim 
erat corpore vasto ac procero, manu fortissimus, mente audacior, cui 
nullus resistere praesumebat, cum iam ipse armatam manum 


fecisset; et consilio prudens valde ac sapiens erat, ea tamen 
prudentia et sapientia quae carnis est et inimica est Deo. 


Hic ergo, coacto universorum hominum concilio, suasit omnibus 
ipse et qui suas agebant partes, ut civitatem turrimque aedificarent, 
quae sedes regni esset universaeque terrae metropolis et caput. Hoc 
est quod dicitur : 


Dixerunt vir ad proximum suum: aedificemus civitatem 
amplissimam et magnificentissimam eanque muris et antemuralibus 
fortissimis circumcingamus; in medio autem civitatis tanquam 
fortalitium arcemque tutissimam construamus altissimam turrim, 
cuius culmen ad coelum usque videatur pertingere ; atque opus hoc 
tam mirabile admirandumque facientes, summam in futuris saeculis 
gloriam consequemur nomenque nostrum in perpetuas aeternitates 
gloriosissime celebrabimus. Alioquin inglorii et absque nostrorum 
nominum monumentis dispergemur in universas terras, tanquam 
oves pastorem et archimandritam non habentes, nec caulam, quo 
congregentur. Antequam ergo ita dispergamur, facile enim hoc est 
nisi id egerimus, construamus civitatem et turrim, quo ad 
inhabitandum una omnes congregemur, sitque tutissima omnium 
nostrum habitatio regnique nostri sedes et clavus. Consensit universa 
multitudo prona propensoque animo Nemrodi praeceptioni obedire 
voluntatique eius morem gerere. 


Fabularum plane nugae sunt ea quae dicunt plerique, hosce viros 
propterea turrim aedificasse, cuius culmen coelum pertingeret, ut in 
coelum ascenderent et in coelesti curru contra Deum pugnarent. 
Haec enim poetarum est fabula, qui finxerunt gigantes ab irata 
tellure esse progenitos, serpentinis pedibus, corpore proceros, animo 
paratos ut Iovem e coelesti sede expellerent. Hoc autem est eos 
iniqua ac impia in Deum mente fuisse, Dei virtutem potentiamque 
negantes, omnique mente et cogitatu eos semper ad inferna vertisse. 


Adduci autem non possum ut credam omnes civitatem et turrim 
illam aedificantes ea mente animoque fuisse. Cogit enim nos ratio ut 
teneamus omnes homines ad aedificia illa construenda convenisse 
operamque dasse, vel saltem consensum. Nam cum ante 
constructionem illam in omnibus hominibus labium unum esset 
idemque sermo, quod ob aedificii illius structuram in omnibus 
confusum est, plane si non omnes ad id opus convenissent operam 
dare, nec in omnibus confusum labium fuisset ; ad impediendum 
enim opus illud confusum est ; cumque labium illud primaevum 
lingua esset hebraica, si non in omnibus confusum labium esset, 
multae nationes hebraea lingua loquerentur. Quod si confusum in 
omnibus est : cur in omnibus hominibus, si non omnes ad opus illud 
convenerant, cum propter opus illud confusum sit labium ? At si 
omnes convenerunt, quis unquam dicet Noe, qui adhuc vivebat, 
Sem, Arphaxad, Sale et Heber, sanctos et iustos viros ea mente et 
animo fuisse ? Quod si eam habuissent mentem ut turris fastigio 
coelum pertingerent in coelumque ascenderent, super altissimos 
montes potius, quam in valle, aut ima planitie eam construere 
proposuissent. 


Nec admodum placet quod plerique expositores dicunt, eos viros ea 
mente altissimam turrim voluisse construere, ut ibi salvarentur, si 
forte denuo aquarum maximus cataclysmus veluti praecedens 
diluvium superveniret. Siquidem certiores facti omnes tunc homines 
erant divinae promissionis, qua foedus cum Noe et cunctis 
animantibus terrae Dominus pepigerat, statutum pactum 
sempiternum, quod in aeternum non praeteribit. Quod si ea fuisset 
eorum mens et propositum, multo melius et convenientius eam 
turrim super Armeniae altissimos montes aedificassent, in quibus 
multos praegrandesque lapides habuissent, ut non opus illis fuerit 
lateres coquere ut essent eis lapidum loco, ibique solidissimae erant 
petrae, supra quas aeterna fundamenta iacere poterant, et omni dubio 
procul securiores multo supra montes altissimos fuissent ab aquarum 


inundatione, quam in valle locisque campestribus. In vallibus enim 
et planis terrae locis multo facilius inundationes alluvionesque 
aquarum fiunt, tum quia nedum aquis, quae e coelo pluunt, sinum 
praebent, sed etiam eas, quae a montibus ex pluviis et nivium 
liquefactione defluunt, suis veluti sinibus recipiunt ; montes vero 
semper aquas ad ima loca demittunt. Et Hebraeorum veterum tum 
neotericorum extat sententia propterea ^Y17 dictum esse : ^à»a »»5v 
nv wn 355 quod omnes aquae diluvii dispersae sint ibi, idest 
quod eum locum vel maxime inundarit diutiusque ibi consisterint. 


Eorum ergo mens et propositum fuit civitatem construere 
amplissimam et praeclarissimae spectandissimaeque magnificentiae, 
murorum firmissima magnitudine in latitudine et altitudine 
circumcinctam, in cuius centro altissimam turrim, veluti arcem 
munitissimam, ut eo opere nomina sua in futura saecula, in 
perpetuas aeternitates, aeternis generationibus concelebrarent 
viverentque immortaliter in hominum memoriis omnesque homines 
una in civitate illa habitarent, ne dispergerentur absque firma 
habitatione huc atque illuc in universas orbis terrae partes. In arce 
vero illa civitatis eorum rex monarchicusque imperator Nemrod 
consideret omnium hominum dominator, adeo ut esset ea civitas 
mundi totius caput, monarchiae sedes et regni totius principium, 
sicut supra dictum est, quod Babylon Nemrod regni caput 
principiumque fuit. 


Et quidem Babylonicae civitatis muri, a Semiramide regina 
postmodum instaurati, tanta fuerunt et magnitudine et firmitate 
spectandi, ut inter septem orbis spectanda miracula numerentur. 
Fuisse enim ferunt latitudine cubitorum quinquaginta et altitudine 
quater tantum, idest ducentis cubitis altos. Fuerunt vero, uti hic 
dicitur, coctili lateres bitumine interfuso compacti, lati adeo ut 
quadrigae ibi invicem occurrentes facile pertransire possent. 
Ambitus vero quadringentis octoginta stadiis circumveniebatur ; 
turris vero constructae, quam adhuc moliebantur, altitudinem 


quinque millium centum septuaginta quattuor passuum fuisse ; 
latitudine vero latissima atque fortissima, ut quibusque eam 
respicientibus longitudo videretur imminui : altissimam enim eam 
construere proposuerant, ut culmen eius ad coelum usque videretur 
pertingere. Sumebat autem altitudo facilitatem et plusquam sperare 
quis posset multis manibus fabricata crescebat. Quantis laboribus 
quantisque oneribus supponit homines mundanae laudis appetitus et 
gloriae vanae ambitio! Ut nomina sua celebrarent, hi tantorum 
aedificiorum se supposuere oneribus et laboribus subeundis et 
sufferendis. Quae autem eo mox subsecuta sit poena et ingens 
miseria, videbimus. 


Vitr. 5-9 Descendit autem Dominus ut videret civitatem et turrim, 
quam aedificabant filii Adam, et dixit: Ecce unus est populus et 
unum est labium omnibus: coeperuntque hoc facere, nec desistent a 
cogitationibus suis donec eas opere compleant: Venite igitur, 
descendamus et confundamus ibi linguam eorum, ut non audiat 
unusquisque vocem proximi sui. Atque ita divisit eos Dominus ex 
illo loco in universas terras: et cessaverunt aedificare civitatem. Et 
idcirco vocatum est nomen loci illius Babel, quia ibi confusum est 
labium universae terrae: et inde dispersit eos Dominus super faciem 
cunctarum regionum. 


Textus Hebraicus: Et descendit Dominus ad videndum civitatem et 
turrim, quam aedificabant filii hominum, et dixit Dominus: Ecce 
populus unus et labium unum omnibus ipsis: et istud coeperunt ipsi 
facere, et nunc non prohibebitur ab eis omne quod cogitaverunt ut 
facerent: Agite, descendamus et confundamus ibi labium eorum, 
quod non audiant vir labium proximi sui. Et dispersit illos Dominus 
inde super faciem omnis terrae; et destiterunt extruere civitatem. 
Propterea vocavit nomen eius Babel, quia ibi confudit Dominus 
labium omnis terrae; et inde dispersit eos Dominus super faciem 
universae terrae. 


Descendit autem Dominus ut videret civitatem. Av0poroná0zia est 
et humano more de Deo Scriptura loquitur, ad nostram se inclinans 
infirmitatem et parvitatem. Manifestissime tamen Dei 
vigilantissimam providentiam, qua omnes humanos actus 
contemplatur, locus iste declarat. Quid est enim: Descendit ut 
videret, nisi quia omnes humanos actus et opera, oculis eius nuda 
apertaque cum sint, diligentissime penitissimeque ipse attendit? 
Simile est illud: Descendam et videbo utrum clamorem, qui venit ad 
me, opere compleverint, an non est ita, ut sciam. Et illud: Vidi 
afflictionem populi mei in Aegypto..., et sciens dolorem eius 
descendi ut liberarem eum. Certe loco non mutatur Deus, qui 
omnem ubique locum implet: Ego enim Deus et non mutor; Ego 
coelum et terram adimpleo. Per effectus ergo, quos operatur, 
descendere dicitur, dum actus humanos moderatur, vel 
misericordiam praestando vel poenas pro sceleribus infligendo. 


Per effectum ergo quem operatus est, descendisse describitur, ut 
videret civitatem et turrim, quam aedificabant filii hominum; isti 
enim 1am aedificiorum structuras prosequebantur. Quoniam vero nisi 
Dominus aedificaverit domum, in vanum laboraverunt qui aedificant 
eam: videns Dominus superbas eorum mentes tantasque moles 
civitatis et turris, quam usque ad coelum struebant, descendit hisce 
operibus impedimenta daturus. Aedificabant enim hi eas structuras, 
non Deo, sed sibi: Aedificemus, inquiunt, nobis civitatem et turrim: 
non ad summi Dei honorem et gloriam, sed mundi gloriam magis 
quam Deum diligentes ea opera moliebantur, ut nomen suum 
celebrarent; non civitatem, in qua Deus omnium rex et imperator 
super eos regnaret, sed ut in ea divinae leges iuraque divina 
statuerentur ac servarentur; sed ut in ea impius Nemrod, crudelis 
venator, regnaret, qui leges iniquas conderet et scribens iniustitiam 
scriberet, ut opprimerentur in iudicio pauperes, et vim facerent 
causae humilium...; ut essent viduae praeda eorum, et pupillos 
diriperent; ne templum aedificant divinamque domum, in qua Deus 


habitaret, in qua pietate ac religione summa coleretur, in qua divini 
celebrarentur honores et congregatis synagogis, convocatis coetibus, 
in unum collectis fidelium populorum ecclesiis, divinae laudes 
decantarentur; sed turrim struebant, quae Nemrod sedes 
principumque ac militum eius mansio fida securaque esset. Nec 
humilem eam molem humili fastigio moliuntur, sed sublimem atque 
altissimam, ut, si potis esset, coelum pertingeret: Cuius culmen, 
inquiunt, coelum pertingat: quo nomine audax eorum temeritas per 
hyperbolen designatur. 


Deus ergo videns vanum eorum consilium multorum malorum in 
causa existere, vocisque consonantias his eorum malorum 
occasionem praebere, ne malitia incresceret morbusque 
incrudesceret, eos ad finem usque operis nequaquam permittere 
statuit opera sua moliri: sed morbi causam abolet; ceu sapiens 
medicus videns morbum augeri, ne ulcus incurabile fiat, statim utitur 
sectione. 


Ecce, inquit, unus est populus et unum labium omnibus : 
coeperuntque hoc facere, nec desistent a cogitationibus suis donec 
eas opere compleant. Venite igitur, descendamus et confundamus ibi 
linguam eorum. Unum adhuc hominum genus erat, uno patre Noe 
nati, unam omnes efficiebant familiam, quia ab uno genere omnes 
ducebant originem cognatique omnes affinesque erant. Nulla erat 
inter eos diversitas aut originis vel generis, aut morum, rituum et 
religionis, vocis vel linguae, aut patriae : sed unus omnino populus 
erant, una congregatio hominum, una societas. Et sicuti eadem 
omnibus erat natura, eaedem passiones et affectiones, ita idem 
vivendi mos, communis victus, ritus et religio : vox consona 
omnibus, lingua una, quam uno hauserant patre. Verum hi hisce 
bonis abutebantur, et quae suapte natura bona sunt, illis fiebant causa 
ruinarum. Quoniam ergo pacifica haec eorum communio et concors 
populi unitas in malum illis fiebat : Descendamus, inquit, et 
confundamus ibi linguam eorum: hanc, inquit, dividamus 


concordiam et vocis ac linguae dispertiamus unitatem, ut dispertitis 
linguis, populus etiam hic unus in multos dispertiatur. 


Inquit autem : Descendamus: plurium voce, sicut etiam dixit : 
Faciamus hominem. Divinas enim Hypostases a se procedentes 
alloquitur Pater, naturas pares, aetate coaeternos, potestate, honore 
ac dignitate aequales, in omnibus coaequales. 


Hebraeorum nonnulli Deum hic ad iudicii domum sermonem 
dirigere aiunt, ut, cum descendere vellet ipse ad iudicandum filios 
hominum, venirent omnes... sancti eius cum eo. At vero id Rabbinus 
Abrabanel confutat, dicens quod, *'si ita hoc esset huiusce rei 
facienda prius mentio erat. Cur enim non dicitur quod Deus et iudicii 
domus linguae confusionem fecerunt ? Et ecce mox sequitur 
quoniam ibi confudit Dominus labium omnis terrae et inde dispersit 
eos Dominus in omnes terras : quae quidem ostendunt solum Deum 
effectuum horum in causa extitisse". Ipse vero aliter interpretatur, ad 
divinam id providentiam referens. Dominus enim, qui cordium 
secreta novit et iudicat quemque iuxta vias suas, cum hos homines 
iudicare venit, duo egit : ut labium primum et lingua, quae una 
omnibus erat, relinquerentur ; et linguae aliae distinctaque idiomata 
invenirentur ac statuerentur. Et primum quidem per se, operatus est ; 
ad inveniendas vero ac statuendas linguas diversas quibusque 
proprias principes ex eis elegit, qui capita erant familiarum, qui 
eorum sustinerent regimen, et propterea plurium vocc loquitur. 


At quaeso, nonne hi principes in terra erant et una cum aliis 
civitatem et turim aedificabant? Quomodo ergo inquit Deus : 
Descendamus et confundamus ibi linguam eorum? Quid autem sit 
linguam confundere mox aperit dicens : Ut non audiat unusquisque 
vocem proximi sui: idest ut non intelligat quid per vocem significare 
velit, ut sonum quidem vocis audiat sensum vero non intelligat. At 
quamobrem fit ista confusio? Quia, inquit, coeperunt hoc facere, nec 
desistent a cogitationibus suis donec eas opere compleant. 


In quaestione apud expositores fuit an peccarint hi, qui civitatem et 
turrim extruere voluerunt, et cur voluerit Deus eorum impedire 
opera; et aliis quidem visum est eos peccasse, aliis vero minime. 


Rabbinus Abraham Aben Ezra et Rabbinus Levi ben Gherson 
inquiunt eos nihili peccasse, sed divina providentia factum esse, ne 
hi civitatem illam amplissimam, quae potius regio erat cincta muris, 
quam civitas, et turrem perficerent. Construendi enim ea aedificia 
hoc fuit eorum propositum et intentio, ut simul in una congregatione 
et sociali commercio habitarent ; propterea aiunt: Ne forte 
dispergamur in omnes terras. Siquidem civile, politicum et sociale 
animal cum sit homo, vitam desiderat civilem et socialem. Hoc ergo 
naturae insitum desiderium volentes hi opere adimplere, nihili 
deliquerunt, quod illud desiderium nequaquam malum est. Et si non 
ob id solum aedificia illa moliebantur, sed etiam ut in futuras 
generationes nomen suum celebrarent, plane quoto, idest honoris 
amor et gloriae malus neutiquam est. S1 enim homo licenter citra Dei 
offensam potest divitias facultatesque appetere : cur non et honorem, 
qui divitiis multis multo melior est, modo nihili detrahat divino 
honori? 


At si non appetierunt illud gloriae nomen contra divinum honorem: 
cur Deus, qui nemini immerito infligit poenam, eorum opera et 
molimenta destruxit ? Quoniam, inquiunt, ex universorum penitus 
hominum simultanea illa commoratione in uno loco multa poterant 
mala sequi humanam speciem labefactantia, imo ad internecionem 
usque perdentia. Multae siquidem civitates, provinciae et regna per 
bellicas clades et civiles seditiones omnino perierunt ; quod si hoc 
tunc, cum simul omnes homines morarentur, accidisset, omnes 
utique periissent. Ac cum exiguus terrae illius angulus tantam non 
posset hominum multitudinem sustinere ac capere, omnesque 
homines tantopere patriam nativumque locum diligant, ut inter 
maximas poenas constitutum sit a patria exulare, nullus sponte 
voluisset inde in alienas et incognitas oras emigrare. Unde inter 


cohabitantes multae lites, iurgia, rixae, seditiones et clades bellorum 
civilium exorta fuissent. 


Quod si id non accidisset, tantae hominum multitudini nequaquam 
valuisset terra sufficientia alimenta proferre ad decentem vitam, 
saltem frugaliter, ducendam ; unde fame et egestate rerumque inopia 
et caritate semper laborassent. Deinde morbi invaluissent, in 
maximam hominum perniciem ; quod si pestis in eos percrebuisset, 
periissent perquam facile omnes. Deinde si forte ex coelestium 
signorum pluvialium influxu super regionem illam cataclysmus 
aliquis, veluti ille Deucalionis, vel Ogygis, accidisset, aquarum 
alluvie perire omnes submersi poterant. Demum cum in multos 
errores et facinorosa peccata corruissent, cum peccata eorum ad 
coelum usque ascendissent, descendisset utique ignis de coelo 
consumpsissetque eos omnes, sicut Sodomam et Gomorrham et 
finitimas civitates Pentapolis. 


Ne ergo his malis affecta universa hominum multitudo labefactatum 
iret, divina providentia cautum est linguarum confusione, ex qua in 
universas terrae oras dispersi sunt. Haec est horum doctorum 
sententia. 


Aliis vero non placet, et Rabbinus Abrabanel in eam invehitur, 
dicens longinquum hoc esse a legis intentione. Nam a die, quo de 
arca egressi sunt, simul in societate una commorati sunt; nullum 
tamen malorum illorum, quae dicunt, illis accidit, nec dispersi 
fuerunt, nec lingua eorum confusa fuit quousque civitatem 
aedificarunt, nec ullum eorum malorum ad hunc usque diem in 
campo illo Sennaar accidit. 


Qui vero peccasse eos autumant, alii quidem dicunt eos turrim illam 
contra Deum aedificasse, prout poetae de gigantibus fabulantur: alii 
vero quia superbe admodum haec faciebant. Verum etsi aliquis 
appetitus gloriae laudisque pruritus ad hoc opus peragendum eos 
movit et induxit, cum non usque adeo conspiciatur hic eorum 


mundanae laudis appetitus in Deum caput erexisse, ut sui 
accremento divinus minueretur honor: cur ea poena mulctantur? 


Verum si oculatius rem universam introspiciamus, comperiemus 
plane eos in Deum peccasse et is eorum laudis appetitus et honoris 
vanaeque ambitio gloriae divino non minimum detrahebat honori, 
sed militabat in Deum profecto. Cum Deus omnium hominum sit 
conditor et suapte natura Dominus, sua est potestas, suum regnum et 
imperium: ipse vult homines per sese regere. Hinc est quod, cum 
semen Abraham elegisset, ipse per se voluit immediate super eum 
dominari, ipse eum regere et veluti rex super eos regnare, ceu in 
Deuteronomio dixit: Vos eritis mihi in regnum sacerdotale et gens 
sancta. Unde ipse eis legem dedit et iudicialia iura, iudicesque 
populi ipse quos per se elegisset, statuebat, qui secundum datas a 
Deo leges populum iudicarent. Sic Moysen, Iosue, Barac, Gedeon, 
Samson, lephthe et Samuelem elegit, non in reges, qui tributa a 
populo acciperent, sed iudices. Quapropter cum Israelitae, omnes 
inquam maiores natu Israel, congregati sunt ad Samuelem in 
Ramatha regem super se petentes, quemadmodum ceterae habebant 
nationes, displicuit vehementer sermo iste in oculis Samuelis, 
quoniam, ut Samuel dixit, grande malum fecerunt in conspectu 
Domnini petentes super se regem. Quapropter dedit Dominus e coelo 
voces et pluvias et fulgura in signum irae et ultionis tanti mali, 
quoniam, inquit ad Samuelem, non te abiecerunt, sed me, ne regnem 
super eos. 


Ita plane nunc accidit. Sicut enim Dominus Israeliticum populum 
ipse rex et dominus per iudices a se electos regebat et regio munere 
super eos fungebatur, ita Deus ab initio solus super homines 
dominari et regia potestate principari voluit. Est enim regia potestas 
maxima quae reperiri potest et legibus absoluta, quod soli Deo 
convenit suapte natura; veruntamen per iudices filios hominum 
regebat, quales fuerunt Adam, Seth, Enos, etc. ad Noe usque. Et illi 
forte iudices filii Dei dicuntur, quoniam ad eos sermo Dei habebatur 


de causis populi iudicandis, sicuti in Moyse clarissime conspicimus. 
Et ita regnavit Deus solus super homines quousque venit Nemrod; 
quem natum et virum factum cum vidissent homines corpore 
gigantem, viribus potentem, manu fortissimum, mente audacem, 
consilio discretum et prudentem, prudentia tamen carnis, et regnandi 
ac dominandi in omnes ambitiosum ac cupidissimum, elegerunt in 
regem, Dei spreto regimine, seque omnes uni commiserunt eiusque 
dominatui, Deumque abiecerunt, ne super eos regnaret. 


Nemrod autem elatus dominio et mente superbus, homines elatos ad 
iniuriam Dei et contemptum faciebat, suadebatque eis ne Deo 
ascriberent, quia hominibus per illum felicitas eveniret, sed quod eis 
propria virtute praeberetur. Atque ad hunc modum homines a Dei 
timore revocabat et ut spem suam omnem in propria virtute 
reponerent inducebat. Hinc ut civitatem illam latissimam 
aedificarent suasit et turrim altissimam, ut civitas illa totius mundi 
monarchiae principalis eius sedes esset regnique clavus, atque ad 
hunc modum propria virtute et arte aedificia illa magnificentissima 
construentes, nomen suum aeternis saeculis immortalique memoria 
celebrarent, hanc existimantes esse felicitatem. 


Peccatum ergo eorum fuit, quoniam Nemrod in regem et totius 
humanae speciei monarcham, principem ac dominum universorum 
hominum eligentes ac constituentes, se a Dei subtraxerunt dominio: 
et quo magis propriae gloriae intenti erant, eo magis divino honori 
derogabant. Quoniam vero civitatem et turrim ad electi regis gloriam 
et magnificentiam construebant et ad sua nomina in aeternis 
hominum memoriis immortaliter celebranda, ac divini regiminis 
providentia flocci ac nihili pensa, Deum summo honore et regio 
munere privabant: videns ergo Deus haec eorum cogitationes 
quodque non desisterent, nec sanctorum virorum Noe, Sem, 
Arphaxad et Heber vel auctoritate, vel pietate, vel hortatu prohiberi 
possent, nec vellent quin, quod cogitaverant, opere complerent; non 
ferens ut unus homo non vicaria, sed plena regis potestate universae 


hominum multitudini praeficeretur, cum etiam is tam impius esset ut 
homines a Dei timore, cultu et religione, fide, spe, pietate et caritate 
in summum Deum omni conatu studeret avertere et ad idololatriam 
inducere; summa sua sapientia et incomprehensibili consilio 
voluntatis suae, ne id fieret, linguarum confusione providit. 


Et licet eos ex arbitrii libertate permiserit contra divinae voluntatis 
placitum et dispositionem cogitare ac deliberare, non tamen 
deliberata perficere ; non voluntatem eorum abstulit aut vim ei 
intulit, sed facultatem eripuit. Ipsi enim sub electo rege Nemrod 
simul omnes in civitate illa vivere disponebant. Convivere autem est 
mente et verbo communicare, non autem ad instar brutorum 
animalium eodem loco pasci; mente autem communicant qui 
internas passiones et sibi invicem palam faciunt, quae cordis 
imperscrutabili velamine arcanoque loco secreta delitescunt. Haec 
autem expressio et manifestatio per verba fit ; ea enim quae sunt in 
VOCE, earum quae in anima sunt passionum notae et signa; quibus 
vero eaedem non sunt voces ad conceptus declarandos, convivere et 
cohabitare una non possunt, quoniam in meliori ac potiori 
discordant, intellectu scilicet et voluntate, quia non possunt sibi 
invicem communicare quae intelligunt et quae volunt. 


Linguarum ergo diversitas hominem alienat ab homine. Nam si duo 
sibimet fiant obviam neque praeterire [queant], sed simul esse aliqua 
necessitate cogantur, quod neuter novit linguam alterius, facilius sibi 
muta animalia, etiam diversi generis, quam illi, cum sint homines, 
ambo sociantur. Quando enim quae sentiunt inter se communicare 
non possunt, propter solam linguarum diversitatem, nihil prodest ad 
consociandos homines tanta similitudo naturae, ita ut libentius homo 
sit cum cane suo, quam cum homine alieno. Optime ergo ne 
simultanea commoratione in una illa civitate sub uno illo rege omnes 
homines habitarent, linguarum confusione providit omniscius et 
sapientissimus Deus. 


Confudit autem ad hunc modum linguas eorum. Siquidem illorum 
mentem et rationem perturbatione quadam magna interturbavit et ab 
intellectu et memoria veluti abrasione quadam delevit et obliteravit 
habitus illos, quo verba verborumque significationes cognoscebant 
ad exprimendos mentales conceptus eo idiomate et lingua, quam 
prius unam omnes habebant; et in eorum existimationem et mentem 
imaginationes quasdam et species immisit ad novas voces 
articulandas verbaque formanda, ad mentales conceptus, qui intra 
sunt, exprimendos et res etiam ipsas, quae extra animam sunt, veluti 
signis quibusdam significandas. 


Atque ita divisit eos Dominus ex illo loco in universas terras; et 
cessaverunt aedificare civitatem. Quam admirabili sapientiae modo 
Deus omne illorum tum consilium tum propositum destruxit! Omnes 
una venerunt in locum unum, campum scilicet Sennaar, ut habitarent 
ibi sub uno duce; et ex eo loco eos dispersit Deus in universas orbis 
terrae partes eorum linguam confundens, ut sicut non possent, ita ne 
vellent simul amplius habitare: sed mutuo quodam odio perciti se 
invicem fugientes, diversas regiones orasque ad incolendum 
peterent. 


Mansit autem in regione campi Sennaar solus Nemrod et qui idem 
cum eo idioma sortiti fuerant, spe fraudatus qua ad universorum 
hominum imperium ac dominatum anhelabat. Quia tamen viribus 
potens erat, manu fortissimus et mente nihilominus audacior, non 
omnino regia potestate destitutus est; sed super illos omnes, qui 
secum manserant, regium exercuit non munus, sed imperium fuitque 
principium regni eius Babylon: Ideirco enim vocatum est nomen loci 
illius Babel, quia ibi confusum est labium universae terrae. 


Quo tempore facta sit haec linguarum confusio et gentium divisio, 
non idem sentiunt omnes. Hebraeorum fere omnium sententia est, 
quod tercentesimo quadragesimo anno post diluvium, decem annos 
antequam Noe extremum diem clauderet, facta sit, vitae vero 


Abrahae quadragesimo octavo, quoniam ducentesimo nonagesimo 
secundo anno post diluvium natus est. 


